
			AURKEZPENA

			Euskadiko Aholku Batzorde Juridikoari buruzko azaroaren 24ko 9/2004 Legeak bere 3.3 artikuluan ezarri duenez, “Batzordeak urtero gertatu eta argitaratuko du memoria bat, non bere jardueren berri eta emandako irizpenetan jasotako doktrinaren berri emango baitu”. Memoria horrek, irailaren 12ko 167/2006 Dekretuz onetsitako Antolamendu eta Funtzionamendu Erregelamenduaren 7. artikuluaren arabera, eman diren erabaki eta irizpenetan jasotako doktrinaren laburpen bat bildu beharko du.

			Agindu hori betez, Batzordeak, 2018ko maiatzaren 16an egindako osoko bilkuran, 2017. urteari dagokion memoria hau onartu du. Bereizitako bi zatitan egituratuta dago memoria. Lehenak Batzordearen osaera jasotzen du, baita organo horri eman zaion kontsulta-eginkizunari dagokion jardueraren daturik esanguratsuenak ere.

			Bigarren zatiak, berriz, Batzordeak 2017. urtean emandako doktrinaren laburpena hartu du. Laburpen hori egiteko, ohi bezala, aldi horretan emandako irizpen eta erabakietatik atera dira zatirik esanguratsu eta adierazgarrienak, bere horretan eta hitzez hitz atera ere, eta gaien eta hitzen arabera sailkatu, Batzordeak kontsultarako aurkeztu zaizkion gaiei buruz duen iritzia argitze aldera. Zati horiek aukeratzerakoan, arreta berezia eman zaio aurreko memorietan jasotako doktrinaren errepikapenak saihesteari, salbu eta aurreko urteetako irizpenetan emandako azalpenari ñabardurak edo zabalkundea erantsi zaizkionetan. Era berean, zati guztiei jarri zaie zer irizpen edo erabakitik dauden hartuta, interesa dutenek testu osoa kontsultatzeko modua izan dezaten dokumentuzko datu-basean, interneteko helbide honetan agertzen baita: http://www.comisionjuridica.euskadi.eus.

			Memoriaren edizio hau ateratzeko, Batzordeko idazkariak koordinatuta, arduraz aritu dira Batzordeko legelari Deiane Agirrebaltzategi Sánchez eta Pedro González Domínguez doktrina aztertu eta ateratzeko lantegian, eta Itzultzaile Zerbitzu Ofiziala euskaratze-lanetan; konposizio- eta maketazio-lanetan, berriz, Josu Larrea Antxia administrari informatikariak jardun du.

			Azkenik, ohi dugun bezala, eskerrak eman nahi dizkiegu ardura politikoko postuetatik edota eguneroko administrazio-kudeaketatik kontsulta-organo honen jarduna posible egiten jarraitzen dutenei.

			LEHENENGO ZATIA:
2017. URTEKO JARDUERA

			1. kapitulua. Osaera

			Urte honetan ez da aldaketarik izan Batzordearen osaeran, eta hau zen 2017ko abenduaren 31n:

			Lehendakaria: 

			Sabino Torre Díez jauna.

			Lehendakariordea: 

			Xabier Unanue Ortega jauna.

			Bokalak:

			M.ª Teresa Astigarraga Goenaga andrea.

			Luis M.ª Eskubi Juaristi jauna.

			Iñaki Beitia Ruiz de Arbulo jauna.

			Fátima Saiz Ruiz de Loizaga andrea.

			Gorka Erlantz Zorrozua Aierbe jauna.

			Imanol Zubizarreta Arteche jauna.

			Ion Gurutz Echave Aranzabal jauna.

			Iñaki Calonge Crespo jauna.

			Idazkaria: 

			Jesús M.ª Alonso Quilchano jauna.

			2. kapitulua. Batzordearen doktrina zabaltzea

			Azaroaren 24ko 9/2004 Legearen 3.3 artikuluak dakarren agindua betez, 2016. urteari dagokion memoria editatu eta argitaratu du Batzordeak, formatu elektronikoan.

			

			3. kapitulua. Kontsulta-eginkizunari buruzko datuak

			I. Sarrera

			XI. legealdiko lehen urtebete osoa 2017a da; beraz, horrek eragina izan du batzordearen irizpenaren mende jarri diren gaien zenbatekoan eta tipologian.

			Aurreko urtearekin erkatuta, eskaera berrien kopuruak ia %18 egin du behera. Beherakada hori leunagoa izan da eman ditugun irizpenen zenbatekoan, kopuru hori %5 baino ez baita jaitsi.

			Gaien tipologiari dagokionez, ekitaldi honetan administrazio-egintzen gaineko kontsultei lotutako irizpenak bereziki nagusitu dira (guztizkoaren %90); dena den, zifra hori eta aurreko urtekoa antzekoak dira. Xedapen orokorrei buruzko kontsulten zenbatekoak, ordea, %45 egin du behera, aurreko urtearekin erkatuta, eta guztizkoaren %10 hartzen du.

			Legealdia hasten ari zela nabariagoa izan da xedapen orokorren arloan, ez baita lege-aurreproiektuei buruzko irizpenik eman; eta erregelamenduzko xedapenen zenbatekoak ere 33 portzentaje-puntu egin du behera. 

			Bestetik, administrazio-egintzen gaineko irizpenen arteko banaketan, ondare-erantzukizuneko erreklamazioei buruz egindakoek gailentzen jarraitzen dute. Aurreko urtean erregistratutako zenbatekoak berriro osatu dira, eta, hala, emandako irizpen guztien % 80 hartu dute. Haien barruan, gehienak osasun-eremuko erreklamazioei buruzko kontsultak dira (%70). 

			Kontsulten jatorriari dagokionez, nagusi izaten jarraitzen dute Euskal Autonomia Erkidegoko Administrazioa osatzen duten organo eta erakundeen eskariz emandako irizpenek (guztizkoaren %77): konparatu besterik ez dago tokiko administrazioetako erakundeek (%22) edo Euskal Herriko Unibertsitateak (%1) eskatutakoekin. Aurtengo ehunekoak eta aurreko urtekoak oso antzekoak dira.

			Behin labur-labur adierazita aurtengo kontsulta-eginkizunari buruzko ondorio nagusiak, eta aurreko ekitaldikoekin konparatuta, garatutako kontsulta-jardueraren gaineko zenbakizko datuak aurkeztuko ditugu.

			

			II. Hartutako kontsultei buruzko datuak

			2017ko urtarrilaren 1etik abenduaren 31ra arte, 234 kontsulta-eskabide sartu ziren kontsulta-organo honen idazkaritzan. 

			Horietatik 12 ez ziren tramiterako onartu, a limine, eskabideak akats formalak zituelako edo Batzordeak eskumenik ez zuelako, argi eta garbi.

			2017. urtean izapidetzeko onartu ziren 222 eskari horietatik:

			- 2 erretiratu zituzten kontsulta egin zuten organoek eurek, garrantzizko hutsuneak ikusi zirelako espedienteen izapideetan.

			- 2 itzuli zituen Batzordeko lehendakariak, izapidetze-akatsak zirela eta.

			- 5 kontsulta itzuli ziren osoko bilkurak hala erabakita, espedientearen instrukzioa osatzeko (2), kontsulta onartu ez zelako Batzordearen eskumenik ezagatik edo kontsulta-egilearen kalifikazio okerra izategatik (2), edo, aurretik ebatzitako gai bati buruzko irizpen berri bat igortzea beharrezkoa ez izateagatik, funtsezko aldaketarik sartu ez dela kontuan hartuta.

			- 191 kontsultari egin zitzaien irizpena.

			Urtearen amaieran, beraz, 22 kontsulta geratzen ziren erabakitzeke.

			[image: Grafikoa - Kontsultak]

			Hona hemen kontsulta-eskarien bilakaera, hilez hil:

			[image: Grafikoa - Kontsultak, hilabeteka]

			Beheko koadroan agertzen da, aurreko urteekin alderatuta, izapidetzeko onartu diren kontsulta-eskarien kopuruaren bilakaera:

			[image: Grafikoa - Onartutako kontsultak, bilakaera]

			Izapidetzeko onartu diren kontsulten tramitazioari dagokionez, azpimarratzekoa da horietako 5 bideratu direla urgentziazko prozeduraz, 9/2004 Legeak 26. artikuluaren 2. eta 3. zenbakietan aurreikusi duenaren arabera.

			Espedientea aztertzeko prozesuan, lehendakariak, txostengileen eskari arrazoituari erantzunez, kontsulta batean egin dio organo kontsultagileari informazioa zabaltzeko eskaria ekitaldi honetan: bidali dute eskatu zaien dokumentazioa. 

			Hauek ere jaso ditu Batzordeak:

			- 45 idazki, kontsulta egin zuten organoek bidaliak, euren kabuz, beste dokumentu batzuk sartzeko espedienteetan.

			- 8 idazki, Batzordearen informazio-eskaerari erantzuna emateko.

			- 3 idazki, kontsulta-eskariak erretiratzea eskatuz.

			- 82 idazki, kontsulta egin zuten organoek bidaliak, Batzordeak irizpena egin zien gaiei buruzko azken ebazpena edo xedapena jakinarazteko.

			Azkenik, honako hau adierazi behar: Aholku Batzorde Juridikoak 40 ohiko bilera egin dituela, eta ez duela inongo agerraldirik gauzatu, kontsulta egin duten organoetako agintari edo funtzionariorik bertara zedin.

			

			III. Emandako irizpenei buruzko datuak

			Euskadiko Aholku Batzorde Juridikoak, guztira, 230 irizpen onartu ditu aldi honetan (kontuan har bedi Batzordeari 2016. urtean bidalitako espedienteei dagozkiela irizpen horietatik 39). Honela banatu daitezke, kontsulten lehen sailkapen orokorra eginez gero:

			[image: Grafikoa - Sailkapen orokorra]

			Lauki hauetan 2005. urtetik aurrera jasotako datuen konparazioa ikus daiteke (2005ean lehenengo aldiz sartu ziren tokiko erakundeak). Datuetan bildu dira igorritako irizpenak eta sailkapen orokorraren araberako banaketa.

			[image: Grafikoa - Emandako irizpenak, urteka]

			[image: Grafikoa - Emandako irizpenak, sailkapen orokorraren arabera]

			Emandako irizpen guztiak sailkatuz gero 9/2004 Legearen 3. artikuluak ezarritako tipologien arabera, hurrengo datuak aterako ditugu:

							18

							Udal-mugarteak aldatzea, lurralde historiko bati baino gehiagori eragiten dionean

							9/2004 Legearen aplikazio-eremuan dauden administrazioen eskumeneko gainerako gaiak, lege maila edo indarra duten arauen arabera Administrazio aholku-emailearen parte-hartzea nahitaezkoa dutenean.

			Beheko grafikoan islatu dira irizpenek aurreko tipologien arabera dituzten ehunekoak:

			[image: Grafikoa - Irizpenak, tipologiaren arabera]

			Azkenik, hona datuak, organo kontsulta-egilea kontuan hartuta:

			a) Autonomia Erkidegoko Administrazioa: 178 irizpen, honela banatuta:

			[image: Grafikoa - Irizpenak, jatorriaren arabera]

			
				
					
					
				
				
					
							
							KONTSULTA EGILEA

						
							
							GUZTIRA

						
					

				
				
					
							
							Gobernantza Publiko eta Autogobernu Saila

						
							
							1

						
					

					
							
							Ekonomiaren Garapen eta Azpiegitura Saila

						
							
							9

						
					

					
							
							Ekonomiaren Garapen eta Lehiakortasun Saila

						
							
							1

						
					

					
							
							Ingurumena, Lurralde Plangintza eta Etxebizitza Saila

						
							
							2

						
					

					
							
							Ogasun eta Ekonomia Saila

						
							
							3

						
					

					
							
							Hezkuntza Saila

						
							
							13

						
					

					
							
							Osasun Saila

						
							
							1

						
					

					
							
							Kultura eta Hizkuntza Politika Saila

						
							
							1

						
					

					
							
							Segurtasun Saila

						
							
							4

						
					

					
							
							Polizia eta Larrialdietako Euskal Akademia

						
							
							9

						
					

					
							
							Osakidetza-Euskal osasun zerbitzua

						
							
							134

						
					

					
							
							Guztira

						
							
							178

						
					

				
			

			b) Toki Administrazioa, 50 irizpen, honela banatuta:

			
				
					
					
				
				
					
							
							TOKI ERAKUNDEA

						
							
							GUZTIRA

						
					

				
				
					
							
							Alegiako udala

						
							
							1

						
					

					
							
							Andoaingo udala

						
							
							1

						
					

					
							
							Azkoitiko udala

						
							
							1

						
					

					
							
							Berrizko udala

						
							
							3

						
					

					
							
							Bilboko udala

						
							
							6

						
					

					
							
							Donostiako udala

						
							
							5

						
					

					
							
							Elorrioko udala

						
							
							2

						
					

					
							
							Gernika-Lumoko udala

						
							
							1

						
					

					
							
							Getxoko udala

						
							
							2

						
					

					
							
							Labastidako udala

						
							
							1

						
					

					
							
							Leioako udala

						
							
							1

						
					

					
							
							Mungiako udala

						
							
							1

						
					

					
							
							Muxikako udala

						
							
							1

						
					

					
							
							Oiartzungo udala

						
							
							1

						
					

					
							
							Ondarroako udala

						
							
							1

						
					

					
							
							Pasaiako udala

						
							
							2

						
					

					
							
							Santurtziko udala

						
							
							2

						
					

					
							
							Sondikako udala

						
							
							1

						
					

					
							
							Sopelako udala

						
							
							5

						
					

					
							
							Vitoria-Gasteizko udala

						
							
							11

						
					

					
							
							Zallako udala

						
							
							1

						
					

					
							
							Guztira

						
							
							50

						
					

				
			

			Hauxe da 2005. urtetik aurrerako konparazio-grafikoa:

			[image: Grafikoa - Aurreko urteekiko alderaketa]

			Egindako irizpenak direla eta, boto partikular hauek eman dira:

			
				
					
					
					
				
				
					
							
							IRIZPENA

						
							
							KONTSULTA

						
							
							BOTO PARTIKULARRA

						
					

				
				
					
							
							102/2017

						
							
							Ofiziozko berrikuspena. Xedea: Erabakiak, 2011ko urtarrilaren 31koa eta otsailaren 11koa, Leioa Kirolak SAU-ren administrazio-kontseiluarena, Pinosolo kirol-gune berriaren proiektuaren erredakzioa, obra-zuzendaritza, segurtasunaren eta osasunaren arloko koordinazioa eta obrak egikaritzeko kontratuaren behin-behineko eta behin betiko esleitzekoak, Pinosolo UTEri eginda.

						
							
							Iñaki Beitia Ruiz de Arbulo eta Maite Astigarraga Goenaga

							Ion Gurutz Echave Aranzabal (bat egiten du)

						
					

					
							
							166/2017

						
							
							Ondare-erantzukizunaren erreklamazioa, DG andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

						
							
							Fátima Saiz Ruiz de Loizaga

						
					

					
							
							186/2017

						
							
							Dekretu-proiektua, Hezkuntza, Unibertsitate eta Ikerketa Sailaren mendeko Euskal Autonomia Erkidegoko unibertsitatez kanpoko ikastetxeetako zuzendaria aukeratzeko, eta pertsona bakarreko beste gobernu-organoak izendatzeko eta kargua uzteko prozedura arautzen duen Dekretua bigarrenez aldatzen duena.

						
							
							Koldo Eskubi Juaristi

						
					

				
			

			

			IV. Irizpen eta erabakien zerrenda

			A) Legegintzako dekretuak (2)

			59/2017 irizpena: Legegintzako Dekretu-proiektua, larrialdiak kudeatzeko Legearen testu bategina onartzen duena.

			155/2017 irizpena: Legegintzako Dekretu-proiektua: Euskal Autonomia Erkidegoko Ekonomia Kontrolari eta Kontabilitateari buruzko Legearen testu bategina onartzen duena.

			

			B) Erregelamenduzko xedapenen proiektuak (20)

			9/2017 irizpena: Dekretu-proiektua, euskararen ezagutza egiaztatzen duten titulu eta ziurtagirien arteko baliokidetzak finkatu eta Hizkuntzen Europako Erreferentzi Marko Bateratuko mailetara parekatzen duen dekretua aldatzen duena.

			16/2017 irizpena: Dekretu-proiektua, 2015-2020 aldiko Euskadiko landa-garapenerako programan dauden laguntzen araudi-esparrua ezartzen duena.

			52/2017 irizpena: Dekretu proiektua, Euskal Autonomia Erkidegoko sektore publikoaren kontratazioaren araubidea ezartzeko Dekretua aldatzen duena.

			64/2017 irizpena: Dekretu-proiektua, Eusko Jaurlaritzaren Zerbitzu Juridikoa arautzen duena.

			75/2017 irizpena: Dekretu-proiektua, nekazaritza- eta nautika eta arrantzako prestakuntzaren esparruetako batzorde mistoen eta jarraipen batzordeen osaera eta funtzionamendu araubidea ezartzen duena.

			135/2017 irizpena: Dekretu-proiektua, nekazaritza-, abeltzaintza- eta basogintza-ustiategiei aholkua ematen dieten erakundeei buruzkoa.

			142/2017 irizpena: Dekretu-proiektua, basafauna-aleen balio zenbatetsiak ezartzen dituena.

			171/2017 irizpena: Dekretu-proiektua, Euskal Autonomia Erkidegoko nekazarien eta baso-ekoizleen elkarteei eta horien batasun edo federazioei buruzkoa.

			186/2017 irizpena: Dekretu-proiektua, Hezkuntza, Unibertsitate eta Ikerketa Sailaren mendeko Euskal Autonomia Erkidegoko unibertsitatez kanpoko ikastetxeetako zuzendaria aukeratzeko, eta pertsona bakarreko beste gobernu-organoak izendatzeko eta kargua uzteko prozedura arautzen duen Dekretua bigarrenez aldatzen duena.

			187/2017 irizpena: Dekretu-proiektua, Larrialdietako eta Babes Zibileko Teknikariaren Tituluari Dagokion Curriculuma ezartzen duena.

			188/2017 irizpena: Dekretu-proiektua, Larrialdien Koordinazioko eta Babes Zibileko Goi Mailako Teknikariaren Tituluari Dagokion Curriculuma ezartzen duena.

			197/2017 irizpena: Dekretu-proiektua, Eusko Jaurlaritzaren larrialdien eta babes zibilaren arloko sariak sortzen dituena eta horiek emateko prozedura arautzen duena.

			198/2017 irizpena: Dekretu-proiektua, Euskal Autonomia Erkidegoaren eremuan Osasun Sistema Nazionalaren osasun-prestazioak emateko araubideari buruzko dekretua aldatzen duena.

			201/2017 irizpena: Dekretu-proiektua, Eraikuntza-obrak Antolatzeko eta Kontrolatzeko Goi Mailako Teknikariaren Tituluari Dagokion Curriculuma ezartzen duena.

			205/2017 irizpena: Dekretu-proiektua, Ertzaintzan jasotzen diren ordainsarien eta konpentsazioen araubidea partzialki aldatzen duena.

			211/2017 irizpena: Dekretu-proiektua, gradu, master eta doktorego tituluak lortzeko egin behar diren unibertsitate-irakaskuntza ofizialak ezartzeari eta kentzeari buruzkoa.

			217/2017 irizpena: Dekretu-proiektua, koreografia eta interpretazioa espezialitateko dantzako goi-mailako arte irakaskuntzak eta Euskal Autonomia Erkidegorako ikasketa-plana ezartzen dituen dekretua aldatzen duena.

			222/2017 irizpena: Dekretu-proiektua, ikasleak onartzeko prozesua eta onartzeko epe arruntatik kanpo eskolatzeko prozesua arautzen dituena, hezkuntza-arloko eskumena duen sailaren mendeko Euskal Autonomia Erkidegoko ikastetxe publikoetan eta itunpeko ikastetxe pribatuetan, zehazki honako ikasketa hauek ematen dituztenetan: Haur Hezkuntza, Lehen Hezkuntza, Derrigorrezko Bigarren Hezkuntza, Batxilergoa eta Oinarrizko, Erdi mailako eta Goi-mailako Lanbide Heziketa.

			223/2017 irizpena: Dekretu-proiektua, Euskal Autonomia Erkidegoan industria segurtasunari buruzko araudiaren menpeko instalazio eta ekipoen aldizkako azterketak kudeatzeko prozedura arautzen duena.

			224/2017 irizpena: Dekretu-proiektua, Euskal Autonomia Erkidegoaren funts publikoz finantzatzen diren ikastetxeetan unibertsitate-titulazio hauen practicuma egitea arautzen duena: Haur Hezkuntzako Gradua, Lehen Hezkuntzako Gradua eta Derrigorrezko Bigarren Hezkuntzako eta Batxilergoko, Lanbide Heziketako eta Hizkuntzen Irakaskuntzako irakasle izateko gaitzen duen masterra, baita titulazioa dela-eta masterreko ikasketak egin ezin dituzten pertsonentzako prestakuntza baliokideari dagokiona ere.

			

			C) Ondare-erantzukizuneko erreklamazioak (185)

			1/2017 irizpena: Ondare-erantzukizunaren erreklamazioa, JSCP jaunak jasandako kalteei buruzkoa; izan ere, Santurtziko Udaleko Udaltzaingo-Kidegoaren oinarrizko eskalako agente kategoriako plazetara sartzeko hautatze-prosezutik kanporatu zuten.

			2/2017 irizpena: Ondare-erantzukizunaren erreklamazioa, MJAM andreak jasandako kalteengatikoa; izan ere, haren ama izan zena, MRMB andrea, hil zen Osakidetza-Euskal osasun zerbitzuak osasun sorospenaren emanda.

			3/2017 irizpena: Ondare-erantzukizunaren erreklamazioa, MLML andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			4/2017 irizpena: Ondare-erantzukizunaren erreklamazioa, BISA enpresak jasandako kalteengatikoa; izan ere, Muxikako (Bizkaia) ... industria-sektorearen Plan Partziala izapidetzen udala atzeratu zen.

			5/2017 irizpena: Ondare-erantzukizunaren erreklamazioa, MIAH andreak bide publikoan erorita jasandako kalteengatikoa.

			6/2017 irizpena: Ondare-erantzukizunaren erreklamazioa, EUP andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			7/2017 irizpena: Ondare-erantzukizunaren erreklamazioa, ikastetxe publiko batean eskolaz kanpoko ordutegian izandako istripuaren ondorioz, EGA adingabeak jasandako kalteei buruzkoa.

			8/2017 irizpena: Ondare-erantzukizunaren erreklamazioa, MP eta AAA andreek jasandako kalteengatikoa, Osakidetza-Euskal Osasun Zerbitzuak sorospena eman baitzion bere aitari, HAA jaunari.

			10/2017 irizpena: Ondare-erantzukizunaren erreklamazioa, UB jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			11/2017 irizpena: Ondare-erantzukizunaren erreklamazioa, DLE jaunak eta MLUE andreak jasandako kalteengatikoa, Osakidetza-Euskal Osasun Zerbitzuak osasun-sorospena eman baitzuen erditzean.

			12/2017 irizpena: Ondare-erantzukizunaren erreklamazioa, AAA jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			13/2017 irizpena: Ondare-erantzukizunaren erreklamazioa, MMZZ jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			14/2017 irizpena: Ondare-erantzukizunaren erreklamazioa, MIODR andreak bide publikoan erorita jasandako kalteengatikoa.

			15/2017 irizpena: Ondare-erantzukizunaren erreklamazioa, DPCA adingabeak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			17/2017 irizpena: Ondare-erantzukizunaren erreklamazioa, IBL jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			18/2017 irizpena: Ondare-erantzukizunaren erreklamazioa, MVLA andreak bide publikoan erorita jasandako kalteengatikoa.

			19/2017 irizpena: Ondare-erantzukizunaren erreklamazioa, AGR jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			20/2017 irizpena: Ondare-erantzukizunaren erreklamazioa, VS jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			21/2017 irizpena: Ondare-erantzukizunaren erreklamazioa, PQF jaunak eta bere gurasoek eta anaiak jasandako kalteengatikoa; izan ere, haien arreba eta alaba, MTQF andrea, hil zen Osakidetza-Euskal osasun zerbitzuak osasun sorospenaren emanda.

			22/2017 irizpena: Ondare-erantzukizunaren erreklamazioa, LOO andreak bide publikoan erorita jasandako kalteengatikoa.

			23/2017 irizpena: Ondare-erantzukizunaren erreklamazioa, F enpresa aseguratzaileak jasandako kalteengatikoa; izan ere, Su Itzaltze eta Salbamendu zerbitzuaren jardunketaren ondorioz, sutea berpiztu egin zen.

			24/2017 irizpena: Ondare-erantzukizunaren erreklamazioa, JZC jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			25/2017 irizpena: Ondare-erantzukizunaren erreklamazioa, JRV jaunak jasandako kalteengatikoa; izan ere, ... Goi-Mailaiko Musika Ikastegiko ikasketetan sartzeko atzerapena izan zuen.

			28/2017 irizpena: Ondare-erantzukizunaren erreklamazioa, AMFG andreak bide publikoan erorita jasandako kalteengatikoa.

			29/2017 irizpena: Ondare-erantzukizunaren erreklamazioa, KLC eta XOT jaun-andreek jasandako kalteengatikoa, Osakidetza-Euskal Osasun Zerbitzuak emandako osasun-sorospenaren ondorioz, haien alaba, SOL, erditzean.

			33/2017 irizpena: Ondare-erantzukizunaren erreklamazioa, MTNM andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			35/2017 irizpena: Ondare-erantzukizunaren erreklamazioa, ABI andreak bide publikoan erorita jasandako kalteengatikoa.

			36/2017 irizpena: Ondare-erantzukizunaren erreklamazioa, JMSG jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			37/2017 irizpena: Ondare-erantzukizunaren erreklamazioa, CTG andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			38/2017 irizpena: Ondare-erantzukizunaren erreklamazioa, JMS andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			39/2017 irizpena: Ondare-erantzukizunaren erreklamazioa, KRM jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			40/2017 irizpena: Ondare-erantzukizunaren erreklamazioa, IBG jaunak jasandako kalteengatikoa, istripua izan baitzuen bide publikoan motozikletan zihoala.

			41/2017 irizpena: Ondare-erantzukizunaren erreklamazioa, IAL, DAL eta MAL jaun-andreek jasandako kalteengatikoa; izan ere, haren ama izan zena, PLL andrea, hil zen Osakidetza-Euskal osasun zerbitzuak osasun sorospenaren emanda.

			42/2017 irizpena: Ondare-erantzukizunaren erreklamazioa, Mendizorrotzeko kirol esparruko eta Gamarrako parkeko 2014ko udako kanpainarako kontrol zerbitzuak eta lan merkatuan sartzeko sailtasunak dituzten taldeak gizarteratzeko zerbitzuak kudeatzeko kontratuaren esleipenaren ondorioz, ASL enpresak jasandako kalteengatikoa.

			43/2017 irizpena: Ondare-erantzukizunaren erreklamazioa, VPT andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			44/2017 irizpena: Ondare-erantzukizunaren erreklamazioa, BJH andreak bide publikoan erorita jasandako kalteengatikoa.

			47/2017 irizpena: Ondare-erantzukizunaren erreklamazioa, MDVZ, ME, ML, L, ME, JA eta CSVjaun-andreek jasandako kalteengatikoa; izan ere, haien senarra eta anaia/neba izan zena, XXX jauna, hil zen Osakidetza-Euskal osasun zerbitzuak osasun sorospenaren emanda.

			48/2017 irizpena: Ondare-erantzukizunaren erreklamazioa, AUS jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			49/2017 irizpena: Ondare-erantzukizunaren erreklamazioa, MAG, S.A. enpresak jasandako kalteengatikoa; izan ere, automobilgintza-erregaia txikizkako salmentararako hornidura-unitate baten lehen erabilera-lizentzia deuseztatu baitzioten, aldez aurretik jarduera- eta obra-lizentzia emanda. Azken bi horiek ordenamendu juridikoa hausten dute.

			50/2017 irizpena: Ondare-erantzukizunaren erreklamazioa, ELR andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			51/2017 irizpena: Ondare-erantzukizunaren erreklamazioa, ERM jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			53/2017 irizpena: Ondare-erantzukizunaren erreklamazioa, RVS jaunak bide publikoan erorita jasandako kalteengatikoa.

			54/2017 irizpena: Ondare-erantzukizunaren erreklamazioa, VAL jaunak bide publikoan erorita jasandako kalteengatikoa.

			55/2017 irizpena: Ondare-erantzukizunaren erreklamazioa, JIAM eta MGA jaun-andreek jasandako kalteengatikoa; izan ere, Hirigintza eta Etxebizitzako zinegotzi delegatuaren 2011ko ekainaren 9ko Ebazpenaren zati bat deuseztatu zuten epaitegietan. Ebazpen horrek berraztertzeko errekurtsoa ezetsi zuen 2009ko ekainaren ebazpenen kontra, non Donostiako .... kaleko eraikuntzan egindako lizentziarik gabeko obrak botatzeko eta jatorrizko egoerara itzularazteko agindu baitzen.

			56/2017 irizpena: Ondare-erantzukizunaren erreklamazioa, ASL enpresak jasandako kalteengatikoa, Euskal Trenbide Sareak eta enpresa horrek sinatutako hitzarmena suntsiarazi baitzen; izan ere, aldez aurretik Andoaingo Udalaren Gobernu Batzordeak jarduera sailkatuaren lizentzia deuseztatu zion, 2011ko urriaren 31ko Akordioaren bidez.

			57/2017 irizpena: Ondare-erantzukizunaren erreklamazioa, JMV jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			58/2017 irizpena: Ondare-erantzukizunaren erreklamazioa, MMV jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			60/2017 irizpena: Ondare-erantzukizunaren erreklamazioa, BMRAE eta LSRA andreek jasandako kalteengatikoa; izan ere, haien senarra eta aita, GSRG jauna, hil zen Osakidetza-Euskal osasun zerbitzuak osasun sorospenaren emanda.

			61/2017 irizpena: Ondare-erantzukizunaren erreklamazioa, LHG andreak ... Unibertsitate Ospitalean erorita jasandako kalteengatikoa.

			62/2017 irizpena: Ondare-erantzukizunaren erreklamazioa, bigarren hezkuntzako institutu publiko batean izandako istripu baten ondorioz, OBT ikasleak jasandako kalteei buruzkoa.

			63/2017 irizpena: Ondare-erantzukizunaren erreklamazioa, JMDB, FJDB, GDB eta MCDB jaun-andreek jasandako kalteengatikoa; izan ere, haien anaia/neba izan zena, JLDB jauna, hil zen Osakidetza-Euskal osasun zerbitzuak osasun sorospenaren emanda.

			65/2017 irizpena: Ondare-erantzukizunaren erreklamazioa, MERE andreak eta haren semea, PGR, jasandako kalteengatikoa, Osakidetza-Euskal Osasun Zerbitzuak erditzean emandPGRako osasun-sorospenaren ondorioz.

			66/2017 irizpena: Ondare-erantzukizunaren erreklamazioa, ... ABEE-ak jasandako kalteengatikoa; izan ere, gastu batzuk izan zituen segurtasun pribatua jarri behar izan zuelako abiadura handiko trenaren obretan, Zizurkil-Andoain zatian.

			67/2017 irizpena: Ondare-erantzukizunaren erreklamazioa, IPV andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			68/2017 irizpena: Ondare-erantzukizunaren erreklamazioa, MNF andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			69/2017 irizpena: Ondare-erantzukizunaren erreklamazioa, MGSG andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			70/2017 irizpena: Ondare-erantzukizunaren erreklamazioa, MPGG andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			71/2017 irizpena: Ondare-erantzukizunaren erreklamazioa, MJRE andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			72/2017 irizpena: Ondare-erantzukizunaren erreklamazioa, Alegría-Dulantzi udalak jasandako kalteengatikoa; izan ere, Eusko Jaurlaritzaren Hezkuntza Sailak ez zuen bigarren hezkuntzako zentroa eraiki Alegría-Dulantzin.

			73/2017 irizpena: Ondare-erantzukizunaren erreklamazioa, FMP jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			74/2017 irizpena: Ondare-erantzukizunaren erreklamazioa, JANS jaunak jasandako kalteei buruzkoa, hauteskunde-mahaietako kide izateko prozesuaren ondorioz.

			76/2017 irizpena: Ondare-erantzukizunaren erreklamazioa, E S. Coop.-ek jasandako kalteengatikoa, C-2 Zabalandi eremuko xehetasun-azterketa deuseztatu baitzuten epaitegietan, Basauriko Bilbondo merkataritza-gunean.

			77/2017 irizpena: Ondare-erantzukizunaren erreklamazioa, MCPM andreak jasandako kalteengatikoa; izan ere, haren ama izan zena, MCMP andrea, hil zen Osakidetza-Euskal osasun zerbitzuak osasun sorospenaren emanda.

			78/2017 irizpena: Ondare-erantzukizunaren erreklamazioa, LAZG andreak jasandako kalteen gainekoa, Psikologia Kliniko Teknikari Espezialistaren 2014 aldi baterako kontratazio zerrendetan oker sartu baitzen.

			79/2017 irizpena: Ondare-erantzukizunaren erreklamazioa, MAM, MCM eta MJM jaun-andreek jasandako kalteengatikoa; izan ere, haien aita izan zena, AMM jauna, hil zen Osakidetza-Euskal osasun zerbitzuak osasun sorospenaren emanda.

			80/2017 irizpena: Ondare-erantzukizunaren erreklamazioa, ERM andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			81/2017 irizpena: Ondare-erantzukizunaren erreklamazioa, JIB jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			82/2017 irizpena: Ondare-erantzukizunaren erreklamazioa, RAA jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			83/2017 irizpena: Ondare-erantzukizunaren erreklamazioa, AGR jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			84/2017 irizpena: Ondare-erantzukizunaren erreklamazioa, LMLA jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			85/2017 irizpena: Ondare-erantzukizunaren erreklamazioa, JLB andreak Osakidetza-Euskal Osasun Zerbitzukoa den ... osasun zentroan erorita jasandako kalteengatikoa.

			86/2017 irizpena: Ondare-erantzukizunaren erreklamazioa, ITQ andreak eta haren semeak, XLT, jasandako kalteengatikoa, Osakidetza-Euskal Osasun Zerbitzuak erditzean emandako osasun-sorospenaren ondorioz.

			87/2017 irizpena: Ondare-erantzukizunaren erreklamazioa, MALF andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			88/2017 irizpena: Ondare-erantzukizunaren erreklamazioa, AGS andreak jasandako kalteengatikoa, 2014ko urtarrilaren 22an Osakidetza-Servicio vasco de salud-ekin zeukan lan lotura suntsiarazi baitzen; izan ere, ez zioten egoera horren berri eman 2016ko irailaren 15era arte, senitartekoak zaintzeko eszedentzian zegoen bitartean.

			89/2017 irizpena: Ondare-erantzukizunaren erreklamazioa, RGS jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			90/2017 irizpena: Ondare-erantzukizunaren erreklamazioa, CHM andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			91/2017 irizpena: Ondare-erantzukizunaren erreklamazioa, YYY andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			92/2017 irizpena: Ondare-erantzukizunaren erreklamazioa, JJTA jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			93/2017 irizpena: Ondare-erantzukizunaren erreklamazioa, DLA jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			94/2017 irizpena: Ondare-erantzukizunaren erreklamazioa, GFR jaunak jasandako kalteengatikoa; izan ere, lanbide-modulu baten ikasketak berandu baliozkotatu zizkioten, epai batek onartu ondoren.

			95/2017 irizpena: Ondare-erantzukizunaren erreklamazioa, RQF jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			97/2017 irizpena: Ondare-erantzukizunaren erreklamazioa, JAA jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			98/2017 irizpena: Ondare-erantzukizunaren erreklamazioa, SRP jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			99/2017 irizpena: Ondare-erantzukizunaren erreklamazioa, MPUB andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			100/2017 irizpena: Ondare-erantzukizunaren erreklamazioa, YYY jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			101/2017 irizpena: Ondare-erantzukizunaren erreklamazioa, RPD jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			103/2017 irizpena: Ondare-erantzukizunaren erreklamazioa, JMVI jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			104/2017 irizpena: Ondare-erantzukizunaren erreklamazioa, MCS andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			105/2017 irizpena: Ondare-erantzukizunaren erreklamazioa, AGG adingabeak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			106/2017 irizpena: Ondare-erantzukizunaren erreklamazioa, VLB eta M eta XLL jaun-andreek jasandako kalteengatikoa; izan ere, haien senarra eta aita izan zena, PJLA jauna, hil zen Osakidetza-Euskal osasun zerbitzuak osasun sorospenaren emanda.

			107/2017 irizpena: Ondare-erantzukizunaren erreklamazioa, bizikletan zihoala bide publikoan izandako istripuaren ondorioz, MMSL andreak jasandako kalteei buruzkoa.

			108/2017 irizpena: Ondare-erantzukizunaren erreklamazioa, FLM jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			109/2017 irizpena: Ondare-erantzukizunaren erreklamazioa, PRM eta PO, MB, S eta URC jaun-andreek jasandako kalteengatikoa; izan ere, haien emaztea eta ama izan zena, MJCA andrea, hil zen Osakidetza-Euskal osasun zerbitzuak osasun sorospenaren emanda.

			110/2017 irizpena: Ondare-erantzukizunaren erreklamazioa, MEAC andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			111/2017 irizpena: Ondare-erantzukizunaren erreklamazioa, MLPE andreak bide publikoan erorita jasandako kalteengatikoa.

			113/2017 irizpena: Ondare-erantzukizunaren erreklamazioa, JAFE jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			114/2017 irizpena: Ondare-erantzukizunaren erreklamazioa, JSR jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			115/2017 irizpena: Ondare-erantzukizunaren erreklamazioa, BHM andreak jasandako kalteengatikoa, udal kiroldegi batean erori baitzen.

			116/2017 irizpena: Ondare-erantzukizunaren erreklamazioa, IJSG andreak bide publikoan erorita jasandako kalteengatikoa.

			117/2017 irizpena: Ondare-erantzukizunaren erreklamazioa, JLS jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			118/2017 irizpena: Ondare-erantzukizunaren erreklamazioa, CLG jaunak jasandako kalteengatikoa; izan ere, haren aita izan zena, RLI jauna, hil zen Osakidetza-Euskal osasun zerbitzuak osasun sorospenaren emanda.

			119/2017 irizpena: Ondare-erantzukizunaren erreklamazioa, APG jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			121/2017 irizpena: Ondare-erantzukizunaren erreklamazioa, RRO jaunak bide publikoan erorita jasandako kalteengatikoa.

			122/2017 irizpena: Ondare-erantzukizunaren erreklamazioa, JBL jaunak soinketa eskola batean erorita jasandako kalteengatikoa.

			123/2017 irizpena: Ondare-erantzukizunaren erreklamazioa, PTBM andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			124/2017 irizpena: Ondare-erantzukizunaren erreklamazioa, ACR andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			125/2017 irizpena: Ondare-erantzukizunaren erreklamazioa, RVH andreak bide publikoan erorita jasandako kalteengatikoa.

			126/2017 irizpena: Ondare-erantzukizunaren erreklamazioa, MEAM andreak eta haren alabak, NOA, jasandako kalteengatikoa, Osakidetza-Euskal Osasun Zerbitzuak erditzean emandako osasun-sorospenaren ondorioz.

			127/2017 irizpena: Ondare-erantzukizunaren erreklamazioa, FW andreak jasandako kalteengatikoa; izan ere, bere jatetxeak ezin izan baitu funtzionatu dagozkion lizentziak lortuta eta lizentzia horiek eskuratzeko zuzentze-neurriak bete ondoren.

			128/2017 irizpena: Ondare-erantzukizunaren erreklamazioa, MIA andreak kirol jarduera batean bide publikoan erorita jasandako kalteengatikoa.

			129/2017 irizpena: Ondare-erantzukizunaren erreklamazioa, JMMS jaunak eta haren adingabeko alabak,LMB, jasandako kalteengatikoa; izan ere, haien emaztea eta ama izan zena, SBT andrea, hil zen Osakidetza-Euskal osasun zerbitzuak osasun sorospenaren emanda.

			130/2017 irizpena: Ondare-erantzukizunaren erreklamazioa, AGP- jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			131/2017 irizpena: Ondare-erantzukizunaren erreklamazioa, JTV jaunak eta haren adingabeko semeak, ATC, jasandako kalteengatikoa; izan ere, haien emaztea eta ama izan zena, Begoña BCR andrea, hil zen Osakidetza-Euskal osasun zerbitzuak osasun sorospenaren emanda.

			132/2017 irizpena: Ondare-erantzukizunaren erreklamazioa, NBB andreak eta haren alabak, ZNB, jasandako kalteengatikoa, Osakidetza-Euskal Osasun Zerbitzuak erditzean emandako osasun-sorospenaren ondorioz.

			133/2017 irizpena: Ondare-erantzukizunaren erreklamazioa, MAAB andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			136/2017 irizpena: Ondare-erantzukizunaren erreklamazioa, RFM jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			137/2017 irizpena: Ondare-erantzukizunaren erreklamazioa, ACG andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			138/2017 irizpena: Ondare-erantzukizunaren erreklamazioa, MGDG andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			140/2017 irizpena: Ondare-erantzukizunaren erreklamazioa, ACR jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			141/2017 irizpena: Ondare-erantzukizunaren erreklamazioa, MBBC andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			143/2017 irizpena: Ondare-erantzukizunaren erreklamazioa, JJF jaunak jasandako kalteengatikoa; izan ere, Osakidetza-Euskal osasun zerbitzuak txarto funtzionatu du.

			144/2017 irizpena: Ondare-erantzukizunaren erreklamazioa, JCAC jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			145/2017 irizpena: Ondare-erantzukizunaren erreklamazioa, MLS andreak jasandako kalteengatikoa, Osakidetza-Euskal Osasun Zerbitzuak erditzean emandako osasun-sorospenaren ondorioz.

			149/2017 irizpena: Ondare-erantzukizunaren erreklamazioa, ABR jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			150/2017 irizpena: Ondare-erantzukizunaren erreklamazioa, BOG andreak eta haren seme-alabek, ESO jaunak eta MBSO andreak, jasandako kalteengatikoa; izan ere, haien senarra eta aita izan zena, ESP jauna, hil zen Osakidetza-Euskal osasun zerbitzuak osasun sorospenaren emanda.

			151/2017 irizpena: Ondare-erantzukizunaren erreklamazioa, RMP eta R eta TDM andreek jasandako kalteengatikoa; izan ere, haien senarra eta aita izan zena, ADS jauna, hil zen Osakidetza-Euskal osasun zerbitzuak osasun sorospenaren emanda.

			152/2017 irizpena: Ondare-erantzukizunaren erreklamazioa, MBHKaren jabekideen erkidegoak jasandako kalteengatikoa; izan ere, udalak ez ditu beharreko udal zerbitzu publikoak bere gain hartu 2015eko urtarrilaren 1etik 2016ko abenduaren 31ra.

			153/2017 irizpena: Ondare-erantzukizunaren erreklamazioa, AJG andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			154/2017 irizpena: Ondare-erantzukizunaren erreklamazioa, ELM andreak komun publikoetan erorita jasandako kalteengatikoa.

			156/2017 irizpena: Ondare-erantzukizunaren erreklamazioa, JSRA andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			157/2017 irizpena: Ondare-erantzukizunaren erreklamazioa, NRG andreak jasandako kalteengatikoa; izan ere, haren senarra izan zena, JJGM jauna, hil zen Osakidetza-Euskal osasun zerbitzuak sorospenaren emanda.

			158/2017 irizpena: Ondare-erantzukizunaren erreklamazioa, PAE jaunak jasandako kalteengatikoa; izan ere, haren ama izan zena, CEN andrea, hil zen Osakidetza-Euskal osasun zerbitzuak osasun sorospenaren emanda.

			159/2017 irizpena: Ondare-erantzukizunaren erreklamazioa, MALC andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			160/2017 irizpena: Ondare-erantzukizunaren erreklamazioa, KLM jaunak jasandako kalteengatikoa, bide publikoan erorita jasandako kalteengatikoa; izan ere, bizikleta-bideko kautxuzko berezgailuaren kontra estropezu egin zuen.

			161/2017 irizpena: Ondare-erantzukizunaren erreklamazioa, ARH jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			162/2017 irizpena: Ondare-erantzukizunaren erreklamazioa, RMVA , eta FJCV eta ICV jaun-andreek jasandako kalteengatikoa; izan ere, haien senarra eta aita izan zena, FJCT jauna, hil zen Osakidetza-Euskal osasun zerbitzuak osasun sorospenaren emanda.

			163/2017 irizpena: Ondare-erantzukizunaren erreklamazioa, MMM jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			164/2017 irizpena: Ondare-erantzukizunaren erreklamazioa, CRD adingabeak jasandako kalteengatikoa Euskal Herriko Unibertsitateko Odontologia Klinikan egindako hortz-erauzketaren ondorioz.

			166/2017 irizpena: Ondare-erantzukizunaren erreklamazioa, DG andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			167/2017 irizpena: Ondare-erantzukizunaren erreklamazioa, AJIJ eta OAM jaun-andreek eta haien alabak, MIA adingabeak, jasandako kalteengatikoa, Osakidetza-Euskal Osasun Zerbitzuak osasun-sorospena eman baitzien erditzean.

			168/2017 irizpena: Ondare-erantzukizunaren erreklamazioa, BGI andreak bide publikoan erorita jasandako kalteengatikoa.

			169/2017 irizpena: Ondare-erantzukizunaren erreklamazioa, AOR andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			170/2017 irizpena: Ondare-erantzukizunaren erreklamazioa, IAG jaunak jarritakoa, haren amak, MEGU andreak, jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			172/2017 irizpena: Ondare-erantzukizunaren erreklamazioa, LHS andreak jasandako kalteengatikoa; izan ere, haren aita izan zena, FHG jauna, hil zen Osakidetza-Euskal osasun zerbitzuak osasun sorospenaren emanda.

			173/2017 irizpena: Ondare-erantzukizunaren erreklamazioa, JAA eta Ana AIAR jaun-andreek jasandako kalteengatikoa; izan ere, haien emaztea eta ama izan zena, MPRS andrea, hil zen Osakidetza-Euskal osasun zerbitzuak osasun sorospenaren emanda.

			175/2017 irizpena: Ondare-erantzukizunaren erreklamazioa, MEOG andreak bide publikoan erorita jasandako kalteengatikoa.

			176/2017 irizpena: Ondare-erantzukizunaren erreklamazioa, PMDC jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			177/2017 irizpena: Ondare-erantzukizunaren erreklamazioa, MBGG andreak jasandako kalteengatikoa; izan ere, haren senarra hil zen Armintzako itsas-portuan istripuaren ondorioz.

			178/2017 irizpena: Ondare-erantzukizunaren erreklamazioa, CCA andreak jasandako kalteengatikoa Armintzako itsas-portuan erorketaren ondorioz.

			179/2017 irizpena: Ondare-erantzukizunaren erreklamazioa, VGG jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			180/2017 irizpena: Ondare-erantzukizunaren erreklamazioa, MLGA eta JMVO jaun-andreek eta haien semeak, AVG adingabeak, jasandako kalteei buruzkoa, seme eta anaia bikia hil baitzitzaien Osakidetza-Euskal Osasun Zerbitzuak lagundutako erditzean.

			181/2017 irizpena: Ondare-erantzukizunaren erreklamazioa, TRD jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			182/2017 irizpena: Ondare-erantzukizunaren erreklamazioa, MYFV andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			183/2017 irizpena: Ondare-erantzukizunaren erreklamazioa, MJGS andreak jasandako kalteengatikoa; izan ere, haren senarra izan zena, JVR jauna, hil zen Osakidetza-Euskal osasun zerbitzuak osasun sorospenaren emanda.

			184/2017 irizpena: Ondare-erantzukizunaren erreklamazioa, JMM andreak bide publikoan erorita jasandako kalteengatikoa.

			185/2017 irizpena: Ondare-erantzukizunaren erreklamazioa, JKAV jaunak jasandako kalteei buruzkoa, sokamuturra ospakizuneko bigantxaren erasoaren ondorioz.

			189/2017 irizpena: Ondare-erantzukizunaren erreklamazioa, YLM eta VLU jaun-andreek jasandako kalteengatikoa Osakidetza-Euskal osasun zerbitzuak lehenengoari emandako osasun-sorospenaren ondorioz.

			190/2017 irizpena: Ondare-erantzukizunaren erreklamazioa, JJHO , MHI eta GHI jaun-andreek jasandako kalteengatikoa; izan ere, haien emaztea eta ama izan zena, MJIO andrea, hil zen Osakidetza-Euskal osasun zerbitzuak osasun sorospenaren emanda.

			192/2017 irizpena: Ondare-erantzukizunaren erreklamazioa, ESU andreak bide publikoan erorita jasandako kalteengatikoa.

			193/2017 irizpena: Ondare-erantzukizunaren erreklamazioa, MS jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			194/2017 irizpena: Ondare-erantzukizunaren erreklamazioa, MPDD andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			195/2017 irizpena: Ondare-erantzukizunaren erreklamazioa, SISL elkarteak jasandako kalteengatikoa; izan ere, Kontratuen Inguruko Errekurtsoen Administrazio Organoak bi errekurtso berezi-kontratazioari buruzkoak- berandu ebatzi baitzituen.

			196/2017 irizpena: Ondare-erantzukizunaren erreklamazioa, MAA jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			199/2017 irizpena: Ondare-erantzukizunaren erreklamazioa, FJMP andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			200/2017 irizpena: Ondare-erantzukizunaren erreklamazioa, ... Aldearen konpetsazio-batzordeak jasandako kalteengatikoa, bizitegirako eremu urbanizagarriaren 2. eta 13. ardatzean dauden lurzoruak irisgarriak egiteko obrak direla eta.

			202/2017 irizpena: Ondare-erantzukizunaren erreklamazioa, CCV, eta JC, B, JM eta MCPC jaun-andreek jasandako kalteengatikoa; izan ere, haien senarra eta aita izan zena, VPS jauna, hil zen Osakidetza-Euskal osasun zerbitzuak osasun sorospenaren emanda.

			203/2017 irizpena: Ondare-erantzukizunaren erreklamazioa, RCM andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			204/2017 irizpena: Ondare-erantzukizunaren erreklamazioa, SRR andreak eta haren seme-alabek jasandako kalteengatikoa; izan ere, haien senarra eta aita izan zena, Victor VMMG jauna, hil zen Osakidetza-Euskal osasun zerbitzuak osasun sorospenaren emanda.

			206/2017 irizpena: Ondare-erantzukizunaren erreklamazioa, FGD jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			207/2017 irizpena: Ondare-erantzukizunaren erreklamazioa, DAL jaunak jasandako kalteei buruzkoa, Gasteizko hauteskunde-mahaiak osatzeko zozketaren ostean datu pertsonalak zabaltzeagatik, 2016ko ekainaren hauteskunde orokorrak zirela eta.

			208/2017 irizpena: Ondare-erantzukizunaren erreklamazioa, AAS andreak jasandako kalteengatikoa; izan ere, haren aita izan zena, FAP jauna, hil zen Osakidetza-Euskal osasun zerbitzuak osasun sorospenaren emanda.

			209/2017 irizpena: Ondare-erantzukizunaren erreklamazioa, PGV jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			210/2017 irizpena: Ondare-erantzukizunaren erreklamazioa, MAAZ andreak jasandako kalteengatikoa; izan ere, haren senarra izan zena, FMI jauna, hil zen Osakidetza-Euskal osasun zerbitzuak osasun sorospenaren emanda.

			212/2017 irizpena: Ondare-erantzukizunaren erreklamazioa, EAN andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			215/2017 irizpena: Ondare-erantzukizunaren erreklamazioa, MLA eta NRL andreek jasandako kalteengatikoa; izan ere, haien senarra eta aita izan zena, FRB jauna, hil zen Osakidetza-Euskal osasun zerbitzuak osasun sorospenaren emanda.

			216/2017 irizpena: Ondare-erantzukizunaren erreklamazioa, MAL jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			218/2017 irizpena: Ondare-erantzukizunaren erreklamazioa, JMTG jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			219/2017 irizpena: Ondare-erantzukizunaren erreklamazioa, IJD andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			220/2017 irizpena: Ondare-erantzukizunaren erreklamazioa, Donostiako ... ... zenbakiko kaleko jabekideen erkidegoak jasandako kalteengatikoa; izan ere, udal saneamendu sareak txarto funtzionatu zuen edota hornikuntza eta saneamendu sarea berritzeko eta hobetzeko obrak txarto ustiatu ziren.

			221/2017 irizpena: Ondare-erantzukizunaren erreklamazioa, ALV jaunak jasandako kalteei buruzkoa, bizikletan zihoala bide publikoan izandako istripuaren ondorioz.

			225/2017 irizpena: Ondare-erantzukizunaren erreklamazioa, CFL andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			227/2017 irizpena: Ondare-erantzukizunaren erreklamazioa, UBS jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			228/2017 irizpena: Ondare-erantzukizunaren erreklamazioa, ISMA andreak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			229/2017 irizpena: Ondare-erantzukizunaren erreklamazioa, MYCG andreak bide publikoan erorita jasandako kalteengatikoa.

			230/2017 irizpena: Ondare-erantzukizunaren erreklamazioa, GPH jaunak jasandako kalteengatikoa Osakidetza-Euskal osasun zerbitzuak emandako osasun-sorospenaren ondorioz.

			

			D) Ofiziozko berrikuspena (18)

			26/2017 irizpena: Ofiziozko berrikuspena. Xedea: Alkatetzaren Dekretua, 2015-312052 zenbakiduna, abenduaren 23koa; horren bitartez, Berrizko udalaren laguntza eta aholkularitza juridikoko kontratu txikia ..., S.A. (...) enpresari esleitu zitzaion.

			27/2017 irizpena: Ofiziozko berrikuspena. Xedea: Alkatetzaren Dekretua, 2016-301018 zenbakiduna, urtarrilaren 12koa; horren bitartez, Berrizko udalaren lan aholkularitza kontratu txikia ..., S.A. enpresari esleitu zitzaion.

			30/2017 irizpena: Ofiziozko berrikuspena. Xedea: Ebazpena, 2011ko apirilaren 4koa, Herrizaingo Saileko Administrazio eta Zerbitzuetako sailburuordearena, 2011ko martxoaren 28ko Ebazpena Euskal Herriko Polizia Ikastegiko iragarki-oholean jarri deneko data jakinarazteko dena, RDB jaunak eskatuta. Ebazpen horren bidez, zenbait lagun Ertzaintzaren Ikuskapen Eskalako Herritarren Segurtasuneko Ofizialondoko Kategoriako karrerako funtzionario izendatu ziren.

			31/2017 irizpena: Ofiziozko berrikuspena. Xedea: Ebazpena, 2011ko apirilaren 4koa, Herrizaingo Saileko Administrazio eta Zerbitzuetako sailburuordearena, 2011ko martxoaren 28ko Ebazpena Euskal Herriko Polizia Ikastegiko iragarki-oholean jarri deneko data jakinarazteko dena, MMSC jaunak eskatuta. Ebazpen horren bidez, zenbait lagun Ertzaintzaren Ikuskapen Eskalako Herritarren Segurtasuneko Ofizialondoko Kategoriako karrerako funtzionario izendatu ziren.

			32/2017 irizpena: Ofiziozko berrikuspena. Xedea: Ebazpena, 2011ko apirilaren 4koa, Herrizaingo Saileko Administrazio eta Zerbitzuetako sailburuordearena, 2011ko martxoaren 28ko Ebazpena Euskal Herriko Polizia Ikastegiko iragarki-oholean jarri deneko data jakinarazteko dena, MGG jaunak eskatuta. Ebazpen horren bidez, zenbait lagun Ertzaintzaren Ikuskapen Eskalako Herritarren Segurtasuneko Ofizialondoko Kategoriako karrerako funtzionario izendatu ziren.

			34/2017 irizpena: Ofiziozko berrikuspena. Xedea: Alkatetzaren Dekretua, 1988ko otsailaren 25ekoa; horren bitartez, Berrizko udalaren arkitektura-aholkularitzaren zerbitzu-errentamenduko kontratua SBO jaunari esleitu zitzaion.

			96/2017 irizpena: Ofiziozko berrikuspena, MRPV jaunak aurkeztua, Euskal Herriko Poliziaren Ikastegiko zuzendariaren 2007ko urriaren 24ko Ebazpenaren kontra. Ebazpen horrek deitutako Ertzainaren oinarrizko eskalako agente kategorian sartzeko hautaketa prozeduraren bitartez haututako izangaien identitatea jendaurreratzen duena eta praktiketako funtzionario izendatzen dituena, ikastaroaren hasiera eguna zein izango den adieraziz, 2007ko martxoaren 19ko Ebazpenaren bidez deituta.

			102/2017 irizpena: Ofiziozko berrikuspena. Xedea: Erabakiak, 2011ko urtarrilaren 31koa eta otsailaren 11koa, Leioa Kirolak SAU-ren administrazio-kontseiluarena, Pinosolo kirol-gune berriaren proiektuaren erredakzioa, obra-zuzendaritza, segurtasunaren eta osasunaren arloko koordinazioa eta obrak egikaritzeko kontratuaren behin-behineko eta behin betiko esleitzekoak, Pinosolo UTEri eginda.

			112/2017 irizpena: Ofiziozko berrikuspena, GLOA jaunak eskatuta. Xedea: Ebazpena, 2010eko urtarrilaren 12koa, Herrizaingo Saileko Administrazio eta Zerbitzuetako sailburuordearena, 2010eko urtarrilaren 11ko Ebazpena, zenbait lagun Ertzaintzako karrerako funtzionario izendatzeari buruzkoa, Euskal Herriko Poliziaren Ikastegiko iragarki-oholean argitaratu den eguna jakinarazten duena (oinarrizko eskalako agente kategorian sartzeko hautaketa prozeduran).

			120/2017 irizpena: Ofiziozko berrikuspena. Xedea: Ebazpena, 2016ko ekainaren 6koa, Gipuzkoako Etxebizitza Lurralde Ordezkariarena, NHP andreari ohiko etxebizitzaren fatxada birgaitzeko diru-laguntza ematen baitio.

			134/2017 irizpena: Ofiziozko berrikuspena. Xedea: Ebazpena, 2011ko apirilaren 4koa, Herrizaingo Saileko Administrazio eta Zerbitzuetako sailburuordearena, 2011ko martxoaren 28ko Ebazpena Euskal Herriko Polizia Ikastegiko iragarki-oholean jarri deneko data jakinarazteko dena, JBF jaunak eskatuta. Ebazpen horren bidez, zenbait lagun Ertzaintzaren Ikuskapen Eskalako Herritarren Segurtasuneko Ofizialondoko Kategoriako karrerako funtzionario izendatu ziren.

			147/2017 irizpena: Ofiziozko berrikuspena, OCF jaunak eskatuta. Xedea: Ebazpena, 2010eko uztailaren 7koa, Euskal Herriko Poliziaren Ikastegiko zuzendariarena, Euskal Autonomia Erkidegoko Epaitegia Nagusiaren maiatzaren 12ko 335/2010 epaia betetzeko, Ertzaintzaren Ikuskapen Eskalako Ikerketa Kriminaleko Ofizialondoko Kategoriako hautaketa prozesuan onartuen eta baztertuen behin betiko zerrenda argitaratzen duena.

			148/2017 irizpena: Ofiziozko berrikuspena, AUI jaunak eskatuta. Xedea: Ebazpena, 2010eko uztailaren 7koa, Euskal Herriko Poliziaren Ikastegiko zuzendariarena, Ertzaintzaren Ikuskapen Eskalako Ikerketa Kriminaleko Ofizialondoko Kategoriako hautaketa prozesuan onartuen eta baztertuen behin betiko zerrenda argitaratzen duena.

			165/2017 irizpena: Ofiziozko berrikuspena, MGG jaunak eskatuta. Xedea: Ebazpena, 2010eko urtarrilaren 12koa, Herrizaingo Saileko Administrazio eta Zerbitzuetako sailburuordearena, 2010eko urtarrilaren 11ko Ebazpena, zenbait lagun Ertzaintzako karrerako funtzionario izendatzeari buruzkoa, Euskal Herriko Poliziaren Ikastegiko iragarki-oholean argitaratu den eguna jakinarazten duena (oinarrizko eskalako agente kategorian sartzeko hautaketa prozeduran).

			191/2017 irizpena: Ofiziozko berrikuspena. Xedea: Tokiko Gobernu Batzarraren 665. Erabakia, 2008ko urriaren 14koa; horren bitartez, Berrizko ... kaleko ...eko eraikina birgaitzeko obrak lehenengoz okupatzeko lizentzia eman zitzaion MRC jaunari.

			213/2017 irizpena: Ofiziozko berrikuspena. Xedea: Alkatetzaren Ebazpena, 2011ko ekainaren 9koa; horren bitartez, kiroldegiaren zerbitzu-kudeaketaren kontratuan ESL enpresari 108.479,96 euro (BEZA barne) ordaintzen zaizkio, 2010. ekitaldiaren galerak, gehi enpresa-etekin moduko gastuen %5, gehi gastu orokor moduko gastuen %11,25 direla eta.

			214/2017 irizpena: Ofiziozko berrikuspena. Xedea: Alkatetzaren Ebazpena, 2012ko maiatzaren 2koa; horren bitartez, kiroldegiaren zerbitzu-kudeaketaren kontratuan ESL enpresari 107.917,56 euro (BEZA barne) ordaintzen zaizkio, 2011. ekitaldiaren galerak, gehi enpresa-etekin moduko gastuen %5, gehi gastu orokor moduko gastuen %11,25 direla eta.

			226/2017 irizpena: Ofiziozko berrikuspena. Xedea: Errege Agindua, 1912ko abenduaren 27koa; horren bitartez, Sustapen Ministerioak tren funikularraren emakida -Ondarretatik Igeldo mendira doana- Monte Igueldo SA enpresari eman zitzaion 99 urteko epean.

			

			E) Berrikuspen-errekurtso berezia (1)

			146/2017 irizpena: Berrikuspen-errekurtso berezia, RCM-ek jarrita, irakasle elkartuen plazak (90, 91, 104, 122 eta 123 zenbakidunak) hautatzeko prozesuaren ebazpenaren kontra. Plaza horien deialdia 2016ko maiatzaren 2ko ebazpenaren bidez egin zen.

			

			F) Administrazioaren kontratuak (4)

			45/2017 irizpena: Kontratu baten suntsiarazpena. Hornidura-kontratu txiki administratiboaren xedea: Sopela udalaren Udaltzaingoaren telefonoetarako ahots-grabazioko zentralita hornitu, instalatu, abian jarri eta dagokion prestakuntza ematea. Kontratua TSLL enpresari esleitu zitzaion.

			46/2017 irizpena: Kontratu baten suntsiarazpena. Kontratuaren xedea: Segurtasun Sailarentzako patruila-ibilgailuak hornitzea.

			139/2017 irizpena: Iraungipen-deklarazioa, Riberas de Loiolako kirolgunea ustiatzeko emakidaren bidezko herri zerbitzuen kudeatze kontratua, FENV enpresari esleituta.

			174/2017 irizpena: Zerbitzu kontratu administratibo baten interpretazioa. Kontratuaren xedea: “Sondikako udalerriko Hirigintza Antolamendurako Plan Nagusiaren idazketa amaitzea”, 2014ko urtarrilaren 27an LKS Ingeniería, S.Coop enpresarekin formalizatuta .

			

			G) Itzultzeko erabakiak (5)

			Batzordearen eskumenekoa ez izateagatik:

			1/2017 erabakia: Ondare-erantzukizunaren erreklamazioa, ESL enpresak jasandako kalteengatikoa; izan ere, hornidura homologatzeko esparru-akordioaren bidez, Hezkuntza, Unibertsitate eta Ikerketa Sailaren menpeko ikastetxe publikoentzako modulu aurrefabrikatuak erosteko aukerarik gabeko errentamenduari dagokien ordainketak berandu egiten ari dira.

			2/2017 erabakia: Ondare-erantzukizunaren erreklamazioa, EVSSA enpresak jasandako kalteengatikoa. Izan ere, Barakaldoko Herriko Plazako ibilgailuen lurpeko aparkalekuaren proiektu teknikoa idazten, eraikuntza eta ustiapena jarraitzeko kontratu administratiboa aurretiaz apurtu zen.

			

			Beste irizpenik eman behar ez zelako:

			4/2017 erabakia: Dekretu-proiektua, Euskal Autonomia Erkidegoko Izatezko Bikoteen Erregistroaren Erregelamendua onartzen duena.

			

			Instrukzioari jarraipena eman diezaioten:

			5/2017 erabakia: Ondare-erantzukizunaren erreklamazioa, MLS andreak jasandako kalteengatikoa, Osakidetza-Euskal Osasun Zerbitzuak erditzean emandako osasun-sorospenaren ondorioz.

			6/2017 erabakia: Ondare-erantzukizunaren erreklamazioa, UNIBAIL-RODAMCO RETAIL SPAIN, SLU enpresak jasandako kalteengatikoa; izan ere, jarduera ekonomikoetarako eta merkataritza ekipamenduetarako lurzoru publikoa sortzeko Lurralde Arloko Planean sabai-zabaleko mugapen bereziak baitira, hain zuzen, merkataritza ekipamenduetan.

		


		
			BIGARREN ZATIA:
DOKTRINAREN LABURPENA

			1. kapitulua. KONTSULTA-EGINKIZUNA

			I. Parametroak

			A) Administrazio-egintzak

			Kontratazioa

			Administrazioak kontratua suntsiarazteko ekimena adierazi du, eta kontratistak ez du adierazi ekimen horrekiko desadostasunik; aldiz, Administrazioak hasierako aginduan adierazi dituen kausen aplikagarritasunaren aurka dago. Kausa horiek SPKLTBaren 223. artikuluko d), f) eta h) letretan jasota daude (“kontratistak epeak betetzen berandutzea…”; “funtsezkoak diren gainerako betebeharrak ez betetzea..”; eta “kontratuan berariaz ezarritakoak”). Kontratistak argudiatzen du SPKLTBaren 223. artikuluko g) letrako kausa ere gertatzen dela; hau da, ezinezkoa dela prestazioa hasierako baldintzetan ematea, serie amaierako baimenaren kautelazko etendurak ibilgailuak saltzea eta entregatzea eragozten ditu, eta legezko ezintasuna osatzen du.

			Batzordeak uste du dibergentzia hori ez dela garrantzi txikikoa auzian, alderdi bien eskubideak baldintzatuko dituelako ebazpena ematen denean: ez da gauza bera kontratistari inputatu ahal izatea ala ez, erruduntzat jotzeko ondoretarako; hortaz, bidezkoa da haren esku-hartzea.

			46/2017 ABJI, par.: 25.etik 26.era

			

			Ondare-erantzukizuna

			Batzordeari gai horri buruzko irizpena eskatu zaio, enpresa interesdunak adierazi baitu ondare-erantzukizunaren gaineko erreklamazioa dela. Euskadiko Aholku Batzorde Juridikoari buruzko azaroaren 24ko 9/2004 Legearen 3.1.k) artikuluaren arabera, batzordearen esku-hartzea nahitaezkoa da, hemezortzi mila eurotik gorako zenbatekoa delako, gutxieneko zenbatekoa eguneratu zuen apirilaren 12ko 73/2011 Dekretuan ezarritakoarekin bat etorrita.

			Hala eta guztiz ere, kontatu diren egitateen arabera, lehenik eta behin argitu behar da ea benetan hori den planteatu den gaiaren izaera.

			Batzordeak behin baino gehiagotan adierazi duen bezala, batzordearen lege-diseinua dela eta, batzordeak ezin du esku hartu berari buruzko legean ezarritako kasuetan baino, eta legean ez dago jasota aukerako kontsultak (beste aholku-organo batzuen ereduetan ez bezala) erantzun ahal izatea.

			Azterketa hori egiteko, eskema bati jarraituko diogu. Lehenik eta behin, erreklamazioaren oinarriari helduta, kontratu-erantzukizunaren eskaera Administrazioaren ondare-erantzukizunaren bidetik bideratu ahal den aztertuko dugu; bigarrenik, egoera juridikoa aztertu, eta ondorioztatuko dugu kontratu-irregulartasunaren ondorioa dela; kasu horietan zerbitzua eman duen enpresak kalte-ordaina jasotzeko zer bide dagoen aztertuko dugu; eta, azkenean, ondorioztatuko dugu enpresak baliatu duen akzioa ez dela bidezkoa, berandutze-interesen ordainketa eta kobrantzaren kostuak aberaste bidegabearen esparruan erreklamatu behar direlako.

			Halaber, ohartuko dugu ez dela bidezkoa gure nahitaezko esku-hartzea, baina horrek ez duela esan nahi erreklamazioa ezin denik ebatzi Herri Administrazioen Araubide Juridikoaren eta Administrazio Prozedura Erkidearen azaroaren 26ko 30/1992 Legeak (AJAPEL) 89. artikuluan ezarritako baldintzen arabera.

			Interesdunaren kalifikazio-errakuntzak, eskaeraren edukia argi zehaztuta egonik, ezin du eduki ebazpen-proposamenak ematen dion garrantzia.

			Behin benetako izaera ezarrita, ez baita alderdiek erabakitzen dutena, baizik eta eduki substantiboaren araberakoa, eta birkalifikazioa eginda, prozedura amaituko duen ebazpenak erabaki behar ditu interesdunak planteatu dituen gai guztiak, bai eta hartatik ondorioztatzen diren beste batzuk ere.

			I Kontratu-erantzukizuna

			Aurkeztu den idazkia irakurrita ondorioztatzen da enpresak ondare-erantzukizunari buruzko erreklamazio bat aurkeztu duela, AJAPELen 139. artikulutik 144. artikulura bitartekoetan ezarritakoaren babesean.

			Idazkiaren oinarri juridikoak aztertuta, ordea, ondorioztatzen da zenbateko erreklamatuak Euskal Autonomia Erkidegoko Administrazio Orokorrarekiko kontratu-harreman baten ondorio direla. Izan ere, hark eskatzen du Sektore Publikoko Kontratuen Legearen testu bateginaren (SPKLTB) 216.4 artikulua aplikatzea (azaroaren 14ko 3/2011 Legegintzako Errege Dekretuak onartu du testu bategin hori). Horren arabera, Administrazioak berandu ordaintzen baldin badu, hauxe ordaindu behar zaio kontratistari: “hogeita hamar eguneko epe hori bete eta gero, berandutze-interesak eta kobrantzaren kostuak ordaindu beharko dizkio, abenduaren 29ko 3/2004 Legean ezarritako baldintzen arabera (lege horrek merkataritza eragiketetan berandutzaren aurka borroka egiteko neurriak ezartzen ditu). Interesen sortzapenerako epea abiarazteko, kontratistak beteta eduki behar du fakturak dagokion administrazio-erregistroan garai eta modu egokian aurkezteko betebeharra. Obligazio hori hogeita hamar eguneko epean bete behar du, salgaiak egiaz entregatu edo prestazioa egiaz eman duen egunetik aurrera”.

			Ebazpen-proposamenak, batzorde honen eta Estatu Kontseiluaren doktrinari jarraikiz, ukatu egiten du ondare-erantzukizuna bide egokia denik ordainketa hori egitea bidezko den ala ez ebazteko, kontratu-harreman baten ondoriozko betebeharrez ari gara eta.

			Horren harira, bidezkoak dira guk eman ditugun 9/2013 eta 3/2013 erabakien aipuak, baita Estatu Kontseiluaren 1796/2007 zenbakiko irizpenaren aipua ere.

			(…)

			Gogoratu behar da kontratistak eskubidea izango duela SPKLTBn eta kontratuan ezarritako baldintzen arabera egindako prestazioa ordain dakion, itundutako prezioaren arabera (SPKLTBren 216.1 artikulua); eta, epeari dagokionez, ezin dela alde batera utzi SPKLTBren 216.4 artikuluan ezarritako bermea.

			Bestalde, SPKLTBren 217. artikuluan prozedura bat ezartzen da administrazio publikoen zorrak ordainarazteko; eta bertan jasota dago ordainketa-betebeharra eta, hala dagokionean, berandutze-interesak. Bada, prozedura horri jarraitu behar zaio kobrantza gauzatzeko.

			Gai honetan SPKLTBren 216.4 artikuluaren aplikazio hutsa baino beharrezkoa izango ez balitz, SPKLTBren 217. artikulua izango litzateke kalte-ordaina jasotzeko bide espezifikoa.

			II Kontratazio irregularra

			Enpresak, agian, gaia hain argi ez dagoela jakitun izanik ─ez zen kontratuaren luzapenik edo aldaketarik gertatu, eta horrek hasieran itundutako zerbitzua ematen jarraitzea babestuko luke─, ondare-erantzukizunera jo du, zenbateko horiek ordain diezazkioten.

			Administrazioaren ondare-erantzukizunaren oinarria izango litzateke kontratazio-organoaren jarduketa zuhurrik eza, zuhur jokatuz gero “egoeraren erregularizazioa” ahalbidetuko zuen eta.

			Hala eta guztiz ere, ebazpen-proposamenean adierazten da luzapena eta aldaketa zergatik ez ziren juridikoki bideragarriak, kontratazio publikoa arautzen duten arauak aplikatuta, hain zuzen ere, arau horiek osatzen baitute Administrazioaren eta administratuen arteko harremanen esparrua alor horretan.

			Lehenik eta behin, batzorde honek askotan adierazi bezala, gogoratu behar da ondare-erantzukizunaren bidez ezin dela Administrazioaren jarduketen aurka egin, baldin eta jarduketa horiek denbora eta modu egokian aurkaratu behar baziren, administrazio-errekurtso edo jurisdikzio-errekurtso aplikagarrien bidez.

			“Erregularizazio hori” legez eskatuta ala ez, eskatu izan balu, eta kontratazio-organoak baietsi izan ez balu, administrazioarekiko auzien jurisdikzioaren bidea baliatu ahalko zukeen, administrazio-jarduerarik ezaren aurka egiteko; baina ez dago jasota halakorik egin zuenik.

			Edonola ere, luzapena ez dago jasota lotutako lau kontratuetako pleguen karatuletan; hortaz, ez zegoen baimenduta.

			Ebazpen-proposamenean argudiatu den bezala, kontuan hartu behar da pleguetako karatulak kontratuaren zati direla, eta, sinatu zirenean, indarrean zegoela Sektore Publikoko Kontratuen urriaren 30eko 30/2007 Legearen (SPKL) 99.3 artikulua. Artikulu horren arabera, “Kontratuak administrazio-klausula zehatzen pleguen edukiari egokitu beharko zaizkio, eta plegu horietako klausulak kontratu bakoitzaren zati izango dira” (gaur egungo SPKLTBren 115.3 artikuluan termino berak ezartzen dira).

			Bestalde, SPKLren 180. artikuluarekin bat etorrita (gaur egun, SPKLTBren 196. artikulua), esparru-akordioek ezin dute lau urtetik gora iraun, salbuespenezko arrazoiengatik izan ezean. Salbuespen-zio batengatik, esparru-akordio bat luzatuko balitz, bere garaian amaitu ziren eta akordio hari lotuta zeuden kontratuak ere lizitazio publikoan eskaini beharko lirateke, eta horrek ez du ziurtatzen ESL enpresa izango zenik, berriz ere, lau kontratuen akjudikazioduna.

			Aldaketari dagokionez, proposamenean gogoratzen da zer ezarri duten AM/01/10 esparru-akordioaren administrazio-klausula partikularren pleguaren 26.1 eta 26.7 klausulek:

			SPKLren 194., 195., 202. eta 272. artikuluek eta SPKLEOren 102. eta 103. artikuluek arautuko dute kontratuaren aldaketa, zeina interes publikoko arrazoiengatik bakarrik egingo baita, ezusteko kasuei aurre egiteko, espedientean haren beharra justifikatuta. Aldaketa horiek ezin izango diote inola ere eragin kontratuaren funtsezko baldintzei.

			Suntsiarazteko arrazoia izango da kontratuan aldaketak egitea, baldin eta aldaketen zenbatekoak, banan-banan hartuta edo guztiak batera, kontratuaren hasierako prezioa 100eko 20 aldatzea badakarte, bai goitik zein behetik, balio erantsiaren gaineko zerga kanpoan dela, edo funtsezko aldaketaren bat badakarkiote.

			Honela amaitzen du:

			Kasu honetan, ESL enpresak, erreklamazioaren xedeko lau espedienteetako hirutan, nabarmen gainditzen du kontratuaren hasierako prezioaren 100eko 20a. Haietakoren batean, 100eko 100 ere gainditu du. Hori guztia dela eta, ondorioztatu dugu ezin dela luzatu kontratu bat, kontratu hori suntsiarazi beharko bazen.

			Laburbilduz, zuzen adierazi den bezala, nagusitu behar den printzipio orokorra da sektore publikoko kontratuek eutsi egin behar diotela haietan hitzartutako iraunaldiari. Iraunaldia amaitzean, beste deialdi publiko bat egin beharko da, printzipio hauek errespetatu beharko dituena: lizitazioetara iristeko askatasuna, publikotasuna eta izangai posibleen arteko diskriminaziorik eza eta tratu berdina.

			Testuinguru horretan, egoera anomaloa dugu: Administrazioak moduluak alokatuta izan zituen, kontratu baliodunik gabe. Aurrez itundutako prestazioaren luzapena izan zen, inolako lege-oinarririk gabea. Argi dago luzapena Administrazioaren aginduaz eta Administrazioaren nahierara egin zela, inolako protestarik egin gabe jaso zuelako.

			III Prestazioak itzultzeko bideak

			Prestazioak aurrez kontratu bat egin gabe eman baldin badira, ez dago hitz egiterik kontratu baten araberako betebeharrei buruz edo ondare-erantzukizunari buruz, nahiz eta, geroago ikusiko dugun bezala, ondoreak kontratuen arauditik atera behar diren.

			Ondare-erantzukizuna, oro har, ez da bide egokia, egoera horietan ez baita biltzen kaltearen antijuridikotasuna.

			Estatu Kontseiluaren martxoaren 4ko 88/2004 irizpenak eta irailaren 11ko 1008/2008 irizpenak ere horri eusten diote, bai eta proposamenean aipatzen den 1204/2006 irizpenak ere . Azken horrek hau gaineratu du:

			Laburbilduz, kontratu-erantzukizunik edo kontratuz kanpoko erantzukizunik ez baldin badago, Administrazioaren kargurako betebeharra bidegabeko aberastearen doktrinan oinarritzen da, zeina behin eta berriz onartu eta aplikatu baitu Estatu Kontseiluak administrazio-betebeharren iturri gisa (1025/94 zenbakiko irizpena, besteak beste), eta jurisprudentziak ere bai. Kontsultan azaldu den gaiaren arabera, Administrazioak zaintza- eta segurtasun-lanak eskuratu zituen 2003ko uztailaren 14tik 2004ko maiatzaren 31 arte, prezioa ordaindu gabe, hots, kontrapartidarik gabe. Hori dela eta, (A)-k 126.966,23 euro jasotzeko eskubidea duela onartu behar da, Administrazioaren kausarik gabeko aberastea zifra horretan zenbatu delako.

			Kataluniako Generalitateko Aholku Batzorde Juridikoak uztailaren 30ean eman zuen 273/2013 irizpenaren arabera, ondare-erantzukizuna ez da bide egokia betebehar-estaldurarik ez duten fakturak ordaintzeko; izan ere:

			ondare-erantzukizuna eta dagokion prozedura desnaturalizatu egiten dira. Tresna juridiko hori ez dago pentsatuta sistematikoki ebazteko Administrazioaren eta eskatzailearen arteko aurreko kontratu-lotura batekin zerikusia duten fakturen ordainketa. Kasu horretan, Tokiko Administrazioak aztertu beharko luke ordenamendu juridikoan zer prozedura dagoen partikularrek emandako zerbitzu-prestazioaren ondoriozko zorrak aitortzeko, hala dagokionean, udal-organoek esku hartuta.

			Auzitegi Gorenaren 2005eko urriaren 25eko epaian aitortzen denez (RJ 2005\8290), ondare-erantzukizuna ezin zaio aplikatu ahozko kontratu baten existentziaren ondoriozko zenbateko-erreklamazioari:

			… eragileak ondare-erantzukizunaren gaineko akzioa baliatu du (kontratuz kanpokoa deitu dio), horretarako aurrebaldintzak bete gabe. Edonola ere, akzio hori preskribituta egongo litzateke, erreklamazioa administrazio-bidean formulatu zenerako urtebete igarota zegoelako jada obrak amaitu zirenetik (1996ko maiatzeko demandan adierazitakoaren arabera). Aktoreak eskatzen duena da obra-gehikuntza batzuk ordain diezazkiotela, kontratu bat betez egin baitziren; egin ere, aktoreak dioenaren arabera, Administrazioko ordezkari baten aginduei jarraikiz, eta teknikari batek egindako proiektu baten arabera. Erreklamazioa kontratuen alorrekoa da, eta oinarritzat ditu zegokion enkargua egin zitzaiola, demandatuaren nahierara bete zela ─obra-gehikuntzaren jasotze tazituarekin─, eta fede onaren eta bidegabeko aberastearen debekuaren printzipioak; izan ere, bidegabeko aberastea gertatuko litzateke Administrazioak berak agindutako zerbait baliagarria eta baliotsua bereganatuko balu, ordaindu gabe. Administrazioak, bere aldetik, argudiatzen du ez zela egon aurretiko administrazio-espedienterik, ordainketa erreklamatzen zaion obra-gehikuntzari buruzkoa, ez eta inongo dokumenturik ere, hala nola ziurtagiriak edo jasotze-akta, gehikuntza hori egin izana gerora justifikatuko duenik. Horrek guztiak ez dauka zerikusirik zerbitzu publikoen funtzionamenduarengatiko ondare-erantzukizunarekin. Planteatzen dena da ea kontratazio irregularrik izan ote zen, ikuspegi formaletik, eta, halakorik izatekotan, zer ondorio izan behar dituen.

			Bestela esanda, proposamena aipatuz, planteatzen den arazoa bada kontratazio irregular bat izan dela ikuspegi formaletik, bai eta zer ondore izan behar dituen ere, “horrek ez dauka zerikusirik ondare-erantzukizunarekin” ─Auzitegi Gorenaren hitzetan─. enkargua edo kontratua ahozkoa izan baldin bada, edo erabateko deuseztasuna deklaratzeko beste edozein kausa osatu baldin bada, kontratuaren edo enkarguaren deuseztasunak eragotzi egiten du kontratu-betebeharrei buruz hitz egitea, kontratu deuseza ez delako existitzen. Hori dela eta, enpresari enkargua betetzeagatik eman behar zaion kalte-ordaina ezin da kontratu-betebehar batetik eratorritako intzidentziatzat hartu, kontratua ez delako existitzen, deuseza denez. Aitzitik, bidegabeko aberastea debekatzen duen zuzenbide-printzipio orokorrera jo behar da.

			Auzitegi Gorenaren 2012ko abenduaren 12ko epaiak (JUR 2013/770) baztertu egiten du bidegabeko aberastea ondare-erantzukizuneko akzioaren barruan sartzea:

			Ezesteko erabakia justifikatzen duen arrazoia errekurritutako epaiaren oinarrietan bertan dago; izan ere, beren-beregi aitortzen dio Administrazioaren ondare-erantzukizunaren ondoriozko akzioarekiko autonomia bidegabeko aberastetik ondorioztatzen den akzioari, eta ondorio bera ateratzen da horretarako emandako iritzi jurisprudentzialetatik.

			Baliatutako akzioaren autonomiari eta berezitasunari buruz, nabarmendu behar da salak 2004ko maiatzaren 11ko epaian adierazi zuena (RJ 2004, 3949), 3554/1999 errekurtsoan. Bertan adierazten denez:

			“Administrazioarekiko auzien ordenaren jurisprudentziak 1960ko hamarkadetatik onartu du bidegabeko aberastearen figura administrazio-zuzenbidearen arlo espezifikoko kasu batzuei aplikatzea, eta, bereziki, administrazio publikoei zuzenduta, administrazio-jarduketa berrikusteko izaera duen aldetik. Edonola ere, 1975eko urtarrilaren 22ko eta azaroaren 10eko bi epai ezagunetan aitortzen da jada, kasu edo betekizun jakin batzuk betez gero.

			Sala honen jurisprudentzia aztertuta ikusten denez [Ikus AGEak, 3. salakoak: 2001eko apirilaren 30ekoa (RJ 2001, 4466), 2001eko irailaren 12koa (RJ 2001, 8768), 2003ko apirilaren 15ekoa (RJ 2003, 5477) eta 2003ko urriaren 6koa (RJ 2003, 7078), onartu egiten baita figura hori Administrazio-zuzenbidean, bai eta auzitegi goren honen 1. salak landutako betekizunak ere], printzipio orokortzat edo suprakontzeptutzat hartzen da bidegabeko aberastea, identitate eta batasun halako bat baduena, baina nolabaiteko autonomia eta berezitasunarekin ere Administrazioari dagokionez, Administrazio-zuzenbideari lotuta diharduenean. Baina, nolanahi ere, jurisprudentzia zibilak ezarritako betekizunak aplikatzen dira ─Sala honek beren-beregi bereganatu baititu─, eta arautzat hartu behar dira, hala Administrazioak nola partikular batek, ustez pobretuak, bidegabe edo kausarik gabe irabazitako berreskuratzea eskatzen diotelarik administratu bati edo administrazio bati, toki-erakunde bati kasu honetan.

			Horrenbestez, onartu egin behar da bidegabeko aberastea, printzipio orokortzat eta akzio espezifikotzat hartuta, ordenamendu juridikoaren zati ere badela, zehazki, ordenamendu juridiko administratiboaren zatia.”

			Aipatutako epaia irakurrita, ondorioztatzen da bidegabeko edo kausarik gabeko aberastea ez dela soilik zuzenbidearen printzipio orokor bat, administrazio-zuzenbidea ere arautzen duena. Horrez gain, administrazio-zuzenbidearen berezko akziotzat eta akzio berezitzat jo behar da, eremu zibilean baliatzen dena ez bezalakoa, administrazioaren arloko berezitasunengatik, hain zuzen ere.

			Bestetik, nabarmentzekoa da haren erabilera administrazio-kontratuei buruzko gaietan, zeinek aztertzen ari garen kasuarekin zerikusirik baitute:

			... Auzitegi honek epai asko eman ditu, Administrazioaren balizko aberaste bidegabeari buruz, eta gehienak administrazio-kontratuen arloan sortu dira (Auzitegi Gorenaren 1991ko martxoaren 21ekoa; 2003ko uztailaren 18koa (RJ 2003, 7778); 2004ko azaroaren 10ekoa (RJ 2004, 7354), 2005eko uztailaren 20koa (RJ 2005, 8635) eta 2006ko urriaren 2koa (RJ 2006, 7563). Epai horietan, egoera horien abiapuntutzat hartzen dira pertsona batek interes orokorraren mesederako egiten dituen jarduketak. Administrazio publikoak interes orokor hori zaindu behar du, eta gaiaren muinean dugu asmo bat, pertsona partikular horri kaltea eragingo dion ondare-orekarik eza arrazoirik gabe ez gertatzekoa. Kasu horietan, gainera, ziurtatu egin behar dira berdintasuna eta lehia askea, administrazioko kontratazioa arautzen duten printzipioak direlako; pertsona partikularraren prestazioek osatu behar dute orekarik eza, baina ezin dira egin beraren ekimenez, eta ezin dute agerian utzi pertsona horren asmo gaiztorik. Aitzitik, administrazio publikoaren egitateetan oinarritu behar dira, eta egitate horiek pertsona partikular horri sinetsarazi diote administrazio horrekiko elkarlan-eginbeharra zuela.

			Hala eta guztiz ere, bidegabeko aberastearen akzioa edo condictio sine causa prestatzeko egintzen edo esleipen-egintzen ofiziozko berrikuspenaren bidearekin batera erabili izan da, eta doktrinak eta jurisprudentziak azken horren alde egiten bide dute.

			Batzordeak duela gutxi onartu zuenez (besteak beste, 95/2016 eta 115/2016 irizpenetan), ezohiko kasuren batean, inguruabarren arabera, litekeena da ondare-erantzukizunak halakoak konpontzea; hala eta guztiz ere, aztergaiaren berezitasuna azpimarratzen zen ─formaren eta funtsaren ikuspegitik─. Hau ere gogoratu genuen: administrazio-kontratazioaren arloan, bidegabeko aberastea “Administrazioaren kontratu-jarduna ahalbidetzen duten arauak ez ezagutzeagatik gertatu ohi da (adibide ohikoena ahozko kontratua da). Norbaitek egin behar ez zuen zerbait egin bazuen, eta, horren bidez, Administrazioa aberastu bazuen, dagokion kalte-ordaina berrikuspen-prozedura batean argitu beharko da, SPKLTBren 35.1 artikuluan ezarritako parametroei jarraikiz, horretan zehatz jaso baita AJAPELen 102.4 artikuluko araua, kontratazio-arloari dagokionez”.

			Bide horretatik, abiapuntutzat hartu beharko litzateke ahozko kontratu halako bat, erabat deuseza, legez ezarritako prozedurari jarraitu gabe esleitu zelako.

			SPKLTBren 19.2 artikuluan ezarrita dagoenez, Administrazio-kontratuen prestatzea, esleitzea, ondorioak eta azkentzea lege honen eta bera garatzeko xedapenen pean izango dira; horien ordezko modura, administrazio-zuzenbideko gainerako arauak aplikatuko dira, eta, horiek ezean, zuzenbide pribatuko arauak.

			Bestalde, SPKLTBren 31. artikuluak ezartzen duenez, kontratuak “baliogabeak izango dira kontratua prestatzeko egintzaren bat edo esleipen-egintza baliogabea bada, hurrengo artikuluetan aipatzen diren administrazio-zuzenbideko edo zuzenbide zibileko arrazoietako bat tarteko”. SPKLTBren 32.a) artikuluan administrazio-zuzenbidearen aldetik biltzen diren deuseztasun-kausen artean daude AJAPELen 62.1 artikuluan jasotakoak.

			AJAPELen 62.1 e) artikuluan zehaztuta dago administrazio publikoen egintzak erabat deusez direla, baldin eta legez ezarritako prozedura guztiz baztertuta ematen badira.

			Hori dela eta, ahozko kontratuak erabat deusez izan beharko luke, kontratua esleitu zuen administrazio-egintza baliogabea izan zelako. Zehatzago esanda, kontratazio-prozedurak alde batera utzita egin zen, eta prozedurak nahitaez bete beharko ziren. Deusez denez, ezin du inolako ondorerik sortarazi; hau da, ezin da zuzendu, eta ezin da baliozkotu.

			Hala eta guztiz ere, horrek ez du esan nahi deuseztasunak ez duela ondoriorik izango, SPKLTBren 35.1 artikuluak arautzen duen moduan.

			Kontratuak prestatzeko egintzen edo esleipenaren deuseztasun-deklarazioa irmoa denean, kontratua bera ere izango da deuseza, eta likidazio-aldian sartuko da; alderdiek, ondorioz, kontratuaren indarrez jaso dituzten gauzak elkarri itzuli behar dizkiote, baina hori ezinezkoa bada, gauzen balioa itzuliko diote elkarri. Errudunak kalte-galeren ordaina eman beharko dio beste alderdiari.

			Hori horrela, deuseztasun-kausa baten ondoriozko baliogabetasun-deklarazioaren ondorio nagusia, SPKLTBN jasoa, hauxe izango da: kontratua “likidazio-fasean” sartzea. Gainera, aurrekotik zuzenean ondorioztatzen den bigarren ondoriotzat hartuta, alderdiek elkarri itzuli behar dizkiote kontratu horiek bete bitartean jaso zituzten gauzak, horixe izango baita kontratu egin aurretiko egoera berrezartzen ahalegintzeko modua. Alabaina, kasu gehienetan agerikoa da ezinezkoa dela alderdiek elkarri itzultzea kontratu baliogabearen bidez eskuratutako gauzak (in natura berreskuratzea); hortaz, bidezkoa da Administrazioak egindako prestazioen balioa likidatzea, ahoz formalizatu ziren kontratuak deusez direla deklaratu ondoren.

			Likidazio-mekanismo hori, aipatu bezala, legeetan sektore publikoko kontratuei buruz ezarrita dagoenaren ondorioa da, eta bidegabeko aberastearen oinarri bera dauka, hots, prestazioa jaso zuen Administrazio publikoa ez aberastea bidegabeki.

			Dena den, hautatutako bidea edozein izanda ere, identitate beraz jardun behar denez, erantzun juridiko bera eman beharko da hala bidegabeko aberastea bide espezifiko autonomo gisa aplikatuta nola ofiziozko berrikuspenaren bidea aplikatuta.

			IV Administrazioak baliatu duen bidea

			Administrazioak bidegabeko aberastea baliatu du, eta enpresari ordaindu dio igorritako fakturen zenbatekoa, hasierako kontratuan adostutako prezioak aplikatuta.

			Hau da, beraz, ebatzi beharrekoa, azaldutakotik ateratzen denez: bidegabeko aberastearengatik ematen den kalte-ordainari berandutze-interesak eta kobrantza-kostuak ere gehitu behar zaizkion; eta, zehatzago, administrazio-kontratu baten ordainketan atzerapenik gertatuz gero automatikoki eta objektiboki aurreikusita daudenak.

			Ordainketa hori aplikatu behar dela ulertzeko lehen oztopoa da, jakina, kontraturik eza, kontratuz kanpo egindako alokairu bat izan zelako. Ordainketa egin aurretik, izapide egokiak egin behar izan ziren. Besteak beste, Administrazioak aipatu duen bezala, Gobernu Kontseiluak gastua baliozkotzea. Egia esan, hau egin behar zen: prestazioa benetan egin zela egiaztatu, zenbatekoa zehaztu eta gastua baimendu eta baliozkotzea, kontua ez baitzen existitu ez zen edo ahoz bakarrik existitu zen kontratuaren betetze hutsa.

			Edonola ere, hala konpentsazioan nola kontratu deusezaren likidazioan, berandutze-interesak eskatu eta erreklamatu behar dira prestazioaren ordainketa eskatzen denean, edo, bestela, Administrazioaren ordainketari aurka egiten zaionean, bidegabeko aberastea dela eta.

			Enpresaren eta Administrazioaren arteko balizko desadostasunak behartzen du Administrazioak merkataritza-sozietateari ordaindu behar dion kopuru zuzena zehaztera, bidegabeko aberasterik gerta ez dadin, eta horrek ez dauka zerikusirik ondare-erantzukizunarekin.

			Bestela esanda, Administrazioak jasotako prestazio baten ondoriozkoa da eztabaida, eta, beraz, esparru honen barruan aztertu behar da: kontratazio irregular batetik Administrazioarentzat eta enpresa batentzat sortzen diren betebeharrenean. Hori dela eta, kontuan hartu beharko da administrazio publikoen kontratuei buruzko legeetan kasu horietarako ezarritako esparru juridikoa, eta, horren arabera, ez da bidezkoa enpresak aukeratu duen bidea.

			Laburbilduz, ez da bidezkoa Administrazioaren kontratuz kanpoko erantzukizun zibilaren ikuspegitik aztertzea, hargatik eragotzi gabe organo eskudunak bere iritzia ematea haren bidezkotasunari buruz.

			Ondore dialektikoetarako eta laguntzeko asmoz, adieraziko dugu gaur egungo jurisprudentzia bidegabetzat jotzen duela ordainketa hori. Izan ere, Administrazioak era egokian aipatu du Euskal Autonomia Erkidegoko Justizia Auzitegi Nagusiaren Administrazioarekiko Auzien Salaren 474/2013 epaia, irailaren 13koa (JUR 2014/1444544), zeina Auzitegi Gorenaren 2009ko otsailaren 18ko epaiaren doktrinari jarraitzen zaion (RJ 2009/1095).

			Ildo beretik doa Auzitegi Gorenaren 2005eko urriaren 24ko epaia (RJ 2005/8135), gastu-baliozkotzearen kasu bati buruzkoa baita ere: ordainketak kalte-ordain izaera du, Administrazioaren bidegabeko aberastea saihesteko obligazio naturalaren arabera. Epai horren arabera, interesen ordainketa ez da onargarria, eta, are gutxiago, interesen interesen ordainketa; izan ere, kontratuaren erabateko deuseztasuna da alderdirik erabakigarriena, eta deuseztasun-deklarazioaren ondoreei buruzko lege-erregulazioa aplikatu behar da (gaur egun, SPKLTBren 35.1 artikulua).

			Administrazioaren errua aipatuta, interesen ordainketa eskatzen baldin bada, egia da SPKLTBren 35.1 artikuluaren amaieran ezarrita dagoela errudunak kalteen ordaina eman beharko diola beste alderdiari. Baina, enpresak berak adierazten duen bezala, bazekien egoera irregularra zela, eta egoera horri eutsi bazion, onura ateratzeko izan zela argudiatu ahal da.

			Oreka egokia bilatu behar den heinean, normaltasun- eta legezkotasun-kasuetarako ezarrita dauden arauak aplikagarriak ez direnez, Auzitegi Gorenak 2004ko uztailaren 2ko epaian adierazten duen bezala (RJ 2004/5094), ezin da ondorioztatu lege-interesak ez aitortzeagatik enpresari kalte egiten zaiola (eta are gutxiago, SPKLTBren 216.4 artikuluan ezartzen diren baldintzetan).

			... Egia da obrak lehenago jasota zituela, baina, halaber, kontratistak bazekien kontratuz kanpo egindako obra horiek izapide egokiak behar zituztela, baliozkotzea barne, eta, beraz, susmatu daiteke kontratistak, obrak kontratuz kanpo egitean, hau onartzen ari zela: Administrazioaren ordaindu beharra ez zela sortzen harik eta izapide egokiak egin arte.

			Eta aurrekoari ez dio ezertan kontra egiten kontratazio-alderdien betebeharren arteko desoreka gertatu ahal izateak; izan ere, batetik, alderdi biek ezagutzen zuten egoera, eta, bestetik, kontratistak ere onura ateratzen dio kontratuz kanpoko obra batzuen zenbatekoa jasotzeari, beste enpresa batzuekin lehiatu gabe, aurreproiektua aurkeztu beharrik gabe eta fidantzarik eman gabe egin zuelako, eta, laburbilduz, egitatezko egoera hori Administrazioak eta kontratistak, batak eta besteak, ahalbidetu dutelako, biek debekatuta baitaukate kontratuz kanpoko obrak egitea.

			Kasurik onenean, epai horren arabera, ordainketa-berandutzeagatik egin beharko zen kobrantza, behin baliozkotzea eginda, baina ez da hori hemen erreklamatzen dena.

			Bestalde, ez da ahaztu behar nola dagoen osatuta berandutze-interesa Merkataritzako eragiketetan berankortasunaren aurkako neurriak ezartzen dituen abenduaren 29ko 3/2004 Legearen 7. artikuluan: Europako Banku Zentralak finantza-jarduketa nagusi berrienean aplikatu duen interes-tasa, dagokion seihileko naturalaren lehen egunaren baino lehenago, gehi zortzi portzentaje-puntu. Osagai bikoitz horren xedea da diruaren balioz ordaintzea (EBZren interesa) eta zorduna atzeraraztea edo zehatzea (tipoa zortzi portzentaje-puntu emendatuta).

			Horren harira, gure ustea da Administrazioaren jarduna ez dela zehatzeko modukoa, inondik ere. Kontratazio irregularra ikusita, ordainketa gauzatzeko espedientea izapidetu beharko du, eta legez ezarrita dituen betekizun formalak eta materialak bete beharko ditu.

			Ez litzateke bidezkoa izango, ezta ere, Administrazioak abokatuaren gastuak ordaintzea, eta ez bakarrik abokatuaren esku-hartzea borondatezkoa delako, baizik eta, gainera, inguruabar horietan, Administrazioak zor nagusi gisa ordaindu dituelako erreklamatzen zaizkion zenbatekoak, ordaintzeari uko edo aurka egin gabe, ordainketa egiteko behar diren izapideak betetakoan betiere. Gainera, kontzeptu horrengatik eskatzen den zenbatekoa (16.715,56€) neurrigabea da, inondik ere, ikusita zeintzuk diren erreklamaturiko berandutze-interesak (22.000,44€).

			Azkenik, anatozismoari buruz ─zorraren kopuruaren gainean interes legalak jasotzea, iraungi diren berandutze-interesengatik─, jurisprudentziak aitortu du Kode Zibilaren 1109. artikulua administrazio-arloan aplikatu ahal dela, baina, agerikoa denez, interpelazio judiziala gertatzen denetik aurrera─ izan ere, garaiz ordainduz gero irekiko ez zen prozesu bat ekiditeko ezartzen dira─, eta hori, Administrazioarekiko auzien ordenan, errekurtsoa aurkezteko idazkiarekin batera gertatzen da. Dena den, baldintzatzat jarri behar da desadostasunik ez izatea mugaeguneratutako berandutze-interesen zenbatespenean, interes horien ordainketa bakarrik izango delako galdagarria zenbateko likido eta zehatza denean, eta ez da halakorik gertatzen jurisdikzio-organoak epaitu behar badu (besteak beste, Auzitegi Gorenaren 2001eko maiatzaren 22ko epaia, RJ 2001/4432)

			Laburbilduz, batzordearen ustez, ebazpen-proposamenarekin bat, kontratazio irregular bati eman behar zaion erantzun juridikoa bidegabeko aberastearen edo ofiziozko berrikuspenaren bidetik ebatzi behar da, izan ere, biek dute berezko autonomia, eta ondorio berberetara iristen dira. Horrenbestez, ez dira nahasi behar Administrazioaren ondare-erantzukizunarekin, ez eta harekin parekatu ere.

			Batzorde hau sortzeko legearen (ABJL) 3. artikuluak batzordeari esleitzen dion eskumenaren arabera, ondare-erantzukizunaren gaineko erreklamazioei buruzko irizpenak eman ahal ditu soilik, eta ez, ordea, administrazioaren kontra baliatzen diren beste ordain-erreklamazio batzuei buruzkoak, baldin eta antolamendu juridikoan araubide espezifikoa badute.

			1/2017 ABJE, par.: 13.etik 78.era

			

			Horrenbestez, aipatutako egitateak aztertuta, ondorioztatzen da esleipena eta Barakaldoko Udalak eta EVSSA enpresak 1998ko apirilaren 3an sinatu zuten kontratua deuseztatuta geratu zirela, Euskal Autonomia Erkidegoko Justizia Auzitegi Nagusiaren 2013ko uztailaren 12ko epaia irmo egin zenetik, hargatik eragotzi gabe EVSSA enpresak zerbitzua emateari benetan eta materialki uztea adierazitako unera arte atzeratzea.

			Hori dela eta, batzordearen ustez, udalak zuzen jokatu zuen kontratua likidatzeko prozedurari ekitea erabaki zuenean, horixe baita legez ezarritako ondorea deuseztatu diren kontratuetarako.

			Behin kontratuaren deuseztatzea deklaratuta, ezin da baliatu kontratua legez ezarritako kausengatik suntsiarazteko aukera, deuseztapenaren ondorioz negozioa bertan behera utzi delako.

			Izan ere, Herri Administrazioen Kontratuen maiatzaren 18ko 13/1995 Legearen 66.1 artikuluarekin bat etorrita ─lege-arau hori aplikagarria da, indarrean baitzegoen OECSA enpresarekin, eta hori suntsiarazi ondoren, EVSSA enpresarekin kontratua sinatu zenean ─: “kontratua prestatzeko edo esleitzeko egintzen deuseztasun-deklarazioa irmoa denean, berekin ekarriko du, betiere, kontratuarena berarena ere. Kontratua likidazio-fasean sartuko da, eta alderdiek elkarri itzuli beharko dizkiote kontratuaren arabera eskuratu zituzten gauzak; eta hori egitea ezinezkoa denean, gauza horien balioa itzuliko diote elkarri. Errudunak kalteen ordaina eman beharko dio beste alderdiari”.

			Arau bera ezarrita dago Herri Administrazioen Kontratuen Legeari buruzko testu bategina onartzen duen ekainaren 16ko 2/2000 Legegintzako Errege Dekretuan (65.1 artikuluan); urriaren 30eko 30/2007 Legean (35.1 artikuluan) eta geroagoko aldaketetan; eta azaroaren 14ko 3/2011 Legegintzako Errege Dekretuan (35.1 artikuluan).

			Doktrinaren arabera, kontratu osoa da likidazioaren xedea, eta horrek behartzen du alderdiek eskuratutakoa elkarri itzultzera. Hortaz, kontratazioaren alderdiek elkarri itzuli beharko dizkiote kontratuaren arabera jaso zituzten gauzak; eta hori egitea ezinezkoa baldin bada, gauza horien balioa elkarri itzuliko diote Halaber, beste alderdiak jasandako kalte-galeren ordaina eman beharko dio errudunak.

			Manua hertsiki interpretatzen baldin bada, bereizi egin beharko lirateke likidazioa eta kalte-galeren ordaina, hargatik eragotzi gabe gai biak likidazio-prozeduran ebaztea. Prozedura horrek bide ematen du gai biak bideratzeko: gauzak elkarri itzultzea eta errudunak kalte-ordaina ordaindu eta beste alderdiak jasotzeko eskubidea dagoen aztertzea. Horrez gain, kalte-ordainaren barruan sar daitezkeen kontzeptuak ere jorratu ahal dira.

			Batzordearen ustez, hori da, hain zuzen ere, azaldu den kasuan gertatzen dena; gainera, kasuaren inguruabarrek irtenbide hori berresten dute. Zehazki, 15 urtean indarrean egon den kontratu bat deuseztatzeagatik sortzen diren ondoreak aztertu behar dira, eta urte horietan enpresak lurpeko aparkaleku bat ustiatu du. Arrazoizkotasunak gomendatzen du bi gaiak prozedura berean aztertzea.

			Berez, aztertzen ari garen kasuaren harira, kontratuei buruzko araudiak bide espezifiko bat ezartzen du manu horietan, kontratua baliogabe deklaratu ondoren sortu diren ondoreak bideratzeko. Gauzak itzultzeari dagokiona aztertu behar da (kasu horretan, “sortutako kaltea” deitu dio enpresak), baina, horrez gain, kalte-galerak zehazte aldera, lege-manuak beren-beregi aipatzen du erruduntasuna ere hartu behar dela kontuan, eta horrek argi bereizten du bide hori Administrazioren ondare-erantzukizunetik ─objektiboa baita azken hori─.

			Administrazio-kontratu bat (deuseztasunarengatik edo deuseztagarritasunarengatik) baliogabetzat jotzearen ondorioak jorratzen dituen lege-manu bat ezarrita dagoenez ─nahiz eta praktikak, doktrinak eta, batzuetan, batzorde honek berak, prozesuen ekonomiaren mesederako, onartu izan ondorio horiek ondare-erantzukizuneko bidetik ebaztea─, hobe da xede horretarako ezarritako lege-bidea baliatzea, beste bidetik ere antzeko emaitzak lortu ahal diren arren (kasuen ezaugarrien arabera).

			Hori guztia dela eta, batzordea ez dago ados udalak ofizioz hartutako bihurtze-erabakiarekin: hasierako likidazio-prozesua ondare-erantzukizuneko prozedura bihurtzea.

			Alderdi formalaren ikuspegitik, espedientean ziurtatzen da udalak likidazio-prozesu bat hastea erabaki zuela. Prozesu horretan, EVSSA enpresak bere alegazioak formulatu zituen, baina, enpresak adierazi zuen ez zegoela ados beraren idazkia ondare-erantzukizunaren gaineko erreklamaziotzat jotzeko erabakiarekin.

			Udalak egokitzat jo du OECSA enpresari ere deitzea, prozeduran parte har dezan. Udalak zentzuz jo du enpresa horren aldeko konpentsazioak eta kalte-ordaina zehazteko metodoak, kontzeptuek eta zenbatekoek, epaitegietan ezarrita, zuzeneko lotura daukatela EVSSAren kontratuaren likidaziorekin.

			Izan ere, udalak EVSSA merkataritza-sozietatearen errekerimendua jaso zuenean (lehenengo idazkian, 2015-12-15ean) 2015eko ekainaren 5eko osoko bilkuran erabakitako likidazio-espedientea has zezan, udalak erantzun zuen ─arrazoiarekin─ komeni zela ebazteko zeuden prozesuen ebazpena eman arte itxarotea, prozesu horietan argitzen ari zirelako OECSA enpresa adjudikaziodun gisa berrezartzearen ondoreak (Euskal Autonomia Erkidegoko Justizia Auzitegi Nagusiaren 2016ko ekainaren 29ko 293., 294. eta 295. zenbakiko epaien bidez amaitu ziren).

			Gogoeta horren ildotik, nabarmendu behar da OECSA enpresari kalte-ordain gisa zegozkion kontzeptuak eta zenbatekoak ezartzeko, 2013ko uztailaren 12ko epaiaren araberakoak alegia, honako hauek beharrezkoak izan direla: epaitegi eskudunaren lehen autoa (2015-01-19koa); epaitegi beraren bigarren autoa (2015-04-27koa), hasieran kalte-ordain gisa ezarritako kontzeptu eta zenbatekoetan detektaturiko errakuntza aritmetikoak zuzentzeko; aipatu ditugun Euskal Autonomia Erkidegoko Justizia Auzitegi Nagusiaren hiru epaiak (2016-06-29ko 293, 294, 295 zenbakikoak), udalak, OECSA enpresak eta EVSSA enpresak auto horien aurka aurkeztutako apelazio-errekurtsoak ebaztekoak, zeinetan kalte-ordainaren zenbatekoak eta kontzeptuak ezartzen baitira behin betiko; eta epaitegiaren beste auto batzuk, ezarritako kalte-ordainen zenbatekoari lotutako interesen gaineko desadostasunak ebazteko.

			Beraz, badirudi agerikoa dela zer lotura dagoen pronuntziamendu horietan hartutako erabakien eta udalak hasi duen likidazio-prozesuan erabaki behar denaren artean, eta ez dela beharrezkoa hura argudiatzerik; izan ere, OECSA enpresaren alde azkenean ezarri zen kalte-ordaina zehazteko, abiapuntutzat hartu dira EVSSA enpresak aparkamendu-zerbitzua eman zuen aldiko ustiapen-datuak.

			Ikuspegi horrek berretsi egiten du zentzuduna dela udalaren erabakia, hau da, likidazio-prozesuan batera aztertzea EVSSA enpresaren kontratua deuseztatzeagatik sortu ahal diren ondoreei buruzko alderdi guztiak.

			Bestetik, alderdi materialari dagokionez, hau ikus daiteke: udalak, likidazio-prozedura ondare-erantzukizuneko prozedura bihurtzeko, oinarritzat hartzen du EVSSA enpresak (2016-02-23an), likidazioaren prozeduraren barruan, aurkeztu zuen idazkia, ondare-erantzukizunaren arloko erreklamazioaren kalifikazioa emanda, eskatutakoa ondare-erantzukizunerantz berbidera daitekeela iritzita.

			Horretarako, Auzitegi Gorenak 2013ko urtarrilaren 11ko epaian adierazitako tesia baliatu du udalak; baina batzordeak ez du uste antzekotasun nahikorik dagoenik epai horretan jorratutako egoeraren eta kasu honen artean.

			Epai horretan aztertu zen kasuan, kontratu baten esleipena lortu zuen enpresa batek ez zion prestazioari ekin Administrazioari egotzi ahal zitzaion kausa batengatik. Zehazki, Administrazioak, kontratua suntsiarazteko asmoa izan ondoren, berrikuspena eta deuseztasun-deklarazioa aukeratu zituen. Erabaki hori izan zen, hain zuzen ere, prozesu judizialaren xedea: enpresaren uzi nagusia zen kontraturako eskubidea zuela, eta, bigarren mailako uzia, berriz, kalte-ordaina, kontratuaz gabetu zutelako.

			Aztertzen ari garen kasua ez da hori bezalakoa. Kasu honetan deuseztasun bat deklaratu da ─beste deuseztasun baten ondorioz─; baina kontratuak hamabost urtean izan ditu ondoreak, eta udalak horregatik bereziki ekin dio likidazio-prozesu bati, eta prozedura hori partzialki lotzen zaio lehen enpresa esleipenduna bere tokian berrezartzeko baliatu zen prozedurari.

			Beste kontu bat da desadostasun legitimoa egotea EVSSA enpresak eskatzen dituen zenbatekoen gainean edo zer kontzeptu sartu behar den, baina horrek ez dio ezertan eragiten kontratuaren deuseztatzearen ondorioak ebazteko bideari.

			Horren harira, ikuspegi teoriko batetik, komeni da bereiztea (batez ere, enpresaren tesia ikusita) kontratuen suntsiarazpenaren ondorioak ─hori ez da eskuartean dugun kasua─ eta deuseztatzearen ondorioak ─esku artean duguna─, azken hori deklaratzen baita eskubide hobea duen bat berrezartzeko kontratuan. Figura bataren eta bestearen ondorioak ez dira berdinak; bereziki, lortu gabeko irabaziei dagokienez, nekez defendatu baitaitezke deuseztatu den kontratu batean.

			Edonola ere, kontratu baten arabera eskuratu diren gauzak elkarri itzultzeko betebeharra zehazteko (edo hori ezinezkoa izango balitz, haien balioa itzultzeko) eta deuseztasunak eragindako kalte-galerengatik egokitu daitekeen ordaina ere zehazteko, Herri Administrazioen Kontratuei buruzko maiatzaren 18ko 13/1995 Legearen 66.1 artikulua aplikatu behar da, eta erreferentziatzat hartu behar dira administrazio-kontratuei buruzko araudian jasotako arauak.

			Laburbilduz, kontu bat da enpresaren tesia onartezina izatea, kontratu-suntsiarazpena dagoela argudiatzen baitu, kontratu deuseztatu batez ari garelako; eta, beste kontu bat, berriz, enpresaren eskaria, udalak hasitako likidazio-prozesuaren barruan egina, zeinean bi aukerak planteatzen baititu (enpresaren ustez, udalak itzuli behar dion balioa, eta 66.1 artikuluan jasota dauden deuseztasunaren ondoreek eragin dioten kaltea), ondare-erantzukizuneko erreklamazio gisa kalifikatu behar izatea.

			Horregatik guztiagatik, batzordeak uste du zuzen hasi den likidazio-prozesu bati buruzko irizpena eskatu diotela, baina batzordeak ez dauka horretan esku hartzeko eskumenik.

			Batzordeak, kontratuak suntsiarazteko prozeduretan nahitaez gauzatu behar dituen esku-hartzeei buruz adierazi duen bezala, batzordearen irizpenen xedea ezin da izan likidazio-prozedura bat, nahiz eta batzuetan, eta beti prozedura bien arteko aldea nabarmenduta, horri buruzko iritzia eman (besteak beste, 38/2016 irizpenean ─24. paragrafotik 26.era─; 195/2011 irizpenean ─ 68.etik 69.era─; edo 60/2016 irizpena ─ 74.etik 76.era─).

			Hasieran adierazi dugun bezala, Aholku Batzorde Juridikoa sortzeko Legearen 3. artikuluarekin bat etorrita, batzordeari dagokio ondare-erantzukizunari buruzko erreklamazioen gaineko irizpenak ematea, baina batzordeak ez dauka eskumenik ordaina eskatzeko xedez Administrazioaren aurka jar daitezkeen eta ordenamendu juridikoan erregelamendu espezifikoa duten gainerako erreklamazioei buruzko irizpenik emateko.

			2/2017 ABJE, par.: 75.etik 102.era

			

			Erreklamaziogileak erreklamazioaren oinarri hartu ditu lan-arriskuak prebenitzeko segurtasun-neurri eskasak.

			Zehazki, hauxe salatu du: “osasun-langileei ez zitzaien inoiz eman norbera babesteko ekipamendurik, paziente oldarkorrei eusteko lanetan erabiltzeko (besteak beste, eskularru egokiak, haginkaden eta marruskaduren kontrakoak, ukondoak eta aurpegia babesteko bitartekoak”. Halaber, ez dago jasota Administrazioak balioetsi zituenik paziente oldarkorrak edo gaixotasun infekziosoak zituzten pazienteak artatzeagatik sor zitezkeen arriskuak (“ez zen horri buruzko prestakuntzarik edo informaziorik eman”). Ez eta istripu biologikoetarako protokoloa ezarrita zegoenik ere.

			Erreklamazioaren alderdi hori dela-eta, osasun-ikuskaritzaren txostenean jaso bezala, “erreklamazioa enpresaren erantzukizunarengatik” aurkeztu dela jo daiteke. Hauxe izango litzateke erreklamazioaren oinarria: Osakidetzak, ustez, (kasu honetan, enplegua ematen zuen Administrazioak) ez betetzea lan-arriskuen arloko prebentzio-betebeharrak, langile bati dagokionez.

			Horren harira, Lan-arloko Jurisdikzioa arautzen duen urriaren 10eko 36/2011 Legeak (aurrerantzean, LAJ) 2.e) artikuluan sartutako aldaketa aipatu behar da; izan ere, osasun-zerbitzuetako estatutupeko langile batek erantzukizun-erreklamazioa egiten baldin badu, ─aztertzen ari garen kasuan bezala─ kalteak jasan dituelako Administrazioak ez duelako bete lan-arriskuen prebentzioaren arloko araudia, hori estatutupeko harremanaren zati da, eta ebazteko bide espezifikoa du, laneko arriskuen prebentzioareko arauetan aurreikusia, hartutako erabakiak lan-arloko jurisdikzioan aurkaratzearekin amaitzen dena (Auzitegi Gorenaren 2013ko apirilaren 10eko epaia, RJ 2013/42).

			Horrenbestez, oinarri hori duten erreklamazioak ─aztertzen ari garena bezalakoa─ administrazio publikoetako langileek egiten badituzte ─zerbitzuak emateko harremanaren mota edozein izanda ere, eta, zentzu zabalean, kalte-ordaina eskatzeko, Administrazioaren aurkako erreklamazioak baldin badira─, ezin dira bideratu ondare-erantzukizuneko erreklamazioen araubidera, SPAJLk aurreikusi baititu erreklamazio horiek, eta EABJLren 3.1.k) artikuluan aipatzen dira, bai eta Administrazioarekiko Auzien Jurisdikzioa arautzen duen uztailaren 13ko 29/1998 Legearen 2.e) artikuluan ere.

			143/2017 ABJI, par.: 67.etik 71.era

			2. kapitulua. ZUZENBIDEAREN ITURRIAK

			I. Oinarrizko legeria

			Lehenik eta behin, dekretuaren 4.1.c) artikuluan ezarritako eskakizuna mantentzeari buruzko oharrak aztertuko ditugu [Euskal Autonomia Erkidegoko ikastetxe publiko batean zerbitzua ematen egotea, zer ikastetxetara sartu nahi den, ikastetxe horrek eskaintzen duen ikasketaren batean, eta gutxienez ikasturte bateko antzinatasuna izatea, deialdia argitaratzen denean]. Eskakizun hori aldatu nahi da, hain zuzen ere (LOEtik kendua LOMCEren bitartez), eta hori deigarria da, kontuan hartzen badugu proiektuko erregulazioaren oinarria, azalpen-zatian berariaz adierazten den bezala, 22/2009 Dekretuan ezarritakoa indarrean dagoen oinarrizko araudira ekartzea dela.

			Proiektua egiteko prozedura hasi zenetik orain aztertzen den bertsioa lortu arteko garapena aztertuta ikus daiteke eskakizun hori ez zegoela proiektuaren lehenengo bertsioan, eta bigarrenean sartu zela, ekimena sortu zuen saileko aholkularitza juridikoaren txostenean jasotako balorazioa onartu eta gero; izan ere, txostenaren arabera, hori kenduz gero, Euskal Eskola Publikoaren Legeak (EEPL) 33.4.c) artikuluan ezarritakoa urratuko litzateke, artikulu horretan eskakizun hori betetzea eskatzen baita, ikastetxe bateko zuzendaritzara iristeko.

			Egin-eginean ere, EEPLren 33.4.c) artikuluak betekizun hori jasotzen du, ekainaren 13ko 3/2008 Legeak ─EEPL bigarrenez aldatu baitzuen─ eman zion idazkeran, azken lege hori onartzeko arrazoia izan baitzen “indarrean dagoen araudia aldatu beharra, Hezkuntzari buruzko Lege Organikoak dioena garatzeko”, zioen azalpenean azaltzen den bezala (lege horren 4. artikuluak EEPLren 33. artikulua aldatu zuen, eta LOEren 134. artikuluan ezarrita dauden merezimendu-lehiaketan parte hartzeko eskakizunak zehaztu).

			Hortaz, lege autonomiko baten barruko aurreikuspen bat dugu, lege hori onartu zenean indarrean zegoen oinarrizko legeriaren araberakoa, baina oinarrizko legeria hori aldatu da gero, legeria autonomikoa ildo beretik aldatu gabe (bestelako egoera izango litzateke lege autonomikoa berrikusi izan balitz LOMCEren aldaketak eta gero).

			Gai hori ─irizpenean eskumenei buruzko atalean aurreratu dugun bezala─ beste batzuetan ere aztertu dugu, eta batzordean defendatu dugun tesia bateragarria da Konstituzio Auzitegiaren doktrina tradizionalarekin, lege autonomikoen eta Estatuaren oinarrizko legeen arteko talkak ebazteari dagokionez, bai eta zuzenbide-iturriak ordenatzeko sistemarekin ere.

			Hori horrela, Aholku Batzorde Juridikoaren 26/2005 irizpenean, “Euskal Autonomia Erkidegoko unibertsitateaz kanpoko ikastetxe publikoetako pertsona bakarreko gobernu-organoak hautatzeko prozedura arautzen duen dekretua aldatzeko dekretu-proiektua”ri buruzko azterketa egin genuen. Hona hemen irizpen horretako paragrafo batzuk (53.etik 63.era):

			Dena den, nabarmendu behar dugu arau bat oinarrizkotzat jotzea eztabaidagarria izaten dela beti (oinarrizkoa funtsezkoa, nuklearra edo ezinbestekoa den; eta garapen-oinarriak egituratzeko logikoak legegile autonomikoa behartzen ote duen berezko politikak formulatzeko tartea uztera; edo LOCEren garapen-maila handiegia den). Estatuak legea oinarrizkotzat jo ala ez, baliteke lege horren eta aurretik zeuden lege autonomikoen artean desadostasuna egotea eta aurreko lege autonomikoak konstituzio-kontrakoak bilakatzea. Desadostasun horrek ondore lotesle juridikoak izango ditu, Konstituzio Auzitegiak, lehenik eta behin estatu-arau berriaren konstituzionaltasuna aztertzen badu, eta, ondoren, epaiaren bidez eta espresuki hori deklaratzen badu. Orduan bakarrik, oinarrizko izaera egiaztatzen denean alegia, aztertu ahal izango da lege-arau autonomikoa haren aurkakoa den ala ez. Hori zehaztu du goi-auzitegiaren jurisprudentziak (besteak beste, Konstituzio Auzitegiaren 163/1995 epaia).

			Aipatu dugun argudio hori bereziki garrantzitsua da kasu honetan. Izan ere, EEPLren aurreikuspenak hasieran bat etorri arren garai hartan indarrean zeuden hala autokalifikatutako estatu-oinarriekin ─hau da, ikastetxe publikoko zuzendariari aplikatzeko erregimena arautzen zuten aurreikuspenak─, LODEk ezarri baitzituen, litekeena da bat ez etortzea LOCErekin.

			Horren harira, LOCEk egindako eraldaketak (lehen azaldu dugu) ondorioak izan ahalko lituzke EEPLren 33. artikuluko erabaki autonomikoetan. Lege autonomikoan ezarrita dago ikastetxeko ordezkaritza-organo gorenak hautatuko duela zuzendaria, gehiengo osoz, eta hautagaiak izan daitezkeela ikastetxeko irakasleak, baldin eta ikastetxean gutxienez urtebetean jardun badute, eta irakaskuntzan, hiru urte.

			Konstituzio Auzitegiaren 235/2000 epaiaren arabera, “oinarrizkoa arautu duen legegileak ez du oztoporik izango kalifikazio hori duen edukia aldatu ahal izateko”. Beraz, LOCE emanda, litekeena da EEPLren 33. artikulua bat ez etortzea Estatuko legegileak funtzionario publikoen estatutu-erregimenaren arloan ezarri dituen oinarri berriekin eta, zehazki, ikastetxeetako zuzendarien figurari buruzkoekin.

			Alabaina, garapen-lege autonomikoaren eta oinarrizko estatu-legearen arteko kontraesana dagoela frogatuta, esan bezala, arau biak epaitu beharko dira. Izan ere, baliteke bi lege horiek bat ez etortzea Estatuko legea gehiegi garatu delako. Desadostasun horiek gertatzen direnean, (Konstituzio Auzitegiaren 151/1992 epaiaren 1. oinarri juridikoan adierazten den bezala) hauxe zehaztu behar da: “kontraesana efektiboa den eta, hala denean, erreferentziako estatu-araua oinarrizko araua den eta, Konstituzioak Estatuari gordetzen dion eskumen-titulu egokiaren babespean, era legitimoan eman den”.

			Horrez gain, Konstituzio Auzitegiaren ardura da judizio hori egitea, Konstituzioaren aurkakoak diren legeak baztertzeko monopolioa duelako. Konstituzio Auzitegiaren 58/2004 epaia argi adierazi duenez, Konstituzio Auzitegiaren 173/2002 epaian jasotako doktrinari jarraikiz, “jurisdikzio-organoek ezin dituzte lege-mailako arau poskonstituzionalak fiskalizatu (Konstituzio Auzitegiaren 73/2000 epaia, martxoaren 14koa, 16. oinarria), konstituziogileak epaileari kendu nahi izan baitio lege bat ez aplikatzeko aukera, Konstituzioarekiko bateragarritasunik eza ikusiz gero (Konstituzio Auzitegiaren 17/1981 epaia, ekainaren 1ekoa, lehen oinarria). Behin Konstituzioa indarrean, Konstituzio Auzitegiari bakarrik dagokio lege-ordenamendua araztea, hark baititu eskumena eta jurisdikzioa legeen konstituzio-kontrakotasuna deklaratzeko, eraginkortasunez eta erga ommes; are gehiago, kontuan hartzen bada, sistema demokratiko batean, legeak herriaren borondatea adierazten duela ─Konstituzioaren hitzaurrean azaltzen den bezala─, eta horixe dela Espainian gaur egun indarrean dagoen sistema demokratiko eta parlamentarioaren oinarrizko printzipioa (ikus besteak beste, Konstituzio Auzitegiaren epai hauek: martxoaren 14ko 73/2000 epaia, 4. oinarria; apirilaren 13ko 104/2000 epaia, 8. oinarria; eta maiatzaren 10eko 120/2000 epaia, 3. oinarria).

			Konstituzio Auzitegiak legearen konstituzio-kontrakotasuna eta deuseztasuna deklaratzen ez duen bitartean ─auzitegi hori baita horretarako eskumena duen bakarra, konstituzio-prozesu baten barruan─, legea balioduna izango da, eta bere horretan eutsiko dio zilegitasun-presuntzioari

			Horren harira, Konstituzio Auzitegiak baztertu egin du lege autonomikoen eta oinarrizko estatu-legeen arteko desadostasunak nagusitasun-klausularen arabera ebaztea (klausula hori EKren 149.3 artikuluan ezarrita dago). Konstituzio Auzitegiak ere hori deklaratu du 163/1995 eta 1/2003 epaietan. Lehen epaian, auzialdiko salaren interpretazioa baztertu du; eta, bigarrenean, auzitegiaren barruan babesten zen interpretazioa, epaile disidenteen boto partikularrak erakusten zuena.

			Horrek guztiak ─kontraesan hori ukatu gabe, eta, jakina, hartatik inongo ondorio juridikorik atera gabe, are gutxiago EEPLren konstituziokontrakotasunari buruzko iritzirik─ ukaezina azpimarratzera garamatza: erregelamendugileak lege bat osatu eta garatu nahi duenean, lege horren mende dago.

			Oinarri hori kontuan hartuta, ezin zaio ezer leporatu erregelamendu-ahalaren titularrari. Era berean, ezin zaio ukatu legea osatzeko xedapen bat emateko aukera, legegileak bilatzen zuen esanahiaren ildotik egiten badu. Erregelamendu exekutiboaren xedea da arauak ematea, azalpenekoak, argitzekoak edo kontzeptuak zehaztekoak, garatzen ari den legea zuzen eta eraginkortasun osoz aplika dadin.

			Aholku Batzorde Juridikoaren 95/2004 irizpenean esan genuen bezala, zuzenbide-iturriak ordenatzeko sistemaren ikuspegitik, arau juridiko autonomikoen produkzioak, Autonomia Erkidegoaren berezko ordenamenduaren esparruan, printzipio hauek errespetatu behar ditu, aldi berean: legezkotasuna eta araudien hierarkia (legea/ erregelamendua). Beraz, Gobernuak, ikastetxe publikoetako zuzendarien erregimen juridikoa arautzen duenean, EEPLn ezarritako aginduak bete behar ditu, legeak xedatutakoa baitu muga araugintza-gaitasunari dagokionez, lege horren mende baitago erregelamendua.

			Era berean, kontuan hartu behar da, behin irizpen hori emateko baliatu zen prozedura amaituta onartu zen dekretua, zehazki, apirilaren 19ko 91/2005 Dekretua, erabat deusez deklaratu zuela Euskal Autonomia Erkidegoko Justizia Auzitegi Nagusiak 2006ko apirilaren 4ko 255/2006 zk.ko epaian (RJCA\2006\375). Auzitegiak, zehazki, baietsi egin zuen Estatuaren Administrazioak aurkeztu zuen administrazioarekiko auzien errekurtsoa (1402/05 zenbakiko errekurtsoa).

			Euskal Autonomia Erkidegoko Justizia Auzitegi Nagusiaren epaiaren bigarren oinarri juridikotik laugarrenera bitartean laburbiltzen dira alderdien jarrerak, eta garrantzi berezia ematen zaio Estatuko Administrazioak Hezkuntza, Unibertsitate eta Ikerketa sailburuari egindako errekerimenduaren erantzunari. Erantzun horretan zehaztu zuten 91/2005 Dekretuan “Euskal Autonomia Erkidegoaren Estatutuaren 16. artikuluan ezarritako hezkuntza-eskumena baliatzen zela, hezkuntzaren dimentsio guztiak kontuan hartuta (mailak, graduak, modalitateak eta espezialitateak barne); hargatik eragotzi gabe…”; halaber, gure irizpenean ere aipatutako Konstituzio Auzitegiaren epaiak aipatzen ziren, kasuari egindako aplikazioa bertan jasota.

			Euskal Autonomia Erkidegoko Justizia Auzitegi Nagusiaren epaiaren bosgarren zuzenbide-oinarriak zentratzen du auzia: “hemen eman behar zaio erantzuna kontu honi: errekurritu den dekretua onartzen denean, Euskal Autonomia Erkidegorako jakina, 1/93 lege-autonomikoaren aurreikuspenak garatzeko, Estatuko oinarrizko legeek gai horri buruz duten erregulazioa ez dator bat autonomia-erkidegoaren aurreko legeak jaso zuenarekin. Bada, zer eragin du horrek?”. Hauxe da gai horri emandako erantzuna:

			Eremu horretan, Salak Konstituzio Auzitegiaren 163/1995 epaia aztertu du, bai eta urtarrilaren 16ko 1/2003 epaia ere. Bigarren epai hori berezia da: lege autonomiko bat hasieran bat zetorren funtzio publikoko araudiarekin; ondoko estatu-legeria, ordea, ez dator bat aurreko lege autonomikoarekin. Kasu horretan lege autonomikoaren konstituzio-kontrakotasuna ebatzi da, gerora gertatua; hala eta guztiz ere, jakin behar dugu Konstituzio Auzitegiak erabaki duen eremuan dela konstituzioaren kontrakoa, organo eskudun bakarra baita legeen konstituzio-kontrakotasuna deklaratzeko, baita lege autonomikoena ere. Horren harira, berriro baliatzen du kontrol-parametroa indarreko araudiaren arabera egin behar dela dioen doktrina. Gure kasuan, Salak ezin du hartu konstituzio-kontrakotasunari buruzko erabakirik; hortaz, balorazio-eremua ezin da izan Konstituzio Auzitegian dagoen eremu bera. Ez gaude prozesu konstituzional batean, prozesu horietan irizten baitio Konstituzio Auzitegiak, hain zuzen ere, auzitegi horrek erabakia hartzeko unean indarrean dagoena dela kontuan hartu beharreko estatu-araudia, errekurritu diren manuen konstituzio-erregulartasunari dagokionez, eta aurreko irizpenak ere erreferentziatzat hartuta (28/97 eta 170/89 epaiak). Horregatik deklaratu zituen, kasu hartan, konstituzio-kontrakotasuna eta deuseztasuna; betiere, argi utzita Estatuko legea indarrean jarriz geroztik bakarrik hedatu behar zirela. Bestela esanda, erabakiak, funtsean, lege autonomikoaren konstituzionaltasuna onartzen du, harik eta oinarrizko estatu-legea indarrean jarri arte, estatu-lege hori eta aurreko lege autonomikoa kontraesankorrak direlako.

			Duda barik, salak une honetan eman behar duen erantzunaren ondoreetarako, garrantzitsua da legeria autonomikoa lehenagokoa izatea oinarrizko estatu-legeria baino, hargatik eragotzi gabe kontuan hartzea ez dagoela jasota autonomia-erkidegoak Estatuaren oinarrizko lege horri kontra egin dionik Konstituzio Auzitegiaren aurrean; hortaz, garapen instituzional normalaren ikuspegitik, hasiera batean, pentsatu behar da onartu egiten dela estatu-araudia oinarrizkoa deklaratu izana. Eta hori, gai honi dagokionez, 1995eko erreformatik aurrera gertatzen da, hau da, 9/95 Lege Organikoa eman zenetik; gainera, Euskal Autonomia Erkidegoak horren arabera moldatu zuen erregelamendu-erregulazioa, Euskal Eskola Publikoari buruzko 1/93 Legeak indarrean jarraitzen zuenean.

			Eta hori guztia aipatzeko arrazoia da sala honek bestelako erabakia hartuko zuelako lege autonomikoa oinarrizko estatu-arauaren ostean eman izan balitz. Kasu horretan, Eusko Legebiltzarrak oinarrizko estatu-araua eman ondoren hartuko zuen erabakia. Hipotesi horretan organo judizial arruntek, hots, sala honek, ezingo zion lege autonomikoa zuzenean aplikatzeari utzi, aldez aurretik konstituzio-kontrakotasuneko arazoa planteatu gabe Konstituzio Auzitegiari, horixe baita lege-mailako arauak ez aplikatzeko eta deusez deklaratzeko eskumena duen organo bakarra; izan ere, Konstituzio Auzitegiak baino ez du legeen konstituzionaltasun-kontrola; eta halaxe jasota dago Konstituzioaren 153. a) artikuluan, bai eta Euskal Autonomia Erkidegoaren Estatutuan ere, eta horri buruzko argudioak ematen dira Konstituzio Auzitegiaren 163/95 epaiaren 4. oinarri juridikoan, Administrazioak ere aipatua errekerimenduaren erantzunean, Estatuaren Administrazioak zuzenduta, legearen pribilegio jurisdikzionaltzat ulertzen denaren harira ─hori guztia, eta orain interesatzen zaigunerako, Konstituzioaren 163. eta 153. a) artikuluei eta Euskal Autonomia Erkidegoaren 38.1 artikuluari lotuta, zeinaren arabera Eusko Legebiltzarraren legeak Konstituzio Auzitegiaren konstituziozkotasunaren kontrolaren menpe egongo dira bakarrik─. Halaber, kontuan hartu behar dugu Konstituzio Auzitegiaren 163/95 epaian aztertzen den kasua konstituzio-kontrakotasuneko arazo bati dagokiola, zeinean legeria autonomikoa (Andaluziako Parlamentuaren 2/89 Legea, uztailaren 18koa) martxoaren 27ko 4/89 Oinarrizko Legearen ostekoa zen (4/89 Oinarrizko Legea, Naturaguneak babesteari buruzkoa).

			Hori guztia dela eta, salak garrantzitsu irizten dio, kasu honetan, oinarrizko estatu-legeria lege autonomikoaren ostekoa izateari, bai eta prozesu konstituzional bat ez izateari ere, hau da, Konstituzio Auzitegiaren aurrean ez egoteari, ezin delako egin ─eskatu ere ez da egin─ lege baten konstituzio-kontrakotasunari buruzko pronuntziamendurik, auzitegi arruntek debeku baitute. Horren ordez, eztabaida ebatzi behar da, orain errekurritu den dekretua eman zeneko indarreko lege-araudiari begiratuta, eta indarreko araudi hori, legeria autonomikoa ez ezik, oinarrizko estatu-legeria ere bada, eta hori funtsezkoa baita kasu honetan. Izan ere, salak legearen oinarrizkotasun hori hartu du abiapuntutzat, eta errekurritu den dekretua ez dator bat estatu-legeria horrekin, eta kontraesan hori, esan bezala, ez dago zalantzan jarrita.

			Printzipioz, arau autonomikoa definitzen badugu lege autonomiko bat garatzeko eta betearazteko arau gisa, eta erregelamenduzko arau hori kontraesanean badago araua onartzeko unean indarrean dagoen estatu-araudiekin, zuzenbidearekin bat ez datorrela baino ezin da ondorioztatu, dena delako estatu-arauaren oinarrizkotasunetik abitatuta. Hortaz, salak ez dio bidezko iristen oinarrizko araudiaren konstituzio-kontrakotasuneko arazoa planteatzeari. Oinarrizko araudi hori Hezkuntzaren Kalitateari buruzko abenduaren 23ko 10/2002 Lege Organikoan jasota dago; eta araudi hori aipatzen da Estatuaren Administrazioak autonomia-erkidegoari zuzendu dion errekerimenduan, bai eta demandan ere.

			Euskal Autonomia Erkidegoko Justizia Auzitegi Nagusiaren epaia berrestera etorri zen Auzitegi Gorenaren epai bat, 2009ko apirilaren 7koa (JB\2009\4501), zeinean printzipio edo ondore hau aplikatu baitzen: “geroko estatu-lege oinarrizkoak desplazatzea aurreko lege autonomikoa” (hirugarren oinarri juridikoa):

			Salatu diren arau-hausteen ordez, auzialdiko salak zuzen aplikatzen du oinarrizko estatu-araudiaren eta autonomietako garapen-legeen arteko harremanak arautzen dituen printzipio edo ondore bat: geroko estatu-lege oinarrizkoak desplazatzea diola aurreko lege autonomikoa.

			2003ko urriaren 13an eman genuen epaian, 2602/2000 kasazio-errekurtsoan eman ere, laburbilduta adierazi genuen zer harreman-sistema zegoen estatu-ordenamenduaren eta autonomia-erkidegoetako ordenamenduen artean, eta hau aipatu genuen, orain interesatzen zaigunerako: Batasunaren eta hierarkiaren printzipioek gorpuzten dituzte barnetik ordenamendu horietako bakoitza; aldiz, eskumenaren printzipioak, eta ez beste bi horiek, eraentzen du ordenamendu bien arteko artikulazioa. Printzipio horren arabera, berezko eremua aitortzen zaio ordenamendu autonomikoari, hargatik eragotzi gabe ordenamendu autonomikoa eta estatu-ordenamendua konstituzioaren “supraordenamenduan” egituratuta egotea, halako moldez non ordenamenduen arteko banaketa ez den absolutua, goragoko artikulazioa baitu Konstituzioan, funtsezko arautzat edo ”normarum” arautzat hartuta. Halaber, gai berari buruzko eskumen-banaketan Estatuaren oinarrizko arauak eta garapen-arau autonomikoak batzen direnean gaia bere osoan arautzeko, preklusio eta desplazamendu izeneko ondoreak sortzen dira bien artean. Preklusioaren ondorioz, arau autonomikoak ezin du berriz planteatu aurreko estatu-arau oinarrizkoak eman duen erregulazioa, Estatu globalaren, hots, Estatu osoaren arauketatzat hartuta. Desplazamendua gertatzen denean, ondoko estatu-arau oinarrizkoak, oinarrizko izaerarekin xedatzen duen horrekin, aurreko arau autonomikoa desplazatzen du, eta arau autonomikoa aplikaezin bihurtzen da, eraginkortasunik gabe geratzen da, harik eta estatuko oinarrizkoa aldatzen den arte.

			Auzitegi Gorenak hainbat aldiz aipatu du desplazamendua deituriko printzipio edo ondore hori (besteak beste, 2006ko irailaren 19an, 2007ko maiatzaren 11n eta irailaren 7an, eta 2008ko uztailaren 30ean). Gainera, errekurritutako epaian auzialdiko salak nola, hala aplikatu du Auzitegi Gorenak ere beste kasu batean, hasierako planteamendua orain aztertzen ari garenaren antzekoa zuena: arau autonomikoa (...) estatu-arau oinarrizkoa baino lehenagokoa (...); eta erregelamenduzko araua (...) lege autonomikoan ezarritakoaren arabera onartuta (...), baina oinarrizko estatu-araua indarrean sartu ondoren, eta harekiko kontraesana sortuta.

			Kasu horretan (2007ko otsailaren 20ko epaia, 4381/2003 kasazio-errekurtsoan emana), ikusirik kasazio-zioetan funtsean salatzen zena, hots, lege autonomiko bat ez aplikatzea konstituzio-kontrakotasuneko arazoa aldez aurretik planteatu gabe, auzitegi honek ezezkoa eman zion arrazoi edo zio horiek onartzeari: “argi eta garbi ─esaten genuen─, zeren eta auzialdiko salak ez baitu lege mailako araurik deklaratu konstituzioaren aurkako edo deusez; aitzitik, dagozkion eskumenen barruan, arau aplikagarria hautatu du, besterik gabe, eta lan horretan guztiz zilegi da lege autonomiko bat ‘desplazatzea’, baldin eta geroko estatu-arau batek oinarrizko izaera deklaratu badio erregulazio jakin bati, eta lege autonomikoa oinarrizko arau horri egokitzen ez bazaio”.

			Berdin gertatu zen Hezkuntza, Unibertsitate eta Ikerketa sailburuaren 2007ko martxoaren 29ko Aginduarekin, zeinaren bitartez irekita deklaratu baitzuten Euskal Autonomia Erkidegoko unibertsitateaz kanpoko ikastetxe publikoetako pertsona bakarreko gobernu-organoak hautatzeko prozedura. Euskal Autonomia Erkidegoko Justizia Auzitegi Gorenaren 2009ko otsailaren 5eko epaiaren bidez (RJCA 2009\769), deusez deklaratu ziren agindu horren 4. artikulutik 11. artikulura bitartekoak, auzitegi horren 2006ko apirilaren 4ko epaiko arrazoi berberekin. Euskal Autonomia Erkidegoko Justizia Auzitegi Gorenaren epaia Auzitegi Gorenak berretsi zuen, 2010eko urriaren 26ko epaian (RJ 2010\7690).

			Auzitegi Gorenak doktrina finkatu bat prestatu du arlo horretan “desplazamendu” deituriko printzipio edo ondoreari buruz, estatu-ordenamendu juridiko primarioaren eta bigarren mailako ordenamendu juridiko autonomikoaren arteko harremanetarako baliatzen baita. Horren arabera, estatu-ordenamendu juridiko primarioaren oinarrizko arauek ordenamendu autonomikoaren arauak desplazatzen dituzte, baina ez dituzte indargabetzen.

			Hala eta guztiz ere, Konstituzio Auzitegiak beste doktrina bati eutsi dio halako kasuetan, hots, nahiz eta hasieran arau autonomikoak errespetatu eskumenen konstituzio-ordena, arau hori gerora konstituzionaltasun-blokearen kontrako bihurtzea, oinarrizko estatu-legearen aldaketak eraginda, eta aplikatu gabe uztea, konstituzio-kontrakotasuneko bitarteko bidezko kasua da, eta Konstituzio Auzitegiak soilik ebatzi ahal du, EKren 163. artikuluan ezarritakoaren arabera (besteak beste, Konstituzio Auzitegiak epai hauetan erakutsi du doktrina hori: 195/2015, 187/2012, 73/2000, 104/2000, 120/2000, 173/2002 eta 66/2011 epaietan).

			Konstituzio Auzitegiak irailaren 21eko 195/2015 epaian adierazi bezala (7. oinarri juridikoa), “kasu zehatzari dagokion arau juridikoa hautatzeko ahalmena ─epaitzeko ahalaren barrukoa, botere judizialeko epaile eta auzitegiek baino ez dutena (EKren 117.3 artikulua), eta aurkaratutako ebazpenek bere erabakiaren oinarritzat aipatzen dutena─ ez da iristen lege postkonstituzional bat desplazatzeraino, Konstituzioarekin bateragarria ez dela iritziz gero; eta ez doa horren aurka Konstituzioarekiko kontraesana zuzena ez izatea, baizik eta bitarteko bidezkoa, hau da, oinarrizko estatu-legeriaren eta lege-arau autonomikoaren arteko balizko kontraesan baten ondoriozkoa. Ildo horretatik, ‘auzitegi honen funtzio pribatiboa da legegileak egindako oinarrizko kalifikazioa zuzena den ziurtatzea’ (Auzitegi Gorenaren urriaren 26ko 156/1995 epaiaren 4. oinarri juridikoa). Auzitegi honi dagokio zehaztea estatu-araua Estatuaren eskumenen barnean eman den, eta, ondorioz, legeria autonomikoak eskumenen banaketa-blokea urratzen duen. Horretatik ondorioztatzen da ezen, organo judizialek, konstituzio-kontrakotasuneko arazoa planteatu gabe lege-arau autonomiko bat aplikatu ez dutelarik ─estatu-oinarrien aurkakotzat jota─ , beren jurisdikzio-ahalmenaren mugak gainditu dituztela (EKren 117.1 artikulua), eta, hori eginda, EKren 24.1 eta 24.2 artikuluetan aitortutako funtsezko eskubideak urratu”.

			Konstituzio Auzitegiaren 195/2015 epai horrek badu boto partikular bat, zeinean desadostasuna adierazten baita oinarri juridikoekiko eta epaitzarekiko. Boto horretan gogoratzen denez, konstituzio-doktrinan hasiera-hasieratik egon dira iritzi minoritarioak, boto partikularretan azalduak (besteak beste, Konstituzio Auzitegiaren urtarrilaren 16ko 1/2003 epaian, maiatzaren 16ko 66/2011 epaian edo urriaren 21eko 177/2013 epaian). Iritzi minoritario horiek agerian uzten dute “kasu horietan, lege autonomikoen eta lege autonomikoak onartu ostean aldatu diren estatu-lege oinarrizkoen arteko desadostasunik gertatuz gero, honela ebatz daitezkeela (eta ebatzi behar direla): edo interpretazio bat eginda, eztabaidatuko manuen aplikazio bateragarria ahalbidetzen duena ─Konstituzioaren eta eskumenen ordenaren araberako interpretazioa lehenetsita─, edo, interpretazio bateratzaile ezinezko denean, oinarrizko estatu-araua aplikatuta, EKren 149.3 artikuluaren 3. tartekian jasotakoarekin bat etorrita. Oinarrizko legeria nagusitu behar zaie lege autonomikoei, baldin eta, bere garaian era baliodunean onartu ziren arren, autonomia-erkidegoen eskumen esklusiboak baliatzearen ondoriozkoak ez badira ─zentzu hertsian─, baizik eta Estatuaren oinarrien “lege-garapena” egiteko eskumenaren ondoriozkoak, aztertzen ari garen kasuan bezala. Nagusitasun hori, ordea, aspalditik defendatu dudan bezala, ez da arau autonomikoaren deuseztasun-deklarazioaren kasu bat, zeinaren monopolioa Konstituzio Auzitegiari dagokion (EKren 163. artikuluaren arabera). Zehazki, nagusitasun-irizpideek desplazatu duten araudi autonomikoa ez aplikatzeko kasu bat da, zeina, gatazkan dauden arauen interpretazio- eta aplikazio-lan gisa, organo judizialek naturaltasunez garatu ahal duten, hargatik eragotzi gabe Konstituzio Auzitegiak balizko kontrol bat egitea gero, hala egokituz gero”.

			Azkenik, Konstituzio Auzitegiak bere egin zuen, 2016ko maiatzaren 25eko 102/2016 epaian, boto partikular horietan adierazitako tesia (RTC 2016\102). Epai horretan, lehenengo aldiz azaldu eta aplikatu zuen estatu-zuzenbidearen nagusitasunaren doktrina (geroago, beste batzuetan ere baliatu du, adibidez, ekainaren 20ko 116/2016 epaia; uztailaren 7ko 127/2016 epaia; edo abenduaren 1eko 204/2016 epaia). Gainera, “operadore juridiko primario”aren arazoari heldu zion, operadore horrek ez baitu bere esku konstituzio-kontrakotasuneko arazoa, eta bermea eman ondoko oinarrizko estatu-legea erabil zezan, lege autonomikoaren ordez, estatu-nagusitasunaren klausula berpiztua baliatuta, (EKren 149.3 artikulua) eta aurreko doktrinaren aldaketa aitortuta.

			Ikuspegi substantibo batetik, Konstituzio Auzitegiaren 102/2016 epaian zehaztutako doktrina kasu oso berezi bati aplikatzen zaio. Kasu horrek hiru bereizgarri ditu: arau autonomikoa lex repetita izatea; arau autonomiko repetita eman zenean, eskumen autonomikorik ez izatea; eta estatu-arauaren oinarrizko izaera. Konstituzio Auzitegiaren 102/2016 epaiaren 6. oinarri juridikoaren arabera:

			Garapeneko legeria autonomikoak erreproduzitu ahal du eta erreproduzitzen ditu oinarrizko legeriaren manuaka, eta baliabidetzat erabili ohi da operadore juridikoari araudi aplikagarria ezagutzen laguntzeko (...). Alabaina, agerikoa denez, haren ahalmena ez da iristen kopiatutako legeriaren izaera aldatzeraino, ez eta legegile autonomikoak oinarrizko legeriari eragiteko inongo ahalik aldarrikatzeraino ere, nahiz eta oinarrizko arauaren manua garapen-legerian kopiatu. Zehatzago esanda, ezin du inola ere oztopatu estatu-legegilearen ahala, eta estatu-legegileak badu hasieran ezarritako oinarriak aldatzeko eskumena, Konstituzio Auzitegiak hainbatetan errepikatu duenez bere doktrinan (besteak beste, Konstituzio Auzitegiaren irailaren 26ko 161/2013 epaiaren 9. oinarri juridikoa). Gainera, aldaketa hori gertatzen baldin bada, legegile autonomikoa egokitu behar zaio estatuko legeriaren aldaketari (besteak beste, Konstituzio Auzitegiaren epai hauek: 158/2011, urriaren 19koa, 8. oinarri juridikoa; 99/2012, maiatzaren 8koa, 2. b) oinarri juridikoa; 146/2013, uztailaren 11koa, 4. oinarri juridikoa; edo 182/2013, urriaren 23koa, 8. oinarri juridikoa).

			Egokitze hori egiten ez bada, operadore juridiko primarioak hautatu egin beharko du, eta lehentasuna eman, ezinbestean, gatazkako lege bietako bati, bestearen kalterako. Edo, Konstituzio Auzitegiak irailaren 21eko 195/2015 epaian ebatzi zuen bezala, Administrazioak araudi autonomikoa aplikatuko du, indarreko estatu-legeria aplikatu beharrean; edo, konstituzio-prozesu honetan eta Konstituzio Auzitegiak maiatzaren 16ko 66/2011 epaiaren bidez ebatzitako prozesuan gertatu den bezala, Administrazioak kontuan hartuko du oinarrizko legeria berria, eta ez du aplikatuko indargabetutako oinarrizko legea kopiatu zuen aurreko legeria autonomikoa.

			Operadore juridiko primarioak ─hari zuzentzen baitzaizkio arauak lehentasunez─ halabeharrez baliatu behar du gatazkako lege bietako bat desplazatzeko teknika, eta ez dago legitimatuta konstituzio-kontrakotasuneko arazoa aurkezteko, epaile eta auzitegien esku baino ez dagoelako (…). Horrela, oinarrizko estatu-legeriari lehentasuna ematea da irtenbiderik logikoena, kontuan hartuta egoera autonomia-erkidegoak berak sortu duela egoera, ez baitu bere eginbeharra bete, hots, garapen-legeria autonomikoa berehala egokitzea oinarrizko legeriara. Irtenbide hori ondorioztatzen da beste lege batzuk erreproduzitzen dituzten legeak funtsezkoak ez izateagatik, oinarrizko legeriari ezer gehitzen ez diotelako, benetan garapen-arauditzat jo ahal izateko. Teknika hori guztiz natural erabiltzen da jurisdikzio arruntean, aplikatu gabe uzteko erregelamendu betearazleen manu batzuk, garatzen duten legea kopiatzen dutenak, baldin eta lege hori aldatzen bada. Teknika hori legeria arruntean ere erabiltzen da, eta Auzitegi honek Konstituzioaren araberakotzat jo du (Konstituzio Auzitegiaren uztailaren 2ko 145/2012 epaiaren 5. oinarri juridikoa eta azaroaren 5eko 232/2015 epaiaren 6. oinarri juridikoa), lege-mailako arauak aplikatzen ez direnean EBko arauei kontra egiten dieten neurrian. Laburbilduz, irtenbide hori bat dator EKren 149.3 artikuluarekin, zeinak lehentasuna ematen baitie Estatuko arauei, autonomia-erkidegoen arauen gainetik, autonomia-erkidegoek eskumen esklusibotzat ez duten guztian.

			EKren 149.3 artikuluaren xedea ez da Estatuaren eta autonomia-erkidegoen eskumenak finkatzea, baizik eta ebazpena ematea arauak aplikatzerakoan sor daitezkeen gatazkei, baldin eta arauetako baten konstituzio-kontrakotasuna deklaratuz ebatzi behar ez badira.. Artikulu horren arauek ─eta haien artean dago estatu-zuzenbideko arauen lehentasuna, artikuluan bertan azaltzen den eran (“desadostasuna gertatuz gero, Estatuaren legeak nagusituko dira autonomia-erkidegoen legeen gainetik, hauek espresuki bereganatu ez dituzten alor guztietan”)─ hartzaile dituzte zuzenbidea aplikatu behar duten operadore guztiak, bereizketarik egin gabe, eta helburutzat, berriz, ordenamenduaren betetasuna zaintzea. Auzitegi honek maiz berretsi du hori [besteak beste, Konstituzio Auzitegiaren epai hauetan: 18/1996, ekainaren 27koa, 4. eta 9. oinarri juridikoak; 61/1997, martxoaren 20koa, 12.c) oinarri juridikoa; 157/2004, ekainaren 21ekoa, 13. oinarri juridikoa; edo 139/2011, irailaren 14koa, 4. oinarri juridikoa], eta Konstituzioak Auzitegi honi gorde dio legeen konstituzio-kontrakotasuna deklaratzeko monopolioa.

			Konstituzio-doktrina horren aldaketa gorabehera, gai eztabaidatsua dugu oraindik, eta magistratu batzuek boto partikularrak eman dituzte Konstituzio Auzitegiaren jurisprudentzia berria dakarten epaietan. Boto horietan, noski, desadostasun-arrazoiak azaldu dituzte, eta hauek nabarmenduko ditugu: I) Ados ez egotea epai horietan oinarri hartu den EKren 149.3 artikuluan ulertzeko moduarekin. Horren arabera, “lehenik eta behin legea aplikatu behar duten operadore juridikoei ahalmena ematen zaie bere kasa azter dezaten arau autonomiko bati gerora gertatu zaion konstituzio-kontrakotasun hipotetikoa, arau autonomiko hori ez aplikatze aldera. Ahalmen hori emateak arau jakin batzuen konstituzionaltasuna kontrolatzeko eredu lausoa ezartzen du, Auzitegi honetan bildutako kontrolaren printzipioa hautsita, orain arte salbuespenik gabe eutsi bazaio ere, Konstituzioaren aurreko legeriaren iraunaldia amaitutakoan” (Konstituzio Auzitegiaren 102/2016 epaian emandako boto partikularraren laburpena; II). Doktrina berriak berekin dakar “arrail bat irekitzea Konstituzio Auzitegiaren monopolioan, lege postkonstituzionalen konstituzionaltasunaren fiskalizazioari dagokionez”, azaldutako ondorioekin eta desdoitzeekin batera (Konstituzio Auzitegiaren 204/2016 epaian emandako boto partikular baten laburpena).

			Gaia laburbiltzeko asmoz: zuzendari lanpostua lortzeko eskakizun bat sartzen da proiektuan [22/2009 Dekretuaren 4.1 artikuluaren c) letra], eta eskakizun hori EEPLn dago jasota, baina, ez, ordea, LOEn, LOMCEk ezabatu zuelako. Lege autonomikoa ez zen aldatu, lege organikoak aldaketa hori egin ondoren; hortaz, batzordeari dagokio hau ohartzea: I) aurreko irizpenetan jaso dugun tesia ─proiektuaren aukera berretsiko zuena─ ez dute judizialki berretsi, azaldu bezala. Horrez gain, auzitegi arruntek eta duela gutxi aldatu den konstituzio-doktrina maioritarioak ez diote tesi horri jarraitu; eta II) eskakizun hori ezabatzea eta LOMCEra egokitzea bat etorriko lirateke lex repetita kasuetarako azaldutako doktrina judizialarekin, baldin eta ekimena abiarazi duen sailak era arrazoituan uste badu manuak lege organiko horren eskaerari erantzuten diola (hala iradokitzen du EEPLren 33.4 artikulua 2008an aldatu izana, LOEren 134. artikuluak aurreikusitakoa kopiatuta).

			Batzordeak uste du enuntziatu diren kasuetako bigarrena izan litekeela kasu hau. 4. artikuluaren eskakizunen azterketaren hasieran adierazi bezala, proiektuaren lehenengo bertsioan kendu egin zen aztertzen ari garena. Eskakizun hori kentzeko arrazoia honela azaldu zen justifikazio-memorian: “c) eskakizuna kendu da, gai hori arautzen duen oinarrizko araudian jada ez baita eskatzen, eta ez zaio bidezko iritzi proiektu honetan jasotzeari. Zehazki, eskakizun horren ondorioz, balio handiko pertsonei hautagaitza aurkezteko aukera kentzen zaie, baldin eta hautagaitza aurkezteko unean ez bazeuden Euskal Autonomia Erkidegoko ikastetxe batean zerbitzua ematen edo, gutxienez, ikasturte oso bateko antzinatasuna ez badute”.

			Beharbada, EEPLren aldaketak konponduko luke arazoa behin betiko, eta planteatu egin beharko litzateke hori; baina, bitartean, azaldu dugunaren arabera, eta arauaren judizializazioa saihesteko asmoa badago, kasu honetan biltzen diren inguruabarrak kontuan hartuta, nagusituz doa dekretuaren 4.1 c) letrako eskakizuna kentzeko aukera.

			186/2017 ABJI, par.: 52.etik 72.era

			3. kapitulua. ARAUGINTZA-TEKNIKA

			I. Aldatzeko arauak

			Lehenik eta behin, kontuan hartu behar da proiektu hori 22/2009 Dekretua aldatzeko arau bat dela. Gogoratu bezala, jada bi aldaketa izan ditu: lehena, maiatzaren 8ko 61/2012 Dekretuaren bidez ─xede esklusiboa aldaketa hori egitea izan zen─; eta bigarrena, apirilaren 1eko 46/2014 Dekretua eman zutenean, Euskal Autonomia Erkidegoko Lanbide Heziketako Ikastetxe Bateratuak arautzekoa bera (zehazki, azken xedapenetatik lehenean 22/2009 Dekretuaren 20. artikuluko 1. zenbakia aldatzen du).

			Laburbilduz, aipatutako arauaren hirugarren aldaketa dugu aurrean (ez bigarrena). Horrek gomendatuko luke arau berri oso bat idaztea, eta bertan biltzea aipatutako erregulazioan sartu diren aldaketa guztiak. Kontuan hartu behar da arauak eskakizun eta prozedura batzuk ezartzen dituela irakaskuntzako zuzendari lanpostuak eskuratzeko, eta baremo batzuk biltzen dituela, zeinen alderdi batzuk aldatzen baitira. Horrek azpimarratzen du komeni dela xedapen berri bat onartzea, arauaren hartzaileek ziurtasunez jakin dezaten prozedura horietan bete behar den araudia, segurtasun juridikoa ere bermatze aldera.

			Bigarrenik, kontuan hartu behar da proiektuaren azken xedapenetatik lehenak urriaren 16ko 204/2012 Dekretua aldatzen duela ─dekretu horren bitartez, Euskal Autonomia Erkidegoko unibertsitateaz kanpoko ikastetxe publikoetako zuzendari karguaren berariazko ordainsari-osagarriaren zati bat finkatzen da─; zehazki, dekretu horren lehen xedapen gehigarria: ikastetxeek bat egiteko eta integratzeko kasuei gehitzen dizkie ikastetxeak banatzeko eta eraldatzeko kasuak.

			Horrela jokatzea ez dator bat aipatutako gidalerroekin. Gidalerroen arabera, azken xedapenetan, lehenik eta behin, indarreko zuzenbidea aldatzeko klausulak ezartzen dira, baina hauxe ere zehazten da: “arauaren aldaketa xedapenaren helburu nagusia ez bada”. Kasu honetan, aldaketa bat egiteko araua dugu; hori dela eta, tituluan zehaztu den xedea aldatu beharko litzateke, bertan jaso behar baita 204/2012 Dekretuaren aldaketa. Era berean, azalpen-zatian ere aipatu beharko litzateke eduki hori. Gainera, aurrekoarekin bat etorrita, arauaren egitura zazpigarren gidalerroan ezarritakoaren arabera moldatu beharko litzateke ─haren edukiaz ari gara─, aldaketa bat baino gehiago sartzen dituzten arauetarako ezarrita baita.

			186/2017 ABJI, par.: 94.etik 97.era

			

			Aztertzen ari garen proiektuari, aldaketa-araua den heinean, zazpigarren gidalerroa aplikatu ahal zaio ─aurreratu dugun bezala─. Gidalerro horrek zenbait arau ezartzen ditu. Besteak beste, honako hauek: “Alderdi berri bat duen xedapen bat beste artikulu batean formulatu behar da, lehenago ezarritako atal batean gehitu beharrean”. Hala dagokionean, haztatu behar da, manuaren hedaduraren arabera, aldaketa horrek behar bezalako entitatea duen proiektuko artikulu berean jorratu ahal izateko. Horrela, manu osoa berriz idatzi beharko da, proiektuaren zenbait ataletan egiten den bezala (adibidez, laugarrenean, aldatzen den dekretuaren 10. artikuluari buruzkoa). Hala eta guztiz ere, ez zaio irizpide berari jarraitu, 4. eta 5. artikuluen aldaketari dagokionez.

			Horrenbestez, ez da zuzena 22/2009 Dekretuaren paragrafo edo apartatu bati baino gehiagori eragiten dioten aldaketa batzuk sartzea aldaketa-artikulu berean. Aldaketa haietako bakoitza artikulu bereizietan jorratu behar da: artikulu bat, aldatu den paragrafo bakoitzeko. Bestela, aldaketaren ondoriozko artikuluaren testu osoa erreproduzitu beharko da, eta testu-esparruan azaldu beharko da artikulu hori aldatu dela.

			186/2017 ABJI, par.: 101.etik 102.era

			4. kapitulua. ESKUMENEN BANAKETA

			I. Ehiza (EAEE, 10.10. artikulua)

			Bestalde, proiektuaren xedearen harira, Eusko Jaurlaritzak animalien espezieen balorazioa arautzeko duen eskumenari dagokionez, saileko aholkularitza juridikoaren txostenean hauxe ezartzen da:

			Ehizari buruzko martxoaren 17ko 2/2011 Legearen 66.2 artikuluan ezartzen da animalien espezieak baloratzeko baremo bat argitaratuko dela; horrenbestez, ulertu behar da Eusko Jaurlaritzari dagokiola zeregin hori betetzea, baremo bakarra dela bermatze aldera. Hori dela eta, legeak horretarako baimen espresurik ematen ez badio ere, erakunde erkideak eman behar du dekretu hori.

			Proiektua izapidetu bitartean, foru aldundiei kontsulta egin zaie, eta Arabako Foru Aldundiak soilik esku hartu du, idazki baten bitartez. Bertan ez zen zalantzan jartzen Eusko Jaurlaritzak aztertzen ari garen erregulazioa emateko eskumena zuela.

			Hala eta guztiz ere, batzorde juridiko honek uste du Eusko Jaurlaritzak ez duela horretarako eskumenik, Euskal Autonomia Erkidegoan Ehiza arautzen duen Legean bilduta dagoen erregulaziotik hori ondorioztatzen delako. Bertan, ehizaren arloko funtzioak zehatz-mehatz banatzen dira foru aldundien eta Eusko Jaurlaritzaren artean.

			Hori horrela, Lege horren 29. artikuluan ezartzen da honako hauek direla ehiza-tresnak:

			1. Ehizari buruzko foru-arau, -dekretu eta -aginduak. 2. Debekualdiei buruzko foru-agindua. 3. Ehiza antolatzeko plan teknikoak. 4. Ehizaren jarraipen-planak.

			Zehazki, ehiza antolatzeko plan teknikoak eta ehizaren jarraipena egiteko planak eta horietako lehen bi tresnak foru aldundien eskumenekoak direla, legearen 30., 31., 32. eta 33. artikuluetan adierazten den bezala.

			30. artikuluak gaineratu duenez, “foru-erakundeek, lege hau garatze aldera, beharrezkotzat jotzen dituzten ehizari buruzko foru-arau, dekretu- eta -aginduak ezarri ahalko dituzte”.

			Legearen azken xedapenetatik lehenak hauxe ezartzen du:

			Lege hau erregelamendu bidez arautzea lurralde historikoetako foru-aldundiei dagokie, Euskal Autonomia Erkidego osoko erakundeei espresuki eman ez zaien guzti horretan.

			Eta, azken xedapenetatik bigarrenak hauxe dio:

			Eusko Jaurlaritzak, lege hau indarrean jartzen denetik hasita urtebeteko epean, legea garatzeko beharrezkoak diren erregelamendu-arauak onetsiko ditu, legeak horretarako baimen espezifikoa eman dion kontuei dagokienez bakarrik.

			Horren ondorioz, Eusko Jaurlaritzak lege-baimen espezifikoa behar du, ehizaren arloa erregulatzeko.

			Baimen edo gaikuntza horiek legean jasota daude, honako alderdi hauek arautzeko: ehiza-lizentzia eskuratzeko gaitasun-frogak (5.2 artikuluan); ehiza-errolda (8. artikuluko bigarren paragrafoan); arau-hausteen erregistroa (9. artikuluan); ehiza-espeziak (11. artikuluan); txakur espezie jakin batzuekin ehizan aritzeko debekua (40.4 artikuluan); ehiza-trofeoak homologatzeko batzorde bat sortzea (47. artikuluan).

			Dena den, txostenaren xedeko proiektuak jorratzen duen arloari buruz, legeak ez du Eusko Jaurlaritzaren aldeko araugintza-gaikuntzarik aurreikusi.

			Horren harira, hauxe ezartzen du 66. artikuluak:

			Kaltea konpondu ezin bada, Administrazioak kalte-ordain bat eskatuko dio zehatutako pertsonari edo erakundeari, sortu duen kaltearengatik.

			Horretarako, animalia espezieak baloratzeko baremo bat argitaratuko da, eta aldian-aldian gaurkotuko da.

			142/2017 ABJI, par.: 6.etik 17.era

			

			II. Irakaskuntza (EAEE, 16. artikulua)

			Proiektuak berekin dakar Euskal Autonomia Erkidegoko Estatutuaren 16. artikuluan ezarritako eskumena baliatzea. Horren arabera, Eusko Jaurlaritzari ematen zaio irakaskuntza-eskumena, zabalera, maila, gradu, era eta espezialitate guztietan, hargatik eragotzi gabe Konstituzioaren 27. artikulua eta berori zehaztuko duten Lege Organikoak, Konstituzioaren 149.1.30 artikuluak Estatuari ematen dizkion ahalmenak eta hori guztia betetzeko eta bermatzeko behar den goi-ikuskaritza.

			Gogora dezagun, ildo horretatik, konstituzio-doktrinak (Konstituzio Auzitegiaren epaia ─KAE─ 184/2012) berretsi egin duela EKren 149.1.30. artikulu horretan biltzen den eskumen bikoitza: Estatuaren eskumen esklusiboa, ikasketa- eta lanbide-tituluak lortzeko, igortzeko eta homologatzeko baldintzei dagokienez; eta autonomia-erkidegoekin partekatutako eskumena, KEren 27. artikulua garatzeko oinarrizko arauei dagokienez. Zehazki, Estatuari dagokio EKren 27. artikuluan zerrendatzen diren gaiak antolatzeko printzipio orokorrak eta bateratuak ezartzea (KAEak: 77/1985 eta 111/2012).

			Konstituzio Auzitegiaren 111/2012 eta 25/2013 epaietatik ondoriozta daiteke zorrotz interpretatu behar dela eskumen horietatik lehena: “barne hartzen du hezkuntza-maila eta -ziklo bakoitzari dagozkion tituluak ezartzea, modalitate guztietan. Titulu horiek balio bera eduki behar dute Espainia osoan (Konstituzio Auzitegiaren 42/1981 epaia, abenduaren 22koa, 3. eta 4. oinarri juridikoak). Horrenbestez, Estatuari dagokio gutxieneko prestakuntza ziurtatzea, haren edukia eta prestakuntzari atxikitako ezagutzak ziurtatzeko modua ezarrita. Hala ere, horrek ez du esan nahi ebaluazio-eskakizunak eta -prozedurak oso-osorik arautu behar dituenik, nahitaez, ... gutxieneko irakaskuntzen oinarrizko eduki eta irizpideak baizik; horrenbestez, autonomia-erkidegoek badute garapen-tarte bat”.

			Unibertsitate-irakaskuntzan, Estatuaren eta autonomia-erkidegoen arteko banaketa orokorra eskema honi jarraitzen zaio: estatu-oinarriak, eta legegintzaren garapen eta betearazpen autonomikoa; hala ere, horrekin batera, kontuan hartu behar da EKren 27.10 artikuluan ezarritako unibertsitateen autonomia, elementu espezifikoa eta garrantzitsua delako, eta horrek egitura berezia ematen diolako, beste sektore batzuekin erkatuta.

			Estatuaren eta autonomia-erkidegoen eskumenei gehitu behar zaizkie unibertsitateen autonomiaren ondoriozkoak, azken horiek Estatuarenak eta autonomia-erkidegoenak mugatzen dituztelako, ezinbestean (KAEak: 26/1987 eta 1461/1989).

			224/2017 ABJI, par.: 25.etik 29.era

			5. kapitulua. ARLOAK

			I. Administrazio publikoa

			A) Administrazio elektronikoa

			Azkenik, proiektuan jasotako emate-prozedurari lotuta, ohartu behar da Administrazio Publikoen Prozedura Erkidearen urriaren 1eko 39/2015 Legea (APEL) indarrean jarri zenetik, pertsona juridikoek baliabide elektronikoak erabiltzeko betebeharra dutela, Administrazioarekin harremanetan jartzen direnean. Betebehar hori eskatzen da, betiere dagozkion baliabide teknikoak erabilgarri baldin badaude. Eta APELen azken xedapenetatik zazpigarrenarekin bat etorrita, hori ez da benetan operatiboa izango 2018ko urriaren 2a arte.

			Halaber, APELen 16.1 artikuluaren amaieran ezarritakoaren arabera, administrazio elektronikoaren bidez egin behar diren izapideen zerrendak eguneratuta egon behar du. Beraz, baliabide teknikoak erabilgarri egon ahala, pertsona juridikoak horiek erabiltzera behartuta egongo direla jotzen dugu.

			Erabateko indarraldiari dagokionez, pertsona fisikoei ere eskatuko zaie baliabide horiek erabiltzea: nahi baldin badute, data horretatik aurrera, administrazio publikoekiko harremanak baliabide elektronikoen bitartez egiteko eskubide eta betebeharra edukiko dute.

			Hori horrela, komeniko litzateke, gogoeta horiek kontuan hartuta, errekonozimendu-prozeduraren diseinua egokitzea, eta, berehala edo geroratuta, Administrazioarekin era elektronikoan harremanetan jartzeko eskubide eta betebeharra ahalbidetzea.

			197/2017 ABJI, par.: 78.etik 81.era

			

			II. Hezkuntza

			Azkenik, bidali den testuaren alderdi bat berrikusi behar da: ikasketa-plana ebaluatzeko batzordearen osaera.

			Proiektuaren 14.4 artikuluak hauxe adierazten du: “Arlo akademikoko adituek eta, hala dagokionean, arlo profesionalekoek osaturiko batzorde batek egingo du beti ikasketa-planaren ebaluazioa. Aditu horiek ebaluatzaile independenteak izango dira, entzute handikoak, eta Ubibasq-ek aukeratuko ditu”.

			“Hala dagokionean” zehaztapen hori ez dago jasota 1393/2007 Errege Dekretuaren 25.4 artikuluan. Artikulu horretan hau zehazten da: batzordea “arlo akademikoko adituek eta arlo profesionalekoek osatuko dute”.

			Auzitegi Gorenaren zenbait epaitan jorratu da gai hori: AGEak: 2015eko urtarrilaren 19koa (RJ 2015/212); 2015eko azaroaren 27koak (bi), (RJ 2015/5930) eta (RJ 2015/5231) eta 2016ko urtarrilaren 25ekoa (RJ 2016/390). Zehazki, honela jorratu dute:

			Urriaren 29ko 1393/2007 Errege Dekretuaren 25. artikuluak izaera “nahitaezkoa eta erabakigarria” ematen dio esku artean dugun prozeduraren barruan egin behar den ebaluazio-txostenari. Ondoren, laugarren paragrafoan, ikasketa-planak ebaluatu beharko dituen batzordearen osaera zehazten du: “arlo akademikoko eta profesionaleko adituek osatuko dute”, eta “izen handiko ebaluatzaile independenteak izango dira. Kasu bakoitzean, ANECA-k edo ebaluazio-organo eskudunek izendatuko dituzte”.

			Aipatu xedapenak juntagailu kopulatiboaren erabilera aukeratuta (“eta“), batzordeak halabeharrez “paritarioa“ izan beharko du: akademikoek eta profesionalek osatua. Hortaz, txostena arlo akademikoko adituek baino ez badute ematen (espediente administratiboaren arabera, autoen kasuan gertatu zen bezala), deuseza edo deuseztagarria izango da balorazio hori bereganatzen duen egintza, arau-hauste hori erabateko txostenik ezaren parekoa da-eta.

			Aurrera dezagun artikuluaren idazkeratik ezin dela ondorioztatu ebaluazio-batzordean aditu akademikoen eta profesionalen kopuru berak bete beharko direla. Erregelamendu-manuak parekotasun hori ezarri nahi izan balu, ezerk ez ziokeen eragotziko espresuki hala adieraztea. Hala eta guztiz ere, testua hitzez hitz hartuta, bakarrik aipatzen dira kideen jatorria (jardun-arloa, zehatz-mehatz) eta batzordea alor akademikoko eta profesionaleko adituek osatu beharra, baina ez da zehazten arlo bakoitzeko zenbat izan behar duten, ezta ehunekoa ere.

			Hala eta guztiz ere, artikulu horrek ─kasuari aplikatu ahal zaion testua idatzita dagoen moduan─ ez dio baimenik ematen ANECAri batzordea osa dezan alor profesionaleko aditurik gabe, aztertutako kasuan gertatu den bezala. Izan ere, espediente administratiboaren arabera, “batzordean (…) hamaika bokal akademiko eta aditu bat daude” (zehaztapen gehiago eman gabe). Ezin da jakin aditu hori arlo batekoa edo bestekoa den, emandako dokumentuan zer unibertsitatetatik datorren baino ez baita adierazten.

			Manuaren lehenengo bertsioan hitzez hitz jasota zegoen ikasketa-plana ebaluatzeko batzordea ”arlo akademikoko adituek eta, hala dagokionean, arlo profesionaleko adituek” osatuko dutela.

			Uztailaren 2ko 861/2010 Errege Dekretuak egindako erreformaren ondoren (uztailaren 4a arte indarrean egon dena), 25.4 artikuluan hauxe ezartzen da: “Arlo akademikoko adituek eta, hala dagokionean, arlo profesionalekoek osaturiko batzorde batek egingo du ikasketa-planaren ebaluazioa“.

			Araugintzako aldaketa horretatik ondorio nagusi eta garrantzitsu hau atera daiteke: erregelamendu aplikagarriak espresuki nahi izan du batzorde horretan, halabeharrez, arlo profesionaleko adituak egotea, eta ez soilik arlo akademikoko bokalak.

			Laburbilduz, gai horren funtsa juridikoa da, duda barik, tituluaren izaera ofiziala ezartzen duen Ministro Kontseiluaren erabakiaren baliozkotasuna ebaluazio-batzordearen osaera egokiaren mende dagoelako.

			211/2017 ABJI, par.: 135.etik 139.era

			

			III. Administrazio publikoetako langileak

			A) Negoziazio kolektiboa

			Hezkuntza-sektorea ordezkatzen duten sindikatu-erakundeei dagokienez, bereziki, XOEPLren 7.2 artikuluari erreparatu behar zaio. Bertan ezarrita dagoenez, lan-baldintzen gaineko eta funtzio publikoaren legeriak zehaztutako gai jakin batzuen gaineko arau-egitasmoak langileen ordezkariekin negoziatu beharko dira, edo kontsulta egin beharko zaie haiei, dagokion legeriak ezarritako gai-eremuen arabera.

			Aurrekoari lotuta, Funtzio Publikoaren Zuzendaritzak informatu duenaren arabera, testuan jasotako arauketak irakasleen lanbide-karrerako merezimenduen balorazio-irizpideei eragiten die. (proiektuaren 14. artikuluan “aintzatespenak” jorratzen dira; hain zuzen ere, Eusko Jaurlaritzan Hezkuntza-alorrean eskumena duen sailak emango diona ebaluazio positiboa izan duten praktiketako koordinatzaile edo irakasle tutoreen lanari ─merezimendu profesional gisa aitortuko du lehiaketa eta merezimendu-deialdietan eta haien lanbide-sustapenean, bertan ezartzen den moduan─).

			Lehenago ere adierazi dugun bezala (besteak beste, 50/2012 irizpenean edo 30/2008 irizpenean), XOEPLren 7.2 artikulua aplikatu behar denean, nahitaez negoziatu behar dute Administrazioak eta sindikatu-ordezkariek, urriaren 30eko 5/2015 Legegintzako Errege Dekretuan ezarritako baldintzetan (dekretu horrek onartzen du Enplegatu Publikoaren Oinarrizko Estatutuaren testu bategina, EPOE).

			EPOEren 37.2 artikuluan hauxe ezartzen da: “Administrazio publikoek beren antolamendu-ahalekin loturik hartzen dituzten erabakien ondorioek aurreko zenbakian adierazitako funtzionario publikoen lan-baldintzetan eragina dutenean, egoki izango da baldintza horiek estatutu honetan adierazitako erakunde sindikalekin negoziatzea”.

			Horrenbestez, proposamena egin duen organoari dagokio ziurtatzea sindikatu-erakundeek prozeduran izan duten esku-hartzeak bete egiten duela EPOEk ezarritako negoziatu beharra, irakasleen lan-baldintzeei eragiten baitie gaiak, bai eta haien karrera profesionaleko merezimenduen balorazioari ere.

			224/2017 ABJI, par.: 66.etik 70.era

			6. kapitulua. PROZEDURA

			I. Xedapen orokorrak egiteko prozedura

			A) Txostenak

			Prozedurari buruzko bigarren memorian, egindako izapideak laburbiltzeaz gain, eta Kontrol Ekonomikoko Bulegoak (KEB) proiektuaren artikuluak direla eta formulatu dituen aukerako proposamenak edo zuzenketak baiesteaz edo arrazoitzeaz gain, aurre egiten zaie KEBek adierazitako omisioei, Landaberri-ren eta HHABHZren txostenak direla eta.

			Lehenengo txostenari buruz, memorian adierazi da proiektua jasota dagoela Landaberri organoaren hurrengo bilerarako gai-zerrendan, baina aspalditik ez dela bildu, eta, bilera egiten denean, espedienteari erantsiko zaiola igorritako txostena. HHABHZren txostenari dagokionez, memoria-egileen ustez, ez da beharrezkoa txosten horretara jotzea, KEBek berak berretsi baitu proiektuak ez diela eragiten administrazio-egiturei.

			Batzordeak uste du Landaberri organoak bilerarik ez egitea ez dela konbentzigarria justifikazio gisa; are gutxiago, kontuan hartzen baldin bada proiektua sustatzen duen saileko titularrak baduela bilera-deia eta bilerako burutza betetzeko ahalmena.

			135/2017 ABJI, par.: 46.etik 48.era

			

			Horrez gain, genero-ikuspegiak kasu horretan ez duela garrantzirik ziurtatzen duen txostena ere erantsi zaio. Txosten horren arabera, proiektuaren xedea ordainketa-erregimenaren aldaketa partziala egitea da. Gai ekonomikoak arautzen direnez, ez dauka garrantzirik, genero-ikuspegitik.

			Emakundek, bere aldetik, bere irizpidea adierazi zuen, sail sustatzailearen kontrakoa. Emakunderen txostenean adierazi zuten hasierako proiektu horretan sartutako aldaketak funtsezkoak zirela, emakumeen eta gizonen egoeraren ikuspegitik; eta, hartara, aldaketa horiek generoan duten eragina ebaluatu behar zela.

			Proiektua sustatzen duen sailak ere azkenean jo du proposatutako aldaketen izaera, funtsean, antolatzailea dela; eta, hartara, aplikagarria dela genero-eraginaren aurretiazko ebaluazioa egiteko, ezberdintasunak ezabatzeko neurriak sartzeko eta emakumeen eta gizonen arteko berdintasuna sustatzeko gidalerroen 2.1.b).ii paragrafoan ezarritako salbuespena (2012ko abuztuaren 21eko Erabakian onartu zituen Gobernu Kontseiluak gidalerro horiek). Gaineratu duenez, batzorde juridiko honek 271/2011 irizpenean jo zuen Ertzaintzako langileek egindako zerbitzuarengatik jaso behar zuten kalte-ordainari buruzko dekretua, funtsean, antolatzailea zela.

			Eztabaia horretan gure iritzia eman aurretik, aipatu behar da gaur egungo gidalerroak 2012an onartu zirela, hau da, gure 272/2011 irizpena eman ondoren. Gidalerro horietan ezarritako helburu bat hauxe da, hain zuzen ere: “Zehaztasun handiagoz finkatzea zer arau eta administrazio-egintza geratzen den salbuetsita generoaren araberako eraginari buruzko txostena egin behar izatetik”.

			Gaur egungo gidalerroetan, xehetasun handiz zehazten da zer xedapenek duen funtsean antolaketa-izaera, generoaren eraginari buruzko baloraziorik behar ez izateko ondoreetarako. Hain zuzen ere, hauek baino ez: i) egitura organikoari eta funtzionalari buruzko dekretuak; ii) kontsulta-, aholkularitza-, ikerketa- eta koordinazio-organoak sortzeko, antolatzeko eta haien funtzionamendua antolatzeko proiektuak, administrazio publikoetako langileek esklusiboki osatuta badaude; eta iii) administrazio-erregistroak sortzeko eta antolatzeko proiektuak. Horrenbestez, bertan ez dago jasota proiektua arautzen duen gaia bezalakorik, langile publikoen ordainketa-alderdiei buruzkoa alegia.

			Indarreko gidalerroetan, lehen gidalerroko 2.1.d) puntuan, ordea, salbuespen bat ezartzen da indarreko beste arau batzuk aldatzeko xedea duten arauetarako (esku artean duguna horietako bat da, hain zuzen ere). Era berean, salbuespen hori ez da aplikagarria baldin eta aldaketa funtsezkoa bada emakumeen eta gizonen egoerari dagokionez.

			Kasu honetan, esan bezala, Emakundek ─arlo horretako organo espezializatua─ jo du proiektuaren hasierako bertsioan sartu diren aldaketak badirela funtsezkoak, generoaren ikuspegitik. Hori dela eta, arauak generoan izan dezakeen eraginari buruzko aurreko ebaluazioa, Emakumeen eta Gizonen Berdintasunerako otsailaren 18ko 4/2005 Legean ezarrita dagoena, ezinbestekoa da, batzorde honen iritziz.

			Dena den, horri buruzko behin betiko erabakia hartu aurretik, organo sustatzaileak salbuespen horren aplikazioa aztertu behar du, testua kontuan hartuta. Testu hori, azkenean, apirilaren 11ko 2/2017 Legearen bosgarren xedapen gehigarrian eskaintzen duen baimena jaso ostean, onarpena jasotzeko aurkezten da, dekretu bidez. Era berean, Emakunderen balorazioak ere azkeneko testuari buruzkoa izan beharko luke, azkenean proposatzen den aldaketa hasierakoa baino nabarmen txikiagoa delako, eta Eusko Legebiltzarraren baimen espresua duelako, gai mamitsuenean.

			Horrenbestez, batzordeak uste du berriro aztertu behar dela proposatutako aldaketen irismena; aztertu ere, esparrutzat hartuta Emakumeen eta Gizonen Berdintasunerako otsailaren 18ko 4/2005 Legea eta generoaren araberako eraginaren aurreko ebaluazioari buruzko gidalerroak. Horretan, kontuan hartu beharko da gidalerroetako lehenean ezarritako 2.1.d) puntuko salbuespena aplikatu ahal den. Hala eta guztiz ere, batzordeak ez du uste proiektuak batzordearen irizpena berriro jaso beharko duenik; betiere, balorazio berriaren ondorioz, proiektuan funtsezko aldaketak sartu ezean.

			205/2017 ABJI, par.: 33.etik 41.era

			

			B) Memoriak

			Azalpen-memoria

			Araubide Juridikoaren Zuzendaritzak eta Hezkuntza Sailaren Zerbitzuek egindako txosten juridikoa ere jasota dago. Txosten horretan, izapideei buruzko ohar batzuk egin ondoren, aplikatu behar den arautze-esparrua berriro ez errepikatzea erabaki da ─aldatu nahi den dekretuaren aurreko txostenean jasota baitago─, eta hau ondorioztatu: ez dagoela proposatutako aldaketa egiteko oztoporik, aplikatu behar den oinarrizko araudiaren, eskumenen gauzatzearen eta araudi aplikagarriaren garapenaren ikuspegitik.

			Hala eta guztiz ere, horretan zenbait ohar egin dira: (I) aldaketa-proposamenaren zioak ez dira nahikoak; (II) zalantzan dago “ikastetxeen proposamena ikusi den” ikasketa-plana ezartzerakoan, maiatzaren 14ko 632/2010 Errege Dekretuaren 7. artikuluan ezarrita dagoen bezala (dekretu horrek Hezkuntzari buruzko maiatzaren 3ko 2/2006 Lege Organikoan ezarritako dantzako goi-mailako irakaskuntzen oinarrizko edukia arautzen du); (III) erregimen iragankorrik ez ezartzea, 2015-2016 ikasturtetik ematen diren ikasgaiak egiten hasi diren eta eskakizun berria betetzen ez duten ikasleentzat; eta (IV), azkenik, Dantzerti ikastetxeari entzunaldi-izapidea egin beharra.

			Txosten juridikoaren oharrak erantzute aldera, instrukzio-sailak memoria bat egin du, proiektuaren lehenengo bertsioan sartutako aldaketak justifikatzeko (batzorde honek ez du ezagutzen proiektuaren lehenengo bertsioa, bidali ez digutelako). Horretan diotenez, “memoria-txostenetan jasotako arrazoiak... behar bezain argiak eta sendoak dira; hortaz, ez da beharrezkoa argudio gehiago ematea. Izan ere, gai horiek behar bezala aztertu dira. Horrez gain, Goi Mailako zentroari kontsulta egin zaio, eta informazioa eman zaie ikasleei, eta, bere eskumenen eremukoak izanik, Zuzendaritzak jotzen du aldaketa justifikatzeko behar bezalakoak direla. Entzunaldi-izapideari eta informazioa jendaurrean jartzeko izapideari dagokienez, bai goi-mailako zentroak, bai ikasleek, izapidetu den aldaketa ezagutzen dute”.

			Horri buruz, batzorde honek uste du ez dela nahikoa agindu horietan, prozedurari lotutako memoria-txostenetan eta proiektua arrazoitzeko azalpen zatian ematen den azalpen laburra (arrazoi gisa ematen dira, besteak beste, bereganatutako hezkuntza-eskarmentua, dantzarekiko lotura eta erro tradizionaleko dantzaren eremutik jaso diren hausnarketak). Ez da nahikotzat jo, ez baita argitzen eskarmentu hori zertan oinarritzen den, zer hausnarketa jaso den, eta nondik datozen (ez dakigu nor den “erro tradizionaleko dantzaren eremua”) eta nolako parte-hartzea izan duten.

			Espedientea irakurrita, ezin da ezagutu aurrez egin den hausnarketa pedagogikoa edo teknikoa (eta ziur asko, egin da, proiektuaren lehen bertsioan egindako aldaketak justifikatzeko memoria-txostenean hori adierazten baitute). Hori, ordea, behar bezala azaldu behar da espedientean: argi azaldu behar da, beste irtenbide batzuen artean, zergatik handitu den aukerako irakasgaien kopurua (bat izatetik bi izatera), zergatik izan behar duten praktikoak eta zergatik egon behar duten lotuta erro tradizionaleko dantzaren ibilbideari.

			Batzordeak hainbat aldiz adierazi du azalpen-memorian informazio zehatza eman behar dela ─edo nahikoa, behintzat─: arauak eragingo dion errealitatearen ezaugarriak, zer helburu lortu nahi den arautu nahi den sektore zehatzean, hori lortzeko zenbat aukera dauden eta, azkenik, hautatu diren irtenbideak zer arrazoibidetan oinarritu diren.

			Dena den, kasu honetan, araugintza-aldaketa zehatza da, baina horrek ez du baztertzen arrazionaltasuna eta egingarritasuna egiaztatu beharra, hau da, ezarritako helburuak lortzeko izango duen erabilgarritasuna egiaztatzea. Batzorde honek maiz aholkatu du komeni dela espedientean biltzea araugintza-erabaki zehatza hartzea gomendatzen duten arrazoiak espresuki eta zehaztapen handiagoz jasotzen dituzten dokumentuak.

			Horrenbestez, batzordeak uste du beharrezkoa dela espedientea osatzea, Gobernu Kontseiluari bidali aurretik. Zehazki, espedientean jaso behar dira aldaketa hori, proiektuan jasota dagoen bezala, egitea gomendatzen duten elementuak, arrazoiak edota hausnarketak.

			217/2017 ABJI, par.: 18.etik 25.era

			

			II. Administrazio-egintzen administrazio-prozedura erkidea

			A) Izapidetzeko onartzea

			Azkenik, gogoratu behar da APELen 88.5 artikuluan Administrazioari baimena ematen zaiola, izapiderik egin gabe, eskabideak ez izapidetzeko, baldin eta funtsik ez badute, esku artean duguna bezalakoa. Batzordearen ustez, planteaturiko erreklamazioak bete egingo lituzke, kasu honetan, jurisprudentziak eskatutako baldintzak ─jada indargabetuta dagoen AJAPELen 89.4 artikulua aplikatuta eman zen jurisprudentzia hori─ ahalmen hori, salbuespenezkoa, aplikatzeko. Interpretazio zorrotza egin behar da; eta, horren arabera, ahalmen hori soilik baliatu ahal da “baldin eta agerikoa bada interesdunaren eskabideak ez duela funtsik, eta hori kasu partikularraren inguruabarren arabera baino ezin da erabaki” (Auzitegi Gorenaren 2012ko azaroaren 27ko epaia, RJ 2013\438).

			74/2017 ABJI, par.: 20

			

			B) Hasiera

			Iraungitzea

			Ofiziozko berrikuspena egiteko prozedura 2016ko abuztuaren 26ko Alkatetza Dekretuaren bidez hasi zen. Batzordeak urte bereko azaroaren 14an jaso zuen prozeduraren instrukzio-egilearen idazkia, non nahitaezko irizpidea eskatzen baitzuten. Eskaera horri, ordea, ez zitzaion modu formalean erantzun, ez zuelako betetzen Euskadiko Aholku Batzorde Juridikoari buruzko azaroaren 24ko 9/2004 Legean ezarritakoa. Lege horren 20.1.c) artikuluaren arabera, udalek Euskadiko Aholku Batzorde Juridikoari udalek kontsultarik egin nahi badiote, korporazioko buruak egin behar du.

			Batzordearen ikuspegitik, irizpena eskatzen duenaren eskumena behar bezala ziurtatu beharra berrestera etorri zen Euskal Autonomia Erkidegoko Justizia Auzitegi Nagusiaren urriaren 21eko 707/2008 epaia, zeinean baliozkotzat jo zuten irizpen-eskaera bat baztertzeko erabakia, eskaera egin duen organoak eskumena ─berezko edo eskuordetua─ ziurtatzen ez baldin badu 9/2004 Legearen 20.1.c) artikuluan ezarritakoarekin bat etorrita.

			Gai horrek eragin zuzena dauka aztertzen ari garen epean: batzorde honi irizpen-eskaera egitearekin batera sortzen den ondorio bat ebazpena emateko eta jakinarazteko epea etetea da. Etendurak eskaera egiten denetik txostena jaso arte iraungo du, AJAPELen 42.5.c) artikuluaren arabera. Batzordearen doktrinaren arabera, etendura hori ope legis gertatzen da, baina horrek ez dio Administrazioari kentzen interesdunei etendura komunikatu beharra, bai eta etendura amaitzea ere, irizpenak egin eta jaso ondoren; hala ere, ulertzen da etenduraren jakinarazpenak, oro har, ez diola eragiten haren eraginkortasunari, legeak ezarritakoaren zuzeneko ondorioz gertatzen baita.

			Hala eta guztiz ere, etendura-ondorio bera ezin zaio egotzi eskumenik gabeko organo batek egindako irizpen-eskaerari, horrek berekin ekarriko bailuke legearen aurkakoa den jarduketa bati eraginkortasuna ematea, eta baliteke interesdunei ondorio kaltegarriak eragitea. Kontuan hartu behar da Administrazioak ofizioz abiarazitako prozedura administratiboek betekizun eta ondorio batzuk dituztela, legeak ezarriak, eta Administrazioak ezin dituela urratu edo ahaztu; eta segurtasun juridikoaren mesedetan eta legearen eta zuzenbidearen mende jartze aldera ematen direla. Ofiziozko berrikuspenetan, prozedura ofizioz hasi baldin bada, hiru hilabetean ebazpenik eman ez bada, iraungi egiten da, AJAPELen 102.4 artikuluan ezarritakoarekin bat etorrita.

			Kasu honetan, Berrizko alkateak irizpena eskatu du ─eta hori egiteko organo eskuduna da─, eta batzordeak ez zuen onartu 2016ko abenduaren 12a arte, egun horretan jaso sartu baitzen batzorde honetan alkatearen abenduaren 5eko idazkia. Hortaz, AJAPELen 42.5.c) artikuluan ezarritako prozeduraren etendurak egun horretatik aurrera baino ezin zuen ondorerik izan, azaldu ditugun baldintzetan. Egun horretarako, ordea, legean ezarritako hiru hilabeteko epea jada amaituta zegoen, kontatu dugun bezala, berrikuspen-prozedura urte bereko abuztuaren 26an hasi baitzen.

			Gauzak horrela, prozedura iraungita dagoela egiaztatzea baino ezin da egin.

			26/2017 ABJI, par.: 14.etik 19.era

			Ikus 34/2017 ABJI, par.: 12.etik 17.era

			

			AJAPELen 44. artikuluari dagokionez, kontsultaren xedeko kasua 2. apartatuan jasota dago; izan ere, kontratuaren suntsiarazpenak, Administrazioak berak onartu baitu, ez du eskubiderik edo banakako egoera juridikorik aitortzen edo eratzen kontratistaren alde. Kontratistak kontratuan definituta eta zehaztuta du jada bere aurreko egoera, eta suntsiarazpenak egoera hori galtzea eragiten du, hain zuzen ere. Hori dela eta, esku hartzeko prozeduratzat jo behar da, ondorio kaltegarriak eta kargak sor ditzakeena.

			Azaldu dugunaren arabera, Segurtasun Sailak izapidetu duen espedientea iraungi dela jo behar dugu; izan ere, prozedura 2016ko irailaren 14ko Aginduaren bidez hasi zen, eta batzorde honi 2017ko urtarrilaren 25eko Aginduaren bitartez bidali zitzaion espedientea: hortaz, tartean iragan den denboraren ondorioz, lehen aipatutako hiru hilabeteko epea amaitu da, eta espedientean ez dago jasota prozedura AJAPELen 42. artikuluko 5. apartatuan ezarritako arrazoietakoren batengatik eten denik, horretarako bete behar diren eskakizun formalak ere kontuan hartuta.

			Euskal Autonomia Erkidegoko Justizia Auzitegi Nagusiaren irailaren 13ko 591/2010 epaian jasota dagoen bezala (JUR 2010\398379), iraungitzea ikusi ondoren, iraungitze-deklarazioa egin eta behar bezala artxibatu behar da; bestela, jurisprudentzian maiz adierazi den bezala, espedientea ebazteko egintza deuseztatzeko arrazoia izango litzateke.

			46/2017 ABJI, par.: 20.etik 22.era

			

			Ordezkaritza

			Prozedurari ekin dioten pertsonen legitimazioa aztertzen denean, kontuan hartu behar da erreklamazioa HHA jaunaren bi alabak aurkeztu dutela, eta prozeduran ez dutela parte hartu une horretan baino, eta izapidetu bitartean ere ez dutela erakutsi jarrera aktiborik.

			Izan ere, erreklamazioaren akatsak zuzentzeko eskatu zitzaien (haien NAN agiriak eta aitarena aurkezteko eta erreklamazioan zer-nolako ordezkaritza zuten adierazteko), eta ondare-erantzukizunaren ebaluazio ekonomikoari buruzko irizpena ere emateko eskatu zitzaien, baina instrukzio-egileak ez du erantzunik lortu.

			Egin dugun azterketan, halaber, kontuan hartu behar dugu erreklamazioaren funtsa: interesdunaren aitari istripu zerebrobaskularraren diagnostikoa ustez berandu eman izana. Horri buruz alegatzen dute: “gaixotasunaren diagnostikoa eman behar zenean, lehenengo ordu erabakigarrietan errakuntza bat egin zela, eta ez zela martxan jarri Iktus kodearen araberako tratamendu egokia”, zeren eta “pazienteak istripu kardiobaskularra izateko erakusten zituen sintomak eta arrisku-faktoreak nahikotzat jo beharko bailirateke, medikuntza-aditu batek jo zezan oso handia zela pazienteak iktusa jasotzeko probabilitatea”.

			Erreklamaziogileek uste dute iktusa berandu diagnostikatu izanak eragin zituela “pazienteak tratamendurik gabe eman zuen denboran sortu ziren ondorio fisikoak eta kognitiboak; ondorio horiek direla-eta, pazienteak bere bizitzan laguntza beharko du eguneko 24 orduetan”. Hori dela eta, erreklamaziogileek hauxe eskatzen dute: “ondorioak behin betiko baloratzea, eta dagokion kalte-ordaina zehaztea”.

			Azalpena aztertuta, hauxe ondorioztatzen dugu: HAA jaunaren alabek ez dute inolako arrazoirik eman, akzioari euren izenean eusten diotela argudiatzeko; gainera, ziurtatu ahal da ─erreklamazioaren terminoetan oinarrituta─ kasu horretan aitak jaso dituen kalteengatik erantzukizun-akzio bat gauzatu dutela, horretan zeukaten ordezkaritza ziurtatu gabe.

			Gabezia horrek justifikatu luke instrukzio-organoak erreklamazioa ez onartzeko erabakia hartzea (Herri Administrazioen Araubide Juridikoaren eta Administrazio Prozedura Erkidearen Legearen 70. eta 71. artikuluak eta 39/2015 Legearen 68. artikulua); betiere, hori zuzentzeko eskatu ondoren (erreklamazioa zer-nolako kalitatea duten adierazteko eskatu zaie), eta erantzunik ez eman ondoren. Hala eta guztiz ere, prozedura horren tramitazioak aurrera egin du, eta kontsulta egin zaio batzordeari.

			Hortaz, hasieratik ohartu behar dugu gabezia horrek baldintzatzen duela gure azterketa. Horrez gain, erreklamaziogileek akzioa ondo egin duten ziurtatu behar da: batetik, ustez, osasun-jardunak kaltetu dituelako, euren izenean esku hartzeko legitimazioa ematen zaien interesa egiaztatu behar da eta, bestetik, aitaren izenean duten ordezkaritza egiaztatu behar da, jardunak kaltetu zuena aita izan zela jasota dagoelako.

			8/2017 ABJI, par.: 27.etik 33.era 

			

			Ebazpen-proposamenean erreklamazioa ez onartzea jaso da, eta honako arrazoi hauek eman dira: (I) ez da ziurtatu AGL andrea CIMB jabeen erkidegoko burua dela; (II) ez da ziurtatu CIMB jabeen erkidegoak kalte-ordaina eskatzeko akordioa hartu duela; (III) CIMB jabeen erkidegoak ... urbanizazioko auzokideak ordezkatzeko legitimazioa falta da.

			Udalak jo du AGL andreak ezin duela ordezkatu CIMB jabeen erkidegoa, erkidego horretako burua ez delako, zehazki, Jabeen Batzarrak ez baitu bera erkidegoko buru izendatu; horren ordez, batzarrak 2015eko maiatzaren 21ean egin zuzen bileran berretsi zuen Gobernu Batzarrak egindako izendapena. Arrazoi berarengatik ez du uste MPS andrea erkidego horretako idazkaria denik: MPS andreak erreklamazioarekin batera aurkeztutako idazkian aitortu du jabeen erkidegoko burua AGL andrea dela, eta bera dela erkidego horretako idazkaria, baina idazkaria Gobernu Batzarrak izendatu zuen, eta izendapen hori egin ondoren Jabeen Batzarrak berretsi zuen, 2016ko azaroaren 24an.

			Batzordeak uste du, aldiz, Jabeen Batzarrarena dela erkidegoko organoak izendatzeko ahalmena [uztailaren 21eko 40/60 Legeak, Jabetza Horizontalarenak, 14.a artikuluan ezarritakoa], baina organo horrek egindako berrespenak baliozkotzen du Gobernu Batzarrak egindako izendapena, eta berrespen hori bada ustezkoa eta espresua, Jabeen Batzarraren hainbat bileratan andre hori buru aritu delako (besteak beste, 2015eko maiatzaren 21eko bileran). Kide anitzeko erakundeen bide judizialera jotzeko akordioak hartzeari buruz jasoko den jurisprudentzia ere aplikagarria da kasu horretan.

			Bestalde, kontuan hartu behar da baliozkotze hori ez dela aurkatu.

			CIMB jabeen erkidegoak erreklamazioa sustatzeko akordio sozialaren egiaztapenik ezari dagokionez, (udalak uste du ez dagoela legitimatuta), batzordea ez dator bat udalaren iritziarekin. Hala da, udalak eskatuta, espedientean jasota baitago jabeen erkidegoak 2015eko abenduaren 10ean egin zuen bileraren akta. Bilera horretan hauxe erabaki zen: udalak bermatu behar dituen gutxieneko hirigintza-zerbitzuak jabeen erkidegoak ordaintzen dituenez, zenbateko horiek udalak jabeen erkidegoari itzultzea, udalak ordainketa hori bere gain hartu arte. Zehazki, hauxe dio akordio horrek:

			Erreklamazio ekonomikoa bide administratibotik egitea erabaki da. Jabeen erkidegoak ordaindu dituen zenbatekoak udalari eskatuko dizkiogu, udalaren kontura ordaindu behar direlako. Jabeen erkidegoak zenbateko horiek ordaindu ditu udalak hirigintzako entitate laguntzaileak desegiteko baimena eman zuenetik, hots, 2004ko abenduaren 13tik. Hortaz, egun horretatik 2014. urte arte ordaindutako zenbatekoak erreklamatuko ditugu, batzarrak kontuak onartu zituen azken urtea 2014a baita; hargatik eragotzi gabe tartean ordaindu diren zenbatekoak eta 2014ko abenduaren 31tik aurrera ordainduko direnak ere geroago erreklamatzea, udalak gastuak bere gain hartu arte, tokiko araubideari buruzko legea betez. Hori dela eta, udalaren kontrako erreklamazioa egiteko, erkidegoko buru andreak duen legitimazioa berresten da. Izan ere, erkidegoak baimena eman dio bide judizialean abokatuei eta prokuradoreei ahalordeak emateko, erreklamazioan erkidegoa ordeztu dezaten.

			Aurreko dokumentua ikusita, argi dago CIMB jabeen erkidegoak kalte-ordaina jaso nahi duela, oinarrizko zerbitzu batzuk kudeatzeko ordaindu dituen zenbatekoengatik, udala inhibitu baita. Egintza hori inskribatzen da CIMB jabeen erkidegoak eta Mungiako Udalak elkarren aurka duten adostasun gabeko prozesuan. Zehazki, ez dira ados jarri ezinbesteko zerbitzu horiek nork ordaindu behar dituen zehazteko, ezta jabeen erkidegoak ordaindu dituen zerbitzuengatik udalak ordaindu behar duen kalte-ordainari buruz ere.

			Horri buruz esan behar dugu erakunde kolektiboen borondatea ziurtatzeko modua eremu jurisdikzionalean eta administratiboan ezberdina dela. Administrazioarekiko Auzien Jurisdikzioa arautzen duen uztailaren 13ko 29/1998 Legearen 45.2.d) artikuluan eskatzen da, administrazioarekiko auzien errekurtsoa hasteko idazkiarekin batera, pertsonek akzioei ekin ahal izateko bete behar dituzten eskakizunak betetzen dituztela egiaztatzen duen dokumentua ere entregatzea, aplikagarriak diren arauekin eta estatutuekin bat etorrita; hala eta guztiz ere, Administrazio Prozedura Erkidearen Legearen 66.1 artikuluan ezarrita dago administrazio-prozedurari ekiteko asmoa benetakoa dela edozein bitarteren bidez adierazi ahal duela.

			Are gehiago, jurisdikzio-eremuan eskaera horrek duen zorroztasuna jurisprudentziak ere zuzendu du. Jurisprudentzian jo da, zuzendu ahal den eskaera izanik, organo eskudunak berrespen-akordioa emanez baliozkotu ahal dela, eta, edonola ere, jurisdikzio-organoak alderdi ukituaren egiaztapenik falta edo gabezia ohartu behar duela.

			Ildo horretatik, Auzitegi Gorenaren administrazioarekiko auzien salak hauxe adierazi du 2015eko irailaren 17ko epaian (RJ 2015\4513):

			Administrazioarekiko Auzien Jurisdikzioa arautzen duen Legearen 45.2.d) artikuluan eskatzen den dokumentazioaren bidez ziurtatu nahi da errekurtsoa organo eskudun batek aurkeztu nahi izan duela, estatutu-eskakizunak (pertsona juridiko pribatuak direnean) edo legez eskatutako eskakizunak (pertsona juridiko publikoak direnean) beteta.

			Kasu horretan, udal-interesak defendatzeko akzioak gauzatzeko organo eskuduna Udalaren Tokiko Gobernu Batzarra da (eta jatorrizko eskumena osoko bilkurari eskuordetu dio), beraren aholkularitza juridikoaren edo idazkariaren txostena jaso ondoren, eta, presazko kasuetan, alkateak egingo du (Tokiko Araubideko Oinarrien Legearen 21.1.k artikulua).

			Hori horrela bada ere, eskakizun horiek erabat zuzendu ahal dira: Sala honen jurisprudentziak, babes judizial eraginkorrerako eskubidearen aldeko interpretazioa eginez, onartu du zuzendu ahal direla bai akzioari ekiteko egiaztagiririk eza, bai haren baliozkotzea ere, akzioa gauzatu dela geroago berresten bada. Hori atzeraeraginez aplikatu ahal da, korporazioaren akordioa eta aurreko irizpena eman zirela egiaztatzeko, bai eta eman ez zirela egiaztatzeko eta berresteko ere, eskakizun hori era formalean betetze aldera. Bestela esanda, zuzendu behar dena ez da egiaztapenik edo ziurtapenik eza, baizik eta aurrebaldintza hori betetzen dela, organo eskudunaren babesa eraginkorra izan dadin [Sala honetako Bosgarren Atalaren epaia, 2004ko martxoaren 10ekoa (RJ 2004, 3165), 3252/01 kasazio-errekurtsoa eta hartatik eratortzen direnak].

			Sala berean 2013ko apirilaren 12an eman zen epaian hauxe jaso zen (RJ 2013\3778):

			Omisio hori zuzendu ahal dela 2007ko urtarrilaren 31n eman genuen epaian (RJ 2007,289), 6157/2003 zenbakiko kasazio-errekurtsoan, deklaratu genuen, Administrazioarekiko Auzien Jurisdikzioa arautzen duen Legearen 45.2.d) artikuluan ezarritako eskakizunaren aplikazioa eztabaidatu genuenean. Hala da, dagoeneko doktrina bat finkatuta baitago, errekurtso-egileak kontrako alderdiak proposatutako salbuespenaren aplikazioari aurre egin nahi dionean sortzen diren kasuei buruz. Horrez gain, hau ere aipatzen zen:

			«(...) Behin hutsunea alegatuta, jurisdikzio-organoaren aurretiazko errekerimendua eskatu ahalko da baldintza hau betetzen denean baino ez: hura barik Konstituzioaren 24.1 artikuluan jasotako defentsa-gabezia sortzen denean. Defentsa gabezia sortuko litzateke, alegazioa argia izango ez balitz, edo hamar eguneko epean edo ondoko beste une batean aurre egingo baliote. Bestalde, aurre egin bazioten eta jurisdikzio-organoak ez badu kontrako argudioekin bat egiten, beste egoera bat sortzen da. Egoera horretan, babes judizial eraginkorrerako eskubidearen ohiko edukitik eratorrita, oharpen inplizitua egin beharko da, aurretiazko errekerimenduaren bidez, eta bertan ohartu argudioek ez dutela funtsik, eta, hortaz, haietatik sortutako konfiantza ere funsgabea izan litekeela, ohiko edukiak eskatzen duen bezala, haietan oinarritutako epai bat emango balitz, eta auzi horren mamiari buruzko erabakia emango balitz

			Honako epai hauetan ere antzeko iritzia adierazi dugu: 2011ko azaroaren 18ko epaian (RJ 2012, 2296), 5538/2008 kasazio-errekurtsoan; 2012ko maiatzaren 28 epaian, 3875/2010 kasazio-errekurtsoan; eta 2012ko uztailaren 13an (RJ 2012, 8089), 4160/2009 kasazio-errekurtsoan.

			Horregatik, jarduketetan atzera egin behar da, epaia eman aurretiko unera heldu arte, eta auzialdiko auzitegiak errekurtso-egileari eskatu beharko dio demandatuak salatutako eta administrazioarekiko auzien errekurtsogileak zalantzan jarritako hutsegitea zuzentzeko.

			152/2017 ABJI, par.: 44.etik 53.era

			

			C) Instrukzioa

			Froga

			Behin espedientea instruituta eta entzunaldi-izapidea eginda, erakunde erreklamaziogilearen ordezkaritzak ere proposatzen du, esan bezala, hiru lekuko gehiagori deklarazioa hartzea. Perituak dira, eta guztiek parte hartu dute F jaunak aurkeztu dituen peritu-txostenak egiteko jarduketetan. Txosten horiek, ordea, ez dira instrukzioan ezarri den frogaldian identifikatu direnak.

			Kasu honetan, instrukzio-egileak ez du onarpenari buruzko iritzirik adierazi, baina, batzordeak uste du eskari horri erantzun ez izanak ezin duela akats baliogabetzailea izan, eskaria epez kanpo eginda zegoelako, eta ez zuelako defentsa-gabeziarik eragiteko indarrik. Bestalde, peritu horien jarrerak frogaldian onartutako txostenetan erakusten dira; hortaz, pentsa daiteke izapide egokian aurkeztuta ere baztertuko zituztela, identifikatu diren beste peritu batzuen deklarazioak baztertu ziren arrazoi berarengatik, hau da, beharrezkoak ez izateagatik, espedientean jada jasota baitaude haien peritu-txostenak.

			Laburbilduz, gai horri erantzunik eman ez izana ez da hartzen legez edo erregelamenduz ezarritako izapide baten omisiotzat, entzunaldiaren izapiderako aurreikusi den gauza bakarra baita alegazioak egitea eta, hala badagokio, interesdunek egoki iritzitako dokumentuak edo justifikazioak aurkeztea, behin prozedura instruituta dagoela, kasu honetan bezala. Bestalde, badirudi gai horrek ez diola eragin erreklamaziogileak frogak aurkezteko duen ahalmenari, peritu horien irizpidea txostenen bidez sartu duelako.

			23/2017 ABJI, par.: 27.etik 29.era

			

			Ebazpen-proposamena

			Hori eta gero, prozeduraren instrukzio-egileak ebazpen-proposamena osatu du.

			Aurrekarietan adierazi den bezala, proposamen hori egin eta gero, batzorde honi bidali zitzaion medikuntzako peritu-txostena, erreklamaziogileak emanda. Txosten hori iragarria zuen auzialdi-izapidean, zehazki, alegazio-idazkian.

			Prozedura-iter horren kontakizuna aztertuta, ondorioztatu dugu alderdi baten peritu-irizpena ez dela kontuan hartu ebazpen-proposamenean, ezta bidalitako espedientean ere.

			Batzorde honek adierazi duen bezala (besteak beste, 129/2014 irizpenean), ebazpen-proposamena, bere aldetik, entzunaldiaren eta alegazioen ondoren idatzi behar da, eta nahitaezkoa da; izan ere, instrukzio-egileak prozeduraren ondoriozko gai guztiak baloratzeko izapidea da, eta, bereziki, alegazioak eta interesdunek ekarritako dokumentuak edo beste judizio-elementu batzuk baloratzeko.

			Horregatik, batzordeak jo du instrukzio-egileak proposamen berri bat, arrazoituta, egin beha duela, eta horretan kontuan hartu behar duela, erreklamaziogileak eskatuta, espedientean sartu den peritu-irizpena.

			Irizpen horretako edukia guztiz teknikoa da, eta lotuta dago prozeduran medikuntzako praxiari buruz eztabaidatu diren gaiei; hortaz, bidezkoa da egokitzat jotzen den aurreko peritu-balorazioa egitea ─jaio berriari emandako laguntzari buruzko txostenarekin egin den bezala, erreklamaziogileak eskatuta─.

			Balorazio horren ondorioz, beste judizio-elementu batzuk sortuko balira, eta garrantzitsuak izango balira, beharrezkoa izango litzateke, erreklamaziogilearen defentsa-gabeziari aurre egiteko, berari beste entzunaldi-izapide bat ematea.

			5/2017 ABJE, par.: 13.etik 19.era

			

			III. Administrazio prozeduraren espezialitateak

			A) Ofiziozko berrikuspen-prozedura

			Prozedura amaitzea

			Eskaera ezesteko ebazpen-proposamena egin da. Alderdi adjektiboetan xehetasun handiz aztertu da berrikuspen-prozedura ebatzi beharko duen organoaren eskumena, eta ondorio hau atera du: Gobernu Kontseiluak izan behar du, 74/2017 Dekretuaren 3.3.i) artikulua, ekainaren 30eko 7/1981 Legearen 18.k) artikulua, Konstituzioaren 149.3 artikulua eta Administrazio Prozedura Erkidearen Legearen 111. artikulua aplikatuta.

			Batzordea ez dago ados ondorio horrekin; ebazpen-proposamenean adierazten den bezala, berrikusi behar den egintza kontratazio-arlora bideratu ahal delako; beraz, berrikusi nahi den emakida-egintza gaur eman behar izan balitz, egintza hori emateko eskumena saileko sailburuordeak edukiko zukeen.

			Horrenbestez, gure doktrina aplikagarria da. Gure doktrinan, lehenik eta behin kontuan hartzen dugu hori ez dagoela ezarrita lege autonomikoetan; beraz, ofiziozko berrikuspena egiteko espedienteak ebazteko eskumena saileko sailburuei dagokie, egintzaren gaia zein den zehaztutakoan. Horren justifikazioa da Jaurlaritzaren Legearen 26.4 artikuluari jarraikiz ematen zaien atribuzio generikoa.

			226/2017 ABJI, par.: 33.etik 35.era

			

			B) Ondare-erantzukizunaren erreklamazioak

			Hasiera

			A) Alegría-Dulantziko Udalaren legitimazioa:

			Legitimazioari buruz, bi gogoeta egin behar dira: formala eta materiala.

			Udalaren ordezkaritza alkate-presidenteari dagokio, Tokiko Araubidearen Oinarriak arautzen dituen apirilaren 2ko 7/1985 Legearen 21.1.b) artikuluan ezarritakoarekin bat etorrita. Hala eta guztiz ere, “administrazio-akzio judizialak gauzatzea” osoko bilkuraren atribuzioa da [22.2.j) artikulua]. Kasu honetan, ez dago jasota udalaren osoko bilkurak alkateari baimena eman dionik kalte-ordaina emateko akzioa EAEko Administrazio Orokorraren aurrean deduzitzeko; beraz, alderdi hori zuzendu beharko da.

			Bigarren ikuspegitik, esan bezala, ez da bidezkoa erreklamazioa egin duen Administrazioari legitimazioa aitortzerik, erreklamazioa egiten duena udala delako: EKren 106.2 artikuluan eta Herri Administrazioen Araubide Juridikoaren eta Administrazio Prozedura Erkidearen Legearen 139.1 artikuluan ezarritakoaren arabera, partikularrak baitira zerbitzu publikoen funtzionamenduaren ondoriozko kalte-ordaina jaso ahal dutenak.

			Batzorde honek (51/2012, 126/2014 eta 156/2014 irizpenetan), Estatu Kontseiluak bezala (42/94 eta 3142/96 irizpenetan, besteak beste), ez du oztoporik ikusten, Administrazio baten legitimazioa onartzeko, “partikularrak” termino hori era integratzailean interpretatuta, baldin eta Administrazio bati beste Administrazio batek zuzenbidearen aurkako kaltea eragin badio, Administrazioak berezko ondare bereizia duela oinarri hartuta.

			Hala eta guztiz ere, nahiz eta ulertu Herri Administrazioen Araubide Juridikoaren eta Administrazio Prozedura Erkidearen Legearen 139.1 artikuluan ezarritakoaren interpretazioa malgutuz joan dela, horrek ez du berekin ekartzen administrazioak kasu guztietan partikulartzat hartu behar direla, ondare-erantzukizuneko erreklamazioak aurkezteko ondoreetarako.

			Horretarako, beharrezkoa izango da aztertzea administrazioa partikular bat izango balitz bezala agertzen den, bere interesak defendatzeko, eta, gure ordenamenduan ezarrita dauden arau juridiko berak ezarrita, hirugarrenen ondareak administrazio publikoen biraketaren edo trafikoaren ondoriozko kalteetatik babesteko.

			Edo, bestela, kasu espezifiko batean jardun badu, kasuaren inguruabarrak egiaztatuta, pertsona publikotzat hartuko da, imperiumez jantzita; edo, nahi izanez gero, botere publikotzat.

			Ildo horretatik, Estatu Kontseiluak (830/2007 eta 891/2012 irizpenean, besteak beste) adierazi du, hasiera batean, ezin dela onartu tokiko erakunde baten legitimazioa, baldin eta erakunde horrek zuzenbide publikoko pertsona aktibo gisa jardun badu, eta, ez, ordea, Estatuaren Administrazioak zuzenean eragin dion kalte baten subjektu pasibo gisa. Batzordeak, halaber, jo du ez dela bidezkoa legitimazio hori onartzea, baldin eta balizko kaltea botere publikoen arteko harremanen eremuan Euskal Autonomia Erkidegoko Administrazioari egozten bazaio.

			Auzitegi Gorenaren jurisprudentzian ere aitortu da Administrazio publikoak botere publikotzat eta partikulartzat hartu ahal direla; zehazki, Administrazioarekiko Auzien Jurisdikzioa arautzen duen uztailaren 13ko 29/1998 Legearen 44. artikulua aztertu duenean. Horren arabera, errekerimenduak aplikatu ahal dira administrazio biek botere publiko gisa jarduten dutenean, baina ez dira aplikagarriak, haietako batek partikular gisa jarduten badu (Auzitegi Gorenaren 2006ko urriaren 20ko epaia, JB2006/8969). Arrazoi hau ematen du: “errekerimenduak administrazio publikoek elkarri ulertzeko eta elkarrekin ados jartzeko mekanismoak dira, administrazio bien arteko harremanak arautzen dituzten koordinazioaren eta lankidetzaren printzipioen eremuan. Errekerimenduen bitartez, Administrazioari aukera eman nahi zaio bere erabakiak berriz aztertzeko eta gatazka ebazten duen irtenbidea emateko” (Auzitegi Gorenaren 2009ko maiatzaren 25eko epaia, RJ 2009/6359).

			Aitzitik, zergatia azaldu gabe, irizpide hori ez du abiapuntutzat hartu, ondare-erantzukizuna argitzeko. Administrazioa partikulartzat jotzearen aldeko ildoari jarraitu badio ere, ildo hori Auzitegi Gorenaren 1994ko urriaren 14ko epaian hasi zen (RJ 1994/8741), boto partikular bat emanda, eta boto horretan hainbat erreparo adierazten ziren. Zehazki, honako gogoeta hau: “haien arteko harremanak lankidetzaren eta elkartasunaren printzipioek arautzen dituztelako”, ondasun eta eskubide zibilen galera edo kaltea izan ezik. Epaietan (besteak beste, Auzitegi Gorenaren 1998ko uztailaren 2koan, 2000ko ekainaren 8koa edo 2000ko uztailaren 11koan) erreferentzia egiten zaio Auzitegi Gorenaren 1994ko urriaren 14ko epaiari, Auzitegi Gorenak berriki eman duen 2016ko martxoaren 16ko epaian bezala (RJ 2016/1769), baina azken horrek, batzordearen ustez, lortu ahalko luke doktrina berriz planteatzea ─eta, batez ere, aztertzen ari den kasua bezalako kasuetan─. Azken finean, horretan adierazten da administrazioen arteko harremanen eremuan, hipotesi gisa, kaltea sor daitekeela; hortaz, asimilazioa justifikatuta dago, baina asimilazio hori zuzenbidearen kontrakoa den aztertzen duenean, halabeharrez onartzen du harreman horiek arautzen dituen lege-erregimenak ezartzen duela kaltea jasan beharra, administrazio biek beren eskumenen barnean jarduten duten heinean.

			Esku artean dugun kasuan, udalak erreklamazioa egin du lurraldeko administrazio bien arteko jarduketa batean. Administrazio biek ahalmen publiko egokiak dituzte, interes orokorra asetzeko.

			Ikastetxe publikoak sortzeko, eraikitzeko eta mantentzeko xedez, tokiko korporazioen eta hezkuntza-administrazioaren arteko lankidetzak jatorri historikoa dauka, eta, Espainiako Konstituzioa eta autonomia-estatutuak onartu ondoren, Hezkuntza Eskubidea arautzeko uztailaren 3ko 8/1985 Legean eta Tokiko Araubidearen Oinarriak arautzen dituen Legearen 25.2.n) artikuluan ere erakusten da. Geroago, Hezkuntza Sistemaren Antolamendu Orokorrerako urriaren 3ko 1/1990 Lege Organikoaren hamazazpigarren xedapen gehigarrian ere erreferentzia egiten zaio. Hauxe ezartzen da, espresuki: “udalerriek eta hezkuntza-administrazioek lankidetzan jardungo dute, ikastetxe berriak eraikitzeko orubeak bilatzeko”. Hura garatzeko, abenduaren 22ko 2274/1993 Errege Dekretua eman zen. Dekretu horren bidez, tokiko erakundeen eta Hezkuntza eta Zientzia Ministerioaren elkarrekiko lankidetza antolatzeko esparrua ezartzen da.

			Hezkuntzaren maiatzaren 3ko 2/2006 Lege Organikoak ─gaur egun indarrean dago─ 8.1 artikuluan deklaratzen du hezkuntza-administrazioek eta tokiko korporazioek beren jardunak koordinatuko dituztela (bakoitzak bere eskumenen eremuan), hezkuntzarako baliabideen eraginkortasun handiagoa lortzeko eta legean ezarritako helburuak lortzen laguntzeko. Bestalde, hamabosgarren xedapen gehigarrian orubeak lortzeko lankidetza jorratzen du. Toki-administrazioaren Arrazionalizazio eta Iraunkortasunari buruzko abenduaren 27ko 27/2013 Legeak aldatzen du Tokio Araubidearen Oinarriak arautzen dituen Legea, eta erreforma horren ondoriozko 25.2.n) artikulu berrian lankidetza hori udalerriaren berezko eskumentzat hartzen du.

			Araudi autonomikoan, Euskal Eskola Publikoari buruzko otsailaren 19ko 1/1993 Legearen bederatzigarren xedapen gehigarrian tokiko korporazioen lankidetza arautzen da. Bestalde, Euskadiko Toki Erakundeei buruzko apirilaren 7ko 2/2016 Legeak 17.1 artikuluan Tokio Araubidearen Oinarriak arautzen dituen Legearen aurreikuspena jasotzen du.

			Orubeak lortzeko lankidetza hori era zentzudunean justifikatuta dago lurzoruaren legeriak udalei aitortzen dizkien mekanismoetan, sistema orokorretarako eta tokiko zuzkidura-sistemetarako zuzenduta dauden lurzoruak bereganatzeko, bereziki, hiri-lurzoru finkatugabearen eta lurzoru urbanizaezinaren jabeei ezarritako nahitaezko eta doako emakidaren bitartez. Hala eta guztiz ere, baliteke kasu batzuetan lurzoru horiek desjabetu behar izatea, eta, hartara, kostubidezko jatorria izatea udal-kutxetarako.

			Lurzoruari eta Hirigintzari buruzko ekainaren 30eko 2/2006 Legearen 54. eta 57. artikuluetan sistema orokorren zuzkidura-sarea eta tokiko sistemen zuzkidura-sarea definitzen dira, hurrenez hurren. Doako emakida hori 2/2006 Legearen 25. artikuluan ezarritako betebeharretako bat da. 2/2006 Legeak 186. artikuluan zuzkidura publikoetarako lurzorua eskuratzea arautzen du, jarduketa integratuetara atxikita edo jarduketa mota horretan sartu dagoen ala ez. Lurzorua eskuratzeko beste formula bat lurzorua zuzenean okupatzea da; 2/2006 Legearen 188. artikuluan arautzen da aukera hori. Okupazio zuzenaren bidez, titularrari hirigintza-eraikigarritasuna aitortzen zaio, eta etorkizunean egikaritze-unitatea garatzen bada, garapen horretan zordunduko da, titularrarekin aldez aurretiko akordio lortu beharrik gabe.

			Era berean, esan behar da hezkuntza-administrazioen mende dauden haur-hezkuntzako, lehen hezkuntzako edo hezkuntza bereziko ikastetxe publikoak ere udal-jabetzakoak direla; hortaz, ikastetxe horien kontserbazioa, mantentzea eta zaintza ere euren gain hartu behar dituzte (lehen, Hezkuntza Sistemaren Antolamendu Orokorrerako Legearen hamazazpigarren xedapen gehigarrian jasota zegoen, eta, gaur egun, Hezkuntzaren Lege Organikoaren hamabosgarren xedapen gehigarrian).

			Era osagarrian aplikatu ahal den 2274/1993 Errege Dekretuan ezarritakoari jarraikiz, horrek berekin ekartzen du orubeen eskaintza era ezberdinean egitea haur-hezkuntzako, lehen hezkuntzako edo hezkuntza bereziko ikastetxe publikoak egiteko orubeak direnean ─halaxe denean, orubea erabilgarri utziko da, Hezkuntza Administrazioak ikastetxeak eraiki ditzan─ eta bigarren hezkuntzako ikastetxe publikoak eraikitzeko orubeak direnean ─bigarren kasu horretan lurzoruaren doako emakida gauzatu beharko da─; horregatik, hain zuzen ere, 2274/1993 Errege Dekretuaren 4.2 artikuluan erreferentzia egiten zaio Tokiko Erakundeen Ondasunen Erregelamenduaren 110. artikuluari (ekainaren 13ko 1372/1986 Errege Dekretuak onartu zuen erregelamendu hori).

			Tokiko Erakundeen Ondasunen Erregelamenduaren 111. artikuluarekin bat etorrita, ondasun horiek ez badira erabiltzen emakida-akordioan ezarri zen xedea betetzeko, emakida suntsiarazitzat joko da: “eta ondasunak tokiko korporazioari itzuli beharko zaizkio. Gainera, tokiko korporazioak eskubidea izango du emandako ondasunetan jasotako kaltearen balioa jasotzeko, erakunde onuradunak ordainduta, peritu-tasazio bat egin ondoren”. Halaber, artikulu horretan ezartzen da, emakida-akordioan bestela ezarri ezean, ondasun horiek zertarako eman diren, horretarako erabili beharko direla gehienez ere bost urteko epean; eta hurrengo hamar urteetan eutsi beharko diotela xede horri.

			Udalerriak ez du eskatu ondasunean jasotako kaltearen ordaina, baizik eta asmo hori ─horrek arauketa espezifikoa dauka ikastetxeak eraikitzeko orubeak lagatzeko araudian aipatzen den ordenamenduan─ ondare-erantzukizunaren bidetik bideratzea, horretan ez baitaude bilduta administrazio publikoek kalte-galerei buruzko eskaerak erantzun edo ordaindu behar dituzten jorratzen duten kasu guztiak.

			Legeriak, azken finean, autonomia-erkidegoei eta udalei lankidetza inposatzen die hezkuntza-arloan, eta administrazio bien parte-hartzearen modua arautzen du, gai horretan duten eskumenak nola baliatu behar dituzten antolatuz.

			Era generikoan, administrazioen arteko harreman horietan Herri Administrazioen Araubide Juridikoaren eta Administrazio Prozedura Erkidearen Legearen 4. artikuluan eta Tokiko Araubidearen Oinarriak arautzen dituen Legearen 55. artikuluan ezarritako lankidetza-printzipioak nagusitzen dira, printzipio horiek arautu behar baitituzte harreman horiek.

			Espedientearen arabera, administrazio biek egin zituzten bientzat onuragarria zen xede bat lortzeko behar ziren jarduketak. Gero, arrazoi ekonomikoak direla eta, Autonomia-erkidegoko Administrazio Orokorrak baztertu behar izan zuen, beraren eskumenak era legitimoan gauzatzearen ondorioz, tartean zeuden interes publiko guztiak haztatuta eta, funtsean, ikastetxearen eraikitzeak aurrekontu- eta finantza-arloan izango zuen eragina ere aztertuta.

			Laburbilduz, hezkuntza-eremuan eta, bereziki, ikastetxeen eraikuntzan administrazio biek botere publiko gisa gauzatu dituzte haien arteko harreman juridikoak. Gainera, aurreikusita daude orubea doan lagatzeari atxikitako baldintza bete ezean sortzen diren ondorioak (itzulketa eta kalte-ordaina, hala dagokionean, emandako ondasunean jasotako kaltearengatik). Testuinguru horretan, Alegría-Dulantziko Udalari ukatu behar zaio ondare-erantzukizunaren bidea “partikular” bat izango balitz bezala erabili ahal izatea.

			72/2017 ABJI, par.: 42.etik 65.era

			

			Erreklamazioa sustatzeko legitimazioari dagokionez, espedientearen instrukzio-egileak bere proposamenean jo du E S. Coop. ez dagoela legitimatuta ad causam, erreklamazioa sustatzeko. Erreklamazioaren bidez eskatu nahi dute Bilbondo merkataritza-gunea handitu ezin izanak sortu dien kaltea, baina, izatez, bera jada ez da handitze-eskubidearen titularra, eskubide hori CISLU enpresari transferitu diotelako. Arrazoi berarengatik 2012an aurkeztu zuen erreklamazioa ere ezetsi zuten, eta jurisdikzio-organoek zuzenbidearen araberakoa dela jo dute.

			Batzordea ez dago ados judizio horrekin. Aurreko erreklamazioan E S. Coop.-ek lurzoruaren araberako hirigintza-aprobetxamendu agortu gabeen titular gisa jardun zuen ─lurzoru hori, berez, erosleari transferitu zaio─, baina kasu honetan salmentaren xede globalaren balioak behera egiteagatik sortutako kaltea alegatzen du, hau da, transakzio aurretik handitze-lanak ez egiteagatik balioan eragin den kaltea.

			Bestela esanda, egungo erreklamazioaren asmoaren oinarria ez da hirigintza-aprobetxamenduaren eskubidearen titulartasuna, baizik eta merkataritza-gunearen balio-galera, saldu aurretik handitzeko proiektua gauzatu ez delako.

			76/2017 ABJI, par.: 33.etik 35.era

			

			Hala eta guztiz ere, ikuskaritza-txostenean bigarren gai bat azaldu da, eta hori ere aztertu behar da. Txostenaren arabera, biopsian behatutako informazioa pazienteari esateko modua agian ez zen egokiena, eta baliteke horrek AMM jaunaren sufrimendua handitu izana.

			Esan bezala, txostenean hauxe ondorioztatzen da, alderdi horri buruz: “Historia klinikoa aztertuta, pentsa liteke diagnostikoa eta diagnostikoaren larritasuna pazienteari behar bezala jakinarazi ez izana, eta horrek pazientearen sufrimendua areagotu izana”. Hori dela eta, ikuskatzaileak jotzen du erreklamazioa partzialki baiesteko aukera legokeela.

			Batzordearen ustez, ez da beharrezkoa iritzi hori sakonago aztertzea ─judizio teknikotik kanpokoa delako─. Izan ere, seme-alabak ez daude legitimatuta aitak biopsiaren emaitza era desegokian ezagutzeagatik jaso zuen ustezko kaltearen ordaina jasotzeko. Hala da, kalte hori guztiz pertsonala delako, eta AMM jauna ez den beste inork ezin baitu erreklamatu.

			Informazio eta dokumentazio klinikoaren arloan pazientearen autonomia eta eskubideak eta betebeharrak arautzen dituen azaroaren 14ko 41/2002 Legearen 5.1 artikuluaren arabera, asistentzia-informazioa jasotzeko eskubidearen titularra pazientea da. Berari familia- edo izatezko harremanen bidez lotutako pertsonei informazio hori emango zaie, pazienteak era espresuan edo isilean onartzen baldin badu.

			79/2017 ABJI, par.: 94.etik 97.era

			

			Erreklamazioan kaltea era oso nahasgarrian alegatu dute ─gai hori xehetasun handiagoz aztertuko dugu geroago─ eta ez da batere zehazten zer asistentzia-jarduketari lotuta dagoen ─gai hori zerbitzu-txostenen eta medikuntza-ikuskaritzaren bidez argitzen da, eta geroago erreklamaziogileak bere egiten du alegazio-idazkian─.

			Batzordeak uste du hasierako idazkia zuzentzeko eskatzea zentzudunagoa izango zatekeen, alegatutako kaltea, kaltearen egiaztapena eta eskatzen den kalte-ordaina idazkian zorroztasun handiagoz oinarritzeko, eta, hartara, instrukzioa ere errazteko (edo, hala balegokio, era arrazoituan baztertzeko).

			100/2017 ABJI, par.: 63.etik 64.era

			

			Udalak jotzen du CIMB jabeen erkidegoa ez dagoela legitimatuta urbanizazio osoko auzokide guztiak ordezkatzeko, erkidego horrek ez baitu hartzen urbanizazio osoa (...). Horri dagokionez, batzordea ez dago ados udalaren irizpidearekin

			Hirigintzako entitate laguntzailearen ezohiko batzar orokorrak hartutako akordioaren bidez, 2009ko azaroaren 17an, entitate hori desegin zen ─aipatutako epai judizialak betez─ eta ondasun higiezinen konplexua eratu zen... Konplexu hori arautzen dute bilera berean onartu zituzten estatutuek, Jabetza Horizontaleko Legeak eta Kode Zibilak. Haren xedea, hirigintzako entitate laguntzailea deseginda, urbanizazioaren jabeen multzoaren interesak ordezteaz eta kudeatzeaz arduratzea zen.

			Eta, izatez, CIMB jabeen erkidegoak xede hori bete du, eta udalak ordaindu ez dituen ezinbesteko zerbitzuen kudeaketak sortu dituen gastuei aurre egin die. Hortaz, hark jaso du kalte ekonomikoa, udalak zerbitzu horietaz ez arduratzeagatik. Horregatik, hain zuzen ere, legitimatuta dago aztertzen ari garen ondare-erantzukizuneko erreklamazioa aurkezteko.

			152/2017 ABJI, par.: 54.etik 56.era

			

			Alderdi horren azterketan bereziki garrantzitsua da erreklamaziogileak erreklamazioan alegatzen duen kausa, zeina etengabe atxikitzen baitio udal-organoek bera bidegabe hautaketa-prozesutik baztertu izanari. Bazterketa hori zuzenbidearen kontrakotzat jo zuen Bilboko Administrazioarekiko Auzien 2. zenbakiko Auzitegiak 2012-09-28ko 264/2012 epaian, lehenago aipatuta.

			Hortaz, bidezkoa da Herri Administrazioen Araubide Juridikoaren eta Administrazio Prozedura Erkidearen Legearen 142.4 artikuluan ezarritako araua aipatzea: “Administrazio-egintzak edo xedapenak administrazio-bidean edo administrazioarekiko auzien jurisdikzioan deuseztatzeak ez dakar, derrigorrean, kalte-ordaina jasotzeko eskubiderik; baina ebazpenaren edo xedapenaren aurka bere edukian edo forman oinarrituta egin bada, erreklamazioa egiteko eskubidearen preskripzioa behin betiko epaia eman eta urtebetera izango da, eta ez da aplikatuko 5. paragrafoan xedatutakoa”.

			Horrenbestez, epea zenbatzeko, kasua ebatzi zuen behin betiko epaiaren eguna dies a quo jo behar da; zehazki, 2012-09-28a. Eta epaia betearazteko geroago egin ziren jarduketak ez dira kontuan hartuko, epaiaren ondore horietarako.

			Aipatutako egunak kontuan hartuta, erreklamazioa izapidetzeko aurkeztu zen egunean (2015-05-16an) guztiz amaituta zegoen ondore horietarako ezarritako urtebeteko epea.

			Ebazpen-proposamenean ezarrita dagoen bezala, epaia betearaziz, JSCP jauna praktikaldiko funtzionario izendatu zuten eguna, 2012-12-13a, kontuan hartuta ere, erreklamazioa aurkezteko epea berriro jo beharko litzateke amaitutzat.

			Ebazpen-proposamenean ezartzen da akzioa preskribatu dela, bi arrazoirengatik. Batetik, zerbitzuak kontratatzeko prozedura ukatu egin baitzen, Administrazio eta Dirubideen Zuzendaritzaren 2012ko otsailaren 20ko ebazpenaren bidez. (Honako hauek dira kontratatzeko zerbitzuak “Arabako Dulantziko BHI bigarren hezkuntzako eraikin berria eraikitzeko eraikuntza-lanen zuzendaritza fakultatiboa, arkitekto batek eta aparejadore batek eginda”).

			Bestetik, udal-arkitektoak 2013ko martxoaren 11n bidali zuen berrikuspen-txostenean jasota baitzegoen ez zela eman obra-lizentziarik, jarduerari buruzko proiektua aurkeztua ez zelako, eta, ondorioz, obrarik egina ez zelako.

			Egun horiek dies ad quo direla jotzen baldin bada, agerikoa da 2016ko irailaren 13an aurkeztu zen erreklamazioa preskribatutzat jo behar dela.

			Udalak argudiatu du ez zekiela 2012an eraikina egiteari uko egina ziotela, ez zela artxibatu obra-lizentziaren eskaera eta Eusko Jaurlaritzak ez duela egintzarik eman, partzela itzultzeko. Hori dela eta, udalak pentsatu zuen ikastetxea eraikitzeko asmoak indarrean jarraitzen zuela.

			(…)

			Batzordearen ustez, kasu honetan badaude judizio-elementuak, ebazpen-proposamenak babesten duen emaitza baztertzeko, erreklamazioaren oinarria eta erreklamatzen den kaltea bereizi ondoren.

			Erreklamazioaren oinarriari dagokionez, udalaren argudioa ez da sinesgarria, hau da, eraikina ez eraikitzeko erabakiaren berri jaso ez izana, espedientea bera aztertuta. Hori ez jakitea onartzen badugu, ez da ulertzen zergatik egin duen ondare-erantzukizuneko erreklamazioa, ikastetxea ez eraikitzeagatik, hain zuzen ere. Gure ikuspegitik, udal-arkitektoak egin duen espedienteen berrikuspenari buruzko txostena erabakigarria da.

			Bestalde, erreklamatzen duen kalteari dagokionez, onartu egin behar da ondare-kaltearen berri jaso duela. Izan ere, kalte horren ordaina eskatzen du, haren erosketa ordaindu beharko baitu, belar artifizialeko futbol-zelai berriak hartzen dituen partzelen jabeek desjabetzea eskatu dutelako, birpartzelazio-proiektuaren behin betiko onarpena egin ez baita (bi jabeen kasuan 2015eko abenduaren 28a arte ez da egin).

			Hori horrela, erreklamazioa ezarritako epean aurkeztu da, Herri Administrazioen Araubide Juridikoaren eta Administrazio Prozedura Erkidearen Legearen 142.5 artikuluan ezarritakoaren arabera.

			Epeari dagokionez, 142.5 artikulu horrek beren-beregi aurreikusi duenez, pertsonei kalte fisikoak eginez gero, sendatzen direnetik edo kalte horien ondorioak zehazten diren egunetik hasiko da zenbatzen epea. Kasu honetan, kaltearen kausa osasun-jarduketa batzuei lotzen zaio. Jarduketa horien ondorioz, 2007ko martxoaren 12an ebakuntza egin zioten ezkerreko sorbaldan. Geroago, jarraipena eta azterketak egin zizkioten, 2008ko abuztuaren 21a arte. Egun horretan hitzordua eman zioten, zazpi hilabete geroago itzul zedin, baina ez zen joan.

			Azken jarduketatik ─2012. urtearen amaieratik─, lau urte igaro ondoren, FMP jaunak berriro izan zituen arazoak ezkerreko sorbaldan; eta, 2012an egin ziren jarduketetatik, eta, zehazki, 2015. urtetik aurrera, iraunkortzat jo behar dira. Izan ere, 2015eko maiatzean pentsioa aitortu zioten, ohiko lanbidea garatzeko erabateko ezintasun iraunkorrarengatik.

			Halaber, azter daiteke erreklamazioa egiteko eskubidea preskribatu den: erreklamaziogileak eztabaidan jarri dituen esku-hartzeei lotuta dauden jarduketak amaitu zirenetik ─2008. urtetik─ erreklamazioa aurkeztu arte, soberan igaro baita Herri Administrazioen Araubide Juridikoaren eta Administrazio Prozedura Erkidearen Legearen 142.5 artikuluan ezarritako gehieneko epea. Hala eta guztiz ere, erreklamazioak kalte iraunkorrak eta jarduketa horiek lotzen dituenez, eta egonkortasuna 2015. urtea arte guztiz zehazturik egon ez zenez, batzordeak uste du gaiaren funtsa aztertu behar dela, Osasun Administrazioak berak ere adierazi duen bezala. Izan ere, Osasun Administrazioak ez du aipatu eskubidea preskribaturik egoteko aukera, eta zuzenean ekin dio gaiaren funtsa aztertzeari.

			Gai horri dagokionez, ebazpen-proposamenean egiten den bezala, ondare-erantzukizuneko erreklamazioa garaiz kanpokoa den aztertu behar da.

			Erreklamazio-idazkia 2016ko irailaren 30ean aurkeztu zuten, eta ABR jaunaren erabateko ezintasun iraunkorra 2012an deklaratu zuten (Gizarte Segurtasunaren Institutu Nazionaleko Probintzia Zuzendaritzako Ezintasunen Balorazio Taldearen irizpen-proposamena baino ez dago jasota, eta 2012ko azaroaren 28koa da. Erabateko ezintasun iraunkorra aitortzen diote, baina argi dago beraren idazkian 2012ko abenduaren 12ko ebazpenari egiten zaiola erreferentzia). Beraz, jo behar da, egun horretan dagoeneko egonkorra zela erreklamazioan aldarrikatzen den kaltea; are gehiago, kontuan hartzen badugu prostataren neoplasiaren ondoriozko koadro klinikoak ezintasuna zehaztu duela, eta muga organikoak eta funtzionalak erradioterapiaren tratamenduaren bigarren mailakako ondorioek eragin dituztela.

			Horrenbestez, batzordeak uste du erantzukizun-akzioa preskribatu egin dela.

			Epeari dagokionez, Osasun Administrazioak uste du erantzukizun-akzioa garaiz kanpokoa dela, Herri Administrazioen Araubide Juridikoaren eta Administrazio Prozedura Erkidearen Legearen 142.5 artikuluan ezarritako epea gainditzen duelako. Hauxe uste du: “arazo baten ondorioz eragin zen kaltea 2014ko maiatzaren 19an berretsi zuten; beraz, egun hori dies a quo dela jo behar da. Erreklamazioa 2015eko azaroaren 12an aurkeztu zen; beraz, erantzukizuna eskatzeko akzioa jada preskribatuta zegoen”. Laburbilduz, uste du kalte iraunkorra dela, eta haren ondorioak elektromiograma egin zenetik eta 2014ko maiatzaren 19ko ebakuntzan berretsi zenetik ezagutzen direla.

			Batzordea, ordea, ez dago ados Osasun Administrazioak preskribatze-epea zenbatzeko kontuan hartzen duen dies a quo horrekin. Herri Administrazioen Araubide Juridikoaren eta Administrazio Prozedura Erkidearen Legearen 142.5 artikuluan ezartzen den bezala, pertsonei kalte fisiko edo psikikoak eginez gero ─kasu hori da, hain zuzen ere─, sendatzen direnetik edo kalte horien ondorioak zehazten diren egunetik hasiko da zenbatzen epea.

			2014ko maiatzaren 19ko ebakuntzan berretsi zen nerbioaren neurolisia, baina ez, ordea, ondorioen irismena ─eskuaren funtzionalitateari dagokionez, behintzat─, hori patologiaren bilakaera behatu arte ezin baitzen zehaztu. Kasu horretan, bilakaera erabat torpidoa izan zen, txostenetan berretsi den bezala.

			Ebakuntza horren ostean, Eskuen Unitatean ebaluazio gaizto hori berretsi zuten, eta hori 2014ko abenduaren 12ko txostenean jasota dago. Are gehiago, 2015eko ekainaren 5ean ere berriro egin zioten balorazioa, eta tratamendu kirurgiko aringarria proposatu zuten, nerbioa maila proximalean berriro ebazteko. Horren xedea, esan bezala, egoera arintzea eta eskuaren funtzionalitatea hobetzea zen. Azken ebakuntza horrek helburu aringarria zuela hartuta ere, jotzen dugu ondorioak egonkortzeko eguna ezin dela izan 2014ko abenduaren 12a baino lehenagokoa, egun horretan Eskuen Unitatean berretsi baitzuten ez zegoela hobekuntza klinikorik eta gaitzak okerrera egina zuela.

			Hori guztia dela eta, 2015eko azaroaren 12an aurkeztu zen akzioa epe barruan aurkeztu zela jo behar dugu (Herri Administrazioen Araubide Juridikoaren eta Administrazio Prozedura Erkidearen Legearen 142.5 artikuluan ezarritako epe barruan, zehatz-mehatz).

			Irizpen honen xedea den kasu zehatzean, erreklamazioa asistentzia obstetriko baten ondorioz sortutako kalteei buruzkoa da; zehazki, 2012ko martxoaren 13an egin zen. Jaiotzaren ondoren, jaio berria 2012ko martxoaren 27tik atera zen ospitaletik, entzefalopatia hipoxiko-iskemikoa, jaioberriaren konbultsioak eta entzefalomalazioa diagnostikatuta. Ondoren, 2013ko apirilaren 2ko azterketan, Neonatologia Zerbitzuak gomendatu zuen arreta goiztiarreko programa bat, garuneko paralisiaren ondorioei aurre egiteko.

			Egun horretatik aurrera, ez erreklamaziogileek, ez espedientean sartutako historia klinikoak, ez dute daturik ematen preskribatze-epea zenbatzeko ondoko egun bat zehaztu ahal izateko. Erreklamaziogileek aurkeztu dituzten alegazioetan argudiatzen dute erditu eta berehala ezinezkoa zela ondorioak zehaztea, baina ez da egin ahaleginik ondorio horiek gaur egun zehazteko, ezta zer unetan egonkortu diren edo noiz zehaztu ahal izan ziren argitzeko. Berez, erreklamatzen den kaltea diagnostikoari lotuta dago, eta diagnostiko hori jaio eta egun batzuk geroago ezagutu zen. Horrenbestez, aipatutako arrazoiengatik, kalte jarraituari buruzko tesia baztertuta, 2016an aurkeztu zuten erreklamazioa garaiz kanpokoa da, eta erantzukizun-akzioa preskribatu da.

			167/2017 ABJI, par.: 26.etik 27.era

			7. kapitulua. ADMINISTRAZIOAREN ONDARE-ERANTZUKIZUNA

			I. Gai orokorrak

			ASL enpresak ondare-erantzukizuneko erreklamazioa aurkeztu du (eta udal administrazioak izapidetu du), enpresaren ustez, udalak kalteak eragin baitizkio lizitazio-prozesuan. Enpresak prozesu horretan parte hartu zuen, aipatutako zerbitzu-kontratuaren esleipena lortzeko.

			Batzordeak ez du zalantzan jarri erreklamazio hori kontratuz kanpoko bidetik aztertzea, administrazio publikoen ondare-erantzukizuna arautzen duten arautze-manuei jarraikiz.

			Horri buruz, kontuan hartu behar da ASL enpresak bere eskaintza kendu zuela aipatutako lizitazio-prozeduratik (2014ko maiatzaren 14ko idazkiaren bidez), nahiz eta lizitazio-prozesuan jo eskaintza hori ekonomikoki onuragarriena zela. Udal Administrazioarekin kontratu-lotura bat ezarri baino lehen kendu zuen eskaintza, zegokion kontratua ez baitzuten sinatu. Are gehiago, ez dago jasota kontratuaren esleipenduna izan zenik, ez baitago horri buruzko egintza espresurik [151.3 artikulua, Sektore Publikoko Kontratuaren Legearen testu bategina (SPKLTB), azaroaren 14ko 3/2011 Legegintzako Errege Dekretuak onartua]. Halaber, esleipen hori ez litzateke garrantzitsua izango, aztertzen ari garen ondoreetarako. Izan ere, SPKLTBren 27.1 artikuluarekin bat etorrita, botere esleitzaileek egiten dituzten kontratuak formalizatzeaz bat burutzen dira, eta formalizatu arte ez da jotzen kontratu-harremanik ezarri denik.

			ASL enpresaren eta udalaren arteko kontratu-harremanik ez dagoenez, batzordeak uste du egokia dela erreklamazioari aplikatzea administrazio publikoen ondare-erantzukizunaren araubidea. Hori ez da oztopo beste arau sektorial batzuk kontuan hartzeko, bereziki, kasu honetan, administrazio-kontratuei buruzkoak.

			Ondare-erantzukizunaren araubideak Konstituzioaren (EK) 106.2 artikuluan du berariazko oinarria, honako hau ezarri baitu: subjektu pribatuek, legeak finkatutako eran, eskubidea izango dutela, beren ondasun eta eskubideetan izandako kalte guztien ordaina jasotzeko, ezinbesteko kasuetan izan ezik, baldin eta kalte horiek herri-zerbitzuen jardunbidearen ondorioz gertatu badira.

			II. Zuzenbidearen aurkakotasuna

			A) Zama jasateko eginbeharra

			Zuzenbidearen kontrakotasunari dagokionez, agerikoa da behartuta dagoela titulazioa ez izateagatik ondorioztatzen den zama jasatera. Gainera, hori ez du zalantzan jarri. Titulazio horrek “bermatzen du osasun-laguntzaren arloan jarduten duten profesionaltasun-maila handia, eta, ondorioz, osasun-zentroen, -zerbitzuen eta -profesionalen kalitate handia ere bai. Izan ere, haiei dagokie Konstituzioaren 43. artikuluan aldarrikatzen den osasun-babeserako eskubidea eraginkor egitea” (2490/1998 Errege Dekretuaren azalpen-zatia).

			Bestalde, zerrendan onartuta izateagatik eta txandakako kontratua sinatzera joateko deia jasotzeagatik, titulazioa bazuela pentsarazi ziotelako, erreklamazioa jarri eta konfiantza legitimoa babesteko printzipioaren urraketa salatzen baldin badu, kasu horretan ere ez da bidezkoa Administrazioaren erantzukizuna deklaratzea.

			Hori dela eta, herritarren konfiantza legitimoaren printzipioak nola funtzionatzen duen aztertu beharko dugu.

			Printzipio horren doktrina Europar Batasuneko Auzitegiaren jurisprudentziatik eratortzen da, eta azaroaren 26ko 30/1992 Legearen 3.1 artikuluan era positiboan jaso zen. Gaur egun, Sektore Publikoaren Araubide Juridikoaren Legearen 3.1.e) artikuluan jasota dago. Horrez gain, EBko jurisprudentziak eta Auzitegi Gorenak ere aitortu egin dute (besteak beste, Auzitegi Gorenaren 2012ko azaroaren 20ko epaian ─RJ 2013/988─ edo Auzitegi Gorenaren 2000ko irailaren 21eko epaian ─V 2000/7299─).

			Auzitegi Gorenaren 2000ko irailaren 21eko epaian adierazi bezala, doktrina hori 1990eko urriaren 5eko epaian azalduta dago, bertan segurtasun juridikoa gailentzen da, administrazio-egoeraren legezkotasun hertsiaren aurrean: “Administrazioak, kanpoko egintza argien bidez, administratua bultzatzen duenean berekin diru-ordainketa dakarren jarduera bat egitera”.

			Baina, hauxe ere argitzen du: printzipio hori “ez zaie aplikatzen partikularraren uste psikologiko subjektiboari lotutako kasuei. Printzipio hori aplikatzen da ‘konfiantza’ hori Administrazioak eragindako kanpoko seinaletan edo egitateetan oinarritzen denean. Seinale edo egitate horiek behar bezalako erabakigarriak direnean, administratuak pentsa dezake administrazio-jarduketa ‘itxuraz legezkoa’ dela, jarduketen egintza zehatzak direla eta. Halakorik gertatzen denean, administratuaren borondateari eragiten zaio, eta bera egintza zehatzak egitera bultzatuta sentitzen da: inbertsio ekonomikoak eta baliabide materialak zein pertsonalak gauzatzera. Gero, egintza horiek ez datoz bat Administrazioaren benetako borondatearekin, baina Administrazioaren borondatea eta ondorioak partikularrek egintza horiek gauzatu ondoren ezagutzen dira. Eta arrazoi handiagoz aplikatzen da baldin eta interesduna nahasi zuen ‘itxurazko legezkotasun’ horrek praktikan kalte-galerak eragiten baditu, eta interesdunak ez badauka zertan kalte-galera horiek jasan”.

			Printzipio horri dagokionez, zehaztu behar da, kasu bakoitzean, Administrazioari bere jardunean printzipio hori errespetatzeko agintzen dion betebeharrak kasu bakoitzaren inguruabarren araberakoa izan behar duela. Printzipio hori, ordea, ezin da oinarritu administratuen uste subjektiboetan, haiek uste baitute konfiantza horrek estali behar dituela; zuzenbide-printzipioek edo -arauek agintzen dute Administrazioaren jardunak administratuari bermatu behar diola espero duen konfiantza (Auzitegi Gorenaren 2009ko maiatzaren 13ko epaia ─RJ 2009/5445).

			Behin hori esanda, eta esku artean dugun kasuari helduz, lehenik eta behin esan behar dugu arrazoibidea kontraesankorra dela.

			Alde batetik, hark uste du zerrendetan onartu dutela, eta kontratatu egin zutela, aurkeztu zuen dokumentazioa onartuta. Horrek konfiantza legitimoa sustatuko luke. Baina, aldi berean, hauxe ere onartzen du: “agerikoa zen ez zuela espezialitate-eskakizuna betetzen, espezialitate-titulua edo agiria aurkeztu ez zituelako. Beste alde batetik, Psikologian lizentzia-titulua igortzeko eskubide-tasen ordainagiria aurkeztu zuen, eta ordainagiri hori 2013-03-29koa zen; hortaz, egun horretatik dokumentazioa aurkeztu arte ezinezkoa zen Psikologia Klinikoko espezialitatea lortu izana, horretarako azterketa bat gainditzea eta lau urteko praktikaldia eskatzen direlako. Izatez, Psikologia Klinikoko psikologo espezialista titulua lortzeko (2490/1998 Errege Dekretua) graduondoko prestakuntza egin behar da. Prestakuntza guztiz praktikoa da, lau urte irauten du, eta egonaldia egin behar da” (entzunaldi-izapidean aurkeztutako alegazioak).

			Testuinguru horretan argi zegoen ezin zuela lanpostuko jarduerak objekziorik edo oztoporik gabe egin. Aldiz, zentzuduna zen agerikoa izatea egonaldi-sistemaren bitartez ziurtatzen den buru-osasuneko prestakuntza espezializaturik eza, eta gabezia hori are nabariagoa izatea eguneko zereginak egitean. Kasu horretan, Administrazioak egin zuena baino ezin zuen egin.

			Zenbat eta agerikoagoa izan titulaziorik eza, orduan eta handiagoa da erreklamaziogilearen betebeharra, zama jasotzeko, administrazio-jarduketak ezin baitzion konfiantza legitimorik eman. Halaber, gaia zenbat eta ilunagoa izan, edo, erreklamaziogileak adierazten duen bezala, zenbat eta nabariagoa izan, orduan eta handiagoa da beraren betebehar juridikoa, zama jasateko, beste kontratu horri zuhurtziagabe jokatuz uko egin ziolako.

			Bestela esanda, hain agerikoa bazen Administrazioaren jarduna zuzenbidearen aurkakoa zela, eragileak bere gain hartutako arriskua ezin zuen oinarritu administrazio-egintzek ematen duten konfiantza legitimoan; beraz, kaltea bere jardun zuhurtziagabeari baino ezin zaio leporatu.

			III. Kausalitate-harremana

			A) Kausa bat baino gehiago izatea

			Erreklamaziogileak adierazi du argi dagoela EGA haurrak jaso duen kaltearen eta Administrazioaren jardunaren arteko kausalitate-harremana. Horretan, kontuan hartu behar da ate gidariduna era arduragabean zainduta zegoela. Egoera horrek, eta ez beste batek, eragin zuen iraultzea eta adingabeari kalte egitea.

			Instrukzio-egileak bere ebazpen-proposamenean jo du udalak eta enpresa kontratistak erantzukizun bera daukatela, eta biek erdibana ordaindu behar dizkiotela erreklamaziogileari kalte-galerak.

			Udalaren erantzukizuna ondorioztatzen da eskola publikoko ondasunen eta azpiegituren titularra delako, eta berari baitagokio mantentze-zereginez arduratzea.

			Enpresa kontratistaren erantzukizuna ondorioztatzen du une hartan atea irekitzeko giltzak edukitzen eta erabiltzen zituen bakarra zelako; eta langileek ez baitzuten eragotzi haurren taldeak atea bidegabe erabiltzea.

			Batzordeak uste du udala dela istripuaren erantzule bakarra, udal-erakunde horrek baitzuen azpiegiturak segurtasun-baldintza egokietan mantentzeko betebeharra.

			Istripu horri dagokionez, enpresa horretako langileen jokabidea ez zen zuhurtziagabea izan, haiek ez baitzekiten ate-irekieran mugarik ez egoteak eragiten zuen arriskubidea; hortaz, ezin zuten istripua aurreikusi. Horrez gain, haiek adierazi dute haurrak ez zirela sartu ate gidaridunetik, baizik eta beste ate batetik, eta haiek ez zituztela ate horretako giltzak, eta konturatu baino lehen, ate gidaridunen ondoan jolasten ari zirela.

			Oinarri hori kontuan hartuta, ebazpen-proposamenak jotzen du badagoela erantzukizuna, kaltea, hein batean, hirugarren baten ondorioz sortu delako; hala ere, ebazpen-proposamenean kalte-ordain gisa ezartzen den balorazio ekonomikoari ─balorazio ekonomikoa aurrerago jorratuko dugu─ ehuneko berrogeita hamarra kentzen dio, eta batzordea ez dator bat, segidan azalduko ditugun arrazoiengatik.

			Lehenik eta behin, OHJH jaunaren akzioa, erreklamaziogilearen ustez, ez da zehatz-mehatz hirugarren baten akzioa. Hau da, pertsona hori ez dago hezkuntza-zerbitzutik kanpo, baizik eta zerbitzuaren barruan, beraren jarduna Ostalaritza Eskolaren antolaketaren eta funtzionamenduaren arabera moldatu behar zuelako.

			Dena den, adinez nagusiko ikasle bat zenez, ikastetxearen erantzukizuna ez dago jokoan (Kode Zibilaren 1903.5 artikulua), baizik eta egile materialarena.

			Bigarrenik, 149/2016 irizpenean ezarrita dagoenaren arabera, bai Administrazioa, bai OHJH jauna, erreklamaziogilearen kaltearen erantzuletzat jo daitezke. Agerikoa denez, erreklamaziogileak ez dauka zertan jasan kalte hori, eta horretan bezain erabakigarriak izan dira ikasleak lapikoaren estalkia ireki izana eta hezkuntza-zerbitzuak hori oztopatzeko neurririk hartu ez izana.

			149/2016 irizpenean OHJH jaunari ordaindu behar zaion kalte-ordaina moldatu genuen, hainbat erantzule biltzen zirelako: Administrazioa eta kaltea jasan duen pertsona bera. Moldaketa horren ondorioz, ehuneko berrogeita hamarreko kalte-ordaina ezarri genuen, baina horrek ez du esan nahi kuota horrek bat egiten zuenik Administrazioak eta hirugarrenak kaltean izan zuten parte-hartzearekin. Kuota hori ezarri genuen ez baitzegoen irismena zehazteko irizpiderik; horregatik, erantzukizuna zati berdinetan banatu genuen, irtenbide bakarra iruditu zitzaigulako (besteak beste, Auzitegi Gorenaren abenduaren 2ko 2551/2016 epaia, RJ 6164/2016).

			Kasu horretan, batzordeak uste du erantzunkidetasun horrek elkartasun bidegabea edo elkartasun akastuna edo betebehar in solidum sortzen duela. Irtenbide hori formula orokor gisa ezartzen zaio kalte-ordaina jasotzeko eskubideari, bakoitzaren kuota zehaztea ezinezkoa denean. Elkartasuna aplikatzea zaila da kaltearen erantzule batzuk daudelako, eta bakoitzaren ekarpena zehaztea zaila delako. Horrez gain, elkartasun horrek biktima babesteko ideiari erantzuten dio.

			Elkartasun hori administrazio-zuzenbidean ere aintzat hartzen da, eta kasu hauetan aplikatzen da: kaltetuak kaltean inolako erantzukizunik ez duenean eta kaltea Administrazioak eta hirugarren batek eragin dutenean. Ez dago irizpiderik haietako bakoitzaren erantzukizuna zehazteko, ezinezkoa baita bakoitzaren jokabidearen botere kausala zehaztea (Auzitegi Gorenaren 1999ko abenduaren 27ko epaia, RJ 100072; eta 2009ko apirilaren 22ko epaia, RJ 5122/2009).

			Beste kontu bat da kalte-ordaina ematera behartuta daudenen arteko harremanak zer araudik arautzen duen (itzulketa-akzioen ondoreetarako).

			Hirugarrenik eta azkenik, elkartasun-kasuetan biktimak jo ahal du kaltean ekarpena egin duen edonorengana, eta kalte-ordain osoa berari eskatzea, kaltearen eragileek kalte osoaren zordunak direlako.

			Hori ikusita, Administrazioak kalte-ordainaren zenbatekoa ordaindu behar du, erreklamazioaren hartzaile bakarra baita; hargatik eragotzi gabe, behin ordainduta, bere aldetik, kaltea berarekin batera eragin zuen subjektuaren aurka errepikatzea. Errepikatzeko eskubide horretan, hasiera batean, erdia hartuko da kontuan, bestelako kuota ezarriko balitz, zalantzan jarri ahalko litzateke erantzukizun solidarioa egon zen.

			Horrela, gainera, biktimari istripuak eragin zion kalteari ez zaio gehitzen beste bat, hau da, jurisdikzio batetik bestera kalte-ordain osoa jaso arte ibili behar izatea.

			B) Biktimaren jokaera

			Erreklamaziogileak, eskaeraren funts gisa, alegatzen du ez duela zertan jasan berari eragin dioten kaltea. Zehazki, kalte hori “zuhurtziagabe jokatzeagatik sortu delako. Osakidetzak arretarik gabe jokatu izan ez balu, kalte hori saihetsi ahalko zatekeen. Osakidetzak ez behin, baizik eta bitan jokatu zuen arretarik gabe: behin, nire dokumentazioa ontzat eman zuenean, ni zerrendetan sartzeko; eta berriro ere, kontratua eskaini zidatenean, eta kontratua sinatu zuenean”.

			Horrekin batera, hark alegatzen du garai hartan kontratu mugagabeko lanpostua zuela, eta Osakidetzak eskainitako kontratua onartzeko, uko egin ziola lanpostu horri.

			Administrazioak ere onartu du akats hori, baina erantzukizunik ez duela dio, ondare-erantzukizuneko erreklamazioan alegatu duten kaltea erreklamaziogileak berak eragin zuelako, zehazki, curriculum vitae aplikazioan gaizki mekanizatu baitzuen Psikologia Klinikoko espezialitatea zuela.

			Administrazioaren ustez, azken finean, kausalitate-lotura hautsi da, eta ezinbesteko kausari ─legez inguruabar hori da ondore baztertzailea duen bakarra─ gehitu behar zaio biktimaren nahitasuna, kaltea sortzeko edo jasateko; edo biktimaren zuhurtziagabe larria, baldin eta inguruabar horiek erabakigarriak izan baziren kaltea eragiteko eta kaltea jasa beharra edukitzeko.

			Izatez, biktimaren erruaren indarra garrantzitsua izan daiteke administrazio-erantzukizuna zehazteko, baldin eta kausalitate-erlazioa benetan hausten bada.

			Biktimaren erru esklusiboak edo hirugarrenen erruak errotik ezabatzen du ondare-erantzukizunaren erroa, Auzitegi Gorenaren hitzetan (AGEak: 2011ko urriaren 25ekoa (RJ 2012/1553) eta 2007ko ekainaren 19koa (RJ 2007/3813): “jurisprudentziaren doktrinan finkatuta dago Administrazioaren erantzukizuna, nahiz eta objektiboa izan, salbuestea, baldin eta kaltetuaren beraren jokabideak edo hirugarren batenak kaltea eragin badu, zuzena izan ez bada ere (ikus, besteak beste, epai hauek: 1995eko martxoaren 21ekoa (RJ 1995, 1981), maiatzaren 23koa (RJ 1995, 4028), urriaren 10ekoa eta maiatzaren 25ekoa; 1996ko azaroaren 25ekoa (RJ 1996, 8070) eta abenduaren 2koa; 1998ko azaroaren 16koa; 1999ko otsailaren 20koa (RJ 1999, 3016), martxoaren 13koa eta martxoaren 29koa (RJ 1999, 3241)”.

			Kasu horretan, batzordea bat dator balorazio horrekin: batetik, oro har, kontuan hartu behar baita prozesu konplexuak izaten direla. Hautagai ugari egoten dira, eta zaila da datu guztiak erkatzea (horrek ez du esan nahi arreta handiena jarri behar ez denik); eta, bestetik, erreklamaziogileak nahita eragin baitzuen hutsegitea, zerrendan izena eman zuenean, hau da, formularioa bete zuen moduan pentsa zitekeen espezialitate hori bazuela (titulu akademikoa; unibertsitate-lizentzia; Psikologia; bidaltze-data 2013-08-29a; Unibertsitatea... eta Psikologia Klinikoko espezialitatea, bidaltze-data: 2014-04-29a; lortze-data: 2490/1998 Errege Dekretua (Psikologia klinikoa).

			Gasteizko lan-arloko 4. zenbakiko epaitegiaren 2016ko otsailaren 26ko 54/16 epaian adierazi zuten erreklamaziogilearen jokabidea izan dela gertaeraren eragilea:

			Emandako dokumentuetatik ondorioztatzen da langileak kontratazioan alta jasotzeko formularioan idatzi zuela Psikologia Klinikoko espezialitatean tituluduna zela (kausaren 27. folioa), titulu hori eduki ez arren. Hori nahita egin zuen, dagokion atalean titulu hori noiz lortu zuen ere adierazi zuelako: 2490/1998 Errege Dekretua, Psikologia Klinikoko Espezialitateari buruzkoa; beraz, datu hori ez zuen txertatu unibertsitate bateko Psikologia ikasketa-ibilbidean, ikasketa-planaren barne. Kontratazioa egin aurretik, ez dago frogarik enpresak inguruabar horren berri zuela adierazteko. Enpresa demandatuak 2015eko abenduaren 16an aldatu zuen errekurtsogilearen inskripzioa zerrendetan, jarduketen gaineko 56. folioan jasota dagoen bezala. Hori guztia dela eta, auzibidearen arabera, lan-harremana arrazoi objektiboengatik iraungi zen, Langileen Estatutuaren 52.a) artikuluan ezarritakoari jarraikiz: manu horretan jasota dago legez eskatutako titulazioa ez edukitzeak gaitasunik ezari buruzko kasu bat osatzen duela (Auzitegi Gorenaren 1998ko urtarrilaren 26ko epaia).

			Osasun-espezialistak prestatzeko egonaldi-sistema honako dekretu hauek osatzen dute: azaroaren 20ko 2490/1998 Errege Dekretuak (Psikologia Klinikoko Psikologo Espezialistaren titulu ofiziala sortu eta arautzen duena); urtarrilaren 11ko 127/1984 Errege Dekretuak eta urriaren 15eko 2708/1982 Errege Dekretuak (Mediku eta Farmazialari Espezialistaren tituluak lortzea arautzen duena).

			Eredu hori Osasun arloko Lanbideak arautzen dituen azaroaren 21eko 44/2003 Legean ere jaso da. Lege horrek, batetik, graduatu aurreko prestakuntza bereizten du (II. tituluko II. kapitulua); eta, bestetik, Osasun Zientzietako prestakuntza espezializatua. Azken hori espezialista-tituluaren bidez ziurtatzen da, eta beharrezkoa da dagokion prestakuntza-sisteman sartzea eta bertan ezarritako prestakuntza-programaren bidez osatzea (II. tituluko III. kapitulua). Ekainaren 2ko SAS/1620/2009 Aginduak Psikologia Klinikoko espezialitatearen prestakuntza-programa onartu eta argitaratzen du.

			Kontratua sinatzeko deiak erreklamaziogileari ustezko kaltea ekarri zion beste enplegu-emaile batekiko kontratua suntsiarazi baitzuen, kontratu hori eta Osakidetzarekiko kontratua bateragarriak ez izateagatik. Dena den, kalte hori gertatu baldin bazen, hori ez zen Osakidetzaren jardueraren ondorio zuzena, ezta zeharkakoa ere: administrazio-jarduketaren eta kaltearen artean kausalitate-loturak egon behar duelako, eta aztertzen ari garen kasu honetan, ez baitago lotura hori. Erreklamaziogileak alegatzen dituen kalte moralak erreklamaziogileari egotzi ahal zaizkio: eskabidea ez baitzuen zuzen bete, eta titulu hori ez zeukala jakin arren, kontratua sinatzea onartu zuelako; eta kontratu hori suntsiarazi da, zentzuduna denez, ezinbesteko titulua ez duelako.

			C) Administrazio publikoen zerbitzuko langileek jasandako kaltea

			Batzordeak, aldiz, jo du kontratuz kanpoko ohiko erantzukizunaren kasua dela. Pertsona kaltetuak ez dauka harremanik Administrazioarekin, osasun-etxe batean lan egiten zegoela, erori zelako. Hortaz, lan-istripua da.

			Hori dela eta, araudi sektorialean ezarritako prestazioak eta Administrazioaren ondare-erantzukizuneko prestazioak bateragarriak diren aztertzen da. Eta bateragarriak baldin badira, zenbateraino diren bateragarriak zehaztu behar da.

			Auzitegi Gorenaren 1991ko martxoaren 12ko epaia bereziki garrantzitsua da, gai horri buruz. Salak epai hori eman zuen botere Judizialaren Lege Organikoaren 61. artikuluaren berrikuspen berezia egiteko errekurtsoan (RJ 1992/4870); horren bidez, jurisprudentzian elkarren aurkakoak ziren irizpide batzuk bateratu ziren:

			Hasiera batean, hori gertatzen da auziaren alderdi nagusian: ezohiko pentsioa eta kalte-galeren ordaina bateragarriak diren ala ez, soldatu bat zerbitzu-egintzan hiltzen denean. Garai hartan Administrazioarekiko Auzien Hirugarren eta Laugarren Salak zirenek ezezko erantzuna eman zioten dileman horri, haiek jotzen baitzuten pentsioak estaltzen zuela kaltearen ordaina [ikus 1987-02-09ko epaia (RJ 1987/2914) eta 1989-03-21eko epaia (RJ 1989/2259)]. Gaur egungo Hirugarren Salako Lehen Atalak, ordea, kontrako irtenbidearen alde egin du, kasu honetan aurkatu den erabakian.

			Epaian hauxe ezarrita dago: “ezohiko pentsioa, jada onartua, eta kalte-galeren ordaina, aurkatu den epaian aitortua, bateragarriak izatearen aldeko irizpidea dugu. Ahaidetasun-arrazoiengatik jasandako gutxieneko galera ekonomiko hutsaren ebaluazioa aprioristikoa eta objektiboa da hura. Hortaz, ez ditu banaka aztertzen kalte-galerak, eta ez ditu kontuan hartzen bakoitzaren ñabardura kuantitatiboak eta kualitatiboak, norberaren, familiaren edo lanbidearen inguruabarrak direla eta. Horrenbestez, ezohiko pentsioa berez ez da nahikoa, eta osagarri bat behar da, kalte-ordain osoa jaso ahal izateko”.

			Irizpide hori garatuz joan da, eta, gaur egun, jurisprudentzian jotzen da bereizi behar dela zerbitzu publikoaren ohiko funtzionamendua edo ezohiko funtzionamendua den. Hori dela eta, lehen kasua denean, ez da bidezkoa ondare-erantzukizuna aipatzea, kasu horretan araudi sektorialean ezarritako kalte-ordainak baino ez baitira kontuan hartzen.

			Zerbitzu publikoaren ezohiko funtzionamenduaren kasuetan baino ez dira bateragarriak araudi sektorialean ezarritako prestazioak (lan-legeak edo klase pasiboen legeak) eta Administrazioaren ondare-erantzukizunari dagozkionak, eta, betiere ezohiko funtzionamendu hori kalte-ordaina eskatzen duen funtzionarioak eragin ez badu.

			Eta, amaitzeko, prestazioen bateragarritasunaren emaitzak, hala dagokionean, ezin du ekarri hartzailea bidegabe aberastea; halakorik gertatzen baldin bada, ondare-erantzukizuneko zenbatekoak doitu beharko dira, lan-legeen edo klase pasiboen legeen ondorioz jaso diren prestazioen arabera.

			Hala adierazten du, besteak beste, Auzitegi Gorenak 2008ko apirilaren 23ko epaian (RJ 2008/2730):

			Lehenik eta behin, komeni da zehaztea Administrazioari zuzendutako erreklamazioa Administrazioaren mendeko langileek zerbitzuan jasandako kalteen arabera egiten dutenean, ebatzi behar dela zerbitzua ondo ematen ari zen edo hutsuneak ote zeuden, eta hutsune horiek funtzionarioari edo zerbitzari publiko bati egotzi ahal zaizkion.

			Hori jada adierazi genuen 2003ko otsailaren 1eko epaian (RJ 2003, 2358) eta berriro ere adierazi genuen 2004ko urriaren 14ko epaian (RJ 2004, 6479). Epaietan esan bezala, funtzionamendua ohikoa edo normala denean, zerbitzari publikoak borondatez bere gain hartzen du arriskubidea, eta, Legearen arabera, arriskubide hori jasateko betebehar juridikoa izaten du. Hori dela eta, kaltea ez litzateke zuzenbidearen aurkakoa izango, eta Administrazioa ez legoke beharturik ondare-erantzukizunetik eratorritako kalte-ordainik ordaintzera. Zerbitzari publikoari, horrenbestez, beraren estatutu-harremanari aplikatu ahal zaion ordenamendu juridikoan jasota dauden prestazioak dagozkio. Hori izan zen sala honetan 2000ko apirilaren 10ean defendatu zen irizpidea (RJ 2000, 3352), nahiz eta, prozesuari lotutako arrazoiengatik, doktrina hori azalpen-zatian jasota ez egon.

			Aitzitik, zerbitzu publikoaren funtzionamendua ezohikoa edo anormala izan baldin bada, bereizi beharko da ezohikotasun edo hutsune hori zerbitzari edo funtzionario publikoaren erantzukizun esklusiboaren ondorioa den. Kasu horretan, jokabide horixe izango litzateke kaltearen eragilea; beraz, Herri Administrazioen Araubide Juridikoaren eta Administrazio Prozedura Erkidearen Legearen 139. artikuluaren 1. zenbakian jasotako kausalitate-lotura ez litzateke beteko, eta, hartara, Administrazioak ez luke edukiko ondare-erantzukizunik. Bestalde, horretan zehaztu beharko da zerbitzuaren hutsunea edo ezohikotasuna beste agente batzuen ondorioa den eta kaltedunak parte hartu duen ala ez.

			Funtzionario edo zerbitzari publikoak kaltearen sorreran parte hartu ez badu, Administrazio Publikoak modu zentzudunean eman beharko dio kalte-galeren ordaina, kalte osoa ordaindu arte; betiere, baldin eta funtzionario edo zerbitzari publikoak zerbitzuaren ezohiko funtzionamenduak zerikusirik ez bazuen, eta zerikusia izan bazuen, kalte-ordaina parte-hartze horren mailaren arabera doitu beharko da.

			2008ko uztailaren 7ko epaian (JB/2008/3418) ezartzen da, hainbat prestazio bateratu ahal direnean, ondare-erantzukizunari lotutako prestazioak araudi sektorialean ezarritako prestazioak estaltzen ez dituzten kalteak estaliko dituela, modu esklusiboan:

			kalte-ordainaren zenbatekoa finkatzeko, komeni da gogoratzea sala honek onartzen duela gertaera batek klase pasiboen ezohiko pentsioa eta ondare-erantzukizunari lotutako prestazioa sortu ahal dituela. Bateragarritasun hori kalte osoa erreparatzearen printzipioan oinarritzen da. Horregatik, Administrazioari eskatu ahal zaio gertaera kaltegarriaren ondorioen ordaina eman dezan, ezohiko pentsioak ordaintzen ez baditu (Auzitegi Gorenaren 2002ko urriaren 1eko epaia (RJ 2002,9785), 2003ko abenduaren 10ekoa (RJ 2004, 315), 2004ko uztailaren 2koa (RJ 2004, 6035), besteak beste).

			Auzitegi Gorenak 2007ko urtarrilaren 17ko epaian hauxe ezarri zuen:

			Sala honetan erabilitako jurisprudentzia-doktrinaren arabera, ondare-erantzukizunak beste eremu sektorial batzuetako pentsioarekin edo kalte-ordainarekin bateragarriak dira, hargatik eragotzi gabe apirilaren 17ko eta 1998ko maiatzaren 12koetan eta hurbilago dagoen 2006ko urtarrilaren 24koan ezarritakoa. Epai horietan adierazi dugu bateragarriak izan arren, ezin dela hainbat bidetatik jasotako kopuruen abstrakzioa egitea, Administrazioaren erantzukizunez kalte-ordaina arautzen duen printzipioa ─kalte-ordain osoa edo erreparazio osoa dela-eta.

			Kasu honetan, auzialdiko epaian hasieratik aitortzen da Administrazioaren ondare-erantzukizuna dagoela, eta, aldi berean onartzen da lan-bidean jasotako pentsioak eta kalte-ordaina bateragarriak direla. Kontuan hartzen da lehen aipatu dugun jurisprudentzia, hau da, ez dagoela zertan kendu beste bide batzuetatik jasotako zenbatekoak, kalte-ordainaren zenbatekoa ezartzeko. Halaber, kalte-ordain osoa edo erreparazio integrala lortu behar duela egia bada ere, ezin du sortu aberastasun bidegabea.

			Aztertzen ari garen kasua doktrina horren ikuspegitik aztertzen badugu, hauxe aipatu behar dugu: nahiz eta LHG andrea Osakidetzako langileetako bat ez izan (Osakidetzarako zenbait zerbitzu egiten dituen enpresa kontratista bateko langilea da), ondore horietarako harreman hori eta Administrazioaren mende lan egiten duten langileena parekagarriak dira.

			Kaltea eragin zuen zerbitzu publikoaren funtzionamenduaren normaltasunari edo anormaltasunari dagokionez, jo behar da sotoan bi ur-putzu egotea ez datorrela bat zerbitzuaren funtzionamendu estandarrarekin; hortaz, jo behar da sotoko korridorearen segurtasun-baldintza urriek eragin zutela kaltea. Horren ondorioz, bateragarriak dira lan-araudian lan-istripuarengatik ezarrita dauden prestazioak eta Administrazioaren ondare-erantzukizunari lotutakoak.

			Dena den, esan bezala, araudi sektorialaren ondoriozko prestazioak, hala dagokionean, ondare-erantzukizunari lotutako prestazioek “osatu behar dituzte”, kaltearen ordain osoa lortu arte.

			Hori dela eta, kalte-ordainaren zenbatekoa ezartzeko, lan-istripuarengatik jaso behar diren prestazioak oraindik ere zehaztu ez direnez, bidezkoa da instrukzioa egiten duen organoak prozesua instruitzen jarraitzea eta, behin prestazioak ezagututa, prestaziook Administrazioaren ondare-erantzukizunaren bidetik osatu behar diren ala ez zehaztea.

			Kasu honetan, ondare-erantzukizunaren ondoriozko kalte-ordainetik kendu behar dira araubide sektorial aplikagarriaren arabera ordaindu behar diren zenbatekoak, baldin eta azken horien zenbatekoa besteena baino txikiagoa bada, kalte-ordaina osatzeko eta partikularraren aberaste bidegabea saihesteko.

			61/2017 ABJI, par.: 30.etik 43.era

			

			IV. Ondare-erantzukizuna, sektoreka

			A) Hauteskunde-administrazioa

			Kasu honetan, erreklamazioan alegatzen da hauteskunde-prozesuetan parte hartzeko betebeharraz gehiegi abusatu izana, ia lau hautaketa-prozesutan hauteskunde-mahaikide izendatu dutelako, baina batzordeak ez du aurkitu erreklamaziogileak kaltea jaso duenik.

			Udalak azaldu duenaren arabera, udalak zozketa publikoaren bidez izendatzen ditu hauteskunde-mahaikideak, eta zozketan mahai bakoitzeko hautagaien zerrendetan jasota dauden pertsona guztiak sartzen dira.

			Hauteskunde-prozesu baterako mahaikide izendapena ezartzeak ez du berekin ekartzen hurrengoan ere izendapen hori jasotzea; hortaz, zozketaren arabera, baliteke ondoz ondoko prozesuetan hauteskunde-mahaikide izateko izendapena jasotzea.

			Halaber, udalak ekainaren 19ko Hauteskundeei buruzko Araubide Orokorraren 5/1985 Lege Organikoa aipatu du, eta aipamen oso egokia da. Lege horretan jasota dago hauteskunde-mahaiko buru eta kide izateko karguak nahitaezkoak direla; hori dela eta, kargua ez onartzeagatik legeak ezartzen duen erantzukizunaz gain, izendapenaren ondorioz sor daitekeen edozein kalte, kalte moralak barne, ezin da zuzenbidearen kontrakotzat jo, eta ezin da kalte-ordaina jasotzeko eskubiderik sortu, horretarako onartzen diren dietak izan ezik.

			Edonola ere, JANS jaunaren kasuan, udalaren zerbitzu eskudunak jakinarazi du 2004ko datuak aztertu dituela, eta behin baino ez dutela izendatu hauteskunde-mahaiko kide. Zehazki, 2015eko abenduaren 20ko hauteskunde orokorretan lehen kidearen ordezko izendatu zuten, baina egoera hori ez dator erreklamaziogileak azaldu duenarekin bat. Horrenbestez, ez dago aztertzeko elementu gehiago, Administrazioaren ondare-erantzukizunari dagokionez.

			74/2017 ABJI, par.: 15.etik 19.era

			

			Lehenik eta behin, gogoratu behar da kalte-ordaina eskatzeko aurkeztu den eskabidean eskubideen urraketa zer terminotan azaltzen den. Hauxe adierazten da erreklamazioan: “… bere datu pertsonalak beraren baimenik gabe, ezta inolako lege-baimenik gabe ere, hirugarrenei jakinarazi zaizkie (zehazki, izen-abizenak, nortasun-agiri nazionala, dagokion hauteskunde-ikastetxea, hauteskunde-mahaian izango duen kargua, eta mahaia bera identifikatzeko datuak ─zenbakia, distritua, sekzioa─). Horiek guztiak fitxategi publikoan jasota zeuden”. Hori gertatu zenetik, pertsona horri kaltea eragin zaio. Kalte horrek bi alderdi ditu: “lehenik, datu pertsonalak babesteko eskubidea urratu da; bigarrenik, ohorerako, intimitaterako (norberarena eta familiarena) eta nork bere irudia babesteko eskubidea urratzetik datorren kalte morala”.

			Ikuspegi horrek bi argudiotan oinarritzen du kalte-ordaina jasotzeko asmoa: Datu Pertsonalen Babesari buruzko Legearen 19. artikuluan eta Ohorerako, Norberaren eta Familiaren Intimitaterako eta Norberaren Irudirako Eskubidearen Babes Zibilari buruzkoa den maiatzaren 5eko 1/1982 Legearen 7. eta 9. artikuluetan (aurrerantzean, maiatzaren 5eko 1/1982 Legea).

			Horregatik, komeni da Administrazioaren jardunak, erreklamaziogilearen ustez, kaltetu dituen oinarrizko eskubideen gaineko zehaztapen bat egitea.

			Konstituzio Auzitegiaren doktrina iraunkorrarekin bat etorrita, ohorerako, norberaren eta familiaren intimitaterako eta norberaren irudirako eskubideek, EKren 18.1 artikuluan aitortuta, berezko edukia daukate, nahiz eta oso lotuta egon giza duintasunetik eratorritako eta pertsonen ondare morala babesteko nortasun-eskubideei. Eskubide autonomoak dira, eta berezko substantibitatea daukate. Hori horrela, haietako bat urratzeak berez ez du ekartzen gainerako guztiak ere urratu izana (besteak beste, Konstituzio Auzitegiaren martxoaren 26ko 81/2001 epaia edo uztailaren 2ko 156/2001 epaia).

			Arrazoi gehiago eman beharrik gabe, esan daiteke kasu horretan tartean ez daudela ohorerako eskubidea, ezta erreklamaziogilearen irudirako eskubidea ere.

			Intimitaterako eskubideari dagokionez, kontuan hartu behar da erreklamaziogilearen datuak, jakinarazpen horrek ukituak, izen-abizenak eta NANa direla, eta datu horiek ez daudela besteengandik babesten den eremu propioaren barnean. Eta eremu hori da Espainiako Konstituzioak 18.1 artikuluan ezarritako intimitaterako eskubidearen bidez bermatzen duena.

			Datu horiek EKren 18.4 artikuluan aipatzen den oinarrizko eskubidearen babes-eremuan sartu beharko lirateke. Konstituzio Auzitegiak adierazi duen bezala, eskubide edo oinarrizko askatasun hori “…norberari buruzko datuen gaineko kontrolerako eskubidearen eremukoa da, eta intimitaterako oinarrizko eskubidearen eremutik kanpo dago (KEren 18.1 artikulua). Askatasun informatikoa deiturikoa norberaren datuak kontrolatzeko eskubidea da, datu horiek programa informatiko batean sartuta daudenean (habeas data); besteak beste, eskubide horren arabera, datuok zertarako bildu ziren, horretarako erabili behar dira, eta gainerako erabilerak debekatuta daude” (Konstituzio Auzitegiaren azaroaren 30eko 292/2000 epaia).

			Ildo horretatik, Konstituzio Auzitegiak adierazi du intimitaterako eskubidearen xedea datuak babesteko eskubidearen xedea baino zabalagoa dela. Datuak babesteko eskubidea beste eskubide horren konstituzio-bermea handitzen du, eta honako hauek ere barne hartzen ditu: “norberaren edozein eskubide gauzatzeko eragina izan duten edo xede hori betetzeko garrantzitsuak diren datuak, konstituzionalak izan zein ez, ohoreari, ideologiari, norberaren edota familiaren intimitateari edo Konstituzioan babesten den edozein ondasuni lotuta egon zein ez” (Konstituzio Auzitegiaren azaroaren 30eko 292/2000 epaia).

			Horregatik, interesatzen zaigun eremuari dagokionez, EKren 18.4 artikuluaren eremuan, betiere konstituzio-doktrinarekin bat etorrita, pertsonaren intimitate-datuak ez ezik, edozein datu pertsonal ere (intimitateari buruzkoa izan zein ez) sartzen da, baldin eta, hirugarrenei jakinarazita, pertsona horren eskubideak kaltetu ahalko balira (oinarrizko eskubideak izan zein ez). Izan ere, haren xedea ez da soilik intimitateari lotutako datuak babestea (horretarako, EKren 18.1 artikuluan ezarritakoa nahikoa izango litzateke), baizik eta datu pertsonalak babestea.

			Hori horrela, EKren 18.4 artikuluaren eremuan honako hauek sartzen dira: “datu pertsonal publikoak ere hartzen ditu barnean, publikoak izateak eta edonorentzat eskuragarri izateak ez baitu esan nahi eragindakoaren xedapen-ahalmenetik kanpo uzten direnik, datuak babesteko eskubidearen bermearen barruan sartzen direlako” (Konstituzio Auzitegiaren 292/200 epaia, 30. oinarri juridikoa).

			Orain arte azaldu dugunetik ondoriozta daiteke, erreklamaziogilearen izen-abizenak eta NANa jakinarazita, KEren 18.4 artikuluan ezarrita dagoen datuen babeserako oinarrizko eskubidea ukitu dela. Hala ere, ezin da gehitu ─erreklamazioan jaso den bezala─ intimitaterako eskubide urratze autonomoa egin denik, bidegabe jakinarazitako datuak ez baitira norberaren eta besteengandik babesten den eremukoak, eta ─esan bezala─ eremu hori da EKren 18.1 artikuluan babesten dena.

			Horrenbestez, kasu hori ez da maiatzaren 5eko 1/1982 Legearen 7.4 artikuluan aipatzen den egintza hau: “pertsona edo familia baten datuak, jarduera profesionalaren edo ofizialaren bidez ezagutu direnak, hirugarrenei jakinaraztea”. Kasu horretan, hirugarrenei jakinarazi zaizkien “datuak” datu pertsonalak dira, baina ez dira intimitatearen arlokoak, ez dira pribatuak, hau da, ez dira arestian azaldu dugun eremukoak. Eremu horietakoak izango balira, bidegabeko injerentzia egingo zatekeen pertsona horren intimitate-bizitzan.

			Hasierako mugatze horrek berekin ekartzen du DAL jaunaren erreklamazioa Datuen Babesari buruzko Lege Organikoaren esparruan ebatzi behar izatea. Zehaztapen hori garrantzitsua da arau horren kalte-ordainaren arauketa eta maiatzaren 5eko 1/1982 Lege Organikoan ezarritakoarena ezberdinak direlako.

			Izan ere, maiatzaren 5eko 1/1982 Lege Organikoak hauxe ezartzen du 9.3 artikuluan: “kaltea badagoela uste izango da, baldin eta esku-sartze bidegabea egiaztatzen bada. Kalte-ordainak bere baitara bilduko du kalte morala, eta kalte moral hori baloratuko da kasuan kasuko inguruabarrak eta benetan eragindako kaltearen larritasuna kontuan hartuta. Balorazio hori egiteko, aintzat hartuko da, hala denean, kaltea eragin duen bidearen hedatzea edo ikus-entzule kopurua. Baloratuko da, halaber, kaltea eragin duenak kaltearen ondorioz lortutako onura”.

			Auzitegiek adierazi duten bezala (besteak beste, Auzitegi Gorenaren 2014ko ekainaren 5eko epaia eta 2017ko apirilaren 26koa), manu horrek ezartzen du presuntzio iuris et de iure. Presuntzio horren arabera, ohorerako, norberaren irudirako edo intimitaterako eskubidean bidegabeko sarrera egin bada, ordaina jaso dezakeen kaltea osatu dela jotzen da, baina, edonola ere, kalte-ordainaren erreklamaziogileak froga aurkeztu beharko du, horren eraginkortasuna eta irismena zehaztu ahal izateko.

			Datuen Babesari buruzko Legean, ordea, kalte-ordaina jasotzeko eskubidea bestelakoa da. KEren 18.4 artikuluan ezarrita dagoen datu pertsonalak babesteko oinarrizko eskubidea zaintzeko zenbait prozedura biltzen dira legean: babesgabetasuna egon dela deklaratzekoa; aurkitutako arau-hausteak zehatzekoa; eta kaltea erreparatzekoa (segidan aztertuko dugu).

			Kalte-ordaina jasotzeko eskubidea Datuen Babesari buruzko Lege Organikoaren 19. artikuluan jasota dago, eta hauxe dio 1. zenbakiak: “Tratamenduaren arduradunak edo eragileak lege honetan ezarritakoa ez betetzearen ondorioz, ondasunetan edo eskubideetan kalteak jasaten dituzten interesdunek kalte-ordainak jasotzeko eskubidea izango dute”.

			Batzordeak beste batzuetan adierazi duen bezala (besteak beste, 210/2010 irizpena), Datuen Babesari buruzko Lege Organikoaren 19. artikuluak kalte-ordaina jasotzeko eskubidea definitzeko, bi elementu hartzen ditu abiapuntutzat: batetik, Datuen Babesari buruzko Legea ez betetzea; eta, bestetik, legea ez betetzeak kalterik sortu duen.

			Legea bete ez duena Administrazioa baldin bada, kalte-ordaina jasotzeko eskubidea edukitzeko, lehen aipatu ditugun administrazio publikoen ondare-erantzukizunaren erregimenaren eskakizunak bete beharko dira; eta, kalteari buruz bereziki eskatzen da kaltea benetakoa, eraginkorra, banakagarria, ekonomikoki ebaluagarria, ez-betetzeari kausalitate-harremanez lotua eta zuzenbidearen kontrakoa izatea.

			Gogoeta osagarri gisa komeni da aipatzea Europako Parlamentuaren eta Kontseiluaren 2016ko apirilaren 26ko Erregelamendu berriak (EB) ─datu pertsonalen tratamenduari eta datu horien zirkulazio askeari dagokienez pertsona fisikoak babesteari buruzkoa; eta 95/46/EE Zuzentaraua (Datuak babesteko erregelamendu orokorra) indargabetzen duena─ 82. artikuluan kalte-ordainen araubidea jorratzen duela.

			95/46/EE Zuzentarauak ez bezala, erregelamendu horrek Europar Batasuneko zuzenbidean sartzen du pertsonen kalte-ordainerako eskubidea, baldin eta haien datu pertsonalak bidegabe erabiltzeagatik kaltea eragin bazaie. Lehenago, 95/46/EE Zuzentarauak estatuei eskatzen zien kalte-ordaina jasotzeko eskubidea kontuan har zezaten, baina, gaur egun, Erregelamendu Orokor berrian estatu guztientzat ezarrita dago kalte-ordaina emateko araubide aplikagarria.

			Esku artean daukagun kasu zehatzari berriz helduta, kalte-ordaina jasotzeko erregimen horrek ez du funtsezko aldaketarik eragiten, kontsultaren alderdiei dagokienez. Datuen Babesari buruzko Lege Organikoaren 19. artikuluan ezarritako erregimenean bezala, aurrez arau-hauste bat gertatu behar izan da (baina Datuen Babesari buruzko Legearena baino zabalagoa da arauaren eremua). Horrez gain, kalte materiala edo immateriala gertatu behar izan da, datu pertsonalen erabilera bidegabeak eraginda.

			Autoritate handiagoko doktrinak defendatzen du Datuen Babesari buruzko Lege Organikoa EBko arauaren arabera moldatzea, lege horren 19. artikuluko kalte-ordainaren araubidea xehetasun handiagoz zehazteko, eta, horri kalterik egin gabe, halaber, egia da erregelamendu orokorrean ez dagoela presuntzioari buruzko ezer. Hortaz, 2018ko maiatzaren 25etik aurrera EBko estatu guztietan ezarriko den erregimenaren arabera, kalte-ordaina eskatzen duena behartuta egongo da, kasu honetan bezala, kalte horren benekotasuna, eraginkortasuna eta irismena frogatzera.

			Azkenik, kasuaren inguruabarrei erreparatuta, hasierako azterketa honetan beharrezkoa da bidegabeko jakinarazpen xedea ikertzea.

			Egitateen azalpenean jaso den bezala, udalak egindako zozketaren emaitza biltzen zuen dokumentua bidegabe zabaldu zen (Vitoria-Gasteizen, 2016ko maiatzaren 30ean). Dokumentu horretan jasota zeuden ekainaren 26ko hauteskundeetan mahaiko buru, kide eta ordezko aritzeko karguak hartu behar zituzten pertsonen izendapenak.

			Uztailaren 18ko Hauteskundeei buruzko Araubide Orokorraren 5/1985 Lege Organikoaren 26.2 artikuluan ezarri bezala, zozketa horrek publikoa izan behar du: “hauteskunde-mahai bakoitzeko burua eta kideak zozketa publikoaren bidez izendatzen dira, eta zozketan mahai bakoitzeko hautagaien zerrendetan jasota dauden pertsona guztiak sartzen dira”.

			Egia da inguruabar hori ezin dela erabili inputatu diren arau-hausteak gertatu ez direnik ondorioztatzeko [2/2004 Legearen 22.3.g) eta 22.2.e) artikuluak]. Jada zehapen-espedientean adierazi den bezala, zozketa publikoa ez da Datuen Babesari buruzko Lege Organikoaren 11.2.a) artikuluan ezarrita dauden kasuetako bat; horregatik, datuen titularrak aurrez eman behar du bere datuak argitaratzeko baimena. Alabaina, zozketaren publizitatea kontuan hartu ahal eta kontuan hartu beharko da erantzukizunaren erreklamazioa aztertzen denean.

			Behin zehaztapen horiek eginda, kasu zehatza aztertuz, ziurtatu da 2/2004 Legearen 22.3.g) eta 22.2.e) artikuluen bi alderdi ez direla bete, eta Datuak babesteko Eusko Bulegoak ez-betetzetzat hartu ditu, 2017ko urtarrilaren 10ean eman zuen ebazpenean.

			Horrenbestez, gertatu egiten da Datuen Babesari buruzko Lege Organikoaren 19. artikuluan ezarritako kasua [lege-araua ez betetzeari buruzkoa]. Hala eta guztiz ere, arestian aipatu dugunaren harira, ez-betetze hori gertatzeak ez du berez ekartzen erantzuna emateko betebeharrik. Betebehar hori osatuko bada, ondare-erantzukizuna osatzeko behar diren eskakizun guztiak bete behar dira.

			Doktrinan nabarmendu bezala, Datuen Babesari buruzko Lege Organikoa ez betetzeagatik aurkezten diren erreklamazioetan agian alderdirik gatazkatsuena kaltea benetakoa eta eraginkorra izateari buruzkoa da. Esku artean dugun kasua horren eredu argia da.

			Erreklamazioan eskatzen den ordaina kalte honi lotuta dago, eta hona hemen haren deskribapena: “…Kaltearen ebaluazio ekonomikoari dagokionez, Espainiako jurisprudentzian kalte morala aipatzen da, zehazki, kalte moral `purua´. Horri buruz jotzen da ondoreari lotuta ez dauden kalteak kalte moral puruak direla, bestela esanda, kalte horiek ez dutela beraiekin ekartzen ekonomikoki ebaluatu ahal den ondare-ondoriorik, eta subjektu kaltetuaren gogo-egoera bidegabe asaldatzeari lotzen zaizkio”.

			Aurrerago zehazten du jurisprudentzian honela definitu dela kalte hori: “sufrimendua, tristura, urduritasuna, ezinegona, kalte-egileak eraginda; sufrimendu psikikoa edo espirituala da, eta pertsonarengan zenbait jokabide, jarduera, edo emaitza ere bai, eragin ahal ditu, bai ondasunei zuzeneko edo berehalako erasoa egiten zaienean, bai ondaretik kanpoko ondareari edo nortasunaren ondareari eregiten zaienean”. Erreklamazioan bertan hauxe jaso da: “eskatu egiten da kalte hori objektibatzeko, datuak eta inguruabar zehatzak kanporatuz, horiek izan baitira urduritasun-, ezinegon-, larritasun- eta antsietate-sentsazioa eragin dutenak” (Auzitegi Gorenaren 2005eko martxoaren 7ko epaia).

			Jurisprudentzian egiten den kalte moralaren nozioaren eta ezaugarrien deskribapen abstraktuarekin batera, ordea, ez da eman frogarik, kasu horretan kalte mota hori gertatu dela frogatzeko. Hortaz, kalte-ordainaren zenbatekoa eskatzeko garatu den jarduera bizia ez dator bat ez-betetze horrek erreklamaziogilearengan urduritasun-, ezinegon-, larritasun- eta antsietate-sentsazioa nola eragin zuen frogatzeko jarduerarik ezarekin.

			Hortaz, erreklamazioan premisa okerra erabili du; premisa horren arabera, zehatutako ez-betetzeek berez erakusten dute kalte morala eragin zela. Badirudi hark ondorioztatu duela Datuen Babesari buruzko Lege Organikoan ere presuntzio iuris et de iure jasota dagoela, azaroaren 30eko 1/1982 Legearen 9. artikuluan jasota dagoen bezala. Arestian azaldu denaren arabera, hori ez da Datuen Babesari buruzko Lege Organikoaren 19. artikuluan ezarrita dagoen kalte-ordaina emateko erregimenaren lege-konfigurazioa. Bestalde, presuntzio hori jasota egonda ere, eskubidearen urraketa jaso duen titularrak frogatu behar ditu jasandako kaltearen ezaugarriak eta zehaztapenak.

			Batzordea, ordea, ados dago udalaren ebazpenarekin. Uste dugu aztertutako kasuan benetako kaltea eta kalte eraginkorra izateko eskakizuna ez dela bete, eta eskakizun hori ondare-eskakizuna osatzeko eskatzen da.

			Lehenik eta behin, erreklamaziogileak aipatzen duen jurisprudentziaren gidalerroei jarraikiz, argia da haren kasuan ez dela inguruabarrik ziurtatu ─ezta zantzurik ere─ kalte morala eragin zela frogatzeko.

			Izatez, ez gaude aztertzen berankorren zerrendan jaso duten pertsona baten kasua (horrek berez objektibatzen du ohorea kaltetzea, eta sinesgarri egiten du ezinegona sentitzea, hirugarrenek pentsa baitezakete pertsona hori kaudimengabezia-egoeran dagoela, edo zorrak ez dituela behar bezala ordaintzen). Era berean, ez gaude intimitateari lotutako datuak hedabideetan edo gizarte-sareetan bidegabe zabaltzeagatik aurkeztutako erreklamazio bat aztertzen (adibidez, osasunari buruzko datuak). Halako gertaera batean, hedapena nolakoa den, antsietatea eragitea sinesgarria izango litzateke, titularra gizartearen epaiketaren mende egongo litzatekeelako. Era berean, testuinguruaren eraginez, eremu moralera eraman daitezkeen ezinegona, urduritasuna edo frustrazioa sor ditzakeen datu pertsonalen argitalpena ere ez da (adibidez, zenbait diru-laguntzaren hartzaileen zerrenda, zehatutako pertsonen zerrenda edo arau-hausleen zerrenda bat, etab.).

			Aitzitik, nekez jo daiteke norberaren izen-abizenak eta NANa bidegabe jakinarazteak datuen titularrari per se sufrimendua, tristura, ezinegona eta urduritasuna eragiteko indarra duenik. Azaltzen ez bada, behintzat, zaila da irudikatzea informazioaren edukiak nola erabili ahal den erreklamaziogileari kalte morala eragiteko.

			Batzordeak badaki Datuak babesteko Euskal Bulegoak hauxe adierazi zuela epaian: “…datu pertsonal horiek hirugarrenen eskura jartzeak larri kaltetu ahal du pribatutasunerako eskubidea. Kontuan hartu behar dugu whatsapp aplikazioak bide ematen duela datuak era masiboan tratatzeko; baina, horrez gain, datuen trataeraren hasierako helburuak ez diren beste xede batzuetarako erabiltzeko bide ematen du”. Hala eta guztiz ere, esku artean dugun azterketaren eremuan ─zehapen-ahala baliatzen denean egin behar den azterketa ez bezalakoa─, argudio horrek zalantzan jartzen du erreklamaziogilearen pribatutasuna kaltetu den (hau da, kaltea benetakoa eta eraginkorra ez izatea).

			Horrez gain, bidegabe zabaldu diren datuak zozketa baten emaitzak dira, eta legezko hauteskunde-araubideak ezartzen du zozketa horrek publikoa izan behar duela. Azaldu bezala, inguruabar hori ez da nahikoa ondorioztatzeko ez dela urratu Datuen Babesari buruzko Lege Organikoa, baina kontuan hartu behar da kalte alegatua epaitzeko orduan.

			Zehatzago esanda, zabaldu ziren datu zehatzak ez dira pertsonaren intimitate- edo pribatutasun-arlokoak. Arlo horretakoak izango balira, baliteke ezinegona eta urduritasuna sortzea, pertsona horren intimitatearen edo pribatutasunaren alderdi batzuk hirugarrenen aurrean erakutsita egongo liratekeelako. Kasu honetan, ordea, zozketa baten emaitza bidegabe zabaldu izanak DAL jaunari ondorio kaltegarriak edo asaldatzaileak eragiteko aukera gero eta sinesgaitzagoa da.

			Eta, ikuspegia handitu, eta erreklamazioaren planteamendua onartuko bagenu ─kaltea frogarik gabe aldarrikatzen du, eta oinarri bakarra ez-betetzea da─, ondorioztatu beharko genuke zerrendan agertzen ziren gainerako pertsonei ere kalte bera egin zaiela, eta 107.945,80 euro ordaindu beharko litzaiekeela, erreklamazioan ez baitago alegatutako kaltea pertsonalizatu beharra sortzen duen daturik. Emaitza hori ez da bateragarria kalte moralaren ezaugarriekin eta kontzeptuarekin ─definizioari jarraikiz, kalte moralak ustez pertsona kaltetuaren banakako inguruabar subjektiboetatik bereizezina izan behar du─, eta agerikoa da Datuen Babesari buruzko Legearen 19. artikuluarekin bat ez datorrela.

			Berez, aztertutako kasua Datuen Babesari buruzko Legearen 19. artikuluan ematen den lege-irtenbidearen zuzenketaren adibide ona da: kalte-ordaina jasotzeko eskubidea ez dio lotzen ez-betetzeari, edo horrek eragin ahal dituen kalteari, baizik eta datuen babeserako eskubidearen titularrari ondare juridikoan (materialean edo immaterialean) eragin zaion benetako kalteari, behar bezala ziurtatuta.

			Kasu honetan, nabarmena da ez dagoela kalteari buruzko frogarik. Erreklamaziogileak norabide okerrean egin du ahalegina, eta eskatutako zenbatekoa justifikatzean ahalegindu da.

			Azkenik, erreklamazioak sortzen dituen galdera guztiak erantzute aldera, zenbatekoa zehazteko erabili den planteamenduari erreparatzen badiogu, berriro ere agerikoa da oso artifiziosoa dela.

			Erreklamaziogileak eman dituen bi txostenetan azpimarratzen da datuen bidegabeko argitalpena zer hedabidetan zabaldu zen, eta horrek gizarte-sareetan izan zituen ondorioak. Txostenean jaso da albistea zenbat aldiz argitaratu zen prentsan, bai eta zenbat aldiz banatu zen gizarte-sareetan: Facebook-en (557), Twitter-en (68), Google+ delakoan (11) eta Linkedin-en (34).

			Berehala ondorioztatzen da hautatutako bide hori ez dela baliagarria, kalte morala zenbatzeko. Informazio horrek frogatzen du hedabideetan datuen bidegabeko argitalpenari buruzko informazioa eman zutela, baina ez da frogatzen erreklamaziogilearen datu pertsonalei buruzko informazioa eman zenik (hori bidegabeko jarduketa izango zatekeen). Hori dela eta, txostenen bidez ez da frogatzen zenbat pertsonak eskuratu zituzten erreklamaziogilearen eta zerrendetako gainerako pertsonen datu pertsonalak.

			Ikuspegi horri berriro ere antzematen zaio maiatzaren 5eko 1/1982 Lege Organikoaren 9.3 artikuluaren aztarna, bai eta kalte morala baloratzeko ezartzen dituen irizpideena ere (besteak beste, “datuak zabaldu dituen helbidearen zabalkundea edo ikus-entzulegoa”). Zabalkunde edo ikus-entzule horrek lotuta egon behar du legeak 7. artikuluan aurrez zerrendatu dituen kasuetako bati. Kasu horietako batzuk, besteak beste, honako hauek dira: pertsonen edota familien izen onari eragiten dizkioten grabaketen, adierazpenen, gutun pribatuen edo egitateen jakinarazpenak; bizitza pribatuko lekuen edo uneen argazkiak edo irudiak; pertsonen izena edo irudia publizitate- edo merkataritza-xedeetarako erabiltzea, etab.

			Aztertzen ari garen kasuan, hedabideek ez zuten zabaldu erreklamaziogilearen datuen babeserako oinarrizko eskubidean eragin kaltegarria izan duen egitatea. Hedabideek udal-administrazioaren jarduketa irregularrari buruzko albistea eman zuten, eta informazio hori (ez erreklamaziogilearen datuak) da gizarte-sareek erabili edo egunkariak irakurri zituzten pertsonek eskuratu ahal izan zutena. Hedabideek datuen bidegabeko jakinarazpenaren eta ondoko gorabeheren berri izan zuten, eta argitaratu egin zuten (salaketak, Datuak babesteko Euskal Bulegoaren esku-hartzea, etab.).

			B) Bidegabeko prozedura-atzerapenak

			Irizpena eragin duen erreklamazioa dela eta, berriro ere gogoratu behar dugu erreklamaziogilearen arabera, kaltea sortu dela kontratazio-prozedura arautzen duten orrietan eta kontratuan bertan omisio bat egin delako, subrogazio-eskubidea duten langileen zerrenda jasota ez dagoelako. Administrazio-klausula zehatzen orrian jasotako informazioaren arabera, Osasun Sailak lehenengo aldiz kontratatzen zituen SISL enpresari esleitutako loteak.

			SISLek alegatu du, omisio horren ondorioz, eta, zerbitzua beste langile kontratatu batzuen bidez emateagatik, ezinezkoa zenez ABSA enpresako langileak berriz onartzea, behartuta egon zela langileei kalte-ordaina ordaintzera, langileek eskubidea baitzuten kontratista berriak, enplegu-emaile gisa subrogatuta, haiei enplegua emateko. Eskubide hori baliatu ahal zuten Gaixoak era kolektiboan anbulantzian garraiatzeko hitzarmen kolektiboaren 27. artikuluan ezarritako baldintzetan (2010eko uztailaren 5eko BOEn argitaratuta).

			Enpresa batek zerbitzu publikoak kudeatzeko lehiaketa publikoaren bidez emandako zerbitzu hitzartuen esleipena galtzen badu Administrazioarekiko kontratua suntsiarazteagatik edo erakunde pribatuekin sinatutako kontratua amaitzeagatik, eta E) apartatuarekin bat langileria ez hartzea erabakitzen baldin badu, onartutako langileriaren benetako okupazioa bermatzeko behar den jarduerari euste aldera, enpresa esleipendun edo kontratista berria behartuta egongo da zerbitzu hori ematen zuten langileen kontratuetan subrogatzera. Kasu guztietan kontratazio mota berari eutsi beharko dio, bai eta esleipena egin aurretiko sei hilabeteetan enpresa ordeztuan izan zituzten eskubide eta betebeharrei ere; betiere, baldin eta eskubide eta betebehar horiek enpresa berriari jakinarazten zaizkion bidezko itun eta akordioen ondorioak badira, eta enpresa berriari dokumentazio egokia eman bazaio. (…)

			a) Langileen subrogazio hori egingo da, langileek honako baldintza hauek betetzen dituztenean:

			1. Langileek aktibo egon behar dute, eta, enpresa esleipenduna zerbitzua ematen hasi aurretik, gutxienez sei hilabeteko antzinatasuna izan behar dute aurreko enpresan, kontratu mota guztiak kontuan hartuta, eta alde batera utzita sei hilabete horiek baino lehenago beste jarduera batean jardun bazuten. (…)

			Zehaztu behar da kalte alegatua, objektiboki, ez zaiola zuzenean lotzen, kausa bidez, errekurtso berezien ebazpen berankorrari, baizik eta kasuan batera gertatzen diren Kontratuen inguruko Errekurtsoen Administrazio Organoaren funtzionamenduz kanpoko bi faktoreri. Honako hauek dira: I) enpresa lizitatzaileek errekurtso berezi bana aurkeztu izana, SPKLTBren 40. artikuluan eta hurrengoetan ezarritako eta araututako mekanismoarekin bat etorrita, eta horrek kontratazio-espedientearen izapideen ope legis etendura eragitea (SPKLTBren 45. artikuluarekin bat etorrita, behin errekurtso [berezia] aurkeztuta, eta errekurritutako egintza esleipena baldin bada); II) esleipendun berriak behartuta egotea lan-kontratu zehatz batzuetan subrogatzera (zehazki, aipatutako hitzarmen kolektiboaren 27. artikuluan ezarrita dago betebehar hori).

			Egitateen kontakizunak berresten du aurreko adierazpena, eta agerian uzten du juridikoki garrantzitsua den jarduketa bakoitza zer unetan gertatu zen. Honako hauek aipatuko ditugu:

			a) Osasun sailburuordearen 2012ko ekainaren 20ko ebazpenaren bidez, kontratua esleitzeko espedientea, kontratazioaren gastua eta kontratua arautzen zuten orriak onartu ziren. Ekainaren 28an, BOEn argitaratu zen zerbitzu-kontratuaren lizitazio-iragarkia.

			b) 2012ko abuztuaren 15ean, ABSA enpresako langileak 27. eta 28. loteei lotutako zerbitzua ematen hasi ziren, enpresak Osasun eta Kontsumo Sailarekin 2007ko abenduaren 14an sinatu zuen hitzarmenari atxikitako eranskinaren arabera. Eranskina 2012ko uztailaren 16koa da. 2012ko abuztuaren 15ean hasi zen sei hilabeteko epea zenbatzen, zerbitzuaren esleipena jasoko zuen enpresan subrogatzeko eskubidea finkatzeko.

			c) 2012ko azaroaren 27an, Osasun sailburuordearen ebazpenaren bidez, kontratuko SISL enpresari hainbat lote esleitu zitzaizkion; zehazki, kontratu horretako 15., 27. eta 28. loteak.

			d) 2012ko abenduaren 19an, DY-k eta CRE-k Kontratuen inguruko Errekurtsoen Administrazio Organoan errekurtso berezi bana aurkeztu zuten, kontratazioari buruzkoak; zehazki, Osasun sailburuordearen 2012ko azaroaren 27ko ebazpenen aurka. Errekurtsoen bidez, lote batzuen esleipena deuseztatu nahi zuten, besteak beste, SISL enpresari esleitutakoak. Une hartan ope legis eten zen kontratazio-prozeduraren izapidetzea (SPKLTBn ezarritakoarekin bat etorrita).

			e) 2013ko ekainaren 20an, Kontratuen inguruko Errekurtsoen Administrazio Organoak 44/2012 eta 45/2012 ebazpenak eman zituen, eta DYk eta CREk aurkeztutako errekurtso bereziak ezetsi zituen. Hortaz, prozeduraren etendura automatikoa amaitu zen.

			f) 2013ko ekainaren 27an, ABSA enpresak SISL enpresari burofax baten bidez jakinarazi zion subrogazio-eskubidearen mendeko pertsonen zerrenda.

			g) 2013ko ekainaren 30ean, Euskal Autonomia Erkidegoko Administrazioa ordezkatuz, Ondare eta Kontratazio zuzendariak eta SISL enpresak elkarrekin sinatu zuten kontratu-dokumentua. SISL enpresak jaso zuen aipatutako zerbitzu-kontratuko 15., 27. eta 28. loteen esleipena.

			h) 2013ko ekainaren 30ean, ABSA enpresak, gutun bat bidalita, subrogazio-eskubidea zuten langileei jakinarazi zien enpresarekiko harremanaren amaiera.

			i) SISL enpresa 2013ko uztailaren 1ean zerbitzua ematen hasi zen Bilbon: Bilbo-12 orduz eta Bilbo-24 orduz deituriko ekintzetan (kontratazio-espedienteko 27. eta 28. loteak). Hortaz, egun berean ABSA enpresak zerbitzu hori emateari utzi zion.

			j) ABSA enpresak kaleratu zituen eta SISL enpresak onartu ez zituelako, lau langileak ─(AMD jauna, AGR jauna, JAML jauna eta JRR jauna)─ prozedura judizialei ekin zieten. Prozedura horien ebazpenetan (2014ko martxoan eta abenduan) SISL enpresari agindu zioten honako bi erabakiren artean aukeratzeko: langileak berriro onartzea edo, kalte-ordaina ordainduta, kontratu-lotura iraungitzea. SISL enpresak lotura iraungitzea eta lau langileri kalte-ordaina ematea erabaki zuen.

			Kontratuen inguruko Errekurtsoen Administrazio Organoak baloratu zuen jarduketa horren eta SISL enpresak jasandako kaltearen arteko kausa-lotura. Hauxe adierazi zuen: “ Gaixoak anbulantzian garraiatzeko hitzarmen kolektiboaren 27. artikuluan ─2010eko uztailaren 5eko BOE─ ezarrita dagoen subrogaziorako eskubidea sortzeko sei hilabeteko epea zenbatzen hasteko abiapuntua 2012ko abuztuaren 15a dela jotzen badugu, administrazio-kontratu berrien esleipendunak esleipen-izapideetan subrogatzeko zuen betebeharrak 2013ko otsailaren 15ean hasi behar zuen, hau da, kontratazio-arloko errekurtso bereziak izapidetzeko epe arrunten barruan. Esan bezala, errekurtso horiek 2012ko abenduaren 19an eta 2013ko urtarrilaren 15ean aurkeztu ziren Kontratuen inguruko Errekurtsoen Administrazio Organoan. Horretatik ondorioztatzen da erreklamatutako kaltea ez dagoela lotuta Kontratuen inguruko Errekurtsoen Administrazio Organoaren jardunari ”.

			Batzordea ados dago aurreko paragrafoan adierazitako irizpidearekin. Irizpide horren arabera, errekurtso bereziaren ebazpenean ez dute aurkitu kausa-loturarik langileek subrogaziorako eskubidea edukitzearen eta Kontratuen inguruko Errekurtsoen Administrazio Organoaren jarduketaren artean. Organo horren txostenean jasota dagoen bezala: “subrogazio-betebeharra lan-arloko gaia da, eta ezin da xedatu lizitazio publikoko pleguetan. Plegu horiek bete egin behar dute SPKLTBren 120. artikuluan aipatzen den informazio-betebeharra, baina lizitazio-pleguetan informazio hori jaso ez izanak edo gaizki jaso izanak ez dio enpresa esleipendunari kentzen subrogazioa bete beharra. Kontuan hartu behar da orriak ez direla lan-arloko legeriaren elementuak arautzeko iturriren bat. Subrogazio-betebeharra Gaixoak anbulantzian garraiatzeko hitzarmen kolektiboaren 27. artikulutik ─2010eko uztailaren 5eko BOE─ ondorioztatzen da. Hortaz, subrogazioa hitzarmen kolektibo horretan ezarritako baldintzen arabera eska daiteke, bai eta horren aplikazio-eremuan dauden pertsonei buruz ere”.

			Laburbilduz, batzordeak uste du kontsultaren xedea den gai horretan ez dagoela ondare-erantzukizuna aztertzerik, ez baita jotzen gai horri eragiten dion Kontratuen inguruko Errekurtsoen Administrazio Organoaren bidegabeko geroratzerik egon denik. Zehatzago esanda, SISL merkataritza-enpresak alegatu duen kaltea ez da organo horrek ematen dituen zerbitzu publikoen funtzionamenduaren ondorioa, baizik eta subrogaziorako eskubidearen sorreraren ondorioa (eta hitzarmen horren 27. artikuluan ezarritakoa aplikatuta sortzen da eskubide hori). Izan ere, eskubide hori sortu zen prozedura etenda zegoenean, errekurtso bereziak izapidetu bitartean.

			Horri buruz, bi ohar egin behar dira: 1) SISL enpresak, epaitegietan adierazi bezala, 2013ko ekainaren 30ean kontratua sinatu aurretik bazekien ─ABSA enpresak, aurreko enplegu-emaileak, jakinarazi ziolako─ langileak subrogatu behar zituela, enplegu-emaile berri gisa, baldin eta langileok betekizunak betetzen bazituzten. Langileon izenak zerrenda erantsian jasota zeuden. SISL enpresak aukera izan zuen kontratu-lotura haiekin izaten jarraitzeko. 2) Subrogazio horretarako eskubidea (eragindako langileek sei hilabeteko antzinatasuna betetzen baldin bazuten) osatu zen Kontratuen inguruko Errekurtsoen Administrazio Organoaren ebazpena emateko epea artean ere indarrean zegoela, horri dagozkion arauak aplikatuta, aurretiazko oharretan azaldu dugun bezala (Herri Administrazioen Araubide Juridikoaren eta Administrazio Prozedura Erkidearen Legea, manu espezifikoren bat egon ezean).

			Gainera, erreklamazioa aurkeztu duen enpresak behin eta berriro alegatu duenez, komeni da zehaztea ─nahiz eta, adierazi dugun bezala, kontratuen alderdiak gure azterketen xedeak ez izan─ baldintza-orrian ezin zela aurreikusi subrogaziorako eskubidea, orria egin eta onartu zenean (bai eta SISL enpresari loteak esleitu zitzaizkionean ere), ez zegoela subrogaziorako eskubidea osatuta zuen langilerik, aplikagarria zen hitzarmen kolektiboaren 27. artikuluan ezarritako kasua oraindik osatuta ez zegoelako.

			C) Ikuskizun publikoak

			Lehenik eta behin, jurisprudentziak adierazi du udalek antolatutako edo osatutako herriko jaiak zerbitzu publikoen funtzionamenduaren arloan sartzen direla, nahiz eta batzordeak edo nortasun juridiko independentea duten eta udal-antolaketan sartuta dauden erakundeak herriko jaien kudeaketaz arduratu. Auzitegi Gorenak hauxe adierazi du 2001eko urriaren 29ko epaian (RJ 2002/9542):

			Administrazio publikoen erantzukizunaren objektibotasuna ezinbesteko printzipioa da administrazio-araubidean, Espainiako Konstituzioak arautzen duen bezala. Hortaz, bereziki zorrotz eskatu behar da, jabekuntza eta garrantzi handiagoko konstituzio-ondasunak ─pertsonen bizitza eta osotasun fisikoa─ arriskuan jar ditzaketen jarduerei aplikatu behar zaienean. Jarduera horietako batzuk herriko jaiak dira, arrisku-elementuak osatzen direlako. Udalak behartuta daude ahalik eta erantzukizun handienaz jokatzera, gertaera penagarririk gerta ez dadin, eta, ondorioz, ondare-erantzunak ematera ere, neurriak eraginkorrak izan ez baldin badira (ikus epaiak: 1991ko irailaren 13koa [RJ 1991, 6597]; 1992ko maiatzaren 11koa [RJ 1992, 4303]; 1995eko otsailaren 23koa [RJ 1995, 1280];1995eko maiatzaren 25ekoa [RJ 1995, 4031]; 1995eko abenduaren 18koa [RJ 1995, 9408]; 1996ko urriaren 25ekoa [RJ 1996, 7124];1997ko abenduaren 15ekoa [RJ 1997, 9357]; 1998ko maiatzaren 4ko [RJ 1998, 4593]; 1998ko ekainaren 19koa [RJ 1998, 5254]; 1711/1994 kasazio-errekurtsoa, eta1998ko azaroaren 17koa [RJ 1998, 9149]; 3489/1994 kasazio-errekurtsoa, besteak beste).

			(…)

			Aztertutako kasuaren eztabaidaren terminoei erreparatzen baldin badiegu, batzordeak uste du ziurtatuta daudela erreklamaziogileak jasan dituen kalteen egiazkotasuna eta ziurtasuna. Kausa-lotura dago eztabaidan.

			Agerikoa da kasu horretan udalari zegokiola prebentzio-neurriak hartzea, kaltea saihesteko: bai Tokiko Araubidearen Oinarriak arautzen dituen Legearen 25.2 f) artikuluak ezartzen dizkion tokiko poliziaren eta babes zibilaren arloetako eskumenen ondorioz, bai jai-egintzaren antolatzailea izateagatik, “aisialdia betetzea”ren arloko eskumena baliatuta (Tokiko Araubidearen Oinarriak arautzen dituen Legearen 25 2.l) artikuluan ezarrita), baimen egokiak bilduta.

			Euskadiko Toki Erakundeen apirilaren 7ko 2/2016 Legearen 17.1.5) artikuluan ezarrita dago espazio publikoetan eta konkurrentzia publikoko leku eta establezimenduetan antolatutako ekintzetako segurtasuna antolatzea eta kudeatzea udalerrien eskumen propioak direla.

			Hortaz, antolatzailea izanik, udal jarduera azaroaren 10eko 4/1995 Legean ezarritako araudiaren mende dago [Jendaurreko ikuskizunak eta jolas jarduerak arautzeko legea da].

			4/1995 Legeren 17., 18., eta 19. artikuluan ezarritakoaren arabera, hauxe ondorioztatzen dugu: ikuskizuna antolatzen duen pertsona fisikoak, juridikoak, publikoak edo pribatuak (i) bere gain hartzen duela ikuskizun hori jendaurrean egiteko erantzukizuna; (ii) eskatu ahal diren segurtasun- eta higiene-neurriak hartu behar ditu, bai eta baimenean espezifikoki zehaztu zirenak (ikuskizunaren ezaugarri zehatzei erreparatuta); (iii) era berean, antolatzaileari dagozkion lege-betebeharretako bat ikus-entzuleei segurtasun- eta higiene-neurriak betetzeko eskatzea da; eta, azkenik, (iv) onarpen-eskakizunak eta arau zehatzak ezarri ahal ditu, ikuskizuna behar bezala gara dadin, eta jendaurrean jakinarazi beharko dira. Eskakizun horien helburuak hauexek izango dira: jokabide bortitzak dituzten pertsonei sarbidea debekatzea; beste ikus-entzule batzuk molestatu ahal dituzten pertsonen sarrera eragoztea; edo jardueraren garapen arrunta oztopatu ahal duen edonori sarrera debekatzea.

			4/1995 Legean arriskuaren ziozko doktrina osatzen da: erantzukizuna egozten da, objektiboki berekin arriskua dakarren egoera bat sortzen den heinean. Egoera hori sortu duenari legeak behartzen dio ondorioen erantzule izatera, egoera horrek hirugarrenei kaltea sortu baldin badie.

			Bestalde, zezen-ikuskizunei buruzko araudia onartzen duen azaroaren 11ko 183/2008 Dekretuan ezartzen da zezen-ikuskizunen garapenean bete behar den araudia, ikuskizun horren ezaugarriak direla eta, balizko indarra izaten baitu ikus-entzuleei eta eragileei kaltea eragiteko.

			Dekretu horren 5.d) artikuluan ohiko zezen-ikuskizuntzat jotzen dira sokamuturrak, kale eta bide publikoetan egiten direnak.

			87.1 artikuluaren arabera, tradiziozko zezen–ikuskizunak egin ahal izateko, Joko eta Ikuskizun Zuzendaritzaren baimena aldez aurretik jaso beharko da, eta eskabidea gutxienez 10 egun baliodun lehenago eskatu beharko da, 87.2 artikuluan zerrendatzen diren dokumentu hauek ere aurkeztuta:

			a) Zezen-profesional batek edo abeltzaintza-etxearen titularrak izenpetutako konpromisoa, ikuskizuna zuzentzeko, bai eta istripuak saihesteko ere, eta parte-hartzaileen segurtasuna babesteko gaitasuna duten langile laguntzaileen zerrenda. Zerrenda horretan hiru pertsona egongo dira gutxienez, ikuskizunean egon beharko dute, eta kolore biziko besokoaren edo antzeko baten bidez identifikatu ahal izango dira (d letra).

			b) Arkitekto baten, arkitekto tekniko baten edo tekniko baliokide baten egiaztagiria. Ikuskizuna ospatzeko instalazioek, barrutiak edo ibilbideak segurtasun eta sendotasun baldintza nahikoak biltzen dituztela ziurtatu beharko dute. Instalazioek harmailak badituzte, horien segurtasuna eta sendotasuna ziurtatuko da, bai eta beren edukiera ere (e letra).

			94. artikuluan ezartzen da antolatzaileak bere gain hartzen duela ikuskizuna egitearen ondorioz sortutako erantzukizuna. 95. artikuluan ezartzen da Ertzaintzaren Joko eta Ikuskizun Ataleko kideek tradiziozko zezen-ikuskizunen ikuskizuna kontrolatuko dutela, eta ikuskizuna bertan behera utzi ahal izango dutela honako kasu hauetan: “Barrutiaren edo ikuskizuna egiten ari den lekuaren segurtasun-egoera larria dela-eta, pertsona eta ondasunentzako kaltegarria izan daitekeenean” (a) letra).

			Azkenik, baimena eman aurretiko eskakizun gisa, 98.4 artikuluan antolatzaileari agintzen zaio erantzukizun zibileko asegurua kontratatzea, ospakizunetik eratorritako gastuak ordain ditzan.

			Laburbilduz, udala prebentzio-neurriak hartzeko arduraduna zen. Era berean, sokamuturra garatu bitartean behar ziren segurtasun-neurriak ere betearazteko arduraduna zen. Horren harira, zezenen jabea den abeltzainarekin sinatutako eta ikuskizunaren zuzendaritzak onartutako konpromisoan ez dago ezarrita erantzukizun hori edo jardun okerrari lotutako arriskuak jasateko erantzukizuna eskualdatzen denik.

			Erreklamaziogileak alegatu du bera ez zegoela ikuskizunean parte hartzen; eta, bigantxaren irteera iragartzen zuen suziria entzun eta gero, “Pasaiako ... jatetxearen aurreko atariaren aurrean zegoen metalezko hesiaren atzetik babesa hartu zuela. Bigantxa handik igaro zenean, hesia mugitu zuen, ez baitzegoen lurrari ainguratuta, eta erreklamaziogilea babesik gabe geratu zen. Erreklamaziogilea zegoen lekutik bigantxa irten eta gero (ustez Santiago plazara iristen ari zen), erreklamaziogileak beste leku batean babesa bilatzeari ekin zion, baina bigantxak, une zehatz batean, atzera egin zuen eta, erreklamaziogileari, ezustean harrapatuta, kalte handia eragin zion”.

			Ebazpen-proposamenean ez da zalantzan jarri udalak kasu horretan izan ahal duen balizko erantzukizuna, baina, horrez gain, bertan adierazten dute eskatu ahal ziren segurtasun-neurriak zorrotz bete zituela, eta behar bezala ziurtatuta daudela zezen-ikuskizunari buruzko aktan. Horrez gain, kausa-lotura ere hausten du, erreklamaziogilearen jokaerak berak eragin ahal baitzuen bigantxaren erasoa.

			Zezen-ikuskizunak egiteko eskatzen diren segurtasun-neurri guztiak udal-zerbitzu inputatuak bete zituen argitzeari dagokionez, prozeduran jasota dago nahitaezko baimenak eskatu eta lortu zirela, aldeko txostenak igorri zirela, eta egiaztatu zela eskakizunak betetzen zirela.

			Zehazki, erabili ziren elementuei buruz, Pasaiako Udalaren Zerbitzuak, Segurtasuna eta Mantentze arloko buruak Pasai Donibaneko jaietan sokamuturrak antolatzeko baldintzei buruz egin zuen 2014ko uztailaren 7ko txostenean hauxe jaso zuen: ibilbidean etxeetara sartzeko ate eta eskailera asko daudenez, metalezko hesi mugikorrak jarriko dira, ibilbidea segurua izan dadin. Horrez gain, hesiak zer ataritan jarriko diren ere zehazten du (atarien zenbakiak zehazten dira). Hesiak 22. atariraino heltzen ziren.

			Era berean, hesiek segurtasun- eta sendotasun-baldintza guztiak betetzen zituzten. Gainera, txostenean zehazten du, sokamuturra hasi aurretik, ziurtatuko zela segurtasun-neurri guztiak betetzen zirela. Eta sokamuturra egin bitartean, udaltzainak eta jaietako batzordeak arduratuko zirela segurtasun-neurriak betetzen eta betearazten jarraitzeaz.

			Eusko Jaurlaritzaren Jokoen eta ikuskizunen Zuzendaritzako Gipuzkoako Lurraldeko arduradunaren 2014ko uztailaren 15eko ebazpenean ─ebazpen horren bidez, Pasaia Donibanen 2014ko uztailaren 25ean eta 31n zezen-ikuskizunak egitea baimentzen da─ egiaztatu zen, txosten horrekin bat etorrita, “zezen-ikuskizun tradizionala egin ahal izateko segurtasun-hesiek segurtasun- eta sendotasun-baldintzak betetzen zituztela, ikuskizun mota hori behar bezala egin ahal izateko”.

			Bestalde, zezen-ikuskizun tradizionalak egiteari buruzko 2014ko uztailaren 31ko aktan, Eusko Jaurlaritzaren Segurtasun Saileko Jokoen eta Ikuskizunen Atalak sinatuta, jotzen dute baimena emateko eskakizunak behar bezala betetzen zirela, baita hesien egoera ere.

			Batzordeak uste du, kasu horretan, udalak behar bezala ziurtatu zuela segurtasun-neurriak betetzea, ikuskizun mota horretatik eratortzen diren arrisku guztiak saiheste aldera. Hesiak mugikorrak izatea eta lurrari ainguraturik ez egotea ez da Administrazioaren jardunaren gertaera anormalaren seinale bat; hortaz, handik ezin da ondorioztatu Administrazioaren erantzukizuna.

			Hesi mugikorren xedea ibilbidea mugatzea zen, seguruagoa izan zedin, baina ez zeuden han jarrita pertsonek, hesia babes-tresnatzat hartuta, sokamuturra handik ikus zezaten.

			Aldiz, erreklamaziogilea sokamuturraren ibilbideko puntu batean zegoenez (... jatetxearen parean), ondoriozta daiteke sokamuturrean parte hartzen ari zela, hori baitzen sokamuturra egiteko mugatutako ibilbidea. Hortaz, aske erabaki zuen bere jokabidearen ondoriozko arriskuak bere gain hartzea; hau da, bigantxaren erasoa jasateko arriskua.

			Ez da inola ere frogatu parte-hartzailearen ordez ikusle hutsa zenik; eta erasoa berak kontatu duen moduan gertatu izana ere ez da egiaztatu.

			Edonola ere, beraren kontakizuna ere onartuta, berak erabaki zuen sokamuturra ikusteko leku desegoki batean geratzea, beraz, bigantxak hesia mugitzeko edo lurrera botatzeko arriskua bere gain hartu zuen aske, agerikoa baitzen leku horrek berekin zekarren arriskua, hesia lurrari ainguratuta ez egoteagatik.

			Are gehiago, hipotesi horren arabera, ez da ulertzen zergatik ez zuen hesia bere lekura itzuli, bigantxak hesia mugitu eta lekualdatu ondoren, babesa beste leku batean bilatu beharrean. Horrela, bigantxak ez zukeen ezustean harrapatuko.

			Zezen-ikuskizun tradizionalen antolaketan hartu behar diren prebentzio-neurria guztiak Udal Administrazio antolatzaileak hartu egin zituela ziurtatuta, eta EAEko Segurtasun Sailak ikuskizuna baimendu, eta kontrolatu zuela ikusita, bidezkoa da auzialdiko epaian jasotako emaitza bera ondorioztatzea. Auzitegi Gorenak 2010eko urriaren 22ko epaian berresten du (RJ 2010/7457):

			Aurreko azalpen guztietatik ondorioztatzen da erreklamaziogileak bere borondatez erabaki zuela ikuskizunean parte hartzea; beraz, horrek eta animaliaren erasoari emandako erantzun desegokiak (ez-gaitasunarengatik, bere egoerarengatik edo beste inguruabar pertsonal batengatik) eragin zuten animaliaren kolpeak jasotzea. Hortaz, egitateen erantzukizuna kaltetuari berari baino ezin zaio egotzi, bere borondatez bere gain hartu baitzituen bere jokabidearen ondorioak, eta administrazio demandatuek ez dute zerikusirik egitate horietan. Administratuaren jokabideak berak bultzatu zituen jasandako ondorioak; hortaz, administrazio-jarduna eta emaitza kaltegarriaren arteko kausa-lotura hautsi egin zuen kaltetuaren jokabideak, eta kaltetuak ezin dizkie hirugarrenei leporatu berak aske hartu dituen erabakien ondorioak.

			Auzitegi Gorenaren Salaren doktrinan kasu berdinetan edo antzekoetan irizpide hau aplikatzen dute: “erru esklusiboa” (bere buruari eragindako arriskua bere gain hartzea) Auzitegi Gorenaren epai hauek ildo beretik doaz: 1997ko otsailaren 13ko epaia (RJ 1997, 701) eta 1997ko apirilaren 3ko eta ekainaren 18ko epaiak (RJ 2003, 3706), korrika egiten parte hartu zuen pertsona bati buruzkoak; edo Auzitegi Gorenaren 2003ko apirilaren 14koa (RJ 2003, 3706), 2006ko otsailaren 10ekoa (RJ 2006, 675) eta 2007ko martxoaren 20koa (RJ 2007, 1851), bigantxen entzierroan parte aktiboa hartu zuen pertsona bati buruz.

			Laburbilduz, eta eman diren arrazoiak ikusita, ez da bidezkoa Pasaiako Udalaren ondare-erantzukizuna deklaratzea, ez baitago kausalitate-loturarik udalak zezen-ikuskizuna antolatzeko jardunaren eta interesdunak jasandako kaltearen artean.

			185/2017 ABJI, par.: 24.etik 54.era

			

			D) Bide publikoak mantentzea:

			Galtzadetako eta errepideetako hutsak

			Kasu honetan, galtzada oinezkoei arriskua sortzeko iturritzat hartzea zaila egiten da, galtzada, oro har, ibilgailuen erabilerarako pentsatuta baitago, oinezkoentzat prestatuta dauden zati batzuk izan ezik (zebra-pasaguneak, adibidez); eta MAF andrea galtzadan erori zen. Horrenbestez, galtzadak mantentzeko zerbitzu publikoaren estandarrak finkatzen direnean, ibilgailuak (ez oinezkoak) dira kontuan hartzen direnak.

			Era berean, esku artean dugun kasuan, erreklamazio-tesia onartuko bagenu, jo beharko genuke Udal Administrazioa behartuta dagoela galtzadak eta espaloiak baldintza beretan mantentzera; eta hori ez dator bat arrazoibide-probaren emaitzarekin.

			Azkenik, kontuan hartu behar da batzordeak behin eta berriro gogoratu duela espaloiak mantentzeko zerbitzu publikoaren funtzionamendu estandarrean ez dela arau-hausterik osatzen, espaloien altuera 2 edo 3 zentimetro artekoa bada. Ildo beretik, batzordeak uste du onartu egin behar dela ezinezkoa dela bermatzea espaloietan desnibel txikirik ez egotea.

			Espaloiak oinezkoen erabilerarako prestatuta egonda ere, halakorik gertatzen dela onartuta, ibilgailuen trafikorako prestatutako galtzadetan altuera-aldeak egotea ─betiere, asfaltozko bide-zoruarekiko muga hori errespetaturik─ ezin da hartu ondare-erantzukizuna sortzen duen hutsunetzat; hau da, ezin da jo horrek erakusten duenik bide publikoak mantentzeko zerbitzuaren funtzionamendu desegokia, eta, hartara, udalaren ondare-erantzukizuna eragiten duenik.

			28/2017 ABJI, par.: 47.etik 50.era

			

			Bide publikoetako akatsak

			Ikuspegi horretatik, lehen ondorioa atera daiteke kasu honetan: udala behartuta dago kaleen eta galtzaden segurtasun-baldintza egokiak zaintzera. Hala ere, betebehar hori ez da mugagabea, eta ezin da udal eremura besterik gabe ekarri, kasuan gertatzen diren inguruabarrak aztertu barik, pasabidearen titularrari dagokion erantzukizuna, hari baitagozkio mantentze- eta zaintza-lanak.

			Zerbitzu publikoaren funtzionamendu estandarrak zentzuz ezartzeko azaldutako irizpideak aztertuta, batzordeak uste du, erantzukizunaren eskualdaketa hori egin ahal izateko, hauxe ziurtatu beharko litzatekeela: erreklamaziogileak egun horretan kaltea hartu zuen lekuaren egoera hain txarra zen, ezen edonor erortzeko arriskuan zegoen.

			Galtzadaren egoera txarra erortze-gertaeratik ondorioztatu beharrean, narriadura-egoera objektiboki aztertu beharko litzateke, udal-zerbitzuek esku hartzeko eta prebentzio-jarduna egiteko betebeharra zutela ondorioztatu aurretik. Prebentzio-neurritzat hartzen dira, besteak beste, honako hauek: arrisku-seinaleak jartzea; pasabidearen titularrari errekerimendua egitea, hutsak zuzentzeko; edo, besterik ezean, egin behar den konponketa-lana titularraren kontura egitea.

			Espedientean jasota dauden argazkiak, erorikoa gertatu zen egun berekoak, aztertu ditugu, eta ez da ondorioztatzen beheragunea egoera txarrean zegoenik (instrukzio-lanak egin bitartean, lekuaren beste argazki batzuk atera ziren ondoko egunetan, baina ondorio hauetarako, ez dira garrantzitsuak). Argazkietan espaloia eta pasabidearen beheragune bat ikusten dira, eta haien mantentze-egoera ona da.

			Zehazki, beheragunea ez dago pintaturik. Gune batzuetan pintura-hondarrak daude, eta, beste batzuetan, ezabatuta dago.

			Erreklamaziogileak aipatu du beheraguneko pinturaren egoera txarra ziurtatuta dagoela, ez labaintzeko bermea betetzen ez zuelako.

			Baldintza hori ez dago ziurtatuta, esan bezala, erreklamaziogileak, azkenean, ez baitu aurkeztu hori ziurtatzen duen froga. Dena den, horrekin batera kontuan hartu behar da Pasabideen Ordenantzaren 16. artikuluan hauxe ere jasota dagoela: “Ez dira pintatuko zintarrietako beheraguneak”.

			Hori dela eta, ordenantzan ezarritako arauarekin bat etorrita, beheragune horretako pintura ezabatuta egonda ere, hori ez da garrantzizkoa, udalak esku hartzeko betebeharra zuela aldarrikatzeko; horrenbestez, kaltea ezin zaio udalari inputatu, behar bezalako jarduna ez egiteagatik.

			Laburbilduz, espedientean ez dago jasota erorikoa nola gertatu zen. Instruitu dena aztertuta, batzordeak ezin du ondorioztatu beheragunearen zaintze-egoerak araua hausten zuenik, egoera sozial eta ekonomikoa aintzat hartuta, Bilboko Udalari pasabideen titularren zaintze- eta mantentze-betebeharrak betetzen ote dituzten ziurtatzeko eskatu behar zitzaion zaintze-betebeharrari dagokionez.

			53/2017 ABJI, par.: 44.etik 52.era

			

			Hasiera batean, udal-zerbitzuei ezin zaie leporatu jarduketa edo funtzionamendu irregularrik edo anormalik. Udaleko Prebentzio, Su Itzalketa eta Salbamendu Zerbitzuko langileek seinale-zintak jarri zituzten, leku horretan erlauntz bat aurkitu zutelako, zuhaitz baten barruan. Egitateen kontakizunean adierazi dugun bezala, ezin izan zuten erlauntza atera; hortaz, intsektizida bota zuten, eta sarbideko zuloak silikonaz estali zituzten. Ondoren, eremua balizaje-zintaz mugatu zuten, oinezkoak jarduketa-gunetatik babesteko. Eta gure ustez, jarduketa hori akasgabea da.

			Suhiltzaileek erabiltzen duten ohiko zinta zen; hortaz, ikusgarria. Gainera, lekua behar bezala argiztatuta dago.

			Instrukzioa bitartean emandako txostenetan jakinarazten da udal-zerbitzuen funtzionamendua normala izan zela. Eta, Herritarrei Arreta emateko Zerbitzuan kontsulta egokia egin ondoren, baztertu egin da zintak istripu gehiago eragin izana.

			Ezin izan da argitu udaltzainek istripuan nola jokatu zuten, jarduna erregistratuta ez dagoelako. Edonola ere, agerikoa da istripua ere ikusi ez zutela; beraz, horrek ez luke ezer gehituko espedientean, ondorio kaltegarriak edo erorikoa ez baitaude eztabaidan.

			Testuinguru horretan, seinaleak, nahiz eta behin-behinekoak izan, hiri-bideetan berezkoak diren gainerako elementuak bezala tratatu behar dira. Eta elementu horiek barruan dituzten istripuei buruz ezarri dugun bezala, oro har, ez da aurkitzen kasu-loturarik dagoenik, zerbitzu publikoaren funtzionamenduarekin.

			Aurreko argudioak aski dira erreklamazioa baztertzeko, baina, udalak ere adierazi duen bezala, badago beste irizpide bat: istripuaren kausa zehatza ziurtatu ez izana. Erreklamazioan hauxe jaso da: “talka egin zuen suhiltzaileen zinta baten aurka”, “paseo bat ematen ari zela”. Bestalde, erreklamaziogileak lekukotzat identifikatu duen pertsonak adierazi du hauxe dela erorikoaren kasua: “erreklamaziogilea bat-batean galgatzea”, zinta ikustean.

			Kontu bat da ikusgarritasunik ezarengatik edo balizaje-zinta behar bezala ez jartzeagatik, partikular batek talka egitea zintaren kontra, eta erortzea. Eta bestelako kontua da partikular hori bizikletaz joatea, bat-batean galgatu behar izatea, eta beraren gaitasunik ezarengatik erortzea. Badirudi argi dagoela bizikletaz ibiltzea oinez ibiltzea baino arriskutsuagoa dela ziurtatzeko ez dela argudio gehiago eman behar. Horrenbestez, ibilgailu horiek erabiltzen dituztenek bere gain hartu behar dute arrisku handiago hori.

			Era berean, gogora ekarri behar da izaera urbanoko bideetako erabilera, trafikoa, zirkulazioa eta segurtasuna arautzen dituen Vitoria-Gasteizko Udalaren ordenantzaren arabera, hiru metrotik gorako zabalera librea duten oinezkoentzako esparruetan baimenduta dagoela zikloen eta bizikleten zirkulazioa; baina, hala ere, espaloietan eta oinezkoentzako esparruetan zirkulatzen dutenean, zikloko eta bizikletako gidariek ahalik eta zuhurtzia handienaz egin beharko dutela, eta, edonola ere, lehentasuna eman beharko dietela oinezkoei, abiadura oinezkoen arabera moldatu beharko dutela, eta ezin izango dutela egin oinezkoen segurtasuna edo zirkulazioa eragozten duen maniobrarik.

			107/2017 ABJI, par.: 27.etik 34.era

			

			Batzordeak uste du esku artean dugun kasuan espaloiko baldosek ez dutela betetzen gutxienez eskatu ahal den estandarra. Egia da 47/2014 irizpenean ukatu egin zela eskatutako erantzukizuna (kasu honetan aipatzen den tarte berean eroriko bat gertatzeagatik eskatuta), baina kasu hartan baldosa bakarra zen. Egungo kasuan, ordea, baldosa-tarte osoa egoera txarrean dago, eta, gainera, esparru horretan oinezkoen igarotze handia dago. Horrez gain, Vitoria-Gasteizko erreferentziako ospitalean eta kanpoko kontsultak egiteko eraikinean sartzeko bidean dagoenez, gaitasun fisiko arruntak ez dituzten pertsona askok erabili behar dute, eta pertsona horiei, hain zuzen ere, ibiltzeko eta mugitzeko baldintza egokiak ahalik eta gehien bermatu behar zaizkie.

			116/2017 ABJI, par.: 39

			

			E) Europako zuzenbidea urratzeagatik

			E S. Coop. konpainiak honako hau aipatzen du erreklamazioaren oinarri gisa:

			Erreklamazio honen bidez “E S. Coop.”-ek Eusko Jaurlaritzari erreklamatzen dizkio “Euskal Autonomia Erkidegoko Jarduera Ekonomikoetarako Lurzorua Sortzeko eta Saltoki Handiak Antolatzeko Lurraldearen Arloko Planak” eragin dizkion kalte-galerak.

			Arau hori 2004ko abenduaren 21eko 262/2004 Dekretuaren bidez onartu zen eta “saltoki handietarako” ─hots, merkataritza-guneetarako─ gehienezko bolumen-mugak xedatzen zituen, arrazoi ekonomikoak direla medio eta merkataritza txikiaren alde egiteko asmoz.

			Euskal Autonomia Erkidegoko Justizia Auzitegi Nagusiak, muga horiek aplikatzean, kalte argia eragin zion “E S. Coop.”-i, Basauriko Udalak “Bilbondo merkataritza-gunea” birmoldatzeko eta handitzeko eman zizkion xehetasun-azterketa eta lizentzia deuseztatu zituelako. Hain zuzen, Auzitegi Gorenak, 2015eko irailaren 3ko epai banatan, xedapen horiek erabat deusez zirela adierazi zuen, Europako Parlamentuaren eta Kontseiluaren 2006ko abenduaren 12ko 2006/123/CE Zuzentaraua urratzen baitute.

			Horrela, idazki honen bitartez, legegileari eskatzen zaion ondare-erantzukizuna eskatzen zaio, Europar Batasuneko Erkidegoko Zuzenbidearen eta Konstituzioaren aurkako arauak direla-eta, ondoren azaltzen diren baldintzetan eta arrazoiengatik.

			Eusko Jaurlaritzak Europar Batasuneko araudia hausteagatik eragindako kalteengatiko erantzukizuna horrela planteatuta, auzia ebazteko, Batasuneko organoen eta estatu kideen arau-hausteengatiko ondare-erantzukizunari buruzko doktrinari, Justizia Auzitegiak egindakoari, heldu beharko diogu. Funtsean, epai hauetan dago formulatuta: 1991-11-19ko C-6/90 Andrea Francovich eta C-9/90 Danila Bonifaci (Francovich kasua); 1996-03-05eko C-46/93 Brasserie du Pecheur SA eta C-48/93 Factortame (Brasserie kasua); eta 2003-09-30ko C-224/2001 Gerard Köbler (Köbler kasua).

			Europako Erkidegoetako Justizia Auzitegiaren (EEJA) 1991-11-19ko epaiak ─Francovich kasua─ adierazten du, besteak beste, Erkidegoko arauen eraginkortasun osoa zalantza jarriko litzatekeela eta aitortzen dituzten eskubideen babesa ahulduko litzatekeela baldin eta partikularrek ez balute ordain bat jasotzeko aukerarik haien eskubideak hausten direnean estatu kide bati egotzi ahal zaion Europako Erkidegoko zuzenbidearen urraketa baten ondorioz. Hori esan ostean, epaiak ondorioztatzen du Europako Erkidegoko zuzenbideak printzipio hau ezartzen duela: estatu kideak behartuta daude egotzi ahal zaizkien Europako Erkidegoko zuzenbidearen urraketen ondorioz partikularrei eragindako kalteak ordaintzera (37. apartatua).

			Eta EEJAren 1996-03-05eko epaiak (Brasserie kasua) zera gaineratzen du: printzipioak estatu kide batek Europako Erkidegoko zuzenbidea urratzen duen edozein kasutarako balio du, ez-betetzea eragin duen ekintza edo ez-egitea sortu duen estatu kidearen organoa edozein izanik ere (32. apartatua).

			Horri dagokionez, epai berak gehitzen duen moduan, bidezkoa da adieraztea ezen, nazioarteko antolamendu juridikoan, nazioarteko betebehar bat urratzeagatik erantzukizuna duen estatua bere osotasunean hartzen dela aintzat, kaltea eragin duen urraketa botere legegileari, botere judizialari zein botere betearazleari egoztekoa izan. Horixe gertatu behar da, are gehiago, Europako Erkidegoko antolamendu juridikoan; izan ere, estatuko instantzia guztiak, botere legegilea barne, beren funtzioak betetzean Europako Erkidegoak ezarritako arauak, partikularren egoerari zuzenean eragin ahal diotenak, errespetatzera behartuta daude (34. apartatua).

			Europako Erkidegoko urraketa egoteari buruzko zehaztapenari dagokionez, EEJAk baieztatu du hori bai Justizia Auzitegi horren bai auzitegi nazionalen eskumena dela.

			Honela adierazten du epai beraren 95. apartatuak Brasserie auzia dela eta: Europako Erkidegoko zuzenbidearen eraginkortasun-printzipioaren aurkakoa litzateke kaltearen ordainketa Justizia Auzitegiak estatu kide bati egotzi ahal zaion Europako Erkidegoko zuzenbidearen ez-betetze bat aurretik adieraztearen menpe egotea; izan ere, kalte-ordaina jasotzeko eskubide oro baztertuko luke Batzordeak ustezko ez-betetzeari buruzko errekurtsorik jarri eta Justizia Auzitegiak kondenarik ezarri ezean. Bada, estatu kideen barne-antolamendu juridikoan zuzeneko eragina daukaten Erkidegoko xedapenen ondoriozko partikularren aldeko eskubideetarako ezin da ezinbestekoa izan Batzordeak estatu kide baten aurka jardutea bidezkotzat jotzea edo Justizia Auzitegiak ez-betetzea adierazten duen epai bat ematea.

			Lehen epaiak (Francovich kasua), 39. apartatuan, ezartzen du ezen, estatu kide batek dagokion betebeharra, zuzentarau batek agindutako emaitza lortzeko beharrezkoak diren neurri guztiak hartzekoa, urratzen duenean, Europako Erkidegoko zuzenbideko arau horren eraginkortasun osoak kalte-ordaina jasotzeko eskubidea ezartzen duela baldin eta hiru betekizun betetzen badira.

			Lehen betekizuna da zuzentarauak agindutako emaitzak partikularren aldeko eskubideen esleipena ekartzea. Bigarren betekizuna da eskubide horien edukia zuzentarauaren xedapenetan oinarrituta identifikatu ahal izatea. Hirugarren betekizuna da kausalitate-erlazioa egotea estatuari dagokion betebeharraren ez-betetzearen eta ukitutako pertsonek jasandako kaltearen artean (40. apartatua).

			Bigarren betekizuna EEJAren 1996-03-05eko epaian (Brasserie kasua) zehaztu zen, ezarri baitzuen Europako Erkidegoko zuzenbidearen urraketa bat behar bezala karakterizatuta dagoela jotzeko irizpide erabakigarria dela bai estatu kide batek bai Europako Erkidegoko erakunde batek bere hautemate-ahalmenari ezarritako mugak haustea, modu agerian eta larrian (55. apartatua).

			Horren harira, jurisdikzio-organo eskudunak aintzat hartu beharrekoak izan daitezkeen elementuen artean, honako hauek aipatu behar dira: urratutako arauaren argitasun- eta zehaztasun-maila, urratutako arauak agintari nazionalei edo Europako Erkidegokoei uzten dien hautemate-tartearen zabaltasuna, arau-haustea nahita edo nahi gabe egin den, egin daitekeen zuzenbideko akatsa zurigarria den ala ez, Europako Erkidegoko erakunde batek izandako jarrerek Europako Erkidegoko zuzenbidearen aurkako neurri edo praktika nazionalak hartzen, mantentzen edo ez egiten lagundu duen (56. apartatua).

			Nolanahi ere, Europako Erkidegoko zuzenbidearen urraketa bat kasu hauetan dago ageriki karakterizatuta: gaitzetsitako ez-betetzea adierazten duen epai bat, epai prejudizial bat edo arloko Justizia Auzitegiaren jurisprudentzia errepikatu bat eman arren eta horien arabera portaera eztabaidagarria arau-haustetzat jo arren iraun duenean (57. apartatua).

			Erkidegoaren kontratuz kanpoko erantzukizunari buruzko Justizia Auzitegiaren jurisprudentzia egiteko, hain zuzen ere, erakundeek Erkidegoko politikak aplikatzeko duten hautemate-ahalmen zabala kontuan hartu da, batez ere politika ekonomikoko aukerak dakartzaten arau-egintzei dagokienez (44. apartatua).

			Izan ere, bi alderdik azaltzen dute Erkidegoak bere arau-jarduera gauzatzean duen erantzukizunaren ikusmolde murriztailea: alde batetik, funtzio legegilea gauzatzea, egintzen legezkotasunaren jurisdikzio-kontrola dagoenean ere, ezin da oztopatua izan kalte-galerak ordaintzeko erreklamazioak egon daitezkeelako Erkidegoko interes orokorrak partikularren interesei kalte egin ahal dieten arau-neurriak hartzeko eskatzen duen bakoitzean; eta, beste aldetik, Erkidegoko politika aplikatzeko ezinbestekoa den hautemate-ahalmen zabala egotea ezaugarri duen araugintza-testuinguru batean, Erkidegoa kasuan kasuko erakundeak bere ahalmenak gauzatzean bere mugak modu agerian eta larrian gainditu baditu bakarrik da erantzulea (45. apartatua).

			Kalte-ordaina jasotzeko eskubidea Europako Erkidegoko zuzenbidean zuzenean oinarrituta egon arren, aipaturiko betekizunak betetzen direnean, estatuak erantzukizunaren arloko zuzenbide nazionalaren esparruan eragindako kaltearen ondorioak aintzat hartu behar ditu, kontuan izanik legeria nazionalek kalteak ordaintzeari buruz finkatutako betekizunek behintzat barne-izaerako antzeko erreklamazioei dagozkienak bezain onuragarriak izan beharko dutela eta ezingo direla halako moduan antolatu non kalte-ordaina lortzea ia ezinezkoa edo zailegia den (58. apartatua).

			Estatu kideek Europako Erkidegoko zuzenbidea urratzeagatik partikularrei eragin dieten kalteen truke ematen duten ordainak egokia izan behar du partikularrok jasandako kalterako. Eremu horretan Erkidegoko xedapenik ez dagoenez, estatu kide bakoitzaren barne-antolamendu juridikoari dagokio kalte-ordainaren munta zehazteko bide ematen duten irizpideak finkatzea; dena den, irizpideok behintzat barne-zuzenbidean oinarritutako antzeko erreklamazioei edo ekintzei dagozkienak bezain onuragarriak izan behar dute eta ezin dira halako moduan antolatu non kalte-ordaina lortzea ia ezinezkoa edo zailegia den.

			Halaber, ordain daitekeen kaltea bereziki babestutako banakako ondasun jakin batzuei egindako kalteetara soilik oro har mugatzen dituzten eta partikularrek lortu gabeko irabazia baztertzen duten araudi nazionalak ere ez datoz bat Europako Erkidegoko zuzenbidearekin (90. apartatua).

			Erantzukizun-erreklamazioa sustatzea bidezkoa den uneari dagokionez, epai berak, 92. eta 96. apartatuetan, esaten du kalte-ordaina jasotzeko eskubidea aipatutako betekizunak betetzen diren unetik existitzen dela, Europako Erkidegoko zuzenbidearekin bat etorriz; beraz, estatu kideek Erkidegoko zuzenbidea urratzeagatik partikularrei eragindako kalteak ordaintzeko duten betebeharra ezin da soilik mugatu Justizia Auzitegiak gaitzetsitako ez-betetzea adierazten duen epai bat eman ostean jasandako kalteetara.

			Kaltedunek aurretik prozedura judizialik edo erreklamazio baliokiderik hasi ez duten heinean estatuak kalte-ordaina emateko duen betebeharra mugatzeko aukera dela-eta, epaiaren 98. eta 99. apartatuek esaten duten bidezkoa dela gogoraraztea estatuak erantzukizunari buruzko zuzenbide nazionalaren esparruan egindako kaltearen ondorioak ordaindu behar dituela. Mamiari eta formari lotutako betekizunek, kalteak ordaintzearen inguruko legeria nazional desberdinek finkatutakoek, segurtasun juridikoaren printzipioaren eskakizunak aintzat har ditzakete.

			Hala ere, gogoratu behar da betekizun horiek behintzat barne-izaerako antzeko erreklamazioei dagozkienak bezain onuragarriak izan behar dutela (baliokidetasun-printzipioa) eta ezin direla halako moduan antolatu non kalte-ordaina lortzea ia ezinezkoa edo zailegia den (eraginkortasun-printzipioa).

			Europako araudia urratzeagatik Administrazioaren ondare-erantzukizuna dela-eta erreklamatzeko errekurtso-bide guztiak agortzeko beharrari dagokionez, EBJAren 2010-01-26ko C-118/08 Epaiak (gaia: hiri-garraioak) ezartzen du, 48. apartatuan, Batasuneko zuzenbidea estatu kide baten arau bat aplikatzearen aurka dagoela baldin eta horren arabera estatuaren ondare-erantzukizuneko erreklamazio bat, Justizia Auzitegiaren epai baten bidez adierazitako lege nazional batek eskubide hori urratzean oinarritutakoa, bakarrik baietsi ahal bada demandatzaileak aurretik lege horretan oinarrituta emandako egintza kaltegarriaren baliozkotasuna aurkaratzeko barneko errekurtso-bide guztiak agortu dituenean eta, aldiz, arau hori aplikatzen ez bazaio lege berberak Konstituzioa urratzean, jurisdikzio-organo eskudunak adierazita, oinarrituriko estatuaren ondare-erantzukizunaren erreklamazio bati.

			EEJAren 2003-09-30eko epaiak (Köbler kasua) gauza epaituaren printzipioaren ondorioei heldu zien eta 38. eta 39. apartatuetan adierazi zuen printzipio horren garrantzia ezin dela ukatu.

			Hain zuzen ere, bai zuzenbidearen eta harreman juridikoen egonkortasuna bai justizia-administrazio egokia bermatze aldera, beharrezkoa da eskuragarri dauden errekurtso-bideak agortu ostean edo errekurtso horietarako xedatutako epeak amaitu ostean irmotasuna lortu duten ebazpen judizialak aurkaratu ezin izatea.

			Dena den, estatuaren erantzukizuna eskatzea xede duen prozedura batek ez dauka gauza epaituaren indarra bereganatu duen ebazpenari lekua eman zion prozeduraren xede berbera, ezta halabeharrez alderdi berberak ere. Izan ere, estatuaren aurkako erantzukizun-ekintza bateko alderdi demandatzaileak, haren nahiak baiesten badira, estatua jasandako kaltea ordaintzera kondenatzea lortzen du, baina ez halabeharrez kaltea eragin duen ebazpen judizialeko gauza epaituaren indarra deuseztatzea. Nolanahi ere, estatuaren erantzukizunaren printzipioak, Erkidegoko antolamendu juridikoari datxekionak, ordain hori eskatzen du, baina ez du eskatzen kaltea eragin duen ebazpen judiziala berrikusterik.

			Espainiako Auzitegi Gorenak ere irizpide horri jarraitzen dio. Hala jasotzen da 2010-06-02ko epaian (RJ/2010/5494): “beraz, 2000ko otsailaren 29ko, ekainaren 13ko eta uztailaren 15eko epai horiek hasi zuten jurisprudentzia eztabaidagarrian errepikatutako irizpideari eusten diogu; horrek baieztatzen du gauzatutako ondare-erantzukizuneko ekintza gero konstituzio-kontrakotzat jo zen legea aplikatu zuen eta, hortaz, ekintzari berezko funtsa ematen dion epaiaren ondoriozko gauza epaituaren eremutik kanpo dagoela”.

			Europako araudia urratzeagatik sortutako kalte-galeren erreklamazioari buruzko jurisprudentzia analizatzeko atal hau bukatzeko, Espainiako Auzitegi Gorenak baieztatu du funtsezko desberdintasuna dagoela estatuak Europar Batasuneko zuzenbidea urratzeagatiko ondare-erantzukizunaren eta konstituzio-kontrakotzat jotako legeen kasuetatik datorrenaren artean, zehaztapen hauetatik ondorioztatzen den moduan:

			a) Errekurtsoei aplikatzekoak diren prozedurei buruzko aurrekontuek, non xedea eta funtsezko elementuak antzekoak diren, ez dute desberdinak izan behar batzuk Batasuneko zuzenbidearen urraketan eta beste batzuk barne-zuzenbidearen urraketan oinarritzen direlako.

			b) Barne-zuzenbideak, Batasunekoak horren aurka egin gabe, barne-araubide juridiko bat ezar dezake, non estatuaren ondare-erantzukizuna sortzeko betekizunak ez diren jurisprudentziak ondare-erantzukizunaren institutu horrek jarduteko beharrezkotzat jotzen dituenak bezain murriztaileak.

			c) Baina kalte-ordaina emateko betebeharraren oinarria bada kalteak edo galerak Batasuneko zuzenbidea urratzearen ondoriozkoak izatea, orduan Batasunak behin eta berriro adierazitakoak funtsezko betekizunak edo betekizun materialak dira, beharrezkoak eta nahikoak, alegia: Batasuneko zuzenbideko urratutako arauaren xedea partikularrei eskubideak ematea izatea; urraketa behar bezala karakterizatuta egotea; eta, gainera, urraketa horren eta partikularrek jasandako kaltearen artean zuzeneko kausalitate-erlazioa egotea. Besteak beste, 2012-01-18ko AGE (RJ 2012\3139) eta 2016-11-17ko AGE (JUR/2016/256153).

			Aurreko jurisprudentzia-doktrina hizpide dugun kasura ekarrita, analizatu beharko da kasu honetan betetzen ote diren Administrazioak partikular bati kalte-ordaina emateko betebeharra sortzeko EBJAk ezarritako betekizunak.

			Baina lehen aipatu behar da ezen, Batzordearen aburuz, ezin dela pentsatu AJAPELen 141.1 artikuluko betekizunak behintzat EBJAren jurisprudentziak eskatzen dituenak bezain murriztaileak direnik, bereziki Europako Erkidegoko zuzenbideko urraketa behar bezala karakterizatua eskatzeari dagokionez, zeren eta horien artean barne hartzen delako interesdunak “kaltea jasateko eginbehar juridikorik ez edukitzea”.

			Auzitegi Gorenaren doktrinak ere, lesioaren antijuridikotasuna analizatzean, abiapuntutzat hartzen du hautemate-ahalmen bat aitortzeko beharra, kasu honetan, erregelamenduak egiteko ahalaren titularrari aitortzekoa, eta arauaren onespena ezin dela geldiarazi beldur delako, hori berrikusi eta deuseztatuz gero, beren eskubideen sakrifizio partikular bat ezartzen zaien ukitutakoak aurrekontu publikoen kontura konpentsatu behar ote dituen, nolanahi ere eta kasuan kasuko inguruabarrak alde batera utzita.

			Hasiera batean, erregelamenduak egiteko jarduerari hautagarritasun-tarte bat datxekio (mutur honetaraino: auzitegiek ez dute erregelamenduzko xedapenak kontrolatzean ordezko araugintza-funtziorik gain hartzen, Administrazioarekiko Auzien Jurisdikzioa arautzen duen uztailaren 13ko 29/1998 Legearen 71.2 artikuluarekin bat etorriz). Beraz, ondorioztatzen dugu, legegilearen kasuan bezala, Europako Erkidegoko zuzenbideari dagokionez hauxe dela erabakigarria: hautemate-ahalmenari ezarritako mugak ez gainditzea, hau da, Europako Erkidegoko zuzenbidea modu agerian eta larrian ez haustea, behar bezala karakterizatutako urraketa izan ez dadin, kontuan izan beharreko elementuak aintzat hartuz, Erkidegoko jurisprudentziari jarraikiz, lehen azaldu dugun moduan (61. eta 62. paragrafoak).

			Kasu zehatza dela-eta, jaso dugu EEJAren 1996-03-05eko epaiaren ostean (Brasserie gaia) hauek direla aipatutako auzitegiak eskatzen dituen betekizunak estatu batek Europar Batasuneko araudia urratzeagatik kalte-ordaina emateko betebeharra sortzeko: (I) urratutako arau juridikoaren xedea partikularrei eskubideak ematea izatea; (II) urraketa behar bezala karakterizatuta egotea; eta, azkenik, (III) estatuari dagokion betebeharraren urraketaren eta biktimek jasandako kaltearen artean zuzeneko kausalitate-erlazioa egotea (51. apartatua).

			Lehen eskakizuna bete egiten da; izan ere, LAPek hautsitako zuzentarauaren 14. artikuluak, jarduera ekonomiko batean sartzeko baimena emateko aukera plangintza ekonomiko baten betekizunen menpe uztea debekatzen duenez, kasu honetan, jardueraren dimentsioei mugak ezarriz, partikularrari bere jarduera handitzeko aukera ematen dio, LAPen ezarritako mugei jaramonik egin behar izan gabe.

			Bigarren betekizunari dagokionez, ─Europako Erkidegoko zuzenbidearen urraketa behar bezala karakterizatuta egotea─, Batzordearen ustez ez da betetzen, arau-haustea ez delako ageria eta larria.

			Ez da ageria zeren eta zuzentarauak hautemate-tarte bat uzten diolako araudi nazionalari jarduera ekonomikoek baimena jaso beharrari dagokionez; hortaz, interes orokorrari lotutako arrazoiak direla medio murrizketak ezar daitezke, besteak beste, lurralde-plangintzari, hirigintzari eta ingurumenari lotutako arrazoiengatik, eta horiei heldu nahi die LAPek.

			Gainera, ez da ahaztu behar, esan den bezala, EBJAk ikusmolde murriztailea duela Erkidegoaren erantzukizunari dagokionez gaia bere araugintza-jarduera gauzatzean datzanean ─1996-03-05eko epaia, 45. apartatua (Brasserie kasua)─.

			Horri dagokionez, bidezkoa da hemen aipatzea zein arrazoitan oinarritu zen EAEANeko administrazioarekiko auzien sala demandatzaileak Donostiako HAPO eta LAP Zerbitzuen Zuzentarauaren aurkakoak izateagatik deuseztatzeko nahia ezesteko, 237/2011 eta 750/2010 administrazioarekiko auzi-errekurtsoetan.

			Horrela, EAEANeko administrazioarekiko auzien salako bigarren atalaren urriaren 15eko 542/2013 Epaiak (JUR/2014/144588), eta uztailaren 11ko 392/2014 Epaiak (JUR/2014/268022), LAP EBJArekin bat datorren analizatzen baitute, EBJAren 2011-03-24ko C-400/08 Epaiaren argitan, Batzordeak Espainiaren aurka merkataritza-guneei buruzko Kataluniako araudia ez betetzeagatik jarri zuen errekurtsoa ebatzi baitzuen, aipatutako epaiaren apartatu hauek biltzen zituzten:

			73 Jurisprudentzia errepikatuaren arabera, kokatzeko askatasunerako murrizketak, nazionalitateagatik bereizkeriarik egin gabe aplikatzekoak direnak, interes orokorrari lotutako premiazko arrazoiak direla medio justifikatuta egon daitezke, baldin eta daukaten helburua betetzen dela bermatzeko egokiak badira eta helburu hori erdiesteko behar denaz haraindi ez badoaz (2009ko martxoaren 10eko epaia, Hartlauer, C-169/07, I-1721 j. bilk., 44. apartatua; 2009ko maiatzaren 19ko epaia, Apothekerkammer des Saarlandes eta beste batzuk, C-171/07 eta C-172/07, I-4171 j. bilk., 25. apartatua; eta Blanco Pérez eta Chao Gómez, lehen aipatua, 61. apartatua).

			74 Justizia Auzitegiak aitortutako premiazko arrazoi horien artean, honako hauek daude: ingurumenaren babesa (ikusi, bereziki, 2010ko martxoaren 11ko epaia, Attanasio Group, C-384/08, I-0000 j. bilk., 50. apartatua, eta aipatutako jurisprudentzia), lurralde-antolamendua (ikusi, analogiagatik, 2009ko urriaren 1eko epaia, Woningstichting Sint Servatius, C-567/07, I-9021 j. bilk., 29. apartatua, eta aipatutako jurisprudentzia) eta kontsumitzaileen babesa (ikusi, bereziki, 2007ko irailaren 13ko epaia, Batzordea/Italia, C-260/04, I-7083 j. bilk., 27. apartatua, eta aipatutako jurisprudentzia). Aitzitik, soilik ekonomiari lotutako helburuak ezin dira interes orokorreko premiazko arrazoia izan (ikusi, horren harira, 2010eko apirilaren 15eko epaia, CIBA, C-96/08, I-0000 j. bilk., 48. apartatua, eta aipatutako jurisprudentzia).

			75 Horri dagokionez, gogorarazi behar da zirkulazio-askatasun baterako murrizketa bat justifikatzeko interes orokorrari lotutako premiazko arrazoi bati heltzen dion estatu kideari dagokiola frogatzea haren araudia egokia eta beharrezkoa dela lortu nahi den helburu legitimoa erdiesteko; hala ere, froga-zama horretan oinarrituta ezin da eskatu estatu horrek modu ziurrean frogatu dezala ez dagoela helburu hori baldintza beretan lortzea ahalbidetuko lukeen bestelako neurri imajinagarririk (ikusi, horren harira, 2009ko otsailaren 10eko epaia, Batzordea/Italia, 66. apartatua).

			EBJAren 2011-03-24ko epaia analizatuta, honako arrazoi hauek ematen ditu Europako Batzordeak saltoki handien kokapenari eta tamainari dagokienez Kataluniako antolamenduak ezarritako mugei buruz egindako egozpenei erantzutean:

			77 Lehen egozpenaren testuinguruan, Batzordeak saltoki handien kokapenari eta tamainari dagozkien mugak aipatzen ditu (saltoki horiek udalerrien kopuru mugatu bateko hiri-bilbe finkatutik kanpo ezartzeko debekuaren, 18/2005 Legearen 4. artikuluko 1. apartatuan xedatutakoaren, ondoriozkoak), baita eskualde eta udalerri bakoitzeko dimentsioari dagozkionak ere (379/2006 Dekretuaren 7. eta 10.2 artikuluak eta 1.2 eranskina.

			78 Espainiako Erresumak alegatzen du aipatutako xedapenak egokiak direla bermatzeko lortu nahi diren lurralde-antolamenduko eta ingurumen-babeseko helburuak betetzen direla. Estatu kide horren arabera, saltoki handien ezarketa biztanle gehien dituzten herriguneetara mugatzean, horietan eskaria handiagoa baita, eta biztanle gutxien dituzten eremuetan saltokien tamaina mugatzean, araudi eztabaidagarriak honako hau lortu nahi du: automobilezko joan-etorri kutsagarriak saihestu, hiri-zonen narriadura indargabetu, ingurumenean integratutako hiri-eredu bat gorde, errepide berrien eraikuntza saihestu eta saltoki horietarako garraio publikoaren bidezko sarbidea bermatu.

			79 Batzordearen aburuz, ostera, muga eztabaidagarriak ez dira egokiak bermatzeko lortu nahi diren helburuak betetzen direla.

			80 Horri dagokionez, kontuan izan behar da ezen, Batzordeak dioenaren aurka, saltoki handien kokapenari eta tamainari buruzko murrizketek bitarteko egokiak diruditela Espainiako Erresumak heltzen dien lurralde-antolamenduko eta ingurumen-babeseko helburuak erdiesteko.

			81 Hala ere, 379/2006 Dekretuaren eranskinaren 10. artikuluko 2. apartatutik ondorioztatzen da ez zela aurreikusten hipermerkatu-formatuko eskaintza komertziala inola ere handitzea eskaintza hori 2009. urterako gehiegizkotzat jotzen zen eskualdeetan. Bigarrenik, dekretu horren 1.2 eranskinetik ondorioztatzen da eskaintza urte horretarako gehiegizkotzat jo zela Kataluniako Autonomia Erkidegoko 41 eskualdeetatik 37tan. Gainerako lau eskualdeetan, 10. artikuluko 2. apartatuaren arabera, hipermerkatu-formatuko eskaintza komertziala bakarrik kasu honetan handitu ahal zen: baldin eta mota horrek 2009. urterako zenbatetsitako gastu komertzializagarriaren %9 baino gehiago xurgatzen ez bazuen egunero erabiltzeko produktuetan, eta %7 baino gehiago xurgatzen ez bazuen egunero erabiltzekoak ez diren eskualdeko produktuetan. Azkenik, 1.2 eranskinetik ondorioztatzen da lau eskualde horietan hipermerkatuetarako gehieneko azalera 23.667m2-ra mugatuta zegoela, sei udalerriren artean banatuta.

			82 Nahitaezkoa da aintzat hartzea araudi eztabaidagarriak ezarritako muga zehatz horiek, osorik hartuta, nabarmen eragiten dietela Kataluniako Autonomia Erkidegoko lurraldean saltoki handiak zabaltzeko aukerei.

			83 Inguruabar horietan, estatu kide batek kokapen-askatasunaren printzipioaren salbuespen bat justifikatzeko heldu ahal dien arrazoiekin batera, estatu kide horrek hartutako neurri murriztailearen egokitasunaren eta proportzionaltasunaren analisi bat aurkeztu behar da (ikusi 2008ko abenduaren 22ko epaia, Batzordea/Austria, C-161/07, I-10671, j. bilk., 36. apartatua, eta aipatutako jurisprudentzia).

			84 Bada, aipatu behar da Espainiako Erresumak ez duela eman datu nahikorik azaltzeko murrizketa eztabaidagarriak zergatik diren beharrezkoak lortu nahi diren helburuak betetzeko.

			85 Azalpen-falta hori eta aztertutako mugek Kataluniako Autonomia Erkidegoko lurraldean saltoki handiak zabaltzeko aukeran duten ondore garrantzitsua kontuan izanik, bidezkoa da pentsatzea alderdi horretan ezarritako kokapen-askatasunerako murrizketak ez daudela justifikatuta.

			Hori dela eta, EAEANen administrazioarekiko auzien salak ondorio hauek ateratzen ditu:

			(1) Kokapen-askatasunerako murrizketak interes orokorrari lotutako premiazko arrazoiak direla medio justifikatuta egon daitezke, baldin eta helburua bermatzeko egokiak badira eta helburu hori erdiesteko behar denaz haraindi ez badoaz; (2) interes orokorrari lotutako premiazko arrazoi horien artean lurralde-antolamendua eta ingurumen-babesa daude; (3) saltoki handien kokapenari eta tamainari buruzko murrizketek bitarteko egokiak dirudite lurralde-antolamenduko eta ingurumen-babeseko helburuak erdiesteko; eta (4) estatu kideari dagokio kokapen-askatasunerako murrizketa justifikatzea, haren egokitasuna eta proportzionaltasuna analizatuz eta haren arrazoiketa berrestea ahalbidetzen duten datu zehatzak emanez.

			Ondoren, salak argudiatzen du LAPek zentzuz justifikatzen dituela merkataritza-guneen kokapenerako eta tamainarako murrizketak:

			Bada, Euskal Autonomia Erkidegoko Jarduera Ekonomikoetarako Lurzorua Sortzeko eta Saltoki Handiak Antolatzeko LAPen 7. kapituluak, errekurtsogileak horri heltzen baitio, zentzuz justifikatzen ditu saltokien kokapenerako eta tamainarako murrizketak, EBJAren 2011ko martxoaren 24ko epaiak adierazitako irizpideekin bat etorriz; izan ere, kokapen-askatasunari ezartzen dizkion murrizketak lurralde-antolamenduari lotutako arrazoien bidez justifikatzen dira eta lurralde-antolamendurako tresnak dira hain zuzen ere. Gainera, haren beharra eta proportzionaltasuna justifikatzeko, onartzeko egunean instalatutako merkataritza-azalera handien egoerari buruzko datuak eman dira, eta ondorio horrek ez du gutxiago balio lurralde-antolamenduari lotutako arrazoiez gain, horiek berez nahikoak baitira, Zerbitzuen Zuzentarauaren 14. artikuluan eta azaroaren 23ko 17/2009 Legearen (Espainiako antolamendura pasatzen duenaren) 10.e) artikuluan debekatutako arrazoi ekonomikoei ere heltzeagatik, errekurtsogileak demandan alegatzen duen moduan, hiriguneetan eta auzoetan finkatutako hirugarren sektorearen babesa dela eta.

			EAEANen epaiak, ondoren, LAPen 7.1. kapitulua kopiatzen du─ saltoki handiak, lurraldearen antolamenduko eragin-faktore garrantzitsu─, baita 7.2 kapitulua ere ─hirigintza-arloko arautze-proposamena─, eta hau esaten du:

			Zeharka aurkaratzen den LAPen pasarte horien irakurketak agerian jartzen du diferentzia handia dagoela, batetik, antolamendu horren eta, bestetik, Europako Batzordeak Espainiaren aurka merkataritza-guneen kokapenerako murrizketei buruz Zerbitzuen Zuzentaraua ez betetzeagatik jarritako errekurtsoari lekua eman zionaren (Kataluniako legeriatik eratorritakoa) artean; izan ere, laburbilduz, horren bidez 41 eskualdeetako 37tan merkataritza-azalera berriak ezartzea galarazten zen, eta beste lauetan azalera 23.667m2-ra mugatzen zen. Horrela, LAP eztabaidagarriak “zentraltasun handienekoak” deitzen dien udalerri ugaritan azalera-gehikuntza handiagoak ahalbidetzen ditu, adibidez, Donostian, eta biztanle gutxiagoko beste udalerri askotan azalera berriak ahalbidetzen ditu.

			EBJAren 2011ko martxoaren 24ko epaiak baieztatzen duen moduan, saltoki handien kokapen- eta tamaina-murrizketak bitarteko egokiak dira LAPek azaldutako lurralde-antolamenduko eta ingurumen-babeseko helburuak erdiesteko eta, gainera, beharrezkoak eta neurrikoak dira; hortaz, salak ondorioztatzen du lurralde-antolamenduko tresna hori bat datorrela Zerbitzuen Zuzentaraua jasotzen duen Espainiako legeriarekin.

			EAEANek zera ondorioztatzen du:

			Horrenbestez, bidezkoa da errekurtsoa ezestea, zuzenean aurkaratutako Donostiako Udalaren erabakia, HAPO behin betiko onartzekoa, zuzenbidearekin bat datorrelako, EAELABek “IN.09.Garbera” eremuko eraikigarritasun-gehikuntzari buruz egindako txosten loteslearekin bat egiten baitu eta txosten hori Jarduera Ekonomikoetarako Lurzorua Sortzeko eta Saltoki Handiak Antolatzeko LAPen xedapenetara egokitzen baita; gainera, horrek azaroaren 23ko 17/2009 Legera (zerbitzu-jardueretarako eta haien gauzatzerako sarbide askeari buruzkoa), hots, Zerbitzuen Zuzentarauaren transposiziora, egokitzen da.

			EAEANen aurreko epaiek ezin hobeki erakusten dute Zerbitzuen Zuzentarauak agintari nazionalei hautemate-tarte zabala uzten diela, egindako arau-haustea edo eragindako kaltea nahi gabekoak direla eta zuzenbide-akatsa zurigarria dela.

			Aipaturiko jurisdikzio-organoaren epaietan jasotako arrazoiez gain, EAEANek LAPek zuzentaraua urratzen ez zuela pentsatzeak ere akatsa zurigarria dela erakusten du, haren erabakiak bermatzen dituzten jakintza juridikoak eta inpartzialtasuna direla eta.

			Ondorio berera eramaten du Eusko Jaurlaritzak LAP aldatzeko beharra planteatzeak, 7/2008 Legearen azken xedapenetako hirugarrena betez, Zerbitzuen Zuzentaraura egokitzeko, eta 2009-12-22ko bilkuran ez egitea erabakitzeak, Lurraldearen Antolamendurako Zuzendaritzaren eta kanpo-aholkulari baten txostenei jarraiki; izan ere, haien ustez, LAP Europako zuzentarauarekin bat zetorren, zeren eta, saltoki handiei dagokienez, lurralde- eta hirigintza-antolamenduko arrazoiei erantzuten die soil-soilik, hau da, interes orokorrari lotutako premiazko arrazoiei. Hortaz, legegileak eskatutako berrikuspenaren agindua betetzat jotzen da.

			Bestalde, orobat aipatu behar da, LAPek Zerbitzuen Zuzentarauari egiten dion urraketa ageria ez izateari dagokionez, ezen oraingo erreklamaziogileak, E S. Coop.-ek, inoiz ez zuela arau-hauste hori aipatu Basauriko C-2 Zabalandi eremuari buruzko xehetasun-azterketa eta udalak eremu horretarako emandako eraikuntza-lizentziak zuzenbidearekin bat zetozela baieztatzeko parte hartu zuen administrazioarekiko auzietan, ezta hark Eusko Jaurlaritzak lurralde-plana aldarrikatzean izandako ondare-erantzukizuna dela-eta sustatutakoetan ere; izan ere, oraingo erreklamaziogileak xehetasun-azterketaren eta eraikuntza-lizentzien alde alegatzen zuena da, Basauriko Udalaren arabera, LAPen zehaztasunek ez zietela eragiten, horiek merkataritza-gune berrien eraikuntzari aplikatzen zitzaizkiolako, eta ez jadanik eraikitako guneen erreformei, hori baitzen Bilbondoren kasua. Era berean, ondare-erantzukizuneko erreklamazioak egitean ez zen inola ere Europako araudiaren urraketarik aipatu edo horretan oinarritu.

			Hirugarren betekizunari dagokionez ─kausalitate-erlazioa egotea estatuari dagokion betebeharraren ez-betetzearen eta ukitutako pertsonek jasandako kaltearen artean─, erreklamaziogileak honako hau alegatu du bere erreklamazio-idazkiaren 46. apartatuan:

			Beraz, ondoriozta daiteke ezen, Euskal Autonomia Erkidegoko Justizia Auzitegi Nagusiko administrazioarekiko auzien sailak Eusko Jaurlaritzak onartutako LAPeko xedapenak ─Auzitegi Gorenak erabat deuseztzat jo zituen xedapenak─ aplikatzearen ondorioz, eraginik gabe utzi zela Basauriko Udalak “E S. Coop.”-en ekimenez onartu zuen “xehetasun-azterketa”; horrek, logikoki, “BILBONDO merkataritza-gunea” “handitzeko proiektua” egikaritzeko aukera galarazi zuen, horrek kalte ekonomikoa ekarri zion “E S. Coop”-i eta, hortaz, erreklamazioaren xede diren kalte-galerak sortu zituen.

			Hirugarren betekizun horrek, jakina, eskatzen du Europako araudia ez betetzea eta ez-betetze horrek partikular bati kaltea egitea.

			Horrenbestez, kontuaren lehen alderdiari dagokionez, zehaztu behar da noiz urratu zen Europako araudia, eta hizpide dugun kasuan 2009ko abenduaren 28an gertatu zen, Zerbitzuen Zuzentaraua pasatzeko epea amaitu zen egunean, haren 44. artikuluak xedatzen duenaren arabera.

			Horrek esan nahi du aipatutako datan bihurtu zela LAP zuzentarauaren aurkako eta, beraz, orduan urratu zuela Europako antolamendua; hortaz, Basauriko Udalak 2009ko martxoaren 26an C-2 Zabalandi eremuari buruzko xehetasun-azterketa onartzea, LAPen xedatutakoaren aurka, zuzenbidearen kontrakoa izan zen; ondorioz, hori deuseztatzeak ez zuen Europako araudirik urratu.

			F) Hezkuntza-zerbitzua

			Kasu honetan, Eusko Jaurlaritzari egotzi ahal zaion egitatea, udalaren arabera, “honetan datza: Alegría-Dulantziko Udalari aurreikusita zeukaten DBHko zentro baten eraikuntzarako lursailak lagatzeko egin zion eskaerak, horretarako lursail egokienak aurreko futbol-zelaia zegoen lekuan zeudenez, eragin zuen udalak, Eusko Jaurlaritzari lursaila lagatze aldera behar ziren espediente guztiak izapidetzeaz gain (lagapena 2009. urtean gauzatu zen), futbol-zelai berria eraikitzeko beste lursail batzuk okupatu, gero desjabetu, eta obrak egin behar izatea. Horren aplikazioak gastu bat ekarri zuen eta, idazki honetan kontatu diren eta behar bezala egiaztatuta dauden egitateak ikusita, gastu hori saihestu ahal zen, Eusko Jaurlaritzak bere konpromisoak utzi dituelako eta azkenean ikastetxea eraiki ez duelako”.

			Funtzionamendu anormal horren ondorioz, udalak belar artifizialezko futbol-zelaia eraikitzeko gastuak eta eskatutako maileguaren finantza-gastuak erreklamatzen ditu.

			Erreklamazioa argitzeko, alderdi hauek analizatuko ditugu: batetik, kausazko lotura, hau da, inguruabarren arabera kaltea Hezkuntza Administrazioaren funtzionamenduari esleitu ahal zaion; eta, bestetik, antijuridikotasuna, udala erabiltzen dituen kalteak jasatera behartuta badago.

			Kausalitate egokiaren teoriaren arabera, 1998ko azaroaren 28ko AGEn (RJ 1998, 9967) azaldutako moduan:

			Kausa-erlazioaren kontzeptua, administrazio publikoen ondare-erantzukizuna hauteman ahal izateko, ezin da a priori definitu, oro har; izan ere, edozein gertaera kaltegarri eskuarki ez da kausa bakar baten efektua, baizik eta autonomoak edo elkarren menpekoak izan daitezkeen egitateen eta baldintzen multzo baten emaitza, eta horiek guztiek, banan-banan, neurri handiagoan edo txikiagoan, nolabaiteko kausa-boterea daukate. Orduan, arazoa mugatzen da zehaztera zein egitate edo baldintza jo daitekeen berez azken emaitza eragiteko garrantzitsutzat, eta administrazio-doktrinak, administrazio publikoen ondare-erantzukizunik badagoen ala ez hautemate aldera kausa-erlazioa zein den definitzen saiatzean, kausalitate egokiaren tesiaren alde egiten du, alegia: kaltea gertaeren bilakaera normalaren esparruan espero izatekoa ote zen ala, aitzitik, kalkulu posible horretatik kanpo geratzen den. Hortaz, bakarrik lehen kasuan, emaitza sortu zuen jarduketarekin bat badator, da egokia, harekiko kausa-erlazioan dago eta kalte-ordaina emateko oinarritzat jotzen da. Kausa egoki edo kausa eraginkor horrek oinarri bat, condictio sine qua non delako bat, eskatzen du; bestela esanda, egintza edo egitate hori egon ezean, pentsaezina izango litzateke beste egitate edo gertaera bat lehenengoaren ondoriotzat edo efektutzat jotzea. Baldintza hori, ordea, ez da nahikoa kausalitate egokia definitzeko. Horrez gain, kasuaren inguruabar guztiak aintzat hartuta, egokia izan behar du gertaera edo emaitza hori sortzeko. Bestela esanda, egintzaren eta gertaeraren arteko erlazioak objektiboki egokia izan behar du: horri loturaren egiantza deitu zaio. Baldintza hori betetzen denean bakarrik, kaltearen kausa egokia, kausa eraginkorra edo egiazko kausa hurbila da. Hortaz, bai egintza axolagabeak bai desegokiak eta erabat apartekoak kanpoan geratzen dira.

			Udalaren tesian, udal futbol-zelai berria ez zen eraikiko baldin eta aurreko futbol-zelaia zegoen lursailak bigarren hezkuntzako ikastetxea eraikitzeko eskaini eta laga behar izan ez balituzte.

			Ziurrenik, udalak lursail horiek eskaini ez balitu eta lehen zeukatenaz bestelako xede bat eman balie, hasieran ez zuen erabakiko futbol-zelai berririk eraikitzea eta, jakina, zelaia ez zen eraikiko. Baina udala ez zegoen lursailok eskaintzera behartuta eta beste batzuk aukeratu ahal zituen (kokapenagatik egokiak izan zitezkeen arren) edo are uko egin, lursailik ez bazeukan edo lagapenak udalaren interes ekonomikoei kalte larria egiten bazien.

			Are gehiago, hezkuntza administrazioak inoiz ezin zuen espero izan edo aurreikusi, eta ez dago jasota komunikatu ziotenik, orubearen doako lagapenaren azpian kostu bidezko karga bat zegoenik eta horren arabera, eraikuntza gauzatu ezean, futbol-zelaiaren kostua ordaindu behar zuenik (gainera, espedientetik ondorioztatzen da udalak ikastetxearen eta futbol-zelaiaren artean azken hori eraikitakoan egongo zen erlazioaren berri eman ziola sailari). Lagapenerako baldintza hori ez zuen jarri eta ezin zuen jarri; izan ere, araubide aplikagarriaren arabera (jadanik ikusi da), ondasuna laga den erabilerarako ez baliatzearen ondorio bakarra itzultzea da.

			Nolanahi ere, ez da ulertzen nola eratortzen den futbol-zelai berria eraikitzearen ondoriozko kaltea Hezkuntza Administrazioaren ekintzarik ezetik, bigarren hezkuntzako ikastetxea eraiki ez baitzuen (horrek, zalantzarik gabe, ondorioak izango zituen, baina bakarrik hezkuntza-esparruan). Izan ere, ekintza hori berez ez da egokia emaitza zehatz hori sortzeko, salbu eta kausalitate egokiaren teoria alde batera uzten badugu eta kausalitatearen teoria zabal bati jarraitzen badiogu, zeinaren arabera emaitzaren baldintza oro, ustekabekoa edo bigarren mailakoa izan arren, haren kausa den.

			Batzordearen ustez, udalak hartutako eta deskribatutako erabakiek eragin dute futbol-zelaia eraikitzea eta udalerria kirol-ekipamendu batez hornitzea; orain Hezkuntza Administrazioak ordaintzea nahi du, hasieran proiektatutako hezkuntza-ekipamendurik ez egoteagatiko konpentsazio moduan.

			Oro har, Batzordeak ulertzen du ezen, kaltearen jatorria jarduketa pasibo bati esleitzen zaionean, kaltea egozteko eraginkortasunik eza, Administrazioaren funtzionamendu desegokia, frogatu behar dela. Zerbitzuak eska daitekeenaren arabera jardun badu, unean uneko inguruabarrak kontuan hartuta, jarduerarik ezak antijuridikoa ez den kaltea dakar berekin.

			Bigarren hezkuntzako ikastetxe publikoa ez eraikitzeko erabakia behar bezala arrazoituta dago eta obra egiteko oinarri hartu nahi ziren aurrekontuen berrikusketari erantzuten dio.

			Apirilaren 20ko 14/2012 Errege Lege Dekretua (hezkuntzaren arloko gastu publikoa arrazionalizatzeko premiazko neurriei buruzkoa) diru-kutxa publikoak 2012. urtean zeuden une zailaren eta hezkuntzaren arloan zeuden baliabideen efikazia eta efizientzia estutzeko beharraren erakusgarri nahikoa da.

			Autonomia-erkidegoei beren eskumenak gauzatzean esleituta dituzten aurrekontu-egonkortasuneko helburuak erdiesten laguntzeko tresnak emate aldera ezarri ziren neurri gehienak Konstituzio Auzitegiak baieztatu zituen, premia- eta behar-egoera bati aurre egiten baitzitzaion (26/2016, 54/2016 eta 66/2016 KAE, besteak beste).

			Konstituzio Auzitegiaren aburuz, “salbuespenezko krisi ekonomikoaren testuinguru batean defizit publikoa kontrolatzeko eta murrizteko premiazko behar bati aurre egiteko” talka-neurrietako bat da.

			Batzordearen aburuz, errege lege-dekretuko neurriak, neurtzen zaila zen eragina baitzuten, zalantzazkoak ez baziren, ikastetxe baten eraikuntza atzeratzea ere ezin da zalantzazkoa izan, obra egikaritzeko proiektua aurreikusita eta idatzita egon arren, haren eragin ekonomikoa erabat kuantifikatuta zegoen eta (bost milioi euro inguru). Kostu horri, eraikina eraikitakoan, benetan funtzionatzea ahalbidetuko luketen bitarteko materialez (gelez eta ekipamenduez) eta pertsonalez (irakasleez) hornitzeko beharraren ondoriozkoa gehitu beharko litzaioke.

			Halaber, ezin zaio inolako oztoporik jarri bigarren hezkuntzako ikastetxearen eraikuntza alde batera uzteari eta 2014-2018rako irakaskuntza publikoko zentroetan azpiegiturak hobetzeko programak, eraikuntza horren ordez, Dulantzi HLHI haur-hezkuntzako eta lehen hezkuntzako ikastetxea handitzeko obrak barne hartzeari.

			Egiatan, udalak ez du nahi izan Hezkuntza Administrazioak ikastetxea eraikitzea eta, hala badagokio, ez da administrazioaren jarduterik ezaren aurka borrokatu auzitegietan, administrazioarekiko auzi-errekurtso baten bidez prestazio hori ondorioztatzeko.

			Bestalde, gaineratu behar da Hezkuntza Administrazioak udalerrirako bere aurreikuspenak berrikusteaz gain, udalak berak, bere webgunean ikus daitekeen moduan, 2013. urtearen amaieran Alegria-Dulantziko Hiri Antolamenduko Plan Orokorraren idazketa adjudikatu zuela. Plan hori, zenbait izapide bete ostean, hasieran onartu zuen 2016ko maiatzaren 9an udalbatzak; indarreko hirigintza-araubidearen aldaketak AL-22 eta AL-28 bitarteko sektoreei eragiten die (2016ko ekainaren 22ko ALHAO, 71. zk.).

			Memoriako datu bat aipatuko dugu, hirigintza-zehaztapenak zuzentzera bultzatzen baitu, adibidez, udalerriko biztanleria-hazkundearen aurreikuspena:

			…laurogeita hamarreko hamarkadaren amaieran hasi zen hedadura demografikoko prozesua 2000ko lehen hamarkadan bukatu zen (1990-2008). 2010etik aurrera, migrazio-saldoa negatiboa da eta hazkunde begetatiboa ez da nahikoa guztizko biztanleriaren kopuruari eusteko. Premisa horietan oinarrituta, eta ingurune sozialari buruzko azterketaren aurreikuspenarekin bat etorriz, aurreikusten da 2014 eta 2026 bitartean Alegría-Dulantziko biztanleriak beherakada txikia izango duela eta bi daten artean oraingo biztanleria %1,7 murriztuko dela, hau da, 2.810 biztanle inguru egongo direla”. Hortaz, urteko hazkunde-tasa negatiboa izango litzateke: -%0,47.

			Ez da desegokia aipatzea udalak futbol-zelai berrirako lurzorua doan lortu nahi duela, lursailak barne hartu ziren sektoreetako egikaritze-unitatearen kontura, LHLren 188. artikulua aplikatuz.

			Hala ere, AL-22, AL-23 eta AL-27 bizitegi-sektoreak, non aprobetxamenduak esleitu baitzizkieten, plan partzial bat eta hirigintza-jarduketako programa onetsita eduki arren, ez ziren egikaritu. Horregatik, titularrek, okupazio-akta egin zenetik lau urte igaro zirenez eta egikaritze-unitatearen birpartzelazioa behin betiko onartu ez zenez, desjabetzera hertsatu ahal izan zuten LHLren 185. artikuluaren arabera, LHLren 188.4 artikuluaren babesean.

			Ildo horretan, udalak desjabetzeen kostuari aurre egin behar izan badio, egikaritzea burutu ez delako da, ez bestelako arrazoiengatik. Udalaren tesia baztertu egiten dugu, baina, hori hipotetikoki onartuko balitz ere, kalte-ordainaren zenbatekoa zehazteko futbol-zelai berria eraikitzeagatik instalazioetan sartutako hobekuntzak (ez dira kuantifikatu) kendu beharko lirateke.

			Kasu honetan, Hezkuntza Administrazioari egotzi ahal zaion egitateak, modulua ez baliozkotzeak, erreklamaziogilearen arabera, Itsasontzi Makinen eta Instalazioen Gainbegiratze eta Kontroleko goi-mailako teknikariaren titulua eskuratzea galarazi dio, “baita aurrekotik (itsasontziko mekanikari nagusia) datorren titulu profesionala ere. Horrek kalte-galera larriak sortu dizkit nire ondare ekonomiko eta moralean, Administrazio horrek ez didalako lanbide horretan lan egiten utzi; horrek kalte ekonomikoa dakarkit (lan-aukeren galera, soldatak, gizarte segurantzarako kotizazioak jubilazioari begira, etab.), eta morala ere bai, pertsona akademiko eta profesional gisa autorrealizazioa galarazten didalako; zuhurki, titulua lortzeko atzerapen-urte bakoitzeko 30.000€ direla zenbatesten dut”.

			Ebazpen-proposamenak, administrazio-egintzak deuseztatzen direnean gertatzen den kaltearen antijuridikotasunari buruzko doktrinan oinarrituta, ondorioztatzen du erabakia ez zela zentzugabea eta ez zegoela aplikatutako manuaren edukitik kanpo. Halaber, gaineratzen du alegatutako kaltea, … ontzi-konpainiak hura kontratazio posiblea eta itsasontziko mekanikari nagusi gisa lortuko zituen ordainsariak espekulazio edo itxaropen soilak baino ez direla.

			Batzordea argudio horiekin ados dago, eta, haren ustez, bidezkoa da egindako erreklamazioa ezestea, ez dagoelako antijuridikotasunik eta ez delako indibidualizatu eta ekonomikoki ebaluatu ahal den kalte erreal eta eraginkorra.

			Bidezkoa da Batzorde honen doktrina, besteak beste 118/2011 eta 235/2016 irizpenetan bildutakoa, hizpidera ekartzea, administrazio-egintzak administrazio-bidean edo auzibidean deuseztatzeagatiko Administrazioaren erantzukizuneko kasuen arauketari dagokionez. Horrela, esan behar da legeak ez duela egintzaren deuseztapenaren eta Administrazioaren erantzukizunaren arteko automatikotasunik ezartzen; aitzitik, pairatzen duenak kaltea jasateko eginbehar juridikorik egotearen edo ez egotearen menpe jartzen du.

			AJAPELek 142.4 artikuluan xedatzen duenez, administrazio-egintzak edo -xedapenak administrazio-bidean edo administrazioarekiko auzien jurisdikzioan deuseztatzeak ez dakar, derrigorrean, kalte-ordaina jasotzeko eskubiderik.

			Auzitegi Gorenaren 1996ko otsailaren 5eko epaiak (RJ/1996/987), aipatutako artikuluaren norainokoa interpretatuz, gaur egun doktrina finkatua den jurisprudentzia-joera hasi zuen. Auzitegi Gorenak aipatutako epaian esaten duenez, 40. artikuluaren ─gaur egun, AJAPELen 142.4 artikulua─ arauketak ez dakar Administrazioa erantzukizunetik salbuesterik administrazio-ebazpenak deuseztatzen diren kasuetan; aitzitik, deuseztapena erantzukizun hori jaiotzeko hasierako oinarria edo sortzailea izateko aukera ematen du, baldin eta Administrazioaren ondare-erantzukizunaren institutuak oro har jardun dezan eskatzen diren gainerako betekizunak betetzen badira.

			Auzitegi Gorenaren aburuz, administrazio-egintzak edo -ebazpenak deuseztatzen diren kasuak berariaz aipatuz, legeak honako hauen arteko diferentzia ezarri nahi du: batetik, zerbitzu publikoen funtzionamendu normalaren edo anormalaren ondoriozko kaltearen kasua eta, bestetik, ebalua daitekeen kalte indibidualizatua administrazio-egintza baten deuseztapenaren ondoriozkoa den kasua; hain zuzen ere, horrelakoetan, debatearen ardatza kaltearen antijuridikotasuna da edo, beste era batean esanda, herritarrak sorturiko kaltea jasateko eginbehar juridikorik ez edukitzea.

			Administrazioaren eskumeneko ahalak gauzatzen diren kasuetan, legegileak Administrazioak hautemate-tarte batzuen barruan askatasunez jardutea nahi izan du eta soilik eskatzen du egon daitezkeen alderdi arautuak errespetatzeko. Hortaz, horrelakoetan ez dago zalantzarik Administrazioaren jarduna hautemate-tarte batzuen barruan geratzen bada eta horiek arrazoituak ez ezik arrazoizkoak ere baldin badira ezin dela esan kalte antijuridikoa dagoenik. Izan ere, partikularra, eskumeneko ahalak ematen dituen araua dela-eta, horiek gauzatzetik eratorritako ondorioak jasatera behartuta egongo litzateke. Horrenbestez, gerta daitekeen emaitza kaltegarria jasateko betebeharra dagoen kasu baten aurrean egongo ginateke.

			Baina partikularrak kaltea jasateko duen betebeharra honelako kasuetara ere hedatu behar da: arau juridikoa kasu zehatzari aplikatzeko herritarraren eremuan eskubidea aurretik existitzen den ala ez zehazten duten datu objektiboak kontuan izateaz gain, araua, aplikatu baino lehen, ebazpenaren zentzua erabakitzen duten kontzeptu zehaztugabeak hautemanez integratu ere egin behar denean (modu subjektiboan, halabeharrez). Kasu horietan, Administrazioari hautemate-tarte jakin bat aitortu behar zaio; horrek, tarte arrazoitu eta arrazoizkoen barruan gauzatzen den heinean, jurisprudentzia orientatzen duten irizpideen arabera eta egon daitezkeen alderdi arautuak erabat errespetatuz, kaltearen antijuridikotasuna desagerraraziko luke, eta, beraz, Administrazioaren ondare-erantzukizunaren institutuak jardun ahal izateko oro har eskatzen diren betekizunetako bat falta izango litzateke.

			2008ko uztailaren 14ko AGEk (RJ/2008/3432) arlo honetan Administrazioak ebazterakoan egon daitezkeen kasu desberdinak aipatzen ditu, ondare-erantzukizuna sortzeari dagokionez, eta arrazoitzen du panorama ez dela berdina eskumeneko ekintzen gauzatzea izan (horrelakoetan, Administrazioak juridikoki berdinak diren zenbait aukeratatik erabaki dezake, Konstituzioaren ─KE─ 9.3 artikuluak debekatzen duen arbitrariotasuna muga bakarra izanik) edo botere arautuekin jardun (kasu horretan, ez dauka hautemate-tarterik eta legegilearen aginduak betearaztera mugatzen da). Eta bigarren talde horretan, hauen artean berezi beharko da: batetik, aurredefinizio agorgarria arau-proposamenaren elementu guztietara heltzen den jarduketak, eta, bestetik, kontzeptu juridiko zehaztugabeen teknikari helduz Administrazioa kasu zehatzean posible den bidezko irtenbide bakarrera heltzera bultzatzen dutenak, kasuan kasuko inguruabarrak balioetsiz, egiaztatzeko eragiten dion errealitateari modu zehaztugabean zedarritutako arau-proposamena komeni zaion. Hautatutako irtenbidea arrazoizko tarteen barruan eta modu arrazoituan gertatzen bada, administrazio-jarduketaren ondorioz haren ondare juridikoak jasotzen dituen ondorio kaltegarriak jasatera behartuta geratzen da herritarra, eta, horrela, kaltearen antijuridikotasuna desagertu egiten da (epaiak: 1996ko otsailaren 5ekoa, RJ 1996, 987; 2006ko urtarrilaren 24koa, RJ 2006, 734; 2000ko urtarrilaren 13koa, RJ 2000, 659; 2006ko irailaren 12koa, RJ 2006, 6346; 2007ko ekainaren 5ekoa, RJ 2007, 4991; 2008ko urtarrilaren 31koa, RJ 2008, 1347; eta 2008ko otsailaren 5ekoa, RJ 2008, 1351).

			Halaber, baliteke erabat araututa dauden ahalmenen arabera agindutako egintza horietan sakrifizio indibiduala bidezkoa izatea, gero deuseztatu arren, Administrazio Publiko batetik espero daitezkeen arrazoizkotasun-tarteekin egiten direlako, interes orokorrei erantzun behar baitie eta, hortaz, ezin baita geldiarazi beldur delako, haren erabakiak berrikusi eta deuseztatuz gero, ukitutakoa aurrekontu publikoen kontura konpentsatu beharko ote duen, nolanahi ere eta kasuan kasuko inguruabarrak alde batera utzita.

			2011ko urriaren 26ko AGEk (RJ 2011, 1574) eta 2015eko otsailaren 17koak (RJ 2015, 922) ondorioztatzen duten moduan: “Hitz batean, zerbitzu publiko jakin baten funtzionamenduak herritar bati dakarkion ondare-kaltea antijuridikoa den jakiteko, administrazio-jardueraren izaera analizatu behar da eta eskatu ahal zaizkion arrazionaltasun-parametroei erantzuten dien aztertu behar da. Hau da, deuseztatu arren administrazio-erabakiak aplikatzen dituen arauen arrazoizko interpretazio bat erakusten ote duen, Administrazioari esleitu zaion ahalaren helburuak betetzera bideratuta”.

			Hizpide dugun kasura ekarrita administrazio-ebazpenak administrazio-bidean edo auzibidean deuseztatu diren kasuetan ondoriozta daitekeen ondare-erantzukizunari buruzko jurisprudentzia-doktrina (AJAPELen 142.4 artikulua), Batzordeak uste du ezin zaiola Hezkuntza Administrazioari erantzukizunik egotzi modulua ez baliozkotzeagatik, legezkotasunaren arrazoizko interpretazio batean oinarrituta dago eta.

			Lehenengo eta behin, esan behar da Hezkuntza Administrazioak errazak ez diren bi kontzeptu juridiko (“salbuespena” eta “baliozkotzea”) interpretatu behar dituela.

			Hasiera batean, Espainiako Errege Akademiaren (RAE) hiztegiaren arabera, “exención” (salbuespen) terminoak, bigarren adieran, honako hau esan nahi du: “Franqueza y libertad que alguien goza para eximirse de algún cargo u obligación” (norbaitek kargu edo betebehar batetik bere burua salbuesteko dituen frankizia eta askatasuna). “Convalidación” (baliozkotze) terminoak, ordea, “convalidar” aditzaren ekintza edo egintza da, alegia: “Dar validez académica a estudios aprobados en un determinado lugar, como un país o una institución, en otro distinto” (leku jakin batean, adibidez, herrialde edo erakunde batean, gainditutako ikasketei beste toki batean baliozkotasun akademikoa ematea).

			Baliozkotzeak, interesdunak trebakuntza akademiko bat gaindituta daukala aurkeztutako beste trebakuntza baten bidez baieztatzea denez, ikasketen arteko baliokidetasun-judizioa dakar, hau da, jarraitutako ikasketaren curriculum-edukiak, amaierako gaitasunak eta ebaluazio-irizpideak azterrarazten ditu, eskuratutako trebakuntza akademikoa eta lortu nahi dena antzekoak diren argitzeko.

			Bada, zaila da konparazio-azterketa horri heltzea konparatzeko trebakuntzarik ere ez dagoenean, salbuespen bat egon delako eta ikasketak ez egitearen abantailaz gozatu delako.

			Bigarrenik, Donostiako Administrazioarekiko Auzien 1. Epaitegiaren 2014ko abenduaren 29ko 293/2014 Epaiak Hezkuntza Administrazioaren jarduketa berretsi zuen.

			Administrazioaren tesiaren aldeko ebazpen judizial bat (gero auzitegi nagusi batek zuzendu zuena) egoteagatik soilik ezin dugu ondorioztatu horrek automatikoki administrazio-jarduketaren arbitrariotasuna edo irrazionaltasuna baztertzea dakarrenik. Hala ere, balioetsi behar den elementua da, jurisdikzio-funtzioak modu independentean eta inpartzialtasunez gauzatzen direla kontuan izanda.

			Hirugarrenik, gaiaren argitasuna ez da inola ere ageria, Euskal Autonomia Erkidegoko Justizia Auzitegi Gorenaren 2016ko apirilaren 13ko 142/2016 Epaiak berak egiaztatzen duen bezala, apelatutako epaia errebokatu eta baliozkotzera behartzen baitu.

			Sala hiru elementutan oinarritzen da arrazoitzeko: (i) baliozkotze-arau bat dago; (ii) salbuespena lortu zuen moduak ez du eraginik eta, azkenik (iii), ez dago salbuespen bat oinarri hartuta gainditutako moduluak baliozkotzea eragozten duen berariazko xedapenik.

			Lehen argudioari dagokionez, honako hau dio:

			…apelatzaileak aldeztu duen funtsezko argudioari heldu behar diogu, araudi aplikagarritik, 2001eko abenduaren 20ko agindutik (horren bidez, Hezkuntza Sistemaren Antolamendu Orokorraren urriaren 3ko 1/1990 Lege Organikotik eratorritako berariazko lanbide-heziketako ikasketen baliozkotzeak zehaztu ziren; 2002ko urtarrilaren 9ko BOEn argitaratu zen) abiatu behar garelako; horrek, bigarren erabakian, modulu profesionalen arteko baliozkotzeak aipatzen ditu eta II. eranskinari heltzen dio, hor ezartzen baitira salak nahitaez oinarri hartu behar dituen baliozkotzeak.

			Hemen interesatzen denerako, itsas eta arrantza-jardueren familiari dagokionez, berariaz jasotzen du, mantentze eta ekoizpenerako zerbitzuen lanbide-familiaren barruan, Industria Ekipamenduaren Mantentzeko Heziketa Zikloa eta Mantentze eta Muntaketarako Fabrikazio Tekniken Modulua direla-eta, Mantentze Industrialerako Teknika Lagungarrien Modulua, Itsasontzi Makinen eta Instalazioen Gainbegiratze eta Kontroleko Goi Mailako Ziklokoa, baliozkotzen duela, eta horixe eskatu zuen demandatzaile-apelatzaileak bere eskaeran.

			(…)

			Aurkeztutako trebakuntzaren berezitasunari dagokionez ondorio horietarako garrantzitsuena dena zera da, lan-praktikarekiko korrespondentziatik abiatuta izan arren: demandatzaileak Industria Ekipamenduaren Mantentzeko Heziketa Zikloko Mantentze eta Muntaketarako Fabrikazio Tekniken Moduluaren egiaztapena zeukan eta 2001eko abenduaren 20ko aginduak ezartzen du Itsasontzi Makinen eta Instalazioen Gainbegiratze eta Kontroleko Goi Mailako Zikloko Mantentze Industrialerako Teknika Lagungarrien Modulua dela baliozkotu beharreko trebakuntza; hortaz, aitortu behar da …(e)ko … Itsas eta Arrantzako Bigarren Mailako Institutuan eskatu zen baliozkotzea bidezkoa dela.

			Hala ere, 2001eko abenduaren 20ko aginduak (horren bidez, Hezkuntza Sistemaren Antolamendu Orokorraren urriaren 3ko 1/1990 Lege Organikotik eratorritako berariazko lanbide-heziketako ikasketen baliozkotzeak zehaztu ziren) II. eranskinean, “itsas eta arrantza-jarduerak” familian, alde batetik, “mantentzea eta administraziorako zerbitzuak” lanbide-familia hartzen du barne emandako trebakuntza gisa, eta heziketa-ziklo edo modulu profesional (sartuta dauden heziketa-ziklo) gisa heziketa-ziklo hau ematen du: “Industria Ekipamenduaren Mantentzea”. Beste aldetik, baliozkotu beharreko trebakuntza gisa, baliozkotu beharreko lanbide-modulu (sartuta dagoen heziketa-ziklo) gisa “Mantentze Industrialeko Teknika Lagungarriak (Itsasontzi Makinen eta Instalazioen Eragiketa, Kontrola eta Mantentzea)” aipatzen du.

			Beste era batera esanda, ez dago inolako zalantzarik baliozkotu beharreko ziklo eta moduluari buruz (Mantentze Industrialeko Teknika Lagungarriak), baina ez da identifikatzen Industria Ekipamenduaren Mantentzeko Heziketa Zikloko zein modulu baliozkotu ahal den, eta ez da berariaz aipatzen “Mantentze eta Muntaketarako Fabrikazio Teknikak” modulua.

			Bigarren argudioari dagokionez, epaiak honako hau arrazoitzen du:

			Hori, kontuan hartu gabe apelatzaileak bere garaian Ferroleko Administrazioarekiko Auzien Epaitegian jarraitutako jurisdikzio-prozesuak izan zuen eragina, 818/2007 prozedura laburtuan eta irailaren 16ko 746/2009 Epaian, Galiziako Justizia Auzitegi Nagusiko administrazioarekiko auzien salaren lehen atalaren 614/2008 apelazio-errekurtsoan emandakoa, espedientean sartuta baitago, han isiltasun positibo gisa baietsi zenaren ondorioei eta Galiziako salaren azken erabakiari lotuta, Jurisdikzio Legearen 29.1 artikuluaren eremuan; erabakia izan zen Administrazioa kondenatzea baliozkotzeari eta lortutako salbuespenei dagokienez nahi zena espediente akademikoan sartzera eta zentzu horretan ziurtapen akademiko ofiziala ematera.

			Horrela, epaiaren aburuz, kasuan kasuko inguruabarrak alde batera utzi behar dira erabat, nahiz eta erreklamaziogileak, bai Industria Ekipamenduaren Mantentzeko heziketa-zikloari bai Itsasontziko Makinen eta Instalazioen Gainbegiratze eta Kontroleko goi-mailako zikloari dagokienez, gainditutako modulu guztiak salbuespen edo baliozkotzearen bitartez gaindituak izan, horiei dagozkien berariazko irakaspenei modu erregularrean jarraitu eta horiek gainditu gabe.

			Batzorde honi ez dagokio isiltasun positiboak epean ez ebaztearen ondoriozko lege-zehapen gisa izan ditzakeen eragin desegokiak balioestea, bereziki hirugarrenen eskubideak nahasita egon daitezkeenean. Hala ere, adierazi behar du baliozkotzea 2001ko abenduaren 20ko aginduaren II. eranskinaren hitzez-hitzezko edukia ikusita eztabaidagarria zela eta, gainera, ziklo jakin baterako isiltasunaren bidez lortutako salbuespena beste heziketa-ziklo batzuetan baliatu ahal izatea ere bazela eztabaidagarria; izan ere, horietan ez zen aitortu eta, horrez gain, hori egite aldera, hezkuntza-agintariek ez zuten beharrezko egiaztapenik egin modu fede-emailean ziurtatzeko lanbide-jardunaren ikuspuntutik modulua gainditu behar ez zela.

			Lan-jardunagatiko salbuespenak moduluaren jarraipena eta dagozkion kalifikazio-proben gainditzea arautzean salbuespenak diren heinean, haien interpretazioak zorrotza eta zehatza izan behar du, exegesi hedakorrik onartu gabe, herritar guztien berdintasunezko tratamendua bermatze aldera; izan ere, denek daukate hezkuntzarako eskubidea titulu akademiko eta profesionalak lortzeko, jaulkitzeko eta homologatzeko aukeren berdintasuna bermatzen duen hezkuntza-sistema baten esparruan.

			Azkenik, auzitegiak amaitzeko argudio honekin bukatzen du bere analisia:

			Hori guztia, ez delako helarazi antolamendu juridikoan berariaz ezartzen denik lan-jardunarekiko korrespondentziaz gainditutzat jotzen diren trebakuntza-moduluak, hizpide ditugun ondorioetarako, baliozkotu ezin direnik, lan-jardunarekiko korrespondentzia aurreikusita ez daukaten trebakuntza-moduluei dagokienez; hori guztia, apirilaren 22ko 722/1994 Errege Dekretuaren xedapenei (horren bidez, Itsasontziko Makinen eta Instalazioen Gainbegiratze eta Kontroleko goi-mailako teknikariaren titulua ezarri zen) eta autoen kasuari aplikatzekoak diren irakaspenei lotuta, uztailaren 13ko 1075/2012 Errege Dekretuak indargabetu arren, eta Hezkuntza Administrazioek irakaskuntza-curriculum berria ezartzeko aurreikuspenei, gure kasuan eraginik ez dutenei, dagokienez.

			Batzordearen ustez, apirilaren 22ko 722/1994 Errege Dekretuaren arabera Mantentze Industrialeko Teknika Lagungarriak lan-jardunarekiko korrespondentziagatik modulutik salbuetsi ezin baziren, 2001eko abenduaren 20ko aginduaren II. eranskinaren argitan moduluen baliozkotzerik posible ez zela zioen interpretazioa ez zen funsgabea, eta bereizi behar da modulua onartu zen ala salbuetsita geratu zen, errege-dekretuaren maila altuagoagatik eta iturri-sistema zuzentzen duen arau-hierarkiaren printzipioaren arabera.

			Aginduak egokitu behar zuen errege-dekretura, eta horren xedapenek ez zuten onartzen Mantentze Industrialeko Teknika Lagungarrien modulua lan-jardunarekiko korrespondentziaren bidez gainditzea, baina hori gertatu da azkenean, zeharka bada ere.

			Hitz batean, ebazpen judiziala nahitaez bete behar den arren, esan daiteke baliozkotu ahal den moduluari buruzko terminologiaren ondoriozko zalantzak zeudela, heziketa-zikloa bai baina modulu zehatza aipatzen ez baitzen, baita administrazioaren isiltasunaren bidez lortutako salbuespenaren indarraldiari buruz ere. Bestalde, Administrazioaren jarduketa arrazoizko interpretazio-irizpideetan inspiratzen zen, hala nola salbuespenen esparrua mugatzeko eta maila altueneko arauaren aplikagarritasuna errespetatzeko irizpideetan.

			Jadanik aipatu dugunez, ondare-erantzukizuna dagoela hautemateko eskatzen den beste betekizun bat kaltearen edo galeraren eraginkortasuna da.

			Interesdunak erreklamatzeko erabiltzen dituen kontzeptu zehatzak analizatu baino lehen, adierazi behar da zuzeneko erlazio bat ezartzen duela itsasontziko mekanikari nagusiaren lanbidean aritzeko ezintasunaren eta modulua 2013. urtean eskatu zuenean ez baliozkotzearen artean.

			Dena den, Itsasontziko Makinen eta Instalazioen Gainbegiratze eta Kontroleko goi-mailako teknikariaren titulurik ez edukitzea bazen lanbide horretan aritzea galarazten ziona, ez da ulertzen zergatik itxaron zuen 2012/2013 ikasturtera arte matrikulatzeko eta Mantentze Industrialeko Teknika Lagungarrien moduluaren baliozkotzea lortzeko, 2001/2002 ikasturtetik ikasketak bukatzeko falta zitzaion bakarra zenez gero, Coruñako Administrazioarekiko Auzien 3. Epaitegiaren 2002ko urtarrilaren 23ko epaian oinarrituta, eta Industria Ekipamenduaren Mantentzeko heziketa-zikloko Mantentze eta Muntaketarako Fabrikazio Tekniken modulutiko salbuespena aitortuta zuenez gero, Galiziako Justizia Auzitegi Nagusiaren 2009ko irailaren 16ko epaiaren bitartez.

			Gutxienez bi ikasturte (2010/2011 eta 2011/2012) itxaron zuen eta atzerapen horrek, antza, ez zion inolako kalterik sortu.

			Era berean, zehaztu behar da itsasontziko mekanikari nagusiaren titulu profesionala eskuratzeko arauketa, maiatzaren 14ko 930/1998 Errege Dekretuak (merkataritzako nabigazioko zenbait lanbideren egokitasunaren eta tituluen gaineko baldintza orokorrei buruzkoak) xedatutakoa, hein batean indargabetu zutela ekainaren 12ko 973/2009 Dekretuak (merkataritzako nabigazioko titulu profesionalak arautzen dituenak) eta, geroago, urtarrilaren 24ko 36/2014 Errege Dekretuak (arrantza-sektoreko titulu profesionalak arautzen dituenak).

			Bada, ez 930/1998 Errege Dekretuaren arauketa bateratuan ez 937/2009 eta 36/2014 errege-dekretuetako arauketa banakatuan ez da nahikoa titulu eztabaidagarria edukitzea, beste betekizun batzuk ere bete behar baitira.

			Are gehiago, baliozkotzea eskatzen den unean 973/2009 Errege Dekretua jadanik indarrean dagoenez, lanbidean sartzea ahalbidetzen duen titulu bakarra ere ez da, 14. artikuluak ezartzen duen araubide orokorraren arabera:

			14. artikulua. Itsasontziko mekanikari nagusia.

			Hauek dira itsasontziko mekanikari nagusiaren titulua eskuratzeko betekizunak eta haren eskudantziak:

			1. Eskuratzeko betekizunak:

			a) Itsasontziko Makinen eta Instalazioen Gainbegiratze eta Kontroleko goi mailako teknikariaren titulu akademikoa edo itsas eta arrantzako adarreko teknikari espezialistarena (itsasontziko mekanikan espezializatua) edukitzea edo titulu horren berezko gaitasun profesionalak biltzen dituen profesionaltasun-ziurtagiria edukitzea.

			Horretarako, trebakuntza-zentroek merkataritzako ontzietan lan egiteko trebakuntzan gutxieneko kalitate-betekizunak bete behar dituzte, 20. artikuluan ezartzen den moduan, ikasturteak hasi baino lehen.

			b) 20 urte beteak izatea.

			c) Itsasoko Gizarte Institutuak egindako itsas ontziratzeko mediku-azterketa gaindituta edukitzea titulua eskatzen den unean.

			d) 12 hilabeteko aldian ontziratuta egona izatea, makinetako marinel edo ikasle gisa, eta horietatik gutxienez sei hilabetetan makinak zaintzeko jarduerak beteta izatea. Hori guztia, STCW Kodearen A-III/1 ataleko betekizunen araberako trebakuntza-programa baten zati gisa. Azken egitate hori trebakuntzaren erregistro-liburuan jaso beharko da.

			e) Sustapen Ministerioak zehaztutako egokitasun profesionaleko proba gaindituta izatea, STCW Kodearen A-III/1 ataleko gaitasun-arauen arabera.

			Hori esanda, jakina den moduan, lortu gabeko irabaziari buruzko jurisprudentziak (besteak beste, 2002ko azaroaren 15eko AGE, RJ 2002, 10959) “lortu gabe utzi diren bermeak zehazki frogatzeko eskatzen du, zeren eta lortu gabeko irabaziaren kalte-ordaina, Auzitegi Goreneko hirugarren salaren jurisprudentzia errepikatuarekiko koherentzian, modu zuhur eta murriztailean hauteman behar delako, mozkin batzuk lortu gabe uzteko aukera soila onartezina baita”.

			Eta, ildo berean, 2006ko otsailaren 22ko AGEk (RJ 2006, 2895) zera dio: “lortu gabeko irabaziagatiko kalte-ordaina jasotzeko, frogatu behar da ekonomikoki balioets daitekeen benetako kaltea berehala, modu esklusiboan eta zuzenean gertatu dela, soilik gertagarriak ez diren diru-sarrera batzuk galtzearen ondorioz, eta itxaropen soilak edo irabazi zalantzagarri edo hipotetikoak ordainketatik kanpo geratzen dira”.

			Kasu honetan, ez dago benetako kalterik kalte-ordaina eskatu den moduan ─itsasontziko mekanikari nagusiaren lanbidean ez aritzeagatik lortu gabe utzi diren ustezko ordainsariak─, horiek faktore askoren menpe zeudelako, besteak beste, eta ezinbesteko oinarri gisa, enplegu horiek egotearen eta titulua ez edukitzeagatik uko egin behar zion kontratua sinatzea hari eskainita egotearen menpe.

			Jakina, nabarmenki eskasa da ontzi-konpainia baten bi lan-eskaintza, webgune batean 2016ko azaroaren 12an agertutakoak, soilik aurkeztea.

			Auzitegi gorenaren doktrinatik ondorioztatzen den moduan (besteak beste, AGE hauek: 2004ko martxoaren 24ko RJ 2004, 1951, 2004ko uztailaren 12ko, RJ 2004, 5250, 2004ko azaroaren 3ko RJ 2004, 5250, 2005eko apirilaren 13ko RJ 2005, 3234 eta 2006ko apirilaren 6ko RJ 2006, 1772), horiek ere gero jurisdikzio-bidean deuseztatu zen baliozkotze-falta baten ondoriozko ondare-erantzukizuneko gaietan eman baitziren:

			abstraktuki ez dago eragozpenik baieztatzeko mota horretako administrazio-erabaki batek, geroago deuseztatuak, hartzaileentzat ondorio ekonomiko kaltegarriak eduki ahal izan dituela eta ordaindu behar diren kalte-ordain batzuk sortu ahal izan dituela. Baina prozesu berezi batean alderdi abstraktutik alderdi indibidualera pasatzen denean eta horretan ordaintzeko ekintza zehatz bat gauzatzen denean, deuseztatzeko ekintzaz beraz gain, frogatu behar da kalte horiek benetan gertatu zirela eta zehaztu behar da zer emaitza izan duten errekurtsogile bakoitzarentzako ondore ekonomiko kaltegarriek.

			Kasu honetan, epai horiek analizatutakoetan bezala, ez dago froga nahikorik esateko erreklamaziogileak itsasontziko mekanikari nagusi gisa lana lortuko zuela baldin eta Administrazioak bere baliozkotze-eskaerari jaramon egin balio. Batzordearen aburuz, kontratatua izango zela baieztatzeko, honako hau behar zen, Auzitegi Gorenaren doktrinaren arabera: “lan-merkatu haren baldintzen eta” Itsasontziko Makinen eta Instalazioen Gainbegiratze eta Kontroleko goi-mailako teknikariaren titulua “lortu eta berehala enplegu bat aurkitzeko itxaropenen egiaztapen osoagoa”.

			Orobat erabiltzen duen kalte moralari dagokionez, epai horiek ere jaso ditzakegu:

			Hain zuzen, kalte moralak, ondare-kalteak ez bezala, eskubide immaterialak urratzearen ondoriozkoak dira eta, hortaz, ez daukate berez baliokide ekonomikorik, nahiz eta, jakina, jasan dituenari diru-konpentsazio edo ordainketa betegarria jasotzeko eskubidea sor diezaioketen. Auzitegi Goreneko arlo zibileko salaren 2002ko urriaren 31ko epaian (RJ 2002, 9736) baieztatzen denez, kalte moralaren kontzeptuak “ez du kalte materialaren alderdirik barne hartzen. Eskubide subjektiboaren urraketa batek subjektuaren ondare-alderdiari eraso egiten badio, ezin da baietsi horrek alderdi espiritualari ere eragiten dionik. Soilik pertsonaren eskubide immaterial bati eraso egin zaionean dago kalte morala: adibidez, ohoreari, intimitateari eta irudiari, maiatzaren 5eko 1/1982 Legeak xedatu bezala (RCL 1982, 1197); maite den pertsona bat hiltzen denean ere gertatzen da, seme edo alaba gaztea izan, horrek kalte ekonomikorik ez baitakar, zein familiako aita izan, horrek kalte ekonomikoa dakar eta; halaber, pretium doloris delakoari dagokio. Baina ezin da alegatu ondare-kalte bat gertatu eta erreklamatzen denean, hau da, kalteak ondasun ekonomikoei eragiten dienean, ondare-kaltearen biderapen edo handitze gisa”.

			Egia da kalte moralaren nozioa pixkanaka handitu dela, Auzitegi Goreneko arlo zibileko sala beraren 2000ko maiatzaren 31ko epaiak (RJ 2000, 5089) erakusten duen moduan. Hala ere, epai horrek berresten duen moduan, “kalte-ordaina emateko moduko kalte moral bat sortu ahal izateko oinarrizko egoera sufrimendu edo pairamen psikikoa […] edo espirituala […] da, ezintasuna, urduritasuna, herstura, larritasuna”, gogo-aldarte iraunkorrak edo nolabaiteko intentsitatekoak, egindako eskaeraren aurkako administrazio-egintza baten deuseztapena lortzeko jurisdikzio-prozedura batera jotzearen ondoriozko kargarekin nahitaez identifikatzen ez direnak.

			Egiazki, baliozkotzea ukatzean pertsona akademiko eta profesional gisa autorrealizazioa galarazi bazitzaion, baliozkotutakoan era berean esan daiteke egindako kaltea behar bezala konpondu dela.

			Laburbilduz, ez da kalte antijuridikorik egon eta erreklamaziogileari ez zaio lan-kontratu baten ondoriozko ordainsaririk kendu; izan ere, ondorio ekonomiko horiek itxaropen soilak edo irabazi zalantzagarri edo hipotetikoak baino ez dira.

			G) Garbiketa-zerbitzua

			Erreklamaziogileak baieztatu du udalaren garbiketa-zerbitzuaren ureztatzeko mahukarekin topo egin zuela eta ez zegoela horren berri ematen zuen seinalerik. Abian zegoen mahuka horrek, langilea ureztatzen ari baitzen, galtzadaren zabalera sigi-sagan okupatzen zuen, zenbait tolesturarekin, eta saihestu ezinezko oztopoa izan zen; horren ondorioz, agertutakoak bizikletaren kontrola galdu zuen eta galtzadaren gainean erori zen.

			(…)

			Aurreko datuak kontuan hartuta, Batzordeak ulertzen du garbiketa-zerbitzuak kasu honetan ez duela beharrezko zuhurtasunez jardun bere zeregina betetzean; beraz, badago kausalitate-erlazioa bere jarduketaren ─anormalaren─ eta erreklamaziogileak jasandako erorikoaren eta kalteen artean, azalduko ditugun arrazoiak direla eta.

			Alderdiek ez dituzte egitate hauek eztabaidatu: ALV jauna bizikletaz zihoan Bilboko … kaletik (zirkulazio-noranzko bakarra du) eta behintzat galtzada gehiena okupatzen zuen ureztatzeko mahuka batekin talka egin zuen; horren ondorioz, erori egin zen, eta horrek eragin zizkion lesioengatik ebakuntza egin behar izan zioten.

			Udalak RSU Bilbao ABEk aurkeztutako txostena bereganatu du, baina ez du ABEEren eta udalaren arteko harremanaren berri eman.

			RSU Bilbao ABEEren txostenaren arabera, garbiketa-eragiketetan eskuarki mahuka linealki hedatzen da, galtzadan zehar, baina hizpide dugun kasuan, urarekin garbitzeko zona ur-hargunetik hurbil zegoenez, mahuka sigi-sagan hedatu zen, galtzada gehiena okupatuz.

			Mota horretako eragiketan parte hartzen duten langileak, ABEEren arabera, bi dira: horietako bat ur-hargunearen ondoan eta inguruetan jartzen da, oinezkoei garbiketa-lanak egiten ari direla jakinarazteko eta horrela arriskuak saihesteko, eta beste langileak urarekin garbitzen du. Lehena arduratzen da mahuka ahal den neurrian ibilgailuen zirkulazioaren zonatik kanpo mantentzeaz.

			Kasu honetan, kontratistaren arabera, langileetako bat galtzadaren erdian zegoen, mahukaren ondoan, arropa islatzaileaz jantzita, handik zirkula zezaketen ibilgailuei mahuka non zegoen jakinarazteko.

			Langileen adierazpenetan, horietako batek, urarekin garbitzeaz arduratzen zenak, baieztatu du ez zuela ez txirrindularia ez erorikoa ikusi eta ohikoa dela lan horiek egin bitartean mahukak bai espaloiak bai galtzadak zeharkatzea.

			Bigarren langileak baieztatu duenez, egitateak gertatu zirenean bera jantzi islatzaileaz jantzita zegoen galtzadaren erdian, mahukari eusten; udaltzaingoak aurkeztutako krokisa identifikatu du eta uste du mahukaren kokapena antzekoa zela; ez zuen txirrindularia zirkulatzen ikusi, bakarrik erortzen ikusi zuen.

			Aurreko baieztapenetatik zera ondorioztatzen da: lehenik eta behin, garbiketa ezin zen egin mahuka galtzadan zehar hedatuz, zuzena den moduan, baizik eta galtzada gehiena inbadituz, eta, horrek zirkulaziorako arriskua handitzen duenez, bidearen erabiltzaileek galtzadan mahuka zegoela ohartarazteko ahalegina areagotu beharko zuen.

			Ezin da esan erabiltzaileei galtzadan mahuka zegoela ohartarazteaz arduratzen den enplegatuak bere funtzioa bete zuenik, ez baitzuen txirrindularia zirkulatzen ikusi, erori zenean baizik, hain kale estuan eta zirkulazio-noranzko bakarrekoan.

			Galtzadaren erdian mahukari eusten zegoela ere bateraezina da leku horretan txirrindulariak mahukarekin talka egitearekin, udaltzainek egindako krokisetik ondorioztatzen den moduan, krokis horrek ez baitu jasotzen mahukaren arriskua ohartarazteaz arduratzen zen enplegatua zonan zegoenik.

			Amaitzeko, esan behar da ezen, garbiketako enplegatuek sortu zutenez arriskua bide publikoan, haiei zegokiela bidearen erabiltzaileei hori ohartarazteko arreta muturreraino eramatea; ez da egiaztatu hori egin zutenik, eta kontratistaren txostenak egin dituen aipamenak (txirrindulariaren gehiegizko abiadura, zuhurtziagabekeria eta arretarik eza) ez dira aintzat hartu behar, inguruabar horiek ez direlako islatu ez langileen adierazpenetan ez udaltzainen txostenetan.

			H) Suhiltzaileen zerbitzu publikoa

			Erreklamazioa, diogun moduan, erlazio horretatik abiatzen da eta esaten du bigarren sutea lehen sutearen sorgune sor bat, oharkabean pasatu zena, berpiztu zenean sortu zela; sorgune horrek pilatutako material-kantitate handien azpian iraun zuen, indarberritzeko behar zuen egoera aurkitu arte.

			Hala ere, PSISZren txostenaren arabera, … SLko (aseguru-entitate erreklamaziogileak kontratatutako enpresako) perituen tesia ez dago egiaztatuta, eta esku-hartzeari buruzko bere txostenaren azken eguneratzean, 2014ko uztailaren 11koan, 2014ko uztailaren 10ean egindako material-kentzeari buruzko atal zehatz bat barne hartzen du. Txosten horretan jakinarazten da materiala kendu egin zela, 24an eta 27an gertatu ziren suteen kokapenaren artean lotura bat ezar zitekeen egiaztatzeko helburuarekin, eta txostenak zera ondorioztatzen du horri buruz: “multzoaren barrualdean suak ez dauka bi sorguneen arteko loturarik. Eta kanpoan ere ez zegoen horrelakorik, argazkietan ikus daitekeen moduan”.

			Horrela, erreklamazioaren tesia gezurtatzen saiatzen da, baina, nolanahi ere, PSISZren txosten horrek ez du bigarren sutearen kausari buruzko bestelako tesirik ematen, eta argi dago ezin zaiola bigarren huts elektriko bati esleitu, lehen sutearen ostean korrontea moztu zelako.

			Hasieran, sutea norbaitek eragindakoa izateko aukera ere kontuan hartu zen. Ertzaintzak egindako lehen atestatuak esaten duenez, suhiltzaileek lekuan jardun zuten agenteei jakinarazi zieten sutea norbaitek eragindakoa izan zitekeela, hori sor zezakeen elementurik ez zegoelako lekuan. Dena den, tesi hori ez da nagusitu, ezta funtsik bereganatu ere. Garatutako jarduketa penal eskasek ere ez dute ikerketa judizial bat hasteko oinarririk aurkitu; beraz, gertaerak beharrezko sendotasunez azaldu ditzakeen tesi bakarra bi suteak erlazionatzen dituena da.

			Hasierako sorgunearen kokapen zehatza eztabaidagarria da, … SLren txostenean identifikaturiko lekua, esan dugunez, PSISZren txostenak gezurtatu duelako, baina, hori hasierako puntu zehatza izango ez balitz ere, bi suteak erlazionatuta egotea eta sorgune sor bat existitzea, esan dugun bezala, tesi koherenteena eta gertagarriena da oraindik. Izan ere, ebazpen-proposamenak berak azkenean tesi hori onartzen du, ezbeharraren erantzukizuna negozio ezbehartuaren arduradunen zabarkeriazko jarduketari esleitzen diolako, ez baitzieten jaramonik egin suhiltzaileek arriskuak (gero gauzatu zenaren modukoak) deuseztatzeko eman zizkieten jarraibide eta ohartarazpenei.

			Beraz, bi suteen arteko erlazioa oinarri hartuta, analizatu behar da erlazio hori suhiltzaileen zerbitzuen jarduketaren ondorioz ahalbidetu ote zen, entitate erreklamaziogileak baieztatzen duenez, ala enpresako arduradunen jarduketak ahalbidetu ote zuen sutea berpizteko arrisku sorra gogortasun horrekin gauzatzea.

			Hasieran, jadanik aurreratu dugu suhiltzaileen zerbitzuen jarduketak ez duela zalantzarik sortzen lehen sutea kontrolatzea erdietsi zuten arte. 24ko goizean, itzaltze-lanen ostean, pabiloian aire arnasgarria eta atmosfera erabat garbia zeuden. Enpresako arduradunei egindako ohartarazpenek ere ─pilatutako materiala ateratzea, pilei hondeatzeko palaz eragitea, azpiko material-geruzak freskatzea eta tokia zaintzea ─ erabateko zentzua daukate, lekuko baldintza fisiko zehatzak direla eta. Kontuan izan behar da enpresaren jarduera pelletak fabrikatzea zela, material hori hain zuzen erregai moduan erabiltzen dela eta, fabrikatze-prozesuaren ondorioz, pabiloiak material ugari zeukala biltegiratuta, bere ekoizpen-faseen arabera pilatuta (paletak, palet zatituak edo zur-txirbilak); beraz, erraza zen arriskua antzematea.

			Material-pilen azpian hausberoren bat egoteko aukera begi-bistakoa zen ezjakin batentzat ere, horregatik funtsezkoa da, erreklamazioaren ondorioetarako, zehaztea nork zeukan materiala kentzeko erantzukizuna.

			Esku-hartze fitxek argi eta garbi jasotzen dituzte suhiltzaileen zerbitzuek enpresako arduradunei eman zizkieten jarraibideak eta ohartarazpenak. 14-1461 fitxak, lehen ohartarazpenari dagokionak, ohartarazten du: “zur-txirbila denez, mugitu eta busti behar da hausberorik geratzen ez dela egiaztatzeko”; gero, honako hau gehitzen du: “ekintza hori enpresako langileek egingo dute, suhiltzaileen laguntzaz, gaur goizean”. 14-1463 fitxak aurreko txanda ordeztu osteko esku-hartzearen berri ematen du. Fitxa horrek adierazten duenez, “arduradunek pabilioiko material guztia kanporatzeko konpromisoa hartu dute, ohartarazi zaie dauzkaten hiru SUHetako ura duen makina bat prest eduki behar dutela, horietako bat erabili behar balute ager litekeen edozein hausbero itzaltzeko”. Fitxa horretan, halaber, ekainaren 24ko arratsaldeko egoera berrikusten da. Jarduketa horri dagokionez, zera esaten du: “arratsaldean berrikustera joatekotan geratu ginen. Arratsaldeko berrikuspen horretan egiaztatu da oraindik ke apur bat dagoela siloetatik hurbilen dagoen zonan, hondeatzeko palaz ezerri eragin ez diotela ikusi baitugu; berriro ohartarazi zaie lan hori egin behar dela sutea guztiz itzali dela ziurtatu ahal izateko”.

			Beraz, fitxek argi jasotzen dute suhiltzaileen zerbitzuek materialari eragiteko eta hori kanporatzeko eskatu zutela, hain zuzen ere hausbero ezkutuek edo sorrek sua berpiztu ahal izatea ekiditeko.

			Aseguru-konpainiaren ustez, suhiltzaileek egin beharko zuten kanporatzeko eragiketak, enpresako arduradunek ez zeukatelako eragiketak egiteko ez jakintzarik ez bitartekorik. Gainera, alegatzen dute lehen sutearen ostean ez zutela materiala atera zeren eta ezbeharrean egon ziren suhiltzaileek berek esan zietelako jada ez zela beharrezkoa, sua guztiz itzalita zegoen eta.

			Batzordea ados dago udalarekin argudio horien gaitzespena dela eta, zenbait arrazoi direla medio.

			Lehenengo eta behin, jarduketa-fitxek ez dute inolako zalantzarik uzten materialari eragiteko, hori freskatzeko eta kanporatzeko jarraibideei dagokienez. Ez kanporatzeko amaierako erabakiak, antza, zerikusi handiagoa dauka gehiegizko konfiantzarekin edo ardura-faltarekin eta enpresako arduradunen eta aseguruaren eta horko perituen arteko harremanekin. Haren lekukoaren deklarazioan, enpresaren jabeetako batek adierazten du konpainia aseguratzaileak bidalitako bi perituek “ezer ez ukitzeko” esan zietela. Era berean, pabiloiaren jabearen konpainia aseguratzaileak bere peritua bidali zuen, eta GDAL jaunak emandako lekukotzak adierazten du aseguru-konpainia berak esandakoaren arabera “ezin zutela ezer ukitu”.

			Bigarrenik, larrialdiko egoera batean, adibidez, hirigunean sute bat gertatzen denean, suhiltzaileak behartuta egon daitezke neurriak hartzera higiezinen jabetza kontuan hartu gabe, baina, hori gorabehera, kasu honetan pabiloian pilatutako materialaren gaineko erantzukizun nagusia, hasiera batean, haren jabeena zen.

			Euskal Autonomia Erkidegoko Larrialdiak Kudeatzeko Legeak (apirilaren 3ko 1/1996) oro har ezartzen du pertsona guztiek herrizaingo-lanetan elkarlanean aritu behar dutela eta, zehatz-mehatz, herrizaingoaren arloan eskumenak dituzten agintariek emandako larrialdiko jarraibideak eta neurriak bete behar dituztela, baita agintari horiek emandako agindu orokorrak eta bereziak ere (2 ter artikulua). Larrialdiko kasuetan eta beste egoera jakin batzuetan ere, herrizaingoko agintariek larrialdi bati aurre egiteko behar diren ondasunak aldi baterako kontrolatu eta okupatu ahal dituzte, baina beti sortutako egoeraren neurrian (2 quater artikulua).

			Kasu honetan, Batzordeak uste du suhiltzaileen zerbitzuen jarduketa neurrikoa izan zela. Azkar eta eraginkortasunez jardun zuten lehen sutean, eta hori itzalitakoan enpresen titularrei kontrola itzuli zioten eta, halaber, segurtasuna bermatzeko behar ziren jarraibideak eman zizkieten. Suhiltzaileen zerbitzuei ezin zaie inolako erantzukizunik esleitu enpresako arduradunei zegozkien lanak ez egiteagatik, horrelako neurriak hartzeko premiazko arrazoirik ez zegoelako. Hain zuzen, lehen sutetik bigarrenera hiru egun igaro ziren, eta enpresak eragiketok egun horietan egin ahal izan zituen. Egoera kontrolatuta zegoen, eta horren erakusgarria da … SLko perituek ere ─beren txostenean suhiltzaileen jarduketa zalantzan jartzen baitute─ ez zutela sorgune sorra detektatu lehen ezbeharra ikuskatu zutenean, ekainaren 26an, hau da, bigarren sutea hasi baino ordu batzuk lehenago bakarrik. Hitz batean, argi dago pilatutako materialari aurrez eragin gabe ezin zela bermatu hausberorik ez zegoela eta jarduketa hori, behin lehen sutea itzalita, ukitutako enpresaren erantzukizuna zela.

			Hirugarrenik, aipatu da enpresaren titularrek ez zeukatela prestakuntzarik eta bitartekorik, suhiltzaileen zerbitzuei kanporatu beharreko enpresaren materialaren gaineko erantzukizuna esleitzeko, baina horrek ere ez dirudi argudio sendoa. Hain zuzen ere erregai gisa erabiltzen den produktu bat fabrikatzen diharduen industria-jarduera bat da. Enpresak ez badauka tamalez posiblea den eta arriskutsua izan daitekeen egoera bati aurre egiteko jakintzarik eta bitartekorik, zalantzan jartzen du jarduera garatzeko duen gaitasuna, eta ez suhiltzaileen zerbitzuek beren zeregina betetzeko duten gaitasuna.

			Laugarrenik, PSISZren txostenak agerian jartzen du enpresak irregulartasunak zituela bere industria-proiektuan; izan ere, Industria Araudian (abenduaren 3ko 2267/2004 Errege Dekretuan) oinarrituta, C motako industria-eraikin batek, 1.000m2 baino gehiagoko azalera daukanak eta arrisku altua duenak, langarreztagailu automatikoen eta detekzio automatikoko sistema eduki behar zuen; enpresak ez zeukan horrelako instalaziorik, eta horien bidez sutea saihestu edo, behintzat, haren ondorioak murriztu ahalko ziren. Hortaz, enpresako arduradunen zabarkeriazko jarduketari eusten zaio.

			Azken batean, ezbeharrak gutxienez kalteengatiko prozedura judizial biri lekua eman die, eta horietan PSC enpresaren eta haren konpainia aseguratzaileen erantzukizun zibila epaitu da. Egitateen finkapenean, argitasunagatik Gasteizko lehen auzialdiko 6. epaitegiaren 2016ko otsailaren 24ko 33/2016 Epaia nabarmendu behar da; horren bidez, ezbehartutako pabiloiaren jabeak pabiloian jasandako kalteengatik, enpresa errentariak ordaindu gabekoengatik, egindako eskaera kitatzen da. Epai horrek honako hau frogatutzat jotzen du:

			Bigarren sutea sortu zen demandatuaren langileek beharrezko arduraz jardun ez zutelako, suhiltzaileek sua berpitz ez zedin emandako gomendioei entzungor eginez, eta azkenean sua berpiztu egin zen, aurreikus zitekeen moduan, demandatu errentariak arazorik gabe saihestu ahal izan zuen arren. Hori ondorioztatzen da autoetan emandako agirietatik, alegia, atestatutik eta poliziaren eta suhiltzaileen txostenetatik (bereziki, jarduketen 138. eta 140. folioen bitarteko zatia), eta bereziki epaiketan agertu ziren polizia-agenteen lekukotzetatik; azken horiek, zegokien atestatuan jaso zuten bezala, irmoki baieztatu dute ez zela salaketarik aurkeztu eta ez zela ofizioz prozesu penalik hasi autoen xede diren suteekin zerikusia zuen delitu bat zegoen arakatzeko; izan ere, ez zen inolako zantzurik ikusi pentsaraz zezakeenik bigarren sutea sua berrindartzeaz bestelako kausa batengatik sortu ahal zela, demandatua ez zelako arduratsua izan hondakinak eta material erregaia kenduz eta ezbeharraren tokia etengabe freskatuz, suhiltzaileek egokiro eta argiro esan zioten bezala.

			Beraz, gertatutakoaren erantzukizuna ezin zaie suhiltzaileen zerbitzuei esleitu, zuzentasunez jardun baitzuten itzaltzeko lan materialak eginez eta enpresako arduradunei egoera finkatzeko eta segurtasunari eusteko jarraibide egokiak emanez.

			23/2017 ABJI, par.: 55.etik 74.era

			

			I) Portuetako zerbitzu publikoa

			Ondorioz, badirudi justifikatuta dagoela zerbitzu publikoko jarduerei berez atxikita dauden instalazio batzuen, hala nola aisialdiko jarduera duen portu batean daudenen, diseinuak gailentzen diren behar funtzionalei erantzutea nagusiki, nahiz eta kasu hau eragin duen lekuan inguruabarren arabera askotariko beste jarduera batzuk dauden edo egon daitezkeen.

			Ildo horretan, Batzordeak ez du zalantza askorik portuko ohiko zamalanek, bai materialei bai pertsonei dagozkienek, istripua gertatu zen portuko zonan duten garrantziari buruz, nahiz eta bestelako jarduerak (ostalaritza, aisialdia, turismoa…) egon.

			Beraz, kai batek berez bete behar dituen ezaugarrien bateraezintasuna justifikatuta, beste mota batzuetako instalazio publikoen (arrapalak, mailak edo diferentzial nabarmeneko eskailera-mailak dituztenen) diseinuan hauteman ohi diren langak edo babes-elementuekin, ezin da ondorioztatu portuko administrazioari erantzukizuna egozteko arrazoi bat dagoenik egungo azpiegiturari buruz xedatutako konfigurazioagatik.

			Arrazoi bera dela eta, garrantzitsua da, erantzukizun publikotik salbueste aldera, egiaztatzea instalazio ireki batzuk erabiltzeak ekar ditzakeen arriskuak ohartarazteko gai diren seinale egokiak badaudela. Aipatutako txostenetik orobat ondorioztatzen da arauzko informazio-kartelak zeudela, sarbide-kale bakarretik porturako sarreran, zeinetan, portuak dituen zuzkidurekin batera, portuko instalazioen erabileran antzemandako arrisku eta debekatutako jarduera ugari iragartzen diren, zehatz-mehatz portuko esparruan barneratzen diren pertsonengana zuzenduta.

			Eta adierazitako ohartarazpenak nahikoak badira ulertzeko portuko esparrura noizean behin sartzen diren pertsonei han aurki ditzaketen arriskuez ohartarazteko betebeharra betetzen dela, arrazoi gehiago dauzkagu ulertzeko ohiko erabiltzailea den eta, jakina, portuko instalazioen konfigurazioa ezagutzen duen pertsona batek, han lan egiten duelako, horren jakitun izan behar duela, eta bere presentzia eta mugimenduak errealitate horietara egokitu.

			Ildo horretan, nabarmentzekoa da Administrazioa ez dela mugatu abisu-seinaleak instalatzera; aitzitik, portuetan garatzen diren jarduerak arautzen dituen araudi bat dauka, adibidez, Armintzakoa: Portuko Lanei buruzko Araudia onartzeko Dekretua (urriaren 21eko 236/1986, 1986ko azaroaren 17ko EHAA, 225. zk.). Araudi horrek, IV. kapituluan, portuan sartzeko arauak ezartzen ditu, eta honako hauek azpimarra ditzakegu: 31. artikulua (“Portu aldetik zirkula dezaten pertsonak eta ibiIgailuek, bere erantzukizun osoaz ibiliko dira, egon dauden seinaleei jaramon eginez…”) eta 30. artikulua (“Portu aldeetan ibilgailuak aparkatzea, horretarako jarritako uneetara eta portuko ekintzekin zerikusirik duten ibilgailuetara mugatuko da”). Ibilgailu ezbehartuaren gidariak ez ditu betebehar horiek bete, eta jokabide horrek eragina izan zezakeen ezbeharrean.

			Une honetan egokia da erreklamaziogileak entzunaldi-izapidean egindako alegazioan baieztatutakoa iruzkintzea, alegia, istripua hesirik ez egoteari esleitzearen ingurukoa. Bilboko lan-arloko 10. epaitegiaren 2017ko apirilaren 21eko epaian jaso da, eta hori erreklamaziogileak lan-istripuaren ondorioz legozkiokeen prestazioak aitortzeko jarritako demandan eman zen.

			Ebazpen-proposamenak biltzen duen moduan, baieztatu behar da, lehenengo eta behin, lan-prozeduran emandako epaiak ez duela Administrazioa lotzen, ez dituelako analizatzen ─ezta, are gutxiago, ebazten─ Administrazioaren ondare-erantzukizuna osatzen duten elementuak; bigarrenik, aipatutako epaiaren irakurketa arretatsuak ondorioztarazten du gertaturiko istripuaren arrazoiak hauek izan zitezkeela: (a) ikuspen-falta; (b) hesirik ez egotea; (c) langilearen hutsegitea; (d) ezagunak ez diren beste kontu batzuk. Agertoki horiek guztiak gogoan hartzen dira ─erreklamaziogileak bere alegazio-idazkian jasotzen duena ez bezala, haien artean inolako hurrenkerarik ezarri gabe─ kalte hilgarria ekarri zuten egitate kausal potentzial gisa, eta kokatzen den diskurtsoak ukatzen du prestazioen ordainketari uko egitea justifika lezakeen zuhurtziagabekeria ausartegiko kasu batean gaudela; hain zuzen, ukapenaren laugarren oinarri juridikoan, Auzitegi Gorenaren zenbait epaik zuhurtziagabekeria ausartegitzat jo daitezkeen jokabideak deritzetenak aipatu ostean, zera ondorioztatzen da:

			…horrek sinestarazten du inguruabar horretan kausatzailea ez zegoela zuhurtziagabekeria ausartegirik ulertzeko moduan, hartutako alkohola eta odoleko alkohol-kontzentrazioa direla medio, eta zuhurtziagabekeria soila ikusten dugu; izan ere, kausa ikuspen-falta, hesirik ez egotea, langilearen hutsegitea irteteko eta etxera bazkaltzera itzultzeko orduan eta, beharbada, ez dakizkigun eta asmatu ezin ditugun beste kontu batzuk izan zitezkeen… Hori guztia dela eta, magistratu honek ulertzen du in itinere istripu bat dela eta, hortaz, lan-istriputzat jo behar dela.

			Beraz, ezin da ondorioztatu epaiak adierazten duenik hesirik ez egotea dela istripuaren kausa; aitzitik, kausa posibleen edo gertakaria sorraraz zezaketen kausen zerrenda batean sartzera mugatzen da, horietako zeinek edo zeintzuek eragin zuten ebaluatu gabe, zeren eta, azaldu denez, erabaki judiziala ez zen hori, baizik eta zuhurtziagabekeria ausartegirik egon ez zela adieraztea soilik.

			Horrenbestez, begi-bistakoa da Administrazioaren jarduketak ez duela zeregin garrantzitsurik izan, ez dela efektu baldintzatzailea izan eta ezin dela kaltearen kausa egokitzat, kausa eraginkortzat edo egiazko kausa hurbiltzat jo. Hori dela eta, ez dago portuko administrazioaren erantzukizuna ekar dezakeen kalte antijuridikorik.

			J) Osasun-zerbitzuak

			Hala ere, erreklamazioan planteatu diren bi kontu direla-eta gelditu behar gara, diagnostikoaren atzerapenean izan dezaketen eragina analizatzeko.

			Lehenengoa, eta garrantzitsuena, proba egiteko atzerapena da, ziurrenik diagnostikoa lehenago egitea ahalbidetuko baitzuen. 2014ko ekainaren 26an jazotako gertakariaz ari gara: data horretan, erreklamaziogilea … Unibertsitate Ospitaleko digestio-zerbitzura joan zen, sedazioarekin gastroskopia bat egitera, baina azkenean ez zuen egin.

			Erreklamaziogileak kontatu duenez, probarako hitzordua 16:00etan zen eta 20:00ak pasatu arte itxaron zuen egiteko; une horretan joan behar izan zuen ama ezindua zaintzera. Kontakizunaren zehaztasuna alde batera utzita ─digestio-zerbitzuaren txostenaren arabera, probaren ordua 17:01 zen─, historiak erakusten du, zerbitzuko kide identifikatu gabe batek eskuz idatzitako agiri batean, hain zuzen pazientea egun horretan proba egin gabe joan zela, baina horren berri emanda. Dena den, ez dago jasota zer ordutan erabaki zuen zentrotik alde egitea. Aipatutako esku-izkribuan gaineratzen da “proba eskatzeko kontsulta-orria eman ziotela”, baina ez da jasotzen erreklamaziogileak proba egiteko beste data bat lortze aldera gauzatutako jarduketarik. Bai kontatu du, bere alegazioetan, proba egiteko deitu zain geratu zela, baina hori, antza, ez zen gertatu. Ondoren, ez zen joan digestio-zerbitzuan 2014ko urriaren 10ean zuen hurrengo hitzordura.

			Horrela, arreta eten zen eta, ziurrenik, diagnostikoa atzeratu zen. Hala ere, aitortu behar da erreklamaziogileak berak eten zuela prozesua eta ez zuela berriro aktibatu larrialdietako zerbitzura joan zen arte, hots, ia urtebete geroago.

			Batzorde honen aburuz, kasu jakin batzuetan, osasun-zerbitzuen jarduterik eza zerbitzuaren funtzionamendu txarra izan daiteke, pazientearen jarduketa pasiboa bada ere. Horrela, adibidez, Auzitegi Nazionalaren 2003ko azaroaren 5eko epaiak osasun-zerbitzuen erantzukizuna onartzen du, melanoma-proba positibo baten emaitza pazienteari berehala ez ezagutarazteagatik, nahiz eta pazientea programatutako kontsultara ez azaldu.

			Bestalde, azaroaren 14ko 41/2002 Legeak (pazientearen autonomia eta informazio eta dokumentazio klinikoaren arloko eskubide eta eginbideak arautzen dituenak) ezartzen duen pazientearen autodeterminazio-eskubidea oinarri hartuta, pazientea une oro alden daiteke osasun publikoan eskainitako laguntza-prozesutik, hari uko eginez, eta, era berean, osasun pribatura jo dezake, osasun publikoari horren berri eman gabe. Hortaz, edozein kasutan ere ezin da eskatu Osasun Administrazioak, pazientearen pasibitatea ikusita, ekimena har dezala eta harekin harremanetan jar dadila harengatik etendako arretari edo azterketari berriz ekite aldera. Erreklamaziogileak berak uko egin zionez probari ─haren arrazoi legitimoak alde batera utzita─, ez da logikoa besterik gabe Administrazioari esleitzea hori benetan gauzatzeko erantzukizuna; are gehiago, espezialistarekiko hurrengo kontsultara joan ez denean eta laguntza-prozesua bertan behera utzi duenean.

			Errekurtsogilearen jarduketak, kasu honetan, osasun-laguntzaren eta alegatutako kaltearen artean egon daitekeen kausazko lotura hautsiko luke; izan ere, Auzitegi Gorenaren 2010eko urtarrilaren 27ko epaiak (1285/2008 kasazio-errekurtsoa) adierazten duenez, ezin zaio Osasun Administrazioari diagnostikoaren atzerapenik egotzi errekurtsogilearen jarduketak, aurreko bisita batera joan ez baitzen, osasun-zerbitzuei eragotzi zielako eritasuna larriagotu zela antzematea, kasu horretan osasun-zerbitzuek neurri egokiak hartu ahal izango zuten eta.

			Gauzak horrela, gastroskopiari uko egiteagatik aukera terapeutikoa galtzea ezin zaio Osasun Administrazioari egotzi, pazienteari berari baizik. Pazienteak, aurreikusitako azterketari uko egin ostean, digestio-zerbitzuarekiko hurrengo hitzorduari ere uko egin zion; hitzordu horrek kasuaren azterketa berraktibatuko zukeenez, horrela laguntza-prozesua geldiarazi zuen, berak larrialdietako zerbitzura berriro joatea erabaki zuen arte, ia urtebete geroago. Une horretan, aurreko bi asteetatik sintoma larriagoak zeuzkan (errefluxu handiagoa, abdomeneko distentsioa, bularrezur atzeko erremina eta gorakoren bat, hiporexia eta 5kg inguruko pisu-galera).

			117/2017 ABJI, par.: 43.etik 50.era

			

			Hasiera batean, infekzio nosokomialak (hau da, ospitalean edo ospitalean egotearen ondorioz hartutakoak) ez dira gertatu behar eta, agertzen badira, Administrazioa da erantzulea, aurreikusi eta saihestu ahal diren kalteak direlako; hortaz, infekzioa antijuridikoa da.

			Dena den, baliteke infekzio nosokomialak (denak ez baitira berdinak eta askotariko kausak dituztelako: jarduketa klinikosanitarioak, horietan erabiltzen den materiala edo lekua edo pazientearen egoera klinikoa) gertatzea nahiz eta saihesteko ahal den guztia egin; kasu horretan, lex artisaren arabera neurri egoki guztiak hartu baziren, eta Administrazioak hori frogatu behar du, ondorioztatu behar da prozesu infekzioso hori arrisku bat dela eta pazienteak hori jasateko eginbehar juridikoa duela.

			Hau da, ospitaleko infekzioak aurreikus daitekeen arriskua diren arren, ezin dira guztiz saihestu ─zientzia eta teknikaren ezagutzen egoerak ahalbidetzen dituen kontrol-bitarteko guztiak erabili arren, faktore askokoak dira eta─; izan ere, neurri horiek hartu arren, paziente batzuek konplikazio hori garatzen dute, eta kasu horretan ezin zaio Administrazioari erantzukizunik esleitu, partikularrari kaltea jasateko eginbehar juridikoa esleitu behar baitzaio.

			2011ko uztailaren 6ko AGEk (RJ 2012-629) agerrarazten duenez, “ez da nahikoa infekzio bat ospitale barruan sortu dela egiaztatzea hortik ondorioztatzeko sepsia zerbitzu medikoren funtzionamenduari leporatu ahal zaiola; aitzitik, Administrazioaren ondare-erantzukizuna sortu ahal izateko, egiaztatu behar da ez dela bete ezagutzaren egoerak infekzioa eragin duen elementua detektatzeko ahalbidetzen duen errendimendu-estandarra”.

			Hitz batean, Administrazioari dagokio frogatzea osasun-zerbitzutik kanpoko kausek eragin dutela kaltea, ospitaleak patogeno horren kutsapena saihesteko behar diren zuhurtziazko neurri guztiak hartu dituelako.

			Itxarote-zerrenden kudeaketa

			Analisia bukatzeko, baieztatzen du kirurgiako itxarote-zerrendan egoteak ez diola MAL jaunari gaixotasunak berak sortutakoa baino kalte handiagorik ekarri, ikuspuntu klinikotik eta laneko ikuspuntutik, jasandako itxaronaldiaz gain.

			Espedienteak eta prozeduran egin diren medikuen txostenek eskaintzen dituzten datuak ikusita, Batzordeak uste du MAL jaunarentzat aurreikusitako ebakuntza kirurgikoa egiteko gehiegizko eta justifikatu gabeko atzerapena egon dela, atzerapen horretarako azalpenik eman gabe.

			Osasun-zerbitzuaren funtzionamenduari buruzko alderdi horretako arrazoizko estandarra definitzen duen arau-parametroaren arabera, atzerapen hori Osasun Administrazioaren funtzionamendu anormala da.

			145/2014 Irizpenean gogoratu dugun bezala ─Estatu Kontseiluak ere itxarote-zerrendei buruz esan duena aipatzen du, besteak beste 1774/2005 espedientean esandakoa─, Estatuko Osasun Sisteman herritarrek dituzten eskubideetako bat da, Estatuko Osasun Sistemaren Kohesio eta Kalitaterako Legeak (maiatzaren 28ko 16/2003) 4. artikuluan jasotzen duenaren arabera, bizi diren autonomia-erkidegoan osasun-laguntza jasotzeko eskubidea, gehienez ere 25. artikuluan jasotako epean. 25. artikuluko xedapen hori betetzera etorri zen uztailaren 15eko 1039/2011 Errege Dekretua (Estatuko Osasun Sistemako osasun-prestazioak eskuratzeko gehienezko denbora bermatzeko esparru-irizpideak ezartzen dituena).

			Euskal Autonomia Erkidegoaren eremuan, berriz, martxoaren 21eko 65/2006 Dekretuak (Euskadiko Osasun Sistemaren konturako prozedura kirurgiko programatuetara eta urgenteak ez direnetara iristeko gehienezko epeak ezartzeko denak) osatzen du aplikatzeko araubide juridikoa.

			Dekretu horren xedapenak aintzat hartuta, baiezta daiteke prozedura kirurgikoa egiteko epearen zenbaketa 2015eko abenduaren 14an hasi zela (pazientea egun horretan sartu baitzen kirurgiako itxarote-zerrendan) eta ebakuntza egin ziotenean, 2017ko otsailaren 6an, bi urte eta erdi baino gehiago igaro zirela. Hortaz, ebakuntza kirurgikoa egiteko gehieneko berme-epea (180 egun natural, arau horren 4. artikuluan ezarritakoarekin bat) jada amaituta zegoen. Horrez gain, ez da jaso epea aldi baterako eteteko (aipatutako dekretuaren 9. artikuluan xedatu moduan) bidezko kausa bat azaltzeko inguruabarrik edo justifikaziorik. Halaber, ez da gertatu 8. artikuluan ezarritako kasurik, erantzuna epean emateko bermea indargabetze aldera.

			Epea gainditzeak ez du esan nahi funtzionamendua anormala izan denik, atzerapena justifikatzeko arrazoiak egon daitezkeelako; hortaz, atzerapen guztiak ez dira antijuridikoak (65/2006 Dekretuaren 6. artikuluan ezarrita dago eragindako pertsonak arreta beste zentro batean jasotzeko eskatzen baldin badu ospitaleko zuzendari medikoak txosten bat egin behar duela eta bertan “pazientearen itxaron-egoeraren inguruko informazioa adieraziko” dela). Kasu honetan, ordea, guztiz ezezagunak dira atzerapenaren arrazoiak, ustez erantzulea den zerbitzuak ez baitu ezer argudiatu edo frogatu. Zerbitzu horrek, hain zuzen, egiaztatu behar du, hala badagokio, inguruabar bereziren bat gertatu zela eta, hartara, ezinezkoa izan zela dekretuan ezarritakoa betetzea.

			Testuinguru horretan, Batzordeak, aipatutako 145/2014 Irizpenean bezala, bat egiten du Auzitegi Gorenaren 2001eko irailaren 24ko epaian (RJ 2001\9178) jasotako gogoetekin. Zehazki, zuzenbideko bosgarren oinarrian “ilara-araubidea” delakoa aipatzen da:

			“Ilara-araubidea” delakoa ─aspaldiko─ irizpidea da eta zerbitzu publikoen erregulazio juridikoaren interpretazio aplikagarria inspiratzen du, oro har, eta, bereziki, osasun-zerbitzu publikoarena. Giza baliabideen eta baliabide materialen eskuragarritasuna beti da mugatua, eta hori gogoan eduki behar da.

			Baina auzialdiko salak Sevillako Administrazioa kondenatzeko erabili dituen arrazoiak beste batzuk dira, eta laugarren oinarriaren azken zatian azaldu dira. Izan ere, azaldu behar zen ─eta osasun-sistemak egin behar zuen eta ez du egin─ zergatik ez zegoen guardiako angiologorik. Eta orobat azaldu behar zen zergatik Virgen Macarena ospitalea ezin izan zen pazienteaz arduratu; Andaluziako Osasun Zerbitzuak zuen azalpena emateko zama prozesala, eta ez du eman.

			Beraz, ez gatzaizkio Administrazioari eskatzen ari mugarik gabeko baliabideak izan ditzala ─antijuridikoa izango litzateke, gauzen izaeraren aurka eta sen onaren beraren kontra joango litzatekeelako─, baizik eta frogatu dezala sistemaren barruan eskuragarri zeuden giza baliabideak eta baliabide materialak operatibo zeudela, beste paziente batzuei arreta ematen; hain zuzen ere, “ilaran” aurreko leku batean izateagatik sisteman lehenago sartu zirenei.

			Aurkaraturiko epaiak ez dio inongo eragozpenik jartzen kasuan esku hartu zuten medikuen portaerari ─eta gure salak ere ez─ (…).

			Baina Administrazioaren kontratuz kanpoko erantzukizuna objektiboa da, eta “zerbitzuaren falta” horretan ─doktrina frantsesak dioenez: faute de service─ oinarritzen da Andaluziako Osasun Sistemaren erantzukizun-deklarazioa.

			Doktrina horrekin bat etorrita, Auzitegi Nazionaleko administrazioarekiko auzien sala, 2004ko azaroaren 24an eman zuen epaiaren (JUR 2005\213205) zuzenbideko zazpigarren oinarrian, 2003ko urriaren 29ko epaiari eta 2000ko maiatzaren 31koari lotzen zaie, eta gogorarazten du Osasun Administrazioak kudeatzen eta laguntzeko erabiltzen dituen giza baliabideak eta baliabide materialak onuradunen kopuru jakin baterako mugatuak direla, osasun-antolaketaren arabera. Testuinguru horretan, itxarote-zerrenda “errealitate juridikoa da, eta, hortaz, legeetan ezarrita dago”. Horrez gain, hauxe ere aipatzen du: “Itxarote-zerrendaren juridikotasunaren ikuspegitik, eta zentro pribatuetan egindako gastuen itzulketa alde batera utzita, honako hauek kalte juridikotzat jo behar dira eta, beraz, jasateko eginbehar juridikoa dago: itxaroteari lotutako eragozpenak, ebakuntza egin arteko prebentzio-neurriak, horrek dakarren ezinegona edo ebakuntza egin arte zaintzak edo kontrolek eragin dezaketen bizi-kalitatearen murrizketa. Aitzitik, kaltea antijuridikoa izango da zerrenda txarto edo zentzurik gabe kudeatzen baldin bada, iraupena gehiegizkoa bada, paziente bati esleitutako lehentasuna oker badago edo itxaronaldian osasuna okerragotu edo narriatzen bada eta horrek sekuela itzulezinak sortzen baditu edo ebakuntzaren eraginkortasuna deuseztatu ez arren haren eraginkortasuna murrizten badu”.

			Laburbilduz, itxarote-zerrenda saihetsezina dela aitortzen den arren, osasun-sistemaren baliabideak mugatuak izatearen ondoriozkoa baita, itxaronaldiak, nolanahi ere, arrazoizkotasun- eta egingarritasun-parametro batzuekin bat etorri beharko du, kasu bakoitzaren inguruabar zehatzak kontuan izanik. Eskakizun hori nabariagoa da arauz ezarritako gehieneko berme-epeak gainditzen direnean.

			Hori horrela, espedientean jasotako txostenak ikusita, ondoriozta dezakegu kirurgiako itxarote-zerrendaren kudeaketaren funtzionamendua anormala izan zela eta horren ondorioz itxaronaldiak kalte morala eragin zuela, pazienteak ez zuelako beharrezko laguntza epe egokian jaso. Hori dela eta, zio horrengatik kalte-ordaina jasotzeko eskubidea sortzeko behar diren betekizunak biltzen dira.

			Hala eta guztiz ere, kontu bat da horrelako funtzionamendu anormala gertatzea ─kalte moral gisa kalte-ordaina jasotzeko eskubidea sor baitezake─ eta beste kontu bat da kalte horretatik beste kalte batzuk sortu izana, interesdunak aipatzen duen bezala. Interesdunari dagokio froga-zama, ikuskatzailetza medikoak egin duen ebaluazio teknikoaren emaitza kontuan hartuta.

			Kasu honetan, ebakuntza planifikatu zenetik gehiegi atzeratu zela egiaztatu den arren, ez dago daturik edo zantzurik pentsatzeko atzerapen horrek pazientearen egoera okerragotu zuela edo horren ondorioz minagatik edo eritasun horri lotutako beste arrazoi batengatik premiazko arretaren beharra ekarri zuela. Nabarmendu behar da ez dagoela froga edo irizpen medikorik justifikatzen duenik ebakuntzaren atzerapenak dituen minak eragin zizkiola, ebakuntzaren arriskua areagotu zuela, haren arrakasta murriztu zuela edo sekuelaren bat sortu zuela.

			Hain zuzen ere, ikuskatzaileak zera ondorioztatu du: “giltzaduraren pronostiko funtzionalak, hasiera batean, ez dauka zuzeneko erlaziorik ebakuntza egiteko epearekin”. Gainera, hau baieztatu du: “itxarote-zerrendan egon den denborak, berez, ez du haren giltzadura okerragotu edo gehiago narriatu”.

			Horri dagokionez, interesdunak, azaldu dugunez, ez du bere nahia babesten duen froga edo irizpen medikorik aurkeztu. Luzaroko min biziak eta baja luzea izan dituela adierazi du soilik eta, gainera, argudiatu du baja luzatzeak lanpostua galtzea ekar dezaketen kalteak eragin dizkiola. Hori guztia, justifikazio gehiagorik gabe, Gizarte Segurantzako Institutu Nazionalaren (GSIN) ebazpena bidaltzeaz gain; horrek, ebakuntzaren ostean, ezintasun iraunkor oso berrikusgarria aitortzen dio, hobekuntza aurreikusten delako.

			Horri buruz aipatu behar da lanaren ikuspuntutik ez dela egiaztatu nola eragin dion kaltea ebakuntzaren atzerapenak; izan ere, aldi baterako ezintasuneko egoeran zegoenean, erreklamaziogilea gizarte-segurantzaren ekintza babesleak estalita egon zen, 2016ko abenduaren 23ra arte, data horretan GSINek laneko alta eman baitzion, ondoren berriro laneratzea aurreikusten zen eta. Egoera klinikoari dagokionez, jadanik esan dugu horren inguruan ez dela ezer egiaztatu ikuskatzaile medikoak emandako irizpena gezurtatzeko bidea ematen duten txosten tekniko egoki eta nahikoen bidez. Beraz, ez da bidezkoa zio horiengatik inolako kopururik aitortzea.

			Aurreko guztiagatik, arloan dagoen doktrina ikusita, Batzorde honek uste du bidezkoa dela erreklamaziogileari kalte moral gisa kalte-ordain bat aitortzea, ebakuntzarako justifikatu gabeko itxaronaldiaren ondorioz. Kasu honetan, gehiegizko itxaronaldiak pazienteari eragin diezazkiokeen ziurgabetasuna eta frustrazioa konpentsatuko lirateke; izan ere, gutxi gorabehera zortzi hilabetez arauz emandako gehieneko berme-epetik kanpo egon zen, atzerapen hori justifikatzea eta arrazoitzea ahalbidetzen duen arrazoirik alegatu gabe.

			Kontu horri dagokionez, jurisprudentzia-doktrina errepikatu hau aipa daiteke: “kalte moralaren ordaingarritasunak, afektiboa eta pretium doloris izaerakoa denez, ez dauka parametro edo modulu objektiborik; hortaz, arrazoizko kopuru bat esleitu behar zaio, eta horrek nolabaiteko osagai subjektiboa izango du beti” (besteak beste, 2002ko martxoaren 16ko AGE, RC 2002/3336). Horregatik, horrelako kasuetan, inguruabar guztiak behar bezala haztatu behar dira beti.

			Kasu honetan, aipa daiteke pazientearen adierazpenak gorabehera ez dagoela frogatuta itxaronaldian pazienteak kexa edo erreklamazioren bat aurkeztu zuenik edo beste zentro batean arreta jasotzeko baimena eskatzeko eskubidea erabili zuenik. Hori horrela eta, gainera, horrelako kasuetan aitortu ohi diren kopuruak kontuan hartuta, egokitzat jotzen da kalte moral gisa 2.000 euro ordaintzea.

			Hitz batean, Batzordearen ustez, espedientean sartutako dokumentazioa ikusita, badago Administrazioaren ondare-erantzukizuna, osasun-zerbitzuaren funtzionamendua anormala izan zelako eta horrek pazienteak jasan behar ez zuen kalte moral bat eragin ziolako.

			216/2017 ABJI, par.: 39.etik 58.era

			

			Baimenik ez emateagatik

			Irizpenaren hasieran jasotako egitateetan, bidalitako espedientetik (bereziki, historia klinikotik) ateratakoetan, gure azterketarako garrantzitsuak diren inguruabar hauek egiaztatu dira.

			Jasota daude eskuineko begian egindako katarata-ebakuntza eta erretina-askatzeagatiko ebakuntza baino lehen pazienteak sinatu zituen baimen informatuaren agiriak. Bi agiriek ─haien edukiaren zati bat egitateen kontakizunean kopiatu da─ arriskuei, konplikazioei eta hautabideei buruzko informazio egokia ematen dute.

			Era berean, ezkerreko begian krioterapia aplikatzeko baimen informatuaren agiria ere badago espedientean eta aipatutako alderdiei buruzko informazio nahikoa biltzen du.

			Eskuineko begian silikona kentzeko egindako bi ebakuntzei dagokienez, espedienteak egiaztatzen du bietan medikuak UB jaunari informazioa eman ziola eta pazienteak baimena eman zuela, 2012ko uztailaren 24ko eta 2013ko apirilaren 2ko eboluzio-orriko oharretan aipatzen den moduan (egitateen kontakizunean jaso dira).

			2012ko maiatzaren 17an ezkerreko begian egindako katarata-ebakuntzari dagokionez, Batzordeak ikusten du UB jaunak informazio nahikoa izateko daukan eskubidea urratu gabe egin zela; hortaz, ezin da pentsatu baimena ematean akats bat egon zenik edo ezjakinean ari zenik eta ondorioz baimena deuseztatu edo baliogabetu behar denik.

			Espedientean egiaztatutako egitate hauek ondorio hori babesten dute: (i) UB jauna bi begietako kataratak direla-eta ebakuntza egin ziezaioten joan zen; (ii) lehen kontsulta-egunean, kataratetako pronostikoa azaldu zioten eta ulertu egin zuen; (iii) UB jaunak eskuineko begiko kataratetarako ebakuntzarako baimen informatuaren agiria sinatu zuen 2011ko ekainaren 28an; (iv) medikuaren aurrean esan zuen, behintzat birritan (29.22.22an eta 12-05-15ean), ezkerreko begiko katarata zela-eta ebakuntza egitea nahi zuela; (v) medikuak eboluzio-orrian nahi hori idatzi zuen, baita pazientea informatu zuela ere (maiatzaren 15ean, hau idatzi zuen: “informo, consiente, meto en LE, cat OI (no dejar miope?)”; eta (vi) katarata-ebakuntzarako baimen informatuaren agiri bat, medikuak eta UB jaunaren emazteak sinatutakoa, dago historia klinikoan eta, nahiz eta datarik ez eduki, ezkerreko begiko ebaketa horren programazio-eskaeraren ondoan dago (hori ere, UB jaunaren emazteak sinatuta).

			Egitate frogatu horietan oinarrituta, Batzordeari arrazoizkoa iruditzen zaio ondorioztatzea pazienteak modu baliodunean eman zuela baimena, nahikoa jakin zuelako ezkerreko begiko katarata-ebakuntza egitean baliatuko zen prozedurari buruz (arriskuak, konplikazioak eta hautabideak).

			Era berean, espedientean egiaztatuta dago 2014ko maiatzaren 20an UB jaunak ezkerreko begiko erretina-askatzerako ebakuntzarako baimen informatuaren agiria sinatu zuela (hurrengo 22an egin zioten ebakuntza).

			Ebakuntzaondoaren jarraipenean zenbait konplikazio ikusi zirenez, 2014ko ekainaren 10ean honako hau idatzi zen eboluzio-orrian: “Incluyo para vaciar gas el jueves. Firma papeles” ─azken adierazpen hori azpimarratuta dago─. Ebakuntza hori hurrengo ekainaren 12an egin zen.

			Ebakuntza horren ostean, ekainaren 13koa, ekainaren 26koa eta uztailaren 24koa jasota daude ─bakoitzaren deskribapena egitateetan bildu da─.

			Ebakuntza horiei dagokienez, hala ere, Batzordeak ez du aurkitu ez baimen-agiririk espedientean, ez oharrik eboluzio-orrian, ez pazientea informatzeko modua jakinarazten duen inolako daturik, ezta pazienteak ebakuntzok egitea onartu zuen modua ere.

			Azaldutakoaren arabera, ezkerreko begiko hiru ebakuntza horietarako baimen informaturik eza salatuta ─azkenean, amaurosiarekin bukatu zen─, baimena eman ote zen (edo, hala badagokio, baimena aurretik lortzetik salbuesten duten legezko inguruabarrak ote zeuden) frogatzea Osasun Administrazioari dagokio. Dena den, bidalitako espedientean ez da halako informaziorik ageri.

			Batzordearen aburuz, zalantzarik gabe ebakuntza bakoitza UB jaunari ezkerreko begiko katarata eta erretina-askatzerako ebakuntza egin baino lehen eman zitzaion informazioan aldez aurretik iragarritako konplikazioak arintzeko egin zela pentsa daitekeen arren, baimen informatuaren legezko araubidearekin bat etorriz, ebakuntza kirurgikoak direnez (horrelakotzat jotzen baitira espedientean dauden txostenetan), jarduketa kirurgiko bakoitza baino lehen baimena eman behar da. Izan ere, pazienteari aldez aurretik emandako informazioan jasotako konplikazioetako bat sortzeak ez du Osasun Administrazioa baimen informatua biltzetik salbuesten, baldin eta konplikazioa, haren legezko arauketarekin bat etorriz, hala eskatzen dutenetako bat bada (eta horrelaxe egin zen, bestalde, eskuineko begiarekin jarraitutako laguntza-prozesuan).

			Espedienteak ematen duen informaziotik, Batzordeak ezin du ondorioztatu UB jaunak beste bide batzuetatik lortu ahal izan zuenik ebakuntza-mota bakoitzari, haren arriskuei eta hautabideei buruzko informazio garrantzitsua, hala badagokio jurisprudentziak onartzen duen baimen-eskakizunaren arrazoizkotasun- eta malgutasun-irizpidea aplikatze aldera.

			Froga-zama banatzearen araua eta baimen informatuaren indarreko lege-araubidearen arauak aplikatuz, Batzordeak onartzen du Osasun Administrazioaren funtzionamendua desegokia izan zela; izan ere, ez dago egiaztatuta UB jaunari haren osasunerako ekar zitzaketen arriskuak, konplikazioak eta emaitza negatiboak jakinarazi zizkiotenik ezkerreko begian azken hiru ebakuntzak egin baino lehen, ezta hautabideak ere ─haren gaitza tratatzeko halakorik baldin bazegoen─.

			Kalte-ordainaren munta zehazteari dagokionez, lehenik eta behin esan behar da erreklamazioan eskatutako kopurua (400.000 euro), argi eta garbi, neurrigabea eta zentzugabea dela (ez delako inolako argudio edo balioespenetan bermatzen).

			Bigarrenik, haren zenbateko altuak ondorioztarazten du sekuelek sortutako kalteari eta UB jaunaren eguneroko bizitzan dituen ondorioei lotzen zaiela egiatan.

			Espedientean ikusten denez eskuineko begiko ikusmen-zolitasuna 0,6 dela alde batera utzita (beraz, ez da begi horretako ikusmenik galdu, erreklamazioak baieztatzen duen moduan), alegatu duen kalterako ezin da kalte-ordainik eman, ez delako egiaztatu pazienteari emandako laguntzan (diagnostikoak, ebakuntzak, ebakuntza ondoko jarraipena eta emandako tratamenduak) lex artisa inola ere urratu denik; aitzitik, ezkerreko begiko azken hiru ebakuntzei dagokienez baimena ematean soilik antzeman da irregulartasuna.

			Ahobatezko doktrina batekin bat etorriz, Batzordeak bere irizpenetan errepikatzen du pazienteari ─arriskuak, konplikazioak eta hautabideak jakinda─ erabakitzeko gaitasuna galaraztean datzan kaltea kalte morala dela eta, horrela, kuantifikazioa asko zailtzen duen osagai subjektibo handia daukala.

			Instrukzio-organoak egindako proposamena ezezteak eragotzi du izapidetu bitartean kalte-ordaina emateko edozein alderdi analizatzea, eta horrek ez du laguntzen quantuma zehazten.

			Jurisprudentziak (besteak beste, Auzitegi Gorenaren 2012ko apirilaren 3ko epaiak edo Euskal Autonomia Erkidegoko Justizia Auzitegi Nagusiaren 2003ko ekainaren 29ko epaiak) baimen informaturik eman ez den eta emandako osasun-laguntza egokia izan den kasuetan eman dituen kopuruetan (20.000, 30.000, 35.000 euro) oinarritzen da Batzordea, hori gertatu baita kasu honetan.

			Hala ere, ondare-erantzukizunaren eremuan beti egin behar den moduan, Batzordeak kasu bakoitzaren inguruabar zehatzak ere kontuan hartu behar ditu.

			Aztertutako kasuan, pazienteak baimena ematean ikusitako gabezia laguntza-prozesu luze eta konplikatu baten azken fasean gertatu da. Prozesu horretan, gainera, behar bezala egiaztatuta dago ebakuntza nagusiak (kataratak eta erretina-askatzea) egin zirenean UB jaunak haien arriskuei, konplikazioei eta hautabideei buruzko informazio egokia jaso zuela.

			Eskuineko begiko katarata dela-eta ebakuntza egin ostean, UB jaunak ezkerreko begiko kataratarako ebakuntza egiteko asmoa adierazi zuen. Laguntza-prozesu horretan, tamalez, zenbait konplikazio egon ziren.

			Hain zuzen ere, konplikazio horien ondorio negatiboak neutralizatzen saiatzeko egin ziren ez-egitea detektatu den hiru ebakuntzak. Hori dela eta, kasuan baimena ematean gertatu den arau-haustea partzialtzat (laguntza-prozesu osoan jazo ez baita) eta arintzat jo behar da, laguntzaren zati nagusia (katarata eta erretina-askatzerako ebakuntza) jadanik burutu zenean eta UB jaunari eta haren emazteari etengabe emandako informazio oso eta funtsean ulergarriari dagokionez inolako gabeziarik gabe garatu zenean gertatu zelako.

			Aurreko guztia azalduta, Batzordeak, detektatutako funtzionamendu-gabeziaren ezaugarriak aintzat hartuta, egokitzat jotzen du kalte-ordainak 6.000 eurokoa izan behar duela esatea.

			10/2017 ABJI, par.: 117.etik 142.era

			

			Era berean, ezin daiteke arau-hauste posiblerik planteatu bigarren ebakuntzari dagokion baimen informatua dela-eta, pazientearen sinadura jasota egon ez arren, bi arrazoirengatik. Lehenik eta behin, erreklamazioa eragin dion kalteak, argudiatu den moduan, ez dauka zerikusirik ebakuntza horrekin, egokiro egin eta emaitza onak izan baitzituen, bere aukeren barruan.

			Aurrekoa nahikoa litzateke arrazoi horrengatik kalte-ordaina jasotzeko eskaera bat baztertzeko, baina, gainera, bigarrenik, erreklamaziogileak berak alegazioetan aitortu duenez, eboluzio-orrian jasota dagoen ohar batek agerian uzten du informazio hori eman egin zela. Zehatz-mehatz, hauxe idatzi zen: “No esta bien. El dolor localizado en AAC. Igual convendría Re-IQ. Explico riesgos y beneficios y las pocas expectativas de cara a la mejoría evidente (…)”. Halaber, zera adierazten du: “veo una debilidad … por acortamiento de clavícula que no mejorará tras la IQ–se lo explico. Creo que sí mejorará el dolor localizado en zona cicatricial (…)”.

			Beraz, ezin da jo baimen informatuarekin zerikusia duen jardunbide desegokitzat; izan ere, haren historian sartutako agiriaz gain ─nahiz eta haren sinadurarik ez eduki─, haren historian jasotzen da espezialistak pazienteari ebakuntzari buruzko informazioa eman ziola eta haren itxaropen mugatuak ere azaldu zizkiola.

			73/2017 ABJI, par.: 79.etik 81.era

			

			Aurreko paragrafoan kopiatutako argudioari honako hau gehitu behar zaio: “ebakuntzaren ondoko hipertentsio okularra dokumentatua dago, eta katarata-ebakuntzaren egileak oso ohikoa dela esan du”. Horren ondorioz, pentsatzen du pazienteei aldez aurretik eman behar zaien informazioan defizit bat egon dela, hau da, “informatu behar diren arriskuak ez dira katarata-ebakuntzarenak, baizik eta pazientearen egoera zehatzarekin bat datozenak”. Hala ere, Batzordearen ustez, “baimen informatuan” gauzatzen den informatzeko betebeharrak ezin du barne hartu ebakuntza eragiten duen eritasunari lotuta ez dagoen ─edo eritasunarekin behar bezala egiaztatutako edo dokumentatutako loturarik ez duen─ lesio edo ondoriorik; aitzitik, betebehar horrek ebakuntzari lotuta dauden eta aurreikus daitezkeen ondorioetara mugatu behar du.

			87/2017 ABJI, 46. par.

			

			Kasu honetan, Batzordearen aburuz, espedientean sartutako dokumentazioaren azterketatik ondorioztatzen da erreklamaziogileari behar adina informazioa eman ziotela egin zioten histereskopia anbulatorioari, tronpa barneko gailua jartzearen arriskuei, konplikazioei eta hautabideei buruz, eta berariaz onartu zituela, baimen informatuaren agiria sinatuz. Horrela dago jasota historia medikoan (97. folioa).

			Ikuskatzailetza medikoak baieztatzen duenez:

			Ohar medikoen aurreko atalean jakinarazten da Essure antisortze-metodoa 2001. urtetik merkaturatzen dela gure herrialdean. Pazienteari 2004ko azaroaren 23an jarri zizkioten tronpa barneko gailuak. 2004ko ekainean sinatu zuen gailuak jartzeko baimen informazioaren agiria. Aipatutako agiriaren arrisku eta konplikazioen atalean, orduan ezagutzen zirenak jasotzen dira.

			Jakina, agiri horretan ezin zen epe luzean ager litekeen konplikaziorik jaso, 2004. urtean ez zegoelako horrelako konplikazioen berririk (hiru urte bakarrik igaroak ziren Essure merkaturatu zenetik, Espainiako agintaritzen baimen egokiak lortu ostean).

			Egia da SEGOk baimen informatuaren agiria aldatu duela eta paziente batek Essurerekin arazoak dituenean jarduteko gida bat onartu duela, baina orain dela gutxi egin du, 2016. urtean, honako hauek bereiziz: batetik, epe laburreko konplikazioak eta arriskuak eta, bestetik, “epe luzeko ondorio kaltegarriak, batzuetan gailuak kentzea eskatzen dutenak” (ez ditugu errepikatuko ikuskatzaile medikoak bere txostenean zerrendatzen dituenak direlako).

			Hortaz, ezin dugu baieztatu baimen informaturik ez egoteagatiko jardunbide desegokia egon denik; izan ere, gure aburuz, emandako informazioa zuzena, leiala eta egiazkoa izan zen, une horretan eskuragarri zegoena zelako, hau da, ebakuntza egin zenean zeuden esperientzia eta zientziaren egoeraren araberakoa.

			Aurreko guztiagatik, arrazoitutakoarekin bat etorriz, pentsatzen dugu ez dagoela Osasun Administrazioaren ondare-erantzukizunik, alegatutako kaltea ezin zaiolako egotzi RGS andreari emandako osasun-laguntzari.

			89/2017 ABJI, par.: 77.etik 82.era

			

			Aurrekoa esanda, Batzordeak uste du orobat frogatu dela bizkarrezurreko nerbio osagarriko (hots, XI. nerbio kranialeko) lesioa RQS andreari 2015eko maiatzaren 5ean egin zioten ebakuntza kirurgikoaren (lepoko adenopatiaren exeresiaren) ohiko arriskuetako bat dela. Horrela, ikuskatzaileak, bere txostenean jasotako gogoeta medikoetan, zera azaldu du: “kopuru estatistikoen arabera, bizkarrezurreko nerbio osagarria da nerbio periferiko guztietako lesio iatrogenikoetan nahasitako ohikoena: %11”. Eta geroago, XI. nerbioaren lesioaren kausez ari dela (144. folioa), honako hau zehazten du:

			a) Kausa iatrogenikoak: Nerbio periferikoetako lesio iatrogeniko guztietatik ohikoena da, horien %11, eta bizkarrezurrekoaren lesioaren kausa nagusia da, gutxi gorabehera %93. Haren ibilbidea dela-eta, lepoko atzeko hirukian egindako edozein ebakuntzaren ondorioz, nerbioa zatitu daiteke edo trakzioa izan dezake. Lepoko erabateko disekzioa eta nodulu linfatikoen biopsia (%80) dira kasu gehienak (…).

			Laburbilduz, kasu honetan frogatu da pazienteak jasandako kaltea mota horretako ebakuntzen maizko arriskuetako bat betetzearen ondoriozkoa dela. Horregatik, Batzordearen ustez, pazienteari arrisku hori bazegoela berariaz jakinarazi behar zioten ebakuntza egiteko baimena eman baino lehen.

			Espedienteak dioenez, arriskuei buruzko informazio osoa eman zioten, pazienteak sinatu zuen (61. folioa) eta azaldu zioten baimen informatuaren agiriaren bitartez. Beraz, ulertzen da azkenean betetako arriskua agiri horretan honela formulatutakoaren barruan dagoela: “minbizia erauztearen berezko sekuelak, haren kokapen zehatzaren menpe daudenak”.

			Dena den, Batzordearen iritziz, horrela emandako informazioa (bizkarrezurreko nerbioak edo nerbio-egiturek lesioa izateko arriskuari buruzko informazio osagarri zehatzagoa eman zela baieztatzen duen bestelako daturik gabe) ez da nahikoa, pazienteak jasan zuen arriskuaren izaera eta maiztasuna direla eta (ikuskatzaile medikoak azaldu duenarekin bat etorriz).

			95/2017 ABJI, par.: 61.etik 64.era

			

			Auzitegi Gorenaren doktrina errepikatuaren arabera (besteak beste, 2012ko urriaren 2ko epaia), lex artis ad hoc delakoaren urraketa bat egon ahal izatea, baimen informatua ematean falta bat egotearen ondorioz, hutsala da eta, beraz, ez du kalte-ordaina jasotzeko eskubiderik ematen, baldin eta ─hemen gertatzen den moduan─ erreklamazioa eragin duen emaitza kaltegarriaren kausa ez bada baimenaren emate akastuna egozten zaion egintza medikoa edo laguntza medikoa.

			100/2017 ABJI, par.: 136

			

			MCS andreari egin zioten berariazko ebakuntzari buruzko baimen informatuaren agiria espedientean ez dagoela egiaztatuta, Batzordeak ezin ditu saihestu pazienteek informazio medikoa jasotzeko duten eskubideari buruzko araudia eta jurisprudentzia-doktrina.

			(…)

			… Ospitaleko traumatologoaren arabera pazienteari ahoz eman zion informazioan oinarritutako baimenaren birtualtasuna ebaluatzeko daukagun froga bakarra (haren aurrean baimen informatuaren agiri bat sinatu ere egin zuen, ebakuntza horren aurreko unean ABUn zegoenean ─eta, antza, galdu egin da─), haren bertsioa da, hots, 2016ko azaroaren 9ko txostenean azaldutakoa (lehen kopiatu dugu).

			Txosten hori bermatzen duen bestelako frogarik ez dagoenez, ezta pazientearen historia medikoko oharrik ere ─eta pazienteak fakultatiboaren jarrera ezeztatzen du─, Batzordearen aburuz, eta nagusitzen den jurisprudentzia-doktrinari jarraikiz, berez ez da nahikoa frogatutzat emateko pazienteari 41/2002 Legeak eskatzen duen informazioa eman ziotenik.

			Ebakuntzari (teknikari, arriskuei, hautabideei…) buruzko informazioa benetan egoteari dagokionez, ikusi den moduan, jurisprudentziak ez du parekatzen dokumentu idatzirik ez egotea eta hori ez existitzea; aitzitik, informazioa pazienteari eman ziotela baieztatzen duenari esleitzen dio froga-zama. Hala ere, jarrera judizial nagusiaren arabera, froga horrek, behintzat, objektibotasuna dela medio, pazientearen historia klinikoan eta eragiten dion ospitale-dokumentazioan jaso behar du informazio hori eman dela eta baimena lortu dela (besteak beste, Auzitegi Goreneko arlo zibileko salaren 2003ko maiatzaren 29ko epaia, ─RJ 2003\3916─, aipa daiteke).

			Batzordeak ulertzen ditu traumatologoak informazioa pazientearen historia klinikoan jasotzeko azaldu dituen zailtasunak, kasu horretan laguntzaren hasierako uneetan eman baitzen (gainera, egoera larriagotu egiten da pazientea beste ospitale batetik bideratuta zegoelako eta ez zelako, hasieran, … Ospitaleko traumatologia-zerbitzura joan eta espezialistarekin telefonoz harremanetan jarri). Dena den, historia medikoan jaso zitekeen pazientea ABUn zegoenean baimen informatuaren agiria eman eta sinatu zuela.

			Pazienteari informaziorik ez ematearen ondorioei dagokienez, planteatutako kontsultan hori gertatu zela ondorioztatu behar baita, azaldutakoaren arabera, gogorarazi behar da Batzordeak (242/2016, 134 eta 119/2014, 4 eta 216/2010 irizpenak, besteak beste), jurisprudentziak bezala, uste duela baimen informaturik ez egotea berez jardunbide desegokia, lex artis ad hoc delakoaren ez-betetzea, dela eta osasun-zerbitzuaren funtzionamendu anormala agerian jartzen duela.

			Batzordeak arlo honetan duen jarrera, ohartarazi denez, bat dator jurisprudentzia finkatuarenarekin. Besteak beste, Auzitegi Gorenaren epai hauek aipa daitezke: 2012ko urriaren 2koa ─RJ 2012\9270─, 2011ko irailaren 30ekoa eta abenduaren 27koa, 2009ko urriaren 22koa ─RJ 2009\7632─, 2007ko uztailaren 13koa ─RJ 2007\6862─, 2002ko martxoaren 26koa ─RJ 2002\3956─ gogorarazten duena, doktrina bateratzeko kasazio-errekurtso bat ebazten duena.

			Osasun-zerbitzuen funtzionamendu anormal horrengatik kalte-ordaina emateko betebeharraren hedadurari heltzerakoan, kontuan hartu behar da, kasu hauetan adierazi dugun moduan, kalte moral bat dagoela eta kalte-ordaina jaso dezakeela egintza medikoa berez jardunbide medikoarekin bat etorri zein ez, baldin eta kausa-erlazioa badago egintza horren eta pazienteari eragiten dion emaitza kaltegarriaren artean.

			Horrela, kalte-ordaina ez zaie egintza kirurgikoaren ondorio kaltegarriei lotzen ─nahiz eta kalte-ordaina finkatzeko irizpide modulatzaileetakoak izan daitezkeen─, baizik eta pazientearen autodeterminaziorako eskubideari egindako kalteari, galarazi zitzaiolako egin behar zioten ebakuntzari datxezkion arriskuak gain hartu nahi zituen ala ez erabakitzea, jakinaren gainean eta bere interes eta lehentasunen arabera. Ildo horretan, Konstituzio Auzitegiaren ustez, jarduketa mediko jakin bat onartzeko edo baztertzeko eskubidea kentzearen edo mugatzearen baliokidea da informaziorik ez ematea, eta eskubide hori osotasun fisiko eta moralerako funtsezko eskubideari datxekio (2011ko martxoaren 28ko epaia ─RTC 2011,37─).

			Iritzi berbera dute Auzitegi Gorenak eta Euskal Autonomia Erkidegoko Justizia Auzitegi Nagusiko administrazioarekiko auzien salak (besteak beste, EAEJANen epai hauek: 2015eko ekainaren 17koa ─JUR 2015\208141─, 2010ko urriaren 27koa ─JUR\2010\403298─ eta 2006ko martxoaren 24koa ─JUR 2006\167668─).

			104/2017 ABJI, par.: 67.etik 81.era

			

			Laburbilduz, kasu honetan frogatu da pazienteak jasandako kaltea ez dela jardunbide desegokiaren ondoriozkoa; aitzitik, pazienteari aplikatu zioten anestesia-prozeduraren arriskuetako baten betetzea da.

			Premisa horrekin, bidezkoa da MBBC andreak anestesia-prozedura horri eta haren arriskuei buruz jaso zuen informazioa aztertzea.

			MBBC andreak anestesiarako sinatu zuen baimen informatuaren agiria irakurrita (187. eta 188. folioak), ondoriozta dezakegu pazienteari ez ziotela informaziorik eman azkenean gauzatu zen arriskuari buruz, hots, anestesiko lokalen toxikotasunagatiko neuropatiari buruz.

			Ikuskatzaile medikoak aitortzen duen moduan, pazienteak anestesiarako sinatutako baimen informatuaren inprimakia anestesiarekin egiten den edozein motatako ebakuntza kirurgikoetarako ematen den orokorra da. Hori dela eta, ez da hizpide dugun berariazko arriskua jasotzen.

			Hain zuzen ere, dokumentuak, C apartatuan, edozein motatako anestesia lokal-erregionalen arrisku eta konplikazio orokorrak biltzen ditu, anestesiko lokalen toxikotasunagatiko neuropatia aipatu gabe. Arrazoia da dokumentua ez dela egokitu kasu honetan erabili zen anestesiko lokal-erregionalaren teknika edo prozedura zehatzera (besapeko blokeoaren bidez), nahiz eta ezaugarri bereziak eduki, … Ospitaleko anestesia-zerbitzuak azaldu duenaren arabera.

			Dokumentu horri dagokionez ez dagoenez argi arriskuei buruzko informazio nahikorik eman ote zen (eta haien ondorioak direla-eta pazienteak balioetsi behar zituen baimena informatutzat jotzeko), ez dago historia klinikoko oharren bidez egiaztatuta azaroaren 14ko 41/2002 Legeak (pazientearen autonomia eta informazio eta dokumentazio klinikoaren arloko eskubide eta eginbideak arautzen dituenak) berariaz ezarritako betebeharra bete zenik (4. artikulua, 2. artikuluari lotuta), 8., 9. eta 10. artikuluek ezartzen duten moduan.

			Aipatutako legearen 9.2 artikuluan salbuesten ez diren kasuetan pazienteari eman behar zaion informazioaren edukiak, 10.1 artikuluaren arabera, oinarrizko datu hauek barne hartu behar ditu: arrisku edo ondorio ziur edo garrantzizkoak, arrisku pertsonalizatuak, ohiko arriskuak, arrisku gertagarriak eta kontraindikazioak.

			Eman behar den informazioaren eremuari eta norainokoari dagokienez, ohiko eta ezohiko arriskuak bereizi behar dira (arrisku horien maiztasuna eta aurreikusgarritasuna kontuan hartuta ─ez dira bi ezaugarriak nahasi behar─).

			Jurisprudentzia gehiengodunaren arabera, hauek dira ohiko arriskuak: proposaturiko jarduketa medikoari datxezkionak, aintzat hartu gabe zein probabilitate- edo estatistika-maiztasunarekin gauzatzen diren; egintza medikoari lotutako arriskuak dira eta saihesteko aukerarik gabe gerta daitezke, jardunbide medikoa zuzena izan arren. Egintza medikoari datxezkion arriskuak direnez, aurreikus daitezke (horregatik, ohiko arriskuei arrisku aurreikusgarri ere deitzen zaie).

			Dena den, esan dugun moduan, ez dira nahasi behar arrisku baten aurreikusgarritasuna eta hori gauzatzen den maiztasuna (baliteke arrisku bat ohikoa edo aurreikusgarria izan, egintza mediku bati atxikita egoteagatik, eta, hala ere, praktikan maiz ez gertatzea, eta alderantziz).

			Era berean, bereizi behar dira, batetik, arrisku zalantzagarri edo gertagaitzak (hau da, ezohikoak edo aurreikusezinak) eta, bestetik, jarduketa jakin bati atxikita egon arren maiz agertzen ez diren eta gertagarritasun-tasa murriztua duten arriskuak (Auzitegi Goreneko 3. salaren 2012ko abenduaren 4ko epaia ─RJ 2013\1508─).

			Arriskuen ohikotasuna eta agerpenaren maiztasuna bereizteko behar hori dela-eta, Auzitegi Goreneko 1. salaren 2009ko ekainaren 30eko epaiak (RJ 2009\4323) auzialdiko epaiaren arrazoitzearen aurka egiten du; horrek honako hau esan zuen: “pazienteak ebakuntza azaldutako moduan eta arriskuen informazio hura eman ostean onartuta… ezin da esan sortutako konplikazioa aurreikusezina zenik edo informaziorik eman ez zenik; izan ere, ezin bada gertatu behar dena jakin edo susmatu (hau da, aurreikusi), argi dago ezin dela ohiko baliabide normal edo aurreikusgarriez bestelako bitartekorik erabili ‘noizbehinkako’ kontingentzia ‘aurreikusezin’ bat saihesteko”. Auzitegi Gorenaren aburuz, haren arrazoibidea ez da onargarria “funtsezko arrazoi batengatik, alegia, ohiko arriskuak ezin duelako errugabetzeko funtzio bikoitzik bete: batetik, ebakuntzaren emaitza txarrari dagokionez, ohikoa izateagatik, eta, bestetik, pazienteari informaziorik edo informazio nahikorik ez emateari dagokionez, bakana eta aurreikusezina izateagatik; izan ere, ohikotasunak eta aurreikusezintasunak elkar baztertzen duten kontzeptuak dira profesional medikoaren erantzukizunari buruzko epaiketetan”.

			Pazienteei arrisku aurreikusgarri edo ohiko baina ez oso maizkoak direla-eta informazioa emateko eginbeharrari dagokionez, ─hizpide dugun kasuan bezala─, epai horrek 2004ko ekainaren 22koa gogorarazten du (RJ 2004\3958); horrek kontraesan gaindiezin bat antzematen du auzialdiko auzitegian: “nekrosiaren aukera-ehunekoa oso baxua zenez, arrisku horri buruzko informaziorik eza garrantzigabea litzateke; ondorio hori onartezina da, alde batetik medikua egindako kaltetik errugabetzea dakarrelako, ebakuntzaren ohiko arriskua izateagatik, eta, aldi berean, pazienteari ohiko arrisku horri buruzko informazioa emateko eginbeharretik salbuesten duelako, oso kasu gutxitan gertatzeagatik”.

			Baimen informatuaren garrantziari eta norainokoari dagokienez, administrazioarekiko auzien AGE hauek ere aipagarriak dira: 2011ko irailaren 27koa (RJ 2012\941), 2012ko martxoaren 26koa (RJ 2012\5102) eta 2012ko ekainaren 22koa (RJ 2012\8440). Esandakoaren harira, zera azpimarratzen dute: “baimen informatuaren garrantzia ikusten da, Giza eskubideak eta gizakien duintasuna medikuntzaren eta biologiaren aplikazioari dagokionez babesteko Oviedoko Hitzarmenean… jaso delako (2000ko urtarrilaren 1ean sartu zen indarrean Espainian). Eta bertan ezarri zen pazientearen eskubide bat dela ebakuntza kirurgiko baten arriskuen eta ondorioen berri izatea. Ez du desberdintasunik ezartzen arrisku urrien edo maizko arriskuen artean… Horregatik, ebakuntzaren ondorioz sor daitezkeen arrisku posible ezagunak, konplikazio posibleak eta sekuela gertagarriak hartu behar ditu barne”.

			Epai horiek (etengabeko jurisprudentzia baten harira) hau nabarmentzen dute: “Baimen informatuaren ez-egite osoa ez ezik, deskuidu partzialak ere izan daitezke arau-hausteak. Beraz, barne hartzen da gaixoari ebakuntza kirurgikoak zekartzan arrisku guztiak eta horrek izan zitzakeen ondorioak behar bezala jakinarazteko betebeharra ez betetzea. Azpimarratu behar da gauza bat arrisku jakin baten zalantzagarritasuna edo gertagaiztasuna dela eta beste gauza bat gertagarritasun-tasa baxua edo murriztua dela, nahiz eta hori sortu edo gertatzeari buruzko erreferentzia bakandu gabeak egon”.

			Laburbilduz, ebakuntza batean arriskua oso gertagarria ez izateak ─hizpide dugun kasuan bezala─ez du pazienteari horren berri ematetik salbuesten, medikuak baldin badaki edo jakin behar badu, kontingentzia posible guztiak gogoan hartu ahal izan ditzan.

			Aztertutako kasuan, nahasitako anestesia-zerbitzuak eta ikuskatzaile medikoak jakinarazitakoaren arabera, ondorioztatzen da hautatutako anestesia-prozedurak berariazko ezaugarri batzuk dauzkala; izan ere, “anestesiaz eta neuroestimulazioaz gidatutako besapeko blokeo selektiboaren” bidez egiten da eta, bertan, ekografia bitartez ikusitako nerbio bakoitzean anestesiko-kantitate bat utziz joaten da. Anestesia-prozesu horri arrisku jakin eta berezi batzuk datxezkio (edozein anestesia lokal-erregionalen orokorrez gain), eta pazienteari horien berri eman behar zioten.

			Auzitegi Goreneko 3. salaren 2007ko urtarrilaren 16ko epaiak (RJ 2007\1220) zera gogorarazten du: “Pazienteari haren baimena lortzeko emandako informazioaren eduki zehatzak terapia jakin baten hautaketa edo bazterketa baldintza dezake, arriskuak direla medio”. Kasuari aplikatuta, anestesia-teknikari datxekion arriskuari buruzko informazioa eman baliote pazienteari, agian pazienteak hori baztertu eta beste anestesia-mota bat hautatuko zukeen.

			Ikuskatzaile medikoak berak aitortu du ez zirela aurreikusi erabilitako anestesia-teknikaren berariazko arriskuak, zeren eta pazienteari emandako baimen informatikoaren agiria eredu orokorra zelako.

			Hala ere, uste dugu 41/2002 Legearen 8.2 artikuluan sartutako egintza mediku orotara heda daitekeela Auzitegi Goreneko 3. salak inprimaki orokor horiek direla-eta egindako ohartarazpena, 2007ko abenduaren 19ko epaian egindakoa hain zuzen (RJ 2007\9154); doktrina bateratzeko kasazio-errekurtso batean eman zuen eta sala horren 2007ko martxoaren 21eko epaia gogorarazten du: “baimen informatuaren eskakizuna formula-errutina soila bihurtzea nahi ez badugu eta pazienteari informazio guztia emateko balio izatea nahi badugu, jaso beharreko osasun-laguntzaren inguruko erabaki bat hartu ahal izan dezan, pazienteak baimena emateko sinatzen duen agiriak ez du baimen informatuaren agiri orokor soila izan behar; aitzitik, behar diren zehaztasun-eskakizunekin bat etorri behar du, pazienteari egingo zaion ebakuntza kirurgiko zehatzari dagokionez”.

			Azaldutako guztitik ondorioztatzen dugu Osasun Administrazioak ez duela frogatu pazienteari jakinarazi zizkionik aplikatu zioten anestesia-prozedura zehatzari datxezkion (eta, beraz, ohikoak diren) arriskuak, eta horietako bat bete egin zela eta erreklamazioa eragin duen lesioa sortu zuela; nahiz eta arrisku horren agerpen kaltegarriena (lesiotik leheneratu ezin izatea) oso gutxitan gertatu, eman diren datuen arabera.

			Pazienteari anestesia dela-eta zituen arriskuak behar bezala jakinarazi ez ziotela ondorioztatuta, gogorarazi behar da, aipatu dugunez (242/2016, 134 eta 119/2014, 4 eta 216/2010 irizpenak, besteak beste), jurisprudentzia-irizpide finkatu baten arabera (2015eko maiatzaren 26ko AGEk ─RJ 2015\3132─ eta 2012ko urriaren 2koak ─RJ 2012\9270─ gogorarazten duten moduan), informazio hori ez ematea, berez, jardunbide desegokia dela eta osasun-zerbitzuaren funtzionamendu anormala agerian jartzen duela. Jardunbide desegoki horrek kalte moral bat sortzen du, eta horrek ondare-erantzukizuna aitortzeko bidea ematen du, baldin eta, jakina, jarduketa medikoaren ondorioz kalteren bat gertatu bada.

			Osasun-zerbitzuen funtzionamendu anormal horrengatik kalte-ordaina emateko betebeharraren hedadurari heltzerakoan, orobat gogorarazten dugu horrelako kasuetan kontuan hartu behar dela kalte moralagatik kalte-ordaina jaso daitekeela egintza medikoa jardunbide medikoarekin bat etorri zein ez, baldin eta kausa-erlazioa badago egintza horren eta pazienteari eragiten dion emaitza kaltegarriaren artean.

			Horrela, kalte-ordaina ez zaie egintza medikoaren ondorio kaltegarriei lotzen ─nahiz eta kalte-ordaina finkatzeko irizpide modulatzaileetakoak izan daitezkeen─, baizik eta pazientearen autodeterminaziorako eskubideari egindako kalteari, galarazi zitzaiolako, kasu honetan, ebakuntzarako proposatutako anestesia-teknikari datxezkion arriskuak gain hartu nahi zituen ala ez erabakitzea (ebakuntza kirurgikoaren berezko arriskuak gorabehera).

			Iritzi berbera dute Auzitegi Gorenak eta Euskal Autonomia Erkidegoko Justizia Auzitegi Nagusiko administrazioarekiko auzien salak (besteak beste, EAEJANen epai hauek: 2015eko ekainaren 17koa ─JUR 2015\208141─, 2010ko urriaren 27koa ─JUR\2010\403298─ eta 2006ko martxoaren 24koa ─JUR 2006\167668─).

			Gainera, kontuan hartu behar da kalte moralen truke ordaindu behar den munta zehazteko moduak, afektiboa eta pretium doloris izaerakoa denez, osagai subjektibo ukaezina daukala eta ez dagoela hori balioesteko parametro edo modulu objektiborik. Horrenbestez, kasu bakoitzaren inguruabar guztiak haztatu behar dira, eta, haien artean, informazio egokirik jaso ez zuen pazienteak izan zituen ondorio kaltegarriak, aukera-galera eta arriskua daude (beste askoren artean, argigarria da, kontu honi dagokionez, Auzitegi Gorenaren 2012ko azaroaren 13ko epaia ─RJ 2013\1659─).

			Aurreko irizpideak azalduta, ezin da alde batera utzi ezen, pazienteari bere arriskuei buruzko informazio egokirik eman gabe eginiko ebakuntzan erabili zen anestesia-teknikaren ondorioz, ezkerreko nerbio erradialaren paralisi osoa izan duela, baita eskumuturraren eta atzamarraren hedadura aktiboa galdu ere. Halaber, laguntza- eta fisioterapia-prozesu batean sartu da, baina ez du ez emaitza onik lortu ez mugikortasuna berreskuratu.

			Baina kasu honetan orobat balioetsi behar da lesio hori gertatu zen ebakuntza aginduta zegoela eta anestesia-prozedura zuzena izan zela, prozeduran egindako txostenetan azpimarratu den moduan. Era berean, kaltea agertutakoan pazienteari eman zaion arreta egokia eta egin zaion jarraipena haztatu behar dira.

			Kalte-ordainaren munta zehazteko, bereziki garrantzitsua da MBBC andreari hautabide kirurgikoak (tendoi-transferentziak) eskaini zizkiotela, lesioaren nolabaiteko hobekuntza (ez da sendaketa aipatzen) lortzeko aukera bakar gisa; hala ere, pazienteak ez zituen onartu (143. eta 144. folioetako eboluzio-orrian dauden oharrak). Erreklamaziogileak orain prozeduran arbuio hori justifikatu du, beste gai berri bat ─haren historia klinikoan dokumentatuta ez dagoena─ alegatuz, alegia, duen karpoko kanalaren sindromerako proposaturiko ebakuntzen kontraindikazioak.

			Inguruabar horiek aintzat hartuta, Batzordeari arrazoizkoa iruditzen zaio sei mila euroko (6.000€) kalte-ordaina ematea.

			141/2017 ABJI, par.: 78.etik 107.era

			

			Aurreratu den bezala, instrukzio egokiaren ostean, eta behin gaitza jarduketa kirurgikoaren ondoriozkoa den eta maizkoa ez den arrisku posible bat gauzatzeari esleituta, erreklamaziogileak ikuskatzaile medikoak ebakuntza kirurgiko horietarako emandako baimenei buruzko ondorioak eztabaidatzen ditu.

			Erreklamaziogilearen arabera, “gainazaleko zentzumen-nerbio erradialaren lesioa, maizkoa ez den baina posiblea den konplikazioa, ez zen inon zehazten baimen informatuan, 276. folioan, non soilik esaten zaigun zein den egin behar zen ebakuntza, dauden arriskuak inola ere zehaztu gabe. Hitz batean, kasuaren instruktoreak dioenaz ez bezala, 553. folioan, gainazaleko zentzumen-nerbio erradialaren lesioaz esaten baitigu gerta daitekeen konplikazio posiblea dela eta pazienteak bazekiela, ez da egia, baimena orokorra delako eta ez duelako kontu horiei buruzko xehetasunik ematen”.

			Hasiera batean, jurisprudentzian finkatutako irizpidetzat jo behar da informazio hori ez ematea, berez, jardunbide desegokia dela, osasun-zerbitzuaren funtzionamendu anormala agerian jartzen duela eta ondare-erantzukizuna aitortzeko bidea ematen duela, baldin eta, jakina, jarduketa mediko horren ondorioz kalteren bat gertatu bada.

			Jurisprudentzia horrek berak berariazko inprimakiak erabiltzearen garrantzia agerian jarri du; izan ere, “aukera eta hautabide guztiak barne hartzen dituen protokolo zabal baten bidez eta horri arreta bereziaz jarraituz soilik berma daiteke haren xedea betetzen dela”.

			Dena den, inprimaki horiek prestatzerakoan, honako hau ere ohartarazi du: “lege-manu hori malgutasunez interpretatu behar da; bestela, zorroztasunez aplikatuz gero, baliteke medikuen eginkizuna oztopatzea”. Halaber, azpimarratu du informazio gehiegi sartzea arazotsua litzatekeela; izan ere, horrela, “arreta medikoa neurrigabea izan daiteke, eta, azkenean, beharrezkoa ez den pairamena bihur daiteke pazientearentzat” (besteak beste, Auzitegi Gorenaren 2000ko apirilaren 4ko eta 2005eko apirilaren 25eko epaiak).

			Kasu honetan, kontua behar bezala aztertze aldera, MALC andreari egindako ebakuntzei lotutako aurretiko zehaztapen batzuk egin behar dira.

			Behin Quervainen tenosinobitisa diagnostikatuta eta tratamendu kontserbatzaileak huts egin ostean, pazienteari ebakuntza egitea proposatu zitzaion. Lehen ebakuntza 2013ko abuztuaren 9an egin zen, APL eta EPB liberatuz.

			Espedienteari gehitutako historia klinikoan, traumatologia-zerbitzuko baimen informatuaren inprimaki bat dago. Bertan, pazientea identifikatzeko apartatuan sinadura bat bakarrik agertzen da ─pazientea ez da izenaz identifikatzen─ , baita … doktore gisa identifikatutako medikuaren sinadura ere. Inprimaki horrek ez du egin beharreko ebakuntza kirurgikoa identifikatzen. Gainera, ebakuntzaren xedea edo hautabideak eta horri lotutako arriskuak jakinarazteko ezarrita dauden hutsuneak ere ez dira bete. 2013ko apirilaren 9koa denez, 2013ko abuztuan egindako ebakuntzari lot dakiokeen espedienteko dokumentu bakarra da. Hala ere, Batzorde honek uste du dokumentu horretan sartutako informazioa urria izateaz gain ez daukala inolako baliorik pazienteari ebakuntzari buruz benetan emandako informazioa egiaztatzeko.

			Tendinitisa askatzea xede zuen bigarren ebakuntza 2013ko azaroaren 21ean egin zen. Kasu horretan, ebakuntzari lotutako baimen informatuaren inprimakia 2013ko azaroaren 11koa da. Inprimakiak pazientearen nortasuna identifikatzen du eta ebakuntza “Quervainen errezidibaren berrikuspen kirurgikoa” dela dio. Dena den, inprimaki horretan jasotako baieztapenek arrisku posible eta gertagaitzei eta hautabide posibleei buruzko informazioa jaso duela onartzen duten arren, kontua da gai horietako, hau da, arrisku eta hautabideetako bat ere ez dela identifikatzen inprimakian; hortaz, baimen “zuria” da, eta ez du egiaztatzen azaroaren 14ko 41/2002 Legeak (pazientearen autonomia eta informazio eta dokumentazio klinikoaren arloko eskubide eta eginbideak arautzen dituenak) ezarritakoa bete denik. Gogora dezagun lege horren helburua dela pazienteari erabakiak hartzen laguntzea, dauden aukeren artean, bere nahi askearen arabera.

			Lege horren 8.3 artikuluak argi eta garbi ezartzen duenez, pazientearen idatzizko adostasuna beharrezkoa izango da aurreko puntuan aipatutako jarduera horietako bakoitzerako ─kasu honetan, ebakuntza kirurgikorako─, eranskinak eta izaera orokorreko beste datuak gehitzeko posibilitatea salbuetsirik, eta nahiko informazioa izango du aplikazio-prozedurari eta haren arriskuei buruz.

			Lege horren 10. artikuluan xedatutakoarekin bat etorriz, sendagileak pazienteari honako informazio hau eman behar dio, idatzizko adostasuna eskatu aurretik: i) interbentzioak ziur sortaraziko dituen ondorio nabarmenak edo garrantzizkoak; ii) pazientearen egoera pertsonalarekin edo profesionalarekin loturiko arriskuak; iii) egoera normal batean esperientziaren eta zientziaren arabera gertagarri diren arriskuak edo interbentzio motarekin zuzenean erlazionaturikoak; eta iv) kontraindikazioak.

			Eginbehar hori behar bezala bete ote zen idatziz jasota ez dagoenez, Osasun Administrazioak beste edozein modu fidagarritan egiaztatu behar du pazientea informatzeko eginbeharra ondo bete zuela. Gai honi buruzko jurisprudentzia-doktrinak (2004ko otsailaren 26ko AGE, 8656/1999 errekurtsoan emana, eta 2005eko ekainaren 22ko AGE, 4295/2001 errekurtsokoa) ez du ahoz emandako informazioaren balioa alde batera uzten, baina, horrelakoetan, orobat adierazi du Administrazioari dagokiola, esan dugun moduan, informazio hori eman duela egiaztatzea. Nolanahi ere, Osasun Administrazioak ez du horretarako inolako ahaleginik ere egin; aitzitik, pazienteak baimen informatua sinatu zuela esatera mugatu da ─bai ikuskatzaile medikoak bai ebazpen-proposamenak─.

			Jarduketa horiei oposatuz, eta paziente beraren inguruan kontu horri eman dakiokeen tratamendu desberdina agerian jartzeko asmoz, espedienteak berak nerbio-konpresioen sindromeen tratamendurako baimen informatuei dagozkien inprimakiak jasotzen ditu ─baina datarik gabe─, baita kanalikuluko sindromeetako nerbio-liberazioetarako beste bat ere ─azken hori 2015eko ekainaren 5ean formalizatu zen─; horietan, operazio aurrekoari buruzko jarraibideak, konplikazio posibleak eta hautabideak ikus daitezke, hori guztia, modu zehatz eta ulergarrian, eta, Batzordearen iritziz, behar bezala erantzuten diete legearen eta jurisprudentziaren eskakizunei.

			Nolanahi ere, gauzatutako konplikazioa, MALC andreak jasandako kaltea eragin duena, Quervainen tenosinobitisa tratatzeko egindako ebakuntzen ondoriozkoa da, eta Osasun Administrazioak ez du egiaztatu pazienteari azkenean gauzatutako arriskuari buruzko informazio egokia eman zionik ebakuntza horien inguruan.

			(…)

			Hizpide dugun kasu zehatzean, ikuskatzaile medikoaren txostenak baieztatzen du, bere gogoeta medikoetan eta kasuaren analisi zehatzean, gainazaleko zentzumen-nerbio erradialaren lesioa Quervainen tendinopatia tratatzea xede duen ebakuntzaren konplikazio posibleetako bat dela; hala ere, errepikatzen dugu Osasun Administrazioak ez duela egiaztatu pazienteari arrisku hori ─edo ebakuntzari lotutako beste edozein─ jakinarazi zionik. Lesio horrek MALC andrearen eskuineko eskuaren funtzionaltasuna izugarri mugatzen du; horren ondorioz, %42ko desgaitasun-maila eta bere ohiko lanbiderako (zaharren zaintzailea da) ezintasun iraunkor osoa aitortu zaizkio.

			Gainera, hizpide dugun egoeran, pazientearen bizitza ez dago arriskuan, baina bere bizi-kalitatea hobetu nahi du; hortaz, ebakuntzak dakartzan arriskuak jakitea erabakigarria izan daiteke bere erabakia hartzerakoan.

			Pazienteari ebakuntza kirurgiko horiek direla-eta zituen arriskuak behar bezala jakinarazi ez ziotela ondorioztatuta, nabarmendu behar da, aipatu dugunez (242/2016, 134 eta 119/2014, 4 eta 216/2010 irizpenak, besteak beste), jurisprudentzia-irizpide finkatu baten arabera (2015eko maiatzaren 26ko AGEk ─RJ 2015\3132─ eta 2012ko urriaren 2koak ─RJ 2012\9270─ gogorarazten duten moduan), informazio hori ez ematea, berez, jardunbide desegokia dela eta osasun-zerbitzuaren funtzionamendu anormala agerian jartzen duela. Jardunbide desegoki horrek kalte moral bat sortzen du, eta horrek ondare-erantzukizuna aitortzeko bidea ematen du, baldin eta, jakina, jarduketa medikoaren ondorioz kalteren bat gertatu bada.

			(…)

			Aurreko irizpideak azalduta, ezin da alboratu ezen, Quervainen tenosinobitisa tratatzeko arriskuei buruzko informazio egokirik jaso gabe egindako ebakuntzen ondorioz, MALC andrearen esku-eskumutur unitateak galera funtzional larria izan duela, eskumuturreko eta atzamarretako minaren eta haien zurruntasunaren ondorioz, luzaroan ez erabiltzeagatik. Era berean, erreklamaziogileak mina arintzeko eta eskuaren funtzionaltasuna hobetzeko laguntza-prozesu batean sartu da, emaitza urriekin. Horrez gain, erreklamazioan ─egiaztapen nahikorik gabe bada ere─ antsietate-koadro bat gehitu du. Bere oraingo egoeraren ondorioz, %42ko desgaitasun-maila eta bere ohiko lanbiderako (zaharren zaintzailea da) ezintasun iraunkor osoa aitortu zaizkio.

			Baina kasu honetan orobat balioetsi behar da lesio hori gertatu zen ebakuntza aginduta zegoela eta terapia kontserbatzaileagoek huts egin ostean proposatu zela, horiek ez baitzuten lortu tendinopatiari lotutako mina eta mugak deuseztatzea edo murriztea, prozeduran egindako txostenetan azpimarratu den moduan. Era berean, kaltea baieztatu ostean eta aukera aringarri guztiak agortu arte pazienteari eman zaion arreta egokia eta egin zaion jarraipena haztatu behar dira.

			Inguruabar horiek aintzat hartuta, Batzordeari arrazoizkoa iruditzen zaio hogei mila euroko (20.000€) kalte-ordaina ematea.

			159/2017 ABJI, par.: 51.etik 76.era

			

			Gure kasura ekarrita, begi-bistakoa da, oro har, proba diagnostiko inbasibo bat denez, pazienteak sinatutako baimen informatu bat egon behar duela. Hala ere, kasuaren berezitasuna dela-eta, hori ematearen baliozkotasunari buruzko zalantzak sor daitezke baldin eta, gure kasuan bezala, isilbidezko adostasun moduko bat eman bada, argi eta garbi, pazientearen egintzen arabera.

			Dena den, badirudi zalantza horiek argitu egin direla Euskal Autonomia Erkidegoko Justizia Auzitegi Nagusiak (EAEJANek) antzeko kasu batean, 2016ko azaroaren 2ko epaian, eman zuen iritzia ikustean. Bertan, baieztatzen du berariazko baimena eman behar zela, ez zegoelako egiaztatuta pazienteak baimen informatuaren agiria sinatu zuenik, nahiz eta premiarik gabeko programazio kirurgikoan sartzeko eskaera-orria sinatu zuen eta bertan diagnostikoa jasota zegoen.

			181/2017 ABJI, par.: 74.etik 75.era

			

			Jardunbideagatik

			Aurreko gogoetak azalduta, planteatutako kasu zehatzaren azterketak erreklamazioa egin den modutik abiatu behar du. Erreklamaziogileak alegatu du ez zegoen koloneko minbizi baten diagnostiko-akatsa egon zela, kolonoskopia baten emaitza txarto interpretatzeagatik; gainera, kolonoskopia ez zen osoa, eta anatomia patologikoko zerbitzuaren biopsia-txosten batek zioen ez zela tumorerik antzematen. Baieztatu du ondoren, beste kolonoskopia bat egin beharrean, behar ez zen ebakuntza kirurgiko bat egin ziotela, laparotomia bitartez, eta gaineratu du ezen, tumorerik aurkitu ez zutenez, ebakuntza-gela bertan kolonoskopia bat egin ziotela eta horrek berretsi zuela ez zegoela tumorerik.

			Erreklamazioak, bere uzia babesteko, mediku- eta peritu-txosten bat aurkeztu du; egin duen medikua medikuntza eta kirurgiako lizentziaduna, gorputz-kaltearen balioespenean aditua eta gorputz-kaltea balioesteko Espainiako sozietateko kidea da eta onkologiako espezialistaren titulua dauka.

			Txosten horretan, sekuelak zehazteaz gain, bere iritzia ematen du, alegia: “Dokumentazioa ebaluatu ostean, antzeman dut RAA pazienteak ez zuela diagnostiko eta tratamendu egokirik jaso”. Honela arrazoitzen du ondorio hori:

			Digestio-aparatuaren zerbitzuaren lehen jarduketa, LH doktoreak egina, zuzena izan zen, kolonoskopia-azterketa bat eskatu baitzen. Gero, ME doktoreak kolonoskopiaren emaitza interpretatzean diagnostiko-akats bat egon zen, uzki-ertzetik 50 zentimetrora zegoen koloneko neoplasia estenosatzaile bat diagnostikatu zuelako. Gainera, ez zuen kolonoskopia osorik egin, zeharkako kolonaren erdialdera bakarrik heldu zelako.

			Anatomia patologikoaren emaitzak eritasun onbera islatu zuen: edema eta aldaketa inflamatorioak/ tumore-lesiorik ez uzki-ertzetik 50 zentimetroko lesioan.

			Tumore-lesiorako biopsia negatiboaren emaitza eta kolonoskopia osatugabea ikusita, S doktoreak RAA jaunari ebakuntza egin zion, miatzeko laparatomia eginez, ebakuntza barruko kolonoskopia barne. Batez ere kontuan hartuta lehenengoa osatugabea izan zela eta azterketa anatomopatologikoaren emaitza tumore-lesiorako negatiboa zela, ebakuntzaren aurretik beste kolonoskopia bat egitea izango zen logikoa, ebakuntza kirurgikoan eta ondoren 2014ko azaroaren 20ko ebakuntzan egin zioten moduan.

			Kasu honetan, diagnostiko-akatsaren eta amaierako kaltearen arteko kausazko lotura egokia egon zen, jokabide medikoaren eta pazienteak izandako kaltearen arteko kausa-efektu erlazioa egiaztatu zen, zabarkeriaz, zuhurtziarik gabe edo trebeziarik gabe jardun zen, medikuen jokabide desegokiak edo okerrak eragin zion kaltea pazientearen osasunari.

			Batzordeak, horrela planteatutako kasua aztertze aldera, osasun-zerbitzuaren funtzionamenduari dagokionez sortutako kontuei heldu behar die, pazientearen historia klinikoek ematen dituzten datuak eta prozeduran egindako txosten guztiak ikusita (alderdiaren peritu-txostenaz gain, nahasitako zerbitzuarena eta ikuskatzailetza medikoarena).

			Gogorarazi behar da peritu-frogaren helburua dela ebazpen-organoa ezagutza-, azterketa- edo esperientzia-elementuez ─organo horrek ez dituen horietaz─ hornitzea, bere erabakia hartu ahal izan dezan, baina perituari transferitu gabe ezagutza teknikoak eskatzen dituzten kontuaren alderdiei buruzko erabakia (horixe esaten du, besteak beste, Auzitegi Gorenaren 2012ko irailaren 25eko epaiak ─RJ 2012\9234─).

			Alderdi erreklamaziogilearen perituak, lehenik eta behin, baieztatzen du ezen, digestio-aparatuaren zerbitzuak hasieran gauzatutako jarduketa (kolonoskopia-azterketa bat eskatzea) zuzena izan zen arren, ondoren diagnostiko-akats bat egon zela, kolonoskopiaren emaitza uzki-ertzetik 50 zentimetrora zegoen koloneko neoplasia estenosatzaile gisa interpretatu zelako.

			Ustezko diagnostiko-akats hori jorratzeko ─horren ondoriozkoak izan baitziren hurrengo jarduketa medikoak─, Batzordeak aldez aurretiko bi gogoeta nabarmendu nahi ditu. Lehenengoa da ezin dela ahaztu, organo judizialek gogorarazten duten moduan (besteak beste, Gaztela eta Leoneko Justizia Auzitegi Nagusiaren 2013ko abenduaren 30eko epaia, ─JUR 2014\39994─), mota honetako erreklamazioetan egiten den atzera begirako analisia gorabehera, hau gertatzen dela: “laguntza-medikuntza ez da behin betiko diagnostikotik abiatzen horretan oinarrituta diagnostiko hori duen pazientearen sintomak kokatzen saiatzeko; aitzitik, haren zeregina hain zuzen ere kontrakoa da. Laguntza-medikuntza honetan oinarrituta dago: diagnostiko-hipotesia baieztatzean, pazienteak balioespen medikoa egiten zaionean dituen sintomak eta zeinuak oinarri hartuta. Hipotesi horretan oinarriturik, diagnostiko-prozedura ezartzen da; bertan, miaketa konplexuagoak edo osagarriak barne har daitezke (analisiak, irudi-probak, teknika endoskopikoak, interbentzionistak edo kirurgikoak). Desegokia da iraganean egindako jarduketa medikoak kasuaren a posteriori ikuspegi batetik epaitzea, diagnostikoa jada baieztatu denean. Honako hau balioetsi behar da: arreta medikoa eman zen unean, eta eskuragarri zeuden datuekin, prozedura egokia ezarri ote zen, lex artisarekin bat etorriz”.

			Eta, bigarrenik, ondare-erantzukizunaren institutuaren ezaugarri orokorrak azaltzean ohartarazi den moduan, Administrazioari ezin zaio osasun-teknikak jardunbide medikoaren ezagutzaren arabera aplikatzeko besterik eskatu, eta ezin zaio erantzukizunik egotzi kaltea gertatzean soilik oinarrituta. Osasun-erantzukizunaren arloan zehatzen dena emaitza lortzeko baliabideen aplikazio desegokia da, eta inoiz ezin da eskatu emaitza pazientearentzat erabat onuragarria izan dadila (horixe dio jurisprudentzia-doktrina errepikatuak: 2005eko martxoaren 16ko AGEk eta 2007ko martxoaren 7koak eta 20koak).

			Auzitegi Goreneko arlo zibileko salak nabarmendu duenez (2015eko otsailaren 18ko epaia), Batzordearen ustez kasu honetara ekar daitekeen doktrina-lerro batean, “baliabideen medikuntza eta ez emaitzen medikuntza batean, erabaki klinikoak proba batzuen bidez ezartzen den diagnostikoan oinarrituta egoten da oro har; horretarako, abiapuntuko susmoa edo hipotesia frogatzea edo arbuiatzea xede duten proba batzuk egiten dira, eta hainbat erabilgarriagoak izango dira zenbat eta goizago identifikatu edo baztertu nahasmendua, baina batek ere ez du erabateko ziurtasunik ematen. Medikuaren betebeharra da behar diren proba diagnostiko guztiak egitea, zientzia medikoa une horretan dagoen egoera kontuan hartuta; hortaz, kasuak eskatzen dituen egiaztapenak egindakoan, ageriki larria den akats bat edo ageriki okerrak diren ondorioak dituen diagnostikoa bakarrik izan daiteke haren erantzukizuna aitortzeko oinarria, baita eskatzen diren edo eska daitezkeen egiaztapen edo azterketa guztiak egin ez badira ere. Era berean, ezin da hasierako diagnostikoa ondorengo eboluzioagatik zalantzan jarri; izan ere, diagnostiko zuzena ematea zaila da, eskuragarri dauden bitarteko guztiak erabili arren, zeren eta paziente guztiengan akats-tarte bat dagoelako, egiten zaizkien probak gorabehera”.

			Beraz, osasun-profesionalen “normaltasun-irizpide” baten aurrean gaude; horren arabera, egintza medikoen zuzentasuna balioets daiteke eta profesionalak beharrezko arduraz jardun behar du, irizpide hori funtsezkoa da eta.

			Aurreko xehetasunak eman ostean, Batzordearen ustez, alderdi erreklamaziogileak hasierako diagnostiko-akatsari buruz (pazienteari egindako lehen kolonoskopia ikusita eman baitzen) egin duen baieztapena azken emaitzan soilik bermatzen da, egindako proba guztiak ikusita, kolonoskopia horretan (espedientearen 310. folioa) ateratako irudien interpretazioaren inguruko analisi kritikorik egin gabe, eta irudioi lotzen zaizkie bai nahasitako zerbitzua bai txostena egin duen ikuskatzaile medikoa: “Ospitaleratuta egon zenean, premiazko kolonoskopia bat egin zen; horren bidez, uzki-ertzetik 50cm-ra zegoen neoplasia estenosatzailea diagnostikatu zen, eta irudi ikonografikoak bildu ziren (310. f.). UOko (unibertsitate-ospitaleko) zerbitzuko eta ataleko buruek beren txostenean baieztatu dute maila horretan estenosia dagoela (68. f.)”.

			Egia da, egitateez ari den irizpenaren apartatuan jaso den moduan, espedienteak endoskopistak 2014ko maiatzaren 20ko kolonoskopiari buruz zuen iritziaren berri ematen duela; horrek badu oinarria eta susmatutako diagnostikoa justifikatzen du: “Uzki-ertzetik 50cm-ra biopsia-matxardarekin ukitzean gogorra den neoplasia bat ikusten da, hauskorra eta ultzerazioekin; zirkunferentziaren %100 okupatzen du, estenosatu egiten du eta endoskopioa 13mm-ra pasatzea ahalbidetzen du. Biopsia egiten dut eta azterketa anatomopatologikoa egiteko bidaltzen du”. Proba berean, masa anormal (neoplasia) horrez gain, sigman bakandutako dibertikuluak ikusi ziren.

			Batzordeak, bestelako daturik gabe, ezin du pentsatu lehen iritzi diagnostiko hori ageriki okerra izan zenik, ardura-faltagatik.

			Ondoren, erreklamazioaren eta horri erantsitako peritu-txostenaren edukia ikusita, jarrera medikoa balioetsi behar da, miatzeko laparotomia bat egin baitzen lehen iritzi diagnostiko hori ziurtatzeko eta, hala bazegokion, gerta zitekeen lesioa konpontzeko tratamendua emateko helburuarekin. Erreklamaziogilearen aburuz, aurkeztu duen peritu-irizpenean bermatuta, beste kolonoskopia bat egitea izango zen bidezkoa; izan ere, “laparotomia bidezko ebakuntza bat baino askoz ere metodo odolgabeagoa” da.

			Osakidetzak ez du eztabaidatzen ─eta Batzordeak ere ezin du egin─ ezen, miatzeko laparotomia horren azken emaitza ikusita, lesio estenosatzailerik erakutsi ez baitzuen, ebakuntza hori ez zela beharrezkoa, eta horixe adierazten du ikuskatzaile medikoak bere txostenean.

			Baina kasu honetan hau argitzea da benetan garrantzitsua: profesional medikoek beren erabakia hartzean zeuzkaten datuekin miatzeko laparotomia agintzea desegokia izan ote zen (kolonoskopian hartutako laginaren biopsiak ez zuelako tumore-infiltraziorik agerian jarri) eta, beraz, hori egiteko erabakiak lex artisa urratu zuen eta pazienteari kalte antijuridiko bat eragin ote zion, ebakuntza jasatera behartuta ez zegoen eta (bertan ez zen gertatu ebakuntzaren berezko kalteaz bestelako kalterik).

			Kontu horri dagokionez, Batzordeak ezin du alde batera utzi UOko kirurgia-zerbitzuko buruaren txostenak diola egitate hauek jazo zirela, horiek ekarri baitzuten erreklamaziogileak orain zalantzan jartzen duen erabakia hartzea: “1) Pazienteak uzkitik odoletan egon delako historia klinikoa dauka. 2) Kolonoskopian lesio bat agerian jarri da. 3) Lesioak estenosia sortzen du. 4) Biopsia negatiboak ez du neoplasiarik baztertzen, lesiotik hurbil hartuta egon daiteke. 5) Estenosi-diagnostikoak jada justifikatzen du, baimen informatuan azaldu zaion eta sinatu duen moduan, miatzeko laparotomia egotea, biopsia gorabehera”.

			Laparotomia egiteko jarrera medikoa, kirurgia-zerbitzuko buruaren arabera, diagnostiko endoskopikoa zuen lesio estenosatzaile bat zegoenez, zuzena izan zen, neoplasia gaiztoa izan zein ez.

			Bestalde, ikuskatzaile medikoak, aurretiko gogoetetan azaldu ostean kolonoskopiaren bidez beheko digestio-bideari (heste lodiari) eragiten dioten gaixotasun gehienak diagnostika daitezkeela eta gaixotasunaren tratamendurako diagnostiko zehatza lortzea ahalbidetzen duela, baita tratamendu terapeutikoak egiteko ere, adibidez, polipoak erauzteko, kolonoskopia osatugabeen analisian gelditzen da (horietan ez da kolon guztia miatzea lortzen, RAA jaunari egindakoan bezala).

			Kolonoskopia osatugabeak eragin ditzaketen arrazoiak azaltzen ditu: “gehiegizko kolona edo kolon bihurgunetsua (nagusiki, kolon sigmoideoa), dibertikulu-gaixotasuna, buxadurazko masak eta estenosia, koloneko lakioen angeluazioa edo finkapena, aurreko ebakuntzaren ondoriozko atxikidurak, espasmoak, kolon-prestaketa eskasa (…)”.

			Jarraian, hauxe adierazten du: “dilema klinikoa dakarte, paziente horiekin aritzeko eta horiek ebaluatzeko estrategiak aldatu egiten direlako” (bere baieztapenei eusteko, literatura zientifikoa aipatzen du). Halaber, esaten du kolonoskopia osatugabea denean tartean dagoen kausa edo kausak ebaluatu behar direla. Buxadurazko lesio bat edo kolonaren segmentu gaixo bat dagoenean, “lesioa erauz daiteke, eta azterketa ebakuntzaren barruko edo inguruko kolonoskopia batez osatu”.

			Ikuskatzaileak egindako analisi mediko sakonean, bere txostenean sartutako aurretiko gogoeta medikoak direla-eta, beste kolonoskopia bat ez egiteko eta, horren ordez, miatzeko laparatomiari ekiteko erabaki medikoa balioesten du. Eta esaten du RAA jaunak UOn (unibertsitate-ospitalean) jasotako osasun-laguntza egokia izan zela eta lex artisarekin bat etorri zela, argudio hauekin:

			Egitateak a posteriori aztertzen baditugu, ebakuntza kirurgikoaren aurretik beste kolonoskopia bat egiteak lesiorik aurkitu ez zen laparotomia saihestuko zuen agian. Hala ere, ez da ahaztu behar kolonoskopia osatugabeek dilema klinikoa dakartela eta paziente horiekin aritzeko estrategiak aldatu egiten direla. Kolonoskopia osatugabeen ondorio nagusia da lesio esanguratsuak diagnostikatu gabe uzten direla, eta hori garrantzitsua da kolonoskopiaren helburua polipo eta lesio premalignoak diagnostikatzea eta tratatzea bada. Horrelako kasuetan, balioetsi behar da miaketa errepikatu behar den edo beste proba batzuk erabili behar diren, adibidez, OTA bidezko kolonografia, kolon guztiaren azterketa burutzeko asmoz. Kolona aztertzen jarraitzeko arrazoia ez da lesio baten diagnostikoa baieztatzeko beharra.

			Kolonoskopia osatugabe batean diagnostikatutako buxadurazko lesio bat dagoenean, hizpide dugun kasuan bezala, egile batzuek baieztatzen dute lesioa erauz daitekeela eta kolonaren gainerako aldeen azterketa osatzeko ebakuntzaren barruko edo inguruko kolonoskopia bat egin daitekeela. Ondorioz, mota horretako egoeretan, ebakuntza kirurgikoaren aurretik kolonoskopia errepikatzea ez da aditu guztiek partekatzen duten irizpidea.

			Aintzat hartu behar da lesioaren biopsiaren emaitzak edema eta aldaketa inflamatorio zehaztugabeak objektibatu zitutela eta minbizi-diagnostikorako negatiboa izan zela. Emaitza hori 2014-06-05ean azaldu zioten pazienteari kirurgiako KKetan (kanpo-kontsultetan). Egun horretako eboluzioan zera jasotzen da: “azaldu dut lesio estenosatzaile sintomatikoa dagoela eta APn (anatomia patologikoan) ez dela gaiztotzat jotzen. Pazienteak kirurgia eta arriskuak ulertu, eta onartu egiten ditu. BI (baimen informatua) sinatu du (236. folioa). Era berean, kirurgiaren osteko txostenean, 2014-08-02koan, zera errepikatzen da: “azaldu da diagnostiko endoskopikoa (koloneko neoplasia estenosatzailea) dagoela, azterketa anatomopatologikoan ez dela gaiztotzat jotzen eta estenosi onberaren arrazoia izan daitekeela (dibertikulu-gaixotasuna). Pazienteak ebakuntzaren eta ebakuntzarik ez egitearen arriskuak ulertzen ditu eta ebakuntza onartzen du“ (29.-30. folioak). Beraz, RAA jaunaren baieztapena (ez zegoen minbiziaren diagnostikoarekin egon zela 94 egunez) eta historia klinikoan jasotakoa ez datoz bat.

			Nabarmendu behar da dibertikulu-gaixotasunaren ondoriozko koloneko estenosi sintomatikoaren tratamendua kirurgikoa dela. Minbizi-diagnostikoan zalantzak daudenean ere gomendatzen da ebakuntza; izan ere, batzuetan, minbiziaren eta dibertikulu-gaixotasunaren ondoriozko estenosi sigmoideoaren arteko diagnostiko bereizlea oso zaila izaten da. Era berean, adierazi da biopsiek negatibo faltsuen tasa altua daukatela hasierako aldian dagoen koloneko minbizirako eta maila altuko displasiarako. Azkenik, MB doktoreak, kirurgia-zerbitzuko buruak, kasuari buruzko bere txostenean baieztatzen duen moduan, biopsia negatiboak ez du minbizi-diagnostikoa baztertzen, lesiotik hurbil eratuta egon daiteke eta.

			Aurreko paragrafoetan azaldutakoa oinarri hartuta, uste da kirurgia-zerbitzuak izandako jarrera terapeutikoa zientziaren egoerari dagokionez egokia izan zela, ebakuntza beharrezkoa izan ez zen arren.

			Peritu-txostenetan ematen diren datuak ikusita, Batzordearen aburuz, Osasun-Administrazioak zentzuz azaldu du zeuzkaten datuekin hartutako erabakia, alegia, RAA jaunari eztabaidatutako ebakuntza egitekoa.

			Izatekotan, gehiegizko ardura antzeman daiteke jarduketa medikoan, susmatutako diagnostiko bat, lehen kolonoskopia egitean antzemandakoak eragina, ziurtatzeko teknika bat erabili baitzen (eta beste batzuk baztertu), igarritako lesioa tratatu behar izanez gero berehala egiteko asmoz. Baina gehiegizko ardura hori, medikoki justifikatutako xedearekin, ezin da jardunbide desegokitzat jo.

			82/2017 ABJI, par.: 31.etik 54.era

			

			Erreklamaziogilearen ustez, Osasun Administrazioaren funtzionamendu anomalo bat egon zen 2013ko ekainaren 4an … ospitalean odol-transfusio bat egin ziotenean, odola berarenarekin bateraezina baitzen; horren ondorioz, kaltea eragin zioten: hasieran, sukarra eta gernu hematurikoa izan zituen eta, gero, giltzurrun-hutsegite akutua eta pankreatitis nekrohemorragikoa sortu ziren (azken horren ondorioz, premiazko ebakuntza egin behar izan zioten).

			Zehazki, azaldu da eskatu zela UOko hematologia-zerbitzuak … ospitalean egindako transfusioa ebalua zezala, eta zera detektatu zuela: “panaglutinazio bat gertatu zen, odolean panaglutina aurkitu baitzen”; beraz, UO horretan “transfusioak eragindako giltzurrun-gutxiegitasun akutua” diagnostikatu zioten pazienteari.

			Ohartaraz daiteke alderdi erreklamaziogileak, bere idazkietan gogoeta medikoak jaso arren, ez duela ez frogarik ez peritu-txosten medikorik aurkeztu bere uzia babesteko; hortaz, erreklamazioak ez dauka bermatzen duen euskarri teknikorik.

			Aurrekoa esanda, Batzordeak analizatzen jarraitu du. Horretarako, azaldutakotik ondorioztatzen denez, PTBM andreari buruzko txosten eta historia klinikoetan, Osakidetzak emandakoetan, eskainitako datu tekniko medikoak bakarrik dauzka, baita ikuskatzailetza medikoak egin duen ebaluazioa ere. Era berean, Batzordeak organo horrek 2017ko apirilaren 28ko txosten gehigarrian, planteatutako galdera zehatzei erantzute aldera, emandako argibideak ditu, kasuarekin zerikusia duten alderdi jakin batzuk errazago ulertarazteko.

			(…)

			Batzordeak, bere koherentzia eta zehaztasun teknikoagatik, ikuskatzailetza medikoak kasuaz egin duen ebaluazioa onartzen du; 2014ko ekainaren 17ko txostenean adierazi zuen eta ondoren, protokolo aplikagarriak ikusita, 2017ko apirilaren 28ko azken txostenean berretsi zuen. Horren arabera, pazienteak transfusio bat premiaz behar zuen, baina egoera ez zen “berebiziko premiazkoa” (egoera horrek zera esan nahi du: transfusioa berehala egin behar da, bateragarritasun-probak egin arte itxaron gabe; hala badagokio, pazienteari edo senideei jakinarazi behar zaie, gain hartu behar diren arriskuekin batera, eta ez dago frogatuta informazio hori eman zenik kasu honetan).

			Ikuskatzaile medikoaren iritzi teknikoa bermatuta dago, gainera, UOko immunohematologia- eta hemoterapia-atalak kasu honetan jardun duen eragatik, pazientea … Ospitaletik ospitale-zentro horretara bideratu zutenean.

			Horrela, UOko zerbitzuak prozedura horretan emandako txostenean (103. folioa) hauxe jasotzen da: 2013ko ekainaren 7an, ospitale horretako hematologia- eta hemoterapia-zerbitzuko transfusio-zerbitzuan eskaera bat jaso zen, hematie desleukozitatuen kontzentratu (HDK) 2ren transfusioa egiteko; pazientearen serumaren eta isuraldatzeko HDK unitateen arteko bateragarritasunari buruzko proba gurutzatu egokiak egitean, emaitza positiboa izan zen (hau da, bateraezina). Horregatik, zegokion azterketa immunohematologikoa egin zen eta pazientearen gorputzean “Anti-Tj(a) espezifikotasuneko antigorputz irregular” bat zegoela detektatu zen. Inguruabar horietan, pazienteari transfusioa egin behar zitzaionez, odol bateragarria lortzeko kudeaketa egokiak egin ziren (ahizparekin eta Transfusio eta Giza Ehunen Euskal Zentroarekin). Kudeaketa horiek arrakastatsuak izan ziren eta, horiei esker, pazienteari transfusioa arazorik gabe egin zitzaion; hain zuzen ere, UOn egindako transfusio guztiak eraginkorrak izan ziren.

			Ikuskatzailetzak eta UOko immunohematologia- eta hemoterapia-atalak azaldutako irizpideen arabera, Batzordearen ustez, … Ospitaleko hematologia-zerbitzuaren azalpena ez da ez osoa ez zehatza; izan ere, esaten du lehenik eta behin, pazientea zegoen berebiziko premiazko egoerak bateragarritasun-probak egitetik salbuesten zuela eta, bigarrenik, pazienteak transfusio-erreakzio bat izan zuela eta hori ohartarazia ziotela transfusioa jaso aurretik sinatutako baimen informatuaren agirian.

			Batzordeak ikuskatzailearen txostenetatik ondorioztatzen du honako hau frogatuta dagoela: I) pazientearen aurrekariak kontuan izanik eta eritasun psikiatrikoa gorabehera, zegoen egoera klinikoan (ospitale-zentroan sartuta eta medikuaren kontrolpean), transfusio-premiak atzerapena ahalbidetzen zuen behar ziren bateragarritasun-probak egiteko; II) pazienteak odol-bateraezintasun bat (hau da, “emailearen eta hartzailearen antigenoen eta antigorputzen arteko erreakzio immunologiko” bat) izan zuen transfusioan, eta ez pazientearen ahizpak sinatutako baimen informatuaren agirian aurreikusitako transfusioaren ondorio kaltegarri bat, … Ospitaleko hematologia-zerbitzuak dioen moduan; eta III) … Ospitalean odol-transfusiorako sinatutako baimen informatuaren agirian (64 eta 65 folioak) ondorio kaltegarriei lotutako transfusioaren arriskuak jasotzen dira, baina ez odol-bateraezintasunei lotutakoak (esate baterako, pazienteak izan zuen giltzurruneko gutxiegitasuna).

			Ondorioz, … Ospitaleko transfusio-unitatean egindako bateragarritasun-probak eta azterketa gehigarriak ez ziren nahikoak izan, eta pazientearen serumaren eta isuraldatu beharreko hematie-kontzentratuen arteko bateragarritasun-proba egin gabe utzi zen; hori dela-eta, osasun-zerbitzuen funtzionamendu anomalo bat gertatu zen, eta horrek jasatera behartuta ez zegoen kalte bat eragin zion PTBM andreari.

			123/2017 ABJI, par.: 45.etik 63.era

			

			Bigarrenik, laguntza-prozesuko informazioa-faltaren edo obskurantismoaren salaketari aurre egin ahal zaio. Erreklamaziogilearen ustez, Osakidetzak alderdi horretan emandako tratua ez da egokia izan, oro har. Kontu zehatzagotan sartuta, aipatu du bi unetan bere ezkerreko begiaren egoerari buruzko informazioa eskatu zuela eta ez zuela lortu. Lehenengoa … Ospitaleko oftalmologia-kontsultetan izan zen, eta bigarrena, formalki, Pazientearen Arreta Zerbitzuan aurkeztutako idazki baten bidez. Halaber, haren aburuz, … Ospitalean urriaren 4an eta 19an egindako bi ebakuntzen ostean prestatutako eta pazienteari emandako txostenak ez datoz bat errealitatearekin; izan ere, bi txostenek pazientearen eboluzioa ona izan zela diote, eta hori ez da egia.

			Ikuskatzaile medikoaren txostenak ere urritzat jotzen du … Ospitalean urriaren 4an eta 19an egindako ebakuntzei buruzko txostenetan pazienteari emandako informazioa. Gainera, Pazientearen Arreta Zerbitzuan informazioa eskatu ostean erantzun ez ziotela egiaztatu du.

			Hasieratik, aitortu behar da derrigorrezkoa eta garrantzitsua dela paziente orori informazio egokia eta nahikoa ematea laguntza-prozesuan. Betebehar hori azaroaren 14ko 41/2002 Legean (pazientearen autonomia eta informazio eta dokumentazio klinikoaren arloko eskubide eta eginbideak arautzen dituenean) ezarri da; izan ere, horren arabera, gizakiaren duintasunak eta haren borondatearen autonomiarekiko eta haren intimitatearekiko begiruneak gidatuko dute informazio eta dokumentazio klinikoa lortu, erabili, artxibatu, zaindu eta eskualdatzea xede duen jarduera oro (2.1 artikulua).

			Legearen 4. artikuluak asistentziari buruzko informaziorako eskubideaz ari da eta zera baieztatzen du:

			1. Pazienteek, beren osasunaren alorrean egiten den edozein jarduera dela-eta, eskubidea dute hari buruz eskuragarri dagoen informazio guztia ezagutzeko, Legeak salbuetsitako kasuetan izan ezik. Gainera, pertsona orok eskubidea du informatua ez izateko borondatea errespeta diezaioten. Informazioa ahoz emango da eskuarki, historia klinikoan jasoko da hura, eta, haren bidez, interbentzio bakoitzaren helburua eta nondik norakoak eta haren arriskuak eta ondorioak azalduko dira gutxienez.

			2. Informazio klinikoa jardun asistentzial guztien parte da, egiazkoa izango da, pazienteari modu ulergarrian eta bere beharretara egokiturik jakinaraziko zaio eta laguntza emango dio erabakiak bere borondate librearen arabera har ditzan.

			3. Pazientea bere ardurapean duen sendagileak bermatuko du hark informaziorako duen eskubidea betetzen dela. Asistentzia-prozesuan atentzioa ematen dioten profesionalek edo teknika zein prozeduraren bat aplikatzen diotenek ere erantzukizuna izango dute hari informazioa emateko.

			Autonomia-erkidegoaren eremuan, Euskadiko Antolamendu Sanitarioaren Legeak (ekainaren 26ko 8/1997) hauxe ezartzen zuen lehenago 10. atalean: “Euskadiko osasun Sistemak garantizatuko ditu osasun-babesarekiko eskubidearen lege-erregulaziotik eratorritako eskubide eta betebehar instrumental eta osagarrien garapena eta jarraipena, besteak beste, ondokook bultzatuz: zerbitzu sanitarioekin harremanetan ari diren pertsonen nortasuna, duintasuna eta intimitatea ahalik gehien errespetatzea, baita ere prozesu diagnostiko zein terapeutiko guztiak idatzita jasota uzteko dagoen betebeharra gordetzea eta, informazio-betekizunak aurretiaz bete ondoren, kasuan kasuko baimena biltzea”.

			Aipatutako lege-esparrua garatzeko, uztailaren 21eko 147/2015 Dekretuak (Euskadiko osasun-sisteman pertsonen Eskubideei eta Betebeharrei buruzko Adierazpena onartzen duenak) pazienteen eskubide hauek aitortzen ditu, besteak beste: bere osasunari buruz eskura dagoen informazioa jasotzeko eskubidea, osasunean edozein jarduketa dela eta, ulertzeko moduan eta unean uneko egoerari eta gaixoaren gaitasunari egokituta (4.b artikulua); historia klinikoa osatzen duten osasun-datuen berri izateko eta datu horien kopia eskuratzeko eskubidea, indarreko legedian aurreikusitako baldintzetan, eta beste pertsona batzuek informazio hori ikusi behar badute, 2012ko martxoaren 13ko 38/2012 Dekretuan (historia klinikoari eta osasun-arloko paziente eta profesionalek dokumentazio klinikoaren arloan dituzten eskubide eta obligazioei buruzkoan) aurreikusitako kasuetan eta bermeekin soilik izateko eskubidea (5.b artikulua); eta txosten klinikoa eta osasun-egoeraren ziurtagiriak jasotzeko eskubidea, 2012ko martxoaren 13ko 38/2012 Dekretuan aurreikusitako kasuetan (5.c artikulua).

			Beraz, ez da eztabaidagarria paziente orok bere kasuarekin zerikusia duen informazio asistentzial guztia modu egokian eta ulergarrian jasotzeko eskubidea daukala. Informazio horren barruan, baimen informatuarekin zerikusia duen guztiak protagonismo handiagoa bereganatu du osasun-jarduera dela-eta; alderdi horrek erlazio estua du pazientearen autodeterminazio-eskubidearekin, eta horren tratamendu okerra jardunbide mediko desegokitzat jotzen du jurisprudentziak.

			Hala ere, jada ia ez da eztabaidatzen ezen, baimen informatuaren tratamendu bidegabea egon den kasuetan pazientearen kaltea ─kalte moraltzat jotzen dena─ gertatu dela uste dela baldin eta baimena eman behar zaion jarduketa medikoaren ondorioz kalte bat sortu bada; dena den, uste hori ezin da automatikoki hedatu pazienteari eman ez zaion edo txarto eman zaion edozein informazio medikotara. Informazio asistentzialaren tratamendu bidegabeak kalte-ordaina jaso dezakeen kalte bat sor dezakeela alde batera utzi ezin den arren, ez da nahikoa izango informazio hori transmititzean akats bat egon dela alegatzea; aitzitik, ondare-erantzukizuna analizatzen den bakoitzean gertatzen den moduan, egiaztatu beharko da osasun-zerbitzuaren funtzionamenduak, kasu honetan anormala baita, kaltea eragin diola partikularrari.

			Kasu honetan, erreklamaziogileak planteatu duen kontuak ez dauka zerikusirik baimen informatuarekin, informazio asistentzial orokorrarekin baizik; pazienteak une oro du informazio hori jasotzeko eskubidea, eta ez bakarrik arriskuren bat gain hartu behar den hautazko jarduketa mediko bati edo jarduketa mediko odoltsu bati aurre egiterakoan.

			Dena den, nahiz eta egiaztatuta egon emandako bi txostenetan ─2012ko urriko ebakuntzei dagozkienetan─ islatutakoa zuzena ez dela eta Osasun Administrazioak ez ziola erantzun oraingo erreklamaziogileak bere ezkerreko begiaren egoerari buruzko txostena jasotzeko egin zuen eskaerari, ezin gara haren ondorioarekin ados egon eta ezin dugu ulertu Administrazioari esleitzen dizkien akatsen ondorioz kalte berezi bat jasan duela egiaztatu duenik.

			Espedientean analizatutakoa ikusita, eta bereziki erreklamaziogileak berak azaldutakoa kontuan izanik, Batzordeak uste du ezen, aipatutako txostenen akatsak gorabehera ─argi eta garbi eskasak edo okerrak baitziren─, pazienteak laguntza-prozesuari buruzko informazio etengabea eta zuzena eduki zuela. Kontu desberdina izango litzateke baldin eta aipatutako txostenek, haren historian sartuta daudenek, ondorengo jarduketa okerra eragin balute bertan baieztatzen zen horretan oinarrituta, baina argi geratu behar da hori ez dela gertatu hizpide dugun kasuan.

			Adibide argia da … Ospitalean 2012ko urriaren 4ko ebakuntzan gertatutakoa. Erreklamaziogileak txosten horretan emandako informazio okerra aipatu du, modu lakonikoan adierazten duelako eboluzioa ona izan zela, baina, beste aldetik, erreklamaziogileak berak aitortzen du, fakultatibo-aldaketa eskatzeko aurkeztu zuen idazkian, sedatuta zegoelarik jakinarazi ziotela ebakuntza bertan behera utzi zela, zain txiki baten hausturak eragindako hemorragia bat zela eta.

			Idazki horretan, erreklamaziogileak berak laguntza-prozesua analizatzen du, diagnostikotik 2012ko abenduaren 5era arte, eta egindako jarduketa bakoitzari buruzko iruzkin bat jasotzen du. Iruzkin horiek egiaztatzen dute, ondorioztatzen dena ez bezala, une bakoitzean eskura zegoen informazio guztia eman ziotela. Kontu desberdina da informazio horrek ez zuela gogobete.

			Lehen ebakuntza, 2012ko irailaren 29rako aurreikusita zegoena, bertan behera uzteari dagokionez, erreklamaziogileak zera adierazi du: “B doktoreak, ni begiratu ostean, jakinarazi dit erretinan oso lesio larria daukadala eta ezin didala ezer esan” (127 folioa).

			2012ko urriaren 4ko ebakuntza dela-eta egindako txostenari buruz, erreklamaziogileak horren inguruko ohar gisa gaineratu du jakinarazi ziotela ebakuntza bertan behera utzi zela, zain txiki baten hausturak eragindako hemorragia bat zela eta. Gehitu du fakultatiboak geroago azalpen hori bera errepikatu zuela haren emaztearen aurrean (128. folioa).

			… Ospitaleko oftalmologiako kanpo-kontsultetan 2012ko urriaren 15ean egindako kontsultari dagokionez, gaineratu du fakultatiboak anestesistarekin hitz egin zuela harrera egin ziezaion eta txosten bat egiteko asmoz, zeren eta oraingoan guztiz lokarraraziko zutelako eta ebakuntzak zenbait ordu iraungo zuelako (129. folioa).

			2012ko urriaren 19an egindako ebakuntza dela eta emandako txostenari dagokionez, erreklamaziogileak azaldu du ez dagoela ados ospitaleratzeko arrazoiarekin, erretina-askatzearen diagnostikoa irailaren 25ean gertatu zelako, larrialdietako zerbitzuan. Gogorarazi du aurreko ebakuntza hemorragia baten ondorioz bertan behera utzi behar izan zela, eta kontatu du ondorioztatu zuela ebakuntza horretan urriaren 4an hasitakoarekin jarraitzen saiatu zirela (130. folioa).

			… Ospitaleko oftalmologiako kanpo-kontsultetan 2012ko urriaren 20an eta 22an egindako kontsultei buruz, adierazi du larrialdietako zerbitzuan ezkerreko begiko adabakia kendu ziotela eta jakinarazi ziotela oraindik goiz zela ezer jakiteko. 22an, kontatu duenez, R doktoreak dena ondo zihoala esan zion (131. folioa).

			… Ospitaleko oftalmologiako kanpo-kontsultetan 2012ko urriaren 29an egindako kontsultari dagokionez, aipatu du azterketa horretan fakultatiboak jakinarazi ziola “ultzeratxo txiki bat eta erretina-askatze txiki bat” zeudela eta tratamenduarekin jarrai zezela (132. folioa).

			… Ospitaleko oftalmologiako kanpo-kontsultetan 2012ko azaroaren 7an egindako kontsultari dagokionez, esan du fakultatiboak zera jakinarazi ziola: “badirudi ultzeratxoa gutxitu egin dela eta askatzeak badirauela”. Era berean, jakinarazi zioten begian ezpurutasunak zeudela eta beste kontsulta batean laserrez garbituko ziotela (133. folioa).

			Azkenik, … Ospitaleko oftalmologiako kanpo-kontsultetan 2012ko abenduaren 5ean egindako kontsultei dagokienez, aitortu du erretinak askatuta segitzen zuela esan ziotela berriro (135. folioa).

			Prozesu horrek, erreklamaziogileak berak zehatz-mehatz deskribatu baitu, erakusten du une oro bere gaixotasunaren benetako egoeraren berri izan zuela, nahiz eta eboluzioa berak espero zuena ez izan eta informazioa berak egokitzat jotzen zuen erritmoan eman ezin izan. Bere gogoetetatik ondorioztatzen da egoeraren berri eman ziotela gaixotasunaren eboluzioa kontuan hartuta eta deskribatutako une bakoitzean zeuden baldintza berezien arabera.

			Era berean, aipatu dugun moduan, ohartarazi behar dugu azaroaren 14ko 41/2002 Legearen 4. artikuluak xedatzen duela informazioa ahoz emango zaiola, baina historia klinikoan jaso behar dela.

			… Ospitalean 2012ko urrian egindako ebakuntzei buruzko txostenetan antzemandako akatsak eta erreklamaziogilearen berariazko informazio-eskaera zehatzari erantzunik ez ematea, noski, Administrazioaren funtzionamendu anormalak dira, baina ez da egiaztatu jarduketa horiek erreklamaziogileari benetako kaltea egin diotenik; izan ere, alde batetik, Osakidetzak eskura zituen baliabide guztiak aplikatu zizkioten haren gaitzari aurre egiteko ─Osakidetzak ordaindutako errekurtso pribatuak barne─ eta, bestetik, laguntza-prozesu guztiari buruzko informazioa eman zioten ahoz, berak deskribatu duen moduan.

			Aurreko guztia aintzat hartuta, Batzordeak ez du ondare-erantzukizunik ikusten. Gure ustez, erreklamaziogileak ezkerreko begian ikusmen-zolitasuna galtzearen arrazoia ez zen izan osasun publikoko fakultatiboen jarduketa; aitzitik, izandako erretina-askatzearen ondorioa izan zen, konplikatua izan zelako. Bestalde, ez da … Ospitalean egindako ebakuntzei buruzko txostenen ondoriozko kalterik ere igarri, ezta erreklamaziogileak egindako informazio-eskaerarako erantzunik ezaren ondoriozkorik ere; izan ere, une oro ahozko informazio etengabea, haren laguntza-egoerarekin bat zetorrena, izan zuen.

			196/2017 ABJI, par.: 58.etik 82.era

			

			K) Hirigintza

			Erreklamaziogileak, antza, uste du partikularrei kalte bat egin dien eta auzitegiek deuseztatu duten Administrazioaren jarduketa orok ondare-erantzukizuna eta egindako kaltea ordaintzeko betebeharra dakartzala, ondorio automatiko gisa.

			Hala ere, legeak ez du egintzaren deuseztapenaren eta Administrazioaren erantzukizunaren arteko automatikotasunik ezartzen; aitzitik, pairatzen duenak kaltea jasateko eginbehar juridikorik egotearen edo ez egotearen menpe jartzen du.

			AJAPELek 142.4 artikuluan xedatzen duenez, administrazio-egintzak edo -xedapenak administrazio-bidean edo administrazioarekiko auzien jurisdikzioan deuseztatzeak ez dakar, derrigorrean, kalte-ordaina jasotzeko eskubiderik.

			Auzitegi Gorenaren 1996-2-5eko epaiak (RJ/1996/987), aipatutako artikuluaren norainokoa interpretatuz, gaur egun doktrina finkatua den jurisprudentzia-joera hasi zuen. Auzitegi Gorenak aipatutako epaian esaten duenez, 40. artikuluaren arauketak ─gaur egun AJAPELen 142.4 artikulua da─ ez dakar Administrazioa erantzukizunetik salbuesterik administrazio-ebazpenak deuseztatzen diren kasuetan; aitzitik, deuseztapena erantzukizun hori jaiotzeko hasierako oinarria edo sortzailea izateko aukera ematen du, baldin eta Administrazioaren ondare-erantzukizunaren institutuak oro har jardun dezan eskatzen diren gainerako betekizunak betetzen badira.

			Auzitegi Gorenaren aburuz, administrazio-egintzak edo -ebazpenak deuseztatzen diren kasuak berariaz aipatuz, legeak honako hauen arteko diferentzia ezarri nahi du: batetik, zerbitzu publikoen funtzionamendu normalaren edo anormalaren ondoriozko kaltearen kasua eta, bestetik, ebalua daitekeen kalte indibidualizatua administrazio-egintza baten deuseztapenaren ondoriozkoa den kasua; hain zuzen ere, horrelakoetan, debatearen ardatza kaltearen antijuridikotasuna da edo, beste era batean esanda, herritarrak sorturiko kaltea jasateko eginbehar juridikorik ez edukitzea.

			Administrazioaren eskumeneko ahalak gauzatzen diren kasuetan, legegileak Administrazioak hautemate-tarte batzuen barruan askatasunez jardutea nahi izan du eta soilik eskatzen du egon daitezkeen alderdi arautuak errespetatzeko. Hortaz, horrelakoetan ez dago zalantzarik Administrazioaren jarduna hautemate-tarte batzuen barruan geratzen bada eta horiek arrazoituak ez ezik arrazoizkoak ere baldin badira ezin dela esan kalte antijuridikoa dagoenik. Izan ere, partikularra, eskumeneko ahalak ematen dituen araua dela-eta, horiek gauzatzetik eratorritako ondorioak jasatera behartuta egongo litzateke. Horrenbestez, gerta daitekeen emaitza kaltegarria jasateko betebeharra dagoen kasu baten aurrean egongo ginateke.

			Baina partikularrak kaltea jasateko duen betebeharra honelako kasuetara ere hedatu behar da: arau juridikoa kasu zehatzari aplikatzeko herritarraren eremuan eskubidea aurretik existitzen den ala ez zehazten duten datu objektiboak kontuan izateaz gain, araua, aplikatu baino lehen, ebazpenaren zentzua erabakitzen duten kontzeptu zehaztugabeak hautemanez integratu ere egin behar denean (modu subjektiboan, halabeharrez). Kasu horietan, Administrazioari hautemate-tarte jakin bat aitortu behar zaio; horrek, tarte arrazoitu eta arrazoizkoen barruan gauzatzen den heinean, jurisprudentzia orientatzen duten irizpideen arabera eta egon daitezkeen alderdi arautuak erabat errespetatuz, kaltearen antijuridikotasuna desagerraraziko luke, eta, beraz, Administrazioaren ondare-erantzukizunaren institutuak jardun ahal izateko oro har eskatzen diren betekizunetako bat falta izango litzateke.

			2008ko uztailaren 14ko AGEk (RJ/2008/3432) arlo honetan Administrazioak ebazterakoan egon daitezkeen kasu desberdinak aipatzen ditu, ondare-erantzukizuna sortzeari dagokionez, eta arrazoitzen du panorama ez dela berdina eskumeneko ekintzen gauzatzea izan (horrelakoetan, Administrazioak juridikoki berdinak diren zenbait aukeratatik erabaki dezake, KEren 9.3 artikuluak debekatzen duen arbitrariotasuna muga bakarra izanik) edo botere arautuekin jardun (kasu horretan, ez dauka hautemate-tarterik eta legegilearen aginduak betearaztera mugatzen da). Eta bigarren talde horretan, hauen artean berezi beharko da: batetik, aurredefinizio agorgarria arau-proposamenaren elementu guztietara heltzen den jarduketak eta, bestetik, kontzeptu juridiko zehaztugabeen teknikari helduz Administrazioa kasu zehatzean posible den bidezko irtenbide bakarrera heltzera bultzatzen dutenak, kasuan kasuko inguruabarrak balioetsiz, egiaztatzeko eragiten dion errealitateari modu zehaztugabean zedarritutako arau-proposamena komeni zaion. Hautatutako irtenbidea arrazoizko tarteen barruan eta modu arrazoituan gertatzen bada, administrazio-jarduketaren ondorioz haren ondare juridikoak jasotzen dituen ondorio kaltegarriak jasatera behartuta geratzen da herritarra, eta, horrela, kaltearen antijuridikotasuna desagertu egiten da (epaiak: 1996ko otsailaren 5ekoa, RJ 1996, 987; 2006ko urtarrilaren 24koa, RJ 2006, 734; 2000ko urtarrilaren 13koa, RJ 2000, 659; 2006ko irailaren 12koa, RJ 2006, 6346; 2007ko ekainaren 5ekoa, RJ 2007, 4991; 2008ko urtarrilaren 31koa, RJ 2008, 1347; eta 2008ko otsailaren 5ekoa, RJ 2008, 1351).

			Halaber, baliteke erabat araututa dauden ahalmenen arabera agindutako egintza horietan sakrifizio indibiduala bidezkoa izatea, gero deuseztatu arren, Administrazio Publiko batetik espero daitezkeen arrazoizkotasun-tarteekin egiten direlako, interes orokorrei erantzun behar baitie eta, hortaz, ezin baita geldiarazi beldur delako, haren erabakiak berrikusi eta deuseztatuz gero, ukitutakoa aurrekontu publikoen kontura konpentsatu beharko ote duen, nolanahi ere eta kasuan kasuko inguruabarrak alde batera utzita.

			2010eko azaroaren 5eko AGEk (RJ 2010/7934) adierazten duenez, antijuridikotasuna ez da deuseztatu zen egintzaren legezkotasunaren judizioaren ikuspegitik aztertu, haren antijuridikotasuna nabaria baita, horrela adierazi zuelako zegokion auzitegiak; aitzitik, ondare-erantzukizuna eskatzen duen subjektuari dagokienez izan zituen ondorio kaltegarrien ikuspegitik aztertu behar da eta, kasu horretan, antijuridikotasun hori antzemateko, nahitaezkoa da ondorio kaltegarri horiek jasateko eginbehar juridikorik ez egotea, AJAPELen 141.1 artikuluarekin bat etorriz.

			Eta, azkenik, 2009ko abenduaren 1eko AGEk (RJ/2010/368) adierazten duenez, ordaintzeko eginbeharra sortzeko ez da nahikoa deuseztatzea soilik; aitzitik, lesioak antijuridikotzat eta, beraz, ordaingarritzat jotzeko modukoa izan behar du, baldin eta, gainera, azkenean antolamendu juridikotik kanpo utzi den administrazio-egintza arrazoituta ez badago eta arrazoizkoa ez bada.

			Hizpide dugun kasura ekarrita administrazio-ebazpenak administrazio-bidean edo auzibidean deuseztatu diren kasuetan ondoriozta daitekeen ondare-erantzukizunari buruzko jurisprudentzia-doktrina (AJAPELen 142.4 artikulua), Batzordeak uste du ezin zaiola Muxikako Udalari erantzukizunik egotzi 2012-01-19ko erabakiagatik, plan partzialaren proiektua hasieran ez onartzekoagatik, arrazoizko kausa arrazoituetan oinarritu zelako.

			Horrela, udalak kontratatutako kanpoko txosten teknikoak azaldu zuenez, proiektuak arau subsidiarioetan xedatutakoa ezeztatzen zuen sektorerako sarbideei zegokienez, horietako batzuk Gernika-Lumoko udal-mugartean egin behar baitira; halaber, ingurumen-babesarekin kontraesanetan zegoen garapen-faseei zegokienez eta ingurumen- eta paisaia-eragin negatiboko lur-erauzketak eta betelanak egiteari zegokienez, eta, gainera, lurzoruaren kalitatearen adierazpena lortu behar da onartu baino lehen.

			Udal-ebazpenak Bizkaiko Foru Aldundiko Ingurumen Sailaren aurretiko azterlanean aipatutakoa gehitzen die aurreko oztopoei; hain zuzen ere, ohartarazten du proiektuak informazio osatugabe eta dudatsua ematen duela industrialde berriak kontsumituko lukeen urari buruz.

			EAELABen 2012-12-18ko epaiak gaurko erreklamaziogileak jarritako administrazioarekiko auzi-errekurtsoa baietsi, eta udal-ebazpena deuseztatzen du, ohar hauekin: (I) Gernikatik sektorerako sarbideei dagokienez, arau subsidiarioek sarbideak bi fasetan (bata, behin-behinekoa, obren hasieran, eta bestea, behin betikoa, amaieran) osatzea aurreikusten du eta, beraz, une honetan ezin da eskatu sarbide horiek aurreikusteko; eta (II) udalak jarritako gainerako oztopoei dagokienez, uste du proiektua izapidetu bitartean konpon daitezkeenez bidezkoa dela hasieran onartzea.

			2013-12-05eko udal-ebazpenak, 2013-04-24ko autoa betez (horrek zuhurtzia-neurri gisa izapidetzen jarraitzea ebazten baitu), plan partziala onartzeko espedientea izapidetzen jarraitzea erabakitzen du, jendaurrean jarriz, eta proiektuan zazpi baldintza sartzea ere erabakitzen du; haien artean hasierako onarpena ukatzeko 2012-01-19ko erabakian aipatutakoak barne hartzen dira.

			BISAk erabaki hori aurkaratuta, EAELABeko administrazioarekiko auzien salak, esan den moduan, 2014-03-20ko autoaren bidez, ebazten du egikaritze-gorabehera hein batean baiestea, lehen eta bosgarren baldintzak deusezak direla adieraziz eta gorabehera gainerako alderdietan ezetsiz.

			Aurrekotik ondorioztatzen da 2012-01-19ko udal-ebazpenean plan partzialaren hasierako onarpenari jarritako oztopo gehienak bat zetozela hirigintza-antolamenduarekin, eta azkartasunari edo prozedurari lotutako arrazoiek soilik ─espedientea izapidetu bitartean konpon zitezkeen─ ekarri zutela ebazpena deuseztatzea.

			Auzitegi Gorenaren 2015eko otsailaren 17ko Epaiak (RJ/2015/1272) ─Muxikako Udalak EAELABeko administrazioarekiko auzien salaren 2012-12-18ko epaiaren aurka jarritako kasazio-errekurtsoa bidezkoa ez zela adierazten zuenak─ plangintza-tresnen hasierako onarpenari buruzko jurisprudentzia-doktrina aipatzen du, auzitegi beraren 2012-10-18ko epaian (RJ 2012, 11356) jasotakoa:

			Partikularrek Administrazioan garapen-plangintzako proiektuak, hala nola plan partzialak, aurkezteko duten izapiderako eskubideari eta horiek arauetan xedatutako moduan izapidetzeari dagokienez, hau da sala honen jurisprudentzia, besteak beste 2009ko martxoaren 17ko AGEn (RJ 2009, 3084) (2009ko martxoaren 12ko antzeko bitan egin genuen moduan) eta 2010ko azaroaren 10eko (RJ 2010, 8613) eta 2011ko urriaren 26ko (RJ 2012, 1566) berrietan, jasotakoa:

			1. Partikularrek beren ekimeneko planak izapidetzeko eskubidea daukate, eta, beraz, Administrazioak ez du a limine eta argudiorik gabe izapidetze hori moztu behar. Beste hitzetan esanda, ezin da aitortu ukapen baten oinarriak esan gabe utz dezakeen hautagarritasunik, baldin eta oinarri horiek gabe, praktika, arbitrariotasuna edo bereizkeria legitimatuko balitz espedientea hasteko bidea ematerakoan ala ez.

			2. Hasieran onartzeko egintza prozeduraren izapide-egintza bat da, eta haren ebazpena planaren behin betiko onarpenak zehaztuko du. Ez da nahitaezko egintza automatikoa; aitzitik, erabaki bat hartzea dakar, behintzat hasierako izaeran, hirigintza-errealitate jakin bati eta haren araudiari dagokienez edo, beste era batean esanda, kasuan kasuko planean edo proiektuan jasotako errealitate horren lehen ebaluazioa egitea; hortaz, positiboa izan daiteke, eta prozeduraren hurrengo izapideei bide eman, edo, bestela, negatiboa izan daiteke, izapidetu nahi den hirigintza-plangintzaren ekimena juridikoki desegokitzat joz gero; kasu horretan, bidezkoa izango da hasierako onarpena ukatzea, ekimen hori administraziotik zein partikularrengandik etorri, baina argi dago ukapen hori bakarrik egongo dela juridikoki justifikatuta baldin eta ikusitako gabeziak edo akatsak ezin badira prozedura gauzatzean konpondu edo aldatu…

			Hortik ondorioztatzen da hirigintza-tresna baten hasierako onarpena ez dela eskumenekoa baina nahitaezko egintza automatikoa ere ez dela, aitzitik, erabaki bat hartzea dakar, behintzat hasierako izaeran, eta positiboa edo negatiboa izan daiteke; kasu horretan, bidezkoa izango da hasierako onarpena ukatzea, baina bakarrik baldin eta ikusitako gabeziak edo akatsak ezin badira prozedura gauzatzean konpondu edo aldatu.

			Plan partzialen hasierako onarpenari buruzko legezko arauketak (Lurzoruari eta Hirigintzari buruzko ekainaren 30eko 2/2006 Legearen 95.2 artikuluak) ezartzen duen moduan, “udalak hasierako onespena edo ezespen arrazoitua emango dio plan partzialari”.

			Aipatutako egitateak eta arrazoi juridikoak aintzat hartuta, Batzordeak uste du plan partzialaren hasierako onespena ezesteko udal-ebazpenak behar bezala argudiatu zituela arau-proiektuaren eta planteamendu orokorraren artean ikusten zituen kontraesanak, kontzeptu juridiko mugagabeen inguruan ebatzi behar baitzuen, alegia, kontraesanak prozedura gauzatzean konpondu ahal ziren ala ez. Beraz, Batzordearen aburuz, arrazoizko ebazpen arrazoitua da, ez antijuridikoa, eta, hortaz, BI SA merkataritza-sozietateak egindako kaltea jasan behar du.

			4/2017 ABJI, par.: 31.etik 52.era

			

			Lege-esparrua finkatuta, kontu hau argitu behar da: ea, inguruabar zehatzak kontuan izanik, alegatutako kaltea zerbitzu publikoaren funtzionamenduaren ondorioa izan den ala ez, Administrazioaren ondare-erantzukizuna aitortzeko ezinbestekoa den kausa-efektu erlazioari dagokionez. Gainera, kausa-erlazio hori egonez gero, aztertu beharko da sortutako kaltea antijuridikotzat jo behar den, hau da, herritarrak hori jasateko eginbehar juridikoa duen.

			Jarduera- eta eraikuntza-lizentziak irmoak direnez eta eraikuntza lizentziotan ezarritakoarekin bat etorriz burutu denez, haren ondorioak edo birtualtasunak ezin dira alde batera utzi deuseztatzen ez badira.

			Bestalde, eskatutako lehen okupazioko lizentzia ematearen aurka egiteko modu bakarra, erregaien hornikuntza-zerbitzua abian jar ez dadin, aurretiko baimenak ofizioz berrikusteko izapideak hastea da, LHLren 244. artikuluan xedatutakoaren arabera.

			Gainera, kasu honetan administrazio-erantzukizuna zerbitzu publikoaren funtzionamendu anormalean oinarritzen denez (Administrazioaren akatsa, lizentziak ematean HAPOk biltegien eta hornigailuen eta bizitegi-lurzoruaren arteko gutxieneko distantziei buruz araututakoa ezeztatu duelako), akats juridiko hori eta eragin duen egintzen deuseztapena ezin du udalak gain hartu egintza horiek ofizioz berrikusi baino lehen.

			Kasu honetan, udala jabetu denez MAGi emandako lizentziek Gasteizko HAPOren 5.05.09 artikulua urratzen dutela, derrigorrean hasi behar du ofizioz berrikusteko prozedura, LHLren 244. artikuluan xedatutakoaren arabera.

			49/2017 ABJI, par.: 33.etik 37.era

			

			Egindako kaltearen eta zerbitzu publikoen funtzionamenduaren arteko kausa-erlazioari dagokionez, hori egotea ezinbestekoa baita Administrazioaren ondare-erantzukizuna ezarri ahal izateko, erreklamaziogileak uste du ezen, KHE desegiteko eskaera administrazio-isiltasunaren bidez onartu zenetik, hots, 2004ko abenduaren 13tik, udalerriari zegokiola ordura arte hirigintza-erakundea arduratzen zen bideak, espaloiak, parkeak eta lorategiak mantentzearen, argiteriaren, edateko urez hornitzearen, estolderiaren eta hondakin-uren arazketaren eta zabor-bilketa eta -kudeaketaren ondoriozko gastuak gain hartzea; beraz, zerbitzu horiei eusteko xedearekin egindako gastuen zenbatekoa da jasateko eginbeharra ez duten kalte antijuridikoa.

			Udalak, bestalde, zera uste du: “… jabekideen erkidegoa desegin ostean, eta hirigintza-plangintzak ezarritako urbanizazioa kontserbatzeko betebeharrak iraungi ostean, Mungiako Udalak … urbanizazioko jabari eta erabilera publikoko elementuak kontserbatzeko betebeharrak gain hartu zituen ─… jabekideen erkidego deseginaren estatutuen 13.1 artikuluan adierazten zen moduan, bide-sarea eta planeamenduan jabekideen erkidegoko parke eta eremu libre gisa definitutako espazioak barne hartzen zituzten─, eta, … jabekideen erkidego deseginaren estatutuen 39.1 artikuluan xedatutakoarekin bat etorriz eta LHLren 197.3 eta 199.1 artikuluen arabera, erkidegokoak izan ziren jabeei zegozkien, urbanizazioaren ondare erkidearen titular gisa, … urbanizazioaren erkidegoaren jabari eta erabilerako elementuak kontserbatzeko betebeharrak─… jabekideen erkidego deseginaren estatutuen 12.1 artikuluan azaldu moduan, erkidegoaren jabetzako lurzatietan eraikitako instalazioak eta eraikinak barne hartzen zituzten, baita hirigintza-zerbitzuen sareak ere”.

			Honela jarraitzen du udalaren arrazoitzeak: “…Mungiako Udalak ez ditu ez transmititu ez hartu … urbanizazioan ezarritako instalazioak, eraikin erkideak eta hirigintza-zerbitzu erkideak; beraz, ez dira titulartasun publikokoak eta, hortaz, LHLren 197.3 artikuluan ezarritakoaren arabera, ez dakarkiote kontserbatzeko eta mantentzeko betebeharrik Mungiako Udalari. Horri dagokionez, adierazi behar da ezen, urbanizazio partikularretan, titulartasun pribatuko urbanizazio-obrak, zerbitzu-sareak, instalazioak eta eraikinak Administrazioaren ardurapekoak izatera pasatzeko, haiek ezinbestean laga behar direla, Hirigintzako Kudeaketaren Erregelamenduaren (HKE) 67. eta 180. artikuluetan eta LHLren 197.1 artikuluetan xedatutakoarekin bat etorriz. Gainera, LHLren 197.3 artikuluan berariaz xedatzen da titulartasun pribatuko urbanizazio-obrak, inola ere, jabeek berek ─banakakoek zein erkidegokoek─ kontserbatu eta mantendu beharko dituztela…”.

			Baina CIMB jabekideen erkidegoak bideen eta lorategien mantentzea dela-eta aurkeztutako gastuei dagokienez, udalak uste du gastu horiek beraiei komeni zitzaielako egin zituztela urbanizazioko auzotarrek; gainera, udalaren baimenik ez edukitzeaz gain, ez zioten jaramonik egin udalari ohartarazi zienean jarduketa horiek egitea ez zegokiela auzotarrei, udalari baizik.

			Horri dagokionez, Batzordearen aburuz, udalerria KHEk ordaintzen zituen hirigintza-zerbitzuak ematera behartuta dago, 2004ko abenduaren 13tik, egun horretan baimendu baitzen isilbidez KHE desegitea; izan ere, zerbitzu horietaz arduratzea da KHE desegitea baimendu ahal izateko baldintza, eta baimen horri ezin zaio eraso egin, zeren eta EAELABeko administrazioarekiko auzien salak, 2011-6-6ko epaian, irmoki ebatzi zuelako administrazio-isiltasun positiboaren bidez sortutako administrazio-egintza kaltegarritzat jotzen zuen udal-erabakia deuseztatzea.

			Udalak arduratu behar du … urbanizazioko auzotarrei eragiten dieten funtsezko zerbitzuez, udalerriko beste edozein aldeko auzotarrekin egiten duen moduan, ulertu behar baita zerbitzu horiek KHEk kudeatu behar zituela arautzen zuten hitzarmenak, hirigintza-tresnak eta estatutuak indargabetuta geratu direla udalak KHEk kudeatzen zituen zerbitzuak gain hartu dituenean; hain zuzen ere, urbanizazio-obrak kontserbazio-kasu bat dira, Lurzoruari eta Hirigintzari buruzko Legeak (ekainaren 30eko 2/2006, LHL) 197. artikuluko 1. eta 2. zenbakietan xedatutakoa, ez artikulu horretako 3. zenbakian, udalak dioen moduan, eta isiltasun positiboaren arabera KHEk funtsezko zerbitzuak kudeatzeko baliatzen zituen instalazio guztiak gain hartu ziren.

			EAELABeko administrazioarekiko auzien salaren 2015eko azaroaren 4ko 393/2012 epaiak (RCA 905/2012) adierazten duen bezala, kausari eusten dioten epaien causa decidenditik ondorioztatzen da KHE desegiteko udal-baimenak honako hau aurrez onartzen duela edo dakarrela:

			1. Udala ados dago urbanizazioaren kontserbazio-egoerarekin eta baimenaren datan dauden baldintzetan isilbidez hartzearekin.

			2. KHEri zegozkion urbanizazioa kontserbatzeko eta mantentzeko eginbeharrak azkendu egin dira desegiteko baimena eman aurretik.

			3. Udalari urbanizazioa lagatzea eraginkorra da, ondoriozko kontserbatzeko eginbeharrekin batera.

			Horrela, administrazioarekiko auzien Bilboko 2. epaitegiaren 2006-4-19ko epaiaren zuzenbideko hirugarren oinarrian ─horren bidez, demanda ezetsita, ebatzi zen KHE desegiteko ustezko baimena eman egin zela, udala urbanizazioa mantentzeaz arduratu zelako─, hau jasotzen da:

			Kontserbaziorako hirigintza-erakundea desegiteko eskaera eskea egiteko eskubide delakoaren barruan kokatzeagatik isiltasun positiboa aintzat hartzeari dagokion salbuespenezko kasua dela-eta, epaile honek ezin du argudio hori onartu, ez gaudelako eskea egiteko eskubide baten kasuan; izan ere, lankidetzarako hirigintza-erakunde errekurtsogilea hori desegiteko eskatzen ari zaio Administrazioari, baita Toki Administrazioak urbanizazioa kontserbatzeko eta mantentzeko ondoriozko eginbeharra gain har dezala ere, oro har horretara behartuta baitago, nahiz eta hirigintza-araudiak aurreikusitako erakunde horiek egon, antolamendu-plan batek, hirigintza-jarduketako programa baten oinarriek edo lege-xedapen batek ezartzen dutenean, eta jabeek lankidetzarako hirigintza-erakundeen bidez kontserbatzeko eginbeharra eragin zuten inguruabarrek iraun bitartean.

			Eta interesgarria da epai beraren zuzenbideko laugarren oinarritik paragrafo hauek biltzea:

			…Desegite aldera, Hirigintzako Kudeaketaren Erregelamenduaren 30. artikulutik ondorioztatzen da lankidetzarako hirigintza-erakundeak desegingo dela sortzeko egon ziren xedeak betetzen direnean, eta horretarako, nolanahi ere, Hirigintza Administrazio jardulearen erabakia beharko da, eta ez da bidezkoa izango erakundearen desegitea onartzea betetzeke dauden eginbeharrak bete direla frogatuta egon arte. Demandatutako udalak erantzun ahal zuen, bai kontserbaziorako erakundea desegitea onartuz, bai ukatuz, kontserbaziorako hirigintza-erakunde hori eratu zenean zeuden inguruabarrak bazirauten ala ez kontuan hartuta.… Lehen argudiatutako guztiak errekurtsoa baiestea ekarri behar du, egileak “… jabekideen erkidegoa” kontserbaziorako hirigintza-erakundea desegiteko eskatutako baimena onartzeko asmoz, Mungiako Udalak eginbehar horiek gain hartu dituelako, isiltasun positiboaren bidez baimendu da eta.

			EAELABeko administrazioarekiko auzien salaren 2009-5-11ko epaiaren zuzenbideko oinarri juridikoan, administrazioarekiko auzien Bilboko 2. epaitegiaren aurreko epaia baieztatu baitzuen, paragrafo hauek biltzen dira:

			…Administrazio-espedientea berrikusten badugu, 1. foliotik 9. folioraino, JJGP jaunak, … jabekideen erkidegoko lehendakari gisa, Mungiako Udalean 2004ko irailaren 13an aurkeztutako idazkia dago; horren bidez zera eskatu zuen: “a) Egokiak diren izapideen ostean, “CPM”, kontserbaziorako HE desegiteko baimena eman dadila, haren estatutuen 38.1.a artikuluan ezarritakoaren arabera, udal-korporazioak kontserbatzeko eginbeharrak gain hartzeagatik. B) BFAri komunikatzea… baimena hartu dela…”. Eske horien oinarria da urbanizazioa kontserbatzeko eta mantentzeko eginbeharrak, erkidegoak 1972an alderdien arteko hitzarmen edo akordio baten bidez gain hartu zituenak, ezin direla mugagabeak izan; aitzitik, epe bat izaten dute, eta ondorioa beste jurisprudentzia batera pasatzen da…

			…Auzialdiko epaiak baieztatzen du Toki Administrazioak sare eta zuzkidura publikoak kontserbatzeko eta mantentzeko eginbeharra duela eta, horretan oinarrituta, ezeztatzen du … jabekideen erkidegoaren KHEk eskea egiteko eskubidea gauzatu zuela, Mungiako Udala hertsatu zuenean hirigintza-erakundea desegitera, kontserbatzeko betebeharrak gain hartu ostean…

			…Udal apelatzaileak alegatu duen moduan, hirigintza-erakundea desegiteko baimena bakarrik izan daiteke toki-erakundeak urbanizazioa kontserbatzeko eta mantentzeko eginbeharrak gain hartzearen ondorioa; eginbehar horiek, benetan garrantzitsua den alderdian, egindako eskean gauzatzen dira eta grazia bidezko eskeen eremua baztertzen dute, zuzenbidean eskatzeko modukoak dira eta…

			EAELABeko administrazioarekiko auzien salaren 2010-10-19ko epaiaren zuzenbideko bigarren oinarrian zera esaten da:

			Epai irmo baten bidez, aitortu zen kontserbaziorako hirigintza-erakundea desegiteko baimena administrazio-isiltasunaren bidez lortu zela; hortaz, urbanizazioa kontserbatzeko eginbeharra etorkizunerako azkentzeaz gain, udala ados dago urbanizazioaren kontserbazio-egoerarekin eta gauzatzeko eginbeharrik ez dagoela aitortzearekin, HKEren 30.2 artikuluak xedatzen baitu ez dela bidezkoa izango erakundearen desegitea onartzea betetzeke dauden eginbeharrak bete direla frogatuta egon arte. Beraz, urbanizazioa dagoen moduan hartu da, eta ezin zaie jabeei eskatu behar den inbertsioa egin dezatela hori udalerriko urbanizazioaren gainerako aldeetarako indarrean dauden irizpide orokorren arabera eska daitekeen mailara heltzeko.

			Administrazioarekiko auzien Bilboko 5. epaitegiaren 2012-9-18ko epaiak, EAELABeko administrazioarekiko auzien salaren 2014-7-11ko epaiak baieztatuak, honako hau arrazoitzen du:

			Adierazpen horrek, KHE desegiteko udalbatza-baimena jasota izateko auzibideko erabakia apelazio-mailan baieztatu zuen ebazpenean eginak, zera dakar praktikan, zalantzarik gabe, epaile honen iritziz: Mungiako Udalak urbanizazioa kontserbatzeko eta mantentzeko eginbeharrak gain hartze horrek eragina izan zuen, desegiteko baimena emantzat jo zelako; beraz, bakarrik dago egiaztatzeke ea horretarako jada lorturiko udal-baimenaren ondorioz erabakitako desegitea bat datorren horretarako diseinatutako estatutu-xedapenekin eta kontuari aplikatu beharreko araudiarekin.

			EAELABeko administrazioarekiko auzien salak 2014-7-11n emandako epaiak, administrazioarekiko auzien Bilboko 5. epaitegiaren aurrekoa baieztatzen duenak, hauxe adierazten du:

			Planteamendu horrek (udalak aldezten duenak, ustezko baimenaren ustezko kaltegarritasunari dagokionez, hirigintza-erakundea desegiteko baimena eman ahal izateko betekizunak bete ez direlako) porrot egingo du seguru…

			Hau da, 2009-09-24ko udal-erabakiak, KHE desegiteko baimena emateko isilbidezko erabakia kaltegarritzat jo zuena, sala honetako 1. atalaren ekainaren 6ko 385/2011 epai irmoak, 1101/2010 apelazio-errekurtsoan emanak, deuseztatu zuen, baita sala honen apirilaren 8ko 201/2014 epai irmoaren bidez onartezintzat jo zen kaltegarritasun-errekurtsoak ere.

			Beraz, bere xedeak betetzeagatik KHE desegiteko baimena eman zuen udal-erabakia irmoa da, eta udala ezin da jakin gabe egon edo hori berrinterpretatu, urbanizazioa kontserbatzeko eginbeharren ez-betetzea berriro aipatuz; izan ere, hori desegiteko baimena ematean egin behar izan zuen eta, egin ez bazuen, KHEk xedeak bete zituela onartu zuen.

			Eta, udalak urbanizazioa mantentzeko eta funtsezko zerbitzuak emateko ardura hartzearen esanahiari eta ulermenari buruzko azken jurisdikzio-aipamen gisa, interesgarria da EAELABeko administrazioarekiko auzien salako lehen atalaren 2015eko azaroaren 4ko 393/2015 epaiaren (JT 2016\978) argudio hauek biltzea:

			Urbanizazio-obrak egin dituen eta aurretik badagoen erakunde baten eraldaketaren ondorioz eratutako obren kontserbaziorako erakundeak ─aurretik dagoen konpentsazio-batzordearen kasuan bezala─, HKEren 25. artikuluan oinarrituta, ez dira eta ezin dira izan haien zerbitzuan dauden tokiko hornidura-sareen titularrak, Administrazio Publikoen eskumeneko zerbitzu publikoen benetako euskarri fisiko eta teknikoa baitira, ─TAOALren 26. artikulua─, erabilera publikoari atxiki gabeak; aitzitik, bakarrik haiek mantentzeaz eta kontserbatzeaz arduratu behar dira (eskuarki, aldi baterako izaten da, ikusiko dugunez), erregelamendu horren 68. artikuluan eta hurrengoetan oinarrituta.

			Manu horrek zera dio:

			1. Aurreko artikuluan xedatutakoa gorabehera (urbanizazio-obrak kontserbatzeari buruz eta Administrazio jardulearen ardurapeko zerbitzu publikoen zuzkidurak eta instalazioak mantentzeari buruz, haiek laga ostean), poligono edo jarduketa-unitate horretan dauden lursailen jabeek betebehar hori izango dute, antolamendu-planak edo hirigintza-jarduketako programa baten oinarriek hala ezartzen dutenean edo lege-xedapenetatik berariaz eratortzen denean.

			2. Aurreko apartatuaren kasuan, jabeek kontserbaziorako erakunde batean sartu beharko dute.

			69. artikuluak hau gaineratzen du:

			1. Administrazio jardulea arduratzen ez denean, jabeek urbanizazio-obrak, zuzkidurak eta zerbitzu publikoetako instalazioak kontserbatzeko eta mantentzeko betebeharrean parte hartu behar duten zehazteko, konpentsazio-batzordean, birpartzelazio-proiektuan edo, hala badagokio, kontserbaziorako erakundea ezarri den horretan finkatuta duten partaidetza hartuko da aintzat.

			2. Lurzatietan jabetza horizontaleko araubideak eratu badira, jabeek kontserbatzeko eta mantentzeko betebehar horretan egin behar duten ekarpena zehazteko, higiezinaren guztizko balioari dagokionez erkidego bakoitzean esleituta duen partaidetza-kuota erabiliko da.

			Beraz, hori da … KHEren betebeharrak arautu dituen araubidea ─eta ez horri dagokion barne-desitxuratzea─, eratu zenetik azkendu arte, eta aginduzko hirigintza-antolamenduaren logika horretatik ulertu behar da KHEren estatutuek ─haren bizitza baliagarriko aldirako eta unerako─ ezartzen zutena.

			Beraz, auto hauetako 658. foliotik 688. folioraino ─III. liburukia─ agertzen den testua ikusita, estatutu horien 12. artikuluak hirigintza-zerbitzuen sareak “jabetza erkideko“ elementuen artean sartzea, Mungiako Udalak noizbait hartu zain (eta hori ezin liteke espero benetan jabari pribatu zibilistakoak balira), eta “jabetza pribatuko elementuei“ ─11. artikulua─ eta 13. artikuluko “jabari eta erabilera publikoko elementuei“, bide-sarerako eta parke eta eremu libre erkideetarako erabilitakoei, kontrajartzea honela bakarrik interpreta daiteke: azken horiek erabilera publikorako berehala irekitzea zekarten, eta, horretarako, gainazaleko lurzatiak laga behar ziren, udal demandatuaren ordezkaritzak 598. eta 600. lurzatiei dagokienez deskribatzen duen moduan.

			Hortaz, KHE eta haren betebeharrak zuzentzeko tresnetatik ezin da inola ere ondorioztatu azkentzearen inguruko jurisdikzio-bilakaerak inoiz ez dienik eragiten zerbitzuen hornidura-sareak mantentzeari buruzkoei, derrigorrezko lagapeneko elementuei lotuta egon beharrean …(e)ko jabekideen herri-jabariko titulartasun zorrotzekoak izateagatik. Aitzitik, 1972ko abenduaren 29an udalaren eta jabekideen artean sinatutako konpromiso-agiriak ─654. foliotik 657. folioraino─, bere IV. adierazle erromatarrean, agerian uzten du jabekideei subrogazio bitartez transmititzen zitzaiela “bide-espazioak eta parke eta lorategi publikoak zein urbanizazio-obrak kontserbatzeko betebeharra“ (azpimarratu egiten dugu nabarmentzeko bi objektuak kontserbatzeko betebeharra bat datorrela).

			Labur esanda, estatutuek, jada indarra eta KHEren barne-harremanak diziplinatzeko gaitasuna galdu dutenez, ez daukate deskribatu den hirigintza-araubide juridiko publikoaren aurka egiteko inoiz eduki ez duten antolamendu-indarrik, eta horrekiko balizko bat-etortze faltek ─argudiatu dugun moduan, ez dira ez funtsezkoak ez bateraezinak─ ezin dute jaso egin ziren garaiko hirigintza-legezkotasuna jasotzen duten agiriei dagokien harrera baino; horiek oraingo interpreteak ondorengo bilakaera luze batetik ondoriozta ditzakeenak baino askoz ere primarioagoak dira.

			Ikuspegi berean kokatu behar dira kontserbatzeko eta mantentzeko eginbehar horien izaera “mugagabeari“, aipaturiko estatutuen 5. artikuluaren ondoriozkoari, buruzko xedapenak; izan ere, kontzeptuak definitutako azkentze-eperik ez dagoela besterik adierazten ez badu, lurzoruari buruzko oraingo legeriak zedarriztatu egiten du.

			Horrela, Euskal Autonomia Erkidegoko LHLk (ekainaren 30eko 2/2006), 197. artikuluaren 1. apartatuan, zera azpimarratzen du: “Urbanizazioa udalak kontserbatu beharreko titulartasun publikoko obra bat da; araubide publikoaren kasuan, egikaritzea hasten denetik aurrera, eta araubide pribatuaren kasuan, entregatu eta administrazioak jasotzen duenetik aurrera“. Ondoren, 2. apartatuan, gaineratzen du egikaritze-unitatearen barruko lursailen jabeek unitateko urbanizazio-obrak eta instalazio publikoak kontserbatzeko kostua ordaintzeko salbuespenezko betebeharra izango dutela, “baldin eta betebehar hori halaxe ezartzen bada, arrazoituta eta aldi baterako, plangintzan bertan edo urbanizatzeko jarduketa-programan…“.

			Laburbilduz, estatutu-aipamenak eta KHEko kide diren jabeek eta udal kodemandatuak urteetan zehar izan duten harremanaren agerpen praktiko jakin batzuk alde batera utzita, lurzoruari buruzko 1976/1978ko legerian ─gaur, LHLren 147. artikuluan─ jasotako urbanizazio-zametan dauden sareak ezin dira partzelisten eremu pribatukoak izan, ezta haien kontserbazioa han geratu ere, nahiz eta ad hoc sorturiko kontserbaziorako erakundeak agertokian desagertu, eta, horrela, sala honen aurreko epaietan azkentze horri esleitu zaion zentzua berretsi baino ezin da egin.

			Ondorioz, ezin da Mungiako Udalaren jarrera onartu, alegia, KHE desegiteko baimenak ez dakarrela erakundeak kudeatzen dituen hirigintza-zerbitzuak emateko ardura gain hartzerik, bide eta lorategi publikoekin zerikusia dutenak izan ezik; horrenbestez, alderdi horri dagokionez, badago kausa-erlazioa udal-zerbitzuaren jardueraren edo jarduerarik ezaren eta erreklamaziogileak alegatzen duen kaltearen artean.

			Bide-sare eta parke eta eremu libre gisa definitutako espazioak mantentzeari dagozkion gastuak direla-eta, espedientean jasota dago CIMB jabekideen erkidegoak arlo horretan obrak egiteko eskatu dituen baimenen aurka egin duela udalak eta ohartarazi duela zerbitzu horien kudeaketa gain hartuta daukala; hortaz, jabekideen erkidegoaren gastu horiengatik ezin da kalte-ordainik eman.

			Beraz, Mungiako Udalak kalte honi erantzun behar dio: argiteriagatik, ur-sareagatik, zaborragatik eta langileengatik ordaindutako kopuruei dagokiona, hain zuzen, 2016ko otsailaren 7tik abenduaren 31ra arteko aldikoa, aurrekoak erreklamatzeko ekintzak preskribatu duelako.

			152/2017 ABJI, par.: 81.etik 97.era

			

			Alderdi erreklamaziogilearen arabera, udal-teknikariek konpentsazio-batzordeari eskatu zioten, urbanizazio-obrak hartze aldera, oinezkoentzako sarbide bat egikaritzeko sektoreko 2. eta 13. ardatzean dauden lurzatietarako; sarbideak irisgarritasun-betekizunak bete behar zituen, eta zegokion argiteriaz hornituta egon.

			Oinezkoentzako sarbidea egin ostean, obra-lizentziak emandakoan eta lurzatiak, zehazki lehenengoa, 23. zenbakikoa, eraikitakoan, “agerian jarri zen udal-zerbitzu teknikoek eskatutako obra alferrikakoa zela; izan ere, besteak beste, lurzatira bidetik sartzea galarazten zuen, horma batekin topo egiten baitzuen, eta horrek guztiak sarbidea galarazten zuen. Planteatu zen irtenbidea jada eraikitakoa eraistea izan zen, aipaturiko sarbidea ahalbidetzeko”.

			Kaltea honetan datza: “konpentsazio-batzordeari obra-mota jakin bat egiteko eskatu zaio, urbanizazio-proiektuan aurreikusita ez zegoena, nahiz eta konpentsazio-batzordeko zerbitzu teknikoak horren aurka egon, eta emaitza izan da, behin egikarituta eta balioa ordainduta, frogatu dela alferrikakoak eta inolako erabilgarritasunik gabeak direla”.

			Ebazpen-proposamenean, udalak dio kasu honetan kausazko lotura falta dela, ez delako frogatu udal-zerbitzu teknikoek eman zutenik agindua edo ezarri zutenik azkenean burutu zen irtenbide tekniko zehatza egikaritzeko betebeharra; aitzitik, Batzordeak berak proposatu zuen hori, eta zerbitzuok hirigintza-legezkotasunaren ikuspegitik txostena egitera mugatu ziren.

			Anitz auzi, askotarikoak, planteatzen ditu gaiak, baina gure ustea da, egoki aztertuko badugu, hemendik ekin behar diogula: Toki Administrazioak alor honetan dituen betebeharrak argitzetik.

			Eta komeni da aurretik gogoratzea hirigintza-legeriak Lurzoruaren eta Hiri Birgaitzearen Legearen testu bateginak (LHBLTB), urriaren 30eko 7/2015 Legegintzako Errege Dekretuaren bidez onartutakoak, 48. artikuluan kalte-ordainerako kasu batzuk xedatzen dituela, Administrazioaren ondare-erantzukizuna dutenak oinarri erkide.

			Dena den, horrek ez du eragozten ondare-erantzukizuna sortzea lege horretan berariaz aipatu gabeko beste arrazoi batzuengatik, ikusita udalak zer betebehar konplitu behar duen eta baldin hirigintzaren alorrean ematen duen zerbitzu publikoaren funtzionamendu anormala antzematen bada.

			Era berean, nahiz eta konpentsazio-batzordeak nabarmendu argiteriaz hornitutako oinezkoentzako pasealekua egitea Sopelako Udaleko Tokiko Gobernu Batzarrak 2011ko irailaren 26an onartutako urbanizazio-proiektuan aurreikusita ez zegoela, egiatan ez da eskakizun horrengatik erreklamatzen, baizik eta obra alferrikakoa izateagatik.

			Are gehiago, espedientetik ondorioztatzen da urbanizazio-obren egikaritze materialean zenbait doikuntza eskatu direla, proiektuan akatsak zeudelako, eta ez dela haien egokitasuna zalantzan jarri. Konpentsazio-batzordeak berak horietako batzuk aipatu ditu (“aurreikusitako trafiko-seinaleen aldaketak, transformazio-zentroen lurperatzea, harri-lubeta, sektoreko hegoaldeko espaloi bikoitza, erdialdeko iragazgaiztea eta ur-bilketa, obra-etxolen ondoan dagoen etxebizitzan uholdeak saihesteko, etab.”, 98. folioa), eta udal-arkitektoak ere bai (“urbanizazio-proiektuan ez zegoen zaraten auzia, maila akustikoen betetzea, egiaztatuta, eta betetze akustikoa izapidetzeko ere eskatu behar izan zitzaion” 241. eta 242. folioak).

			Hasiera batean, urbanizatzeko jarduketa-programak dira LHLren 152.1 artikuluak hiri-lurzoru finkatugabean eta lurzoru urbanizagarri sektorekatuan egin beharreko jarduketa integratuen garapena eta egikaritzea arautzeko eta antolatzeko xedatutako tresnak. Horretarako, besteak beste, eduki hauek ezarri behar dituzte: egikaritze publikorako edo pribaturako araubidea eta egikaritze horren sistema (b letra) eta egin beharreko obra guztiak eta urbanizatze-karga guztiak, eta horien kostuaren gutxi gorabeherako kalkulua (d letra).

			Hala ere, LHLren hirugarren xedapen iragankorrak, jarduketak sistemak egokitu eta konpentsazio-sistemari hitzarmen-sistema izena eman ostean (1. paragrafoa), urbanizatzeko jarduketa-programa bat aurretiaz tramitatzetik eta onartzetik salbuesten du, baldin eta edozein lurzoru-motatan egiteko jarduketa integratuek behin betiko onartutako antolamendu xehatua badute legea indarrean sartzerakoan (2. paragrafoa).

			Horrenbestez, kasu horietan, jarduketa integratuak egikaritzeko jarduera garatzeko nahikoa da, antolamendu xehatua ezartzeko egokia den hirigintza-plangintzaz gain, hirigintza-proiektua eta birpartzelatze-proiektua onartzea (LHLren 135. artikulua).

			Sopelako … bizitegitarako sektoreko zati-plana Udal Harremanen eta Hirigintzaren Sailaren ekainaren 15eko 917/2004 Foru Aginduaren bidez (2005eko martxoaren 30eko BAO, 59. zk.) onartu zen behin betiko, eta Sopelako Udalbatzak 2015eko apirilaren 28an berretsi zuen … bizitegitarako sektorearen zati-planari buruzko hirigintza-arauteriaren testu bategina (2015eko maiatzaren 20ko BAO, 94. zk.).

			LHLren 194.1 artikuluak xedatzen du urbanizatzeko obren xehetasun teknikoak definitzen dituzten obra-proiektuak direla, hain zuzen, urbanizazio-proiektuak. Zehaztasunez idatziko dira, hain justu idazleak barik beste teknikari batek zuzenduta egikaritu ahal izateko adinako zehaztasunez. Horretarako, LHLren 194.3 artikuluaren arabera, honako hauek barne hartu beharko dituzte: obren ezaugarriak deskribatzen dituen txostena, proiektu- eta xehetasun-planoak, neurketak, aurrekontua, eta obra eta zerbitzuen baldintzen agiria; eta, horiez gain, beharrezko diren segurtasun- eta kalitate-azterketak, -programak eta -planak.

			Esan liteke LHLk hirigintzan finkatutako ikuskera baten arabera karakterizatzen dituela, 1992ko abenduaren 22ko AGEn (RJ 1992/9773) islatzen den moduan:

			Lurzoruaren Legeak, 1976ko testu bateginak, 15. artikuluan azaltzen digu zer diren urbanizazio-proiektuak: hiri-lurzoruan udal-plan orokorrak, plan partzialak eta, hala badagokio, planeamenduko arau osagarriak eta subsidiarioak praktikara eramatea xede duten obra-proiektuak besterik ez da. Ezin dute ez antolamenduari ez lurzoruaren eta eraikuntzaren araubideari buruzko zehaztapenik jaso eta barne hartzen dituzten obrak zehaztu eta programatu beharko dituzte, egileaz beste teknikari batek egikaritzeko adina zehaztasunarekin. Ezingo du garatzen duen planaren xedapenak ere aldatu, baina obren egikaritze materialak eskatzen dituen egokitzapenak egin ahalko ditu. Horiekin batera, deskribapen-memoria, hiri-multzoari dagokionez duen kokapenaren planoa, proiektu- eta xehetasun-planoak, neurketak, etab. jaso behar dira. Planak urbanizazio-obrei, bideei, ur-hornidurari, estolderiari eta abarri dagokienez xedatzen dituen zehaztapenak garatzeko tresnak dira. Obren egikaritze materialean, lurzoruaren eta lurpearen ezaugarriek eskatzen dituzten xehetasun-egokitzapenak egin daitezke. Hala ere, horrek ez du ekarriko proiektuaren eraginpeko onibarretako lurzoruaren edo eraikuntzaren antolamenduari edo araubideari buruzko zehaztapenak aldatzea; izan ere, horrelakoetan, planaren dagokion aldaketa onartu behar da, aurretik edo aldi berean, [Planeamendu Araudiaren 67. artikulutik 70. artikuluraino (RCL 1978\1965 eta ApNDL 13921)] Klasikoa da urbanizazio-proiektua zentzu teknikoan obra-proiektutzat jo duen doktrina. Horren arabera, proiektuak ez du arautzeko edo planifikatzeko benetako edukirik; aitzitik, teknikoa eta instrumentala da ageriki, azpiegitura-, ekipamendu- eta zerbitzu-obrak egikaritze aldera behar den jarduera garatzeko, eta horrek, jakina, lurzoruaren edo eraikuntzaren antolamenduari edo araubideari buruzko zehaztapen posible oro kanpoan uzten du eta egikaritzen duen planaren xedapenen edozein aldaketa eragozten du, lehen aipatutako kasuan izan ezik [1987ko martxoaren 24ko eta ekainaren 12ko epaiak (RJ 1987\3805 eta RJ 1987\6126), 1990-9-27koa ( RJ 1990\7396), etab.].

			Begi-bistakoa da udalek dudarik gabeko erantzukizuna dutela urbanizazio-obren egikaritze zuzenean.

			Ildo horretan, LHLren zioen azalpenak honako hau aipatzen du: “Hirigintzako jardueretan arlo publikoak izan beharreko ekimena berreskuratzea, batez ere udalen ekimenaren bidez. Hirigintza, hain zuzen, interes orokorraren alde diharduen funtzio publikoa izango da, eta ez hirigintzaren arloan sortzen diren gainbalioak esku pribatuek lortzeko bidea”. Eta V. tituluari dagokionez, zera adierazten du: “Plangintza egikaritzeko ardura, aurrerantzean, erakunde publikoena izango da erabat; egia da modu pribatuan parte hartzeko aukera ere bermatuta egongo dela, administrazioarekin zuzenean hitzarmena eginda edo lehiaketa askera aurkeztuta, eta eragile urbanizatzailearen figura erabilita, edo, hala dagokionean, eragile eraikitzailearen figura erabilita”.

			Zehazkiago, LHLren 2.1.b) artikuluak xedatzen du hirigintza eginkizun publikoa dela eta lurzorua hirigintzaren antolamendua egikarituz eraldatzea antolatzeko, programatzeko, zuzentzeko, ikuskatzeko, kontrolatzeko eta, hala dagokionean, egikaritzeko helburua duela. LHLren 132. artikuluak xedatzen duen moduan, administrazio publikoek, zeinek bere eskumenen eremuan, plangintzaren egikaritzean eragile pribatuek duten parte-hartzea eta lankidetza zuzendu, ikuskatu eta kontrolatuko dute, hain zuzen ere plangintzaren egikaritzean honako hauek beteko direla exijitzeko eta bermatzeko: jarduketarako plan eta programak, plan eta programa horiek egikaritzeko onartutako tresna eta erabaki enparauak, eta obren kasuan kasuko proiektu teknikoak. Bestalde, LHLren 204.1 artikuluaren arabera, udalak arduratuko dira lege honetako xedapenak eta legea osatzeko edo garatzeko emandako arauak eta gainerakoak betetzea zaintzeaz, legean ezarritako helburuak betetzeko eta aldarrikatutako printzipioak sustatzeko.

			LHLren 140.2 artikuluak dioen bezala, jarduketa integratuak jarduketa publikoari dagozkio; beraz, administrazio publikoek dute, beren eskumenen arabera, jarduketa integratuen ardura. Jarduketok egikaritze publikoa edo pribatua izan dezakete. LHLren 141.1.b) artikuluarekin bat etorriz, araubide pribatuko egikaritzean, ekimen pribatuak parte hartuko du plangintzaren egikaritzean. Parte-hartze hori administrazio jarduleak zuzendu, ikuskatu eta kontrolatuko du. Gainera, LHLren 141.2 artikuluaren arabera, araubide pribatuz egikaritzeari dagokionez, jarduketa integratua izango duten lursailek ez dute orube-izaera hartuko, harik eta, unean uneko zerbitzuz zuzkituta eta zerbitzatuta egoteaz gain, egikarituta egon eta tokiko administrazioari entregatu arte bai jarduketaren berariazko obrak, bai jarduketaren programazioan hura bere inguruan integratu eta atxikitzeko ezarritako azpiegiturak.

			Kasu honetan, zati-planak hautatutako jarduketa-sistema konpentsazioa da (LHLn hitzarmena deritzo); hortaz, egikaritze pribatuko araubidea da, non jabekideek lurzorua eraldatzeko ekimena hartzen duten eta konpentsazio- edo hitzarmen-batzordea eratzen duten.

			Horrek esan nahi du Batzordeak, LHLren 163.2 artikuluaren arabera, zera egingo duela: “plangintza egikaritzearen ardura hartuko du eta zuzeneko erantzukizuna edukiko du, udalaren aurrean, jarduketa-unitatearen urbanizazioa erabat egikaritzeari buruz, bai eta jarduketaren gainerako hirigintza-kargak betetzeari buruz ere. Kasuan kasuko gastuak, ordea, birpartzelazioaren ondoriozko partzelak esleitu zaizkien jabe guztien kontukoak izango dira, birpartzelatze-egitasmoan ezarritako proportzioan eta eran”.

			Hau da, Batzordearen betebehar nagusietako bat urbanizazio-obren egikaritze materiala da, hirigintza-planeamenduak ezartzen dituen baldintzetan; gainera, obrak ordaindu behar ditu, eta egikaritze-unitatean dauden lursailen jabeen kontukoak izango dira.

			Besteak beste, honako hauek dira urbanizatze-kargak, LHLren 147.1.a) artikuluak xedatzen duen moduan: bidegintzako obrak; besteak beste, hauek sartuko dira betiere: galtzada berdintzea, finkatzea eta zolatzea; espaloiak egitea eta zintarriak jartzea ─hor sartuko dira mugikortasun urria duten pertsonak ibili ahal izateko beharrezko obrak ere─; eta bideen eta espaloien lurpean zerbitzuetarako kanalizazioak egitea.

			Lege-xedapen horiek ikusita, ez dago zalantzarik Udal Administrazioak urbanizazio-obrak zuzen egikaritzen direla zaindu behar duela, tutoretza aktiboa gauzatuz.

			Are gehiago, eginbehar hori betetzen ez badu eta, bereziki, urbanizazioen azpiegiturak burutzeko behar diren konpromisoak eta bermeak betetzeko eskatzen ez badu, 2008ko ekainaren 3ko AGEk (RJ 2008/5546) adierazten du bere funtzionamendu anormalaren eta bere eskumenen gauzatze akastunaren erantzulea dela, “urbanizazioan dauden azpiegituren eta hirigintza-zerbitzuen gabeziak eta akatsak direla eta”.

			Bada, Batzordearen aburuz, aztergai den kasuan, udalak kontrol-jarduera hori era desegokian gauzatu du, gertatutakoa ikusita.

			Egiaztatu da oinezkoentzako sarbide bat egitea ezarri zuela, behintzat ahoz, urbanizazio-proiektuak ez zuelako ziurtatzen lurzati bakoitzak oinez irisgarria zen sarrera bat edukiko zuenik.

			Zehatz-mehatz, … sektorearen zati-planaren 1.17.f) artikuluak zera ezartzen du, hitzez hitz, lurzati pribatuetarako sarbideei dagokienez:

			Berdegune baten atzean dauden lurzatiek oinezkoentzako sarrera irisgarriak edukiko dituzte, irisgarritasunari buruzko araudiak xedatzen duen moduan, eta proiektuan eta urbanizazio-obretan ebatzi beharko dira.

			Udal-arkitektoek horrela aitortu dute, dagokion errekerimendua egin zaio konpentsazio-batzordeari eta, urbanizazio-proiektua idatzi eta obra zuzendu zuenaren lehen proposamena baztertu zuten arren, bigarrena onartu egin zuten, eta azkenean egikaritu egin zen.

			Une horretan, udal-zerbitzu teknikoek esan zuten urbanizazio publikoek bermatu behar zutela lurzatiek irisgarritasun-legea betetzen zuen oinezkoentzako sarbide bat zeukatela (urbanizazio-proiektuan bide publikoa eta lurzati pribatua ez ziren oinez lotzen, bataren eta bestearen artean zerrenda berde bat zegoelako, eta “alde publikoa eta pribatua banatzen dituen lerrorako sarbideak oinezkoentzat irisgarria delako bermea eduki behar du”).

			Batzorde honek zuzena deritzo, hasiera batean egingarria delako, familia bakarreko etxebizitzen multzoetan, eta kasu honetan hori gertatzen dela uste dugu (planoak ikusita), etxebizitza bakoitzeko zona pribatiborako sarrera eta bide publikoa komunikatzen dituen ibilbide irisgarriak familia bakarreko etxebizitzak eta bide publikoa konektatzea, ibilbide irisgarri bakarrarekin, edo familia bakarreko etxebizitzetako bakoitzak bere ibilbide irisgarria edukitzea. Hala ere, erabaki hori urbanizazio-proiektuan zehaztu behar da, proiektuak ebatzi behar dituen xedapenetako bat da eta.

			Lurzoruari buruzko Legearen testu bategina onesten duen Legegintzako Errege Dekretuak (ekainaren 20ko 2/2008) zioen azalpenaren IV. apartatuan argi eta garbi esaten duen moduan (lege hori indargabetuta egon arren, islatzen duen ideiak zeharo indarrean jarraitzen du):

			Ekimen pribatuak hirigintza-jarduerarako duen araubidea; izan ere, hirigintza-jarduera ─hirigintza-legeriak lege honen esparruan arautu dezan moduan─ interes orokorreko ekonomia-jarduera bat da, hala jabetza-eskubideari nola enpresa-askatasunari eragiten diena. Alde horretatik, eraikitzea finka batean egiten da eta haren jabetzan integratzen da ─erakunde juridiko horretaz dugun ikuskera historikoaren arabera─ eta, ondorioz, dagokion eskubidearen ahalmentzat ere har daiteke; urbanizatzea, berriz, zerbitzu publiko bat da: haren kudeaketa Administrazioak beretzat gorde dezake edo pribatuei enkargatu diezaieke; gainera, hainbat finkari eragin ohi die eta, beraz, jabetzaren berezko mugak gainditzen ditu, bai logikoki bai fisikoki.

			Hala ere, eraikitako bideak sortu dituen arazoak ikusita, udal-zerbitzu tekniko horiek ez diote oztoporik jarri (beste arkitekto batzuk diren arren) oinezkoentzako bidea eraisteari, eta lurzati pribatuetarako sarbideetarako beste konponbide tekniko baten egokitasuna onartu dute; konponbide hori honako hau izan daiteke bakarrik (noski, ez da jaso bestelakorik proposatu denik): lurzati bakoitzeko proiektuek ebatz dezatela, hau da, etxebizitza bakoitza eraikitzeko idazten den eraikuntza-proiektuan.

			Laburbilduz, orain nahikoa da ondorioztatzea Administrazioaren funtzionamendu anormala antzematen dela hirigintza-ekintza zaintzeko eta kontrolatzeko ahalmenak gauzatzean, zeren eta beharrezkoa ez zen eta praktikan bideraezina eta erabilezina zen konponbide bat ezarri duelako eta, ondorioz, obrak alferrikakoak izan direlako eta konpentsazio-batzordeak horiek ordaindu behar izan dituelako, kalte ekonomiko hori jasan behar ez zuen arren.

			Dena den, kausazko loturak konpentsazio-batzordearen jarduketa biziki oztopatzen du, baina ez kausazko lotura hausteko moduan..

			Jurisprudentziak orokorrean adierazi du administrazio-jardueraren eta kaltearen arteko kausazko loturak zuzena, berehalakoa eta esklusiboa izan behar duela administrazio publikoen ondare-erantzukizuna dagoela ondorioztatzeko. Hala eta guztiz ere, kausazko lotura hori ─bereziki zerbitzu publikoen funtzionamendu anormalarengatik erantzukizuna dagoen kasuetan─ hurbila, zeharkakoa eta aldi berekoa izan daiteke. Horrek erantzukizuna gutxitzea eragin dezake, ala ez (besteak beste, 1967ko urtarrilaren 8ko epaia, 1984ko maiatzaren 27koa, 1986ko apirilaren 11koa [RJ 1986\2633], 1988ko uztailaren 22koa, 1997ko urtarrilaren 25ekoa, 1997ko apirilaren 26koa, 1999ko maiatzaren 4koa [Arz. 4910], besteak beste).

			Udal-jarduketa, eragin kaltegarria haren irizpide-aldaketari esleitzen baitiogu, konpentsazio-batzordeak egikaritutako proiektuak, urbanizazio-proiektua idatzi zuen eta obra zuzendu zuen arkitektoak baldintzatu dute; azken hori, jakina, ez da konpentsazio-batzordetik kanpoko inor, baizik eta konpentsazio-batzordearen aginduz oinezkoentzako pasabidearen proiektua idatzi eta haren egikaritze materiala zuzendu duen agentea.

			Zalantzarik gabe, konpentsazio-batzordeak obra proiektatu eta gauzatu behar zuen eta, hain zuzen ere, proiektatu eta egikaritu egin zuen (kontratatutako enpresako obraburuak 232. folioan adierazitakoaren arabera, “miniproiektu bat zegoen eginda, plano, kota eta koordenatu batzuen gainean, eta guk eman ziguten dokumentazioaren arabera egikaritu genuen”).

			Konpentsazio-batzordeak lan horiek bereganatu ditu, hautatu duen eta haren konfiantza duen pertsona batek egin dituelako, finken irisgarritasun-betekizunak betetzeko asmoz.

			Halaber, ez da eztabaidatzen oinezkoentzako pasealekuaren alferrikakotasunaren arrazoia izan zela lurzati pribatuetako sestrak, lursail maldatsuan, txarto egiaztatu zirela; izan ere, hori eraikitzeko trazatu ziren kotekin ia ezinezkoa egin zen haietarako ibilgailu-sarbidea.

			Urbanizazio-proiektua idatzi eta obra zuzendu zuen arkitektoari zegokion oinezkoentzako pasealekuaren funtzionaltasuna bermatzea, hau da, lurzatiei irisgarritasuna emateko balio zela bermatzea, teknikoki bideragarria zen proposamen bat eginez; horretarako, kotak egiaztatu eta, hitz batean, proiektatutako obra lursailaren ezaugarri orografikoekin bat zetorren ziurtatu behar zuen.

			Proiektua idaztean, arkitektoaren betebehar nagusietako bat da obra egingo den lursailaren ezaugarri bereziak jakitea, eta obra zuzentzen duenak proiektua aldatu behar du horretan gabeziaren bat igartzen duen guztietan, zeren eta bestela eraikitakoaren hutsen edo akatsen erantzulea izango delako.

			Ildo horretan doa, adibidez, Auzitegi Goreneko arlo zibileko salaren 2006ko apirilaren 6ko epaia (RJ 2006, 5323):

			Sotoko solairua goi-mailako arkitektoak, obraren goi-zuzendaritza burutu zuenak, proiektatu zuen, eta eraikuntza-elementu hori eraikitzaileak egikaritu zuen; hortaz, hark aurreikusi behar izan zituen sotoan ura eta hezetasuna sartzea galarazten zuten eraikuntza-alderdi guztiak, arkitekto horrek urbanizazio mugakidearen proiektua egin ez arren. Dena den, euri-ura husteko sistema eraikitzeko modua diseinatu behar zuen eta, halaber, arrapalaren eraikuntza-kota aurreikusi behar zuen, urbanizazioaren lursailaren kotari eta kalearen kotari zegokienez, baita uren maila freatikoa ere, elementu horiei zegokienez. Era berean, kanpoko espaloiak iragazgaiztea eta gauzatzea aurreikusi behar zuen, urik sar ez zedin, eta barruko ura, estalkitik zetorrena, zuzentzeko modua eta ildo horretan hormei zegokiena, baita drainatzea ere. Bestela, hori guztia, obran zehar, aginduen liburuan egokitu behar zuen, zeren eta liburu horrek alderdi horietan proiektuan esaten ez direnak edo hori osatugabea bada egin beharreko aldaketak osatzen dituelako.

			Obraren akatsek eraikuntza-elementuei eragiten dietenean, horien ondorioz erabilezinak direnean eta, gainera, akatsak modu nabarian eta larrian agertzen direnean, akats horiek egoteak agerian jartzen du ez-betetze argia egon dela, bai obraren proiekzioan bai egikaritze materialean.

			Konpentsazio-batzordeak, bere erantzukizuna saihesteko, argudiatzen du udal-zerbitzu teknikoei jada ohartarazi ziela proposaturiko konponbidea ez zela egokia, eta egikaritzea onartu zuela zeren eta bestela udalak ez zielako jabeei obra-lizentziarik emango.

			Baina ez dago modu fede-emailean egiaztatuta ez udalera jo zuenik obrari oztopo horiek jartzeko, ez behin ezagututa udal-zerbitzu teknikoek baztertu zituztela, ezta alferrikakoak zirela jakin arren zerbitzu teknikoek egikaritzea egokia zela defendatzen jarraitu zutenik ere.

			Nolanahi ere, udalaren eta konpentsazio-batzordearen artean urbanizazio-proiektuaren edukiari buruz eta eraikuntza-konponbideei buruz zeuden desadostasunak udalak ebatzi behar zituen, obrak zuzentzeaz, ikuskatzeaz eta kontrolatzeaz arduratzen zen erakundea baitzen, baina haren erabakien aurka errekurtsoak jar zitezkeen, bere funtzioak gauzatzean hartzen duen beste edozein erabakiekin gertatzen den bezala.

			Laburbilduz, konpentsazio-batzordeak proiektatu eta gauzatu zuen bere akats tekniko larriengatik eraitsi behar izan den oinezkoentzako pasealekua.

			Horrek udal-erantzukizuna baztertzen ez duen arren, kausen bat-egite horren ondorioz quantum indemnizatorium delakoa moldatu behar dugu eta, proportzioa beste era batean zehazteko irizpiderik ez daukagunez, %50 dela esango dugu.

			Dagozkien fakturen bidez, oinezkoentzako pasealekua eraikitzeko eta argiteria jartzeko obren zenbatekoa (52.218,97€) eta pasealekua eraisteko obrena (5.926,58€) egiaztatuta daude. Beraz, bidezkoa da … sektoreko konpentsazio-batzordeari 29.072,77€-ko kalte-ordaina aitortzea.

			SPAJLren 34.3 artikuluaren arabera, “Kalte-ordainaren zenbatekoa kalkulatzeko erreferentziatzat hartuko da lesioa benetan gertatu zen eguna, hargatik eragotzi gabe, alde batetik, zenbateko hori eguneratzea lehiakortasun-bermearen indizean oinarrituta ─Estatistikako Institutu Nazionalak finkatzen baitu─…”. Kasu honetan, aipatutako kopurua ezin da berrikusi, zeren eta, argitaratutako lehiakortasun-bermearen indizeen arabera, emaitza negatiboa izan delako.

			V. Erantzukizunaren araubidea kontratu eta emakida administratiboetan

			Formulatu den erreklamazioaren azterketa zehatza egiten hasiko gara. Lehenik eta behin, jasota utzi behar da ASL enpresak erreklamazioaren oinarri gisa adierazi duela “behartuta dagoela berariaz uko egitera”, ezin baititu bete baldintza-orrietan bildutako eskakizunak, eta ezinezkoa baita aurreko urteetako langileen kontratuen subrogazioa egitea. Era berean, modu eztabaidaezinean adierazi du “ez duela bere borondatez uko egin, baizik eta udal-jardunak bultzatuta: udal-jardunak ez baitu malgutasunik erakutsi, orrietan ezarritako baldintzak betetzeari dagokionez, eta esleipendunek bete behar zituzten beste betebehar batzuk ezkutatu dituelako, aurrez ezagutu arren”.

			Erreklamaziogileak administrazio-jarduketa eztabaidatuak zehaztu ditu: lehenik eta behin, udalak baldintza-orrietan ezarri zituen baldintzak ez ziren bateragarriak aurretiko lan-harremanen subrogazioarekin. “Jendaurrean adierazi du baldintza horiek ezabatu zirela, laneratzeko zailtasunak dituzten kolektiboen kontratazioa errazteko; gainera, orrietan ez zen argitaratu subrogaziorako eskubidea duten pertsonen zerrenda; hartara, enpresak pentsatu zuen ez zegoela subrogaziorako langilerik (...)”.

			Laburbilduz, horri lotuta, hauxe azaldu du erreklamaziogileak:

			a) Orrietan ezarritako zehaztapenekin bat, ezinezkoa dela kontratatutako zerbitzua ematea, bertan biltzen diren bi baldintzak aintzat hartuta: subrogazio-beharra eta orrietan bertan ezarritakoa; horrek langileak eta gastuak bikoiztea ekartzen duelako, eta, hartara, “lizitazio hori ezinezkoa“ delako.

			b) Kontratazio biak bete ezean, indarreko legeren bat urratuko zen: Langileen Estatutuaren 44. artikulua; edo baldintza-orriak.

			c) Enpresa esleipendunari, berak uko egin ondoren, ez zitzaion eskatu orrietan ezarritakoa betetzea, eta bion artean konparaziozko bidegabekeria nabaria gertatu zen: eskaintzaile bati ezkutatu baitzitzaion kontratazioaren benetako irismena, eta, udal-erantzun bera jaso izan balitz, erreklamaziogileak kontratazioa onartuko zukeelako.

			Zehaztu dituen baldintzak direla eta, beraren ustez, ezinezkoa zen berak zerbitzu-kontratua betetzea, eskaintza onuragarriena egin zuen enpresa izan ere; eta, ondorioz, uko egin zion esleipenari.

			Aurreko azalpenetik ondorioztatzen da kalte batzuk aldarrikatzen direla. Lehenik, eskaintza prestatzeko lanen kostua eskatzen da (goian aipatzen den bezala), bai eta beste kontzeptu batzuk ere, hala nola enpresa-mozkinak. Alegatzen diren beste kalte batzuei dagokienez, batzordeak hasieratik jotzen du kalte horiek ezin direla ordaindu, erreklamazioa azalduta dagoen terminoetan, eta beste gogoeta batzuei kalterik egin gabe.

			Erreklamazio horren azterketa egin aurretik, komeni da testuingurua ondo zehaztea. Batzordeak ikusi du erreklamaziogileak erreklamazioaren oinarri gisa aipatzen duen administrazio-jardun irregularra administrazio-kontratu baten prozeduran gertatu dela, eta erreklamaziogileak prozedura horretan parte hartu duela. Prozedura hori berariazko araudiak arautzen du; zehazki, Sektore Publikoko Kontratuen Legearen testu bateginak (SPKLTB). Araudi horretan ezarrita daude jarduketa horren aurka egiteko eta jarduketa zuzentzeko mekanismoak.

			Ildo horretatik, aipatu behar da, batzordeak beste egoera batzuetan adierazi duen bezala, Administrazioaren ondare-erantzukizuna ez dela Administrazioaren egintzak edo xedapenak aurkatzeko baliatu ahal den ordezko bide bat (besteak beste, 56/2014, 144/2007, 3/2002, 4/2002 eta 276/2001 irizpenak).

			Administrazioaren jardun juridikoa ─ez jardun materiala, Administrazioaren berezko eremua─ eztabaidan baldin badago, ondare-erantzukizuna aintzat hartu ahal izateko, aitortu egin behar da ez zela zuzena izan administrazio-egintza edo xedapena, ikuspegi juridikotik. Aitorpen hori egin ezean, ezin da aldarrikatu zuzenbidearen aurkako kalterik. Aitortuta ere, kasu horretan aplikagarria izango litzateke Herri Administrazioen Araubide Juridikoaren eta Administrazio Prozedura Erkidearen Legearen 142.4 artikuluan ezarritako parametroa, gaur egun, 40/2015 Legeak 32.1 artikuluan ezartzen duena. Manu horren arabera, administrazio-egintzak edo -xedapenak administrazio-bidean edo administrazioarekiko auzien jurisdikzioan deuseztatzeak “ez dakar, berez, kalte-ordainerako eskubiderik” (ez da beharrezkoa manu hori hemen azaltzea).

			Ondare-erantzukizuneko akzioak, azken finean, ez du biderik ematen egintza bat ordenamendu juridikoa urratuz eman duten zehazteko, eta, horren ondorioz, partikularrak zertan jasanik ez duen galera bat izan duen.

			Euskal Autonomia Erkidegoko Auzitegi Nagusiaren 2001eko otsailaren 9ko epaiak dioenez (AAJB 2001\571):

			(...) ondare-erantzukizuna sortzeko egintza erabakigarria inoiz ezin da antijuridikotzat jo, administrazio-egintzek baliozkotasun-presuntzioa dutelako, eta, haren arabera, administrazio-egintza orok baitu zuzentasun-, benetakotasun- eta legezkotasun-presuntzioa, eta horrek favor acti printzipiora darama eta froga egiteko zama egintzaren legezkotasuna zalantzan jartzen duenarengana lerratzera, froga-faltaren ondorioei aurre egin beharko die eta (Auzitegi Gorenaren 1990-2-21eko epaia, 1990-06-20ko epaia,1992-04-08ko epaia). Legezkotasun-uste hori datu-multzo batetik ondorioztatzen da, eta datu horien artean azpimarratu behar da legez ezarritako prozedurari jarraitu izana, prozeduraren tramitazioa dagokion espedientean geratzen delarik agerian (1992-02-03).

			Aipatu denaren arabera, batzordeari ez dagokio Administrazioak administrazio-kontratua esleitzeko prozeduraren izapideetan izan duen jardunaren legezkotasunari buruzko iritzia ematea. Bestalde, etorkizuneko kontratazioak hobetze aldera, komeni da aipatzea izapide horiek ez direla eredugarriak izan, eta horrek ez diela lagundu lizitazio-egileei prozeduraren orri arautzaileak ulertzen.

			Adibide gisa, ondare-erreklamazioaren oinarri nagusiari lotuta, eta, zehazki, kontratazioa gauzatzeko bete behar ziren giza baliabideei dagokienez, espedientean ez da ziurtatzen kontratazio-organoak Sektore Publikoko Kontratuen Legearen testu bateginaren 120. artikuluan ezarritako betebeharra bete duela. Hori horrela, kontratu horretako esleipenduna behartuta dago zenbait lan-harremanen subrogazioa egitera, baina organoak ez ditu zehaztu kontratu zehatz horretako langileak subrogatzeko baldintzak, ez orrian, ezta dokumentu osagarrietan ere, datu hori zehaztu beharra zeukan arren.

			Hala ere, ASL enpresak irregulartasunaren aurka egiteko baliatu behar izango zituen Sektore Publikoko Kontratuen Legearen testu bateginak lizitazio-egileen eskura jartzen dituen beste baliabide batzuk ─irregulartasun horrek bere eskaintza eta eskaintzaren bideragarritasuna baldintzatzen baitzituen lizitazio-prozeduran─; alegia, baldintza zehatzen orriaren aurka egin behar izango zuen, hori egitea baimenduta baitago lege-testu horretako 40. artikuluan ezarritakoaren arabera [kontratazio-arloko errekurtso berezia bide egokia da haren aurka egiteko, kontratu hori manu horretako 1. apartatuko b) letran jasota dagoelako].

			Kontratuen Baliabideen Administrazio Auzitegi Zentralaren ebazpen batzuetan orriak eta, ondorioz, lizitazioa deuseztatzeko agindua eman da, Sektore Publikoko Kontratuen Legearen testu bateginaren 120. artikuluetako datuak falta zirelako, informazioa osatu gabe zegoelako edo lizitazio-egileei ez baitzizkien eman eskaintza osatzeko behar zituzten datu guztiak. Ebazpen horietako batzuk dira 2014ko azaroaren 28ko 879/2014 epaia eta 2015eko urtarrilaren 20ko 96/2015 epaia. Azken ebazpen horretan, hauxe adierazten da: “lizitazioa arautzen duten orrietan edo dokumentu osagarrietan zehatz-mehatz azaldu behar dira lizitazio-egileek jakin behar dituzten datu guztiak, kontratuaren esleipena jasoz gero, benetan izango dituzten lan-kostuak ebaluatu ahal ditzaten”. Eta hauxe gaineratzen dute: “Auzitegiaren doktrinaren arabera, kontratazio-organoak bete behar du informazioa emateko betebehar hori, eta organoak jaso beharko du, egungo esleipendunek emanda”.

			Sektore publikoko kontratazioari buruzko araudian ezarrita dauden baliabideak erabili ez direnean, batzorde honi ez dagokio kontratazioa arautzen duten orriak deuseztatzea (ezta orriak interpretatzea ere).

			Premisa horrekin bat etorrita, nahiz eta, erreklamaziogileak adierazten duen bezala, kontratua DESL enpresari modu arbitrarioan esleitu, enpresa hori aurreko kontratista zelako, eta giza baliabideak zeuzkalako, orrietan ezarritako beste zehaztapen batzuk gorabehera, erreklamaziogileak aukera izan zuen kontratazio-arloko errekurtso berezia jartzeko.

			ASL enpresak, ordea, bere interesak defendatzeko ez zituen mekanismo horiek baliatu. Horren ordez, eskaintza kendu zuen, hautatua izan ondoren, eta egintza horri eta egintza horren ondorioei lotuta geratu zen.

			Aurrekoari kalterik egin gabe, erreklamazioaren harira, behin aipatuta kontratazio-organoak Sektore Publikoko Kontratuen Legearen testu bateginaren 120. artikulua ez zuela bete, batzordeak adierazten du, espedientea ikusita, balitekeela ASL enpresa jakitun izatea aurreko kontratuetako langileak subrogatu beharko zituela, eta datuak ere eskura edukitzea subrogazio eztabaidatua zer baldintzatan egin behar zuen jakiteko.

			Lehenik eta behin, ondorioztatu ahal da enpresa subrogazio-betebeharraren irismena ezagutzeko moduan zegoela (lan-arloko gaia da; eta lizitazio publikoko orrietan erabilgarri ez zegoen arren, orriek informazio hori jaso beharko zuten, baldintza zehatzen 37. klausulan jasota dagoen bezala). Ondorio hori ateratzen da, enpresak hitzarmen aplikagarria ezagutzen zuelako, eta bertan betebehar hori eta betetzeko modua ezarrita daudelako. Erreklamazio-idazkian adierazi duen bezala, eskaintza lehiaketa-orrietan ezarritako datuetan oinarritu zuen, eta soldata-kostuak eta enpresaren kontura izango ziren langileen gastuak kalkulatzeko, hitzarmen aplikagarrian ezarritako ordainsariak erabili zituen (laugarren aurrekaria).

			Kontuan hartu behar dugu subrogazio hori hitzarmen bidez egiten dela (estatutuaren araberako hitzarmen kolektibo batean ezarrita dago). Hortaz, Auzitegi Nazionalaren 2015eko martxoaren 25eko epaiak adierazten duen bezala, hitzarmen kolektiboan ezarritako baldintzen arabera eskatu ahalko da subrogazioa, eta hitzarmenaren aplikazio-eremuan dauden subjektuei eragingo die, Langileen Estatutuaren 82.3 artikuluan ezarritakoarekin bat etorrita. Hori dela eta, “subrogazioa egiteko baldintzak ez dira baldintza-orrietan ezartzen, hitzarmen kolektiboan baizik, logikoa denez. Gogoratu behar da hitzarmen kolektibo aplikagarriak indar loteslea duela, Konstituzioaren 37.1 artikuluari jarraikiz”.

			Subrogazio hori eta administrazio-baldintza zehatzen orrietako 37. klausularen 1. apartatuan jasotako arau orokorra bateratzeko, klausula horretako 1.2 apartatuan ezarritako modulazioa balia liteke, betiere, baldintza teknikoen agiria ere kontuan hartuta. Baldintza teknikoen agiriko 2.2 eta 5. apartatuetan zehazten da kirol-konplexu bakoitzean gutxienez behar den langileen kopurua, egitekoen arabera.

			Horrez gain, batzordeak uste du behin jakinda kontratua gauzatzeko informazioa falta zela, eta informazio hori beharrezkoa zela lizitazioan parte hartzeko eta eskaintzaren terminoak zehazteko, erreklamaziogileak aukera izan zuela informazioa beste bide batetik eskuratzeko. Zehazki, Sektore Publikoko Kontratuen Legearen testu bateginaren 158. artikuluan informazio osagarria eskatzeko eskubidea ematen da, eta kasu horretan eskubide hori baliatzea justifikatuta zegoen. Besteak beste, Estatu Kontseiluaren 464/2014 irizpena ere, 2014ko uztailaren 23koa, ildo beretik doa. Hauxe gaineratzen da irizpen horretan:

			Ikuspegi juridiko zorrotz batetik, informazio osagarria eskatzeko eskubidea ─eskubide hori Sektore Publikoko Kontratuen Legearen testu bateginaren 120. eta 158. artikuluetan babesten da─ baliatzen ez baldin bada (...), ondorioak karga ez kentzearen antzekoak izaten dira. Horren harira, 1992ko uztailaren 21eko 909/92 zenbakiko irizpena aipatu behar da. Zehazki, kontratistak zuinketa ziurtatzeko egintzara bertaratzeko betebeharra zeukala jorratzen da, eta, berariaz aipatzen da “karga“ figura. Horren harira, hauxe dio irizpenak: “kontratistak ezin izango du kontrako inguruabarretan oinarritutako erreklamaziorik aurkeztu, inguruabar horiek ez baitziren inoiz osatuko, kontratista zuinketa ziurtatzeko egintzara joan izan balitz, eta beharrezko erreserbak egin izan balitu“. Kasu honetan, erreklamaziogileak jakin arren aurreko kontratak langileekin hainbat hilabetetako lan-gatazka izan zuela, ez bazion kontratua egin behar zuen administrazioari eskatu kontratuei buruz behar zuen informazio osoa (eskatzeko eskubidea baitzeukan), orain ezin du aldarrikatu Administrazioak kalte-ordaina eman behar diola, berak kontratuaren lizitazioan parte hartzea erabaki zuelako (...).

			Laburbilduz, enpresak, eskaintza egin eta aurkeztu aurretik, kontratua gauzatzeko behar ziren langileen kostuak arreta bereziz balioetsi beharko zituen. Balioespen hori are garrantzitsuagoa da, baldin eta kontuan hartzen badugu kontratazio-prozedura dela, eta kontratistaren ekarpen nagusia giza baliabideak ematea dela.

			Irizpen hori alde batera utzita, batzordeak argi utzi nahi du udal administrazioa ez dagoela salbuetsita Sektore Publikoko Kontratuen Legearen testu bateginaren 120. artikuluan ezarritako betebeharra betetzetik. Izan ere, bete ezean, erreparazioa bereziki zaila izaten da, behin kontratua esleituta eta sinatuta, esleipendunak jakiten duenean langileen zerrenda edo orrietan jasotako datuak ez datozela bat errealitatearekin.

			Kontuan hartu dugu enpresak eskaintza kendu zuela lizitazio-prozeduratik ─horrek ekarri zion balizko kaltearekin batera─ eta administrazio- edo jurisdikzio-bidean ez dela baztertu Udal Administrazioaren egintzak juridikoki bideragarriak izatea. Horretatik eta emandako azalpenetik ondorioztatzen dugu erreklamaziogileak alegatu dituen kalteak ez direla zuzenbidearen aurkakoak, eta eskakizun hori ezinbestekoa dela erreklamazioak aurrera egin ahal izateko.

			8. kapitulua. OFIZIOZKO BERRIKUSPENA

			I. Berrikusteko ahalaren eremua

			Egindako eskaria sakon aztertzeko, lehenik eta behin aztertu behar dugu ea ofizioz aitortu daitekeen, “administrazio-bideari amaiera ematen dioten edo epe barruan errekurtsorik jaso ez duten” administrazio-egintzen artean dagoelako, Administrazio Prozedura Erkidearen Legearen 102.1 artikuluak eskatzen duen bezala.

			Legeak eskatzen du administrazio-bideko behin betiko egintzatzat hartzea, bide hori amaitzen dutelako (Herri Administrazioen Araubide Juridikoaren eta Administrazio Prozedura Erkidearen Legearen 109. artikulua eta Toki-araubidearen oinarriak arautzen dituen Legearen 52.2 artikulua), edo, administrazio-errekurtsoa aurkezteko aukera izan arren (Herri Administrazioen Araubide Juridikoaren eta Administrazio Prozedura Erkidearen Legearen 107. artikulua), aurkatu ez delako. Asmoa da ezinezkoa izatea egintza bide arruntetik berrikustea, eta bide hori administrazio-errekurtsoa aurkeztea da.

			Kasu horretan, interesdunak berrikuspenaren xede gisa aurkeztu duen egintza gaur egun behin betikotzat jo daiteke. Zehazki, hauxe da: Administrazio eta Zerbitzuetako sailburuordeak 2011ko martxoaren 28an eman zuen ebazpena. Ebazpen horren bidez, Euskal Herriko Poliziaren Ikastegiko zuzendariak 2008ko otsailaren 11ko ebazpenaren bidez deitu zuen hautaketa-prozesua gainditu zuten hautagaiak karrerako funtzionario izendatzen dira, Herritarren Segurtasunaren alorreko ofizialordeen kategorian (iragarki-egintza ere berrikusteko eskatu da; egintza horren bidez, informazioa interesdunei jakinarazten zaie).

			Hauxe da hori aipatzeko arrazoia: 2013ko uztailaren 22an berrikuspena eskatu zuenean, artean ere aukera zeukan berrikuspena bide arruntetik eskatzeko, aurretiko egintza baten aurkako administrazio-errekurtsoa epe barruan aurkeztua zelako (Kalifikazio-epaimahaiak hautagaien merezimenduak kalifikatzeko egintzaren aurkakoa). Errekurtso hori, gainera, baietsi zuten, Euskal Autonomia Erkidegoko Justizia Auzitegi Nagusiak 2013ko otsailaren 14an eman zuen 100/2013 epaiaren bidez; ebazpen hori irmoa izanda, hautagaien historia profesionala nahitaez barematu behar zen berriro.

			Baremazio hori, kalifikazio-epaimahaiak 2014ko maiatzaren 13ko akordioaren bidez gauzatuta, ez da aldatu erreklamaziogileak eskatzen duen norabidean. Hortaz, ezin da ezer aipatu berrikuspena eskatzeko lehen eskakizuna betetzeari buruz.

			Hala eta guztiz ere, aipatu egin behar da Administrazio eta Zerbitzuetako sailburuordeak 2011ko martxoaren 28an eman zuen ebazpenaren bidez amaitutzat jotzen dela hautaketa-prozedura. Dena den, arestian esan bezala, berrikuspenaren benetako xedea Euskal Herriko Poliziaren Ikastegiko zuzendariaren 2008ko otsailaren 11ko ebazpenaren bidez onartutako deialdiaren lehen oinarria da, bertan ezartzen baita guztira eskaintzen diren lanpostuetatik zenbat gordetzen zaizkien emakumeei.

			Berrikuspena ofizioz egin ahal izateko, hauxe da deuseztasun-akzioak bete behar duen bigarren eskakizuna: eskatzaileak legitimatuta egon behar du, hots, interesduna izan behar du. Eskakizun hori ezartzen da, alderdi batek eskatuta hasten denean (Herri Administrazioen Araubide Juridikoaren eta Administrazio Prozedura Erkidearen Legearen 102.1 artikulua). Interes hori Administrazio Prozedura Erkidearen Legearen 31.1.a) artikuluan ezarritakoa da. Prozedura interesdun gisa sustatu ahal izateko, “interesdunek eskubide edo interes legitimo indibidual edo kolektiboen titularrak izan behar dute”.

			Eskakizun hori, gainera, zorrotz eskatu behar da, baldin eta hautaketa-prozesuaren emaitzaren arabera oinarrien aurka egin nahi bada, oinarriok onartuak eta irmoak izan arren.

			Deialdia zuzenean aurkatzen baldin bada, oinarri guztiak epaitu ahal dira, baliatu ahal diren legez kontrakotasun-zioak mugatu gabe. Bestalde, oinarriak aplikatzen dituen egintzaren aurka egiten baldin bada, zeharka epaitu daitezke, baina erabateko deuseztasunaren kausa izan beharko du (adibidez, funtzio publikoetan sartzeko berdintasun-eskubidea urratzen denean).

			Irekiera hori honela justifikatu da: amaitzen denean jakingo baita oinarri horren aplikazioak funtsezko eskubidea urratu duen ala ez; izan ere, interesdunak eskubide hori erreparatu edo berreskuratu nahi du.

			Ofiziozko berrikuspenaren ezohiko bidean ere beharrezkoa izango da berrikuspena eskatzen duenak lehenik eta behin erakustea berdintasun-eskubidearen aurkakotzat jotzen duen oinarri horren aplikazioak berrikusi beharreko kaltea gauzatu duela, eta lanpostua eskuratzeko aukera kendu diola.

			Berrikuspena eskatzen duenak deialdia edo hautaketa-prozesua amaitzen duen egintza denbora eta forma egokian errekurritu ez badu ere, hori ez da oztopo izaten prozeduran; baina, errakuntza zuzentzeko ezintasunari eta akzioa preskribitzeko ezintasunari erreparatuta, ezin da onartu berrikuspena edonoiz eskatu ahal izatea, inolako mugarik gabe, deialdian parte hartu duten hautagai guztiei aukera hori emanik, eta berrikuspenaren xedea izanik jada ondorioak burututa dituzten egintzak argitzea, nahiz eta, arau-hauste hori egin gabe ere, lanpostu hori lortzeko eskubiderik ez izan.

			Hainbat hartzaile eta ondorio bikoitza dituzten egintzei buruz ─berrikusteko eskatzen den egintza bezalakoa─, segurtasun juridikoari buruzko arrazoiek zorroztasun handienaz berresten dute egintzen irmotasuna, arau-haustearengatik dudarik gabe eskubidea galdu duen interesdunak berrikuspen-bidera jo ezean, eta erabateko deuseztasunaren kausa osatu ezean.

			Prozedura izapidetu bitartean, aurrekarietan azaldu bezala, batzordeak espedientea zabaltzeko eskatu zuen, kalifikazio-mahaiaren 2014ko maiatzaren 13ko erabakia bertan txertatzeko. Erabaki horretan hautatuen behin betiko zerrenda biltzen da, eta puntuazio handienetik txikienera antolatuta daude.

			Hauxe aipatzen da eskaera horretan:

			Kalifikazio-mahaiak 2009ko azaroaren 25ean hartu zuen erabakiaren arabera, 14503 identifikazio pertsonaleko zenbakidunak (MMSC jaunari dagokio) 50. postua lortu zuen hautaketa prozedura gainditu zuten hautagaien zerrendan, 75,22 puntu lortu zituelako.

			Deialdian 50 lanpostu eskaini ziren; hortaz, MMSC jaunaren legitimazio pasiboak ez du dudarik sortzen; edo, bestela esanda, ez dago zalantzan haren interesa berrikuspen-prozedura eskatzeko, hori baita prozedura bat alderdi batek eskatuta hasteko lehenengo eskakizuna (Herri Administrazioen Araubide Juridikoaren eta Administrazio Prozedura Erkidearen Legearen 102.1 artikulua), eta ez dira aplikagarriak izango Euskal Autonomia Erkidegoko Justizia Auzitegi Nagusiaren 2016ko urtarrilaren 26ko 22/2016 epaian jasotako gogoetak (AABJ 2016/298).

			Hala eta guztiz ere, interes hori ulergarria zen eskaera egin zuenean, baina zalantzan jar daiteke interes horrek irautea, Kalifikazio-mahaiak 2014ko maiatzaren 13ko saioan hartu zuen erabakia ikusita. Batzorde honen ustez, erabaki hori txertatu behar da, espedientean azaltzen diren gaiak aztertzeko; eta, bereziki, Herri Administrazioen Araubide Juridikoaren eta Administrazio Prozedura Erkidearen Legearen 106. artikulua aplikatu ezin dela aldarrikatzen delako.

			Gainera, kontuan hartu behar da ebazpen-proposamenean hauxe aipatzen dela: (i) erabaki hori eman zen Euskal Autonomia Erkidegoko Justizia Auzitegi Nagusiaren 2013ko otsailaren 14ko 100/2013 epaia betearazteko (AABJ 2014/144921). Horrek behartzen zuen kalifikazio-epaimahaiaren 2009ko azaroaren 25eko erabakia berrikustera eta ebazpenaren araberako irizpideak interesdunei aplikatzera, Herritarren Segurtasunaren alorreko ofizialordeen kategoriara igotzeko merezimenduak balioesteari dagokionez; eta (ii) MMSC jaunaren puntuazio berria 82,22 puntukoa izan zen, baina horrek ez zuen hobetu behin betiko zerrendako postua, kontrakoa baizik “50. zenbakiko postutik 53. postura aldatu zelako”. Aldaketa hori gertatu zen, lortutako puntuak ugaritu arren, pertsona guztien puntuazioa berriz aztertu zenean, beste pertsona batzuen puntuazioa ere igo egin zelako, eta berarena gainditu zutelako.

			2014ko maiatzaren 13ko akordioa aztertuta, MMSC puntuazioa guztira 82,22 puntukoa izan zela ziurtatu dugu; zehazki, 7 puntu gehiago batu ziren, lanak egin izanagatik, baina, horrek ez zuen ekarri behin betiko zerrendako postua okertzea (ebazpen-proposamenean kontrakoa adierazten da): 47. postura igo zen; hortaz, 50 puntuazio hoberenetako bat zen.

			Kalifikazio-mahaiak 2014ko maiatzaren 13an hartu zuen erabakiaren arabera, erreserba-kupoa ezartzen duen deialdi-oinarria deuseztatuko balitz, behin betiko zerrendako lehen 50. postuak betetzen dituzten hautagaiek eskubidea edukiko lukete praktikaldiko funtzionarioen izendapena jasotzeko, eta haietako bat MMSC jauna izango litzateke.

			31/2017 ABJI, par.: 51.etik 67.era

			

			Leioako Udalak berrikusi eta deuseztatu nahi ditu “Pinosolo kirol-konplexu berrirako proiektua idazteko, obra zuzentzeko, segurtasun eta osasunaren arloko koordinazioa egiteko eta obrak gauzatzeko” kontratua Pinosolo aldi baterako enpresako elkarteari behin behinean eta behin betiko esleitzeko egintzak.

			Egintza biak LK sozietateak, titulartasun publikoko merkataritza-sozietateak, gauzatu zituen. Sozietate horren kapital osoa Leioako Udalarena zen.

			Hasiera batean, prozedura aztertzeko atalean aipatu dugun bezala, administrazio publikoen mendeko merkataritza-sozietateekin egiten diren kontratuak pribatuak izaten dira, xedea eta helburua gorabehera, administrazio-kontratua izango bada, alderdietako bat administrazio publikotzat hartu behar da, legeak berak ezarritako baldintzetan. Sektore Publikoko Kontratuen Legearen 20. artikuluaren arabera, administrazio publikotzat hartzen ez diren erakundeekin edo organismoekin kontratuak egiten baldin badira, kontratuok kontratu pribatutzat hartuko dira.

			Eta ez dago ondorio hori zertan aldatu, udalak, LK desegin ondoren, kontratuan haren posizioa hartu badu ere. Udala kontratuan sartu ondoren, kontratuak badauzka administrazio-kontratua izateko elementu subjektiboak eta objektiboak baina horretan kontuan hartu behar da hasieran merkataritza-sozietate batek parte hartu zuela. Udala subrogazioaren bidez sartu zen; hortaz, udalak ezin izan ditu jaso LK sozietateak zeuzkan eskubideak eta betebeharrak baino gehiago.

			Merkataritza-sozietate batekin egin zen lehenagoko kontratu batean administrazio publiko bat subrogatzen denean, kontratu hori administrazio-kontratu bilakatzen dela pentsatzeak berekin dakar alderdietako bati jatorrizko kontratuan jasota ez zeuden eskubide berriak ematea ─Administrazioak berez administrazio-kontratuen arloan dituen prerrogatibak─; hori egingo balitz, jatorrizko kontratua hutsalduko litzateke, kontratua interpretatzeko eta betetzeko ahalmenak alderdietako baten eskuetan geratuko liratekeelako, Kode Zibilaren 1256. artikuluan ezartzen ez bezala.

			Edonola ere, LK sozietatea botere esleitzaile gisa eratu zen, Sektore Publikoko Kontratuen Legearen 3.3 artikuluan ezarritakoaren arabera; eta kontratu hori erregulazio harmonizatuaren mende zegoen, kontratuaren xedea eta zenbatekoa aintzat hartuta, eta klausulen orrian bertan jasota dagoen bezala (karatulako C atala eta 1.2 klausula).

			Prozeduraren azterketan adierazi bezala, aurreko azalpenetik ondorioztatzen da Administrazio Prozedura Erkidearen Legearen arabera egin behar direla kontratuaren prestalanak eta kontratua behin-behinean eta behin betiko esleitzeko egintzak; erregulazio horrek aukera ematen du kontratazio publikoaren arloko eskakizunak eta “egintza banangarri”en barne-interpretazio klasikoa bateratzeko. Egintza horiek administrazio-zuzenbidearen mende daude, Administrazioak zuzenbide pribatuko erregimenean jardun arren.

			102/2017 ABJI, par.: 93.etik 99.era

			

			Kontratu horri lotutako arbitraje-prozedura bat aldi berean izapidetzeak ez dio udalari oztoporik jartzen, egintzaren berrikuspena egiteko. Bestalde, batzordeak alegazio horien bidez soilik jaso du kontratu horren berri. Doktrinaren arabera eztabaidatu eta jurisprudentziak zein batzordeak onartu dute egintza berari buruzko ofizioz berrikusteko espedienteak eta administrazioarekiko auzi-errekurtsoak aldi berean izapidetzea, baina uko egin zaio ofiziozko berrikuspena egiteari, administrazio-egintza aurrez epaitu denean, denbora eta forma egokian aurkeztutako errekurtso baten ondorioz.

			Hala eta guztiz ere, aztertzen ari garen egoera ez da horrelakoa. Kontratuan aurreikusita dago arbitraje-bidea erabiltzea, kontratuaren indarraldiari buruzko desadostasunak ─ondorioak eta iraungitzea─ ebazteko; esan bezala, kontratu pribatua delako. Hala eta guztiz ere, kontratuko klausula horrek ez die eragiten Sektore Publikoko Kontratuen Legeak Administrazio nagusiari ematen dizkion ahalmenei, egintza banangarriak berrikusteari dagokionez. Hortaz, ahalmen horiek bere horretan jarraitzen dute.

			102/2017 ABJI, par.: 144.etik 145.era

			

			Bestalde, doktrina egonkorraren arabera, ofiziozko berrikuspena egiteko ahalmena prozedura aplikagarriaren bidez baliatu behar da, hura hasten denean. Hori dela eta, prozeduraren azterketan adierazi dugun bezala, zuzena da Administrazio Prozedura Erkidearen Legea (APEL) aplikatzea.

			Hala eta guztiz ere, berrikuspenaren alderdi substantiboari dagokionez, berrikusi nahi den egintza gauzatu zenean indarrean zegoen arauari erreparatu behar zaio: deuseztasun-deklarazioa oinarri hartzen duen arau-haustea une horretan gertatu behar baitzen.

			Estatu Kontseiluak adierazten duen bezala (besteak beste, abenduaren 7ko 2124/1994 irizpenean), arau horren zergatiaren sustraiak segurtasun juridikoaren printzipioari lotzen zaizkio. Deuseztasun-kausa atzera eraginez aplikatuko balitz, printzipio hori nabarmen kaltetuko litzateke (“egun berrikusi nahi diren egiteak geratu zireneko denboran aurreikusita ez zegoen kausa baten atzeraeragin formala kontuan hartuko balitz, segurtasun juridikoan ondorio kaltegarriak eta txarrak sortuko lirateke”).

			Hori dela eta, hasierako azterketa honetan jada beharrezkoa da nabarmentzea merkataritza-sozietateak alegatzen dituen emakida onartu zuen egintzaren deuseztasuna defendatzeko hiru kausak Administrazio Prozedura Erkidearen Legean mugatuta daudela, nahiz eta agerikoa izan 1912an arau hori ez zegoela indarrean (Administrazio Prozeduraren 1958ko Legea). Lege horretan lehenengo aldiz sistematizatu ziren administrazio-deuseztasuna eragiteko kausak, gaur egun ezagutzen ditugun moduan.

			Deuseztasuna eskatzen duen merkataritza-sozietateak ez du egin arazo handi hori konpontzeko argudioak emateko ahaleginik. Eta, deuseztasuna zorrotz interpretatuz gero, akzioa a limine ez onartzeko arrazoitzeko aukera egongo zatekeen, merkataritza-sozietateari baitzegokion deuseztasunari buruzko prozedura autonomo batean (administrazioarekiko auzi-errekurtsoa aurkeztuta ere) argudiatzea alegatutako kausak emakidaren deuseztapena aldarrikatzeko materialki nahikoak ote ziren.

			226/2017 ABJI, par.: 46.etik 50.era

			

			II. Deuseztasun-arrazoien azterketa

			A) Konstituzioak babesten dituen eskubide eta askatasunak kaltetzen dituzten egintzen erabateko deuseztasuna

			Deuseztasun-akzioak bigarren eskakizun hau bete behar du, berrikuspena ofizioz egingo bada: eskatzaileak legitimatuta egon behar du, hots, interesduna izan behar du. Eskakizun hori ezartzen da, alderdi batek eskatuta hasten denean (Herri Administrazioen Araubide Juridikoaren eta Administrazio Prozedura Erkidearen Legearen 102.1 artikulua). Interes hori Herri Administrazioen Araubide Juridikoaren eta Administrazio Prozedura Erkidearen Legearen 31.1.a) artikuluan ezarritakoa da. Prozedura interesdun gisa sustatu ahal izateko, “interesdunek eskubide edo interes legitimo indibidual edo kolektiboen titularrak izan behar dute”.

			Eskakizun hori, gainera, zorrotz eskatu behar da, baldin eta hautaketa-prozesuaren emaitzaren arabera oinarrien aurka egin nahi bada, oinarriok onartuak eta irmoak izan arren.

			Deialdia zuzenean aurkatzen baldin bada, oinarri guztiak epaitu ahal dira, baliatu ahal diren legez kontrakotasun-zioak mugatu gabe. Bestalde, oinarriak aplikatzen dituen egintzaren aurka egiten baldin bada, zeharka epaitu daitezke, baina erabateko deuseztasunaren kausa izan beharko du (adibidez, funtzio publikoetan sartzeko berdintasun-eskubidea urratzen denean).

			Irekiera hori honela justifikatu da: amaitzen denean jakingo baita oinarri horren aplikazioak funtsezko eskubidea urratu duen ala ez; izan ere, interesdunak eskubide hori erreparatu edo berreskuratu nahi du.

			Ofiziozko berrikuspenaren ezohiko bidean ere beharrezkoa izango da berrikuspena eskatzen duenak lehenik eta behin erakustea berdintasun-eskubidearen aurkakotzat jotzen duen oinarri horren aplikazioak berrikusi beharreko kaltea gauzatu duela, eta lanpostua eskuratzeko aukera kendu diola.

			Berrikuspena eskatzen duenak deialdia edo hautaketa-prozesua amaitzen duen egintza denbora eta forma egokian errekurritu ez badu ere, hori ez da oztopo izaten prozeduran; baina, errakuntza zuzentzeko ezintasunari eta akzioa preskribitzeko ezintasunari erreparatuta, ezin da onartu berrikuspena edonoiz eskatu ahal izatea, inolako mugarik gabe, deialdian parte hartu duten hautagai guztiei aukera hori emanik, eta berrikuspenaren xedea izanik jada ondorioak burututa dituzten egintzak argitzea, nahiz eta, arau-hauste hori egin gabe ere, lanpostu hori lortzeko eskubiderik ez izan.

			Hainbat hartzaile eta ondorio bikoitza dituzten egintzei buruz ─berrikusteko eskatzen den egintza bezalakoa─, segurtasun juridikoari buruzko arrazoiek zorroztasun handienaz berresten dute egintzen irmotasuna, arau-haustearengatik dudarik gabe eskubidea galdu duen interesdunak berrikuspen-bidera jo ezean, eta erabateko deuseztasunaren kausa osatu ezean.

			Prozedura izapidetu bitartean, aurrekarietan azaldu bezala, batzordeak espedientea zabaltzeko eskatu zuen, kalifikazio-mahaiaren 2014ko maiatzaren 13ko erabakia bertan txertatzeko. Erabaki horretan hautatuen behin betiko zerrenda biltzen da, eta puntuazio handienetik txikienera antolatuta daude.

			Eskaera horretan Euskal Autonomia Erkidegoko Justizia Auzitegi Nagusiaren 2016ko urtarrilaren 26ko 22/2016 epaia aipatzen zen (AABJ 2016/298). Bertan adierazten zen kasu hartan epaitutako gaia eta esku artean duguna antzekoak zirela.

			Hautaketa-prozesu bera da, eta kalifikazio-epaimahaiaren 2009ko azaroaren 25eko erabakian errekurtsogilea den hautagaiaren izena jasota zegoen; zehazki, 75,14 puntu zeuzkan, eta 51. zenbakiko postuan zegoen, hau da, goragoko postu batean, RDB jaunaren postuarekin erkatuta. RDB jaunak 74,21 puntu lortu zituen, eta 54. zenbakiko postuan zegoen.

			Administrazio Prozedura Erkidearen Legearen 31.1.a) artikuluan ezarritakoa eta uztailaren 13ko 29/1998 Legearen 19.1.a) artikuluan ezarritakoa bat datoz [29/1998 Legeak Administrazioarekiko Auzien Jurisdikzioa arautzen du]. Hori dela eta, epai horretan aipatzen zen jurisdikzio-ordenaren legitimazio aktiboari buruzko jurisdikzio-doktrina aplikatu ahal da. Beste epai batzuetan ere aipatzen da, besteak beste, Auzitegi Gorenaren 2006ko maiatzaren 31ko epaian:

			Legitimazioa aurrez eta nahitaez bete behar den eskakizuna da, eta sala honetako doktrinan adierazi dugun bezala, administrazioarekiko auzien prozesuan berekin ekartzen du eskaera horren subjektuaren eta objektuaren artean erlazio material unibokoa egotea (besteak beste, 2003ko otsailaren 11ko epaia (JB 2003, 3267), 53/2000 errekurtsoa; 2004ko apirilaren 6koa eta 2005eko apirilaren 23koa (JB 2005, 6382), 6154/2002 errekurtsoa). Hori horrela, deuseztatu egiten baldin bada, berehala sortu behar du eragin positiboa (onura) edo eragin negatiboa (kaltea), orainaldian edo etorkizunean, baina, edonola izanda ere, eragin argia eta nahikoa izan behar du prozesura jotzen duen pertsonaren esfera juridikoan. Irizpide hori konstituzio-jurisprudentziak ere berresten du (besteak beste, Konstituzio Auzitegiaren epai hauek aipa daitezke: 197/88 (KAB 1988, 197); 99/89 (KAB 1989, 99); 91/95, 129/95 (KAB 1995, 129), 123/96 eta 129/2001 (KAB 2001, 129). Gainera, interpretazio-irizpide batzuk ere ezar daitezke:

			a) Interesaren garrantzia. Administrazio-prozeduraren eta prozesu jurisdikzionalaren ikuspegitik, erreakzio-egoera da, balizko kalte ilegitimoa saihesteko. Interesa dagoela jotzen da, baldin eta deklarazio juridikoak prozeduraren eragileari aukera emango badio lege-baldintzetan eta baldintza naturaletan onura material edo juridiko zehatz bat lortzeko; edo, aldiz, emandako ebazpenaren berehalako emaitza gisa, administrazio-egintzak kaltea sortzean eragiten duen edo eragin ahal duen egoera faktikoak iraungo badu.

			b) Interes legitimo horrek ez dauka zertan izan pertsonala edo zuzena. Interes zuzena eta legitimoa bereizten baditugu, interes legitimoa pertsonala baino zabalagoa da, eta autosufizientea ere bai. Interes horretan aurrez onartzen da administrazio- edo jurisdikzio-ebazpenak ondorio zuzenak edo zeharkakoak izan dituela edo izan ahal dituela modu efektiboan eta ziurtatuan ─ezin da izan hipotetikoa, balizkoa edo etorkizunean gauzatzekoa─ pertsona horren, hau da, aurkatu den egintzaren edo ebazpenaren eraginaren mende dagoen pertsonaren esfera juridikoan.

			Oinarri horri buruz, auzitegiak ez dauka zalantzarik: onartezina izateko kausa gertatzen da, eskatzailearen legitimazio aktiboa falta delako.

			... aurrekarietan adierazi dugun bezala, Ertzaintzako Ikuskatzailetzako Eskalaren Herritarren Segurtasunaren alorreko ofizialordeen kategorian sartzeko hautaketa-prozedurarako deialdian ─2008ko otsailaren 11ko ebazpenaren bidez hasi zen─ 50 lanpostu eskaini ziren; emakumeei gordetzen zaizkien lanpostuak alde batera utzita. Demanda-egileak, gaur egun apelatuak, 51. postuan egoteko puntuazioa lortu zuen; hortaz, eskainitako 50 postuetatik kanpo geratu zen. Esku artean dugun gaiari dagokionez, hark ezin izango zuen eskuratu lanpostu bat, Ertzaintzako Ikuskatzailetzako Eskalaren Herritarren Segurtasunaren alorreko ofizialorde jarduteko.

			Hortaz, azken erabakia ere argia da:

			Berretsi egin behar dugu ez dagoela interes legitimorik; ez dagoela legitimazio aktiborik deuseztasun-akzioan, apelatuak eskatu zuen ofiziozko berrikuspenean. Eskaera berdintasun-eskubidearen urraketan oinarritu zen, emakumeei gordetzen zaizkien lanpostuak aipatuta. Deialdian 50 lanpostu eskaini ziren, eta hark 51. postua lortu zuen; hartara, lanpostuak gordetzeko gertaerak ez zuen eraginik haren egoeran, eskainitako 50 postuetatik at zegoelako. Laburbilduz, berak ez zuen inola ere lortuko lanpostu bat, lanbidea igo egiteko prozedura horretan parte hartu arren.

			Egia da Euskal Autonomia Erkidegoko Justizia Auzitegi Nagusiko administrazioarekiko auzien salak urriaren 28an eman zuen 491/2015 epaian (hirugarren oinarri juridikoan) ez dela aipatzen RDB jaunaren legitimazioa falta denik. Alabaina, deialdian 50 lanpostu eskaini zirela aipatzen du, eta datu hori zuzena da. Bestalde, auzialdiko ebazpenean ez da zuzentzen bigarren errakuntza. Abiapuntuko premisa balioduna da (errekurtsogileak 74,21 puntu lortu zituen, eta 54. postuan jarri zuten; eta izendatutako lau emakumek baino gehiagok ez zuten lortu berarena baino puntuazio txikiagoa). Aitzitik, ez du asmatzen honako argudio hau ematen duenean: “horrek berekin ekartzen du, eskaera baietsita ere, errekurtsogilea 50. postura igotzea eta dauden 30. lanpostuetatik kanpo geratzea”.

			Proba gainditu dutenen behin betiko zerrendako a) atalean 54. posizioa dauka. Zerrenda horretan hautagai guztiak jasota daude, emakumeak eta gizonak, eta puntuazioaren arabera antolatuta daude, puntuazio handienetik txikienera. Zerrenda horretan daukan postua ez dago emakume hautatuen kopuruaren mende, beraren puntuazioaren mende baizik.

			Emakumeei gordetzen zaizkien lanpostuen kupoa aplikatu ezean, a) zerrenda soilik egin beharko zuten, eta ez ziren beharrezkoak izango b.1 zerrenda edo b.2 zerrenda.

			Hori dela eta, emakumeei gordetzen zaizkien lanpostuen kupoa aplikatu izan ez balitz, 50. postura arte dauden lau gizonezko hautagaiek eskuratuko zuten lanpostua, baina haiek ez dute lortu, lehentasuna emakumeei eman zaielako; hau da, lau gizonezko hautagai horien ordez, puntuazio txikiagoa zeukaten eta 50. zenbakitik beheragoko postu batean zeuden lau emakumezko hautagairi lehentasuna eman zaielako.

			Edonola ere, egoera ikusita eta interesdunak aukeratu duen lege-bidea kontuan hartuta, batzordeak uste du garrantzitsuena hautaketa-prozesuaren azken emaitza dela, behin egintza guztiak argituta (egintzak epaiaren betearazpenaren ondorioz zuzendu ziren).

			Hori dela eta, espedientean jasota dagoen datu hau ere aztertu behar dugu: RDB jaunaren behin betiko puntuazioa 80,56 puntukoa izan zen. Puntuazio horren ondorioz, postu hobea lortu zuen (ebazpen-proposamenean kontrakoa jasota dago), eta 53. zenbakiko postura igo zen, baina, hala ere, ez zuen sartu 50. puntuazio hoberen artean.

			Kalifikazio-mahaiak 2014ko maiatzaren 13an hartu zuen erabakiaren arabera, erreserba-kupoa ezartzen duen deialdi-oinarria deuseztatuko balitz, behin betiko zerrendako lehen 50. postuak betetzen dituzten hautagaiek eskubidea edukiko lukete praktikaldiko funtzionarioen izendapena jasotzeko; baina RDB jauna ez da haietako bat.

			Honako hauek dira eragindako hautagaiak: 14503, 13066, 13482 eta 15005 identifikazio pertsonaleko zenbakidunak, hots, MMSC, GBF, PTI eta BAR jaunak. Haiek betetzen zituzten 47., 48., 49. eta 50. postuak: 82,22; 81,72; 81,52; eta 81,49 puntuazioa zeukatelako, hurrenez hurren. Alabaina, kupoa aplikatuta, haien ordez, 14507, 14189, 15117 eta D34M9 identifikazio pertsonaleko kodea zuten emakumeek hartu zituzten lanpostuak; zehazki, AISJ, IEA, SGR eta PPC andreek. Haiek 55., 64., 66. eta 73. postuetan zeuden, eta honako puntuazio hauek lortu zituzten: 79,75, 74,68, 74,50 eta 66,73.

			Euskal Autonomia Erkidegoko Justizia Auzitegi Nagusiaren 2010eko maiatzaren 12ko 335/2010 epaian aztertuta dago deuseztasun-eskaera. Ebazpen horren bidez, emakumeei gordetzen zaizkien lanpostuen kupoa deuseztatzen da. Euskal Herriko Poliziaren Ikastegiko zuzendariaren 2008ko otsailaren 8ko ebazpenean sartuta zegoen erreserba hori, eta ebazpen horren bidez Ertzaintzako Ikuskatzailetzako Eskalako Krimen Ikerketarako alorreko ofizialordeen kategoriara igotzeko hautaketa-prozeduran parte hartzeko deialdia egiten da.

			Batzordearen ustez, deuseztasun-eskaeraren funtsa, dudarik gabe, sendoa da. Ildo horretatik, epaiaren pasarte hau aipatu behar da, auzitegiaren erabakiaren arrazoiak argi azaltzen baitira:

			Lehenik eta behin aipatu behar da Ertzaintzako gizonen eta emakumeen egoerari buruzko datuak behar bezain esplizituak direla, genero-inpaktuari buruzko txostenean, eta hori onartu egiten da. Txosten horretan aipatzen da zerbitzuko funtzionarioen eta XXI. promozioko ikasleen %10,29 baino ez direla emakumeak; eta Ertzaintzako ofizialordeen %5,79 baino ez direla emakumeak. Horixe da abiapuntuko egoera; beraz, ez da zalantzan jartzen neurri positiboak hartu behar direla, berdintasun-politiken garapenean aurrera egiteko. Zalantzan jartzen da lanpostuen kopuru zehatz bat legezkoa ote den. Horren harira, adierazgarria da Arartekoaren jarrera, dokumentu-frogabide gisa jasota (81/2008/20 erreferentzia duena). Bertan aipatzen dira Europako Erkidegoetako Justizia Auzitegiaren jurisprudentzia eta 4/2005 Legearen 20.4.a) artikulua eta bigarren xedapen gehigarria (EAEko legeria 2005, 93). Bertan adierazten da emakumeei lanpostuen ehuneko bat gordetzeko erabakia emakumeei eta gizonei laneratzeko aukera berdinak emateari buruzko legearen aurkakoa dela, eta ez dituela Europako Erkideko jurisprudentzian ezarritako mugak aintzat hartzen. Laneratzeko aukera berdinak emateko lege-konfigurazioan ere lehentasuna ezarrita dago, baina gaitasun berak daudenean baino ez da aplikatu behar.

			Esan daiteke arrazoi batzuek justifikatzen dutela diskriminazio positiboko neurriren bat hartzea, baina deialdian baliatu dutena ez dago legeetan aurreikusita. Horrez gain, “araudi nazional batek lehentasun automatikoa eta baldintzarik gabea ezarriko balu”, Europako Erkidegoko zuzenbidearen aurkakoa izango litzateke.

			Arrazoibide beretik doaz Euskal Autonomia Erkidegoko Justizia Auzitegi Nagusiaren 732/2010 eta 55/2011 epaiak, urriaren 26koa eta urtarrilaren 26koa, hurrenez hurren (AABJ 2011/300 eta 2011/5), baina Ertzaintzako Oinarrizko Eskalaren alorreko agente izateko hautaketa-prozedurari buruzkoak dira.

			Dena den, nabarmentzekoa da haietako lehenean zenbait gogoeta gehitzen direla, Administrazioko ordezkariak aipatu dituen lege-aurreikuspenei buruz. Honela amaitzen du:

			Salak ebatzi du (A) jaunaren berdintasunerako funtsezko eskubidea kaltetu dela (errekurtsogilearena). (A) jaunak 120. postua lortu zuen. Kalte horren jatorria deialdiaren oinarrietan dago, emakumezko hautagaiei lanpostuen %50 gordetzen zaielako. Lehentasun hori dela eta, (A) jauna hautaketa-prozesutik baztertu zuten; horren harira, salak jo du (A) jaunaren berdintasunerako funtsezko eskubidea kaltetu dela (eskubide hori Espainiako 23.2 eta 14. artikuluetan babesten da). Azaldu bezala, (B) jaunak 141. postua lortu zuen, baina bera ez dago kasu berean, deialdian guztira 140 lanpostu eskaintzen zirelako.

			Errekurtsoan ez dira deialdiaren oinarriak zuzenean aurkatu; bestalde, haren izaera juridikoa administrazio-egintza da (ez xedapen orokorra). Hori dela eta, salak ebatzi du errekurtsoa baiesteko ebazpenean (A) jaunaren eskubidea soilik aitortu behar dela. (A) jaunak 120. postua lortu zuen, 2007-10-23ko aktaren 1. eranskinaren arabera; eta hautaketa-prozedurak aurrera eginez gero, eta eskatutako eskakizunak aurrez ziurtatuta, praktikaldiko funtzionario izendatu beharko lukete, eta hurrengo prestakuntza-ikastaroan sartu beharko luke, epaia irmoa izan ondoren.

			Epai horretan bi errekurtsogileren egoerak bereizten dira: haietako bat lanpostu bat eskuratzea bermatzen duten postuen artean dago; eta bestea, postu horien osteko postu batean. Hortik ondorioztatzen da RDB ezin dutela praktikaldiko funtzionario izendatu (53. postuan dagoelako, eta 50 lanpostu eskaini zirelako).

			Lehiaketa-oposizioan berak lortu zuen behin betiko puntuazioa da bera baztertzeko arrazoia; hortik abiatuta, erabaki horretan ez du zerikusirik Euskal Herriko Poliziaren Ikastegiko zuzendariaren 2008ko otsailaren 11ko epaiak (bertan deialdiko lanpostu guztien kopuru zehatz bat gordetzen zaie emakumeei); hortaz, ez da bidezkoa deuseztasuna edo berrikuspena egitea.

			Egintza berrikustea onartezina da, RDB jaunaren funtsezko eskubidea ez baita urratu, eta, are gutxiago, berak proposatzen duen moduan. Berak proposatzen duen aldaketa egingo balitz, beste hautagai batzuen eskubideak urratu beharko lirateke, eta hautagai horiek hasierako 50 postuetan daude, eta, postu horietatik kanpo ere, bera baino lehenago daude.

			Laburbilduz, bidezkoa da RDB jaunak formulatu duen ofiziozko berrikuspena ezestea.

			30/2017 ABJI, par.: 61.etik 90.era

			

			Administrazio Prozedura Erkidearen Legearen 47.1 artikuluaren a) letran Konstituzioak babesten dituen eskubide eta askatasunei kalte egiten dieten administrazio publikoen egintzak aipatzen dira.

			Manu horri lotuta, lehenik eta behin kontuan hartu behar da, kalte bat gertatu dela ondorioztatzeko, ez dela nahikoa zio hori aldarrikatzea, beharrezkoa da funtsezko eskubide bat kaltetzea, eta kalteak eskubidearen funtsezko edukiari eragitea.

			Espainiako Konstituzioaren 14. artikuluan ezartzen den berdintasun-eskubidea kaltetzeko aukerari buruz (kasu honetan aldarrikatzen den bezala), gure 151/2013 irizpenean aipatu genuen kausa hori eraginkorra izango bada, beharrezkoa dela berdintasunaren printzipioa aplikatzeko eskakizunak betetzea, hau da, egoera berdinak izatea, desberdintasuna justifikaziorik ez edukitzea eta desberdintasunak agerian eragitea egintzaren edukiari (egintza ofizioz berrikusteko ezohiko ahala eskatzen denean).

			Halaber, kasu hartan adierazi genuen kontratazio publikoaren arloan egindako arau-hauste bat Konstituzioan ezarritako berdintasunaren printzipioaren ikuspegitik aztertzeko zer zuhurtasun berezi baliatu behar diren. Estatu Kontseiluak argudiatu duen bezala (2013ko uztailaren 11ko irizpena, 670/2013 espedientea) ─eta batzorde honek bat egiten du ikuspegi horrekin─, tratu berdinaren eta diskriminaziorik ezaren printzipioek, lehia askearen printzipioarekin batera, sektore publikoko kontratuak prestatzeko eta esleitzeko arau guztiak egituratzen dituzte.

			Horrenbestez, arauketa hori eratzeko elementua izanik, esleipenduna aukeratzeko arauak gutxi gorabehera modu zuzenean lotu ahal zaizkio hautaketa-prozeduraren gardentasunari, lizitatzaileak objektibotasunez eta berdintasunez tratatzeko baliabide gisa hartuta. Hartatik, ordea, ezin da ondorioztatu sektore publikoko kontratuen borondatea osatzean gerta daitekeen edozein hutsunek ezinbestean berekin ekartzen duela berdintasunaren printzipioa kaltetzea eta Konstituzioaren babesa eskatu behar izatea, kontratuaren erabateko deuseztasuna aitortzeko. Bestela esanda, administrazio publikoen kontratuak eta erregulazio harmonizatuaren mendeko kontratuak zuzenbide administrazioko kausengatik guztiz deuseztatzeko figuraren izaera ezabatuko litzateke, baldin eta kontratista aukeratzeko prozeduran tratu berdinaren printzipioa ez betetzeagatik gertatzen diren irregulartasun guztiak figura horri lotuko ahal balitzaizkio; izan ere, kontratu horien arloko prozeduretako eskakizun guztiak tratu horri lotuta daude.

			Aztertzen ari garen kasu honetan, kontratista hautatzeko prozeduran parte hartu duten operadore batzuen jarduna ukatu eta zehatu da, eskumenen ikuspegitik. Ikuspegi hori lotu ahal zaio Administrazioak eta botere esleitzaileek lizitatzaile guztiei bermatu behar dieten tratu berdina, kontratu bat esleitzerakoan, baina tratu berdina baliabidea da, xedea baino. Azken finean, kontratazio publikoari buruzko EBko arauketaren helburua ─helburu zuzena, behintzat─ ez da herritarren funtsezko eskubideak babestea, efizientzia produktiboa bilatzen du, baizik. Efizientzia hori kontsumitzaileei eskualdatu behar zaie, prezio txikiagoak ezarrita, eskaintzen diren produktuen kopurua handituta, sorta eta kalitatea areagotuta, herritar guztien ongizatea orokorrean handiagoa izanik.

			Hori dela eta, operadore batzuen eskumenei buruzko araudian arau bat hautsi dela aurkituz gero, ezin da halabeharrez ondorioztatu beste operadore bati ere babestu beharreko kalte bat eragin zaiola (nahiz eta ezin ziurtatu halakorik ez gertatzea). Aski da jarduketa horiek baztertu direla gogoratuta, eskaintzarik onena hautatzeko prozesuan izandako efektu zehatzak alde batera utzita. Balioespen onena lortu zuen emaitza AROS-Viuda de Sanz aldi baterako enpresako elkarteak aurkeztutakoa izan zen, bigarren ebaluazio-batzordeak ere ebaluatuta; eta bigarren ebaluazioa horretan jada ez zeuden ARCAIN enpresak izendatutako kideak. Era berean, ezin izan da zehaztu ARCAIN eta AROS enpresen artean eskualdatu zen informazioak benetan zer eragin izan zuen lizitazioan. Hortaz, ez dago ziurtatuta lizitazioa egin zuen erakundeak hautaketa-prozeduran tratu desberdina eman izana enpresa lizitatzaileei.

			Sektore Publikoko Kontratuen Legearen 45.1 eta 129.2 artikuluei egiten zaien erreferentziak ere ez du justifikatzen deuseztasun-kausa aldarrikatzerik. Euskal Autonomia Erkidegoko Justizia Auzitegi Nagusiko administrazioarekiko auzien salak ere otsailaren 15eko 44/2016 epaian (bigarren oinarrian) eta martxoaren 22ko 104/2016 epaian (seigarren oinarrian) ezartzen du ARCAIN enpresak edo Pinosolo aldi baterako enpresako elkartea osatzen zuten sozietateek garai hartan ─informazioaren trukea gertatu zenean─ ez zeukatela elkar ez komunikatzeko edo elkarri informazio teknikorik ez emateko betebeharra (administrazio-kontratuak arautzen dituen legeriatik eratortzen da). Sektore Publikoko Kontratuen Legearen 129.2 artikulua aplikatzeari dagokionez, salak jotzen du artikulu horrek ez dituela ezartzen administratuen lotura orokorraren berezkoak diren debekuak, lehia-prozeduratik at daudenean, eskaintza edo proposamena ere egin ez direnean. Gauza bera esan liteke aipatu diren gainerako artikuluei buruz.

			Horrenbestez, batzordeak uste du esleipen-egintzak ezin direla kausa horrengatik deuseztatu, ez baitago ziurtaturik Konstituzioak babesten duen berdintasunaren printzipioa kaltetu denik.

			102/2017 ABJI, par.: 102.etik 110.era

			

			Deuseztasun-eskaera 258/2010 epaian aztertuta dago (uztailaren 21eko epaia da, Bilboko 3. zenbakiko epaitegikoa). Irizpen honetan baliatu den interpretazio-irizpideak materialki bat egiten du hainbat epaitan adierazi denarekin. Hona hemen epaiok: Euskal Autonomia Erkidegoko Justizia Auzitegi Nagusiaren 100/2013 epaia, 2013ko otsailaren 14koa (abenduaren 15eko 300/2010 epaiari buruzkoa, Donostiako administrazioarekiko auzien 3. zenbakiko epaitegiarena); eta 2014ko urtarrilaren 22ko 37/2014 epaia (otsailaren 15eko 30/2012 epaiari buruzkoa, Donostiako administrazioarekiko auzien 1. zenbakiko epaitegiarena) ─epai horiek Ertzaintzako Ikuskatzailetzako Eskalako Herritarren Segurtasunaren alorreko ofizialordeen kategorian sartzeko prozedurari buruzkoak dira─; eta 2013ko azaroaren 27ko 649/2013 epaia (2011ko abenduaren 26ko 312/2011 epaiari buruzkoa, Vitoria-Gasteizko administrazioarekiko auzien 3. zenbakiko epaitegiarena). Era berean, irizpenean ageri utzi da irizpidea espresuki dela Ertzaintzako Ikuskatzailetzako Eskalako Krimen Ikerketarako alorreko ofizialordeen kategoriara igotzeko hautaketa-prozedurari buruzkoa

			Batzordeak uste du deuseztasun-asmoa, duda barik, funts sendoan oinarrituta dagoela.

			Euskal Autonomia Erkidegoko Justizia Auzitegi Nagusiaren 2013ko otsailaren 14ko 100/2013 epaian (JUR 2014/144921) hauxe adierazten du zortzigarren oinarri juridikoan:

			Hori guztia dela eta, 9. oinarriaren esanahia ─eta Euskal Herriko Poliziaren hautaketa eta prestakuntza-araudiaren 13. artikulua ere bai─, gaur egun idatzita dagoen moduan, zerbitzu-eginkizunetan emandako zerbitzuen aldien balioespena alde batera uzteari dagokionez, Konstituzioaren 23.2 artikuluaren aurkakoa dela jo behar da. Kasu honetan, apelatu den epaiaren emaitza berrestea bultzatu behar du, adierazitako iruzkin osagarriak ere kontuan hartuta. Zehazki, apelatu den epaiaren erabaki baieslea berretsi behar da; hargatik eragotzi gabe Administrazioak, lehia-prozedurari buruz, funtsezko berdintasun-eskubidea babeste aldera, prozedura berean parte hartu zuten hautagai guztiei buruzko balioespen bat egituratzea.

			Hala da bere garaian aplikagarriak ziren gidalerroei zorrotz jarraituta, hau da, Euskal Herriko Poliziaren hautaketa eta prestakuntza-araudiaren 13. artikuluaren jatorrizko idazkerari jarraikiz, ikusi baitugu 120/2010 Dekretuaren hirugarren aldaketa egin ondoren, lanbide-historian berariaz balioesten dela lanpostuak betetzeko edozein modutan eskuratutako lanpostuetan egin den jarduna, eta hori lotu behar zaiela parte hartzeko eta lehiatzeko prozedurei, zerbitzu-eginkizunetako lanpostuak betetzeko prozedurak ere barne.

			Horrenbestez, demandan egiten diren alegazioen funtsari erreparatuta, demanda-egileak errepikatu egiten du, zerbitzu-eginkizunak alde batera utzita, behin betiko destinoa zuela lehen mailako agente gisako lanpostuan; hortaz, ezin zen balioespen oro baztertu. Hartara, kasu horretan Ertzaintzan kategoria horretan eman zuen denbora balioetsi beharko zioten.

			Horren ondorioz, aipatu ditugun argudio osagarriak ere kontuan hartuta, apelazio-errekurtsoa ezetsi egiten dugu, eta apelatutako epaiaren emaitza baieslea berresten dugu. Esan bezala, hargatik eragotzi gabe Administrazioak, gainerako parte-hartzaileen berdintasun-eskubidea babeste aldera, epai horretatik ondorioztatzen diren irizpideak interesdun guztiei ere aplikatzea, hori babesten baita apelazio-errekurtsoan, demanda-egilearen edo apelatuaren nahia onartuz gero.

			Bestalde, Euskal Autonomia Erkidegoko Justizia Auzitegi Nagusiaren 2014ko urtarrilaren 22ko 37/2014 epaian are gehiago berresten dute epaiaren emaitza, bigarren oinarri juridikoan:

			Barne igoeraren bidezko prozedura aztertzen ari gara. Egindako lanaren merezimenduak balioesten dira manuan, baina merezimenduak soilik balioesten dira lanpostuak betetzeko sistema arrunten bidez eskuratutako lanpostuetan lortu badira. Horrela, lege-egileak bigarren mailako erreserba adierazten du, ezohiko bideetatik lortu diren lanpostuetan emandako zerbitzuari dagokionez, eta, zehazki, zerbitzu-eginkizunen sistemaren bidez lortu diren lanpostuetan egindakoari. Halaber, Hautaketa eta Prestakuntza-araudia onartu zenean, erreserbak aipatu ziren eta zalantzan jarri zen funtzionario guztiei aukera berdinak bermatzeko objektibotasunik eza eta kontrol formalik eza, baina, paradoxikoki, gaur egun, orokortu egin da Ertzaintzan, kontrol objektiboz eta beharrezko publizitateaz apainduta.

			Funtsean, arauketa hori berdintasunaren printzipiotik eratortzen da. Azken finean, ziurtatu nahi da zerbitzu-eginkizunen sisteman nagusi den subjektibitateak pribilegiorik ez sortzea sistema horrek babestutako funtzionarioei, gainerako funtzionario ororen aldean.

			Hala eta guztiz ere, kontu bat da, mesede-traturik egon ez dadin, zerbitzu-eginkizunetan emandako zerbitzuak ez balioestea eta beste kontu bat da sistema horretan lortutako maila goragoko lanpostuetan emandako zerbitzuak ez balioestea, ezta sistema arrunten bidez lortutako jatorrizko postuan emandakotzat hartuta ere. Hori egiten denean, maila goragoko postu horiek betetzen dituztenei baldintza okerragoak ezartzen zaizkie.

			Hortaz, esku artean dugun kasuan oinarria ez da zeharka aurkatzen. Oinarria zuzena da, eta araudiaren araberakoa ere bai, eskarmentua prozedura arrunten bidez lortutako lanpostuetan emandako zerbitzuei lotzen zaiela. Hala ere, ondo interpretatuko bada, goragoko kategoria bateko lanpostuetan emandako zerbitzuak balioetsi behar dira, jatorrizko kategoriako postuetan egindakotzat hartuta; eta, are gehiago, kontuan hartzen badugu Ertzaintzan lanpostuak zerbitzu-eginkizunen bidez betetzeko sistema orokortuta dagoela.

			Euskal Autonomia Erkidegoko Justizia Auzitegi Nagusiak jotzen du, laburbilduz, “oinarria interpretatzeko moduak lanbide-karrera egiteko eskubidea kaltetzen duela, eta berdintasunaren printzipioaren aurkakoa dela”.

			Batzordeak nabarmentzen du Espainiako Konstituzioaren 23.2 artikuluan aipatzen diren “berdintasun-baldintzak” ez zaizkiela soilik aplikatzen legeei, baizik eta legeen aplikazioari eta interpretazioari ere (besteak beste, Konstituzio Auzitegiaren 10/1998 epaia, urtarrilaren 13koa; eta 107/2003 epaia, ekainaren 2koa). Horrez gai, tratu-desberdintasun oro baztertu behar da prozeduraren garapenean, eta Administrazioa behartuta dago guztiak berdin tratatzera.

			Kasu horretan, ordea, urratu egin da parte-hartzaile guztiei berdintasunez tratatzeko printzipioa: batzuei lanbide-historia baloratu zaie; eta, beste batzuei, ez, maila goragoko lanpostua zerbitzu-eginkizunetan betetzen dutelako. Desberdintasun horrek ez du zentzurik, eta OCF jaunari lanbidean igo egiteko aukerak kendu dizkio.

			Uztailaren 17ko 4/1992 Legearen 72.1 artikuluak hitzez hitz dionaren arabera: “Kasu berezietan, eta duten lanpostua gordeta dutela, euren kidego edo eskalari dagozkien lanpostuetan zerbitzu-eginkizunetan jarduteko izendapena jaso dezakete funtzionarioek, eta atxikitako lanpostuaren berariazkoez bestelako egitekoak betetzeko ere bai. Halaber, eskala eta kategoria batean behar beste funtzionario ez badago, eta zerbitzuaren premiek hala eskatzen badute, zerbitzu-eginkizunak eman ahalko dira funtzionarioak berea ez duen kategoria bateko lanpostuetan edo zereginetan jardun dezan, baina betiere eskala berean edo gaineko hurrengoan aritu beharko du”.

			Kasu bietan, oro har, premiazko egoera geroraezinei erantzun behar zaielako, eta polizia-zerbitzua behar bezala bermatu behar delako, zerbitzu-eginkizunen ezohiko sistema erabiltzen baldin bada, eta polizia-funtzionarioak lanpostuak betetzeko prozedura arrunten bidez eskuratu zuen postuaren kategoriari eta erreserbari eusten badie, baldintza horietan egiten duen lana ere balioetsi behar zaio, eta, zehazki, jatorrizko kategoriaren arabera balioetsi behar zaio.

			Hautaketa- eta Prestakuntza-araudiak eta hautaketa-prozesuaren oinarriak hautagaien baldintzen berdintasuna zaindu nahi badute, eta, zehazki, zaindu nahi badute zerbitzu-eginkizunetan egindako izendapenak funtzionario bati ez laguntzea ondoko lanpostu baten esleipena lortzen, kontrakoa ere ezin dute egin, hau da, ezin dute funtzionario hori kaltetu, beraren lanaren merezimendua guztiz baztertuta, eta, ondorioz, berari gainerako hautagaiei baino egoera okerragoa ezarrita, are gutxiago, baldin eta kontuan hartzen bada hark erakutsi egin duela lanpostu hori egiteko gai dela.

			Azkenik, gaineratu behar da Euskal Autonomia Erkidegoko Justizia Auzitegi Nagusiaren 100/2013 epaiak, 2013ko otsailaren 14koak, jarduketak atzera eramateko agindua ematen duela, zehazki, lehiaketa-fasean merezimenduak balioetsi zireneko unera. Fase horretan, hautagai guztien lanbide-historian sartu behar da zerbitzu-eginkizunetan egindako jarduna; baina auzitegi beraren 37/2014 epaian, 2014ko urtarrilaren 22koan, interesdunari soilik lotzen zaio balioespena, eta hauxe ohartzen du aurretik:

			Epaiak ebazpena deuseztatzen du, kasu zehatzari erreparatzen dio, eta errekurtsogilearen egoera juridiko indibiduala berrezartzeko neurriak baino ez ditu hartzen; hargatik eragotzi gabe Konstituzio Auzitegiaren doktrina egonkorrak, berdintasunaren printzipioan oinarrituta, eskatzea Administrazioak ezarritako irizpide hori hautagai guztiei irmotasunez hedatzeko, jurisdikzio-organo guztien bidez. Doktrina horren adierazgarri dira Konstituzio Auzitegiaren 10/1998 epaia, urtarrilaren 13koa; 28/1998 epaia, urtarrilaren 27koa; 279/2000 epaia, urtarrilaren 4koa.

			Esku artean dugun kasuan, bi hautagaik parte hartu dute lanbidea igo egiteko prozeduran ─zehazki, Euskal Herriko Poliziaren Ikastegiko zuzendariak 2008ko otsailaren 8an eman zuen ebazpenaren bidez deitu zen hautaketa-prozeduran, Ertzaintzako Ikuskatzailetzako Eskalako Krimen Ikerketarako alorreko ofizialordeen kategorian sartzeko─, eta haiei, behintzat, zerbitzu-eginkizunetan egindako jarduna balioetsi zaie, honako epai hauek betearazteko: Bilboko 3. zenbakiko auzitegiaren 258/2010 epaia, uztailaren 21ekoa; eta Justizia Auzitegi Nagusiko administrazioarekiko auzien salaren 649/2013 epaia, 2013ko azaroaren 27koa.

			Hori horrela, ondorioztatu dugu parte-hartzaileei bi irizpide ezberdin aplikatu zaizkiela, balioespena egiteko; eta hori, konstituzio-doktrinaren arabera, tratu-desberdintasuna da, Espainiako Konstituzioaren 23.2 artikuluan ezarritakoaren aurkakoa. Hortaz, komeni da ofiziozko berrikuspena egitea, zuzen dadin.

			147/2017 ABJI, par.: 76.etik 88.era

			

			Ziurtatu da Euskal Herriko Poliziaren Ikastegiko zuzendariak 2007ko martxoaren 19an eman zuen ebazpenaren bidez (XXI. Promozioa) deitutako prozeduran MGG jaunak, 05723 eskabide-zenbakidunak, 120. postua lortu zuela, gaindituen behin betiko zerrendan (Kalifikazio-mahaiaren 2007ko urriaren 23ko erabakia). Hori dela eta, praktikaldiko funtzionario izendatuko zuten, emakumeei lanpostuen kopuru bat gordetzeko erabakia aplikatu izan ez balitz (168. orria).

			Hori horrela, deialdian eskaintzen ziren 140 posturen artean zegoen (hizkuntza-eskakizuna betetzen zuten hautagairik ez egoteagatik, hutsik geratu ziren 9 postuak salbuetsita). Hortaz, berretsi behar da interes legitimoa duela.

			Batzordeak, halaber, uste du, gauzak horrela eta interesdunak aukeratutako lege-bidea (ofiziozko berrikuspena) kontuan hartuta, garrantzitsua dela lege-aurreikuspenak zorrotz interpretatzea: interesduna jada Ertzaintzaren karrerako funtzionarioa da, zehazki, oinarrizko eskalako agente izendatu zuten Administrazio eta Zerbitzuetako sailburuordeak 2012ko maiatzaren 18an eman zuen ebazpenaren bidez, eta Euskal Herriko Poliziaren Ikastegiko zuzendariak 2009ko uztailaren 30ean emandako ebazpenaren bidez deitutako prozeduran (XXI. Promozioa).

			Errepikatu bezala, berrikuspena egin ahal izateko, ziurtatu behar da berrikuspena eskatu duen pertsonak benetako interesa duela. Pertsona horrek ez luke benetako interesa izango, hautatuetako bat izango ez balitz, edo interesa geroago galdu izan balitz, berrikuspenaren bidez lortu nahi zuen emaitza beste bide batzuetatik lortu zuelako, edo, agerikoa ez bada, berrikuspena eginez gero, zer onura hartuko lukeen egungo egoeran, edo zer kalte ez litzaiokeen gertatuko.

			Interesdunak berrikuspena eskatzeko aurkeztu zuen 2014ko abenduaren 29ko idazkian, hirugarren oinarri juridikoan, argudiatu zuen interes legitimoaren titularra dela, hauxe ukatu diotelako: “praktikaldiko funtzionario izatea eta, geroago, karrerako funtzionarioa izatea, errekurtsogileak baino puntuazio txikiagoa zeukaten eta oposizio-fase horietan egon behar ez zuten beste hautagai batzuei egoera hori onartuta” (oposizio-fase horiek hautaketa-prozeduraren gainerako faseak direla jotzen da; hau da, prestakuntza-ikastaroa eta praktikaldia).

			Batzorde honen ustez, ordea, agerikoa da MGG jaunak ez duela interesik: lortu nahi duena jada duelako, hau da, oinarrizko eskalako agenteen kategoriako karrerako funtzionarioa delako. Interesa are txikiagoa da kontuan hartzen badugu lortu nahi duen horrek berari onura txikiagoa ekarriko liokeela. Zehatzago esanda, egintzaren ofiziozko berrikuspena egingo balitz, oinarrizko eskalako agenteen kategoriako praktikaldiko funtzionario izendatu ahalko lukete; ondoren, prestakuntza-ikastaroa eta praktikaldia egin beharko lituzke, izendapen hori lortzeko.

			Uztailaren 17ko 4/1992 Legea, Euskal Herriko Poliziari buruzkoa (51., 53.1 eta 54.1 artikuluetan) eta uztailaren 19ko 315/1994 Dekretua, Euskal Herriko Poliziaren hautaketa eta prestakuntza-araudia onartzen duena (28. artikulua eta hurrengoak) aztertzen baditugu, ondorioztatzen dugu Euskal Herriko poliziaren kidegoetan sartzeko, prestakuntza-ikastaroak eta praktikaldiak egin behar direla, prozeduraren beste fase bat izango balitz bezala. Ikastaroak eta praktikaldiak banaka aztertuko dira eta, emaitzak nolakoak diren, hautagaiak baztertu ahalko dira. Era berean, ikastaroak eta praktikaldia gainditu ezean, hautagaia automatikoki aterako da hautaketa-prozesutik eta eskala edo kategoria horretan sartzeko eduki ahal zituen eskubide guztiak galduko ditu.

			Prestakuntza-ikastaroetan eta praktikaldietan sartzen diren hautagaiak praktikako funtzionario izendatzen dute, eta egoera horretan jarraitzen dute karrerako funtzionario izendatu arte; edo prozesutik atera arte, ikastaroa eta praktikaldia gainditzen ez badituzte.

			Aipatutako araudiari jarraikiz, Ertzaintzako Oinarrizko Eskalako agenteen kategorian sartzeko hautaketa-prozeduraren oinarriak idatzi ziren. Prozedura 2007ko martxoaren 19ko ebazpenaren bidez deitu zen.

			Lehen oinarrian ezartzen da hautaketa-prozedura, lehiaketa-oposizioaren sistemaren bidez, osatuko dutela prestakuntza-ikastaroak eta praktikaldiak, hautaketa-prozeduraren zatitzat hartuta.

			Hamalaugarren oinarrian aipatzen da pertsona hautatuak praktikaldiko funtzionario izendatuko dituztela, eta egoera horretan jarraituko dutela, prestakuntza-ikastaroa hasten denetik karrerako funtzionario izendatu edo prozesutik atera arte.

			Hamabosgarren oinarrian adierazten da prestakuntza-ikastaroa eta praktikaldia nahitaezkoak eta baztertzaileak direla, banaka aztertuta. Hortaz, hautagaiak gainditzen ez baldin baditu, hautaketa-prozesutik atera beharko dute, eta, hautatu gisa eduki ahal zituen eskubide guztiak galduko ditu.

			Hamaseigarren oinarrian azpimarratzen da prestakuntza-ikastaroa nahitaezkoa eta baztertzailea dela, eta ikastaroaren edukiak, ebaluazio-moduak, gainditzeko moduak eta iraupena ikasketa-planak eta barne erregimeneko araudiak zehazten dituztela.

			Praktikaldiari dagokionez, hamazazpigarren oinarrian ezartzen da prestakuntza-ikastaroa aurrez gainditu behar izan dela, praktikaldia egin ahal izateko. Hemezortzigarren oinarrian ezartzen da hautagaiek hautaketa-prozesutik berehala irten beharko dutela, prestakuntza-ikastaroa edo praktikaldia gainditu ez badituzte.

			Hemeretzigarren oinarriaren arabera, hautaketa-prozeduraren behin betiko sailkapen-ordena honela egingo da: hautaketa-sistema, prestakuntza-ikastaroan eta praktikaldian lortutako kalifikazioak batuz.

			Laburbilduz, Herrizaingo Sailaren Administrazio eta Zerbitzuetako sailburuordearen 2010eko urtarrilaren 11ko ebazpenaren bidez, Ertzaintzako oinarrizko eskalako agenteen kategoriako karrerako funtzionario izendatu zituzten pertsonek aurrez prestakuntza-ikastaroa eta praktikaldia gainditu zituzten.

			Hori dela eta, deuseztasuna baietsiko balitz, kaltea erreparatzeko, interesdunari onartu beharko liokete Polizia eta Larrialdietako Euskal Akademiak antolatzen dituen hurrengo prestakuntza-ikastaroan eta praktikaldian parte hartzea.

			Hala ebatzi du Euskal Autonomia Erkidegoko Justizia Auzitegi Nagusiko administrazioarekiko auzien salak urriaren 26an eman zuen 732/2010 epaian:

			Salak ebatzi du (A) jaunaren berdintasunerako funtsezko eskubidea kaltetu dela (errekurtsogilearena). (A) jaunak 120. postua lortu zuen. Kalte horren jatorria deialdiaren oinarrietan dago, emakumezko hautagaiei lanpostuen %50 gordetzen zaielako. Lehentasun hori dela eta, (A) jauna hautaketa-prozesutik baztertu zuten; horren harira, salak jo du (A) jaunaren berdintasunerako funtsezko eskubidea kaltetu dela (eskubide hori Espainiako 23.2 eta 14. artikuluetan babesten da). Azaldu bezala, (B) jaunak 141. postua lortu zuen, baina bera ez dago kasu berean, deialdian guztira 140 lanpostu eskaintzen zirelako.

			Errekurtsoan ez dira deialdiaren oinarriak zuzenean aurkatu; bestalde, haren izaera juridikoa administrazio-egintza da (ez xedapen orokorra). Hori dela eta, salak ebatzi du errekurtsoa baiesteko ebazpenean (A) jaunaren eskubidea soilik aitortu behar dela. (A) jaunak 120. postua lortu zuen, 2007-10-23ko aktaren 1. eranskinaren arabera; eta hautaketa-prozedurak aurrera eginez gero, eta eskatutako eskakizunak aurrez ziurtatuta, praktikaldiko funtzionario izendatu beharko lukete, eta hurrengo prestakuntza-ikastaroan sartu beharko luke, epaia irmoa izan ondoren.

			Epaian adierazten da emakumeen aldeko kupoa ezartzen zuen oinarria deuseztatu behar dela, eta kaltetutako eskubidea guztiz berrezartzeko erabakiak ezartzen ditu, horretarako neurri egokiak hartuta.

			Laburbilduz, berrikuspena baietsiko balitz, Administrazio eta Zerbitzuetako sailburuordeak 2012ko maiatzaren 18ko ebazpenen bidez emandako izendapenaz gain, zehazki, Ertzaintzako oinarrizko eskalako agenteen kategoriako karrerako funtzionario izateko izendapenaz gain, beste izendapen bat eman beharko litzaioke, espedientearen arabera: kategoria berean praktikaldiko funtzionario izatea. Eta horrek ez du zentzurik, lehen izendapena behar bezala egin baita, eta sartzeko eskakizunekin bat, jada prestakuntza-ikastaroa eta praktikaldia eginda eta osatuta eduki behar dituelako.

			Agian, horren jakitun izanda, interesdunak entzunaldi-izapidean aurkeztutako idazkian azaldu du bere lanbide-karreran zer eragin izan duen XXI. promozioko karrerako funtzionario izendapena lortu ez izanak (100. orritik 104. orrira); zehazki, igo egiteko ikastaroak eta espezialitate-ikastaroak aipatzen ditu (103. orria). Alabaina, horretan ez du kontuan hartu: batetik, ikastaro horietako batean parte hartu ahal izateko, prestakuntza-ikastaroa eta praktikaldia deialdiaren aurretik gainditu behar izan zituela, eta hori ez zela gertatu (2010. eta 2011. urteetan); eta, bestetik, ikastaro horietako batzuk antolatu zirenean, bera jada karrerako funtzionarioa zela, hortaz, parte hartzeko aukera izan zuela (2012. eta 2013. urteetan egindakoetan, bera 2012ko maiatzaren 18an izendatu baitzuten).

			Gainera, Herrizaingo Sailaren Administrazio eta Zerbitzuetako sailburuordearen 2010eko urtarrilaren 11ko ebazpena berrikustea bidezkoa izanda ere, eta bere izena data horretan izendatu ziren karrerako funtzionarioen zerrendan sartuta ere, 2010eko eta 2011ko prozesuetan parte hartzeko aukerak zalantzan jarraituko luke, hipotesia besterik ez litzateke izango; eta, jakina, materialki ezinezkoa izango litzateke berrikuspenaren ondorioz igoera edo espezialitatea berari aitortzea, dagokion hautaketa-prozesua gainditu gabe.

			2014ko abenduaren 29ko idazkian jaso diren gainerako eskaerak, aurrekarien 6.a) paragrafoan adieraziak, aztertzen baditugu (alegazio-idazkian berretsi ez dituen arren), eskatzen dituen ordainsariei buruz esan behar dugu akzioa ez dela ondare-erantzukizun autonomorik; halakorik izango balitz, Herri Administrazioen Araubide Juridikoaren eta Administrazio Prozedura Erkidearen Legearen 102.4 artikuluaren arabera, bidezkoa izango litzateke interesdunak, egintza edo xedapena deuseztatzeko eskatzeaz gain, kalte-ordaina ere eskatzea, bere ondasunetan edo eskubideetan jasotako kaltea erreparatzeko.

			Bide horretan, ordea, sine qua non baldintza bat da aurrez administrazio-egintzaren edo -xedapenaren erabateko deuseztasuna deklaratzea. Edonola ere, ez dago berehalako harremanik deuseztasunaren eta Administrazioaren erantzukizunaren artean; horren ordez, kaltea jaso duen pertsonak kalte hori jasateko betebehar juridikoa duen, legeak Administrazioaren erantzukizuna erabakitzen du. Administrazio Prozedura Erkidearen Legearen 142.4 artikuluaren arabera, administrazio-egintzak edo -xedapenak administrazio-bidean edo administrazioarekiko auzien jurisdikzioan deuseztatzeak ez dakar kalte-ordainerako eskubiderik.

			Horren harira, interesdunak ez du eman argudio txikienik ere Administrazioaren erantzukizuna dagoela erabakitzeko eskakizunak biltzen direla erakusteko; hargatik eragotzi gabe kontu hori, azaldu den testuinguruan, gai nagusiaren osagarria izatea, eta gai nagusian interferentziarik edo kalterik sortzea debekatuta egotea. Hala dagokionean, gai osagarri hori aztertu beharko litzateke, Administrazio eta Zerbitzuetako sailburuordearen 2010eko urtarrilaren 12ko ebazpenaren deuseztapena aitortu ondoren eta MGG jaunari egintza horretan izendatu ziren karrerako funtzionarioen zerrendan egoteko eskubidea aitortu ondoren.

			Edonola ere, aurreikusi daiteke data horretako karrerako funtzionarioen zerrendan ondorio guztietarako sartuta egoteko eta funtzionario horiei dagozkien ordainsariak berari aitortzeko oztopoa berriro ere izango dela prestakuntza-ikastaroa eta praktikaldia gaindituta ez izatea; gaindituta egon ezean, berak ezin du karrerako funtzionario aritzeko izendapena jaso. Agerikoa denez ez du erreklamaziorik egin, Administrazio eta Zerbitzuetako sailburuordearen 2012ko maiatzaren 18ko ebazpenean izendapena jaso, ikastaroa eta praktikaldia gainditu, eta dagozkion ordainsariak jasotzeagatik.

			Administrazio eta Zerbitzuetako sailburuordearen 2010eko urtarrilaren 12ko ebazpenaren bidez karrerako funtzionario izendatu zituzten funtzionarioei dagozkien gainerako eskubideak ez dira zehaztu, eta ez da bidezkoa aitorpen erabat irekia eta mugagabea egitea, benetako eduki zehatza izan gabe.

			Laburbilduz, ez da ikusten egintzaren deuseztapenak gaur egun edo etorkizunean zer eragin positibo edo negatibo izan lezakeen interesdunaren esfera juridikoan.

			Egintza eman zenetik, legitimazioa oinarri hartzen dituen egitateak aldatu egin dira: Administrazio eta Zerbitzuetako sailburuordearen 2012ko maiatzaren 18ko ebazpena eman zenetik ─ebazpen horren bidez, Ertzaintzako oinarrizko eskalako agenteen kategoriako karrerako funtzionario izendatu zuten─, Ertzaintzako oinarrizko eskalako agenteen kategorian praktikaldiko funtzionario aritzeko izendapenak interesgarria izateari utzi zion.

			Komeni da Auzitegi Gorenaren 2011ko maiatzaren 30eko epaia aipatzea (JB 2011/4826). Auzitegi Gorenak jasota utzi du Administrazioarekiko Auzien Jurisdikzioaren Legean ez dagoela zuzenean ezarrita legitimazioa galtzen denik, oinarri hartzen zuen interesa geroago ezabatzen denean, baina, Prozedura Zibilaren Legearen 22. eta 413. artikuluak, era osagarrian aplikatzekoak, sistematikoki interpretatzen baldin badira, “prozesua” amaitzeko kausatzat hartzen da legitimazioa geroago ezabatzea, interes legitimoa geroago ezabatzen denean, eskaerak prozesutik kanpo bete direlako, edo beste kausa batengatik, edozein izanda ere.

			Kasu horretan, errekurtsogilea karrerako funtzionarioa zen, lanpostuen zerrenda aldatzeko akordio plenarioaren aurka egin zuenean. Garai hartan, hori egiteko guztiz legitimatuta zegoen. Ondoren, erabateko ezintasun iraunkorreko egoera aitortu zioten, eta funtzionario izateari utzi zion; hori dela eta, ezin izango luke onurarik jaso edo kalte bat saihetsi, legitimaturik egoteko jurisprudentzian eskatzen diren terminoetan.

			Esku artean dugun kasuan, egintza eman zutenean (1/2010), MGG jaunak egintzaren aurka jotzeko ageriko interesa zeukan; baina ia bost urte igarotzen utzi zuen, egintzaren deuseztasuna ofiziozko berrikuspenaren bidez deklaratzeko eskatu zuen arte (12/2014). Gaur egun ere, ia zazpi urte geroago (9/2017), Ertzaintzako oinarrizko eskalako agenteen kategoriako karrerako funtzionario izanik, ez dago interesik: emaitza bera lortuko lukeelako, edo beraren esfera juridikoan emaitza kaltegarriren bat lortuko lukeelako. Praktikaldiko funtzionario izendapena lortzeko, prestakuntza-ikastaroa eta praktikaldia aurrez gainditu behar izan dira, eta, gaindituz gero, berriro izendatuko lukete Ertzaintzako oinarrizko eskalako agenteen kategoriako karrera-funtzionario.

			Deuseztasun-akzioa egitea bidezkoa den ala ez aztertu ondoren, bidezkoa da aitortzea deuseztasun-akzioa onartezina dela, interes legitimoa gerora ezabatu delako, eta legitimazioaren oinarria zelako.

			165/2017 ABJI, par.: 58.etik 90.era

			

			B) Legez ezarritako prozedura erabat alde batera utziz edo kide anitzeko organoek erabakiak hartzeko funtsezko arauak guztiz bazterturik emandako egintzen erabateko deuseztasuna

			Gai horri dagokionez, garrantzitsua da kontuan hartzea emakida deuseztatu nahi denean, emakida jada iraungita dagoela. Izan ere, berrikuspena egiteko mekanismoaren zentzua eta xedea zalantzan jartzen da, hasieran adierazi dugun bezala, eta doktrina egonkorra izanik, berrikuspen-ahala ezin da baliatu, egintzen ondorioak jada agortuta daudenean.

			Deuseztasuna eskatzen denean, Auzitegi Gorenaren 2017ko urriaren 16ko epaian argi adierazten da emakida iraungi egin dela: “kausa iraungi da, denboraren igarotze hutsaz: emakida-tituluan ezarritako epea (99 urte) azkendu da, eta azkentze hori ope legis gertatzen da. Gauza bera aitortu dugu beste epai batzuetan ere: esaterako, 2003ko maiatzaren 30eko epaian (6313/1998 kasazio-errekurtsoan) eta 2008ko maiatzaren 20ko epaian (2341/2004 kasazio-errekurtsoan)”. Halaber, aurrerago hauxe zehazten da epaian: “finean, gai hauek ez dira berdinak: kontu bat da emakida iraungitzea, emakida-tituluan ezarritako epea igarotzen delako; eta, beste bat da itzultze-moduari lotutako balizko intzidentziak gertatzea”.

			Laburbilduz, ikuspegi horretatik, berriro agerian uzten da deuseztapena ez dela bidezkoa: administrazio-egintzen ofiziozko berrikuspena ez baitago pentsatuta, ordenamendu juridikoaren garbiketa abstraktua egiteko; hortaz, ezin da ofiziozko berrikuspenik egin, iraungita dagoen emakida bat deuseztatzeko.

			Alegatu diren zioak aztertu aurretik, beste behin ere errepikatu behar da berrikuspen-prozeduraren ondorioz ezin direla inola ere lortu eskaeran azaldu diren baldintzak: bide hori ez baita bide egokia, eskubide subjektiboen aitorpena eskuratzeko; bestela esanda, berrikuspenaren mende dagoen egintzaren deuseztapena aitortzeko baino ez du balio.

			Ezohiko elementuak dira, benetan; baina, behin bilduta, komeni da alegatu diren kasuak banaka aztertzea.

			Eskaeran deuseztasun-kausatzat aipatzen da emakida-egintzan ustez ez ezagutzea Europako Parlamentuaren eta Kontseiluaren 1370/2007 Erregelamendua (EE), 2007ko urriaren 23koa, Bidaiarien trenbide eta errepide bidezko garraio-zerbitzu publikoei buruzkoa, eta Kontseiluaren 1191/69 eta 1107/70 (EEE) Erregelamenduak indargabetzen dituena, baina kasu hori ez dugu aztertuko, deuseztasun-kasuak atzeraeraginez ez aplikatzeko araua dela eta.

			Agerikoa denez 1912an ezinezkoa zen erregelamendu horiek aintzat hartzea. Adibide horrek argi erakusten du deuseztasun-kausek indarrean egon behar dutela egintza ematen denean; bestela, ondoko edozein arau-aldaketa nahikoa izango litzateke, deuseztasun-deklaraziora jotzeko, eta kalte egingo lioke segurtasun juridikoari.

			Hala ere, ez da beharrezkoa gai hori bereziki azpimarratzea, alegatu diren hiru kausak aztertuta ere ─ondorio dialektiko hutsetarako─, azterketaren emaitza eskatutako deuseztasunaren aurkakoa izango litzateke.

			Trenbideen Legearen interpretazio batean oinarrituta (hots, 1877ko azaroaren 23ko Legean), eskaeran argudiatzen du legez ezarritako prozedura ez zela bete, eta egintza ez zuela organo eskudunak eman. Interpretazio hori, ordea, ez da babestu Euskal Autonomia Erkidegoko Justizia Auzitegi Nagusiaren epaian, ezta Auzitegi Gorenaren epaian ere.

			Ebazpen-proposamenean xehetasun handiz azaltzen dira lege horretako manuak eta aplikazio-erregelamendua, eta emakida-egintzaren zuzentasuna berresten dute, hau da, emakida onartzeko erabilitako prozedura zuzena izan zela.

			Proposamenean xehetasunez azaltzen da Igeldo mendiko funikularra “erabilera publikoko zerbitzu partikularra” dela.

			Arrazoiak emanez, baztertu egiten du kasuari aplikatzea 1877ko azaroaren 23ko Legearen 62. artikulua (Trenbideen Lege Orokorra), ezta Industria edo erabilera partikular baten zerbitzura jarduten duten trenbideei buruzko trenbideen lege orokorra betearazteko erregelamenduaren 71. artikulua ere (merkataritza-sozietate eragileak tesi horretan oinarritzen du legez ezarritako prozedura oker aukeratu izana).

			Proposamenean Trenbideen Lege Orokorraren 64. artikulua aplikatzea (1877ko azaroaren 23ko Lege Orokorrarena) defendatzen da. Trenbideetako Ikuskatzailetza Teknikoaren 1. Dibisioko ingeniari buruak manu hori aintzat hartu zuen, hain zuzen ere. Ingeniari horrek Ondarretatik Igeldo mendira joateko trenbidearen konfrontazioa egin zuen:

			[...] funikularraren xedea industria bat ustiatzea da, zehazki, Igeldo mendia eta bertako jatetxea; hortaz, badirudi zentzuduna izango litzatekeela 62. artikuluan jasota egotea (erabilera partikularreko trenbideei buruzkoa baita). Funikular horrek, ordea, erabilera publikoa izango du: hartu nahi duten bidaiariak garraiatuko ditu; hortaz, zerbitzu publikoa emango du, eta jo beharko genuke 64. artikuluan jasota dagoela. Aitzitik, ez du hartuko jabari publikoko lurrik, ezta nahitaez desjabetzeko eskubiderik, funikular osoa lur partikularretan dagoelako.

			Ebazpen-proposamenean gogora ekarri dute emakidari buruzko baldintza zehatzen orriaren 1. artikuluan honela deskribatzen zutela funikularraren zerbitzua: “funikularrak zerbitzu partikularra emango du, eta bidaiariei erabilera publikoa eskainiko die”. Bai emakida egiten zuen administrazioak, bai partikular emakidadunak orria onartu zuten.

			Hori guztia dela eta, ondorioztatzen dugu funikularraren zerbitzua ez dela soilik “partikularra” edo pribatua─ merkataritza-sozietate eragileak argudiatu duen bezala ─; baizik eta, partikularra izan arren, bada “erabilera publikokoa” ere bai. Eta hori bat dator 1877ko azaroaren 23ko Trenbideen Lege Orokorraren 64. artikuluarekin.

			Euskal Autonomia Erkidegoko Justizia Auzitegi Nagusiak 2015eko maiatzaren 20an eman zuen epaian onartutako tesia da ebazpen-proposamenean ere azaltzen dena. Horrez gain, Auzitegi Gorenak ere 2017ko urriaren 16an eman zuen epaian argi azaldu du tesi hori:

			(...) “Hori horrela, lehen oinarri juridikoan, errekurtsoa aurkeztu duen alderdiaren jarrera laburtzen denean, eta demandan azaltzen diren aurkaratze-zioak aipatzen direnean (lehen oinarri horretan zerrendatzen diren ataletan sistematizatuta daude, eta, bereziki, hirugarren eta bosgarren zenbakietan), hauxe jasotzen da: “egin nahi den itzultzea legez kanpokoa da, ez baikaude jabari publikoko ondasunik aztertzen, ezta zerbitzu publikoko bati atxikitako ondasunik ere” (5.ean); emakida “negozioa erabat deusez da. Itzultzea legez kanpokoa izango litzateke, titulu deusez bati lotuta dagoelako, eta jabetza pribatua konfiskatuko litzatekeelako” (3.ean).

			Aurkaratze-zio horiei laugarren oinarri juridikoan aski erantzuten zaie, hauxe deklaratzen denean: “trenbide funikularra zerbitzu partikularra da, eta bidaiariei erabilera publikoa eskaintzen die”. Bestela esanda, ez da jabari publikoko ondasuna, baina zerbitzu publiko bati atxikita dago, epaian adierazten den bezala. Hori dela eta, 99 urteko emakida egiten da, eta, behin iraungita, trenbidea Gobernuari itzuli beharko zaio, eta Gobernuak enpresa emakidaduna ordeztuko du, eskubide guztietan eta izendatutako obra guztietan. Horretan kontuan hartu behar da errekurtsogileak bere garaian ez zuela eztabaidatu Sustapen Ministerioaren 1912ko abenduaren 27ko Errege Agindua, agindu horretan izaera hori esleitzen baitzitzaion trenbide funikularrari (Auzitegi Gorenaren 2017ko urriaren 16ko epaiaren 3. oinarri juridikoa).

			Prozedurarik ez egoteari eta emakida erabaki zuen organoaren eskumenik ezari buruzko argudioa onartu ahal izateko, beharrezkoa izango litzateke funikularra erabilera pribatuko trenbidea zela onartzea, eta martxan jartzeko, baimenik baino ez zela beharrezkoa. Kalifikazio hori onartzen ez bada, deuseztasun-zio bi horiek jada ez daukate zentzurik, erabilitako prozedura zuzena izan zelako, eta emakida erabaki zuen organoak ere zuzen joko zuelako.

			226/2017 ABJI, par.: 94.etik 110.era

			

			C) Ordenamendu juridikoaren aurkako egintza adierazien nahiz presuntziozkoen erabateko deuseztasuna, baldin eta egintza horiek ahalmen edo eskubideak eskuratzeko bide ematen badiete horretarako funtsezko betekizunak ez dituztenei

			Komeni da gogoratzea batzorde honetan zorrotz interpretatzen ditugula ordenamendu juridikoan bilduta dauden erabat deusez deklaratzeko errakuntzak. Eta are zorrotzago, gaur egun Administrazio Prozedura Erkidearen Legearen 47.1 artikuluko f) letran ezarritako errakuntza interpretatu behar dugunean. Izan ere, errakuntza horren interpretazioa zabala izango balitz, vis expansiva eduki lezake, eta administrazio-egintzen baliogabetasun-erregimena bera desnaturalizaturik uztea eragin ahalko luke. Halaber, kontuan hartu behar da egintzak baliogabetzeko, erabateko deuseztasuna salbuespena dela, eta ez arau orokorra.

			Hori horrela, 62.1.f) artikuluan jasotako errakuntza gertatu dela jotzeko, egintza ordenamendu juridikoaren aurkakoa izateaz gain, egintza horrek ahalmen edo eskubideak eskuratzeko bide eman behar dio horretarako funtsezko betekizunak ez dituenari. Legegileak, azken xedapen horren bidez, mugatu egin nahi izan du erabateko deuseztasunaren arrazoi hori, kasu hauetara mugatu ere: administrazio-egintza baten ilegaltasunaz haratago, bidegabeko egintza baten bidez aitortu edo eman zen hura eskuratzeko ezinbesteko betekizunaren falta larri eta nabarmenetara.

			Testuinguru horretan, ezin da ondorioztatu kontratua lortu zuen aldi baterako enpresa-elkarte esleipendunak ez zuenik kontratua lortzeko funtsezko elementuetako bat ere. Enpresa horiek betetzen zituzten lizitazioan eskatutako baldintzak; eta ez dago jasota enpresa horietako bat ere kontratatzeko debeku baten mende zegoenik. Horrenbestez, esan bezala, ez dago egintzaren berrikuspena sustatzerik, berrikuspena deuseztasun-kausa horretan oinarritu behar bada.

			102/2017 ABJI, par.: 113.etik 115.era

			

			Hirigintza Sailaren Administrazio-arloak egin duen txosten juridikoaren arabera, Alkatetzaren maiatzaren 25eko 1972/2017 Dekretuaren bidez, agindua eman zen Tokiko Gobernu Batzordeak 2008ko urriaren 14an hartu zuen 665 zenbakiko akordioa zuzenbide osoz deusez deklaratzeko espedientea hasteko (espediente haren bidez, lehen erabilerarako baimena eman zieten SL enpresak Getxoko Alde Zaharreko ... kaleko ... zk.ko ondasun higiezinean egindako obrei), egintza horretan Administrazio Prozedura Erkidearen Legearen 47.1.f) artikuluan ezarritako kausa osatzen zelako ─ordenamendu juridikoaren aurkako egintza adieraziak nahiz presuntziozkoak, zeinen bidez ahalmen edo eskubideak eskuratzeko bide ematen baitzaie horretarako funtsezko betekizunak ez dituztenei─.

			Honako inguruabar hau dela-eta, komeni da Tokiko Gobernu Batzarraren akordioa ofizioz berrikustea: akordio horren oinarria udal arkitektoaren txostena izan zen, eta hark aztertu zuen higiezinean egindako obra. Higiezina udal artxiboetan jasota zen hirigintza-jarduketa bati buruzko proiektu baten araberakoa zen, baina horrek ez zuen bat egiten obra-lizentzia emateko aurkeztu zen proiektuarekin.

			Bestela esanda, birgaitze-lana egiteko udal-espedientean jarduketa baimentzeko erabili zuten jatorrizko proiektuaren ordez beste bat sartu zen, lehen erabilerarako baimena beste jarduketa batek jasoko zuelakoan.

			Udal artxiboetan dagoen proiektuaren eta onartutako jatorrizko proiektuaren arteko aldeak honela frogatu dira: proiektu biak erkatuz, udal-arkitektoen txostenen bidez, Bizkaiko Foru Aldundiaren Kultura Ondarearen Zerbitzuaren txostenaren bidez eta jatorrizko proiektua idatzi zuten arkitektoen idazkien bidez.

			Jatorrizko proiektua faltsutu zela egiaztatu da, honako proiektu hauek udal-artxiboan jasotako proiektuarekin bat ez datozelako: jatorrizko proiektua idatzi zuten arkitektoen bulegoan zegoena, proiektuari oniritzia eman zion Euskal Herriko Arkitektoen Elkargo Ofizialean jasotakoa eta jarduketa baimendu zuen Bizkaiko Foru Aldundiaren Kultura Ondarearen Zerbitzuaren artxiboetan zegoena. Jatorrizko proiektuaren arkitektoen hitzetan, udal-artxiboko proiektuko planoak, sinadurak, edukia eta formatua eraldatu egin ziren.

			Horri guztiari erreparatzen badiogu, baliteke delitu baten aurrean egotea, dokumentuak faltsutu direlako. Hala eta guztiz ere, Administrazio Prozedura Erkidearen Legearen 47.1 artikuluko d) letran ezarritako deuseztasun-kausa baliatu ahal izateko ─arau-haustea osatzen duten egintzak edo arau-hauste horren ondorioz ematen direnak─, zigor arloko arau-haustea zigor-arloko jurisdikzioak zehaztu beharko luke (besteak beste, Auzitegi Gorenaren 26/11/2008 epaia, JB2008/7946).

			Udalak uste du kausa horretan Administrazio Prozedura Erkidearen Legearen 47.1 artikuluko f) letrako kausa biltzen dela, eta kasu horren arabera ekin zaio ofiziozko berrikuspena egiteari.

			Deuseztasun-kausa horri dagokionez, legegileak mugatu egin nahi izan du erabateko deuseztasunaren arrazoi hori, kasu hauetara mugatu ere: administrazio-egintza baten ilegaltasunaz haratago, bidegabeko egintza baten bidez aitortu edo eman zen hura eskuratzeko ezinbesteko eskakizunaren falta larri eta nabarmenetara (irizpenak: 23 eta 24/2001).

			Hori dela eta, administrazio-egintza eman zenean, legez eskatutako eskakizunen bat falta zen zehazteko, eta eskakizun hori eskubide edo ahalmen bat eskuratzeko ezinbestekoa den aztertzeko, gai hori erregulatzen duen araudi sektoriala aztertu beharko dugu.

			Kasu hau kultura-ondarearen eta hirigintzaren eremukoa da; hori dela eta, Historia eta Kultura Ondarearen Zuzendaritzaren 1997-03-24ko ebazpenaren ondorioak aztertu beharko dira. Ebazpen horren bidez, hasitzat eman zen erantsitako dokumentuan zehaztutako zona Multzo Historiko-artistiko izendatzeko espedientea, eta bertan Algortako Portu Zaharra jasota zegoen; bertan egin da esku artean dugun jarduketa, hain zuzen ere.

			Uztailaren 3ko 7/1990 Legearen 22.1 artikuluan (Euskal Kultur Ondareari buruzko Legea da) hauxe ezartzen da: “Kultur ondasun bat kalifikatzeko espediente bati ekiteak, doakion ondasunarekiko, lege honetan kalifikatutako ondasunetarako ezarritako babes-erregimena behin-behinean aplikatzea ekarriko du”.

			Lege horretako 28.2 artikuluan hauxe ezartzen da: “Monumentu-multzoei gagozkiela, babes-erregimena garatuzko hirigintza-tresnak onartzen ez diren bitartean, ez da oraingo lerrotzea eta sestra-aldaketarik onartuko, ez eta eraikigarritasuna areagotzekorik edo eraldatzekorik, lur-zatiketak eta eransketak egitekorik, eta, oro har, multzoaren egokitasunari eta euren teknikazko eta artezko konponbideei kalte eginezko bete-neurri, teilatu eta leihoen banaketako aldaketarik ere”.

			Obrei buruzko memorian bilduta dagoen bezala, obra-lizentzia eman zenean indarrean zegoen Getxoko udalerriaren plangintzaren arabera, jarduketaren xedea den eraikina ingurumena babesteko eta zaintzeko eremuan zegoen; hortaz, birgaitze- eta zaintze-obrak baino ezin ziren egin.

			Getxoko 1988ko Arau Subsidiarioen 315. artikuluan aipatzen da hiri-multzo homogeneoak elementu bereziki babestuak direla; eta 336. artikuluan Algortako Portu Zaharra bereziki babestutako elementutzat hartzen da. Gune horren ezaugarri bereziei buruzko fitxan jasota dago Portu Zaharraren multzoa osatzen duten eraikin guztiak erakin babestuak direla.

			Arau Subsidiarioen 326.1 artikuluan ezartzen da barneko, kanpoko eta alboetako fatxadak behintzat babestu beharko direla (halakorik dagoenean), eraikin babestuetan lehengoratze- edo sendotze-obrak egiten direnean. Horrez gain, jatorrizko sarbideek eta baoek, bolumenak eta dekorazio-elementuen multzoak bere horretan jarraitu beharko dute.

			Esku artean dugun kasuan, ordea, bolumena eta azalera aldatu egin dira, bai eta eraikinaren fatxada ere. Hori dela eta, Administrazio Prozedura Erkidearen Legearen 47.1 f) artikuluko deuseztasun-kausa osatu da, plangintzan debekatuta zeuden hirigintza-eskubideak bereganatu direlako.

			Horrenbestez, batzordeak uste du Administrazio Prozedura Erkidearen Legearen 47.1 artikuluan ezarritako deuseztasun-kausak Getxoko Tokiko Gobernu Batzarraren 2008ko urriaren 14ko 665 zenbakiko akordioari eragiten diola.

			Bestalde, erreforma egiteko obren jatorrizko proiektuaren aldaketaren edo ordezkapenaren ondorioz, udal-arkitektoak txosten okerra egin zuen, eta, txosten horren emaitza lehen erabilerarako lizentzia ematea izan zen; hori dela eta, eraikia eta baimendua erkatzen dituen txosten tekniko bat dugu. Txosten hori funtsezko elementua ─baliogabea─ da lizentzia emateko prozeduran, ebazpenaren zentzua baldintzatzen baitu, baina txosten hori, ordea, guztiz baliogabea dela jo behar da. Horrek ere 47.1.e) artikuluko deuseztasun-kausara eramaten gaitu ─legez ezarritako prozedura erabat alde batera utziz edo kide anitzeko organoek erabakiak hartzeko funtsezko arauak guztiz bazterturik emandako egintzak─, eta jurisprudentziak horiei gehitu zaizkie prozeduraren funtsezko izapide bat egin gabe eman diren egintzak ─(Auzitegi Gorenaren 2002-04-25eko epaia, JB 2002\5007; 20/2012 epaia, JB 2016\6248; eta 2016-07-04ko epaia, JB 2016\3551)─.

			Administrazio Prozedura Erkidearen Legearen 110. artikuluan administrazio-egintzen eta -xedapenen berrikuspena egiteko ahalari buruz ezarritakoaren harira, batzordeak uste du kasu honetan ez dagoela oztoporik berrikuspena egin ahal izateko, ezinezkoa baita ekitatearen, fede onaren, partikularren eskubidearen edo legearen aurkakoa izatea. Izan ere, fede txarra agerikoa da esku hartzea gauzatzeko moduan, jarduketa hori egiteko erabili zen proiektua baimenduta ez zegoelako, eta udal-artxiboetan zegoen dokumentazioa aldatu zelako.

			191/2017 ABJI, par.: 51.etik 69.era

			

			Elorrioko Udalak berrikusi nahi du Alkatetzaren 2011ko ekainaren 9ko ebazpena. Ebazpen horren bidez, ESL enpresari 108.479,96 euro ordaindu zioten (BEZ barne), 2010eko ekitaldiko galerak konpentsatzeko: gastuen %5 baino gehiago, enpresa-mozkin gisa; eta gastuen %11,25 baino gehiago, gastu orokor gisa. Udal kiroldegiaren zerbitzua emateko kudeaketa-kontratu baten esparruan egin zen eragiketa hori.

			Udalaren ustez, ordainketa horretan behar baino 48.797,05 euro gehiago ordaindu dira, BEZa kontuan hartu gabe. Kontratua luzatzeko, ESL eta udalaren artean adostu zen klausula bat txarto interpretatzeagatik sortu omen da gehiegizko ordainketa hori. Klausula horren arabera, udalak, kontratu orekatuaren printzipioa betez, bere gain hartu zituen enpresak kontratua betetzeagatik izan litzakeen galerak. Klausula beraren arabera, galeratzat hartutako zenbateko ekonomikoari %5 gehitu behar zaio, industria-mozkin gisa, bai eta kontabilitate-auditoriaren arabera zehazten den gastu orokorren zenbatekoa ere. Gastu orokorrak bereizita zenbatu behar dira.

			Kalkulu egokiak egin ondoren, berrikusi nahi den alkatetza-dekretuan zehaztu zen zenbateko hori 108.479,96 zela (BEZ barne), 2010eko ekitaldian. Zenbateko hori zehazte aldera, zerbitzuaren kudeaketan sortutako galeren zenbatekoari %5 gehitu zitzaion, industria-mozkintzat hartuta; bai eta %11,25 ere, kontabilitate-auditoriaren arabera zehaztutako gastu orokorrei lotuta. Zenbateko horiek, ordea, ez zitzaizkion gehitu ziurtatuko galeren zenbatekoari, baizik eta, oker, enpresak udal-kiroldegia kudeatzeko izan zituen gastuen guztizkoari.

			2011n ere errakuntza bera egin zen ehunekoak gehitzean. Hortaz, aldi berean egiten ari dira Tokiko Gobernu Batzordeak 2012ko maiatzaren 2an hartu zuen erabakia berrikusteko izapideak ere.

			Kalkuluan errakuntza bat egin zela aurkitu ondoren, udalak jo zuen kontratu-intzidentzia bat gertatua zela, eta, udal-akordio baten bidez ebatzi ahal izango zela. Horren arabera, gehiegizko zenbatekoa enpresaren alde ordaintzeko zeuden kredituen bidez konpentsatu ahalko zen. Auzien epaitegiak interpretazio hori berretsi zuen, hasieran, baina Euskal Autonomia Erkidegoko Justizia Auzitegi Nagusiaren auzien salak, azkenean, baztertu egin zuen. Sala horrek jo zuen ekitaldi bakoitzeko galerak likidatzeko eta ordaintzeko egintzak behin betiko deklarazio-egintzak direla, eta udalak Administrazio Prozedura Erkidearen Legearen V. tituluko I. kapituluan ezarritako bideak eta prozedurak baliatu behar zituela, hori zuzentzeko.

			Hori horrela, erabakiak duela lau urte baino gehiago hartu zirenez, udalak baztertu zuen kaltegarritasun-deklaraziorik egitea. Ondoren, enpresari galerak konpentsatzeko zenbatekoa onartzeko egintza partzialki deuseztatzea proposatu zuen; zehazki, 53.439,63 eurotik gorako zenbatekoari dagokionez (BEZ barne). Kontratu-klausula behar bezala aplikatuta, zenbateko hori lortzen da, hain zuzen ere.

			Administrazio Prozedura Erkidearen Legearen 47.1 artikuluan ezarrita dauden erabateko deuseztasun-kasuak aztertuta, udalak uste du f) letra aplikatzeko arrazoiak biltzen direla. Udalaren ustez, egintza adierazia da, ordenamendu juridikoaren aurkakoa, eta egintza horrek bide eman dio enpresari ahalmen edo eskubideak eskuratzeko, horiek lortzeko funtsezko baliabideak ez dituen arren.

			Udalaren ustez, ordaindutako zenbatekoa kalkulu oker baten ondorioa da, eta zenbateko hori lortzeko titulu juridikoa lortzeko, enpresak bestelako galerak eduki beharko zituela. Hori dela eta, ekonomia- eta finantza-desoreka osatzen duen funtsezko elementua galera da, eta, galerarik egon ezean, ez dago konpentsazio ekonomia jasotzeko eskubiderik.

			Egintza horren balizko deuseztasuna aztertu aurretik, komeni da, labur bada ere, gogoratzea batzordeak 47.1 artikuluko f) letra horretan jasota dagoen deuseztasun-kasu hori aplikatzeari buruz egin dituen oharrak. Artikulu horretan ezarritako kasua, azken finean, azaroaren 26ko 30/1992 Legearen 62.1 artikuluko f) letraren oinordekoa da (Herri Administrazioen Araubide Juridikoaren eta Administrazio Prozedura Erkidearen 30/1992 Legea jada indargabetuta dago).

			Lehenik eta behin, batzordeak beti defendatu du kasu hori zorrotz interpretatzea: errakuntza horren interpretazioa zabala izango balitz, vis expansiva izan lezakeelako, eta administrazio-egintzen baliogabetasun-erregimena bera desnaturalizaturik uztea eragin ahalko lukeelako (28/2006 irizpena).

			Era berean, adierazi egin dugu Administrazio Prozedura Erkidearen gaur egungo Legearen 47.1 artikuluko f) letran jasotako kasuak honako egoera bati lotuta egon behar duela: eskubide bat eman edo onartu da, eta egintza horretan ordenamendu juridikoaren arauren bat hautsi da, baina arau-hauste hori zuzen lotuta dago emandako edo onartutako eskubidea zehazteko ezinbestekoa zen eskakizun bat ez betetzeari, eta, eskakizun hori bete ezean, ez dago eskubide edo ahalmen hori osatzerik. Ezinbesteko eskakizun hori, lehenik eta behin, legeak zehaztu behar du; eta, gainera, administrazio-egintzaren funtsezko egiturari eta urratu den legearen manuari era larrian eragin behar die (15/2006 irizpidea). Ondore horietarako, gogora ekarri behar da Estatu Kontseiluak irizpen askotan egin duen bereizketa (besteak beste, 2454/94, 5577/97 edo 5796/97 irizpenetan): “beharrezko eskakizunak” eta “ezinbesteko eskakizunak”. Horrekin esan nahi dugu eskubide edo ahalmen bat osatzeko eskakizun guztiak ez direla “ezinbestekoak”.

			Azkenik, gai hori aztertzean, funtsezkoa da ─eta zailena ere bai─ zehaztea elementua edo eskakizuna ezinbestekoa den ala ez. Eta hori zehazteko, sektore bakoitzeko araudi zehatza kontsultatu behar da: funtzio publikoarena, kontratazioari buruzkoa, hirigintzari buruzkoa, etab. (40/2011 irizpena).

			Aztertzen ari garen kasuari buruz, kasu hori administrazio-kontratu baten eremuan gertatu da. Kontratu hori egin zenean indarrean zegoen ekainaren 16ko 2/2000 Legegintzako Errege-dekretua, Herri Administrazioen Kontratuei buruzko Legearen testu bategina onartzen duena. Hala eta guztiz ere, ez dugu kontratua bera edo kontratu-intzidentzia bat berrikusi behar, urriaren 12ko 1098/2011 Errege Dekretuaren 97.1 artikuluarekin bat etorrita (dekretu horrek Kontratuei buruzko Legearen erregelamendu orokorra onartzen du). Egintza horren irismena, ordea, Euskal Autonomia Erkidegoko Justizia Auzitegi Nagusiaren administrazioarekiko auzien salak adierazi duen bezala, likidazioa egitea da; zehazki, kontratua luzatzeko egin zen hitzarmenean kontratistaren alde ezarri ziren konpentsazioak likidatu behar dira; baina, ez udalak ebatzi aurretik, dekretuan ezarrita dagoen bezala, baizik eta kontratu horren likidazioak jada onartuta zeudenean.

			Salak kontratuaren azken likidazioaren behin-behineko ordainketa edo “konturako” ordainketa izatea ere baztertu du; horrela, aitorpen hori ezin da egon kontratuaren likidazioaren mende.

			Deuseztatu nahi den egintza udal-administrazioaren betebehar irmo baten aitorpena da. Horrez gain, kontratistak ordainketa eskatzeko baliatu ahal zuen titulu juridikoa ere bada, administrazio-egintzen ustezko baliotasuna duelako. Hori dela eta, egoera hori aldatzeko, udalak eskuragarri duen bide bakarra egintza hori berrikustea da.

			Hala eta guztiz ere, eta aurreratu dugun bezala, Administrazio Prozedura Erkidearen Legearen 47.1 artikuluaren f) letra aplikatu ahal izateko, beharrezkoa da egintzan bete ez den eskakizuna ezinbestekoa izatea emandako edo onartutako eskubidea osatzeko, eta, eskakizun hori bete ezean, ez egotea eskumen edo ahalmen hori osatzerik.

			Udalak uste du kasu honetan horrelako egoera bat osatu dela, egintza horretan aitortu zen zenbatekoak gainditzen baititu konpentsatu behar ziren galerak, baina batzordea ezin da argudio horrekin bat etorri, besterik gabe.

			Espedientean gehitu den txosten juridikoan jasota dago Murtziako Justizia Auzitegi Nagusiaren administrazioarekiko auzien salak emandako epai bat (maiatzaren 31ko 552/2011 zenbakiko epaia). Epai horren arabera, enpresa batek kontratu baten oreka ekonomikoari eusteko eskatzen duen ordainketa bat administrazio-isiltasunez aitortu zen, eta auzitegiak jo zuen ez zegoela zenbateko hori jasotzeko kausarik, eta ordainketa onartzeko egintzan ezinbesteko elementua edo eskakizuna ez egoteari lotu zion kausarik ez egoteari. Berrikuspen-prozeduran autonomia-erkidegoko kontsulta-organoak ere parte hartu zuen, eta udalak aldarrikatzen zuen deuseztasun-kausa baliozkotu zuen. Hala eta guztiz ere, aipatu den kasuaren eta esku artean dugun kasuaren arteko aldea funtsezkoa da, ondore horietarako.

			Kasu horretan, autonomia-erkidegoko kontsulta-organoak eta auzitegiak jo zuten kontratistak eskubide ekonomiko horren aitorpena jasotzeko alegatzen zuen kausa edo zioa ez zela existitzen: kontratuaren desoreka eta zerbitzuak handitzea ─kontratistaren arabera, zerbitzu horien erantzulea Administrazioak izan behar zuen─ ez ziren ziurtatu edo kontratazio publikoa arautzen duten arriskuaren eta galordearen printzipioaren mugetan zeuden. Bestela esanda, eskubidea aitortzeko egintzan ─isiltasunez aitortu zen─ ez zegoen ezinbesteko elementurik, hau da, ez zegoen kontratuan ezarrita ez zeuden zerbitzu edo lan osagarriak egitegatik eragindako desoreka ekonomikoa.

			Kasu honetan, ordea, ezinbesteko elementua udal-kiroldegiaren kudeaketako galera da, eta galera hori gertatu egin da, eta udalak ere onartu du. Kontua, beraz, ez da galerarik gertatu ote zen, baizik eta enpresari zenbateko konpentsazioa eman behar zaion, galera horren truke.

			Udalak konpentsazioaren ordainketa egiteko kausa osatuta dago. Gainera, tokiko administrazioak berak espresuki onartu du, eta ondoz ondoko bi ekitaldietan ordainketa hori egin du, irizpide okerra bi ekitaldietan aplikatuta. Salak adierazi du agerikoa dela errakuntza egin dela irizpidea aplikatzean, baina, kasu horretan, konpentsatu behar den zenbatekoaren kalkuluan egindako errakuntza da; beraz, kontua ez da konpentsazio hori egiteko ezinbesteko elementua falta dela (hau da, udal-kiroldegiaren kudeaketan galerarik gertatu ez dela).

			Kontratistak bete egin zuen kontratatutako jarduna, eta 2010eko ekitaldian kontratuaren kudeaketan galerak egon zirela ziurtatu zuen. Ordaindutako zenbatekoa kontratuaren aurkakoa da: ez baita erabiltzen irizpide itundua, kalkulua egiteko. Industria-mozkinaren eta gastu orokorren ehunekoak gastuen guztizkoari aplikatu zaizkio, ziurtatutako galeren guztizkoari aplikatu beharrean. Hala eta guztiz ere, irregulartasun horrek ez dio eragiten egintzaren ezinbesteko elementu edo eskakizunari, esan bezala, kiroldegiaren kudeaketan galerak egon zirelako.

			Kalkulu horrek ─okerra, duda barik─ berrikuspena justifikatu ahalko luke, aurrez kaltegarritasun-deklarazioa eginda hurrengo lau urteetan eta ondoren administrazioarekiko auzien jurisdikzioan aurkatuta, baina udalak berak baztertu du egoera hori epez kanpo dagoelako. Horren harira gogoratzen dugu epe hori iraungitze-epea dela.

			Egoera harrigarri samarra da lehen entzunaldi jurisdikzionalean udalaren interpretazioa baliozkotu zelako. Haiek jo zuten kontratu-harreman baten esparruko intzidentea zela, eta kredituak konpentsatuz ebatzi behar zela, udalak egin zuen bezala. Hori dela eta, Justizia Auzitegi Nagusiak bere epaia eman zuenean, Administrazio Prozedura Erkidearen Legearen 107.2 artikuluan ezarritako iraungitze-epea jada agortuta zegoen. Hala eta guztiz ere, adierazi egiten du udalaren hasierako asmoa ez zela izan ofiziozko berrikuspena baliatzea, eta, are gutxiago, Administrazio Prozedura Erkidearen Legearen 47.1.f) artikuluan ezarritako erabateko deuseztasuna sortzen duen errakuntzatzat hartzea (kasua).

			Txosten juridikoan gai horretako balizko aurrekaritzat hartuta aipatzen dira eduki ekonomikoa duten berrikuspen-prozedurak; hortaz, azkenik, gaineratu behar dugu nekez onartu ahal dela zergadunaren aldeko likidazio bat hemen aztertzen den errakuntza aplikatuta berrikustea [kasu honetan Tributuen Lege Orokorraren 217.1.f) kasua], likidazioaren zenbatekoaren kalkuluan errakuntza bat egin delako. Aztertzen ari garen kasuan, duda barik, Tributuen Lege Orokorraren 218. artikuluan ezarritako lau urteko epea iraungi egin da; hortaz, egoera aldaezina izango litzateke.

			D) Erabat deuseztatzea, lege-mailako xedapen batean berariaz ezartzen bada.

			Azalpen hori dela eta, lehia defendatzeko eremuan emandako sektoreko lege batek ezarritako erabateko deuseztasun-kasua izango litzateke, Leioako Udalak ondo adierazi duen bezala, Administrazio Prozedura Erkidearen Legearen 47.1 artikuluko g) letran ezarritako kausa alegatzen duenean, Lehiaren Defentsako Legearen 1.1 artikuluari lotuta.

			Hala eta guztiz ere, ohartu egin behar da jokabide debekatu horiek frogatzeko zailtasuna dela eta, oro har, zaila izango dela deuseztasun-kausa hori frogatzea, kasu horretan biltzen diren inguruabarrak biltzen ez direnean, eta, bereziki, lehiaren defentsan espezializatuta dagoen organoak esku hartzen ez duenean. Frogatutzat jo diren egintzak administrazioarekiko auzien jurisdikzioak berrestea ─kasu honetan bezala─ eta lehiaren defentsarako organoaren ebazpenetik ondorioztatzen den egintzen kalifikazioa beti izango dira erabakigarriak, egiteak kausa horrengatik berrikusteko.

			Esan bezala, aztertzen ari garen kasuan inguruabar horiek gertatu dira; hori dela eta, batzordeak kontuan hartu ahal eta kontuan hartu behar ditu lehiaren defentsan espezializatuta dagoen organoaren jarduketak eta emaitzak. Euskal Autonomia Erkidegoan, zehazki, Lehiaren Euskal Agintaritza da organo hori, eta, instituzio horren barruan, Lehiaren Euskal Kontseilua.

			Auzitegi Gorenaren 634/2014 epaiak, urtarrilaren 9koak, lehiaren agintaritzaren erabakiaren lotura aztertzen du (erabaki hori administrazioarekiko auzien auzitegiaren epai irmoaren bidez berrikusi da). Hauxe dio:

			1/2003 (EE) Erregelamenduaren 16.1 artikuluan Europako Batzordearen erabakien izaera loteslea ezarrita dago, baina indarreko araudiko lege-arauetan ez dago ezarrita nazioko agintaritzek ─gure kasuan Lehiaren Batzorde Nazionala; eta, gaur egun, Merkatuen eta Lehiaren Batzorde Nazionala dira─ ematen dituzten ebazpenek jurisdikzio-ordena zibila halabeharrez lotu behar dutenik, jurisdikzio-ordena zibilak jokabide beretan oinarritutako akzio zibilak epaitzen dituenean. Kasu honetan, zehazki, lehiaren aurkakotzat jo den kontratu-itunduaren deuseztasuna epaitzen da.

			Lehiaren Batzorde Nazionalaren erabaki bat ─adibidez, 2010eko apirilaren 14an hartu zuena─ administrazio-egintza da, eta erregimen horren mende dago. Erregimen horrek ez zuen eragozpenik jartzen jurisdikzio zibilari gai bera epaitzeko, baina autoritate handiko konbikzio tresna izan zitekeen. Lehiaren Batzorde Nazionalak enpresen arteko ituna, kontratuaren bosgarren klausulan azalduta, legez kanpokoa izateari buruz eman zuen ebazpenaren aurka administrazioarekiko auzi-errekurtsoa aurkeztu zen; hori dela eta, errekurtso hori ebazten duen ebazpen judizial irmoak auzitegi zibila lotetsi egiten du (merkataritza-auzitegia ere barne hartzen da, jurisdikzio-ordena zibilaren barnean baitago), klausula horren deuseztasunari buruzko irizpena eman beharko baitu. Administrazioarekiko auzien aurretiazko ebazpen horren ondorioa baldintzatzea edo aurrez epaitzea da, auzitegi zibilaren geroagoko epaiketari dagokionez.

			Lehia defendatzeko estatu-organo eskudunari eta jurisdikzio zibilaren loturari buruzkoa izan arren, oinarriak eta emaitza kasu honetara ere ekar daitezke, Lehiaren Euskal Kontseiluaren ebazpena eta Euskal Autonomia Erkidegoko Justizia Auzitegi Nagusiaren epaiak aintzat hartuta (kolusiozko jokabidea berresten dute).

			Esan bezala, Lehiaren Euskal Kontseiluaren ebazpena, 2013ko maiatzaren 21ekoa, zeinen erreferentzia-jarduketen esparrua 5/2012 “Pinosolo lehiaketa” izan baitzen, ia guztiz berretsi du Euskal Autonomia Erkidegoko Justizia Auzitegi Nagusiak, otsailaren 15eko 44/2016 eta martxoaren 22ko 104/2016 epaietan. Horrek bide ematen dio batzorde honi haren argudioak hartzeko: batetik egitateak ziurtatutzat jotzeko; eta, bestetik, orain berrikusi nahi den kontratua esleitzeko egin zen lizitazioan bestelako eginkizunak izan zituzten operadoreen jarduketak kalifikatzeko.

			Aurrekoa kontuan hartuta, lehenik eta behin esleipena berrikustearen aldeko jarrera aipatu behar dugu, Leioako Udalak aipatu duen hirugarren arrazoi horrengatik.

			Lehiaren Euskal Kontseiluaren argudio guztiak irizpen honetara ekarriko bagenitu, irizpen hau luzeegia izango litzateke, bolumena dela eta. Bestalde, laburbilduz gero, argudioak kaltetzeko arriskua dago. Hala eta guztiz ere, ez dugu uste argudio guztiak jasotzea beharrezkoa denik, espedientean bilduta baitaude eta berrikuspen honek ukitzen dituenek informazio hori kontsultatzeko aukera izan dutelako. Hori dela eta, funtsezkotzat eta nahikotzat jotzen ditugun zatiak baino ez ditugu aipatuko, lehiaketaren behin-behineko eta behin betiko esleipenaren deuseztasuna justifikatzeko.

			Ezer baino lehen, ezinbestekoa da Lehiaren Euskal Kontseiluaren ikuspegia kontuan hartzea, ARCAIN enpresaren eta AROS enpresaren artean akordio bat egoteari buruz. ARCAIN enpresak aholku eman zion LK enpresari lizitazioa bitartean; eta AROS enpresak badauka esleipena eskuratu zuen aldi baterako enpresako elkartearen %70eko partaidetza. Hauxe dio:

			f. Lehiaren Euskal Kontseiluaren ikuspegia

			Enpresak egin dituzten egitate arau-hausleetan izandako parte-hartzea ziurtatzeko, presuntzio-froga erabili da. Froga hori aplikatze aldera, konstituzio-jurisprudentziak ezarri duen bezala, beharrezkoa da oinarrizko egitateak, objektiboki ziurtatuak, abiapuntutzat hartzea, eta egitate horien inferentzia logikoa arrazoitzeko bideak egon behar du, eta ezin da arrazoigabea izan.

			76. Orrian frogatutzat ematen da ARCAIN enpresak CD bat eman ziola KIROLGINTZAN enpresari, eta bertan “kirol-konplexu”aren plano bat dagoela (ikus Egitateen berri ematen duen orrian jasotako zortzigarren egitate frogatua). Era berean, frogatutzat ematen da “antzekoak” direla ARCAIN enpresak emandako CDan jasotako plano eta AROS enpresak “kirol-konplexua”ri buruzko lizitazioan aurkeztu zuen planoa (ikus Egitateen berri ematen duen orrian jasotako hamalaugarren egitate frogatua). Halaber, frogatutzat eman da badaudela antzekotasun informatikoak, “geruza” itxurakoak; eta “ibilbideak” ere bat etortzen direlako. Horrek ziurtatzen du ARCAIN enpresak aurkeztu zuen fitxategiaren jatorria PUJOL direktorioetan dagoela (ikus egitate zehatzen orriaren hamabosgarren egitate frogatua).

			Espainiako Konstituzioaren 24. artikuluan eta Giza Eskubideen Europako Hitzarmenaren 6. artikuluan ezarrita dagoen benetako babes judizialerako eskubidearen arabera, egitateen berri emateko orrian frogatutzat ematen diren egitateen zuzeneko inferentziak izan behar du.

			Egitate frogatuetan jasotako zantzuak aski dira hauxe ondorioztatzeko: egitate horien arrazoi bakarra AROS eta ARCAIN enpresen artean informazioa trukatzea dela, errugabetasun-presuntziorako eskubidearen estandarrak ere beteta.

			AROS eta ARCAIN enpresen arteko kontzertazio horrek berekin ekartzen du bi enpresak elkarlana egitea, “kirol-konplexua”ri buruzko lehiaketaren kontratazio publikoko prozesuko berdintasun-baldintzak aldatzeko.

			Koordinazio hori hasi zen lizitazio-orriak prestatu aurretik informazioa elkarri ematen hasi zirenean, eta, behintzat, ARCAIN enpresak esku hartu zuen bigarren behin-behineko esleipena egin arte iraun zuen.

			Kontuan hartu behar da kontzertazio hori osatu zuten bi enpresak ez zirela lehiakide zuzenak. ARCAIN enpresak aholku ematen die UDALAri eta LEIOA KIROLAK enpresari.

			Hori ez da oztopo praktika hori 1.1 artikuluan tipifikatu ahal dela jotzeko, baina kontuan hartu beharko da jokabidearen larritasuna zehaztu behar denean.

			Bigarrenik, ebazpen horretako edukien artean, bereziki interesgarria da “xedea lortzeko egiten diren arau-hausteei eta merkatuan izaten dituzten ondorioei” buruz ezarritakoa.

			77. 1.1 artikuluan honako akordio hauek aipatzen dira: merkatuan disfuntzioak eragiteko “xedez edo ondorioz” egiten diren akordioak. Horrenbestez, Lehiaren Defentsako Auzitegian eta gaur egungo Lehiaren Batzorde Nazionalak berretsi dute 1. artikuluko tipoan hiru jokabide azaltzen direla, merkatuko lehia oztopatzeari, murrizteari edo faltsutzeari dagokienez: xede hori dutenak (lortu zein ez); ondorio hori izaten dutenak (hasierako asmo hori ez eduki arren); eta ondorio hori izan dutenak (hori lortu nahi ez bazuten ere).

			Lehen motakoak dira “berez” lehia murrizten duten jokabideak. Lehia murriztea baino lortu nahi ez duten jokabide horien harira, Europako Erkidegoetako Justizia Auzitegia zehatza izan da, lehiari buruzko Europako Erkidegoko zuzenbidea garatzen hasi zenean. Auzitegiak defendatzen du “akordioaren ondorio zehatzak ez direla kontuan hartu behar, baldin eta agerikoa bada akordioaren helburua lehia oztopatzea, mugatzea edo faltsutzea dela”.

			Praktika horietan alderdien borondateak ezin die onurarik ekarri sozietateari, merkatuari edo kontsumitzaileei. Praktika horiek ezin dira interpretatu, 1. artikuluko hirugarren paragrafoko salbuespenak aplikatu behar ote diren aztertzeko. Jokabidearen xedea lehia norberaren onurarako aldatzea da bereziki, balizko kanpokotasunak azaldu gabe. Praktika horiei hard core esaten zaie, eta ordenamenduak eta jurisprudentziak larritasun handiena irizten diete.

			Auzitegi Gorenaren jurisprudentzia-doktrinak ere xedearen eta ondorioen arabera bereizten ditu murrizketak. Xedearen araberakoak direnean, ez da beharrezkoa merkatuan izan ditzaketen benetako edo balizko ondorioak aztertzea. Besteak beste, esanguratsuak dira Auzitegi Gorenaren epai hauek: 2007ko otsailaren 14koa (JB 2007\634), 2008ko urriaren 15ekoa (JB 2008\5734) eta 2010eko ekainaren 1ekoa (JB 2010\5465).

			Baieztapen horietatik ez da ondorioztatzen aztertzen ari den praktikan ondorio horiek ez eratzea. Hauxe baino ez da ezartzen: arau-haustea tipifikatzeko ez dela beharrezkoa halakorik egotea edo zenbatzea

			78. Lege- eta jurisprudentzia-gogoeta horiek kontuan hartuta, zehapen-prozedura honetan ukituta dauden enpresek errepikatu duten ideia hau baztertu behar da: lehiaren aurkako ondoriorik egon ez denean, lehiari buruzko araudia urratzeagatik osatu den arau-hauste administratiborik ere ez egotea.

			Ondorioak sortu ala ez, lehenik eta behin azpimarratu behar da praktika horren ondorio kaltegarriak baino ezin dituela sortu lehian. Horren arabera, kontzertazioaren xedea hautagai bat hautatzea eta gainerakoak baztertzea da, hautagai hori onena dela ziurtatzen duen bermerik gabe. Xede horrek lehia librea aldatzen du, lizitatzaile baten mesederako; eta baliteke lizitatzaile hori ez izatea eraginkortasunaren eta efikaziaren interes orokorrerako egokiena, eta interes hori kontratazio publikoko prozesuetan babestu behar da. Jokabide hori, beraz, “xede bat lortzeko egindako arau-hauste”etako bat dela jo behar dugu. Eta arau-hauste horien izaera dela-eta, debekatutzat jo behar dira, salbuespenik gabe.

			Bigarrenik, azpimarratu behar da parte hartu zuten enpresek beharrezko egintza guztiak egin zituzten praktikak merkatuan ondorioak izan zitzan. Hori dela eta, jokabidea gai da lehian ondorio kaltegarriak eragiteko. “Kirol-konplexua” ez egiteko erabakiak ─kontzertazioan parte hartu zuten enpresek hartu ez dutenak─ baino ezin du oztopatu agindutako obra praktikan jartzea. Obra praktikan jartzen ez bada, txikiagoa da ondorioen larritasuna, baina ez dira ezabatzen. Kontratua azkentzeko erabakiaren ondorioz gastuak egongo dira, gutxienez. Gastuok egoera horrek sortu ditu, eta interes publikoari eragin ahal diote.

			Hirugarrenik, oinarrien artean jaso behar dira Lehiaren Euskal Kontseiluaren argudioak, merkatuko lehiaren faltsutzeari buruzkoak:

			79. Lehiaren Defentsako Legearen 1.1 artikuluak eskatzen du lehia merkatuan faltsutzea.

			ARCAIN eta ARCOS enpresek merkatuan elkarri eman dioten informazioa estrategikoa da, duda barik. Ezin da inola ere erkatu lizitatzaileek eta erakunde publikoetako zerbitzu teknikoek zein aholkulariek elkarri eman ahal dioten informazioarekin, proiektu lizitatua hobeto ulertze aldera. Elkarri trukatu dioten informazioaren berezko ezaugarriak, enpresa biek lizitazioan duten eginkizuna eta lehiaketa publikoen lizitazioetan gorde beharreko sekretu-bermea kontuan hartuta, halabeharrez ondorioztatu behar da kontzertazioa gai dela lehia faltsutzeko, lehiaketaren garapenari eragiten diola eta, hortaz, interes publikoari ere bai.

			“Kirol-konplexua”ri buruzko lehiaketa egin aurretik gertatu zen informazio-trukeak Sektore Publikoko Kontratuen Legean ezarritako tratu-berdintasunaren eta hautagaien arteko diskriminaziorik ezaren bermea ezabatzen du. Gainera, esleipenaren objektibotasuna eta inpartzialtasuna guztiz hondatzen du. Arrazoi horiek guztiak direla-eta, merkatuko lehia librea faltsutu egin da.

			ARCAIN ─bere aholkularitza-lanetan 2009ko lehiaketa prestatu behar izan zuen, eta eskaintzak balioetsi behar izan zituen─ eta AROS ─kontratua lortu zuen aldi baterako enpresa-elkartea─ enpresen arteko adostasunak era larrian aldatu ditu bederatzi lizitatzaileen arteko berdintasun-aukerak, eta AROS enpresari lehiarako abantaila eman dio, merkaturatzeko lehia ezabatzen diolako.

			Azkenik, bidezkoa da Lehiaren Euskal Kontseiluaren konklusioa sartzea, inputatu diren arau-hausteetatik lehenari buruz: Lehiaren Defentsako Legearen 1.1 artikuluan ezarritako debekuei buruzkoa da, eta, hartara, berrikuspena justifikatu ahal duen deuseztasun-kausari buruzkoa ere bai.

			Konklusioa

			80. ARCAIN eta AROS enpresak ez dira merkatu bereko benetako edo balizko lehiakideak, baina biek dute merkatuan eragina sortzeko gaitasuna; hortaz, bien arteko informazio-trukearen xedea “Pinosolo kirol-gunea”ren lizitazioaren emaitza aldatzea da, eta, hartara, Lehiaren Defentsako Legearen 1.1 artikuluaren arau-haustea osatzen du.

			Informazio-trukearen xedea merkatuko lehia faltsutzea, eragoztea edo murriztea da, eta hori egiteko gaitasuna dauka, modu objektiboan. Hortaz, ez da beharrezkoa jokabide horrek ondorioak dituela erakustea. Dena den, ziurtaturik dago egitate hauek gertatu direla: AROS enpresak lizitazio bat irabazi du, jatorriz errakuntza bat zeukan prozedura batean, prozedura horretan ez baitira errespetatu Sektore Publikoko Kontratuen Legean ezarritako bermeak; gainera, esleipenak (kontratua azkenduta ere) ondorio ekonomikoak izan ditu.

			15/2007 Legearen 62.3 artikuluarekin bat etorrita, hauxe hartzen da arau-hauste larritzat: “kolusiozko jokaerak aurrera eramatea lege honen 1.1. artikuluan aurreikusitako moduan, baldin eta jokaera horiek elkarri lehia egiten ez dioten benetako enpresa edo enpresa potentzialen arteko akordio, erabaki edo gomendio kolektiboak, hitzartutako praktikak edo nahita paraleloak badira”.

			Hori dela eta, jotzen da AROS eta ARCAIN enpresek 1.1 artikuluan ezarritako arau-hauste larri bat egin dutela, eta ezin dela aplikatu Lehiaren Defentsako Legearen 1.3 artikuluan jasotako salbuespena.

			AROS enpresak alegatu du jokabidea larritasun txikiagokoa dela (Lehiaren Defentsako Legearen 5. artikulua), baina alegazio hori ezin da onartu, Lehiaren Euskal Kontseiluak egin duen erreferentziazko merkatuaren definizioa kontuan hartuta, haren alegazioa bera onartuta.

			Detektatu den bigarren arau-haustea justifikatzeko, ez da beharrezkoa lehia deslealari buruzko argudiorik txertatzea: bigarren arau-hauste hori ez baitago lotuta Lehiaren Defentsako Legearen 1.1 artikuluan ezarritakoarekin, eta hori da, Administrazio Prozedura Erkidearen Legearen 47.1 artikuluaren g) letra abiapuntu hartuta, erabateko deuseztasunak oinarri hartu ahal duen manu bakarra.

			Argudio horiek ikusita ─eta Lehiaren Euskal Kontseiluaren gainerako argudioak ere, hemen aipatuta zein ez, kontuan hartuta─, hauxe da ondorio bakarra: Pinosolo kirol-konplexuaren eraikuntzari buruzko kontratuaren behin-behineko eta behin betiko esleipena agian ez zela egin lizitazioan parte hartzen zuten operadore batzuek Lehiaren Defentsako Legearen 1.1 artikuluan debekatzen diren jarduketa batzuk egitearen ondorioz, baina esleipen horietan jarduketa horiek eragin argia egin zuten. Zehatz-mehatz, ARCAIN eta AROS enpresek elkarri eman zioten informazioa, Pinosolo kirol-konplexuaren lizitazioaren emaitza aldatzeko.

			Ebazpenetik ondorioztatzen den bezala, Lehiaren Defentsako Legearen 62.3 artikuluan arau-hauste larritzat jotzen da kolusiozko jokaerak aurrera eramatea legearen 1.1. artikuluan aurreikusitako moduan, baldin eta jokaera horiek elkarri lehia egiten ez dioten benetako enpresa edo enpresa potentzialen arteko akordio, erabaki edo gomendio kolektiboak, hitzartutako praktikak edo nahita paraleloak badira. Hori dela eta, jotzen da AROS eta ARCAIN enpresek 1.1 artikuluan ezarritako arau-hauste larri bat egin dutela, eta ezin dela aplikatu Lehiaren Defentsako Legearen 1.3 artikuluan jasotako salbuespena.

			Jarduketa horien eraginaren mende egon daitezkeen egintzak erabat deusez direla jo beharko da, jarduketen larritasuna dela eta.

			Ebazpenak erantzukizunetik berariaz salbuesten du aldi baterako enpresa-elkarteko kide bat, baina horrek ez du eraginik sortzen azterketa horretan. Lehiaren Defentsako Legeak babestu nahi duen ondasun juridikoa lehia librea da, eta kasu horretan larri ukitu zen, AROS enpresaren jarduketa dela eta.

			Bestelako kontua izango litzateke aldi baterako enpresa-elkarteko kide bakoitzari zer erantzukizun-maila esleitu behar zaion ─baita barneko harremanean ere bai─, lehia oztopatzeko, murrizteko edo faltsutzeko jarduketak eragin dituen kalteen ordaina eskatuko balitz. Kontu hori, ordea, ez da irizpen honetan jorratu, eta ez da irizpen honen xedea ere. Auzitegi Gorenaren 540/2000 epaiak, ekainaren 2koak ─epai horri DISA esaten zaio, lehiaren aurkako erabakien deuseztasuna antzemateak eragin zion lehen enpresari buruzkoa baita─, arrazoitzen duen bezala, deuseztasun-deklarazioa ez da oztopo izaten deuseztasun-deklarazioaren kaltea jaso duen alderdiak beste prozesu bati ekin diezaion, kontratua egin zionaren in contrahendo erru mota dela eta.

			Aldi baterako enpresa-elkarteak aurkeztu dituen alegazioei buruz, hauxe aipatu ahal da:

			Kontratu horri lotutako arbitraje-prozedura bat aldi berean izapidetzeak ez dio udalari oztoporik jartzen, egintzaren berrikuspena egiteko. Bestalde, batzordeak alegazio horien bidez soilik jaso du kontratu horren berri. Doktrinaren arabera eztabaidatu eta jurisprudentziak zein batzordeak onartu dute egintza berari buruzko ofizioz berrikusteko espedienteak eta administrazioarekiko auzi-errekurtsoak aldi berean izapidetzea, baina uko egin zaio ofiziozko berrikuspena egiteari, administrazio-egintza aurrez epaitu denean, denbora eta forma egokian aurkeztutako errekurtso baten ondorioz.

			Hala eta guztiz ere, aztertzen ari garen egoera ez da horrelakoa. Kontratuan aurreikusita dago arbitraje-bidea erabiltzea, kontratuaren indarraldiari buruzko desadostasunak ─ondorioak eta iraungitzea─ ebazteko; esan bezala, kontratu pribatua delako. Hala eta guztiz ere, kontratuko klausula horrek ez die eragiten Sektore Publikoko Kontratuen Legeak Administrazio nagusiari ematen dizkion ahalmenei, egintza banangarriak berrikusteari dagokionez. Hortaz, ahalmen horiek bere horretan jarraitzen dute.

			Gauza epaitua egoteko aukerari dagokionez, aldi baterako enpresa-elkarteak ez du arrazoirik, alegazioetan adierazi duenaren harira. 28/2006 irizpenean esan genuen bezala, gauza epaituaren eragin positibo materialak erabaki judizial batean deklaratutakoa indartzen du, zehazki, ondorio erabakigarrian deklaratutakoa. Izan ere, prozesu judizial edo prozesu administratibo batean ─beste izaera batekoa eta beste xede bat izanda ere─, ezin da epai horren aurkako erabakirik hartu, Prozedura Zibilaren 1/2000 Legearen 222.1 artikulutik ondorioztatzen den bezala.

			Hala eta guztiz ere, egitateen kontakizunean ageri utzi da Euskal Autonomia Erkidegoko Justizia Auzitegi Nagusiaren 767/2012 epaiak, 2012ko urriaren 19koak, 677/2012 apelazio-errekurtsoan emandakoak berretsi egin zuela 2012ko maiatzaren 30eko 46/12 autoa, Bilboko administrazioarekiko auzien 3. zenbakiko epaitegiak emandakoa. Horretan, legitimazio aktiborik ezaren ondorioz, onartezina jo zuten DGM Arquitectos, SL enpresak kontratua behin betiko esleitzeko erabakiaren aurka aurkeztu zuen errekurtsoa

			Horren harira, Euskal Autonomia Erkidegoko Justizia Auzitegi Nagusiaren otsailaren 8ko 78/1999 epaian errekurtsoa onartezina izatea deklaratzen duten ebazpen jurisdikzionalen ondorioei buruz adierazitakoa gogoratu behar da:

			(…) Hauxe da aztertu behar den bigarren inguruabarra: epaitu diren prozesuetatik bigarrena ─138/1995 autoak─ amaitu da epaian jo dutelako errekurtsoa onartezina dela. Deklarazio horrek ez du eraginik sortzen gauza epaituan, Administrazioarekiko Auzien Jurisdikzioaren Legearen 86.1 artikuluari buruzko jurisprudentzia tradizional batek adierazten duen bezala ─Auzitegi Gorenaren 1976ko maiatzaren 19ko epaia ( 1976\2961 JB) eta 1977ko urtarrilaren 27ko epaia─.

			Azken alegazio gisa azaldu da Lehiaren Euskal Kontseiluaren ebazpenak ezin diola LK enpresaren jardunari eragin, kolusiozko jarduna ezin baitzaio egotzi udal sozietate bati, ezta udal bati ere.

			Gai hori jorratzeko, komeni da azaltzea Lehiaren Euskal Kontseiluaren ebazpenean ezarrita dagoela erreferentziako merkatua kirol-konplexuaren lizitazioaren inguruan sortutakoa dela, eta haren helburua eta azken emaitza kontratu hori formalizatzea dela, hain zuzen ere. Hori dela eta, Lehiaren Defentsako Legearen 1.2 artikuluaren arabera aldarrikatutako deuseztasunak halabeharrean heldu behar dio kontratu horren esleipenari, zehatutako jokabidea helburu hori lortzera bideratuta zegoelako. Aldi baterako enpresa-elkartearen alegazioei erreparatuta, kolusiozko jokabidearen ondoriozko zehapenak ordainduta ere ─AROS enpresak, 45.000 euro; eta Euskal Autonomia Erkidegoko Justizia Auzitegi Nagusiak murriztuta, ARCAIN enpresak, 66.581,78 euro─, errentagarria izango litzateke kolusiozko jokabidea, eta zehapenaren benetako ondorioa eta, hartara, eraginkortasuna leunduko litzateke, kontratuaren aurrekontua kontuan hartuta (50.191.363,50 euro, BEZ barne).

			Horrez gain, nekez uler daitekeen beste paradoxa bat osatuko litzateke: Parte hartu duten bi enpresen arteko akordioak erabat deusez direla deklaratu beharko litzateke, Lehiaren Defentsako Legearen 1.2 artikulua aplikatuta, baina udal-sozietatearekin egindako kontratuak bere horretan jarraituko luke, eta horixe izan da jokabideen benetako xede bakarra.

			Halaber, gogoratu behar da Lehiaren Defentsako Legearen 1.2 artikuluan ezarrita dagoen deuseztasuna jokabide debekatuaren alderdi onuradunak ere alegatu ahal duela, eta hala adierazita dagoela DISA epaian ere bai. Azpimarratu behar dugu horren helburua praktika debekatuen ondoreak kentzea dela. Ondore horiek kasu honetan kontratua ezabatuz baino ez dira ezabatzen. Hortaz, kontratua ezabatzea beharrezko ondorioa da, behin esleipena deuseztatuta, Sektore Publikoko Kontratuen Legearen 35. artikuluarekin bat etorrita.

			102/2017 ABJI, par.: 125.etik 152.era

			

			III. Mugak ofiziozko berrikuspenetan

			Administrazio Prozedura Erkidearen Legearen 106. artikuluaren arabera, “berrikusteko ahalmenaz baliatzerik ez dago, akzioen preskripzioa, epeen amaiera edota bestelako gorabeherak direla eta, berrikusketa hori ekitatearen, fede onaren, herritarren eskubideen edo legeen aurkakoa bada”.

			Partikular batek formulatutako deuseztasun-akzio bat denean, komeni da gure epaiketaren hasieran Auzitegi Gorenaren epaian jasotako hausnarketa kontuan hartzea (AGren 1993ko apirilaren 24ko epaia (1993/2863 JB), nahiz eta Administrazio Prozeduraren Legearen zaharraren 47., 109. eta 112. artikuluei erreferentzia egin. Hauxe dio artikulu horiei buruz:

			Administrazio Prozeduraren Legearen 47. artikuluan jasotako erabateko deuseztasun-kasuak zorrotz aplikatu behar dira, bai eta lege horretako 109. artikuluko bidean aplikatzen direnean ere. Izan ere, azken bide hori zuhurtasun handienaz aplikatzea gomendatzen da (ikus Auzitegi Gorenaren epaiak: 1984ko otsailaren 20koa ─3. sala zaharrak emanda─; 1986ko martxoaren 12koa ─4. sala zaharrak emanda─; eta 1990eko urriaren 22koa, ─gaur egungo 3. salaren 5. atala ─), azken bietan adierazten den bezala, beharrezkoa baita “aurkaratze-prozedura arrunta egituratzea, ezohiko edo salbuespenezko moduan aplikatutako prozedura bat hasita, Administrazio Prozeduraren Legearen 109... Horrek eskatzen du haztapena kontu handiz egitea, batez ere, ez baitago gauzatze-epe baten mende (berrikuspen-sistema orokorrean ez bezala); hortaz, ageriko arriskua ekartzen dio segurtasun edo egonkortasun juridikoari... Manu hori partikularrek erabilita sor daitezkeen aukerei eta ondorioei buruzko zalantzak ere sortu dira, administrazioak erabiltzen duenean ez bezala”.

			Horrez gain, hauxe gaineratzen du:

			Ildo horretatik, lehenik eta behin Administrazio Prozeduraren Legearen 112. artikuluan aipatzen diren mugei erreparatu behar zaie. Administrazio Prozeduraren Legearen 109. artikuluan ezarritako deuseztasun-akzioaren ulertze zabalegia neurtu behar da. Akzioa eta deuseztasuna kontrajarri baino ez da egiten, epea agindu gabe, ezta haren mendeko administrazio-errekurtsorik gabe ere. Dualismo horretara mugatuz gero, administrazioaren eskura geratuko litzateke bere interesa defendatzeko epe bat betetzea ─berak aurkaratzen du berari eragiten dion ebazpena─ edo denbora-mugarik ez betetzea eta edonoiz aurkatzea, eta hori, printzipioz, ez dator lege-sistemaren multzo logikoarekin bat.

			Interpretazio labur horretan ez da kontuan hartzen Administrazio Prozeduraren Legearen 109. artikuluan jasotako datu hau: partikularraren akzioa ─“interesdunak eskatuta” sartzen da─ ez da manu horretan arautzen den administrazio-ahala baliatzeko elementu erabakigarrietako bat baino; manu horretako alderdi funtsezkoa ez da akzioa (administrazio-ahala baliatuz alda daiteke), baizik eta ahala.

			Behin azpimarratuta Administrazioaren ahalaren nagusitasuna, honi erreparatu behar zaio: ”edonoiz” adierazpidearen erreferentzia nagusia Administrazioa da, ez interesduna (edo neurri txikiagoan, behintzat). Horrek oztopatzen du Administrazio Prozeduraren Legearen 109. artikuluari jarraikiz akzio bat ezartzea, epe-mugarik gabea, eta, akzio horren ondorioz, Administrazioa behartzea egintza baten erabateko deuseztasuna deklaratzera, Administrazio Prozeduraren Legearen 47. artikuluko kasuetan oinarrituta

			Halaber, 112. artikuluan deuseztasun-ahalak hainbat arrazoirengatik debekatzen dira; besteak beste, bereziki esanguratsua da arrazoi hau: ”igaro den denbora, beste inguruabar batzuen artean”. Inguruabar horiek direla eta, baliteke ”ekitatearen, partikularren eskubideen edo legeen aurkakoa izatea ahalak baliatzea”.

			Eragiten dion egintza aurkatzeko interesa duen administratuaren ikuspegitik ere, nolabait behartutzat jotzen da deuseztasun-akzioaren ─ikus Administrazio Prozeduraren Lege zaharraren 109. artikulua─ eta administrazio-errekurtsoaren ─ikus 113. artikulua eta hurrengoak─ artean egin ohi den bereizketa. Ikuspegi subjektibo horretatik, akzioa kasu bietan gertatzen da, baina aurkaratze-akzioa egiteko bidea administrazio-errekurtsoa da (109. artikulua).

			109. artikuluan ezarritako aurkaratze-akzioaren eta errekurtso arrunten bidetik bideratzen den akzioaren artean dagoen benetako aldea hauxe da: lehen kasuan administratuak ez dauka deuseztasun-deklarazioa inposatzeko eskubiderik, ofiziozko berrikuspen-ahalaren ondorioa baita; horixe da gako-elementua, hain zuzen ere. Horretan eragilearen interesa eta egintza aurkaratuaren legezkotasunaren balio hutsa ez ezik, beste elementu batzuk ere kontuan hartzen dira (Administrazioak haztatu behar ditu elementu horiek, Administrazio Prozeduraren Legearen 112. artikuluan agindutako mugen arabera).

			Auzitegi Gorenaren 2006ko urtarrilaren 17ko epaian (JB 2741/2006) adierazten duen bezala, honelakoa da ofiziozko berrikuspena:

			berrikuspenean kontrajarriak diren bi baldintza hartu behar dira kontuan: legezkotasunaren printzipioa, egintzak indarrik gabe uzteko aukera aurreikusten duena, legez kanpokoa dela egiaztatzen denean; eta segurtasun juridikoaren printzipioa, irmotzat jo den egoera juridiko jakin bat etorkizunean ezin dela aldatu bermatzeko xedea duena. Halako kasuetan arazo bat sortzen da, uztartzekoak zailak diren bi interes horiek asetzea, hain zuzen ere. Horretarako, ulertu behar da xede horiek ez dutela balio absolutu bat.

			Eskubide horiek uztartzeko aukera bakarra da biak ahalbidetzen dituen sistema bat hautatzea. Ondorioz, lortu nahi den oreka bilatuz, ordenamendu juridikoak egintzak berrikusteko aukera aitortzen du kasu zehatz batzuetan, legezkotasuna larriki ukituta dagoenean, eta prozedurako berme jakin batzuk zainduz eta beteaz, segurtasun juridikoa babestuta, eta ekintza horretaz baliatzeko epea mugatu egin daiteke, egintzek hirugarrenen aldeko eskubidea sortu badute.

			Administrazio Prozedura Erkidearen Legearen 106. artikuluaren gaur egungo egituran bi kasu bereizten dira: batetik, berrikuspen-ahalak mugatzea justifikatzen dutenak ─preskripzioa, igarotako denbora eta beste inguruabar batzuk─; eta, bestetik, epaiketarako kanon gisa funtzionatu behar duten elementuak ─ekitatea, fede ona, partikularren eskubideak eta legeak─.

			Komeni da aztertzea, denboraz gain, beste inguruabar batzuk ere garrantzitsuak ote diren. Izan ere, beste inguruabar horiek lagungarriak izaten dira interes publikoaren gaineko oihartzuna haztatzeko eta gatazkan egon daitezkeen interesak argitzeko (aztertzen ari garen kasuan bezala, adibidez).

			Irizpideei dagokienez, batzordeak adierazi du erabateko deuseztasuna aukera bereziki emankorra dela ekitatea sustatzeko, baina ekitatea kasu zehatzaren justiziatzat hartu behar da: hau da, arnasgunetzat, legea oso zorrotza denean eta hura modu mekanikoan eta itsuan aplikatzeak oso zentzuduna ematen ez duenean. Bestalde, fede onaren printzipioaren sarrera dela eta, jokabide subjektiboa ere aztertu behar da; bereziki, konfiantza legitimoaren babesaren printzipioa ezartzen du.

			Hortaz, legezkotasunaren eta segurtasun juridikoaren eta interes publikoaren eta hirugarrenen eskubideen artean bidezko oreka bilatu behar da, baina kasu guztietan kontuan hartu behar da funtsezko eskubideei berez dagokien bermea.

			Hauxe dio ebazpena ezesteko proposamenak: “beste prozedura bateko oinarriaren deuseztasun judiziala emanda (funtsean berdin-berdina zena), eta deialditik bost urte igaro ondoren, oinarri bat zalantzan jartzeak segurtasun juridikoko arrazoiak sorrarazten ditu, berrikuspen-eskaera ez erantzuteko: igaro den denborarengatik, deialdi horretan parte hartu zuten interesdunei ─pertsona horiek, prozedura gaindituta, Ikuskatzailetzako Eskalako Herritarren Segurtasuneko ofizialordeen kategoriako karrera-funtzionario izendatu zituztelako─ eta interes orokorrari ─zehazki, polizia-zerbitzu publikoan─ sortuko liekeen kaltearengatik”.

			Igaro den denboraren ikuspegitik, onartezina da denboraren zenbaketa oinarriak eman zirenetik egiten hastea, kaltea gauzatzen baita interesdunari deitutako lanpostu bat kentzen zaionean.

			Egia da berrikuspena eskatu zuenak (2013-07-22an) Euskal Autonomia Erkidegoko Justizia Auzitegi Nagusiaren 2010eko maiatzaren 12ko 335/2010 epaiaren doktrina aipatzen duela, berrikuspena eskatzean. Gainera, Euskal Autonomia Erkidegoko Justizia Auzitegi Nagusiak epaia eman zuenetik hiru urte igaro ondoren eskatzen da berrikuspena, hautagaiek jada prestakuntza-ikastaroa eta praktikaldia bukatuta dituztenean. Deuseztatzeko eskatzen den akzioa Administrazio eta Zerbitzuetako sailburuordeak 2011ko martxoaren 28an emandako ebazpena da.

			Halaber, garai hartan ezagunak ziren kupoa aplikatzearen ondorioak, Kalifikazio-epaimahaiak 2009ko azaroaren 25eko erabakia eta Euskal Herriko Poliziaren Ikastegiko zuzendariaren 2010eko apirilaren 30eko ebazpena, hautagai hautatuak praktikaldiko funtzionario izendatzen dituena, onartu zirelako (bera kanpoan geratu zen, gaindituen zerrendan 50. postua eskuratu ondoren).

			Edonola ere, egia da ofiziozko berrikuspena egiteko, hiru urteko epea ez dela berez handiegia, berrikuspena deuseztagarritasun-kausengatik egiten baldin bada, hau da, arau-hauste txikiagoengatik, kaltegarritasun-deklarazioa egiteko lege-muga, Administrazio Prozedura Erkidearen Legearen 103.2 artikuluan ezarritakoa, lau urtekoa da, administrazio-egintza eman zenetik zenbatuta.

			Bestelakoa izango litzateke, epe laburragoa igarota ere, akzioa nahita eta borondatez geroratzea, fede onaren aurkako jarduketa batean eta errakuntza zeukan egintza argitzetik ondorioztatzen diren onurak ez diren beste batzuk lortzeko edo Administrazioari zein beste interesdun batzuei kalte egiteko asmoz.

			Auzitegi Gorenaren 2008ko uztailaren 1eko epaiak auzialdi-epaia berresten du (JB 2008/3335); horren arabera, Administrazio Prozedura Erkidearen Legearen 106. artikulua aplikatzeko kasu argia da: “alderdi eragileak erabilarazi nahi duen berrikuspen-ahala fede onaren aurkakoa da, eta, hala izanik, ezin da onartu haren jarrera, erantzuteko aukerak beti erabilgarri eduki arren, bere borondatez eta kontzienteki baztertu egin zituelako. Izan ere, 106. artikulua osagarri egokia da, epe-mugarik ezarrita ez dagoenez, deuseztasun-eskaera fede onaren aurka bidegabe erabiltzeko aukera egon ez dadin”.

			Auzitegi Gorenaren epaian kontuan hartzen da 10 urteko epea igaroa zela; horrez gain, deuseztasun berankorra zen, eta “ez zegoen itxaronaldia horren luzea izateko justifikaziorik”. Izan ere, horrek berekin ekartzen du segurtasunik ezaren egoera berria, eta hori nekez izan daiteke bateragarria segurtasun juridikoarekin. Halaber, ez dago interes argia eskatzaileentzat berez kaltegarria izan daitekeen zerbaiten aurka egiteko, eta akordioaren edukiari buruz ez da aipatzen funtsezko arau-hausterik edo arau-hauste materialik.

			Ekitateak, fede onak eta partikularren eskubideek eskatzen dute berriro ez irekitzeko, behintzat, kalte argia edo, printzipioz, balizkoa aipatzen ez bada, edo bestelako erabakiaren aldeko arrazoi juridikoak ematen ez badira.

			Kasu horretan txikiagoa da geroratu den denbora. Ez dago fede txarrez jokatu duela frogatzen duten elementurik; eta berrikuspena eskatzen duen eskatzaileari eragiten dion kaltea ere argia da, ezin izango baita polizia-karrerara itzultzea, eta ezin izango baitu horrekin batera doazen ordainsariak jaso.

			Beste inguruabar batzuen ikuspegitik, berez ez da enplegu publikoan sartzeko prozedura zehatza, baizik eta jada funtzionario publikoak direnak barne sustapenez beste kategoria batean sartzekoa.

			Badaude berrikuspena ez egitea gomendatzen duten elementuak: helburuen legitimitatea (Ertzaintzan emakumeen ordezkaritza txikia zuzentzea), prozesuan neurria izan duen eragin txikia (lau lanpostutan baino ez du eraginik izan, eta kupo murriztuan 25 zeuden) eta ez egotea merezimenduen eta gaitasunaren erabateko ezagutzarik eza (hautagai hautatu guztiek lehiaketa-oposizioa gainditu dute eta bai prestakuntza-aldia, bai praktikaldia gainditu dituzte). Hala eta guztiz ere, gogoratu behar dugu faktorerik erabakigarria hauxe dela: legeak ezartzen ez zuen kupo murriztu bat aplikatu izana, eta hautagai batzuek funtzio publikoetan sartzeko duten berdintasun-eskubidea modu neurritsuan sakrifikatu izana (interesduna da hautagai horietako bat).

			Ekitatea aplikatuta, nekez uka daiteke egintza baten berrikuspena egitea, egintza horren ezaugarri nagusia, hain zuzen ere, bidegabea izatea bada.

			Auzitegi Gorenaren 2000ko urriaren 23ko epaian ezarritakoaren arabera, hauxe eskatzen du segurtasun juridikoak (JB 2000/9001):

			administrazioaren egintza irmoetatik sortu diren harreman juridikoen jarraitasunean konfiantza duten subjektu jakin batzuen aldeko eskubideak sortu dituzten egoerei eustea, ez baitziren denbora eta modu egokian aurkaratu, eta, beraz, behin betikotzat jo ahal baziren, eta horren arabera jokatu ahal bazen. Horrek ez du esan nahi deuseztatzeko ekintza baliatu ezin denik administrazioaren egintza irmoen kontra. Egintza irmoen aurka jo daiteke, baina ezin da halakorik egin, baldin eta horren ondorioz segurtasun juridikoaren printzipioa aplikatzearen ondoriozko beharrizanak urratzen badira. Printzipio hori, izan ere, ezinbestean lotuta dago partikularren eskubideei zor zaien errespetuari, eta Administrazio Prozeduraren Legearen 112. artikuluan berariaz aipatzen da, 109. artikuluan ezarrita dagoela administrazioaren berrikuspen-ahalaren baliatze-muga gisa.

			Horrek eskatzen du fede oneko hirugarrenak ote dauden aztertzea. Izan ere, Administrazio Prozedura Erkidearen Legearen 106. artikuluan egintzaren ustezko legezkotasunaz fidatu ziren pertsonen eskubideak ere babesten dira.

			Oro har, aztertzen ari garena bezalako kasuetan hautagai hautatuen eskubideei eragiten zaie: haiek Administrazioaren egintza irmoen ondorioez fidatzen dira, baina gero lanpostua galtzen baitute. Horrez gain, interes publikoa ere kaltetzen da: antolaketa-arazoak lortuko bailirateke, haiek betetzen dituzten lanpostuak hutsik geratuko liratekeelako, eta hautagai berrientzat prestakuntza-ikastaro eta praktikaldi berriak antolatu beharko liratekeelako.

			Dena den, hautaketa-prozesuaren ondorioz eman diren egintzen berrikuspenari lotutako ondorioak dira, Administrazioak ematen dituen egintzek eskubide subjektiboak sortzen dituztelako, eta hautagai hautatua, behin izendatuta, lanpostuan jarduten hasten delako. Hortaz, modu generikoan eskatuta, ofiziozko berrikuspenaren bidetik ezin izango litzateke deusez deklaratu inola ere, gehiegi izango litzatekeelako.

			Hortaz, berrikuspenak sortu ahal dituen ondorio kaltegarriak agerian uzten edo bereizten dituzten elementuak adierazi eta azaldu behar dira. Elementu horiek dira hautagaiei aitortutako eskubideak aldatzea eragoztez dutenak, hain zuzen ere.

			Kasu honetan, 47. zenbakiko postua betetzen duen hautagaiaren akzio indibiduala da; hortaz, ondore zuzena txikia dela ondoriozta daiteke. Bestalde, kupo murriztuaren eragin leunagoa izanik, errazagoa da ondoreak konpontzea.

			Aldi berean, pentsa daiteke kupo murriztuak eragindako emakumezko hautagaiek ere Euskal Autonomia Erkidegoko Justizia Auzitegi Nagusiaren 2010eko maiatzaren 12ko 335/2010 epaia ezagutu ahal izan zutela; hortaz, haiek ere pentsa zezaketen praktikaldiko funtzionario izateko izendapena (2010-04-30) erabateko deuseztasun-kausa batean eror zitekeela. Horrek haien konfiantza legitimoa murriztuko luke, eta, berrikuspenak haien esfera juridikoan ondorio negatiboak sortu arren, ez lituzke modu larrian aldatuko etorkizuneko erabakiak oinarritzeko hartu zituzten arrazoietan, hau da, izendapenak bere horretan jarraituko zuela. Emakume horiek polizia-funtzionarioak izaten jarraituko dute, eta, hala dagokionean, ofizialordeen kategorian sartzeko deialdietan parte hartu ahalko dute.

			Intzidentzia horrek interes publikoan duen eraginari dagokionez, espedientean jasotako datuei soilik erreparatuta, eragin mugatua izango dela jo daiteke, eta neurri iragankorrak hartu ahalko dira, berrikuspenak sortzen dituen arazoak konpontzeko, eta MMSC jaunaren eskubidea gauzatzeko. Horrela, akademian egiten diren hurrengo prestakuntza-ikastaroan eta praktikaldian sartu ahalko da.

			Laburbilduz, gertatu diren inguruabar guztiak aztertuta, batzordeak uste du Administrazio Prozedura Erkidearen Legearen 106. artikuluko mugak ez direla oztopo egintza berrikusteko, behin ondorioztatuta erabateko deuseztasun-kausa dagoela.

			31/2017 ABJI, par.: 92.etik 120.era

			

			Kasu honetan itxuraz berrikuspenaren xedea den egintza bestelakoa da (hau da, ez da Herrizaingo Saileko sailburuordearen 2010eko urtarrilaren 12ko ebazpena), baina, berez, berrikuspenaren benetako xedea Euskal Herriko Poliziaren Ikastegiko zuzendariak 2007ko martxoaren 19ko ebazpenaren bidez onartu zuen deialdiaren lehenengo oinarria da. Ebazpen horren bidez Ertzaintzako Oinarrizko Eskalako agenteen kategorian sartzeko hautaketa-prozedurarako deia egiten da, eta emakumeei deitutako lanpostuen kopuru bat gordetzen zaie.

			Horrela amaitzen da 2015eko martxoaren 27ko idazkian jasotako zuzenbide-oinarrien azalpena; idazki horren bidez, berrikuspena eskatzen da. Eta alegazioak aurkezteko 2017ko otsailaren 23ko idazkian ere jasota dago. Azken txosten hori entzunaldi-izapidean egin zen, eta Euskal Autonomia Erkidegoko Justizia Auzitegi Nagusiaren epaiak zerrendatuta daude. Epai horiek jo dute Ertzaintzan sexu zehatz bati erreserbatutako lanpostuak erabat deusez direla.

			Laburbilduz, ez da aipatu zehaztutako egintzari ─Herrizaingo Sailaren 2010eko urtarrilaren 12ko ebazpena─ bestelako zio batean oinarritutako erabateko deuseztasun-kausa bat eragiten dionik.

			Ezaguna denez, prozesuan ez da oztopo izaten berrikuspena eskatzen duenak deialdia denbora eta modu egokian errekurritu ez izana. Hori dela eta, berdintasunaren aurkakoa den oinarri hori ezarrita duen eta beraren ustez lanpostua kendu dion egintzaren aurka jo ahal du, eta baita hautaketa-prozesua amaitzen duen egintzaren aurka ere bai.

			Dena den, aurkaratzen dena deialdia bera denean, hautaketa-prozeduran ematen diren ondoz ondoko egintzak ezin dira aurkatu, legez kontrakotzat jo den administrazio-egintza baten deuseztasun-zioak berriro ere azpimarratuz.

			Administrazioarekiko auzien prozesuan epaitu den gauzaren ñabardura espezifikoak direla-eta, Auzitegi Gorenaren 2015eko azaroaren 25eko epaiak dioen moduan (2015/5411 JB), “ezin zaio soilik erreparatzea bestelako egintza formal bat egoteari, gerta baitaiteke bestelako egintza hori horretarako egin edo eragin izana; horren ordez, aurkaratu den administrazio-erabakiaren funtsa aztertu behar da, eta azterketa horretan zehaztu behar da, itxuraz bestelakoak diren bi egintza egon arren, funtsean erabaki bera epaitzen ari den”.

			Kasu horretan, ikusi dugun bezala, Euskal Autonomia Erkidegoko Justizia Auzitegi Nagusiaren Administrazioarekiko Auzien Salaren 2010eko urriaren 26ko 732/2010 epaian ─889/2008 prozedura arruntean emanda─ jada jotzen da GLOA jaunaren funtsezko berdintasun-eskubidea kaltetu dela. Kalte hori eragin dute Ertzaintzako Oinarrizko Eskalako agenteen kategorian sartzeko deialdiaren oinarriei jarraituta, lanpostuen %50 emakumeei erreserbatu zaizkielako. Horrez gain, epaian eskubide hau ere aitortzen diote: “hautaketa-prozesuan aurrera egiteko eta, eskatutako betekizunak ziurtatu ondoren, praktikaldiko funtzionario izendapena jasotzeko, bai eta, epaia irmoa izan ondoren, antolatzen den hurrengo prestakuntza-ikastaroan sartzeko ere”.

			Espedientetik ondorioztatzen den bezala, prestakuntza-ikastaroan sartu zen, eta ikastaro hori eta praktikaldia gainditu ondoren, Ertzaintzako Oinarrizko Eskalako agenteen kategoriako karrerako funtzionario izendatu zuten, Administrazio eta Zerbitzuetako sailburuordeak 2013ko urriaren 14an eman zuen ebazpenaren bitartez.

			Bestela esanda, eskaerak funtsean bat egiten du Euskal Autonomia Erkidegoko Justizia Auzitegi Nagusiak epai irmoaren bidez baietsi zuenarekin: funtsezko eskubidea argitzea eta urratutako eskubidea leheneratzea. Izan ere, eskaeraren aurrebaldintza subjektiboak eta objektiboak berdin-berdinak dira.

			Gauza epaitua segurtasun juridikoaren eskaera bat da, gatazkak amaitzen dituelako, edozein gatazka izanda ere. Horrela, beste prozesu bati ekitea saihesten da, eta, bide batez, ez dago ebazpen edo epai kontraesankorrak emateko arriskurik.

			Gauza epaituaren ondoreak urratutako eskubidea berrezartzeko moduari ere eragiten dio, interesdunak demandan proposatu zuen modua kontuan hartuta, epaiak behar bezala ebatzi ostean.

			Hau da, orain eskaera bat gaineratu du ─izendapena 2010ean jasotzea, 21. promozioko gainerako hautagaiekin batera; 2013ean jaso beharrean, 23. promozioko hautagaiekin batera (haiekin egin zituen prestakuntza-ikastaroa eta praktikaldia)─, baina horrek ez du ofiziozko berrikuspena bideragarri egiten.

			Epaian adierazten da emakumeen aldeko kupoa ezartzen zuen oinarria deuseztatu behar dela, eta, horrez gain, funtsezko eskubide bat kaltetu dela deklaratzen duten irizpenen berezko ezaugarria izanik, kaltetutako eskubidea guztiz berrezartzeko erabakiak ezartzen ditu, horretarako neurri egokiak hartuta.

			Bestela esanda, jurisdikzio-organoak baimena dauka, eta halaxe egin du, Administrazioari betebehar zehatzak ezartzeko, eta, eskubidea eraginkorra izango bada, kaltea nola erreparatu behar duen azaltzen dio.

			Hori guztia, epaia betearazteko sor daitezkeen intzidentziak ebazteko ahala kaltetu gabe, kontuan hartuta Administrazioarekiko Auzien Jurisdikzioa arautzen duen 29/1998 Legearen 103. artikulua eta hurrengoak (uztailaren 13ko 29/1998 Legea da).

			Aitzitik, epai batek jasandako kaltea behar bezala erreparatu ez duela pentsatuta ere, ezin da ofiziozko berrikuspena eskatu, epaia edo epaia betearazteko modua zalantzan jartzeko edo bigarren azterketa bat eskatzeko.

			Berrikuspena ezin da egin epaia eztabaidatzeko, ebazpen judizial irmoan erabakitakoaren ukiezintasunaren aurkakoa izango litzatekeelako. Ez dago jasota, behin prestakuntza-ikastaroa eta praktikaldia amaituta, promozioko gainerako kideek izendatu zuten eguna arte atzera eraginez izendapena jasotzeko asmoa zuenik.

			Eta, Euskal Autonomia Erkidegoko Justizia Auzitegi Nagusiaren 732/2010 epaiari buruzko desadostasunak baldin badaude, interesdunak betearazpen-intzidentea aurkeztu behar du epaia eman zuen salan.

			Edonola ere, interesdunak aipatu duen kausarengatik egintza guztien berrikuspen autonomoa egin ahal dela onartuta ere, eta jada babes jurisdikzionala eman zaion arren, jasota utzi behar da Administrazio eta Zerbitzuetako sailburuordearen 2013ko urriaren 14ko ebazpenaren deuseztasuna ez dela eztabaidatu, ezta eskatu ere. Hortaz, berrikuspena eskatuz gero, bitan izendatu beharko lukete Ertzaintzaren Oinarrizko Eskalako agenteen kategoriako karrerako funtzionario; eta horrek ez du zentzurik. Izendapen horrek, behar bezala formalizatuta, bat etorri behar du sartzeko eskatzen diren betekizunekin, betiere prestakuntza-ikastaroa eta praktikaldia amaitu eta gainditu ondoren.

			Laburbilduz, deuseztasun-ekintza bidezkoa den aztertu ondoren, bidezkoa da deklaratzea ezin dela onartu, funtsean epai irmoa jaso duen egintza baten aurka jarri delako; beraz, gauza epaituaren salbuespena aplikatu ahal da.

			112/2017 ABJI, par.: 56.etik 75.era

			

			Eragileak interesa duela jo arren, agerikoa da, ofizioko berrikuspenean, interesaz gain, aurkatutako egintzaren legezkotasunaren balioa eta Administrazioak haztatu behar dituen beste elementu batzuk ere kontuan hartu behar direla. Hartara, Administrazio Prozedura Erkidearen Legearen 106. artikuluan ezarritako mugak aplikagarriak dira.

			Batzordearen eginkizuna dela eta, batzordean uste dugu berrikuspen-sistema arautzen duen logikak berak ─sistema hori Herri Administrazioen Araubide Juridikoaren eta Administrazio Prozedura Erkidearen Legearen 106. artikuluan ezarritako mugen arabera antolatuta dago, eta muga horiek erabateko deuseztasun-erregimenen azken mugatzat hartzen dira─ behartzen duela hura gauzatzearen ondorioz sor daitekeen emaitza kontuan hartzera. Kasu honetan, interesduna jada karrerako funtzionarioa da; hortaz, demanda aurkeztuz gero, karrerako funtzionario izateari utziko lioketen pertsonen eskubideak nagusitzen dira.

			Fede oneko hirugarren pertsonak daude (eta prozeduran entzun zaie) eta legeak babestu nahi ditu egintzaren ustezko legezkotasunean konfiantza jarri zuten pertsonen eskubideak ere bai. Berrikuspena egingo balitz, ondorio oso kaltegarriak eragin ahalko lirateke pertsona horien esfera juridikoan. Haiek etorkizuneko erabakiak hartzeko oinarri hartu zituzten aurrebaldintzak ─haien izendapenak jarraitu egingo zuelako ustea─ era larrian aldatu ahalko liratekeelako.

			Era berean, interes publikoa kaltetuko litzateke, baldin eta pertsona horiek eta interesdunak berak gaur egun dituzten lanpostuak bertan behera utziko balituzte, eta interesdunak beste prestakuntza-ikastaro bat eta beste praktikaldi bat egin beharko balitu, beste deialdi batekoak jada gaindituta dituenean.

			Antolaketa-arazo horiek sortuko lirateke, baina, gainera, ez dago argi aldaketa horrek nola hobetuko lukeen eragilearen interesa.

			Egoeran gertatu diren inguruabar guztiak aztertuta, batzordeak uste du interesduna ez dagoela legitimaturik berrikuspena eskatzeko, edo, bestela, Herri Administrazioen Araubide Juridikoaren eta Administrazio Prozedura Erkidearen Legearen 106. artikuluan ezarritako mugek egintza berrikustea eragozten dutela, beraren eta hirugarrenen ondare juridikoan izango lituzkeen ondorioak direla-eta.

			165/2017 ABJI, par.: 91.etik 96.era

			

			Gaiaren berezitasuna hainbat alderditan adierazten da, eta geroago aztertuko ditugu. Lehenik eta behin, gaiaren funtsa aztertzeko bide ematen duen egitate bat aztertuko dugu.

			Deuseztasun-akzioa formulatu zenean eta ebazpen-proposamena egin zenean, Auzitegi Gorenak artean ez zuen epairik eman Monte Igueldo SA merkataritza-sozietateak aurkeztua zuen kasazio-errekurtsoari buruz. Errekurtsoa Euskal Autonomia Erkidegoko Justizia Auzitegi Nagusiaren 2015eko maiatzaren 20ko epaiaren aurkakoa zen. Esan bezala, epai horretan egintza horren aurka ─2013ko azaroaren 12ko ebazpenaren aurka─ aurkeztutako administrazioarekiko auzien errekurtsoa aztertu (eta ezetsi) zuten. Laburbilduz, egintza horretan zerbitzua itzultzera eta zerbitzuari atxikitako ondasunak entregatzeko betebeharra ezartzen zen, emakida 2014ko urtarrilaren 19an azkendu ondoren.

			Epai horretako laugarren oinarri juridikoan Euskal Autonomia Erkidegoko Justizia Auzitegi Nagusiak, besteak beste, mugatu zuen egintzaren deuseztasuna deklaratzeko nahiari emakida deuseztatzeko asmoa ere gehitzea.

			Gai horri buruz, hauxe adierazi zuen auzitegiak:

			Bigarren zioan trenbide publikoak eta pribatuak bereizten dituen araudia azaltzen da eta hirugarren, laugarren eta bosgarren zioetan defentsa eragileak aldarrikatzen du itzultze hori legez kanpokoa dela. Defentsaren ikuspegitik, Monte Igueldo SA merkataritza-sozietateak eskatutakoaren arabera, Igeldo mendiko trenbidearen xedea industria bat ustiatzea edo jabari pribatuko ondasunak erabiltzea zen. Horretarako, beharrezkoa zen Trenbideei buruzko 1877ko azaroaren 23ko Legearen 62. artikuluan eta hurrengoetan araututako baimen bat. Baimen hori emateko betebehar bakarra trenbide-garraioan segurtasun eta osasungarritasun publikoaren araubidea betetzea zen, eta betiko ematen zen; horren ondorioz, emakida-titulua erabat deusez izatea eskatzen zen. Gainera, titulua trenbide horietarako legez ezarritako prozedura erabili gabe eman zela argudiatzen zen.

			Hala eta guztiz ere, Monte Igueldo sozietateak ez zuen denbora eta forma egokietan aurkaratu Sustapen Ministerioko 1912ko abenduaren 27ko Errege Agindua. Lehenago idatzi ditugun agindu horretako klausulen ondorioz, funikularra “zerbitzu partikularra emateko eta bidaiariei erabilera publikoa eskaintzeko” trenbide gisa kalifikatuta dago. Bestela esanda, ez da jabari publikoko ondasunik, zerbitzu publikoari atxikita dago baizik. Laurogeita hemeretzi urteko emakida da, eta, emakida iraungita, Gobernuari trenbidea itzuli beharko dio, eta Gobernuak enpresa ordeztuko du lurren jabetzako eskubide eta obra guztietan, 1878ko maiatzaren 24an onartutako erregelamenduan ezarritako baldintzetan.

			Hori horrela, alegatu guztiak eta haietako bakoitza ukatu behar dira. Hortaz, a) atalean ezarritako asmoa ere baztertu behar da. Horretan erregutzen dute Ondarretatik Igeldo mendira doan trenbide funikularraren ustiapena egiteko eskubidea betiko edukitzea, emakida-titulua guztiz baztertzen duten premisetan oinarrituta, eta emakida-titulua balioduna eta eraginkorra izanik, bete egin behar da. Edonola ere, hori ez da errekurtso honen xedea, eta berrikuspen jurisdikzionala ere orain ezin da egin, ezta erabateko deuseztasun-errakuntza izanik ere. Hori edonoiz alegatu ahal da, baina ez, ordea, administrazioarekiko auziak aurkatzeko bidetik, legez ezarritako epeak arautzaileak direlako. Horren ordez, deuseztasuna gauzatzeko administrazio-bidetik eskatu behar da, azaroaren 26ko 30/1992 Legearen 102.1 artikuluan ezarritakoarekin bat etorrita. Horretan, administrazio publikoei baimena ematen zaie, norberaren ekimenaz edo interesdunak eskatuta, epe barruan errekurritu diren egintzen deuseztasuna ofizioz deklaratzeko, lege-testu bereko 62.1 artikuluan azaldutako kasuetan, Estatu Kontseiluak aurrez irizpena emanda, eta aipatutako legearen 106. artikuluan ezarritako mugak aintzat hartuta. Muga horiek, besteak beste, eragozten dute deuseztasun-ahalak erabiltzea, baldin eta ekitatearen, fede onaren, partikularren eskubideen eta legeen aurkakoa bada.

			Oinarria irakurrita agerikoa da prozesuan erabilitako argudioak eta aztertzen ari garen deuseztasun-eskaeran erabilitakoak funtsean berdinak direla. Hala eta guztiz ere, epaian atea zabaltzen zaio ofiziozko berrikuspenari, eta merkataritza-sozietateak eskaeran aipatzen du.

			Hori dela eta, gure azterketaren funtsari heldu baino lehen, gaia argitzeko azalpen bat eman behar da.

			Euskal Autonomia Erkidegoko Justizia Auzitegi Nagusiaren epaian bildutako arrazoibideak aurrerago aipatuko ditugun arren, nabarmendu behar da emakida-egintzaren aurkako egintzari aurre egiteko deuseztasun-akzioa aipatzen denean, aldi berean aipatzen direla berrikuspen-ahala mugatzen dituzten mugak ere bai (azaroaren 26ko 30/1992 Legearen 106. artikulua; gaur egun, Administrazio Prozedura Erkidearen Legearen 110. artikulua).

			Ebazpen-proposamenean adierazten den bezala, deuseztasun-akzioa azaldutako terminoetan aurkeztuta, bide primario eta naturaletik aztertu behar da, hau da, berrikuspen-ahalaren mugak aintzat hartuta.

			Alabaina, erabaki hori hartzeko arrazoia ez da izan egintzan aipatutako deuseztasun-arrazoiak biltzen direla pentsatzea. Horrek soilik adierazten du, deuseztasun-asmoaren ezaugarriak direla-eta, eskaera ebatziko bada, lehenik eta behin erreparatu behar zaiela berrikuspen-ahala baldintzatzen duten mugei.

			D) Administrazio Prozedura Erkidearen Legearen 110. artikulua:

			Izan ere, batzordearen ustez, kasua Administrazio Prozeduraren 1958ko Legearen 112. artikuluaren nukleoan ezartzen da. Artikulu hori, gero, azaroaren 26ko 30/1992 Legearen 106. artikulua izan zen, eta, gaur egun, Administrazio Prozedura Erkidearen Legearen 110. artikulua da.

			Esan bezala, ahala onartzen duen legeak ezartzen dituen mugak dira ofiziozko berrikuspen-ahalaren ezaugarri berezietako batzuk. Lege horrek 1958tik izan du jarraitutasuna, eta ahal hori baliatzea debekatzen du, baldin eta, akzioen preskripzioarengatik, igarotako denborarengatik edo beste inguruabar batzuengatik, ekitatearen, partikularren eskubideen eta legeen aurkakoa bada. Gainera, 1992ko erreforman fede onaren muga gaineratu zen, zehaztapen gisa, ekitatearen printzipio osagarria, ekitateari oso lotua, baita. Batetik, ekitateak egiten duen bezala, arau-aplikazioaren zorroztasuna leuntzen du; baina, bestetik, bestelakoa da, bata eta bestea bestelako planoetan proiektatzen direlako: ekitatea arauaren alderdi objektiboa delako; eta, fede onak subjektuaren inguruabarrei heltzen dielako.

			Hori horrela, bi irizpideei dagokienez, batzordeak beste irizpen batean (96/2017 irizpena, besteak beste) hauxe adierazi du: “erabateko deuseztasuna aukera bereziki emankorra dela ekitatea sustatzeko, baina ekitatea kasu zehatzaren justiziatzat hartu behar da: hau da, arnasgunetzat, legea oso zorrotza denean eta hura modu mekanikoan eta itsuan aplikatzeak oso zentzuduna ematen ez duenean. Bestalde, fede onaren printzipioaren sarrera dela eta, jokabide subjektiboa ere aztertu behar da; eta, bereziki, konfiantza legitimoaren babesaren printzipioa ezartzen du”.

			Berrikuspen-ahala gauzatzearen mugak aplikatzeko eremu naturala Administrazioak ofizioz gauzatutako deuseztasun-akzioa da, hirugarren baten mesederako egin den egintza baten aurkakoa, eta egintza indargabetzeko gauzatzen da. Deuseztatutako egintzaren hartzailea, salbuespen moduan, babestuko litzateke, baldin eta segurtasun juridikoaren arrazoi oso kualifikatuak bilduko balira. Izan ere, segurtasun juridikoa funtsezko elementua da Administrazioaren eta herritarren arteko harremanetan.

			Argi dago, halaber, ez dagoela oztoporik kasu batzuetan ─aztertzen ari garena horren adibidea da, hain zuzen ere─ muga horiek aplikatzeko, interes publikoa babesteko egingo bada.

			Administrazio Prozedura Erkidearen Legearen 110. artikuluaren aplikazio-eremuan erraz ulertzen da 1912ko abenduaren 27ko errege-ordenaren deuseztasuna 2017an aitortzea (aldarrikatutako zioak edozein izanda ere) ez dela bat etortzen lehen muga objektiboarekin, hots, igarotako denborarekin.

			Horren harira, merkataritza-sozietate eragileak defendatzen duen interpretazioa aztertu behar dugu. Interpretazioaren arabera, muga hori aplikatu ahal izateko, partikularren mesederako eskubideak sortu behar izan dira, baina, berez, ez dago muga erabiltzearen aurkako lege-manurik, igarotako denborak Administrazioaren aldeko eskubideak sortu dituenean, aztertzen ari garen kasuan bezala (behin emakida iraungita, bidezkoa da zerbitzuari atxikitako ondasunak itzultzea). Hortaz, ezin da ukatu interes publikoa tartean dagoela.

			Administrazio-egintza bat 104 urte geroago deusez deklaratzeko, arrazoi garrantzitsuak eman behar dira, eta, kasu honetan ez dira eman.

			Izatez, kasu hori Auzitegi Gorenak 2008ko uztailaren 1eko epaian zehazten dituen kasuetako bat da:

			Berrikuspen-mugak aplikatu behar dira, baldin eta, deuseztatzeko akzioa baliatzean, prozedura berriz ireki nahi bada, nabarmenki berandu, eta luzapen horretarako justifikaziorik gabe, kontuan hartuta hasieratik jakin zela edo jakin zitekeela deuseztatzeko ustezko arrazoi hori. Beraz, kalte garbi bat aipatu gabe ─edo, behintzat ustezko kalte bat─ eta beste erabaki baten aldeko arrazoi juridikoak aipatu gabe, ezin da administrazio-egintza bat berriz ireki, aurretik egintza horretaz baliatu ahal bazen”.

			Egintza eman zenean edo indarrean egon zen denbora-tarte luzean zergatik errekurritu ez zuten azaltzen duen inguruabar bat ere ez da adierazi. Gainera, egintza horretan bete behar ziren baldintzak (epea, tarifak, berrikuspena...) argiak eta ezagunak izan ziren, eta merkataritza-sozietate eragileak espresuki onartu zituen, emakida eman zen unetatik bertatik.

			Nekez aurki daiteke ehun urte baino gehiagoan preskribitu ez den egintza bat.

			Hori horrela, Auzitegi Gorenak berak, 2017ko urriaren 16ko epaian, ez zion beharrezko iritzi oinarrien artean biltzeari 1912ko abenduaren 27ko Errege Aginduaren kontrako deuseztasun-akzioa gauzatzeko aukera. Aukera hori jada jorratua zuen Euskal Autonomia Erkidegoko Justizia Auzitegi Nagusiak bere epaian. Auzitegi Gorenak hauxe baino ez zuen gogoratu: merkataritza-sozietate eragileak ez zuen bere garaian “Sustapen Ministerioaren 1912ko abenduaren 27ko Errege Aginduan zalantzan jarri…”.

			Ezinbesteko denbora-muga deuseztasunaren kontrakoa da, eta, horren harira, adierazgarria da merkataritza-sozietateak berak aipatzen duen kasua: Tibidaboko funikularraren kasua. Merkataritza-sozietateak aipatzen du bere kasuarekin erkatzeko kasu egokitzat jotzen duelako.

			Emandako dokumentazioaren arabera, funikular horren hasierako ustiapena baimen baten bitartez egin zen (1901eko urriaren 25eko Errege Aginduaren bidez). Geroago, Administrazioak irizpena aldatu zuen, eta 1906ko maiatzaren 30eko Errege Agindua eman zuen. Horren bidez, trenbide-emakida ematen zen, hainbat baldintzaren mende.

			Tibidaboko trenbidea ustiatzen zuen sozietateak Auzitegi Gorenean errekurritu zuen errege-agindu hori, eta Auzitegi Gorenak 1908ko urriaren 28ko epaian, prozedura- eta funts-arrazoietan oinarrituta, 1901eko urriaren 25eko Errege Agindua deusez eta indarrik gabe deklaratu zuen.

			Horrenbestez, argia da kasu horretan sozietate ustiatzaileak egintza errekurritu zuela, hark jotzen baitzuen ez zela zuzenbidearen araberakoa. Baina sozietate horrek ez zuen ehun urtean baino gehiagoan itxaron, edo zehatzago esanda, ez zuen itxaron 1906ko emakida denboraren igarotzeagatik iraungi arte.

			Gai horrek eramaten gaitu merkataritza-sozietate eragilearen egintzak eta jokabide juridikoa aztertzera; hartara, ekitatea eta fede ona zehazten dituzten mugak ere aztertu beharko ditugu. Horiek, beste ikuspegi batetik, berriro ere zehazten dute ezin dela deklaratu deuseztasuna.

			Izan ere, arauen aplikazioa arautu behar duen ekitatearen aurkakoa izango litzateke gehieneko epean (99 urtean) ustiatu den emakida bat deusez deklaratzea, eta sozietate-merkataritza eragileak nahi duen bezala, ondasunak itzuli beharrean, funikularraren betiko ustiapena lortzea (egoera hori, salbuespenezko kasu batzuetan izan ezik ─adibidez, Portuen 1880ko Legearen 55. artikuluan ezarritako itsas padurak lehortzeko emakidetan─, ez dago aurreikusita ordenamenduan).

			Eskubideen eta defentsaren gauzatze-egintzak ezin dira jo fede onaren printzipioaren aurkako egintzatzat, baina, kasu horretan, emakida 99 urtean ustiatu ondoren, eta, behin denbora-epea igarota, iraungitzat deklaratu eta gero, berrikuspen-prozedura aktibatzeak oztopo larriak ezartzen ditu, printzipio horren ikuspegitik.

			Esandakoaren arabera, fede onaren printzipioak ─konfiantza legitimoaren barnekoa─ eskatzen du administratuen jokabidea kontuan hartzeko. Kasuaren analisian bitxi samarra da, ondasunak itzultzeko unea heltzen denean, titulu hori errekurritu ez zuen sozietateak, eta titulu horren arabera funikularra 99 urtean ustiatu duenak (bi urteko luzapenarekin batera), aurkitzea emakida-titulu horretan erabateko deuseztasuna deklaratzeko hiru kausa jasota daudela.

			Ez litzateke fede onarekin bateragarria izango emakidaren deuseztasuna deklaratzea, guztiz ustiatu eta gero, eta baldintza zehatzen orrian zehaztasun handiz jasota dauden ondorioak saihesteko.

			Laburbilduz, batzordeak uste du berrikuspenaren mugek (denboraren igarotzeak, ekitateak eta fede onak) eragozten dutela eskatutako deuseztasuna deklaratzea.

			Hala eta guztiz ere, sortu diren gaien azterketa amaitzeko, alegatu diren deuseztasun-kasuak labur aztertuko ditugu.

			226/2017 ABJI, par.: 61.etik 92.era

			9. kapitulua. BERRIKUSTEKO ERREKURTSO BEREZIA

			I. Egintzak ematerakoan egitatezko errakuntzaren bat izan, eta espedienteari erantsitako agiriak ikusita jabetzea.

			Kasu honetan, errekurtsogileak, DGA jaunak aurkeztu zituen merezimenduak ezagutu eta gero, jasota utzi zuen Euskal Unibertsitate Sistemaren Kalitatea ebaluatzeko Agentziaren, Kalitatea ebaluatzeko eta ziurtatzeko Agentzia Nazionalaren edo EAEko arauan onartuta dagoen eta antzekoa den beste organo baten aldeko txostenaren edo aldeko ebaluazioaren ziurtagiriak falta zirela, irakasle osoei, irakasle agregatuei, doktore irakasle kontratatuei, irakasle atxikiei edo doktore irakasle laguntzaileei buruz.

			Hortaz, berak jotzen du errekurritu duen ebazpenean egitatezko errakuntza gertatu dela. Funtsean, hark jotzen du egintzaren kasuaren ondorioz, egintza inkongruentea sortzen dela; are gehiago, errakuntza funtsezkoa eta larria izan dela, eta egitateen eta egitateen ondore juridikoen arteko harreman logikoa hausten dituela.

			Bestalde, hauxe dio ebazpen-proposamenak:

			Espedientea kontsultatuta, DGA jaun hautagaiak aurkeztu dituen merezimenduen harira ziurtatu da ez dagoela jasota berak Euskal Unibertsitate Sistemaren Kalitatea ebaluatzeko Agentziaren, Kalitatea ebaluatzeko eta ziurtatzeko Agentzia Nazionalaren edo EAEko arauan onartuta dagoen eta antzekoa den beste organo baten aldeko txostenaren edo aldeko ebaluazioaren ziurtagiririk. Horrenbestez, ebaluazio-batzordeak oker onartu zion puntuazioaren %20ko gehikuntza, lehiakideen merezimenduen balioespenari buruzko aktan jasota dagoen moduan.

			Hori dela eta, errekurtsogilearen behin betiko puntuazioa 57,85 puntukoa izan zen, eta RCM jaunak 61,54 puntu lortu zituen. Hala eta guztiz ere, DGA jaunaren puntuazioa errakuntzaren ondorioz %20 handitu izan ez balitz, beraren puntuazioa 51,28 puntu izango zatekeen.

			Aipatutako errakuntza gertatu izan ez balitz, errekurtsogileak lanpostuak betetzeko proposamenean eskubide hobea lortu izan zukeen, eta DGA jaunak gaur egun duen irakasle atxikia izateko kontratua erreklamaziogileari eskainiko zioketen.

			Nabarmentzekoa da, errekurtsoaren aurkako alegazioak aurkezteko aldian, DGA jaunak argudiatu duela ez dagoela errakuntzarik, eta, beraren ustez, errekurritu den ebazpena zuzenbidearen araberakoa dela. Gainera, hark alegatzen du ez dela bidezkoa errekurtsogileak baliatu duen bidea: berez, zuzenbide-errakuntza baten aurka egin duelako; hau da, irakasle atxikiak hautatzeko baliatu den merezimenduen baremo aplikagarria txarto edo bidegabe balioetsi izana.

			Edonola ere, beraren tesiaren egokitasun juridikoa alde batera utzita, deigarria da berak ez duela ahaleginik egiten edo asmorik adierazten espedientean jasota egon beharko zuen dokumentazioa aurkezteko, eta dokumentazio hori erabakigarria izan liteke gaia argitzeko.

			Eztabaidagaia zehaztu ondoren, segidan baloratu behar da administrazio-ebazpenaren eta benetako egitateen arteko disonantziarik dagoen, eta disonantzia hori administrazio-egintza errekurrituaren aurrebaldintzatzat hartu ote zen. Halaber, aztertu behar da disonantzia hori egitatezko errakuntzatzat hartu behar den edo, aitzitik, zuzenbide-errakuntzatzat hartu behar den. Bigarren kasuan, bide arruntean aurkeztu behar izango zen, eta errekurtsogileak baliatu duen bidearen erabilerak arriskua ekarriko lioke segurtasun juridikoari.

			Lehen adierazi dugun bezala, jurisprudentzian maiz eta argi adierazi da Administrazio Prozedura Erkidearen Legearen 125. artikuluak bide ematen diola interesdunari administrazio-egintza irmoak berrikusteko, inguruabar batzuk gertatzen direnean, eta haietako bat egitatezko errakuntza egitea da. Halaber, agerikoa da “berrikuspen-errekurtso berezia ezin dela erabili interesdunak berak ezagutu behar zuen egitatezko errakuntza bat konpontzeko. Hau da, bere garaian aurkatu behar izan zuen, baliabide arruntak erabilita. Bestela, horrek ekarriko luke interesdunaren arretarik eza saritzea, segurtasun juridikoaren babesaren kalterako, segurtasun juridikoa egoera irmo guztien berezko balioa baita” (Auzitegi Gorenaren 2010eko maiatzaren 25eko epaia; 2010\5222 JB).

			Horren harira, nahiz eta errekurtsogileak, balioespen-proposamenen argitalpenaren bidez, beste hautagai horren puntuazioa ezagutu ahal izan zuen, ez zeukan zertan jakin merezimendu hori ez zuenik. Oro har, hautaketa-prozesu batean ezaguna da hautagai guztiei zer balioespen eman zaien, baina hautagaiak ez dira sartzen hautagai bakoitzaren espedientean. Horrenbestez, egiazkotzat hartu behar dugu interesdunak geroago, eta ezagutzen ez ditugun inguruabar batzuetan, hautagai horren espedientea irakurri, eta aldarrikatzen duen gertaera horren berri izan zuela.

			Edonola ere, egitatezko errakuntzaren ezaugarriei dagokienez, lehenago adierazi dugun bezala, errakuntzak oinarrituta egon beharko du errealitate bat osatzen duen gertaera, gauza edo datu batean, iritziak, irizpide partikularrak edo kalifikazio juridikoak alde batera utzita. Horrela, errakuntzaren eremutik kanpo egon behar dute balorazio edo interpretazio juridikoei buruzko gaiek edo araudi-xedapenek.

			Bestalde, espedientean bertan bildutako dokumentuetatik ondorioztatu behar da errakuntza; baina hori ezinezkoa da, baldin eta errakuntza hori aurkitu ahal izateko, aurkaratu den ebazpenaren osteko dokumentuak kontsultatu behar badira (adibidez, geroagoko epaiak) ─eta, are gehiago gai honetan, kausa hori gertatuz gero, garaiz kanpoko kasu bat izango litzatekeelako─.

			Jurisprudentzian adierazi den bezala, espedientetzat jo behar da prozedura osatzen duten dokumentu guztiak: administrazio-egintzaren aurka aurkeztu ziren balizko errekurtso arruntak eta espedientea halabeharrez osatu behar duten dokumentuak, nahiz eta fisikoak ez izan (adibidez, espedientean bildu ez diren eta administrazio-erregistroetan jasota dauden datuak).

			Aztergaiaren ezaugarriak batera gertatzen diren zehaztu aldera, komeni da aztertzea jurisprudentziak oposizioei eta lehiaketei buruzko gaietan nola interpretatzen dituen errakuntza motak. Horri buruz, aipatzekoa da kasuistika zabala eta konplexua dela, batez ere, prozesu horietan gertatzen diren gorabehera anitzen ondorioz. Hori guztia dela eta, beharrezkoa da kasu partikularra sakon aztertzea, egitatezko errakuntza osatzeko inguruabarrak biltzen diren ziurtatzeko, eta, hartara, berrikuspen-errekurtso berezia baliatzeko. Edo, aldiz, baliteke zuzenbide-errakuntza izatea, eta nahitaez baliatu beharko dugu, ofiziozko berrikuspena egiteko aukera.

			Hori horrela, nabarmentzekoa da kasu honetako gertaera ez zela egitatezko errakuntzatzat hartu: balorazio-batzorde batek behin-behineko balioespena argitaratu zuen, eta geroago jo zuen liburuei emandako puntuazioa ez zela zuzena, liburuek ez baitzeukaten balio zientifikorik.

			Kasu horretan, honako gogoeta hau egin zuen auzitegiak: “Agerikoa da balioespen hori interesdunaren aldeko behin-behineko egintza dela, eta, horren ondorioz, 30/1992 Legearen 103. artikuluaren bidetik kaltegarritzat jo behar izan zutela; eta, izaera hori edukitzeagatik, ezinezkoa zela lege horretako 105. artikuluko 1. ataleko bidetik indargabetzea. Jakina da balioespena aldatzeak ez duela inoiz sortzen errakuntza materialik, egitatezko errakuntzarik edo errakuntza aritmetikorik, zeinak prozeduraren edukia aztertuta erraz ondorioztatuko baitzen; horren ordez, balioespen-errakuntza da, juridikoa. Gainera, errekurtsogilearen defentsa-gabezia eragin zuen, erreklamazio-fasean ez baitzuen aukerarik izan, alegazioak formulatzeko. Hori dela eta, aipatutako 105. artikulua eta oinarriak urratu ziren” (Auzitegi Gorenaren 2014ko urriaren 20ko epaia, 3049/2013 JB).

			Aitzitik, kasu honetan egitatezko errakuntzatzat hartu, eta berrikuspen-errekurtso bereziaren erabilera babestu zen: “errekurtsogileak ezin zuen berak nahi zuen lanpostua lortu, ez baitzituen betetzen legez ezarritako eskakizunak, hau da, C taldean sartzeko eskakizunak. Bestalde, inguruabar hori ziurtatuta zegoen administrazio-espedientean; hortaz, duda barik esan daiteke egitatezko errakuntza egin zela, errekurtsogilearen inguruabarrak balioesteko; eta errakuntza hori erabakigarria izan zela, lanpostua betetzeko. Bestalde, ordenamendu juridikoak zuzenbidearen aurkako egoerak sendotzea oztopatzen du, baina egintzak irmo bihurtu eta gero, kasu honetan bezala, egintzak deuseztatzeko edo berrikusteko prozedurak zorrotzagoak izaten dira, segurtasun juridikoaren printzipioarekin bateratu behar direlako. Bi prozedura hauek mota horretakoak dira: errekurtsogileak aldarrikatzen duen kaltegarritasun-deklarazioa eta kasu honetan baliatu den berrikuspen-errekurtso berezia. Teknika biak txandaka erabil daitezke; hortaz, ezin da ezer adierazi Administrazioak hartutako bidearen aurka, kasu horretan jada biltzen baitziren 30/1992 Legearen 118.1 artikuluan eskatutako aurrebaldintzak. Aurkatu zen egintza organo eskudunak eman zuen, ministroa eskuordetuz jarduten ari baitzen” (Auzitegi Nazionalak 2005eko ekainaren 29an emandako epaian, 390/2002 bilduma).

			Kasu honetan ere jo zen egitatezko errakuntza gertatua zela: “behar bezala justifikatuta dago balorazio-batzordeak errekurtsogileari esleitu zion puntuazioan egitatezko errakuntza egin zela. Zehazki, egindako lanari zegokion puntuak zehaztean gertatu zen. Merezimenduen puntuazioak 6,64 puntu izan behar zuen, ─funtzionario berak eskatu zituen gainerako lanpostuetan lortu zuena bezalakoa─; hau da, aduanetan lan egina zuen urte bakoitzeko 2,5 puntu esleitu beharko zioten, baina, puntuazio zuzenaren ordez (6,64), 5,90 puntu esleitu zioten, egindako lan horrengatik, eta, badirudi errakuntza aritmetikoa izan zela” (Auzitegi Nazionalak 1998ko apirilaren 6an eman zuen epaia, AABJ 1998/1410).

			Hori horrela, kasu honetan agerikoa da DGA jaunak berez ez zuela balioetsitako merezimendu hori. Horrenbestez, zentzuduna da ondorioztatzea DGA jaunak ez zuela inoiz jaso beharko puntuazio osagarri hori. Datu hori espedientetik ondoriozta daiteke: bertan merezimendu hori jasota ez dagoelako, eta eskaeran ere ez baitago jasota berak merezimendu hori alegatu zuenik. Gainera, dokumentu hori falta dela ziurtatzeko, ez da beharrezkoa interpretaziorik edo balio-judiziorik egitea, emandako merezimenduak begiratu baino ez da egin behar.

			Hortaz, jotzen dugu, zuzenbide-errakuntza aipatu ahal izateko, beharrezkoa izango litzatekeela kalifikazio hori merezi ahal zuen dokumenturen bat egotea, nahiz eta gero kalifikazio hori ez jaso, kasu horretan beharrezkoa izango bailitzateke izaeraren edo edukiaren gaineko interpretazio bat egitea. DGA jaunak alegazio-fasean ere ez du aipatu merezimendu hori ziurtatuta duenik, eta ez du eman edo alegatu baloratu ahal zen dokumenturik; horrek indartzen du halakorik ez dagoelako ustea.

			Laburbilduz, aztertutako egintzaren inguruabarrak kontuan hartuta, batzordearen ustez, DGA jaunaren merezimenduen balioespenean egitatezko errakuntza egin zen; eta, haren ondorioz, ehuneko 20 handitu zitzaion puntuazioa, nahiz eta merezimendu hori ez alegatu espedientean, ezta hautaketa-prozesuan parte hartzeko eskaeran ere.

			146/2017 ABJI, par.: 34.etik 52.era

			10. kapitulua. ADMINISTRAZIO PUBLIKOAREN KONTRATUAK

			I. Irizpide orokorrak

			Bestalde, aurreko irizpenetan adierazi dugunaren harira ─besteak beste, 55/2006 eta 27/2015 irizpenetan─, komeni da aipatzea kontratazio-araudiak diseinatutako eskeman hauxe dela sekuentzia: lehenik, kontratua suntsiarazi behar da (Sektore Publikoko Kontratuen Legearen testu bateginaren 224. artikulua); eta, bigarrenik, suntsiarazpen horren ondoreak likidatu behar dira (Sektore Publikoko Kontratuen Legearen testu bateginaren 225. artikulua), eta ondoreak bestelakoak izango dira, kontratistari kontratua ez betetzea egotzi ahal zaion ala ez.

			Kontratuaren suntsiarazpenean aztertu behar da administrazio-kontratua suntsiarazteko erabakia oinarritzeko kausa bat dagoen ala ez (eta, hala dagokionean, erabaki horren ondoreak zehaztu beharko dira, behin argituta kontratua nork bete ez duen). Likidazio-prozeduran, ordea, alderdi batek ordaindu behar duen kopuru zehatza ezartzen da, aurreko akordioan ezarri zuenaren arabera.

			Hori horrela, prozedura batean argitu ahal da bidezkoa den, Administrazioak eskatuta, kontratua suntsiaraztea; eta, beste prozedura eta beste ebazpen batzuetan, aldi berean edo elkarren segidan, suntsiarazpenaren ondoreak zehaztea. Dena den, edonola ere, suntsiarazte-akordioan berariazko irizpena eman beharko da osatutako bermea galtzeari, itzultzeari edo deuseztatzeari buruz. Horrela ezartzen baitu Sektore Publikoko Kontratuen Legearen testu bateginaren 225.4 artikuluak.

			Prozedurek autonomia eta berezko oinarria dutela aitortu du Auzitegi Gorenak ─2012ko urtarrilaren 9ko eta martxoaren 26ko epaietan (2012/ 9 eta 5527 JB)─. Izan ere, likidazio-prozedura eta bidezko alegazioak izapidetzea eta kontratua suntsiarazteko prozedurak bestelakoak dira; hortaz, prozedurak bereizita, aukera legoke izapideak ere bereizteko, eta haietako bakoitzari eman ahalko litzaioke erabaki espezifiko bat, eta, hala balegokio, errekurtso bat jarri ahalko litzateke.

			Batzordeak uste du kontratuaren suntsiarazte-prozedura ez dela egokia, beste kasu batzuetan, enpresa kontratistak erreklamatutako ordainketak ordaintzea bidezkoa den ala ez argitzeko; edo enpresak Administrazioari zer kalte-ordain eman behar dion zehazteko; horiek kontratua likidatzeko fasean argitu behar direlako.

			46/2017 ABJI, par.: 27.etik 31.era

			

			II. Kontratua azkentzea

			A) Kontratua suntsiarazteko arrazoiak

			Epeak betetzen berandutzea

			Kontratua, suntsiarazpenaren bidez, behar baino lehenago iraungitzea hauxe da, Estatu Kontseiluaren hitzetan: “(…) kontratua bete duen alderdiak erabili ahal duen defentsa-baliabide bat, beste alderdiak kontratua betetzen ez duenean, edo kontratu-orekari eusteko baldintzak, ituna sinatzean adostuta, justifikaziorik gabe aldatzen direnean”.

			Kasu honetan, udalak kontratua suntsiarazteko aipatu duen kausa Sektore Publikoko Kontratuen Legearen testu bateginaren 223.d) artikuluan bilduta dago: kontratistak epeak ez betetzea.

			Kontratu txikia definitzen duen funtsezko elementua haren zenbatekoa da. Hornidura- eta zerbitzu-kontratuen kasuan ─esku artean duguna bezalakoa─, kontratua mistoa baldin bada, hornidurak eta zerbitzuak barne hartzen dira, eta kontratu horiek definitzen dituen gehieneko zenbatekoa 18.000 eurokoa da, BEZik gabe.

			Figura hori aintzat hartzen da haren materialtasun ekonomikoa mugatua delako, Administrazioaren gastuaren tamainarekin erkatuta. Bestalde, funtzioa ere agerikoa da: kudeaketa arintzea, orokorrean, administrazio-kontratuetan kontratista hautatzeko bete behar den prozedura landua biziki laburtzen delako, ia ezabatu arte.

			Kontratu txikietarako ezarritako prozeduraren eta beste kontratu mota bateko prozeduraren arteko aldeak ─presazko kasuak edo Sektore Publikoko Kontratuen Legearen testu bateginaren bederatzigarren xedapen gehigarrian ezarritakoak─ agerikoak eta esanguratsuak dira. Besteak beste, kontratu txikietan ia ez da izapiderik egin behar. Kasu horietan, kontratazio-espedientean, obra-kontratu batzuetan izan ezik, gastuaren onarpena eta faktura biltzen dira. Horrenbestez, ez da beharrezkoa kontratuaren beharra arrazoitzea, kontratu-orriak onartzea, lizitazioa argitaratzea edo lehia beste era batean sustatzea. Administrazio Kontratazioaren Aholku Batzordeak ekainaren 13ko 12/2002 txostenean adierazi duenaren arabera, ez da beharrezkoa kontratistari bermerik eskatzea. Halaber, ez da nahitaezkoa tokiko eremuan kontratu horien aurretiazko kontu-hartzailetza egitea (martxoaren 5eko 2/2004 Legegintzako Errege Dekretuak onartzen duen Toki Ogasunak Arautzeko Legearen testu bateginaren 219. artikuluaren arabera). Azkenik, ez da beharrezkoa kontratua egitea, administrazio-kontratuak burutu egiten baitira formalizatzen direnean (Sektore Publikoko Kontratuen Legearen 27. artikulua).

			Aurrekoa dela eta, kontratu txikietan onartuta dago ahozko kontratuak egitea eta, horrenbestez, litekeena da kontratu horietako baldintzak inon idatzita ez egotea, prezioa eta epea barne. Dena den, Administrazioak egokitzat edo beharrezkotzat jotzen badu, beste izapide edo dokumentu batzuk ere gehitu ahal dira, baina beste behin ere errepikatu behar da kontratuaren baliozkotasuna bermatzeko ez dela beharrezkoa Sektore Publikoko Kontratuen Legearen testu bateginaren 111. artikuluan ezarritako eskakizunak betetzea baino gehiago.

			Kasu honetan, kontratazio-espedientean honako dokumentu hauek jasota daude: TSLLk aurkeztu zuen eskaintza, kreditua atxikitzeko kontabilitate-dokumentua eta alkatetza-dekretua. Horren bitartez, aurrekontua baimendu eta onartzen da, eta kontratuari esleitzen zaio dagokion gastua. Hala eta guztiz ere, dokumentu horietan ez dago ezarrita kontratua betetzeko epea.

			Eskakizun horren ez-betetzea zehazteko erreferentziatzat hartzen den epea urtebetea da, eta Sektore Publikoko Kontratuen Legearen testu bateginaren 23.3 artikuluan ezarrita dago, horixe baita kontratu txikietarako ezartzen den gehieneko epea. Legearen arabera, kontratu hori ezin da luzatu, beraz, epe hori indartu egiten da. Hori horrela, epe hori era subsidiarioan aplikatzen zaie kontratu txikiei, haietarako ez baitago ezarrita epe txikiagoa. Tesi hori, ordea, kritikoki aztertu behar da, batzordearen ustez.

			Hasiera batean, 23.3 artikuluan ezarrita dagoen epea Administrazioak bete behar du kontratu bat kontratu txikitzat hartzen baldin badu. Ondorioz, kontratuaren izapideak eta esleipena egitean, kontratu horien araubide juridiko espezifikoa aplikatu ahalko da.

			Aurrez aipatu diren kontratu txikien ezaugarriak aintzat hartuta, ezin da salbuespentzat jo betearazpen-epea espresuki eta modu idatzian jasota ez egotea kontratu horietan. Hala eta guztiz ere, ez da ausartegia pentsatzea kasu gehienetan tamaina txikiko obra, hornidurak edo zerbitzuak egiteko antolatzen direla, eta berehala betearazten direla. Hortaz, urtebeteko betearazpen-epea handiegia eta zentzugabea izango litzateke, Administrazioaren beharren ikuspegitik.

			Dena den, batzordeak uste du kasu horretan eta hori bezalako kasuetan Administrazioak ezarri behar duela kontratua betetzeko epea, lortu nahi den interes publikoa eta prestazioaren ezaugarriak kontuan hartuta. Pentsa daiteke hori dela Sektore Publikoko Kontratuen Legearen testu bateginaren 211. artikuluan Administrazioari ematen zaizkion prerrogatibetan jasota dagoen ahal bat, eta, zehatzago, kontratua interpretatzeko eta kontratua betetzean sortzen diren zalantzak ebazteko ahala. Halaber, gainerako eskubide edo prerrogatibetan bezala, Administrazioak epea ezarri ahal du, baina hargatik eragotzi gabe auzitegiek horri buruzko erabakia hartu ahal izatea, epeari buruzko ebazpenaren aurka geroago errekurtsoren bat aurkezten bada.

			Pribilegio-egoera horren zergatia Administrazioak jarduketa guztietan bilatu behar dituen interes gorenak babestea da. Hau da, ordenamendu juridikoak alor honetan ere lehenetsi nahi du Administrazioak bilatu behar duen interes publikoaren defentsa interes partikularren gainetik, Administrazioarekin kontratatzen duten enpresek halakoak baitituzte, zilegi denez. Auzitegi Gorenaren arabera, hauek definitzen dute Administrazioak kontratatzerakoan dituen prerrogatiben teleologia: kontratuaren xedea kontratuaren objektuaren gainetik egoteak eta Administrazio kontratu-egilearen berariazko igorpen nahiz trafikoarekiko lotura askaezinak (1982ko otsailaren 22ko epaia; Ar. 1619).

			Prerrogatiba horren testuinguruan, Administrazioak kontuan hartu behar du Sektore Publikoko Kontratuen Legeak kontratu txikietan ezartzen duen gehieneko epea, baina epe txikiagoa ere ezarri ahalko luke, prestazioaren ezaugarriak eta Administrazioaren beharren arabera.

			Bestalde, Administrazioak kontratua betearazteko epea argitzeko prerrogatiba dauka, baina horrek ez du berekin ekartzen Administrazioak epea bat-batean ezarri ahal izatea, kontratua suntsiarazteko asmoz. Prerrogatibak erabiltzen dituenean (eta ez soilik alde bakarreko suntsiarazpenetan), Administrazioak Sektore Publikoko Kontratuen Legearen testu bateginaren 211. artikuluan ezarritako prozedura- eta erregelamendu-arauak bete behar ditu. Arau horietan kontratistari aurrez entzuteko betebeharra, behintzat, ezarrita dago.

			Prerrogatiba hori erabiliz epea zehazten duenean, Administrazioak ezin du ezarri jada igaro den epe bat. Halaxe egingo balu, joko litzateke Administrazioak jarduketa irregularra egin duela, kontratistak epea bete ez duela jo beharrean. Azkenik, Administrazioari dagokio kontratuaren bidez bilatu nahi duen interes publikoa babestea. Administrazioak ez luke helburu hori beteko, bete ezin den epe bat ezarriko balu.

			Kasu honetan Administrazioak bere prerrogatibak baliatu beharko zituen, eta epe segurua eta bideragarria ezarri beharko zuen, kontratistari eskatuta epe hori betetzea. Hori egin izan balu, kontratistak epea bete ezean, legean ezarritako erreakzio-moduak baliatu ahalko zituzkeen: zehapenak ezarri edo kontratua suntsiarazi.

			Jada igaro den epe bat kontratu bat betearazteko prozedura batean ezartzea, lehenago ere esan dugun bezala, onartezina da: epe hori betetzea guztiz ezinezkoa delako.

			Bigarrenik, batzordeak nabarmendu nahi du, Sektore Publikoko Kontratuen Legearen testu bateginean ezarrita egon arren kontratista berandutzea Administrazioak kontratua suntsiarazteko kausatzat hartu ahal duela, berez, doktrinan eta jurisprudentzian beharrezkotzat jo ohi dela kasu bakoitzeko inguruabarrak kontuan hartzea.

			Halaber, Kode Zibilaren 4.3 artikuluaren arabera, kontratuetan, itundutakoaz gain, fede onarekin eta kontratuaren ezaugarriekin bat datozen gainerako alderdiak ere bete behar dira. Auzitegi Gorenak, besteak beste, urtarrilaren 19ko 19/2005 zenbakiko epaian hauxe adierazi du horri buruz (JB 2005, 518):

			[...] fede onak, zuzenbidearen oinarri orokortzat hartuta, kontratu guztiak informatu behar ditu. Halaber, fede onak pertsonak behartzen ditu jokabide bidezkoa, legezkoa, zintzoa eta logikoa izatera; eta, zehazki, aske onartu diren itun guztietan ezarritakoaren ondorioak bere gain hartzera, bertan ezarritakoa betetzeko deiari uko egin gabe. Hori dela eta, kontratua egiten duena edo kontratu bat gauzatzeko eskaintza egiten duena behartuta dago hitzez hitz jasotakoa betetzera eta handik era naturalean eratortzen dena ere betetzera. Fede ona ez da fede on subjektiboa, objektiboa baizik (jokabide zintzoa, bidezkoa izatea). Kode Zibilaren 7. artikuluan fede ona (onustea) aipatzen da, eta izen hori duen zuzenbide-printzipio orokorra arautzat hartzen du; eta horrek berekin ekartzen du eraginkortasun soziala eta antolatzailea duen agindu juridiko bat. Izaera objektibo horrek bilatzen du kontratuan ezarritako helburuak eraginkortasunez betetzeko jokabide egokiak erakustea (ikus epaiak: 1991ko abenduaren 3koa [1991, 8906 JB] eta 1993ko urriaren 9koa [1993, 8174 JB], 1994ko ekainaren 8koa aipatuak [1994, 4905 JB]), (1995eko urriaren 26ko epaia [1995, 8349 JB]). Honako epai hauetan ere antzeko terminoetan azaldu da: 2000ko uztailaren 25ekoan, 2000ko ekainaren 30ekoan, 1998ko martxoaren 12koan eta 1994ko martxoaren 22koan (JB 1994, 2564), 1993ko urriaren 9koan (JB 1993, 8174) eta 1991ko abenduaren 23koan (JB 1991, 9476).

			Kasu honetan, udalak adierazi du, telefonogunearen hornidura eta instalazioa 2015eko martxoan kontratatu arren, Informatika Saileko arduradunak txostena egin zuenean, 2016ko urtarrilean, oraindik ere ez zegoela martxan jarrita; eta 2016ko apirilean ere ez (kontratua suntsiarazteko lehen prozedurari ekin zitzaionean). Hala ere, espedientean bildutako informazioaren arabera, udalak ez du ahalegin txikiena ere egin ─edo behintzat espedientean ez du horren frogarik jasota utzi─ TSLLk alegazioetan adierazi duena egia den zehazteko. Alegazioen arabera, ekipamendua funtzionamenduan zegoen, telefonia finkoko deiak grabatzeko prest, hots, pizteko botoia sakatu baino ez zen egin behar.

			Enpresaren alegazioen arabera, telefonogunea eta udaltzainek gaur egun erabiltzen dituzten telefonoak TSLLren jabetzakoak dira, bai eta aurrekontuan balioetsi eta eraiki egin zen instalazioaren zati bat ere. Udalak, ordea, betearazpen-epea ez zela bete hainbat aldiz adierazi du, baina hori baino ez du egin.

			Halaber, ez zaio erantzunik eman kontratistak telefonia mugikorra grabatzeko aurkeztu zuen soluzioari. 2015eko arazoan aurkeztu zuen. Batzordea ados dago Informatika Saileko arduradunak adierazi duenarekin. Hau da, enpresa espezializatuak berak arduratu behar duela telefonogunearen ingurune fisikoa eta teknologikoa aztertzeaz. Halaber, aurrez dauden arazo teknikoak aurreikusi, eta irtenbideak ere eman behar ditu. Baina, aldi berean, udalak ere kontratu-fede ona errespetatu behar du, eta jokabide egokiak izan behar ditu, kontratua eraginkortasunez betetzeko eta ezarritako helburuak betetzeko.

			Informatika Saileko arduradunak 2016ko urtarrilaren 4an egin zuen txostenean, hau da, kontratua suntsiarazteko epea amaitu baino lehen, jada zalantzak zeuden TSLLrekin egin zen telefonogunearen hornidura-kontratuaren bidez eskuratutako soluzio teknikoaren gainean. Txosten horretan kontratuaren zioak eta aukera zalantzan jarri ziren, eta egokiagotzat jotzen den beste irtenbide bat proposatzen da, baina ez da batere asmorik adierazten, udaltzainei emandako telefonogunea amaitzeko eta martxan jartzeko.

			Kontratistak, bere aldetik, arazo tekniko batzuk zeudela onartuta ere, ziurtatu du lanak kontratatuen araberako terminoetan bukatzeko asmoa zuela, eta hori berresten dute bidalitako mezu elektronikoek, baina mezu horiek 2015eko azarotik erantzun gabe daude.

			Batzorde honek ezin du zehaztu ─hori ez baita gure asmoa edo helburua─ zein den kontratuaren bidez konpondu nahi zituzten arazoak ebazteko irtenbiderik onena, baina badakigu kontratu bat zegoela, eta kontratu horretan ezarritako helburua udalak onartu zuela. Horren froga da martxoaren 11ko 0287/2015 Alkatetzako Dekretuaren bidez onartu zen aurrekontua. Hortaz, alderdi biek errespetatu behar dute, kontratua ez betetzeagatik sortzen diren ondorioak gorabehera.

			Beste kontu bat da, Informatika Saileko arduradunak egin dituen txostenetik ondorioztatzen den bezala, udalak gaur egun beste iritzi bat izatea TSLL enpresak eskaintzen duen soluzioaren egokitasunari eta aukerari buruz. Hala bada, azaldutakoa ez den beste irtenbide batzuk legeetan ezarrita daude, hala nola, elkarrekin ados jarrita, kontratua suntsiaraztea edo Administrazioak atzera egitea.

			45/2017 ABJI, par.: 34.etik 59.era

			

			Kontratuko gainerako funtsezko betebeharrak ez betetzea

			Kontratua, suntsiarazpenaren bidez, behar baino lehenago iraungitzea hauxe da, Estatu Kontseiluaren hitzetan: “(…) kontratua bete duen alderdiak erabili ahal duen defentsa-baliabide bat, beste alderdiak kontratua betetzen ez duenean, edo kontratu-orekari eusteko baldintzak, ituna sinatzean adostuta, justifikaziorik gabe aldatzen direnean”.

			Hauxe da Administrazioak emakida-kontratua iraungitzeko erabili duen formula (ondare-legegintzan jasota dauden beste iraungitze mota batzuetatik bereizi behar da figura hori): Administrazioak emakidadunarekin zuen kontratua suntsiarazi du emakidadunaren ez-betetze kualifikatuarengatik; horren ondorioz, Administrazioak martxan jarri du Korporazio Publikoen Zerbitzuen Araudiak iraungitze-deklarazio horri lotzen dion prozedura, zerbitzuaren jarraitutasuna bermatze aldera.

			Udalak argudiatu du kontratua suntsiarazteko arrazoia beste alderdiak funtsezko betebeharrak era larrian haustea izan dela (arau-hauste hori Tokiko Korporazioen Zerbitzuen Araubidearen 136.1.b) artikuluan jasota dago). Zehazki, hauxe da arau-haustea: 2015., 2016. eta 2017. urteetan ustiapen-kanona ordaindu ez izana, ezta udalak bidali dizkion ur-hornikuntzari eta zaborra bildu eta tratatzeari lotutako tasen likidazioak ere.

			Prozedura aztertu dugunean berretsi dugu Tokiko Korporazioen Zerbitzuen Araudiaren III. titulua indarrean dagoela; betiere, baldin eta haren edukia Sektore Publikoko Kontratuen Legean eta Erregelamenduan ezarritakoaren aurkakoa ez bada. Hala eta guztiz ere, iraungitze kasu hori kontratua suntsiarazteko kasuetan subsumitzen denean, erkatu egin behar da Tokiko Korporazioen Zerbitzuen Araudian ezarritakoa eta Sektore Publikoko Kontratuen Legean ezarritakoa; zehazki, kontratua suntsiaraztea justifikatu ahal duten funtsezko betebeharrei buruz ezarritakoa.

			Zerbitzuak kudeatzeko kontratua suntsiarazteko kasuei buruz, Sektore Publikoko Kontratuen Legearen 262. artikuluan lege bereko 206. artikuluari egiteko dio erreferentzia. Artikulu horretako f) letran lantzen da kontratuan ezarritako gainerako funtsezko betebeharrak ez betetzeko kasua. Jo daiteke kasu hori eta Tokiko Korporazioen Zerbitzuen Araudiaren 136.1.b) artikuluan ezarritakoa baliokideak direla; hala ere, azken horrekin eta ekainaren 16ko 2/2000 Legegintzako Errege Dekretuaren bidez onartutako Herri Administrazioen Kontratuei buruzko Legearen testu bateginean jasotako aurreko formulazioarekin erkatuta, artikulu horrek gaineratzen du betebehar horiek ─funtsezkoak, eta, hartara, bete ezean, kontratua suntsiarazteko kausak─ horrelako kalifikazioa eduki behar dutela kontratuan.

			Oro har, 195/2014 irizpenean adierazi genuen bezala, Sektore Publikoko Kontratuen Legearen testu bateginaren erredakzio horrek mugak jarri nahi dizkio ─ kontratu-dokumentuen erredakzioan segurtasun juridikoa eta zorroztasun bermatu nahirik─ interpretazio-abusu batzuei, praktika administratiboan funtsezkotzat jotakoaren ingurukoei, behar besteko zehaztasunik eta heinekotasunik gabe idatzitako kontratu-agiri edo -pleguen ondoriozkoak baitira, askotan.

			Indarreko testu bateginean ere jasota dagoen lege berria, horrenbestez, aurrerapena da Administrazioak bere prerrogatiba indartsu eta berezienetako bat zer kasutan erabil dezakeen zehazteko, eta kontratu-agiriak edo -pleguak tentuz eta arretaz prestatu beharra azpimarratzen du, kontratuaren exekuzioan sor litezkeen arazoei erantzun egokia eman ahal izateko, plegu eta kontratu generikoak erabiltzeari uko eginda.

			Dena den, artean egin genuen bezala, hauxe ere ohartarazi behar da: erredakzio berri horrek ez du lortu guztiz zehaztea, ez-betetze motari erreparatuta, Administrazioak zein kasutan kontratua suntsiarazi ahal edo suntsiarazi behar duen.

			Lehen batean, funtsezko betebehar bat ez betetzearen ondoriozko suntsiarazpenak hau eskatzen du: funtsezko betebeharra formalki halakotzat jasota egotea kontratuaren arauetan. Hori ere adierazi du Administrazio Kontratazioaren Aholku Batzordeak, 2012ko uztailaren 17ko 63/11 txostenean. Bertan adierazi zuen, kontratuan ezarritako betebehar bat funtsezkoa izango bada, bi betekizun bete behar direla. Lehena, espresuki horrela ezarrita egotea. Bigarrena, orrian edo kontratuan horrela jasota egotea: “Administrazio-klausula zehatzen orrietan betebehar bat ez bada funtsezkotzat hartzen, betebehar hori ez betetzeagatik Administrazioak ezin izango du kontratua suntsiarazteko aukera baliatu, Sektore Publikoko Kontratuen Legearen testu bateginaren 223. artikuluko f) letran eta 224. artikuluan ezarritakoaren arabera. Manu horiek, Herri-administrazioen Kontratu Publikoei buruzko Legearen Erregelamendu orokorraren 67.2.p) artikuluarekin konbinatuta, eskatzen dute orrian edo kontratuan betebehar horiek funtsezkotzat hartuta egon behar dutela, ez betetzeak kontratua suntsiarazteko kausa osatuko badu”.

			Zalantzarik ez, beraz: bi baldintza horiek betez gero, Administrazioak berehala erantzun diezaioke funtsezko ez betetze bati, kontratua suntsiarazita, bestelako inguruabarrik egiaztatu beharrik gabe.

			Hala ere, aipatutako irizpenean jada adierazi genuen bezala, aurreko hori arau orokortzat hartuta, ezin da baztertu, salbuespen gisa beti, kontratu administratibo baten barruan ez betetze batzuk gertatzea, pleguan edo kontratuan funtsezkotzat aurreikusi edo jo gabeak, Administrazioari administrazio-kontratua suntsiarazteko aukera emango diotenak, edo Administrazioari kontratua suntsiarazteko beharra ekarriko diotenak. Naturaltasunez hartu behar da aukera hori kontratistak funtsezkotzat jotzen diren legezko betebeharrak urratzen dituenean, eta irekita utzi behar da ez betetzeak kontratuaren prestazio nagusiari eragiten dionerako, hainbesteraino non kontratuaren helburua bertan behera geratuko litzatekeen kontratistaren jarduera okerraren ondorioz. Halakoetan, ez betetze horiek identifikatzeko, beti haztatu beharko dira: “…kasuan kasuko inguruabarrak, egintzen eta ondorioen artean behar den proportzionalitate edo heinekotasuna lortze aldera” (besteak beste, Auzitegi Gorenaren 2000ko azaroaren 14ko epaia) eta fede onaren eta ekitatearen argitan baloratu “…ezarritako baldintzen ez betetzearen maila eta administratu kontratistaren asmoa edo intentzioa” (besteak beste, Auzitegi Gorenaren 1987ko apirilaren 6ko epaia).

			Argi utzi behar da, nolanahi ere, Administrazioak ─Donostiako Udala, oraingo honetan─ kontratu bat suntsiarazi nahi badu ez betetze bat gertatu delako, ez betetze hori funtsezkotzat beren-beregi jaso eta kalifikatu gabe dagoenean, hauek frogatu behar dituela: kontratistari egozteko moduko arrazoi batengatik kontratua lehenago amaitzea oinarritzeko egintzak existitzen direla, eta egintza horiek funtsezkoak direla kontratuaren barruan.

			Kasu honetan kontratistak 2015., 2016. eta 2017. urteetako ustiapen-kanona ordaindu ez izana behar bezala ziurtatuta dago espedientean, eta enpresak ere ez du eztabaidatu. Enpresak azken alegazioetan beste gai bat sartu du auzian: kontratuaren oreka ekonomikoari eustea; baina alegazio hori garaiz kanpokoa da (gai hori geroago jorratuko dugu).

			Argi dago kontratistari hainbat aldiz eta hainbat bidetatik eskatu diotela ordainketa hori ─bide arruntetik eta betearazpen-bidetik─, baina, hala eginda ere, kontratistak ez du 2015., 2016. eta 2017. urteetako ustiapen-kanona ordaintzeko betebeharra bete. Kontratistaren alegazioek ere berresten dute kontratistak ez dituela ordaindu aurreko kuotak, eta, are gehiago, ez dituela gaur egungo kuota adostua ordaintzeko asmorik. Gaur egungo kuota horren arabera, 2015eko eta 2016ko ekitaldietako kuota barkatuko litzaioke, eta kontratuaren gainerako kuotari dagokionez, 7.000 euroko kanona ezarri zaio, 2017ko urtarrilaren 1a arte atzeraeraginezko ondoreak aplikatuta. Horren helburua ukitutako kontratuaren oreka ekonomikoa berreskuratzea da; alegazioen arabera, sektoreari eragin zion BEZaren eta ekonomia-krisialdiaren ondorioz.

			Funtsezko prestazioa izateari eta, hura bete ezean, kontratua suntsiaraztea justifikaturik egoteari buruz orrietan edo kontratuan ez da ezer zehazten, agian ageriko kontutzat jo zelako. Hala eta guztiz ere, Sektore Publikoko Kontratuen Legeak horren harira sartu dituen aldaketak kontuan hartuta, gai hori bereizita aztertu behar da. Dena den, jada esan dezakegu, kontratuaren konfigurazioa eta, kontratua esleitu zenean, kanona izan zuen balorazioa ere ikusita, batzorde honek, udalak bezala, pentsatzen duela ez betetze hori funtsezkoa dela, edo Tokiko Korporazioen Zerbitzuen Araudian ezarrita dagoen bezala, “oso larria” dela.

			Lehenik eta behin, kontratuaren baldintza-koadroan espresuki zehazten da emakidadunak urtean ordaindu behar duen kanona (2.3 zenbakian). Dokumentu honetan 3.000 euroko gutxieneko kanona ezartzen da, baina lizitatzaileek hobetu ahal dute ─eta halaxe egin zuten─ beren eskaintzetan. Edonola ere, gutxieneko kanontzat hartzen da, eta kanon hori baino txikiagoa den kanon bat ezarriz gero, eskaintza lizitaziotik baztertuko litzateke.

			Kanonen izaera funtsezkoa zehazte aldera, kontratua esleitzeko irizpideen arteko haztapenak gaia argitzen laguntzen du. Bestela esanda, lizitazioan parte hartzeko gutxieneko kanona ezartzeaz gain, kontratuaren baldintzen laburpen-koadroko 8. puntuan ezarrita zegoen, kontratua esleitzeko, bi irizpide erabiliko zirela. Lehen irizpidea kanonaren zenbatekoaren balizko hobekuntza zen; horren arabera, 109,50 euroko hobekuntza bakoitzeko, puntu bat lortzeko aukera zegoen, 100 puntutik gehienez ere 55 puntu lortu arte. Beste irizpidea memoria teknikoari buruzkoa zen, eta gainerako puntuak lortzeko aukera ematen zuen, hau da, 100 puntutik 45 puntu lortzekoa.

			Kontratuan kanonak zuen garrantzia lizitazio-iragarkian ere adierazi zen. Iragarkian, kontratuaren xedeari buruzko atalean, gutxieneko ustiatze-kanona kontratuaren oinarrizko figuratzat hartzen da, kontratuaren xedearen eta iraupenaren azalpenarekin batera.

			Kanonaren garrantzia kontratuan ere azaltzen da, aurrekarietan ezartzen baita kontratistak eskainitako kanona. Horrez gain, klausuletan atal espezifiko batean jasota dago emakidadunak ustiatze-kanona ordaintzeko betebeharra duela.

			Azkenik, kanonaren funtsezkotasuna kontratuaren bigarren aldaketan ere jaso zen: itundu zenaren arabera, emakidadunak baimena jaso zuen hainbat obra eta hornidura egiteko, bai eta tarifak igotzeko ere. Aldaketa horren ondorioz, alderdi biek adostu zuten ustiatze-kanona handitzea. BEZari buruzko alderdiren bat eztabaidatu ondoren, urtean 17.106,20 euroko kanona ordaintzea ezarri zuten.

			Aurrekoa ikusita, argi dago ustiatze-kanona hasieratik oinarrizko eta funtsezko elementutzat hartu zela kontratuan, eta kontratua esleitzeko elementurik erabakigarriena izan zela. Horregatik, esan bezala, batzorde honek uste du, udalak bezala, kontratuaren funtsezko elementua dela; eta, horrenbestez, emakidadunak bete ezean, kontratua aldebakarrez suntsiarazi ahalko dela.

			Zerbitzu publiko bat kudeatzeko kontratu batean kanona funtsezkotzat jotzea eta kontratua suntsiarazteko kasua izatea jurisprudentzian naturaltasunez onartu da: Auzitegi Gorenaren hainbat epaitetan (ikus 1988ko uztailaren 20ko epaia (JB 1988, 6067) eta 2002ko apirilaren 16ko epaia (JB 2002, 7005), Madrilgo Justizia Auzitegi Nagusiaren 1999ko azaroaren 16ko epaia (AAJB 1999, 4939), Murtziakoaren 2002ko urtarrilaren 23ko epaia (JUR 2002, 87655), Balear Uhartekoaren 2006ko maiatzaren 29ko epaia (JUR 2006, 212068) eta Extremadurakoaren 2012ko uztailaren 17ko epaia (JUR 2012\273156).

			Udalak berak jakinarazi duen bezala, Estatu Kontseiluak ere ikuspegi hori berretsi du (2148/2002 irizpena), bai eta beste aholku-organo batzuek ere: adibidez, Gaztela-Mantxako Aholku Kontseiluak (24/2015 irizpena); eta Aragoiko Aholku Kontseiluak, 98/2012 irizpenean.

			Kasu gehienak Sektore Publikoko Kontratuen Legea indarrean sartu aurrekoak dira, baina ezinbesteko lotura ezartzen dute kontratu mota horren xedearen eta kontratistak ordaindu behar duen ustiatze-kanonaren artean.

			Hala eta guztiz ere, aztertzen ari garen kontratua suntsiarazteko kausa berresteari kalterik egin gabe, batzordeak azpimarratu nahi du garrantzitsua dela orriak eta kontratuen klausulak behar bezala jorratzea. Komeni da eredu estandarrak edo orokorrak ez erabiltzea, kontratu bakoitzaren ezaugarri eta egoera zehatzetara egokituta ez badaude; bestela, esku artean duguna bezalako kasuak sor daitezke. Agerikoa da kasu honetan orria eta kontratua argiago idatzi izan balira, kontratua ere argiago suntsitu ahal izango zatekeela, hemen jorratu ditugun argudio guztiak azaldu beharrik gabe.

			Kontratistaren alegazioak, esan bezala, kontratuaren oreka ekonomikoa berreskuratzeari buruzkoak dira. Beraren ustez, labur azalduta, zerbitzua emateko zerga-baldintzen eta krisialdiak eragindako egoera ekonomiko orokorraren aldaketaren ezinbesteko ondorioa da kanon ez ordaintzea.

			Udalak adierazi du kontratuaren oreka behin-behinean galtzekotan, beste espediente autonomo bat egin beharko zatekeela; eta enpresak bide hori erabili beharko zukeela, kontratua funtsezko betebehar bat ez betetzeagatik suntsiarazi baino lehen.

			Batzordeak gaineratu nahi du kanonaren gaur egungo zenbatekoa kontratuaren bigarren aldaketaren ondorioa dela, kontratistak eskatuta, eta 2012ko otsailaren 14an formalizatuta. Hau da, aldaketa hori krisialdiaren erdian egin zen, kirol-instalazioetarako ezarritako BEZ mota legez aldatu baino hilabete batzuk lehenago (uztailaren 13ko 20/2012 Errege Lege Dekretuaren bidez aldatu zen). 2012ko aldaketaren ondorioz, BEZ tasa gutxitua izatetik orokorra izatera aldatu zen (dena den, 2009. urtean tasa gutxitua jada puntu bat igo zen).

			Hori dela eta, batzordeak ez du ukatu nahi FENVk egindako jardueran zergaren igoerak balizko eragina izan zuenik, baina, udalak bezala, geuk ere uste dugu planteamendu horrek ezin duela aurrera egin espediente honen esparruan. Enpresak uste bazuen Sektore Publikoko Kontratuen Legearen 258.4 artikuluan ezarritako kasu batzuetako batean zegoela, kontratu-oreka berreskuratzea eskatu beharko zukeen. Eskaera hori ez zuen halabeharrez egin beharko kontratu-betebehar guztiak beteta zituela, baina, bai, behintzat, ez-betetzeak iraungitze-espedientea eragin aurretik (udalak hasita). Izan ere, kontratistak kanona ordaintzeko betebeharrak betetzeari utzi zionetik bi urtetik gora igaro dira; hortaz, behar besteko denbora izan du gai hori aztertzeko eta behar bezala azaltzeko.

			Alegazioen arabera, badirudi irtenbide bakarra dagoela; horren arabera, emakidadunak berak ezarri behar ditu ustiapena egiten jarraitzeko bete behar diren baldintza ekonomikoak, baina udala ez dago guztiz ados ikuspegi horrekin. Guztiz zentzuduna da udalak Tokiko Korporazioen Zerbitzuen Araudiak ematen dion aukera baliatzea, sortutako egoera ikusita. Aukera horri jarraikiz, emakidaren balio justua ezarri du, eta balioespen horretan oinarrituta, beste lizitazio bat antolatu du.

			Laburbilduz, orrietan eta kontratuan espresuki ezarrita egon ez arren kanona ez ordaintzea kontratuaren funtsezko elementua eta kontratua suntsiarazteko kausa denik, batzordeak uste du kontratuaren oinarrizko kontraprestazio bat urratu dela. Kontraprestazio hori kontratuaren ezinbesteko osagarria da, eta ezin da bereizi kontratistaren prestazio nagusitik. Hori dela eta, kontraprestazio hori ez betetzea kontratua suntsiarazteko kausa da, eta Sektore Publikoko Kontratuen Legearen 206.f) artikuluan ezarrita dago. Era berean, udalari baimena ematen dio kontratua iraungitzeko, beste alderdiak funtsezko betebeharrak era larrian ez betetzeagatik. Hori guztia bat dator Korporazio Publikoen Zerbitzuen Araudiaren 136. artikuluan ezarritakoarekin eta Tokiko Korporazioen Zerbitzuen Araudiaren 137. artikuluan ezarritako ondorioekin.

			139/2017 ABJI, par.: 48.etik 78.era

			

			III. Kontratuen interpretazioa

			Sondikako Udalak azaldu du zerbitzuen administrazio-kontratua interpretatzeari buruzko intzidentea. Horren helburua hiri-antolamenduko plan orokorra idazten amaitzea da.

			Kontsultaren eremua dugu, beraz, kontsulta egin digun Administrazioaren ahalmen batzuen egikaritza, eta ahalmen horiek dira kontratua alde bakarretik interpretatzea eta kontratua betetzean zalantzarik edo desadostasunik sortuz gero zalantza-desadostasunok ebaztea; betiere, prerrogatiba horretaz baliatzeko mugak eta baldintzak beteta, administrazio publikoen kontratazioari buruzko legeriak ezarri baititu, Administrazio Publikoen Kontratuen Lege Orokorraren 210. artikuluan, zehazki.

			Batzorde honek esan duenez, pribilegio-egoera horren oinarria da Administrazioak bere jardun guztietan bilatu behar dituen interes nagusien defentsa. Hau da, ordenamendu juridikoak alor honetan ere lehenetsi nahi duela Administrazioak bilatu behar duen interes publikoaren defentsa interes partikularren gainetik, Administrazioarekin kontratatzen duten enpresek halakoak baitituzte, zilegi denez. Auzitegi Gorenaren arabera, hauek definitzen dute Administrazioak kontratatzerakoan dituen prerrogatiben teleologia: kontratuaren xedea kontratuaren objektuaren gainetik egoteak eta Administrazio kontratu-egilearen berariazko igorpen nahiz trafikoarekiko lotura askaezinak (1982ko otsailaren 22ko epaia; Ar. 1619).

			Kasu honetan, interpretazio-prerrogatiba hauxe argitzeko baliatzen da: LKS enpresak lana Euskal Autonomia Erkidegoko bi hizkuntza ofizialetan aurkeztea kontratuaren xedearen barne hartzen den.

			Enpresak uste du lana euskaratzeko kostua ez duela bere gain hartu behar. Bere jarrera oinarritzeko, honako argudio hauek eman ditu, eta guk modu laburtuan azaldu ditugu:

			a) Aurreko kontratua suntsiarazi zenean zehaztu zen kontratu horretako lanen balorazioa. Kontuan hartu zuten hiri-antolamenduko plan orokorra (HAPO) egiteko eta idazteko falta zen lana, baina ez, ordean, plana euskarara itzultzeko lana.

			b) Neurrigabea izango litzateke pentsatzea gainerako lanaren kostua 50.000 euro izango zela, bertan itzulpen-gastuak ere barne hartuta bazeuden (15.000 euro, gehi BEZa).

			c) Bigarren kontratua lehenengotik eratortzen da, baina horrek ez du berekin ekartzen aurreko kontratuaren espezifikazio guztiak hurrengoan ere bildu behar izatea. Kontratu berriak berezko espezifikazioak eta arauak ditu administrazio-klausula zehatzen orri berrian eta kontratu-dokumentu berrian. Lehen kontratuko dokumentazio teknikoa aipatzea ezin da hartu baldintza teknikoen orriari egindako erreferentziatzat, baldintza horiek jada gaindituta daudelako. Ulertu behar da aipatutako dokumentazio tekniko hori zortzi urtean lan egin ondoren sortu dela, eta udal-arkitektoaren zein sektore-administrazioen hirigintza-dokumentuak, txosten teknikoak eta abarrak biltzen dituela.

			d) Lehen kontratuan, ordea, administrazio-klausula zehatzen orrian jada lana euskaraz eta gaztelaniaz jasotzeko betebeharra jasota zegoen, eta aurkezpen-moduari buruzko gai guztiak ─lana bi hizkuntza ofizialetan aurkezteko betebeharra ere jasota─ baldintza teknikoen 2.8 puntuan sartuta zeuden. Gaur egungo kontratuaren administrazio-klausula zehatzen orrian berariaz aipatzen dira plana aurkezteko baldintza teknikoak, baina ez da inoiz aipatzen plana bi hizkuntzetan aurkeztu behar denik.

			Udaleko kontu-hartzaile nagusiak adierazi duen irizpidearen arabera, udalak jo du itundutako prezioan sartuta dagoela enpresak lana gaztelaniaz eta euskaraz aurkeztea, 2013an egin zen kontratua 2005ean egindako kontratutik eratortzen delako. Bertan betebehar hori espresuki ezarrita zegoen, bai administrazio-baldintza zehatzen orrian (1. klausulan), bai baldintza teknikoen orrian (2.8 orrian). Era berean, udalak ulertzen du gaur egungo administrazio-baldintza zehatzen orrian 2005eko kontratuan bildutako dokumentazio teknikoa aipatzen dela.

			Arazoa, beraz, enpresak sartzen duen itzulpen-kostu erlatiboaren “pisua” da, kontratu berrian plana aurkezteko moduari buruz ezarritakoari dagokionez; eta, zehazki, administrazio-baldintza zehatzen orriko bigarren klausulan ezarritakoari dagokionez. Egitateetan adierazi bezala, klausula horretan lehen kontratuko espedientean jasotako dokumentazio teknikoa ere aipatzen da. Lehen kontratu horretako espedienteko baldintza teknikoen orrian lanak hizkuntza bietan aurkezteko betebehar espresua bilduta zegoen ─horixe da udalaren argudio nagusia, hain zuzen ere─.

			Gai nagusiari heldu baino lehen, baztertu egin behar dugu administrazio-baldintza zehatzen orrian 2005eko kontratuko baldintza teknikoen aipamenari buruz enpresak egiten duen interpretazioa. Ezin da nagusitu administrazio-baldintza zehatzen orrian jasotako testua kontratu-testu bakarra delako tesia, aurreko kontratuko dokumentazio teknikoa hasieran aipatzea zentzugabea izango litzatekeelako. Halaber, enpresak egiten duen bezala, ezin da jo aipamen horrek, lehen kontratuko baldintza teknikoen orriaren ordez, dokumentu hauek aipatzen dituenik: “zortzi urteko lanaren ondorioz sortu diren dokumentu teknikoak, udal-arkitektoaren, sektore-administrazioen eta abarren txosten teknikoak, hirigintza-dokumentuak eta abarrak”. Izan ere, aipamena ez da termino horietan egin, eta, gainera, zehaztugabeegia izango litzateke. Gainera, aipamen hori kontratazio-espedientean bildutako dokumentu teknikoez ari da. Espediente horretan, Sektore Publikoko Kontratuen Legearen 109. artikuluarekin bat etorrita, baldintza teknikoen orria jasota dagoela ulertu behar da.

			Dena den, aurrekoa ere abiapuntutzat hartuta, berretsi egin behar dugu zaila dela administrazio-baldintza zehatzen orriko bigarren klausularen esanahia argitzea, baldintza teknikoen orrian ezarritakoari lotuta azaltzekotan.

			Hitzez hitzeko idazkerari dagokionez, Sondikako arau subsidiarioen bigarren berrikuspena kontratatzeko espedientean ─kontratua 2005ean esleitu zen─ jasotako dokumentazio teknikoa aipatu ondoren, badirudi, dokumentazio tekniko horretan, era nahasgarrian idatzita, kontratuaren esanahiaren edukia mugatu nahi dela (eduki hori bete beharrekoa baita), baina, geroago, hauxe zehazten du: i) kontratuaren xedeak diren lanak; ii) dokumentua aurkezteko modua.

			Bestalde, administrazio-baldintza zehatzen orriko bigarren klausula interpretatzeko zalantzak ez dira ezabatzen klausula hori gainerako klausulekin eta kontratuaren baldintza teknikoekin erkatuta, ezta kontratuaren aurrekariekin erkatuta ere.

			Halaber, ohartu egin behar da gaur egungo kontratuko administrazio-baldintza zehatzen orriaren eta 2005ean esleitu zen kontratuan jasotakoaren artean alde nabarmena dagoela (biak ezinbestean lotuta daude, indarreko kontratuak 2005eko kontratuaren bidez hasitakoa amaitu nahi baitu). 2005ean esleitu zen kontratuko administrazio-baldintza zehatzen orriko lehen klausulak hauxe ezartzen zuen: “lanak Euskal Autonomia Erkidegoko bi hizkuntza ofizialetan idatzi eta entregatu beharko dira”, baina indarreko kontratuko administrazio-baldintza zehatzen orritik kendu dira gai horri buruzko erreferentzia guztiak.

			Udaleko kontu-hartzaile nagusiak uste du, administrazio-baldintza zehatzen orrian horri buruzko ezer jasota ez dagoen arren, 2005eko kontratuaren espedientean ─Sondikako arau subsidiarioen bigarren berrikuspena egiteko kontratuaren espedientean─ jasotako dokumentazio teknikoa aipatuta, betebehar horrek indarrean jarraitu egiten duela. Egitateen azalpenean adierazi bezala, 2005ean esleitu zen kontratuan bildutako baldintza teknikoen orriaren 2.8 puntuan jasota zegoen lanak hizkuntza bietan aurkezteko betebeharra.

			Dena den, udaleko kontu-hartzaile nagusiaren tesia ─udalaren ebazpenari erantsita dago─ ezin da erreserbarik gabe onartu, bi arazo hauek direla eta. Batetik, esan bezala, gai horri buruz, gaur egungo administrazio-baldintza zehatzen orriaren edukia ez baitator bat 2005eko kontratuan jasotakoarekin, lanak hizkuntza bietan jasotzeko betebeharra ezartzen ez baitu. Bestetik, gaur egungo orriko bigarren klausulan kopien kopurua ezarri da, bai eta kontratuaren ondoriozko dokumentazioa aurkezteko erabili behar den formatua ere. Alderdi hori aurreko kontratuko baldintza teknikoen orriko 2.8 orrian jasota zegoen. Indarreko administrazio-baldintza zehatzen orrian datuen formatua eta kopien kopurua baino ez dira jaso. Aipatutako idazkera nahasgarria kontuan hartuta, horrek bide ematen du pentsatzeko baldintza teknikoen orriko 2.8 puntuan jasotako gainerako datuak ez direla aplikagarriak indarreko kontratuan.

			Horrenbestez, argi dago klausula iluna dugula esku artean, udaleko idazkaria bera ez da gai izan klausula horren esanahia argitzeko, edo, behintzat, adierazitako interpretazio batzuk bermatzeko. Izan ere, hauxe baino ez du adierazi: “badaude argudioak, Udaleko kontu-hartzailearen proposamena eta kontrako proposamena defendatzeko”.

			Adierazitako arrazoiengatik, batzorde honek uste du gatazka ezin dela ebatzi Kode Zibilaren 1285. artikuluan ezarritakoa aplikatuz. Horren arabera, “Kontratuetako klausulak elkarrekin interpretatu behar dira, zalantzazko klausulei klausula guztien multzotik ateratzen den esangura emanez”.

			Gainera, administrazio-baldintza zehatzen orriko hirugarren klausulan ezartzen da, dokumentu horren eta espedienteko dokumentazio teknikoaren arteko kontraesanik egonez gero, lehenean ezarritakoa nagusituko dela. Kasu honetan, azaldutakoaren arabera, jo daiteke kontraesana dagoela administrazio-baldintza zehatzen orriaren ─betebehar hori kenduta, uler daiteke kontratutik baztertu nahi izan dela─ eta baldintza teknikoen orriko 2.8 puntuan ezarritako baldintza teknikoen artean. Kasu horretan, administrazio-baldintza zehatzen orrian ezarritakoa nagusitu beharko litzateke, kontratistak adierazten duen bezala

			Horren harira, nabarmendu behar dugu Administrazioak kontratuak eta klausulen orriak behar bezain argi egiteko betebeharra daukala: klausula administratiboak zein klausula teknikoak. Ondorio hau aurrekotik ondorioztatzen da: klausula anbiguoak, kontraesankorrak edo nahasgarriak, kontratista hautatzeko eta esleitzeko prozesuan argitu ez badira, administrazioaren erantzukizunaren mende geratuko dira.

			Azkenik, administrazio-kontratazioan administrazioak berak ezartzen ditu baldintzak, eta kontratistek, oro har, onartu egiten dituzten. Hortaz, ekitatearen aurkakoa izango litzateke Administrazioak klausula bat beraren alde interpretatzea, beste batzuk kontraesankorrak, nahasgarriak edo anbiguoak baldin badira, eta errakuntza horren ondorioak kontratistari egoztea.

			Gaur egungo jurisprudentzian jada ez da jotzen Administrazioaren aldebakarreko interpretazioa “benetako” interpretazioa denik. Jurisprudentzia bilakatu egin da, eta Kode Zibilaren 1288. artikulua aplikatuta, Administrazioak orriak idaztean ziurgabetasuna sortu baldin badu, ezin da administrazioaren alde eta kontratistaren kalterako interpretatu. Hortaz, klausula anbiguoak, kontraesankorrak eta ilunak idatzi baldin badira, klausulok idatzi zituen Administrazioa baino ezin dute kaltetu.

			Horren adibide argia Auzitegi Gorenaren 2003ko otsailaren 3ko epaia da (JB 2003, 2039). Bertan hauxe aipatzen da: “agerikoa da administrazio-kontratuak atxikitze-kontratuak direla. Administrazioak idazten ditu kontratuetako klausulak; hortaz, Kode Zibilaren 1288. artikuluan ezarritakoarekin bat etorrita, kontratuan klausula ilunak izanez gero, horien interpretazioa ezin da onuragarria izan iluntasuna eragin duen alderdiarentzat”.

			Era berean, Auzitegi Gorenaren 2001eko ekainaren 5eko epaian (JB 2001, 7428) adierazten da, Kode Zibilaren 1288. artikuluaren arabera, klausula iluna ezin dela ulertu idatzi zuenaren alde. Auzitegi horretako epai hauetan ere ikuspegi hori berresten da: 2000ko urriaren 2koan (JB 2000, 8601), 2000ko otsailaren 15ekoan (JB 2000, 2645) eta 1999ko azaroaren 2koan (JB 2000, 2295).

			Kasu honetan, batzordeak uste du, orriko klausulen eta baldintza teknikoen arteko balizko kontraesana edo nahasmena konpontze aldera, udalak ezin duela baliatu kontraesana edo nahasmena sortu ez dituen alderdia kaltetzen duen interpretazio bat.

			Kontratuko administrazio-baldintza zehatzen orrian, aurreko kontratuan ez bezala, ez dago jasota lanak euskaraz eta gaztelaniaz aurkezteko betebeharrik. Horren ordez, aleen kopurua eta datu-fitxategien eskakizun teknikoak zehazten dira bertan; horrek bide ematen du interpretatzeko betebehar hori ez dela jaso nahi kontratu berrian. Hortaz, kontraesan edo argitasunik eza administrazio-baldintza zehatzen orriak berak sortu duenez, udalak ezin du gai hori kontratistaren aurka interpretatu.

			Laburbilduz, kontratu berrian ez dago argi azalduta lanak euskaraz eta gaztelaniaz aurkezteko betebeharra dagoen; eta administrazio-baldintza zehatzen orriak, 2005ean esleitutako kontratuarekin erkatuta, sartu dituen aldaketak direla eta, aukera dago betebehar hori kontratutik ezabatu dela jotzeko. Hori dela eta, gure aburuz, LKS enpresaren interpretazioa nagusitu behar da. Horren arabera, enpresa ez dago kontratuaren bidez behartuta kontratuko lanen itzulpenaren kostua ordaintzera.

			Hala eta guztiz ere, batzordeak argitu nahi du udala ere ez dagoela behartuta LKS enpresak aurkeztu duen itzulpen-eskaintza onartzera, zerbitzu hori kontratutik kanpokoa baita, azaldu diren arrazoiengatik.

			174/2017 ABJI, par.: 18.etik 43.era

